
Anksčiau 


Buvo pakankamai šilta, kad dešimtą valandą lauke 
nejustum šaltuko. Dangus sėte nusėtas žvaigždžių, 
tarp žvaigždžių iškilęs mėnulis — rusvoka rudeninė 
pilnatis. Jie buvo miške, kurio proskyna tokia plati, 
kad užtektų vietos šokti tūkstančiui žmonių, tik šokių 
aikštelė čia buvo tanki žalia velėna, o jos sienos — 
aukštų medžių: buksmedžių, uosių ir kaštonų, žie- 
das. Lapai dar nepradėję kristi, todėl namo, esančio 
netoliese, nesimatė. Nesimatė ir jo ūkinių pastatų nei 
sodo. | 

Atviros erdvės vidury žmonės, koks šimtas ar dau- 
giau, stovėjo ratu. Dauguma jų nė nežinojo tą namą 
ten esant. Jie atvažiavo autobusiukais ir minivenais, 
kai kurie savais automobiliais, miško keliuku, atsiša- 
kojusiu nuo kito miško keliuko, kuris ir pats šakojosi 
nuo gana siauro kelio. Įvažiuojant į miško keliuką 
nebūta jokio ženklo, rodančio, ar žemė privati, ir jo- 
kių požymių, kad ten esama namo. Vieni žmonės, 
tiek jauni, tiek vyresni, ir vyrai, ir moterys, vilkėjo 
paprastus drabužius — džinsus, marškinius, megztinį 
ar švarką, kiti gobėjo mantijomis — juodomis arba 
rudomis. Susiėmę už rankų, jie stoviniavo kažko lauk- 
dami, gal susijaudinę. 


Baltai apsirengęs vyras — baltais marškiniais pra- 
segta apykakle, baltomis kelnėmis, baltais batais — 
įžengė į ratą. Jam pasiekus rato vidurį, žmonės už- 
giedojo. Melodija skambėjo aistringai, galėjo būti 
koks himnas arba operos ar miuziklo choro partija. 
Pagiedoję jie ėmė ritmingai ploti. Baltai vilkinčiam 
vyrui prakalbus, ploti liovėsi. 

Skambiu balsu vyras sušuko: „Ar yra čia jus kanki- 
nančių piktųjų dvasių? Ar yra čia kas, blogos dvasios 
apsėstas?“ 

Mirtina tyla. Niekas nesukrutėjo. Pakilo lengvas 
vėjelis, pūstelėjo į ratą, plaikstydamas ilgus plaukus, 
plakdamas mantijas, ir liovėsi kažkam atsiradus rato 
vidury. Nė vienas iš susikibusiųjų rankomis, nei gie- 
dotojai, nei tie, plojusieji, negalėjo suprasti, iš kur at- 
sirado tas atėjūnas. Joks jį matęs Žmogus, net stovėjęs 
arti, negalėjo suprasti, ar čia vyras, ar moteris, ir už 
jo nematė nė gyvos dvasios, tačiau jis kluptelėjo tary- 
tum stumtelėtas. Nuo galvos iki kojų apsisupęs juoda 
mantija, galva uždengta juodu šydu. Vyras, kliusęs 
apie piktąsias dvasias, suriko: 

— Siųsk savo liepsnas, o Viešpatie, degink piktąsias 
dvasias! 

— Degink, degink, degink! — šaukė ratas. 

Baltai vilkįs vyras ir juodoji figūra susitiko. Iš tolo 
jiedu atrodė tarsi užsimaskavę meilužiai, kaukėtos ir 
persirengusios figūros, galbūt iš Venecijos karnava- 
lo. Pritemo, debesiui slenkant mėnulio apskritimu. 
Dvasininkas ir prašytojas, jei jie tokie ir buvo, stovė- 
jo pakankamai arti vienas kito, kad galėtų susiliesti, 
tačiau niekas nematė, lietėsi jie ar ne. Girdėti buvo 

svarbiau nei matyti ir staiga tikrai buvo ką išgirsti, 
nes juodoji figūra žemu balsu graudžiai suaimanavo, 
veriamai, garsų garsiausiai, paskui ją sekė dar keletas 
tokių pačių aimanų. Jos skambėjo tikroviškai, neatro- 
dė suvaidintos, sklido iš skausmo ir sielvarto kupinos 
širdies, iškankintos sielos, ir dabar jos kilo ir slopo, 
kilo ir slopo. 

Baltoji figūra stovėjo gana ramiai. Žmonių ratas 
ėmė virpėti ir linguoti į šonus, greitai jie taip pat aima- 
navo, kai kurie plakė savo kūnus rankomis arba, kiti, 
nuo žemės pakeltomis šakomis. Jie lingavo, aimanavo, 
debesis nuslinko, darsyk išlindęs mėnulis apšvietė šį 
ritualą, panardino į baltą liepsną. Tuomet juodoji fi- 
gūra taip pat ėmė judėti. Ne lėtai kaip kiti žmonės, bet 
staigiais judesiais, kurie paskui tapo siautulingi, figūra 
rankomis plakė ne tik savo kūną, bet ir baltojo vyro 
rankas ir krūtinę. Jos aimanos virto urzgimu, buvo 
galima girdėti, kaip urzgiant griežia dantys. 

Nekreipdamas dėmesio į smūgius, baltai vilkįs 
vyras pakėlė rankas virš galvos. Senovės žynio balsu 
sušuko: „Išpažink savo nuodėmes ir nedorybes!“ 

Ir prasidėjo — gausybė kalčių, tyčinių ir netyčinių, 
kai kurios išmurmėtos tyliai, kitos pasakytos, kad 
galėtų girdėti visi, balsas kilo iki desperatiško riksmo. 
Žmonės stovėjo tylūs, godžiai klausydamiesi. Išpažin- 
tis tęsėsi, bet jau nebe taip aistringai, palengva tilo, 
kol padaras juodais drabužiais ėmė mikčioti, glebti ir 
gūžtis. Tada tylą nutraukė švelnus, kone geidulingas 
minios atodūsis. 

Dvasininkas prabilo. Padėjęs vieną ranką ant juo- 
do peties skambiu balsu tarė: „O dabar lįskit iš jo!“ 

Jokio nuodėmių atleidimo, tik užtikrinta komanda: 
„Dabar lįskit iš jo!“ 

Mėnuliu slinko debesis ir sukėlė dar vieną žmonių 
atodūsį, greičiau panėšėjantį į nuostabą. Minia nuvil- 
nijo drebulys, tarytum vėjas būtų sujudinęs kukurūzų 
lauką. 

— Ar matote piktąsias dvasias, vaikai manieji?! Ar 
matote jas, skriejančias pro mėnulį?! Ar matote Aš- 
tarotą, demoną, kuris gyvena mėnulyje?! 

— Matau! Matau! - pasigirdo šūksnis iš rato. - Mes 
matome demoną Aštarotą! | 

— Padaras, kuriame jie tūnojo, išpažino didžiules 
kūniškąsias nuodėmes, bet jis, demonas, kūniško- 
sios nuodėmės įsikūnijimas, išlindo, o kartu su juo 
ir menkesnės dvasios. Matote jas dabar aukštai virš 
mūsų danguje?! 

— Matau! Matau! 

Ir galiausiai prašytojas juodais drabužiais prabilo. 
Kimiu balsu, silpnu ir belyčiu: „Matau, matau...“ 

* - Dėkojame Viešpačiui, angelų Dievui! - sušuko 
vyras baltais drabužiais. - Dėkojame Šventajai Tre- 
jybei ir visiems angelams! 

— Dėkojame Viešpačiui! 

— Dėkojame Viešpačiui ir visiems angelams, - tarė 
juodoji figūra. 

Po kelių sekundžių ji buvo nebe juoda. Dvi mote- 
rys iššoko iš rato, įbėgo į vidurį, glėby nešinos baltais 
drabužiais. Ėmė rengti juodąją figūrą, dengti ją nuo 
galvos iki kojų, kol radosi dvi baltos. 

Tas, anksčiau buvęs juodas, garsiai sušuko, bet 
kančios balse nebebuvo: „Dėkojame Viešpačiui, ku- 

ris išvadavo savo tarną iš nuodėmės ir grąžino jam 
skaistybę.“ | 

Beveik be žodžių prasidėjo šokis. Abi baltąsias 
figūras prarijo minia, pasigirdo muzika, iš kažkur 
sklindanti tarytum škotiško rilio melodija, kuri 
skambėjo ir keistai tarsi himnas. Jie šoko ir plojo. 
Viena moteris mušė tambūriną, kita skambino citra. 
Nuodėmingoji, kaltes atpirkusioji ar apvalytoji figūra 
stovėjo tarp jų ir linksmai juokėsi, tarsi krykštautų 
vaikų gimtadienio vakarėlyje. Nei valgyti, nei gerti, 
nei rūkyti nebuvo siūloma, bet jie buvo girti nuo užsi- 
degimo, nuo susijaudinimo, nuo isterijos, kuri ištinka 
susirinkus vieno tikėjimo, vienos aistros miniai. O 
atpirkusysis nuodėmes nesiliovė kvatotis linksmai ir 
džiaugsmingai tarsi vaikas. 

Šokis tęsėsi pusę valandos, bet baigėsi, nutilus 
muzikai. Toks buvo ženklas skirstytis ir visi, neti- 
kėtai darsyk sutramdyti, pajudėjo link kelio, kur ant 
pakelės žolės stovėjo automobiliai. 

Dvasininkas, atvykęs vienas, palaukė, kol žmo- 
nės išsiskirstys, paskui nusimetė savo mantiją ir virto 
paprastu vyriškiu su džinsais ir kareiviška striuke. 
Tada patraukė keliu namo link. Nūdienos standartais 
namas buvo didžiulis, ankstyvųjų Viktorijos laikų, su 
keliomis pakopomis plokščių laiptų, vedančių prie 
paradinių durų portike su kukliomis kolonomis ir 
baliustrada po pilku stogu. Tokių namų visoje Angli- 
joje - šimtai, jei ne tūkstančiai. Žinoma, namie nieko 
nebuvo, bet kas gi ir būtų darbo dienos vakarą. Jis 
užlipo kairiąja laiptų puse, iš kišenės išsitraukė voką 
ir įmetė į pašto dėžutę. Kaip ir dauguma jo avelių, 

dvasininkas gyveno susiveržęs diržą ir norėjo sutau- 
pyti pašto išlaidas. 

Namo ir žemės savininkas pareikalavo mokesčio. 
Tai normalu, net jei jis ir turtingas. Tačiau dvasinin- 
kas, jei jo būta dvasininko, spyriojosi dėl dviejų šimtų 
svarų ir galiausiai buvo sutarta dėl šimto. Voke taip 
pat įdėtas ir padėkos raštelis. Gal žmonės norės dar- 
syk pasinaudoti atvira erdve, kaip yra keletą kartų 
panorėję anksčiau. Dvasininkas visuomet vadino ją 
atvira erdve, nors ir girdėjo ją vadinant šokių aikštele, 
bet jam šitas pavadinimas skambėjo kažkaip stabmel- 
diškai. 

Jis grįžo prie savo automobilio. 


1 skyrius 


Paprastai Kingsbruko pro savo langą jis nematyda- 
vo. Nei jo tėkmės, nei lanksčių vingių, nei dviejų 
eilių karklų palei krantus. Bet dabar matė viską, tiks- 
liau, matė, kuo jis tapo — upe, plačia kaip Temzė, 
bet nejudria ir lygia, plačiu ežeru, užpildžiusiu savo 
slėnius, užliejusiu lankas lygia sidabrine paklode. 
Namų, stovinčių tame slėnyje palei apsemtą kelią, 
kuris tęsėsi nuo užlieto tilto, iš vandens matėsi tik 
stogai ir viršutiniai aukštai. Jis pagalvojo apie savo 
namą kitoje pusėje to pamažėle kylančio ežero, dar 
neužlietą potvynio, tik sodo gale teliūškuojančią įsi- 
brovėlę potvynio balą. 

Lijo. Tačiau kaip jis sakęs Burdenui prieš keletą 
valandų, lietus - jau nebe naujiena, nuobodu apie jį ir 
kalbėti. Būtų linksma ir verta komentuoti, jei nelytų. 
Pakėlė ragelį ir paskambino žmonai. 

— Faktiškai tas pats, kaip ir tau išeinant, — pasa- 
kė ji. - Sodo galas po vandeniu, bet šilkmedžio dar 
nepasiekė. Nemanau, kad vanduo pakilo. Matuoju 
pagal šilkmedį, taigi. | 

— Laimė, neauginame kirmėlaičių, - pasakė Veks- 
fordas, palikdamas savo žmoną šifruoti šitos keistos 
frazės. 

Nieko panašaus šitoje Sasekso dalyje žmonės ne- 
galėjo prisiminti — bent jau jis pats negalėjo prisimin- 
ti. Nors ir užtvenktas dviguba smėlio maišų užtvanka, 
Kingsbrukas užliejo kelią ties Centrinės gatvės tiltu, 
užpylė darbo biržos pastatą ir „Sainsburys“, bet ste- 
buklingai — kol kas pasigailėjo „Alyvos ir balandžio“ 
viešbučio. Toji vieta kalvota, todėl aukščiau stovintys 
pastatai išsisuko. Nepasisekė esantiems Centrinėje, 
Bažnyčios, Karalienės ir Jorko gatvėse, tiems su seno- 
vinėmis parduotuvėlėmis ir išsikišusiomis pakraigė- 
mis. Čia tyvuliavo vandens po pėdą ar porą, kai kur 
net po tris. Antkapių viršūnės Šv. Petro bažnyčios 
šventoriuje kyšojo iš pilko lietaus plakamo ežero ta- 
rytum uolos iš jūros. O lyti nesiliovė. 

Pasak Aplinkosaugos agentūros, žemė užlietose 
Anglijos ir Velso lygumose buvo taip įmirkusi, taip 
persunkta, kad pastarosios liūties vanduo tikrai ne- 
begalės nutekėti. Kingsmarke, o juo labiau žemesnė- 
je lygumoje įsikūrusiame Pomtfrete, kai kurie namai 
buvo užlieti spalį, o dabar, lapkričio pabaigoje, juos 
vėl užliejo. Laikraščiai paslaugiai informavo skaity- 
tojus, kad tokio „nekilnojamojo turto“ niekam nepa- 
vyks parduoti, kad jis nieko vertas. Namų savininkai 
seniausiai išvykę, apsistoję pas gimines ar laikinai 
išsinuomotuose butuose. Vietos valdžia sunaudojo 
visas dešimtis tūkstančių užsisakytų smėlio maišų, o 
prieš tai šaipėsi iš kalbų, kad nors pusė jų bus panau- 
dota. Visi maišai dabar po vandeniu, jų buvo užsakyta 
ir daugiau, bet negauta. Veksfordas stengėsi negalvoti, 
kas nutiks, jei iki sutemų iškris dar colis lietaus, o 
vanduo pasieks Doros riboženklį - šilkmedį, ir už- 

lies toliau. Nuo to medžio žemė palengva nuožulnėja 
link namo iki veją nuo terasos ir prancūziškų langų 
skiriančios žemos sienelės, kuri tikriausiai nepadės 
apsisaugoti nuo potvynio. Jis stengėsi apie tai negal- 
voti, bet vis dėlto akyse kilo vaizdas, kaip vanduo ją 
pasiekia ir užpila... Jis darsyk siekė telefono, bet šįkart 
tik prilietė ragelį ir atitraukė ranką, nes atsidarė durys 
ir įėjo Burdenas. 

— Vis lyja, — tarė jis. 

Veksfordas tik pažvelgė į jį su tokia veido išraiš- 
ka, kokią nutaisytum šaldytuvo užkaboryje atradęs 
maisto, kurio galiojimo laikas pasibaigęs prieš kokius 
tris mėnesius. | 

— Ką tik išgirdau keistą dalykėlį ir, pamaniau, jus 
pralinksminsiu. Atrodote, tarsi jums būtų neprošal 
pataisyti nuotaiką, — jis prisėdo ant rašomojo stalo 
kampo, mėgstamiausioje savo vietelėje. Veksfordas 
pamanė, kad jis atrodo lieknesnis nei bet kada, saky- 
tum pasidaręs raukšlių lyginimo operaciją, išmasa- 
žuotas ir kokias tris savaites praleidęs sveikatingumo 
stovykloje. 

— Paskambino moteris ir pranešė, kad jiedu su 
vyru buvo savaitgaliui išvykę į Paryžių, palikę vaikus, 
na, galima sakyti, su paauglių prižiūrėtoja, o grįžę 
vakar vėlai vakare nė vieno neberado, todėl, savaime 
suprantama, nusprendė, kad jie visi nuskendę. 

— Ir tai juokinga? 

— Gana keista, ar ne? Paaugliams penkiolika ir 
trylika, auklei apie trisdešimt, visi moka plaukti, o 
namas už mylių nuo potvynio. . 

— O kur jis? 

— Lindhersto kely. 

— Tąsyk netoli mano namų. Bet daug aukščiau, nei 
siekia potvynis. Vanduo lėtai šliaužia mano sodu. 

Burdenas užsimetė koją ant kojos ir nerūpestingai 
pamosavo elegantiškai apauta pėda. 

— Pralinksmėkite. Bredo slėnyje daug blogiau. Nė 
vienas namas nepabėgo. 

Veksfordui prieš akis iškilo vaizdas, kaip namams 
išauga kojos ir jie ima bėgti, vejami piktos potvynio 
bangos. 

— Ten nuvažiavo Džimas Pembertonas. Noriu pa- 
sakyti, į Lindhersto kelią. Be to, jis pranešė povande- 
ninių paieškų komandai. 

— Kam? 

— Juk turėjote apie ją girdėti, - Burdenas vos ne- 
pasakė „net jūs“. — Tai bendra Kingsmarko miesto 
tarybos ir ugniagesių įmonė. Dauguma jų - savano- 
riai naro kostiumais. 

— Jei tai juokinga, — pasakė Veksfordas, - turiu 
galvoje, jei nežiūrime į tai rimtai, kam tokios kraštu- 
tinės priemonės? 

— Apdairumas nepakenks, — nerūpestingai atsakė 
Burdenas. 

— Gerai, išsiaiškinkime iki galo. Tie vaikai — beje, 
kas jie? Berniukas ir mergaitė? Ir kas jie tokie? 

— Deidai. Sofi ir Džailsas Deidai. Auklės pavardės 
nežinau. Abu moka plaukti. Tiesą sakant, berniukas 
yra gavęs kažkokį sidabro medalį už skęstančiųjų gel- 
bėjimą, o mergaitė per plauką nepateko į grafystės 
jaunių plaukimo komandą. Dievai žino, kodėl jų mo- 
tina mano juos nuskendus. Kiek žinau, jiems nebuvo 

jokio reikalo net artintis prie potvynio. Džimas viską 
išsiaiškins. 

Daugiau Veksfordas nieko neklausė. Lietus ėmė 
plakti stiklą. Jis atsistojo ir patraukė prie lango, bet kol 
priėjo, nieko nebesimatė, tik baltas rūkas ir tik visai 
arti į palangę sproginėjantys lietaus lašai. 

— Kur eini valgyti? — paklausė jis Burdeno. | 

— Manau, į valgyklą. Šitaip apsirengęs į lauką tikrai 
neisiu. | 

Trečią valandą grįžo Pembertonas ir pranešė, kad 
pora savanorių narų pradėjo Džailso ir Sofi Deidų 
paiešką, bet tai buvęs daugiau formalumas, noras 
sumažinti ponios Deid baimę, o ne tikras susirūpi- 
nimas. Kingsmarko apylinkėse vandens ne daugiau 
nei per keturias pėdas. Užtat Bredo slėnyje viskas 
kur kas rimčiau. Prieš mėnesį ten nuskendo plaukti 
nemokėjusi moteris, kai nukrito nuo laikinai suręs- 
to takelio, vedančio nuo jos namo viršutinio aukšto 
lango į kalvelę. Ji mėgino laikytis už takelio ramsčio, 
bet potvynis užliejo jai galvą, ir lietus su vėju nusinešė 
moterį tolyn. Deidų vaikams, puikiems plaukikams, 
kuriems ir dvigubai gilesnis vanduo nebūtų sukėlęs 
jokių bėdų, nieko panašaus negalėję nutikti. 

Visų nuomone, rimtesnių rūpesčių kyla dėl užlietų 
Centrinės gatvės parduotuvėlių apiplėšimų. Daugu- 
ma parduotuvių savininkų perkėlė prekes, drabužius, 
knygas, žurnalus ir raštinės reikmenis, indus ir stiklą, 
virtuvės įrangą į viršutinius aukštus ir patys išvažiavo. 
Plėšikai naktį pribrisdavo — kai kurie nešini kopėčio- 
mis, - išdauždavo langus ir imdavo viską, ką pano- 
rėję. Vienas vagis, kurį suėmė detektyvas seržantas 

Vainas, aiškino, kad pavogtas lygintuvas ir mikroban- 
gų krosnelė jam teisėtai priklauso. Jo akimis žiūrint, 
šios prekės esančios kompensacija už užtvindytą jo 
butą pirmame aukšte, jis esąs tikras kito negausiąs. 
Vainas įtarė, kad saujelė dar mokykloje besimokančių 
paauglių išvogė visus Jorko garso įrašų centro sandė- 
lyje saugotus kompaktinius diskus ir garsajuostes. 

Veksfordas būtų norėjęs skambinti žmonai kas 
pusvalandį, bet valdėsi ir iki pusės penkių neskam- 
bino. Per tą laiką liūtis užleido vietą smulkiai nepa- 
liaujamai dulksnai. Telefonas ilgai pypsėjo, jis buvo 
benusprendžiąs, kad žmona kur nors išėjusi, bet tada 
ji pakėlė ragelį. 

— Buvau kieme. Girdėjau, kad skamba telefonas, 
bet turėjau nusiauti botus ir stengiausi per daug ne- 
priteršti. Dėl lietaus ir purvo net paprasčiausias dar- 
belis lauke užima dvigubai daugiau laiko. 

— Kaip šilkmedis? 

— Vanduo jį pasiekė, Redžai. Galima sakyti, teš- 
kena į kamieną. Na, nieko nuostabaus, kai šitaip lyja. 
Įdomu, ar galime kaip nors jį sustabdyti, tą kylantį 
vandenį, noriu pasakyti, ne lietų. Šitam jokių būdų 
dar nerasta. Galvojau apie smėlio maišus, tik taryba 
jų neturi, skambinau ten ir toji moteris sakė, kad lau- 
kia, kada atveš. Pamaniau, kad ji kalbėjo kaip kokia 
prekybos centro pardavėja. 

Jis nusijuokė, bet nelabai linksmai. 

— Vandens nesustabdysime, bet galime pradėti 
galvoti, kaip viršun perkelti baldus. 

Pakviesime Neilą padėti, kone pasakė jis, bet pas- 
kui prisiminė, kad išsiskyręs su Silvija žentas dingo 

iš jų gyvenimo. Taigi tik pranešė Dorai grįšiąs namo 
prieš šešias. | 

Tą rytą automobiliu nevažiavo. Pastaruoju metu 
jis vaikščioja kur kas daugiau. Beveik nesiliaujanti 
liūtis skatino poreikį vaikščioti (štai jums ir žmo- 
giškoji prigimtis!), nes galimybė paėjėti sausai ir 
maloniai pasitaikydavo itin retai. Prašvitus nelijo, 
dangus buvo šlapio mėlyno perlamutro spalvos. Pusę 
devynių vis dar nelijo ir jis išėjo. Danguje rinkosi 
milžiniški tamsūs debesys, uždengdami mėlynę ir 
blyškią pienišką saulę. Kol priėjo stotį, ėmė kristi pir- 
mieji lašai. Dabar pagalvojo, kad namo teks keliau- 
ti per šitą šlapią dulksną, kuri protarpiais virsdavo 
lengvu lietučiu, bet kai išėjo pro naujas automatines 
duris, lietus liovėsi ir pirmą sykį per ilgą laiką ore 
pasijuto aiškus šaltukas. Kvepėjo sausiau. Kvepėjo 
besikeičiančiu oru. Geriau jau pernelyg nesidžiaugti, 
pasakė jis sau. 

Buvo tamsu. Jau tamsu tarytum vidurnaktį. Eida- 
mas pėsčiomis jis potvynio nematė, tik šaligatviai ir 
gatvės buvo šlapios, o giliai nutekamuosiuose grio- 
veliuose stovėjo vanduo. Perėjęs Centrinę gatvę ėmė 
kilti nedidele įkalne namų link. Buvo visai pamiršęs 
Deidus ir tikrai nebūtų jų prisiminęs, jei netektų eiti 
pro Kingstono parko gatvės galą ir geltonoje gatvės 
žibinto šviesoje perskaityti gatvės pavadinimo. Lind- 
hersto kelias kirto gatvę pačioje aukščiausioje vietoje 
ir ten gyveną Žmonės pro savo langus galėjo pažvelgti 
žemyn į jo stogą ir sodą. Jie saugūs. Jam kažkas sakė: 
kad potvynis pasiektų tokį aukštį, visų pirma turėtų 
pakilti virš Kingsmarko rotušės kupolo. 

Taip, čia Deidai saugūs. Galimybės, kad jų vaikai 
nuskendo, beveik nėra. Prieš išeidamas išgirdo po- 
vandeninių paieškų komandos pranešimą, kad nei 
gyvų Žmonių, nei skenduolių jie neradę. Svarstyda- 
mas, kuriame name Deidai galėtų gyventi, Veksfordas 
įsistebeilijo į kalvą. Ir staiga pastiro. Kas jam darosi? 
Nejau jis praranda savo gebėjimus? Gal tie vaikai ir 
nenuskendo, bet yra dingę, ar ne? Iš savaitgalio ke- 
lionės grįžę tėvai jų nerado. Vakar vakare. Visos tos 
nesąmonės apie potvynį ir skendimą nustelbė svar- 
biausią dalyką. Du vaikai, penkiolikos ir trylikos, yra 
dingę. 

Jis ėmė sparčiai eiti, jo mintys skriejo. Žinoma, 
tikriausiai jie jau grįžo. Pasak Burdeno, vaikus pri- 
žiūrėjo vyresnis žmogus, dingo visi trys. Tai, be 
abejo, reiškia, kad prižiūrėtoja (turbūt moteris) juos 
kažkur išsivežė. Tikriausiai ji bus sakiusi motinai aną 
penktadienį ar kokią kitą dieną, kai tėvai išvažiavo, 
ketinanti vaikus vežtis į kokią nors iškylą, o moti- 
na ėmė ir pamiršo. Moteris, mananti, kad jos vaikai 
nuskendo, tik todėl, kad jų nerado, o dalis miesto 
užlieta potvynio, turi būti, na, švelniai tariant, kiek 
išsiblaškiusi. 

Doros nebuvo name. Rado ją sode, žibintuvėliu 
šviečiančią į šilkmedžio šaknis. 

„— Nemanau, kad jis būtų pakilęs daugiau nuo to 
laiko, kai kalbėjau su tavim pusę penkių, — pasakė 
ji. - Ar mums tikrai reikia kraustyti baldus? 

Jie įėjo vidun. 

— Galime perkelti mums pačius vertingiausius 
daiktus. Knygas. Mėgstamiausius paveikslus. Tavo 

mamos stalelį su stalčiais. Galėtume pradėti nuo to 
ir dešimtą paklausyti orų prognozės. 

Jis padavė jai gėrimą ir įsipylė sau, pasistatęs smar- 
kiai atskiestą viskį ant stalo šalia, paskambino Burde- 
nui. Inspektorius tarė: | 

— Jau ketinau jums skambinti. Man ką tik toptelėjo. 
Juk tie Deidų vaikai iš tiesų turi būti dingę. 

— Ir aš taip pamaniau. Vis dėlto patikslinsiu: jie 
gali būti dingę. Kas čia žino, gal toji auklė juos ką tik 
parvežė iš edukacinės kelionės į Lidso pilį. 

— Kuri prasidėjo vakar, Redžai? 

— Taip, tu teisus. Klausyk, turime išsiaiškinti. Jei 
jie saugiai grįžo, mums tikrai nepraneš. Mūsų pri- 
reikia tik tada, kai ištinka nelaimė. Jei tie vaikai dar 
nepasirodė, tėvai ar vienas jų turės atvykti į skyrių 
užpildyti dingusių asmenų formos ir suteikti mums 
daugiau informacijos. Pats nepildyk. Liepk Karen, 
pastaruojų metu ji tikrai nepersidirba. 

— Prieš ko nors imdamasis, norėčiau paskambinti 
Deidams, —- pasakė Burdenas. 

— Paskui perskambink man, gerai? 

Jis atsisėdo prie stalo ir jiedu su Dora pavakarie- 
niavo. Pliaukštelėjo pašto dėžutė: atnešė vakarinį laik- 
raštį - „Kingsmarko vakarines naujienas“. 

— Labai blogai, - pasakė Dora. - Jau beveik aštuo- 
nios, vėluoja dvi valandas. 

— Tokiomis aplinkybėmis tai galima suprasti, 
ar ne? 

— Ak, ko gero. Neturėčiau skųstis. Tikriausiai varg- 
šui laikraštininkui teko pačiam išnešioti. Juk neleistų 
tai mergaitei tokiu oru vaikščioti. 


— Mergaitei? 

— Laikraščius pristato jo dukra. Nejau nežinojai? 
Nors su tais džinsais ir megzta kepuraite ji išties pa- 
našesnė į berniuką. 

Prancūziškų langų užuolaidų jie neužtraukė, kad 
galėtų matyti, ar vėl nepradeda lyti, ir stebėti potvynį, 
kuris nuo vakar vakaro veja atšliaužė kokias šešias 
pėdas arčiau. Vieno kaimyno - jo sodas keletą colių 
aukščiau už Veksfordų, bet užtektinai, užtektinai - 
vejos gale stovėjo Edvardo stiliaus gatvės žibintas ir 
šįvakar jis švietė, galingoje baltoje šviesoje ramiai 
blizgėjo vanduo. Jis buvo švytinčios pilkos spalvos, ta- 
rytum betono luitas, o kažkur apačioje tekanti mažoji 
upė pasiklydo plačiame sekliame ežere. Žvaigždžių 
Veksfordas nematė jau ilgas savaites, nesimatė jų ir 
dabar, tik šviesi, bet ūkanota žibinto šviesa apačioje 
ir tiršta skriejanti masė danguje, kur kylantis vėjas 
sujudino debesis. Juodos plikos medžių šakos lenkė- 
si ir siūbavo. Viena perbraukė vandens paviršiumi, 
vanduo tykštelėjo, tarytum per balą būtų pervažiavęs 
automobilis. | 

— Ar nenori pradėti kelti daiktų? — paklausė Dora, 
kai jiedu baigė gerti kavą. —- Ar mieliau šitą paskai- 
tytumė 

Jis papurtė galvą atsisakydamas laikraščio, kuria- 
me, regis, nebuvo daugiau nieko, išskyrus potvynio 
nuotraukas. 

— Perkelsime knygas ir tą spintelę. Kol nesužino- 
sime orų prognozės, daugiau nieko nenešime. 

Jam į viršų benešant šeštąją ir paskutinę dėžę su 
knygomis, suskambo telefonas. Laimė, dauguma jo 


knygų ir taip buvo viršutiniame aukšte, mažame kam- 
bary, kurį abu kadaise vadino jo kabinetu, o dabar jis 
greičiau panėšėjo į nedidelę biblioteką. Kol jis dėjo 
dėžę ant viršutinio laiptelio, Dora atsiliepė. 

— Tai Maikas. 

Veksfordas paėmė iš jos ragelį. 

— Kažkaip jaučiu, kad jie nepasirodė. 

— Ne. Povandeninių paieškų komanda rytoj nori 
tęsti paiešką. Jiems kilo mintis panerti į gilesnius van- 
denis Bredo slėnyje. Veiklos jie turi nedaug, todėl 
manau, kad šitas sujudimas jiems patinka. 

— O ponai Deidai? 

— Aš neskambinau, Redžai, aš ten nuvažiavau, — 
atsakė Burdenas. - Įdomi porelė. Ji verkia. 

— Ji ką? 

— Visą laiką verkia. Keista. Patologiška. 

— Nejaugi, daktare? O jis ką veikia? 

- Jis tiesiog nemandagus. A, ir dar, atrodo, kad jis 
darboholikas, ramiai nė sekundės nepasėdi. Kai buvau 
ten, jis pareiškė grįžtąs į darbą. Vaikai tikrai dingę. Jų 
tėvas sako, kad ta skendimo istorija yra nesąmonė. Ko 
jiems vidury žiemos artintis prie potvynio vandens? 
Kam galėjusi kilti tokia idiotiška mintis? Jo žmona 
pasakė, kad jai, ir ėmė verkti. Džimas Pembertonas 
užsiminė, kad jiedu galėję eiti prie vandens ko nors 
gelbėti, bet tokiu atveju ko? Vienintelis kitas dingęs 
asmuo yra toji Džoana Troj... 

— Kas? 

— — Toji ponios Deid draugė, kuri savaitgalį leido 

das dabar pildo dingusių asmenų formas, — Burdeno 

balse pasigirdo neryžtingumo gaidelė. Galbūt jis 
prisiminė nuoširdų Veksfordo balso toną, kai pra- 
nešė nenorintis į tai veltis. - Netikėta, bet viskas yra 
rimčiau, nei atrodė iš pradžių. Deidai grįžo namo iš 
Paryžiaus —- skrido per Gatviką — truputį po vidur- 
nakčio. Namas skendėjo tamsoje, vaikų miegamųjų 
durys uždarytos, taigi tėvai nuėjo miegoti nepa- 
žiūrėję. Na, turbūt ir neturėtų žiūrėti. Šiaip ar taip, 
Džailsui penkiolika, o Sofi — trylika. Ir tik gerokai 
įdienojus ponia Deid apsižiūrėjo, kad vaikų nėra. O 
tai reiškia ne tik tai, kad jie dingę nuo sekmadienio 
vidurnakčio, gali būti, kad nuo penktadienio vakaro, 
kai išvažiavo tėvai. 

— O toji Džoana, kokia ten ji? 

— Troj. Ponia Deid skambino jai į namus visą die- 
ną, bet niekas neatsiliepė, o Deidas šiandien popiet 
buvo pas ją nuvažiavęs, bet nieko nerado. 

— Atrodo, kad nesvarbu, ar aš nuoširdžiai jaudi- 
nuos, ar nesirūpinu, - pavargusiu balsu pasakė Veks- 
fordas. — Bet paliksime viską rytojui. 

Burdenas, kartais mėgstantis pažerti aforizmų, 
linksmai atsakė, kad rytas už vakarą protingesnis. 

— Kaip pirštu į akį. Rytas už vakarą protingesnis, 
žinoma, tik jei mudu su Dora naktį nenuskęsime. 
Bet drįstu manyti, kad pro miegamojo langą išlįsti 
sugebėsime. 

Kalbėdamas jis vis žvalgėsi, ar vėl nepradės lyti, ir 
sulig paskutiniu sakiniu pirmieji lašai tėškėsi į lan- 
gą. Veksfordas padėjo ragelį ir atidarė laukujes duris. 
Oras buvo švelnesnis nei kada tokiu metų laiku, kiek 
jis galėjo prisiminti. Net vėjas — ir tas buvo šiltas. 

Jis atsinešė kitą liūtį, Veksfordui bežiūrint lietus vis 
stiprėjo, status lietus tarytum stiklo ar plieno virbai, 
smingantys į akmens plokštes, tykštantys į perpildy- 
tus latakus. Iš lietvamzdžio vanduo pasipylė tarytum 
iš čiaupo, atsukto iki galo, o nutekamasis vamzdis, 
nebegalėdamas susidoroti su šitokiu kiekiu, greitai 
išnyko po sūkuringu savo paties potvyniu. 

Dora žiūrėjo žinias. Jam įėjus, prasidėjo orų prog- 
nozė su ta nuolatine erzinančia įžanga: kažkokia ne- 
įtikėtinai žavinga būtybė, apsirengusi fėjos kostiu- 
mu - sidabrinio brokato dizainerio drabužiais, sėdi 
ant fontano viršaus, o slaptas ventiliatorius plevena 
plaukus ir audeklus. Meteorologė, iš esmės kur kas 
normalesnė moteris, lazdele rodydama žemėlapyje 
perspėjo, kad keturios kitos upės gali greitai patvin- 
ti ir kad žemo slėgio sritis skuba Atlantu vydamasi 
tą, kuri šiuo metu siautėja Jungtinėje Karalystėje. Iki 
ryto, pranešė ji, tarytum dar nebūtų aišku, pietų An- 
gliją užklups smarkus lietus. 

Veksfordas išjungė televizorių. Jiedu su Dora atsi- 
stojo prie prancūziškų langų ir žvelgė į vandenį, kuris 
dabar namo priekyje jau užpylė šaligatvį prie pat durų. 
Vandens paviršius nuo lietaus lengvai bangavo ir supo 
krūmo šakelę tarsi valtį audringoje jūroje. Šilkmedžio 
kamienas jau buvo pusiau apsemtas ir naujuoju ribo- 
ženkliu dabar tapo alyvų krūmas. Jo šaknis skalavo 
kylantis vanduo. Liko tik pora sausos žemės jardų ir 
potvynis pasieks sieną. Jam bežiūrint, šviesa kaimyno 
sodo gale užgeso ir visas vaizdas paniro į tamsą. 

Jis pakilo į miegamąjį. Jam jau nebeatrodė taip ab- 
surdiška, kad pora puikių plaukikų galėjo nuskęsti. 


25 


Nereikia itin lakios fantazijos, kad galėtum įsivaiz- 
duoti visą šalį paskęstant ir išnykstant šitokioje beri- 
bėje galybėje vandens. Jos nugalėti visi tampa bejė- 
giais sudužusio laivo jūreiviais ant varganų plaustelių: 
ir jauni, ir seni, ir stiprieji, ir silpnieji. 


2 skyrius 


Tai tiek to Veksfordo nesikišimo ir būta. Dabar jis jau 
važiavo ten, kilo Kingstono parko gatve, Lindhersto 
kelio link, Vainas prie vairo. Vainas, regis, manė, kad 
galimybė nuskęsti Bredo slėnyje, ypač ten, kur Seives- 
burio žemumoje labai giliai susitelkė vanduo ir kur 
narai vėl pradėjo paieškas, yra visiškai reali. Iš vakaro 
jis ir pats taip manė. Bet dabar, saulei šviečiant į šla- 
pius šaligatvius ir žaižaruojant varvančiose šakose, 
toks tikras nebebuvo. 

Prieš tris valandas, kai jis atsikėlė, buvo ką tik nu- 
stoję lyti. Dar buvo tamsu, bet kad pamatytum, kas 
per naktį nutiko, šviesos pakako. Jis nežiūrėjo pro lan- 
gą. Tada ne. Bijojo to, ką gali pamatyti, o leisdamasis 
žemyn Dorai užplikyti arbatos dar labiau įsibaimino 
išvysiąs vandenį, ramiai tyvuliuojantį laiptų apačioje 
arba ant virtuvės grindų. Tačiau name buvo sausa, o 
kai užkaitęs arbatinį pažvelgė pro prancūziškus lan- 
gus, pamatė, kad sidabriškai pilkas ežeras sustojo per 
kokią dešimtį pėdų nuo sienelės, skiriančios veją nuo 
šaligatvio. 

Nuo tada daugiau nebelijo. Dėl ateinančių liūčių 
meteorologai neklydo, tik laiką klaidingai numatė. 
Antroji žemo slėgio sritis tikrai atslenka. Kai jis išlipo 
iš automobilio Kingstono parko ir Lindhersto kelio 

sankirtoje, ant galvos nukrito didelis lašas vandens, 
tiesiai ant plikės, nuo bugienio prie vartų. 

Kampinis namas vadinosi „Antrimas“*; pavadi- 
nimas nei pretenzingas, nei itin tinkamas. Kitaip nei 
kiti Lindhersto kelyje, kur naujojo Jurgių stiliaus na- 
mai stovėjo greta ketvirtojo dešimtmečio art deco, 
devynioliktojo amžiaus pabaigos gotikos ir vėlyvojo 
dvidešimtojo amžiaus Viktorijos stiliaus namų, Deidų 
namas buvo Tiudorų stiliaus, toks puikus, kad men- 
kiau nutuokiantieji būtų galėję palaikyti autentišku. 
Ąžuolinės lentos kryžiavosi kiek tamsesniame tinke, 
gotikiniai langai iš smulkių stikliukų, laukujės durys 
gausiai apkaltos vinimis. Durų belstukas —- amžinoji 
liūto galva, o skambučio virvelė — raitytas kaltinės 
geležies virbas. Veksfordas už jo ir truktelėjo. 

Atidaryti priėjusi moteris visiškai akivaizdžiai 
buvo nerimastingoji motina dėmėtu nuo ašarų vei- 
du. Liekna, smulkutė ir uždususi. Truputį daugiau nei 
keturiasdešimties, pamanė jis. Gana graži, veidas be 
makiažo, kupeta susivėlusių, netvarkingų garbanų. 
Tačiau veidas buvo vienas iš tų, kurių raukšlėse ir 
raumenyse atsispindi ilgi įtampos ir pasidavimo jai 
metai. Jai besivedant juos į svetainę, atėjo vyras. Labai 
aukštas, pora colių aukštesnis už Veksfordą, o tai jau 
yra šešios pėdos ir penki coliai, ir tokiam kūnui per 
maža galva. 

— Rodžeris Deidas, - šiurkščiai, tarytum pabrėž- 
damas privačios mokyklos auklėtinio kalbėseną, tars- 
telėjo jis. - Mano žmona. 


* Šiaurės Airijos grafystė. (Čia ir toliau - vertėjos pastabos.) 

Veksfordas prisistatė ir pristatė Vainą. Tiudorų 
stilius buvo išlaikytas ir namo viduje: gausu drož- 
tinio medžio, chimeros ant akmeninio židinio (su 
šiuolaikine dujine liepsna), turkiško rašto tapetai, 
kaltinės lempos ir neiššifruojamais senoviniais žen- 
klais išmarginti pergamentai. Po kavos stalelio, prie 
kurio jie susėdo, stiklu paspaustas pasaulio žemėlapis, 
tokio, kokį žmonija įsivaizdavo, tarkim, šešioliktojo 
amžiaus viduryje, su drakonais ir jūros blaškomais 
buriniais laivais. Tos bangos priminė Veksfordui jo 
sodą. Jis paprašė Deidų papasakoti apie savaitgalį nuo 
pat pradžių. 

Pradėjo vaikų motina, smarkiai gestikuliuodama 
rankomis. 

— Mudu su vyru kartu nebuvom išvykę nuo me- 
daus mėnesio. Ar galit patikėti? Beprotiškai norėjo- 
me ištrūkti be vaikų. Kai dabar apie tai pagalvoju, 
jaučiuosi tokia kalta, kad sunku apsakyti. Jau šimtus 
kartų skaudžiai pasigailėjau dėl šitokių savo norų. 

Jos vyras, kuriam, atrodė, ištrūkti dviese anaiptol! 
nebuvo malonu, atsiduso ir pakėlė akis. 

— Dėl nieko neturi jaustis kalta, Katrina. Apsira- 
mink, dėl Dievo meilės. 

Sulig tuo jos akis užplūdo ašaros ir jų sulaikyti ji nė 
kiek nesistengė. Kaip ir lietus lauke, jos ritosi ir liejosi 
per kraštus, riedėjo skruostais, o ji kūkčiojo ir rijo. 
Rodžeris Deidas iš dėžutės ištraukė saują nosinaičių 
ir padavė jai taip, tarytum tas gestas jam būtų visiškai 
įprastas, automatiškas, kaip užsukti čiaupą ar uždaryti 
duris. Toji dėžutė gulėjo kitoje dėžutėje, poliruoto 
medžio su variniais apkaustais, akivaizdžiai tokia 


29 


svarbi interjero dalis, kaip kituose namuose galėtų 
būti žurnalų staliukas ar kompaktinių diskų grotuvas. 
Katrina Deid vilkėjo mėlyną susiaučiamą drabužį. 
Tai šitokius trumpus chalatėlius - ar kad ir kas jie 
būtų - madingos moterys šiais laikais vilki dieną? 
Veksfordas nustebo pamatęs, kaip Vainas iš paskuti- 
niųjų stengiasi nusukti akis nuo nuogos šlaunies, kuri 
atsidengė prasiskyrus tam drabužėliui. | 

— Bet kas iš to? — nuo ašarų jos balsas prikimo, ji 
kone springo. — Laikrodžio atgal juk neatsuksime? 
Kelintą valandą penktadienį mudu išvykome, Rodže- 
ri? Žinai, kokia beviltiška esu, kai reikalai pasisuka 
apie tokius dalykus? | 

Ir tikrai Rodžeris Deidas atrodė taip, tarytum skir- 
tingais nekantrumo ir susierzinimo laipsniais metų 
metus vilkęs nepunktualumo, užmaršumo ir stulbi- 
namo abejingumo laikui naštą. 

— Apie pusę trijų, - pasakė jis. - Mūsų lėktuvas iš 
Gatviko kilo pusę penkių. 

“ — Važiavote automobiliu? - paklausė Vainas. 

— O taip, aš vairavau. 

— O kur tuo metu buvo vaikai? — Veksfordas nu- 
kreipė žvilgsnį į Deidą, tikėdamasis, kad tas atsakys, 
bet teko nusivilti. 

— Žinoma, mokykloje. Kurgi dar? Jie pripratę pa- 
tys pareiti. Ilgai vieniems jiems neteko būti, Džoana 
turėjo pasirodyti penktą. 

— Taip. Džoana. O kas ji tokia? 

— Mano absoliučiai brangiausia artimiausia drau- 
gė. Todėl tai šitaip ir siaubinga, ji juk taip pat dingusi. 
Ir aš net nežinau, ar ji moka plaukti. Niekada nebuvo 

reikalo pasidomėti. Gal ji taip ir neišmokusi. Įsivaiz- 
duokite, kad ji nemokėjo, įkrito į vandenį, o Džailsas 
su Sofi nėrė jos gelbėti ir jie visi... 

— Tik neįsivažiuok, — pasakė Deidas, ir ašaros vėl 
pasipylė. - Šitas tavo žlembimas visiškai nepadeda. 

Veksfordas nebuvo girdėjęs, kad kas tą žodį var- 
totų, tik labai seniai yra matęs atspausdintą mokyk- 
linėse knygose, net tada jis skambėjęs jam senama- 
diškai. Deidas žvelgė tai į vieną, tai į kitą policijos 
pareigūną. 

— Kalbėsiu aš, — pasakė jis. — Teks, jei norime ką 
nors išsiaiškinti. 

Ji suriko jam: 

— Aš noriu kalbėti! Negaliu susilaikyti neverkusi. 
Argi ne normalu, kad moteris, kurios vaikai nusken- 
do, verkia? Ko tu tikiesi? 

— Tavo vaikai nenuskendo, Katrina. Tau isterija 
kaip visada. Jei nori papasakoti jiems, kas nutiko, 
tiesiog pasakok. 

— Kurgi aš baigiau? Ak taip, Paryžius, - jos balsas 
pasidarė kiek tvirtesnis. Ji timptelėjo žemyn mėlynąjį 
drabužėlį ir atsisėdo tiesiai. - Paskambinome jiems 
iš Paryžiaus, iš viešbučio. Buvo pusė devynių. Noriu 
pasakyti, pusė devynių prancūzų laiku, pas mus pusė 
aštuonių. Tiesiog nesuprantu, kodėl Europai reikia 
mus lenkti visa valanda. Kodėl jie nori būti kito- 
kie? — niekas jai neatsakė. — Juk visi esame bendroje 
rinkoje ar sąjungoje, ar kaip jie ten dabar tai vadina, 
tie pavadinimai nuolat keičiasi. O neva turime būti 
visi vienodi, — ji pagavo savo vyro žvilgsnį. — Taip, 
gerai, gerai. Kaip ir sakiau, mes jiems paskambinome, 

atsiliepė Džailsas. Pasakė, kad viskas gerai, kad jie- 
du su Sofi ruošia pamokas. Džoana buvo, jie ketino 
vakarieniauti ir žiūrėti televizorių. Aš nesijaudinau — 
kodėl turėčiau? 

Klausimas, akivaizdu, taip pat buvo retorinis. 
Veksfordui, nors su ja praleido tik pusvalandį, atrodė 
neįsivaizduojama, kad ji galėtų nors kartais nesijau- 
dinti. Ji iš tokių žmonių, kurie rūpesčių susikuria, jei 
jų neatsiranda natūraliai. Jos veidas darsyk susiraukė 
ir Veksfordas išsigando, kad vėl pasipils ašaros, bet ji 
tęsė savo pasakojimą. 

— Kitą dieną maždaug tokiu pačiu laiku vėl pa- 
skambinau, bet niekas neatsiliepė. Noriu pasakyti, 
joks gyvas žmogus. Atsiliepė atsakiklis. Pamaniau, 
kad jie tikriausiai žiūri televizorių arba Džailsas kur 
nors išėjęs, o Džoana su Sofi nesitiki mano skambučio. 
Nesakiau, kad skambinsiu. Palikau viešbučio telefono 
numerį - jiejau jį ir taip turėjo - pamaniusi, kad man 
galės perskambinti, bet jie taip ir neperskambino. 

Ją nutraukė Vainas. 

— Ponia Deid, sakote, kad jūsų sūnus galėjo būti 
kur nors išėjęs. Kur jis galėjo išeiti? Kur nors su 
draugais? Į kiną? Klubams jis, manau, turbūt per 
jaunas. 

Vyras su žmona susižvalgė. Veksfordas negalėjo jų 
suprasti. Tarsi norėdama išvengti šios temos, išsisukti 
nuo tiesaus atsakymo, Katrina Deid atsakė: 

— Jis neitų nei į kiną, nei į klubą. Jis ne toks berniu- 
kas. Be to, mano vyras neleistų. Absoliučiai ne. 

Deidas greitai pridūrė: | 

— Šiais laikais vaikams suteikiama pernelyg daug 
laisvės. Jau metų metus jie turi jos per daug. Pats tu- 
rėjau ir žinau, kaip blogai ji mane ilgą laiką veikė. Tai 
yra kol pats su ja nesusitvarkiau, kol pats neįsivedžiau 
drausmės. Jei Džailsas buvo išėjęs, tai tik į bažnyčią. 
Kartais šeštadienio vakarais ten vyksta pamaldos. Bet 
iš tiesų praeitą savaitgalį jos vyko sekmadienio rytą. 
Prieš išvažiuodamas pasidomėjau. 

Šiais išsigimusiais laikais, pamanė Veksfordas, pats 
ateistas, dauguma tėvų džiaugtųsi žinodami, kad jų 
penkiolikametis sūnus eina į pamaldas, o ne links- 
minasi kokioje populiarioje vietelėje. Religiniai as- 
pektai čia nesvarbūs. Bažnyčioje nėra narkotikų, nėra 
AIDS, jokių plėšrių merginų. Tačiau Deidas atrodė 
nelaimingas, jo veide geriausiu atveju atsispindėjo 
susitaikymas su situacija. | 

— O kokia tai bažnyčia? - paklausė Veksfordas. — 
Šv. Petro? Romos katalikų? 

— Ji vadinasi Amžinosios Evangelijos bažnyčia, — 
pasakė Deidas. - Naudojasi sena sale Jorko gatvėje, 
ta, kuri priklausė katalikams prieš pastatant jiems 
naują bažnyčią. Dievaž, būčiau laimingesnis, jei jis 
lankytų anglikonų bažnyčią, bet geriau jau tokia nei 
jokios, — jis padvejojo ir kone agresyviai paklausė: — 
O kam jums šitai žinoti? | 

Vainas prabilo raminamu, lygiu tonu: 

— Gal būtų neblogai sužinoti, ar Džailsas sekma- 
dienį ten buvo, nemanote? | 

— Ak, galimas daiktas, - Deidas buvo tas žmogus, 
kuris teikdavo idėjas, o ne gaudavo jas iš kokių nors 


kitų šaltinių. Jis susiraukęs pažvelgė į savo laikrodį. — 
Per visa tai pavėluosiu, — pasakė. 

— Gal papasakokite apie likusią savaitgalio dalį? — 
Veksfordas pažvelgė į Deidą, paskui į jo žmoną ir vėl 
į Deidą. 

Šįkart Katrina Deid tylėjo, tik aikštingai mostelėjo 
ranka ir šniurkštelėjo nosimi. Rodžeris pasakė: 

— Sekmadienį neskambinome, nes vakare ruošė- 
mės grįžti. 

— Tiksliau naktį, - pasakė Vainas. — Grįžote labai 
vėlai, — jis tikriausiai nenorėjo pasirodyti rūstus. 

— Ar čia kokia nors užuomina? Nes jei taip, noriu 
žinoti, ką turite.omeny. Leiskite jums priminti, kad 
čia esate tam, kad rastumėt mano dingusius vaikus, o 
ne ieškotumėt mano elgesio trūkumų. 

Veksfordas raminamai tarė: 

— Nėrajokių užuominų, pone Deidai. Labai prašau 
jūsų tęsti. 

Patempęs lūpą Deidas pažvelgė įjį. 

— Lėktuvas vėlavo beveik tris valandas. Kažkas su- 
siję su vandeniu ant Gatviko riedėjimo takų. O paskui 
valandą užtrukome, kol atgavome bagažą. Kai parva- 
žiavome namo, buvo jau po vidurnakčio. 

— Ir jums nekilo abejonių, kad visi miega savo 
lovose? 

— Ne visi, - pasakė Katrina. - Džoana tąnakt ne- 
nakvojo. Sekmadienio vakarą ji turėjo grįžti namo. 
Trumpai jie gali ir vieni pabūti. Džailsui beveik še- 
šiolika. Visi manėme — kas gi nemanytų, - kad apie 
devintą būsime namie. 

— Bet iš oro uosto namo neskambinote? 

— Būčiau pasakęs, jei būtume skambinę, - atšovė 
Deidas. - Jau buvo po pusės vienuolikos, o aš noriu, 
kad mano vaikai gultų tinkamu laiku. Jiems reikia 
išsimiegoti, jei kitą dieną turi eiti į mokyklą. 

— Ir koks skirtumas, jei ir būtume paskambinę? — 
šnirpštelėjusi prabilo Katrina. — Atsakiklis vis dar 
buvo įjungtas. Rodžeris jį vakar ryte patikrino. 

— Ir iškart nuėjote miegoti? 

— Jautėmės pervargę. Vaikų miegamieji buvo už- 
daryti. Vidun nepažiūrėjome, jei to klausiate. Jie - ne 
kūdikiai, kad tikrintume kiekvieną minutę. Ryte aš 
ilgiau pamiegojau. Žinoma, mano vyras išėjo į darbą 
su aušra. Kai atsibudau, buvo jau po devynių. Neįtikė- 
tina, šitaip miegojusi jau metų metus nebuvau, gal tik 
paauglystėje, tikra beprotybė, - Katrina ėmė kalbėti 
greičiau, žodžiai kliuvo vienas už kito. - Žinoma, visų 
pirma pamaniau, kad vaikai išėjo į mokyklą. Aš jų ne- 
girdėjau, taip giliai miegojau. Pamaniau, jie susiruošė 
ir išėjo, bet vos pati atsikėliau, iškart supratau, kad 
taip nėra. Buvo aišku, kad niekas nesiprausė vonio- 
je, lovos paklotos, o jie niekada nekloja, atrodė, kad 
jas paklojo kažkas, kas moka. Savaime suprantama, 
Džoana. Jokios netvarkos, viskas sutvarkyta — o tai, 
tiesą sakant, negirdėtas dalykas. | 

— Turbūt bandėte išsiaiškinti, kur jie yra, - pasakė 
Veksfordas. - Paskambinote draugams ir giminai- 
čiams? Ar skambinote į mokyklą? 

— Paskambinau savo vyrui ir jis paskambino, nors 
ir žinojome, kad jų ten nebus. Ir nebuvo. Žinoma, 
kad nebuvo. Paskui jis paskambino savo motinai. 
Dievai žino, kodėl. Dėl kažkokių man absoliučiai 


nesuvokiamų priežasčių ji vaikams, regis, patinka. 
Bet jis visiškai nieko nepešė. Lygiai taip ir su vaikų 
draugų tėvais — tai yra su tais, kuriuos radome. Tokiai 
daugybei moterų nepakanka būti namų šeimininkė- 
mis, ar ne? Joms mat irgi karjeros reikia. Šiaip ar taip, 
niekas nieko nežinojo. 

Vainas tarė: 

— Ar mėginote susisiekti su ponia Troj? 

Katrina Deid į jį pažvelgė taip, tarsi jis būtų lepte- 
lėjęs kokią nors siaubingą nešvankybę. 

— Žinoma, kad mėginome. Žinoma. Pabandėme 
pirmiausia. Net prieš skambindami į mokyklą. Niekas 
neatsiliepė — taip sakant, įsijungė jos atsakiklis. 

— Man teko grįžti namo, — pasakė Deidas, duo- 
damas suprasti, kad čia būti jam visai nepatinka. — 
Nuvažiavau pas ją. Ten nieko nebuvo. Nuėjau pas 
kaimynus, duris atidariusi moteris sakė nemačiusi 
Džoanos nuo penktadienio. 

Tai dar nieko nereiškia. Žmonės ne visada paste- 
bi ateinančius ir išeinančius kaimynus. Veksfordas 
paklausė: 

„— O paskui? 

Katrinos veido išraiška vėl pasidarė tuščia, akys 
pastėro tarytum vietos dramos būrelio aktorės, vai- 
dinančios lunatikuojančią ledi Makbet. 

— Kai mano vyras buvo išėjęs, pažvelgiau pro lan- 
vaizdą. Iš čia gali matyti visą potvynį, kaip didžiulę 
jūrą, vandenyną. Faktiškai negalėjau patikėti savo aki- 
mis, bet turėjau, turėjau. Tada ir supratau, kad mano 
vaikai turbūt kažkur ten. 

Pačiu ramiausiu, lygiausiu balsu, kokį tik galėjo 
išgauti, Veksfordas pasakė: 

— Narai tęsia savo paieškas, ponia Deid, bet jūsų 
mintis labai menkai įtikima. Nuo čia potvynio van- 
duo gana toli, ir nė vienoje Kingsmarko vietoje jo ne 
daugiau nei keturios pėdos. Paieškos perkeltos į Bre- 
do slėnį, mažiausiai per tris mylias nuo čia. Nebent 
Džailsas ir Sofi labai mėgsta vaikščioti arba mėgėja 
yra ponia Troj, man sunku suprasti, ko jiems artintis 
prie Bredo. | 

— Jei tik galėtų, nė vienas jų niekur neitų pėsčio- 
mis, - pasakė Deidas. 

Katrina pažvelgė į Rodžerį taip, tarytum jis būtų 
ją išdavęs, ir atitraukė ranką. 

— Tuomet kur jie? — ji kreipėsi į abu policinin- 
kus. - Kas jiems nutiko? — o tada ji uždavė klausimą, 
kurio Veksfordas laukė, klausimą, kurį tokioje situa- 
cijoje visuomet netrunka užduoti tėvai. — O ką gi jūs 
darote, kad juos rastumėt? 

— Visų pirma, ponia Deid, mums reikės jūsų pa- 
galbos, - pasakė Vainas. - Pirmiausia Džailso ir Sofi 
nuotraukų. Ir jų išvaizdos aprašymo. Faktų, kokie jie 
vaikai, - jis pažvelgė į Veksfordą. 

- Jei turite, norėtume ir ponios Troj nuotraukos, — 
pasakė vyriausiasis inspektorius. - Be to, turime dar 
keletą klausimų. Kaip ponia Troj čia penktadienio 
vakarą atvyko? Automobiliu? 

— Žinoma, - Deidas žvelgė į jį, lyg tas būtų suabe- 
jojęs, ar Džoana turi kojas, arba tarytum kiekvienas 
normalus asmuo žinotų, kad žmonės gimsta su pri- 
kabintais nuosavais automobiliais, tartum tie būtų 


plaukai ar nosys. — Be abejo, ji atvyko automobiliu. 
Klausykit, ar tai dar ilgai tęsis? Jau dabar vėluoju. 

— O kurjos automobilis dabar? Ar namuose ji turi 
garažą“ | 

— Ne. Ji laiko jį prie tokio lyg ir įvažiavimo ar ke- 
liuko prie namo. 

— Ojjis ten stovėjo? 

— Ne, nestovėjo, - Deidas kiek susigėdo dėl pasta- 
rojo savo išsišokimo. — Gal duoti jos adresą? Nežinau, 
ar turime jos nuotrauką? 

— Žinoma, kad turime jos nuotrauką, - jo žmona 
purtė galvą, aiškiai netikėdama savo ausimis. — Kaipgi 
aš neturėčiau savo brangiausios draugės nuotraukos? 
Mielasis, kaip galėjai šitaip pamanyti? 

Kaip galėjo, Deidas nepaaiškino. Jis nuėjo į kitą 
kambarį ir grįžo su pora nuotraukų, kurias ištraukė 
iš sidabrinių rėmelių. Jos buvo vaikų, ne jų auklės. 
Mergaitė nepanaši nė į vieną tėvų. Klasikinių, kone 
aštrių bruožų, romėniškos nosies, labai tamsių akių, 
beveik juodų plaukų. Berniukas gražesnis už Rodžerį 
Deidą, jo bruožai labiau atitinka klasikinį idealą, tik 
atrodė, tarsi taip pat būtų aukštas. 

— Kiek aukštesnis nei šešių pėdų, - išdidžiai prane- 
šė Deidas, tarytum skaitydamas Vekstordo mintis. 

Katrina paniro į tylą. Žvilgtelėjęs į ją, jos vyras 
tęsė: 

— Matote, kad jie abu tamsių akių. Džailso plaukai 
šviesesni. Nežinau, ką dar galėčiau jums pasakyti. 

Kada nors, pamanė Vekstfordas, galėsi paaiškinti, 
kas priverčia puikios išvaizdos, aukštą ir toli gražu 
ne skurdžių penkiolikametį dalyvauti kažkur, kas 

vadinama Amžinosios Evangelijos bažnyčia. Bet gal 
tau ir neteks aiškinti, gal rasime dar iki tol, kol to 
prireiks. 

— Gal žinote, — paklausė jis Katrinos Deid, - kokių 
nors ponios Troj artimųjų pavardes? 

Dabar ji kalbėjo abejingai, nors toli gražu ne na- 
tūraliai: 

— Jos tėvo. Jos motina mirusi ir jis vedė darsyk. 

Ji atsistojo ir judėjo tarsi moteris, atsigaunanti po 
ilgos ir sunkios ligos. Atidarė stalo, kuris atrodė tarsi 
pagamintas Šekspyro amžininkui, stalčių, ištraukė 
storą albumą odiniais viršeliais ir iš vieno jo pilkų 
paauksuotų puslapių išėmė jaunos moters nuotrauką. 
Vis dar lėtai ir mieguistai padavė ją Veksfordui. 

— Jos tėvas gyvena Miško gatvėje 28, jei žinote, 
kur ji. 

Paskutinė apylinkių gatvė, kurios pašto indeksas 
yra Kingsmarko. Išsuka tiesiai iš Pomfreto kelio, iš jos 
namų greičiausiai matyti malonus Čeritono miškelio 
vaizdas. Katrina Deid vėl atsisėdo, bet šįkart ant sa- 
guotos ir klostuotos sofos šalia vyro, kuris buvo nu- 
taisęs suirzusią miną. Veksfordas susitelkė į Džoanos 
Troj nuotrauką. Visų pirma jį nustebino jos jaunystė. 
Manė ją būsiant panašaus amžiaus kaip Katrina, bet ši 
moteris atrodė kur kas jaunesnė, dar mergaitė. 

— Kada ji fotografuota? 

— Pernai. 

Ką gi. Žinoma, tiesa, kad daugybė žmonių turi 
daug vyresnių ar daug jaunesnių draugų. Jam pasidarė 
įdomu, kaip tos moterys susipažino. Džoana Troj atro- 
dė pasitikinti savimi ir valdinga, o ne graži. Jos trumpi 

tiesūs plaukai šviesūs, akys tikriausiai pilkos, sunku 
pasakyti. Balta oda sveikai paraudusi, tokia anksčiau 
buvo vadinama tikru anglišku gymiu. Kažkodėl jam 
buvo aišku, kad drabužiais ji pernelyg nesirūpina, kai 
tik gali, vilki megztinį ir džinsus, nors nufotografuota 
tik iki pečių. Jis paklausė savęs, ar šiuo metu dar likę 
klausimų, kuriuos jis turėtų užduoti Deidams, bet 
staiga pašoko išgirdęs kraupų klyksmą. Vainas taip 
pat išvirto iš kėdės. Katrina Deid, užvertusi galvą ir 
ištempusi kaklą, kumščiais boksuodama orą, iš visų 
plaučių klykė ir žviegė. 

Deidas pamėgino ją apkabinti. Ji nusipurtė jo ran- 
kas ir toliau rėkė taip garsiai, kaip Veksfordas tik yra 
girdėjęs, taip, kaip žviegia vaikai tarp prekybos centro 
lentynų, taip garsiai, kaip jo anūkė Amulet, kai ją 
apima baisiausias užsispyrimas. Retai jis sutrikdavo 
nežinodamas, ką daryti, bet dabar buvo kone pri- 
blokštas. Gal tai moteriškei reikėtų sušerti per veidą — 
anksčiau toks vaistas būdavo geriausias, — bet net 
jei taip, ir net jei tai nebūtų pats nekorektiškiausias 
elgesys, sušerti tikrai turėtų ne jis. Jis pamojo Vainui 
ir jiedu pasitraukė kiek įmanoma toliau nuo žviegian- 
čios Katrinos ir josios neryžtingo vyro, sustojo prie 
prancūziško lango į terasos sodą, o toliau ir į apačioje 
tyvuliuojantį potvynį. 

Kai Katrina ėmė kūkčioti, Deidas pasakė: 

— Gal atneštumėt man stiklinę vandens? 

Vainas truktelėjo pečiais, bet nuėjo atnešti. Jis ste- 
bėjo Katriną, springstančią tuo vandeniu, ir spėjo 
pasitraukti prieš jai išpilant likusį stiklinėje į jo pusę. 
Šis veiksmas, regis, ją apramino ir ji padėjo galvą ant 

pagalvėlės. Pasinaudojęs tyla, Veksfordas pasakė Dei- 
dui, kad norėtų apžiūrėti vaikų kambarius. 

— Juk negaliu jos palikti, kaip manote? Jums teks 
juos patiems susirasti. Klausykit, kai tik ji nutils, tu- 
riu važiuoti į darbą. Neprieštarausite, ką? Malonėsite 
leisti? 

— Na ir chamas, nieko sau? — lipdamas laiptais 
tarė Vainas. | 

— Jam tenka sunkių išbandymų, - nusišiepė Veks- 
fordas. — Teks nusileisti. Man sunku patikėti, kad 
tiems vaikams išties kas nors atsitiko. Nors gal ir taip, 
gal tik dėl jų motinos elgesio tai atrodo nelabai realu. 
Galiu smarkiai klysti, o elgtis turime taip, tarytum ir 
klysčiau. | 

— Gal taip atrodo todėl, kad jie trise, pone? Trijų 
žmonių dingimu sunkiau patikėti. Nebent jie, žinoma, 
būtų tapę įkaitais, — Vainas prisiminė, kaip Vekstordo 
žmona buvo viena iš įkaitų Kingsmarko apylankos 
tiesimo istorijoje. — Bet juk taip nėra, kaip manote? 

— Abejoju. 

Turbūt toji užuomina apie žmonių pagrobimą 
dėl apylankos ir priminė Veksfordui, kad anksčiau 
ar vėliau žiniasklaida sužinos. Jis prisiminė aną kartą 
su šiurpu, įsiveržimą į jo asmeninį gyvenimą, nuo- 
latinius Brajano Saint Džordžo, „Kingsmarko nau- 
jienų“ redaktoriaus, puolimus, draudimus, kuriuos 
jam pačiam buvo labai sunku primesti. O paskui dar 
triukšmas dėl to pedofilo ir vargšo Henesio mirtis... 

— Čia berniuko kambarys, pone, - pasakė Vai- 
nas. - Kažkas, akivaizdu, jį sutvarkė, ir jau tikrai ne 
penkiolikmetis, net jei jis ir religinis fanatikas. 

— Nemanau, kad mums derėtų jį priskirti prie jų, 
Bari. Kol kas dar ne. Galbūt, kai iš čia išeisime, tau 
vertėtų nukeliauti į senąją katalikų bažnyčią ir pasi- 
domėti tais žmonėmis iš Amžinosios Evangelijos, jau 
nekalbant apie tai, kad reikia išsiaiškinti, ar sekma- 
dienį berniukas buvo bažnyčioje. 

Jei jau kalbėtume, kuo paauglio kambarys skiriasi 
nuo visų kitų, galėtume sakyti, kad jame visada bus 
plakatų ir priemonių klausytis muzikos. Šiais laikais 
dar rastume kompiuterį su interneto prieiga ir spaus- 
dintuvą, pastaruosius Džailsas Deidas turėjo, bet nei 
plakatų, nei grotuvo nebuvo. Beveik nebuvo. Vietoj 
popgrupės reklamos, nykstančių gyvūnų rūšių gel- 
bėjimo agitacijos ar futbolo žvaigždės nuotraukos 
ant sienos priešais Džailso lovą buvo priklijuota neį- 
rėminta natūralaus dydžio reprodukcija, Veksfordas 
atpažino Konsteblio paveikslą „Kristus laimina duoną 
ir vyną.. 

Gal todėl, kad tiesiog negalėjo patikėti savo akimis, 
jam tai pasirodė neskoninga. Ne dėl paties paveikslo, 
nors savo genialumą Konsteblis geriausiai išreiškė 
peizažais, bet kur jis kabėjo ir kas jį ten pakabino. 
Jis pagalvojo, ką apie tai pasakytų Dora, nuolatinė 
bažnyčios lankytoja. Reikės paklausti. Vainas žvalgėsi 
po drabužių spintą, kūrioje rado tai, ką abu ir tikė- 
josi pamatysią: džinsai, marškiniai, trumparankoviai 
marškinėliai, puspaltis, mokyklinis švarkas, tamsiai 
rudas su auksiniais apsiuvais. Vieni marškinėliai, 
tikriausiai branginami, raudoni su nespalvota paties 
Džailso Deido veido nuotrauka ir užrašu „Džailsas“ 
po ja, kabojo ant pakabo. 

— Matai, jis turi ir normalaus paauglio požymių, — 
pasakė Veksfordas. 

Jiems reikia paklausti Deido ar blogiausiu atveju jo 
žmonos, kokių drabužių vaikų spintose trūksta. Jose 
dar rado futbolo batelius, sportbačius ir porą juodų 
odinių batų. Be abejo, skirtų eiti į bažnyčią. 

Knygų lentynoje stovėjo Biblija, ČCemberso žody- 
nas, Orvelo „Gyvulių ūkis“ - privalomoji mokyklos 
programa? — kelios Zolia knygos prancūzų kalba, — 
kad ir kaip keista - Dodė Lettres de mon Moulin*, Mo- 
pasano apsakymai, Bunjano „Didelė malonė baisiam 
nusidėjėliui“ ir kažkokia Parkerio T. Zyglerio knyga 
„Skaistybė - gyvenimo tikslas. Veksfordas paėmė ją 
pavartyti. Išleista Amerikoje kažkokio Kreacionistų 
fondo ir ten parduodama už stambią 35 dolerių sumą. 
Žemesnėje lentynoje gulėjo įjungtas krauti mobilusis 
telefonas. 

Apatiniuose stalčiuose, tiksliau viename jų, sudėti 
apatiniai, šortai ir marškinėliai. Viduriniame — bet 
kaip sumesti popieriai, keletas iš jų pasirodė esan- 
tys Džailso parašyti namų darbų rašiniai, knygelė 
minkštais viršeliais apie medžius, kita — apie anks- 
tyvąją bažnyčią, tušinukai, šukos, naudota elektros 
lemputė, batų raišteliai, virvės ritinėlis. Viršutiniame 
irgi panašiai, tačiau iš tos netvarkos Vainas ištraukė 
tamsiai raudoną knygelę — Britanijos piliečio pasą. 
Prieš trejus metus išduotą Džailsui Deidui. 

— Bent jau žinome, kad jis neišvyko iš šalies, — 
pasakė Veksfordas. 


* „Laiškai iš mano malūno“. 

Mergaitės kambaryje buvo kur kas daugiau knygų 
ir užtektinai plakatų. Tokių, kokių ir reika tikėtis, 
įskaitant Deividą Bekhemą, Poš Spais ir jų sūnų, 
švaistančius pinigus parduotuvėje. Knygų lentyno- 
je - Dž. K. Rouling ir Filipas Pulmanas, pora tome- 
lių apie Alisą, daug poezijos, kai kuri tokia, kokios 
čia nesitikėtum išvysti, ypač T. S. Elioto „Raštai“ ir 
keletas Džeraldo Manlėjaus Hopkinso knygų. Šiaip 
ar taip, mergaitei tik trylika. Gražaus, bet labai seno 
vyro, į kurį ji panaši, nuotrauka buvo knygų lenty- 
noje, o jos brolio, lygiai tokia pati, kokią jiems davė, 
stovėjo ant spintelės prie lovos. Kompaktinių diskų 
stove sukrautas hiphopas ir Britnė Spyrs, o tai rodo 
ją esant kur kas normalesnę už brolį. Drabužiai ne- 
suteikė jokios informacijos, tik tiek, kad apranga 
jai beveik nerūpi. Iš rudai auksinio švarko ir rudo 
klostuoto sijono jie suprato ją lankius tą pačią mo- 
kyklą kaip brolis. Spintoje taip pat padėta ledo ritulio 
lazda ir teniso raketė. Sofi kompiuteris — kuklesnė 
Džailso kompiuterio versija su interneto prieiga, bet 
be spausdintuvo. Be abejo, brolis juo dalijosi su ja. 
Dar turėjo magnetolą su radiju ir kompaktinių diskų 
ausinuką. 

Veksfordas su Vainu nulipo žemyn ir uždavė dar 
keletą klausimų tėvams. Katrina Deid gulėjo. Išviręs 
jai puodelį kavos, josios sutuoktinis klūpomis rinko 
sudaužytą stiklą. Policininkams kavos niekas nepa- 
siūlė. Veksfordo paklaustas apie drabužius, Deidas 
nai, bet negalį pasakyti, kas dingę. Tokia daugybė jų 
vaikų drabužių atrodo vienodi: mėlyni džinsai ir juo- 


di džinsai, vienspalviai marškinėliai ir marškinėliai su 
užrašais, juodi, pilki ir balti sportbačiai. 

— O paltai ir striukės? — paklausė Vainas. - Kur 
juos kabinate? Šiuo metų laiku eidami į lauką juk 
turėjo būti apsirengę ką nors daugiau nei megztinį. 

Veksfordas nebuvo tuo tikras. Eiti į lauką be palto, 
net kai sninga, net kai temperatūra yra žemiau nulio, 
yra tapę tarsi kokiu vyriškos stiprybės ir jaunystės 
ištvermės ženklu. O kaip tokiu metų laiku, dabar buvo 
nešalta. Bet ar Džailsas Deidas tokio būdo? Toks iš- 
didus pasipūtėlis, kuris iškėlęs galvą žirgliotų vienais 
trumparankoviais, kai kiti vilki pašiltintas striukes. Jis 
nusekė paskui Vainą ir Džailso tėvą į prieškambarį ir 
bužių spintos vidų. 

Spintoje kabėjo kailiniai, turbūt audinių, greičiau. 
siai Rodžerio Deido dovana žmonai laimingesnėmis 
dienomis, kai nusivylimas dar nebuvo persmelkęs jų 
gyvenimo, bet vis tiek šiais laikais neetiški. Veksfor- 
das paklausė savęs, kada ir kur išdrįstų juos apsivilkti. 
Italijoje per žiemos atostogas? Spintoje dar buvo pora 
kitų žieminių paltų, abu tėvų, vyriškas lietpaltis, pa- 
šiltintas puspaltis, multino striukė, šiltas raudonas 
drabužis, panašus į skirtą slidinėti, ir neperšlampama 
striukė su gobtuvu. 

— Džailsas turi kareivišką milinę, — pasakė Dei- 
das. - Ji baisi, bet jam patinka. Turėtų būti čia, bet 
nėra. O Sofi turi rudą pašiltintą puspaltį kaip šitas, 
bet jis ne jos. Džailso. 

Tuomet atrodo, kad jie bent jau išėjo sava valia, 
pamanė Veksfordas. Rodžeris Deidas nusikabino iš 

spintos savo paties lietpaltį, užsimetė jį ant rankos 
ir pasakė: 

— Einu. Tik tikiuosi, kai šįvakar grįšiu, visa tai jau 
bus pasibaigę. | 

Veksfordas neatsakė. 

— Sakote skambinęs vaikų draugų tėvams. Norė- 
tume sužinoti jų pavardes ir adresus. Kaip galima 
greičiau. Ar ištrynėte Žinutes iš savo atsakiklio? 

— Mes jas perklausėme, ne ištrynėme. 

— Puiku. Paimsime kasetę. 

Jis grįžo į svetainę atsisveikinti su Katrina. Jie pa- 
laikysią ryšį. Greitai norėsią pasimatyti su ja ir jos 
vyru. Ji gulėjo ant nugaros, užsimerkusi, lygiai kvė- 
puodama. Jis žinojo, kad ji nemiega. 

— Ponia Deid? - pasakė Vainas. Ji nesujudėjo. — 
Mes išeiname. 

— Tikriausiai tą galima suprasti, —- automobilyje 
pasakė Veksfordas. - Kiek tik esu kalbėjęs su dingu- 
sių vaikų tėvais, niekuomet negalėjau suprasti, kaip 
jie nerėkia it pamišę iš įsiūčio ir baimės. O su tokia 
susidūręs imu ją smerkti. 

— Tai todėl, pone, kad netikime, jog jiems nutiko 
kas nors baisaus. 

— Nejaugi? Taip nuspręsti mums dar labai anksti. 


3 skyrius 


Naujoji Kingsmarko Kristaus Karaliaus Romos ka- 
talikų bažnyčia — modernus Aleksandro Dikso su- 
projektuotas statinys, pastatytas iš augančios miesto 
katalikų bendruomenės suaukotų pinigų, įskaitant ir 
paties Aleksandro Dikso. Iš pirmo žvilgsnio užsienio 
turistai tikriausiai nė nepamanytų, kad čia šventovė, 
ji greičiau panėšėjo į vilą kokiame nors Viduržemio 
jūros kyšulyje, bet viduje nebuvo nieko pasaulietiško: 
baltuma, auksas ir brangus medis, vitražinis langas, 
šiuolaikiškai vaizduojantis Kryžiaus kelio stotis, ir 
milžiniškas dramblio kaulo ir aukso spalvų Nukry- 
žiuotasis virš juodo marmuro altoriaus. Toli gražu, 
kaip dažnai sakydavo parapijiečiai, nieko panašaus į 
„trobelę“, kurioje jie klausėsi mišių nuo 1911-ųjų iki 
tada, kai prieš porą metų buvo pastatyta bažnyčia. 
Dabar Baris Vainas ir artėjo prie šio vargano pa- 
stato. Jis nesukėlė jam nei smalsumo, nei pernelyg 
daug susidomėjimo. Tokių jis matęs po keletą kiek- 
viename Jungtinės Karalystės miestelyje, kuriame 
tik yra tekę lankytis, buvo taip pripratęs prie šitų vie- 
naaukščių šimtmečio (ar daugiau) senumo plytinių 
rūmelių su dvivėrėmis medinėmis durimis ir aukštai 
sienose iškirstais langais, kad iš esmės anksčiau jo ir 

nepastebėjo. Vis dėlto iškart atpažino. Kas gi dar čia 
galėtų būti, jei ne maldų salė arba bažnyčia, greičiau- 
siai naudojama kokios nors neaiškios sektos? 

Pastato nesaugojo nei tvora, nei vartai. Nedide- 
liame gabalėlyje ištrupėjusio grindinio, kuris skyrė 
bažnyčią nuo Jorko gatvės šaligatvio, telkšojo balos 
vandens, kuris, regis, neturėjo jokių būdų nutekėti. 
Kažkas, pasirašęs Geluonimi, abiejose durų pusėse 
išpuošė plytas nesuprantamais piešiniais juodais ir 
raudonais dažais. Kažkodėl, gal dėl prietaringo tabu, 
jis nelietė pailgos iškabos kairėje, ant kurios didelėmis 
raidėmis buvo užrašyta AMŽINOSIOS EVANGELIJOS 
BAŽNYČIA ir mažesnėmis - DIEVAS MYLI GYVENIMO 
SKAISTYBĘ. Žemiau surašytas pamaldų ir įvairių kas- 
savaitinių susitikimų laikas. Po jo: Pastorius Jašubas 
Raitas, Karlailo namai 42, Miško. gatvė, Kingsmar- 
kas. 

Jašubas, pamanė Vainas, ir iš kur jie traukia tokius 
vardus? Įsitikinęs, kad jis krikštytas Džonu. Paskui 
Vainas pastebėjo sutapimą, jei čia buvo sutapimas, 
kad pastorius gyvena toje pačioje gatvėje kaip Džo- 
anos Troj tėvas. Jis pamėgino įeiti ir nustebo radęs 
duris neužrakintas. Tačiau, suprato vos įėjęs, neuž- 
rakinta tik todėl, kad viduje nieko vertingo vogti 
nėra. Buvo beveik tuščia, gana tamsu ir labai šalta. 
Sienos dažytos turbūt prieš ištisus dešimtmečius. 
Parapijiečiai turėjo sėdėti ant medinių suolų be 
atlošų, o ir tie pritvirtinti prie grindų. Ant paky- 
los tolimajame gale stovėjo mokyklinis stalas, toks, 
kokio Vainas nematė nuo tada, kai prieš trisdešimt 
metų baigė pradinę mokyklą. Net ir tais laikais tėvai 


pareiškė, kad mokyklos baldai yra tikra gėda. Šitą, 
jis pastebėjo pasilenkęs, lenktiniais peiliukais akėjo 
keletas vaikų kartų, o kai pjaustyti ir raižyti jiems 
nusibodo, ant jo rašinėjo, pasirašinėjo ir apskritai 
dailino rašalu, pieštukais bei dažais. Būta ir lovelio 
rašalinei, bet trūko rašalinės ir kažkas ant stalviršio 
dar išpjovė tokio pat dydžio skylę. Kėdė, tikriausiai 
skirta pamaldas laikančiam kunigui, atrodė tokia 
nepatogi, kad Vainas pamanė, jog ponas Raitas tik- 
riausiai mieliau stovi. 

Jašubas... | 

— Kaip manote, iš kur toks vardas? — grįžęs Vainas 
paklausė Veksfordo. 

- Dievai žino. Gali pamėginti Skaičių knygą. „Su- 
rašykite visą izraelitų bendriją pagal klanus ir protė- 
vių namus, įrašydami visus vyrus vardais... “Juk žinai, 
kaip ten parašyta. 

Neatrodė, kad Vainas žinotų. 

— Arba jo paties gali paklausti. Maikas Burdenas 
nori susitikti su tuo Trojum, o kadangi jie beveik kai- 
mynai, nepakenks, jei ten nuvažiuosi su juo. 

Pats Veksfordas išvažiavo į Seivesburio žemumą 
arba kaip galima arčiau jos, kur tik galės privažiuoti, 
pasižiūrėti, kaip sekasi povandeninių paieškų narams. 
Bet Pembertonui nuvažiavus vos pusmylę nuo Maif- 
lyto, pasidarė aišku, kad vienintelis būdas ką nors 
pamatyti — apvažiuoti tai, kas dabar tapo ežeru. Ži- 
noma, ežerus paprastai juosia kelias, o čia nebuvo 
nieko, tik permirkusios pievos ir keletas namų, kurių 
šeimininkai, kaip ir jis pats, baimingai stebėjo besi- 
plečiantį vandenį. 

— Grįžk taip, kaip atvažiavome, — pasakė jis, — ir 
pabandyk privažiuoti iš Framhursto pusės, — jis pir- 
mąsyk pastebėjo, kad valytuvai neįjungti. 

Grįžtant, besitaškant per brastą, kuria bristi nie- 
kam nesinori, Veksfordas surinko savo namų nume- 
rį iš automobilio telefono. Dora atsiliepė po antro 
skambučio. 

— Lygiai tas pats, kaip ir tau išvažiuojant. Gal net 
kiek nuslūgo. Pamaniau, nunešiu žemyn kai kurias 
knygas. 

— Neneščiau, - pasakė jis, prisiminęs, kaip vilko 
tas dėžes viršun. 

Framhurstas atrodė tarytum vasaros dieną, jei ne- 
minėtume balų. Veksfordui bekalbant telefonu de- 
besys išsisklaidė, dangus tapo žydras, viskas žibėjo 
saulėje. Pembertonas važiavo Kingsmarko keliu, kol 
priekyje pamatė vaizdą, labai primenantį jūros krantą 
kylant potvyniui. Atbuline pavara pavažiavęs keletą 
jardų, jis pasuko į dešinę, į kaimo keliuką, kuris dabar 
juosė ežerą. Atsispindinti saulė buvo tokia ryški, kad 
vandens paviršius blizgėjo tarsi nušveistas sidabras, ir 
iš pradžių jie nieko nepastebėjo. Bredo upė dingo po 
vandeniu. Pavažiavus keliuku kiek toliau, Veksfordas 
išvydo mikroautobusą, gaisrinę ir privatų automobi- 
lį, pastatytus taip arti vandens, kiek tik buvo saugu. 
Matė, kaip motorinė valtis lėtai suka ratus ežero pa- 
viršiumi. Jie privažiavo ir sustojo. Išlipęs Veksfordas 
pastebėjo žvilgantį juodą žmogų amfibiją, išnyrantį 
iš vandens į ryškią šviesą ir pasukantį plaukti kranto 
link. Jis priartėjo ir išbrido. | 

— Ach, Loch Bredo pabaisa, - pasakė Veksfordas. 

Naras nusimovė pusę kostiumo. | 

— Ten nieko nėra. Galite būti tuo tikri. Mano drau- 
gas dar turi išnirti, bet jis jums pasakys tą patį. 

— Šiaip ar taip, ačiū už pagalbą. | 

— Malonu padėti. Žinote, mums ieškoti tikrai pa- 
tinka. Nors jei galėčiau pasakyti, ką manau, nuo pat 
pradžių yra gana keista mintis, kad kas nors galėtų 
ten būti paskendęs. Ko gi jiems ten lįsti? 

— Galite pasakyti, ką manote. Man irgi taip atro- 
do, - atsakė Veksfordas. - Jų motiną apsėdo mintis, 
kad jie nuskendo. 

— Juk ledo čia nebūta ir jie nečiuožinėjo, ar ne? — 
neatlyžo naras irtoliau kūrė neįtikimus variantus: - Ir 
nekaršta, todėl jiems nekilo noras išsimaudyti. Nie- 
kas, ką reikėtų gelbėti, įkristi irgi negalėjo, čia seklu 
kaip varlinuke. Aa, štai ir mano draugas lipa į valtį. 
Jis jums pasakys tą patį. 

Ir pasakė. Veksfordas svarstė, ar grįžti į Lindhers- 
to kelią ir „Antrimą', bet prisiminęs Katrinos Deid 
isteriją nusprendė verčiau paskambinti. 


Džordžas Trojus gyveno vieninteliame archi- 
tektūriškai įdomiame Miško gatvės name. Kadaise 
tai buvo svečių namelis prie dvaro, kuris buvo nu- 
griautas praėjusio amžiaus pradžioje ir kurio buvu- 
sio parko teritorija dabar ribojasi su Kingsmarku, 
Pomfretu, Čeritono mišku ir Pomfreto keliu. Nuo 
to laiko viskas neatpažįstamai pasikeitė, bet sve- 
čių namelis - negrabus nedidelis gotikos stiliaus 
pastatėlis su smaile ir dviem dantytais bokšteliais, 
nuo gatvės atskirtas prie jo visiškai nederančia 

provincialiomis gėlių klombomis ir veja aptverta bal- 
ta medine tvorele su varteliais. 

Teko daug aiškintis ir rodyti įvairius leidimus, kol 
duris pravėrusi moteris juos įsileido vidun. Antroji 
ponia Troj visiškai nenorėjo suprasti, kad į jos namus 
gali ateiti pora policininkų, pageidauti užeiti ir pasi- 
kalbėti su jos vyru apie tai, kur galėtų būti jo dukra. 
Ji sakė: 

— Ji namuose. Savo namuose. Čia ji negyvena. 

Burdenas pakartojo, kad namuose jos nėra, kad, 
prieš atvykdami čia, jiedu su Vainu ne kartą nuodug- 
niai patikrinę. 

— Ar galime užeiti, ponia Troj? 

Jos įtarumas nesumažėjo. 

— Turiu paklausti vyro. Prašom palaukti čia... 

Ją nutraukė balsas nuo laiptų. 

— Efe, kas čia? 

Už ją atsakė Burdenas. 

„— Detektyvas inspektorius Burdenas ir detektyvas 
seržantas Vainas, Kingsmarko kriminalinių tyrimų 
tarnyba, pone. 

— Kriminalinių tyrimų? — balse pasigirdo nepa- 
sitikėjimo gaida ir Burdenas pamanė, jau ne pirmą 
kartą, kaip blogai naujasis pavadinimas veikia teisė- 
tvarką. - Kriminalinių? Negaliu patikėti Kokiu jūs 
klausimu? 

— Pone, gal galėtume užeiti... 

Pasirodė balso savininkas, Efė Troj pašnibždėjo 
jam į ausį ir pasitraukė į šoną. Tai buvo, spėjo Burde- 
nas, į šeštą dešimtį įkopęs apkūnus, pasitempęs vyras, 
kuriam pasisekė išsaugoti tiek plaukus, tiek jų šviesią 


smėlio spalvą. Vainas, matęs Džoanos Troj nuotrauką, 
pamanė, kad ji turėtų būti panaši į savo tėvą. Ta pati 
aukšta kakta, ilgoka nosis, mėlynos akys ir rausva oda, 
tik Džordžo Trojaus smarkokai paraudusi, ypač apie 
aukštus skruostikaulius. 

Burdenui teko pakartoti savo prašymą, dabar Tro- 
jus linktelėjęs sušuko: 

— Žinoma, žinoma, nesuprantu, ką čia darome jus 
ten laikydami. Ant slenksčio lietuje. Užeikit, užeikit. 
Prašom į mūsų kuklią buveinę. Taigi kam jums pri- 
reikė Džoanos? 

Prieš atsakydami jie luktelėjo, kol visi suėjo į ne- 
didelę gana tamsią svetainę. Net ir gražiausiomis die- 
nomis pro porą tų siaurų arkinių langų saulei būtų 
sunku prasiskverbti, o diena toli gražu nebuvo malo- 
ni, saulė greitai dingo ir danguje vėl ėmė telktis lietaus 
debesys. Efė Troj įjungė stalinę lempą ir nutaisiusi 
neperprantamą veido išraišką atsisėdo. 

— Kada paskutinį kartą kalbėjote su dukra, pone 
Trojau? | 

— Na, aš... —- Džordžo Trojaus suraukti antakiai 
išdavė nerimą. — Juk jai viskas gerai, taip? Noriu pa- 
sakyti, jai viskas gerai, ką? 

— Kiek žinome, taip. Gal galėtumėt pasakyti, kada 
paskutinį kartą su ja kalbėjotės? 

— Tai turbūt bus - leiskit pagalvoti - praeito penk- 
tadienio popietę. O gal ketvirtadienio? Ne, penkta- 
dienio, beveik esu tuo tikras. Po pietų. Apie ketvirtą. 
O gal ir pusę keturių, kaip ten buvo, Efe? 

— Maždaug taip, — atsargiai atsakė jo žmona. 

— Jūs jai skambinote? 


— Ji skambino man. Taip, skambino Džoana. Ji 
paskambino man, tai yra mums, - jis raminamai nu- 
sišypsojo žmonai, - maždaug tarp ketvirtos ir pusės 
penkių. 

Šitai užims daug laiko, pamanė Burdenas, labiau- 
siai dėl Džordžo Trojaus įpročio viską pakartoti du 
ar tris kartus. 

— Matote, aš pensininkas, — tęsė jis. - Taip, mečiau 
gerai mokamą darbą, esu jau šiokia tokia iškasena, 
va šitaip. Jau nebe šeimos maitintojas. Visada sėdžiu 
namie. Ji tikrai žino, kad mane ras bet kuriuo metu. 
Jai tikrai viskas gerai? 

— Kiek žinome. O ką ji sakė, pone Trojau? 

— Nagi leiskit pagalvoti. Ką gi ji iš tikrųjų ten sakė? 
Nieko ypatingo, esu tikras, kad nieko labai ypatingo. 
Tik nemanykit, nesakau, kad ji nėra sumani, puikiai 
išsilavinusi mergina, ji tikrai turi ką pasakyti, o taip, 
bet tąsyk... 

Visų, gal tik išskyrus jos vyro, nuostabai, staiga 
įsiterpė Efė Troj ir, priešingai nei vyras, ramiai ir 
trumpai pasakė: 

— Ji sakė savaitgaliui važiuojanti pas savo draugę 
Katriną Deid. Palaikyti vaikams draugijos, kol tėvai 
bus išvykę. Kiek pamenu, į Paryžių. Sakė namo grį- 
šianti sekmadienio vakarą. Dar žadėjo užsukti tre- 
čiadienį, vadinasi, rytoj, ir nuvežti mudu su Džordžu 
į Tonbridžą aplankyti mano sesers, kuri pastaruoju 
metu prastai jaučiasi. Mašina Džordžo, bet jis leidžia 
jai ja naudotis, nes pats nebevairuoja. 

Trojus nusišypsojo didžiuodamasis žmona. Bur- 
denas kreipėsi į ją: 


— O kokia tai mašina, ponia Troj? Gal žinote jos 
registracijos numerį? 

— Žinau, - atsakė ji. - Bet pirmiausia norėčiau, kad 
pasakytumėt Džoanos tėvui, dėl ko visa tai. 

Vaino žvilgsnis slydo nuo vieno prie kito, nuo 
vyro, kuris atrodė jaunas, bet elgėsi kaip senis, prie 
moters, kurios ankstesnį įtarumą pakeitė atsargus 
budrumas. Ji buvo graži, bet keistai graži, turbūt apie 
dešimtį metų jaunesnė už vyrą, tiek plona, kiek jis sto- 
ras, ir tamsi, kiek jis šviesus, su kupeta juodų plaukų, 
išmargintų žilų sruogų, ir tankiais juodais antakiais, 
o visą tą tamsumą tik dar labiau paryškino akiniai 
storais juodais rėmais. 

Žvelgdamas į Trojų Vainas pratarė: 

— Atrodo, panelė Troj dingo. Kai ponai Deidai 
grįžo, nei jos, nei savo vaikų namie nerado ir dabar, 
kur jie, nežinoma. Automobilis - jūsų automobilis, — 
rodos, irgi dingęs. 

Linguodamas galvą, Trojus atsisėdo. Visgi jis buvo 
neabejotinas optimistas, tas, kuris stengiasi į viską 
žiūrėti kaip galima linksmiau. 

— Tai aišku, ji nusivežė juos į kokią nors išvyką, 
ar ne? Kokią iškylą? Ir anksčiau yra vežusis. Štai ir 
viskas, ar ne? 

— Vargu, pone Trojau. Vakar ryte vaikai turėjo eiti 
į mokyklą. Ir nejau jūsų dukrai nereikia į darbą? Ką 
ji veikia? 

Turbūt bijodama, kad jos vyras įsileis į dešimties 
minučių svarstymus apie darbą, įsidarbinimą, pensiją 
ir apskirtai bet kokį užsiėmimą, Efė Troj savo prak- 
tišku tonu pasakė: 

— Anksčiau Džoana dirbo mokytoja. Ji mokėsi 
Pedagoginiame ir dėstė Haldono Finčo mokykloje. 
Tačiau dabar yra laisvai samdoma vertėja ir redak- 
torė. Baigusi kalbas, magistrantūrą, internetu veda 
prancūzų kursus, - ji pažvelgė į Burdeną. — Neži- 
nau, ar tai svarbu, — nesvarbios kalbos jai, aišku, toli 
gražu ne naujiena, pamanė Burdenas, — bet jiedvi 
su Katrina taip ir susipažino. Ji dėstė mokykloje, o 
Katrina dirbo direktoriaus sekretore. Surasiu jums 
mašinos numerį. 

— Mano žmona - tikras stebuklas, — pasakė Trojus 
jai išėjus. — Aš toks svajoklis, sako, kiek išsiblaškęs, man 
sunku kalbėti konkrečiai. Bet ji - va ji sumani, puikiai 
geba tvarkyti reikalus, organizuoti, žinote, viską daro 
kaip reikiant — kaip iš pypkės. Ji tikrai ras tą numerį, — 
pasakė jis, tarytum jo žmonai dėl to reikėtų ką nors 
suskaičiuoti, — jai nėra nieko neįmanomo. Nežinau, 
kodėl ji už manęs ėjo, niekad nesupratau, bet, žinoma, 
dėkoju Dievui kiekvieną dieną, bet tas „kodėl“ taip 
ir lieka paslaptis. Ji sako, kad esu geras žmogus, kaip 
jums tai patinka? Ji sako, aš malonus. Keista priežastis 
už ko nors tekėti, a? Keistas daiktas šitaip... 

— Registracijos numeris LC02 YMY, - grįžusi į 
kambarį pasakė Efė Troj. - Tai „VW Golf“, tamsiai 
mėlynas, ketverių durų. . 

Tik poros metų senumo, pamanė Burdenas, jei 
registracijos numeris prasideda L. Kas nutiko Džor- 
džui Trojui, kad, vos nusipirkęs naują automobilį, nu- 
sprendė nebevairuoti? Bet šiuo metu tai nesvarbu. 

— Norėčiau patekti į jūsų dukters namus, pone 
Trojau. Gal jūs turite raktus? 

Jis kreipėsi į tėvą, bet tikėjosi, kad atsakys pamotė. Ji 
ir atsakė, bet tik po poros minučių Trojaus vapesių apie 
raktų rūšis, „Jeilio“ ir „Banhamo“ spynas, pavojus pa- 
mesti raktus ir būtinybę nakčiai užrakinti visas duris. 
 — Turime raktus, — pasakė Efė Troj. Jos įtarumas 
grįžo, — bet visai nesu tikra, kad jai patiktų idėja juos 
duoti jums. 

— Nieko, mano brangiausioji. Visai nieko baisaus. 
Čia juk policijos pareigūnai, viskas gerai. Jie nepada- 
rys nieko, ko neturėtų daryti. Duok jiems tuos raktus, 
viskas bus gerai. 

— Tada gerai. 

Akivaizdu, kad žmona jau seniai nusprendusi, 
jog, nors ir yra pranašesnė intelektu ir sumanumu, 
sprendimus turi priimti vyras. Ji nuėjo rakto, bet tik 
kai Trojus pasakė, koks ji stebuklas ir kad tą raktą ir 
iš po žemių iškastų. 

— Ar jūs neprieštaraujate, kad mes apžiūrėtume 
namą be panelės Troj? 

Faktas, kad jo dukra dingo ir kad jos nėra jau dvi 
dienas, o gal ir daugiau, regis, galiausiai nugalėjo 
linksmą tėvišką draugiškumą. Kartojimas akivaiz- 
džiai dėl paties kartojimo buvo staiga pamirštas. Jis 
lėtai ir labai atsargiai paklausė: 

— Tai Džoana iš tikrųjų dingusi? Ir niekas nežino, 
kur ji yra? 

— Mes tik pradėjome aiškintis, pone. Kol kas ne- 
turime pagrindo manyti, kad jai nutiko kokia nors 
nelaimė. | 

Nejaugi? Jau pats faktas, kad ji dingo nepalikusi 
jokio raštelio ar žinutės Deidams, buvo visai neblogas 


57 


pagrindas. Bet jo atsakymas buvo skirtas Trojaus bai- 
mei kiek sumažinti. 

— Dar vienas klausimas, ponia Troj. Arjūsų poduk- 
ros santykiai su Džailsu ir Sofi Deidais yra geri? Ar jie 
sutaria? — Dieve, jis ir pats ėmė kartotis... 

— O taip. Abiem ji labai patinka. Ji pažįsta juos nuo 
devynerių ir septynerių, tada Katrina ir įsidarbino 
mokykloje. 

— Gal norėtum ko paklausti, Bari? — jis tarė 
Vainui. 

— Tik vieną klausimą. Ar ji moka plaukti? 

— Džoana? — Efė Troj pirmąsyk nusišypsojo. Toji 
šypsena ją pavertė kone gražuole. - Ji yra aukščiausios 
klasės plaukikė. Kai kūno kultūros mokytoja visą tri- 
mestrą sirgo, Džoana moksleivius vesdavo plaukioti, 
o pirmą ir antrą klases mokė plaukti, —- padvejojusi 
ji tęsė: — Jei galvojate apie potvynį, tai yra kad galė- 
jo nutikti nelaimingas atsitikimas, taip negalvokite. 
Džoana nuolat sakydavo, kaip būdavo baisu per anks- 
tesnius potvynius, kiek žalos jie pridarydavę, gailėjosi 
negalinti užmigti žiemos miegu, kol visa tai baigsis. 
Kaip apsėsta. Svarbiausia, kad spalį niekada nebūdavo 
lauke be automobilio. Kai kalbėjo su mumis penkta- 
dienį, sakėsi, kai tik nuvažiuos pas Deidus, daugiau 
nosies laukan nekiš, kol nevažiuos namo sekmadienio 
vakarą. | 

Vadinasi, nei išvykų, nei iškylų. O penktadienio 
vakarą ir visą šeštadienį lijo taip, kaip nelijo jokias 
kitas dvi dienas per spalio potvynius. Džoana Troj 
tikrai nesiartintų prie Seivesburio žemumos. Tikrai 
nesivestų Džailso ir Sofi malonaus sekmadienio po- 

pietės pasivaikščiojimo su lietpalčiais ir botais, kad 
pamatytų, kaip vanduo užlieja Kingsbruko tiltą. Kai ji 
išvyko, o kitaip ir negalėjo būti, važiavo automobiliu 
su vaikais. Kadangi, staiga pagalvojo Burdenas, ji pri- 
valėjo. Nutiko kažkas, dėl ko kažkurią savaitgalio aki- 
mirką jiems buvo svarbiausia išvažiuoti iš namų... 

— Minėjote, kad ji internetu veda kursus. Gal žino- 
te?.. — jis neabejojo, kad nežino. Nė vienas nežino. 

Džordžas Trojus nežinojo, tačiau tai nesulaikė jo 
nuo postringavimų apie kibernetinės erdvės painumą 
ir sudėtingumą, apie savo absoliutų nesugebėjimą 
nieko suvokti ir atsidūrimą „visiško kvailio vietoje, 
kai kalbama apie tokius dalykus“. Efė palaukė, kol jis 
baigs sakinį, ir tyliai pasakė: www.langlearn.com. 


— Beje, žiniasklaidai pranešta, — pasakė Veksfor- 
das. Pamatęs Burdeno veido išraišką, pridūrė: — Taip, 
žinau. Bet toks buvo Friborno nurodymas, - išgirdęs 
vyriausiojo konsteblio pavaduotojo pavardę Burde- 
nas sudejavo. - Jis sako, esą tai geriausias būdas juos 
rasti, ir galbūt yra teisus. 

— Geriausias būdas sulaukti visų bepročių skam- 
bučių ir elektroninių laiškų. 

— Iš esmės sutinku. Tikrai sužinosime, kad juos 
matė Rio ir Džakartoje bei statine besileidžiančius 
Niagaros kriokliu. Bet jie gali būti kokiame nors vieš- 
butyje. O gal ji visiems trims, pavyzdžiui, išnuomojo 
butą. 

— O kodėl turėtų? 

— Nesakau, kad taip ir yra, Maikai. Tai tik galimy- 
bė. Apie ją žinome tiek nedaug. Pavyzdžiui, sakai, jos 

santykiai su Deidų vaikais yra puikūs. Įsivaizduok, 
yra kažkas daugiau, įsivaizduok, jai taip jie patinka, 
kad ji nori juos turėti. 

— Norite pasakyti, įsivaikinti? Juk negalima sakyti, 
kad jie yra vaikeliai girioje*. Berniukui penkiolika. Ji 
turėtų būti pamišusi. 

— Ir ką? Jau pats jos dingimo, ir dar su dviem vai- 
kais, faktas rodo, kad ji netelpa į įprastus rėmus, ar 
ne? Ar tau pavyko susitikti su Evangelijos avelių ga- 
nytoju? 

Burdenui pavyko. Gatve paėjėję dar kokį šimtą 
jardų jiedu su Bariu Vainu priėjo namą, visiškai ki- 
tokį nei Trojų, dviejų butų vienaaukštį, paprastą ir 
neišvaizdų. Pastorius Raitas juos nustebino. Apie jį 
Burdenas turėjo susidaręs išankstinę nuomonę, įvaiz- 
dį, kilusį iš televizijos filmų ir laikraščių straipsnių 
apie Amerikos fundamentalistus. Jis turėjo būti fa- 
natikas degančiomis akimis, pastėrusiu žvilgsniu ir 
oratoriaus balsu, aukštas ir liesas asketas nutrintu 
kostiumu su smaugiančia apykakle. Realybė buvo vi- 
sai kitokia. Jašubas Raitas buvo išties liesas, bet gana 
smulkus, ne vyresnis nei trisdešimties, tylaus balso ir 
mandagus. Nedvejodamas pakvietė pareigūnus užeiti 
ir supažindino su šviesiaplauke jauna mergina, ant 
rankų laikančia kūdikį: „Mano žmona Tekla.“ 


*  „Babes in the Wood“ - tradicinė angliška pasaka, itin populiari panto- 
mimoje. Joje pasakojama apie girioje paliktus ir mirusius vaikus, kuriuos 
paukšteliai uždengė lapais. Didžiojoje Britanijoje šis pavadinimas dar 
vartojamas apibūdinti vaikų, kurių palaikai randami miške, nužudy- 
mams. 

Atsisėdęs į fotelį ir pavaišintas puodeliu stiprios 
karštos arbatos, Burdenas uždavė svarbiausią klau- 
simą: 

— Ar praeito sekmadienio rytą Džailsas Deidas 
dalyvavo pamaldose? | 

— Ne, nedalyvavo, — greitai atsakė pastorius. Nei 
išsisukinėdamas nuo atsakymo, nei klausinėdamas, 
kodėl Burdenas domisi. - Nė popietinėse pamaldo- 
se. Kartą per mėnesį sekmadienio popietėmis mes 
rengiame jaunimo pamaldas. Dar pasakiau Žmonai, 
kaip keista, jog jis neatėjo, ir kad tikiuosi, nebus su- 
sirgęs. | 

— Tiesa, - Tekla Rait dabar laikė kūdikį ant sulenk- 
tos kairės rankos, dešine paduodama Vainui cukrinę. 
Vainas mielai ją paėmė. — Tai buvo taip neįprasta, 
kad paskambinau pasiteirauti, ar nieko nenutiko, — 
pasakė ji. - Abu nerimavome. 

Burdenas pasilenkė į priekį. 

— Gal galite pasakyti, ponia Rait, kokiu laiku 
skambinote? 

Ji atsisėdo ir paguldė dabar jau kietai įmigusį kū- 
dikį sau ant kelių. 

— Pamaldos vyko po pietų. Aš rytinėse nedalyva- 
vau, negaliu lankyti visų pamaldų dėl kūdikio, bet po 
pietų nuėjau ir grįžusi - apie kokią penktą - paskam- 
binau į Deidų namus. 

— Ar kas nors atsiliepė? 

— Tik atsakiklis. Pranešė, kad nieko nėra namie, 
kaip ir visi įrašai, — Tekla Rait labai mandagiai pa- 
klausė: — Gal galėtumėte pasakyti, kodėl viso to klau- 
sinėjate? 

Vainas paaiškino. Abu Raitai atrodė labai susi- 
rūpinę. 

— Labai, labai apgailestauju, — pasakė Jašubas Rai- 
tas. — Ponai Deidai tikriausiai labai sielvartauja. Gal 
galėtume kuo padėti? 

„— Abejoju, ar galėtumėt jiems padėti, bet padėtu- 
mėt mums atsakydamas į dar vieną klausimą. 

- Žinoma. 

Burdenas pasijuto patekęs į keblią padėtį. Šitie 
žmonės buvo tokie malonūs, tokie paslaugūs, visiškai 
kitokie, nei jis tikėjosi. O dabar jam tenka užduoti 
klausimą, kuris, jei jo nesuformuluos labai atsargiai, 
turėtų nuskambėti įžeidžiamai. Jis pamėgino. 

— Vis svarstau, pone Raitai, kas paauglį traukia į 
jūsų bažnyčią. Atleiskite, jei atrodau nemandagus, 
tikrai nenoriu, kad taip pamanytumėt. Bet jūsų, hm, 
šūkis „Dievas myli gyvenimo skaistybę“ skamba — 
vėlgi atleiskite, — skamba taip, kad penkiolikame- 
čiam berniukui lyg ir turėtų sukelti juoką, o ne norą 
pritarti. 

Nepaisant visų atsiprašinėjimų, Raitas atrodė gana 
užgautas. Jo balsas atšalo. 

— Praktikuojame paprastą tikėjimą, inspekto- 
riau. Mylėk savo artimą, būk malonus, sakyk tik 
teisybę ir seksualinį gyvenimą palik tik santuokai. 
Nepasakosiu apie mūsų ritualus ir liturgiją, jums 
bus tikrai neįdomu ir, šiaip ar taip, jie pernelyg pa- 
prasti. Džailsas buvo praktikuojantis anglikonas, 
giedojo Šv. Petro bažnyčios chore. Tačiau vieną die- 
ną nusprendė, kad jam visa tai pernelyg sudėtinga 
ir painu. Visos tos skirtingos maldaknygės, visos 

tos Biblijos. Visai neaišku, ar esi Romos katalikų 
mišiose, ar 1928-ųjų rytmetinėse pamaldose, ar čia 
„Tikėjimo žodis“, ar dar kas nors. Gali būti kvapai 
ir varpai, o gali būti ir tambūrinai ir siela. Taigi jis 
atėjo pas mus. 

— O jo tėvai, ar jie jūsų Bažnyčios nariai? O jo 
draugai ar giminės? 

— Kiek žinau, ne. 

Įsiterpė Tekla Rait: 

— Matote, mes esame paprasti. Todėl žmonėms 
ir patinka. Mes tiesūs ir nesileidžiame į kompromi- 
sus. Tokia ir yra, na, mūsų esmė. Taisyklės nesikeičia, 
principai tie patys, iš esmės nepasikeitę per pastaruo- 
sius šimtą keturiasdešimt metų. | 

Jai šitaip įsikišus Raitas piktai žvilgtelėjo į ją. Bur- 
denas negalėjo to žvilgsnio niekaip interpretuoti, kol 
ji gana nuolankiai nepasakė: 

— Atleisk, brangusis. Žinau, kad ne man kalbėti 
doktrinos klausimais. 

Raitui nusišypsojus jos dailus veidas lengvai raus- 
telėjo. Ką tai reiškia? Kad ji negali kištis, nes yra mo- 
teris“ 

— Mes mielai kviečiame ir priimame naujus narius, 
inspektoriau, nors dėl to nei šokame, nei dainuojame. 
Jaunimas, kaip tikriausiai ir pats puikiai žinote, turi 
daug daugiau entuziazmo nei vyresni žmonės. Maldai 
jie atiduoda visą savo širdį ir sielą. 

Į tai nei Burdenas, nei Vainas nerado ką atsakyti. 

Tekla Rait linktelėjo: 

— Gal norėtumėte dar arbatos? 

Visa tai Burdenas papasakojo Veksfordui. 

— Jis nėra itin fanatiškas. Atrodo visai šaunus vai- 
kinas, o jo Bažnyčia paprasta ir atvira, nieko įtartino 
joje nėra. 

— Atrodo, būsi jų naujasis atsivertėlis, - pasakė 
vyriausiasis inspektorius. —- Užbėgsi ten jau kito sek- 
madienio rytą. 

— Žinoma, ne. Visų pirma man nepatinka jų po- 
žiūris į moteris. Ne geriau už Talibaną. 

— Šiaip ar taip, svarbiausia, kad sekmadienio rytą 
Džailsas Deidas į bažnyčią nėjo, o regis, jei būtų bu- 
vęs namie, tikrai būtų ėjęs, kad ir kas būtų. Po pietų 
jo irgi nebūta. Penktadienio vakarą, kai ponia Deid 
skambino iš Paryžiaus, atsakiklis nebuvo įjungtas, bet 
jis buvo įjungtas šeštadienio ir sekmadienio vakarą. 
Kita vertus, šeštadienio vakarą atsakiklis galėjo būti 
įjungtas tik todėl, kad jie norėjo netrukdomi pažiūrėti 
ką nors per televizorių. 

— Taigi šeštadienio vakarą, kaip žino visa šalis, per 
ITV buvo rodoma pati paskutinė „Džekobo laiptų“ 
serija, kurioje inspektorius Martinas Džekobas mirš- 
labai gali būti, kad Džailsas ir Sofi Deidai bei Džoana 
Troj buvo tarp jų. Įjungtas atsakiklis jiems užtikrintų 
tylą ir ramybę. Tai, kad Džailsas neatėjo į bažnyčią 
kitą dieną, yra kur kas geresnis rodiklis, kada jie iš- 
vyko iš namų. 

— Ankstyvą sekmadienio rytą, — pasakė Burde- 
nas, — ar, galimas daiktas, apie pietus. Bet kodėl jie 
išvyko? Kurių galų? | 

4 skyrius 


Rytą vanduo pakilo ir dabar jau tyvuliavo per kelis 
colius nuo sienelės. Dora viską fotografavo: iš pra- 
džių prie šilkmedžio artėjantį, bet dar jo nesiekiantį 
vandenį, paskui tą vietą, kurią jis užliejo apie ketvirtą 
po pietų. Lauke ėmė temti, vėlei viską uždengė tamsa, 
gailestingai paslėpdama tą vaizdą. Fotoaparatas buvo 
padėtas į šoną iki ryto. | 

- Aš taip negalėčiau, - pasakė Veksfordas, tuo pat 
metu šiurpdamas ir žavėdamasis. 

— Ne, Redžai, bet juk tu niekada ir nebuvai geras 
fotografas, ar ne? 

— Žinai, kad ne tą noriu pasakyti Mus tuoj apsems, 
o tu gali fotografuoti. 

— Kaip Neronas, deklamuojantis eiles degant Ro- 
mai“ 

— Greičiau kaip Šeridanas, sėdintis kavinėje prie- 
šais degantį „Drury Lane“ teatrą ir sakantis, kad žmo- 
gus juk gali išgerti prie nuosavo židinio. 

Tai prajuokino Silviją. Tik ne jos naująjį besisve- 
čiuojantį draugą. Veksfordas bendravo su juo jau ne 
pirmą kartą, tačiau nuo ano sykio labiau nesusižavėjo. 
Kalumas Čepmenas atrodė dailiai, bet nebuvo nei 
protingas, nei geras pašnekovas. Nejau gera išvaizda 

išties moterims tiek daug reiškia? Jis visuomet manė 
priešingai, bet, nebent jo dukra yra išimtis, tikriausiai 
klydo. Be to, svečiui trūko žavesio. Jis retai nusišypso- 
davo. Veksfordas dar negirdėjo jo juokiantis. Gal jis 
kaip toji Diana de Puatjė, kuriai puiki išvaizda buvo 
tokia svarbi, kad niekuomet nesišypsojo norėdama, 
jog veide neatsirastų raukšlių. 

Dabar Čepmenas atrodė suglumintas Veksfordo pa- 
sakymo. Jis prabilo savo nosine Birmingamo tarme: 

— Nematau čia jokios prasmės. Ką tai reiškia? 

Veksfordas bandė paaiškinti. Papasakojo, kad tas 
teatras iš esmės priklausė minėtam dramaturgui, kad 
jame buvo pastatyti visi jo veikalai, kad jis tam teatrui 
buvo atidavęs visą savo sielą ir širdį, o dabar tiesiai 
jam priešais akis jį naikino ugnis. 

— Ar turėtų būti juokinga? 

— Tai vidinės elegancijos pavyzdys, lengvabūdiška 
bravūra tragedijos akivaizdoje. 

— Tiesiog negaliu suprasti. 

Silvija vėl nusijuokė, tačiau visai nerūpestingai. 

— Gal iki rytojaus tėtis ir pats išgers šalia nuosavo 
tvenkinio. Eime, Kalai. Auklė greitai ims nerimauti. 

— Kalas, - pasakė Veksfordas jiems išėjus. - Ka- 
las. | 

— Dar ji vadina jį brangiuoju, — šelmiškai pasakė 
Dora. — Oi, tik nebūk toks paniuręs. Nemanau, kad 
už jo tekėtų. Jie net negyvena kartu, ne visai. 

— Ką reiškia „ne visai ? 

Ji nesiteikė atsakyti. Jis ir žinojo, kad neatsakys. 

— Ji sako, jis malonus. Kai pasilieka nakčiai, ryte 
užpliko jai arbatos ir paruošia pusryčius. 

— Tai ilgai netruks, — atsakė Veksfordas. - Tas Nau- 
jųjų Vyrų reikalas niekada ilgai netrunka. Jis primena 
man tą Augustiną Keisį, kurį Šeila čia buvo kadaise 
atsivedusi. Tą Bukerio premijos kandidatą. Ak, Ži- 
nau, kad jiedu nė kiek nepanašūs. Sutinku, kad šitas 
ne toks atgrasus ir dar gražaus snukučio. Bet jis nei 
protingas, nei įdomus, nei... 

— Nei chamas, - pasakė Dora. 

— Ne, nėra toks, kaip Keisis, tik aš nesuprantu, 
kodėl mano dukterys susideda su tokiais vyrais. Bjau- 
riais vyrais. Šeilos Polas tikrai nebjaurus, pripažįstu. 
Bet jis tiesiog toks gražus ir žavingas, kad netikiu, jog 
nelakstys paskui kitas. Nėra normalu taip atrodyti ir 
būti ne gėjumi, būti ištikimam žmonai ar partnerei, 
ar dar kam. Negaliu atsikratyti įtarimų, kad jis turi 
slaptą gyvenimą. 

— Tu tiesiog nepakenčiamas. 

Ji atrodė supykusi, nebe žaisminga ar atlaidi. Veks- 
fordas priėjo prie lango pažvelgti į vandenį, dabar 
apšviestą kaimyno žibinto, ir nesiliaujantį įkyrų lietų. 
Jau netrukus. Dar pusė colio, ar kiek tai būtų išreiškus 
milimetrais, ir vanduo bus prie sienelės. Dar colis... 

— Sakei, kad nori pažiūrėti Žinias. 

— Ateinu. 

Tik nuogi faktai apie dar vieną traukinio avariją, 
chaosą ant bėgių, grūstį keliuose, šiaurėje nužudytas 
dar vienas vaikas, dar vienas naujagimis paliktas 
telefono būdelėje. Tik pranešimas apie tą dingusį 
trejetą, o paskui labai išdidintos jų nuotraukos. Vi- 
suomenei duotas telefono numeris, kuriuo galima 
skambinti turint kokios nors informacijos. Veksfordas 

atsiduso gerai žinodamas, kokios informacijos jie 
turėsią. 

— Pasakyk man vieną dalyką. Kodėl protingas, pui- 
kios išvaizdos, vidurinės klasės paauglys, gyvenantis 
patogiuose namuose, lankantis gerą mokyklą, tampa 
fundamentalistų bažnyčios nariu? Jo tėvai nėra nariai. 
Ir draugai ne. 

— Galji atsako į jo klausimus, Redžai. Paaugliams 
reikia atsakymų. Daugybei jų šiuolaikinis gyvenimas 
kelia pasibjaurėjimą. Jie mano, jei viskas būtų pa- 
prasčiau ir atviriau, fundamentalistiškiau, pasaulis 
tikrai būtų geresnis. Gal ir būtų. Ir dažniausiai jiems 
nepatinka, kai ritualai ir faktai, kurie turėtų būti pa- 
prasti, apraizgomi archajiškais žodžiais, kurių jie ne- 
supranta. Jis iš to išaugs, bet nežinau, ar dėl to reikėtų 
gailėtis, ar džiaugtis. 

Naktį jis prabudo. Buvo kiek po trijų, vis dar lijo. 
Nulipo žemyn į svetainę, prie prancūziškų langų. Ži- 
bintas nebešvietė, bet išjungus šviesą už savęs akys 
priprato prie tamsos ir jis visai gerai matė, kas dedasi 
lauke. Vanduo dar pakilo ir skalavo sienelę. 


Prie policijos skyriaus pora vyrų krovė kažko pil- 
nus maišus. Akimirką Veksfordas nesusigaudė, kas 
čia galėtų būti. Paskui suprato. Jis pastatė automobilį, 
įėjo vidun ir paklausė prie stalo sėdinčio seržanto 
Kambo: 

— Kam mums reikia smėlio maišų? Neįmanoma, 
kad čia pasiektų potvynis. 

Niekas negalėjo jam atsakyti. Sunkvežimio vai- 
ruotojas užėjo su smėlio maišų priėmimo ir perda- 

vimo aktu, seržantas Pyčas išėjo iš kabineto pasi- 
rašyti. | 

— Bet ką su jais darysime, nežinau, - jis pažvelgė į 
Veksfordą. - Jūs gyvenate netoli upės, ar ne? - meili- 
kaujamai, bet pusiau juokais pasakė jis. - Tikriausiai 
nenorėsite vieno kito paimti? Nuimti jų mums nuo 
pečių“ 

Veksfordas tokiu pat tonu atsakė: 

— Neatsisakysiu padėti jums, seržante. 

Po dešimties minučių penkiasdešimt maišų buvo 
įkrauta į furgoną ir Pembertonas nuvairavo prie Veks- 
fordo namų. Veksfordas paskambino žmonai: 

— Iki vakaro negalėsiu grįžti sukrauti įtvirtinimų. 

— Nesirūpink, mielasis. Kalas su Silvija pas mus ir 
Kalas juos sukraus. 

Kalas... Jis neturėjo ką atsakyti, todėl tiesiog tarė: 

— Tai gerai. 

Ir buvo gerai. Ypač todėl, kad darsyk prapliupo 
liūtis. Veksfordas peržiūrėjo po žiniasklaidos prane- 
šimų gautų skambučių ataskaitą, bet nieko naudingo 
neaptiko, net nieko, kas atrodytų kaip sveiko žmogaus 
pranešimas. Atėjęs Burdenas papasakojo apie vizitus 
pas įvairius dingusių vaikų draugus ir gimines. Iš es- 
mės nieko. Džailso ir Sofi seneliai iš motinos pusės 
gyvena Berningeme, Safolko pakrantėje, kur aštunta- 
jame ir devintajame dešimtmečiais buvo didžiulė JAV 
karinių oro pajėgų bazė. Atrodo, su anūkais jie sutarę 
puikiai, bet jų nematę nuo rugsėjo, kai tie savaitei 
atvyko į Berningemą jų aplankyti. 

Rodžerio Deido motina, kuri, išsiskyrusi su jo 
tėvu, darsyk ištekėjo, yra vaikų labiausiai mylima. Jos 

namas esantis kaimelyje, Kotsvolde, ji gyvenanti vie- 
na. Pastarąjį kartą ji juos mačiusi per spalio atostogas, 
kai tris dienas lankėsi pas Deidus ir išvyko nesmagio- 
mis aplinkybėmis. Kažkoks konfliktas, kiek supratęs 
Burdenas, tačiau jokių smulkmenų ji nepasakojusi. 
Katrina Deid esanti vienturtė. 

— O Džoana Troj? 

— Jokių brolių nei seserų, — atsakė Burdenas. — 
Dabartinė ponia Troj turi du vaikus iš ankstesnės 
santuokos. Džoana buvo ištekėjusi, bet išsiskyrė. 
Santuoka netruko nė metų. Jos buvusio vyro dar ne- 
radome. || | 

Veksfordas mąsliai pasakė: 

— Visi atsakymai susiję su Džoana Troj, kaip ma- 
nai? Neįsivaizduoju, kaip galėtų būti kitaip. Penkio- 
likametis berniukas juk negalėtų įtikinti trisdešimt 
vienų metų moters kur nors išvežti jį su seserimi 
nepranešus tėvams ar nepalikus jokios užuominos, 
kur jie išvykę. Aišku, kad planas ir sprendimas jos. 
Ir neįsivaizduoju, kaip ji galėjo išsivežti juos neturė- 
dama jokių nusikalstamų užmačių. 

— Labai toli siekiate. 

— Tikrai? Gerai, papasakok man įvykių seką, kuri 
viską paaiškintų ir Džoana Troj būtų nekalta. 

— Paskendimo, pavyzdžiui. 

— Ji nepaskendo, Maikai. Net jei ir svarstytume 
tokią galimybę, kas tada nutiko jos automobiliui? Ar, 
tiksliau, jos tėvo automobiliui. Kas įkrito į vandenį ir 
kas ką gelbėjo? Net jei tavo vaizduotė ir labai laki, argi 
ne keista, kad jie nuskendo visi? Nejau koks vienas 
nebūtų išsigelbėjęs, ypač keturių pėdų gylyje? 


70 


— Sugebate sudėlioti taip, kad bet kas skamba ab- 
surdiškai, — irzliai pasakė Burdenas. — Visada taip 
elgiatės. Nesu tikras, kad tai galima vadinti dorybe. 

Veksfordas nusijuokė. | 

— Judu su Bariu buvote jos namuose. Kur tavo 
ataskaita? 

— Ant jūsų stalo. Po kalnu popierių. Dar iki jos 
neprisikasėte. Jei norite, galiu papasakoti. | 

Būstas labai mažas, svetainė ir virtuvė pirmame 
aukšte, pora miegamųjų ir vonia antrame, aštuonių 
„Kingbridžo namais“ pavadintų kotedžų eilėje, juos 
vaikydamasis pelno devintajame dešimtmetyje pasta- 
tęs kažkoks statybininkas. 

— Kaip Deidas ir sakė, automobilį ji laikė priešais 
kotedžą, - pasakė Burdenas. — Turbūt nereikia nė 
sakyti, kad dabar jo ten nėra. 

Namuose buvę labai šalta. Akivaizdu, kad prieš 
išvykdama iš namų penktadienį Džoana Troj išjungė 
centrinį šildymą. Arba ji esanti tiesiog taupi, arba jai 
tenka taupyti. Vainas radęs jos pasą. Gulėjęs rašomojo 
stalo stalčiuje, daugiau ten nieko įdomaus nebuvę. 
Jokių laiškų nei automobilio registracijos dokumentų, 
nei draudimo poliso, nors šie, žinoma, turėtų būti 
pas jos tėvą, nieko, kas būtų susiję su banko paskola. 
Paties namo ir jame esančių daiktų draudimo poli- 
sai taip pat buvę stalčiuje. Dideliame voke jie radę 
diplomus — prancūzų kalbos studijų baigimo Vor- 
viko universitete, Birmingamo universiteto Europos 
literatūros magistro ir dar vieną pažymėjimą, kuris, 
Burdeno žodžiais, yra dar vienų pedagogikos studi- 
jų diplomas. Viršuje vienas miegamasis perdarytas į 


71 


kabinetą su kompiuteriu ir spausdintuvu, kopijavimo 
aparatu, modernia įrašymo įranga ir dviem didelėmis 
dokumentų spintomis. Sienos nustatytos knygomis, 
tame kambaryje daugiausia prancūziški bei vokiški 
romanai ir žodynai. 

— Vainas sako, ji turinti visas tas prancūziškas kny- 
gas, kurias radote ir Džailso kambary. „Lettres de 
mon“ kažkieno, Emilio Zolia ir kažkokia kita. Bet, be 
šitų, prancūzų kalba yra dar koks šimtas knygų. 

Ant rašomojo stalo, kompiuterio kairėje, gulėjusi 
kažkokio romano prancūzų kalba korektūra. Dešinė- 
je - anglų kalba prirašyti lapai, neseniai atspausdinti 
Džoanos Troj spausdintuvu. Tądien, kai išvažiavo į 
Lindhersto kelią praleisti savaitgalio su Deidų vaikais, 
ji tikrai vertusi. Miegamajame Burdenas įdėmiai ap- 
žiūrėjęs jos drabužius. 

— Kurgi ne, — įgėlė Veksfordas, nužiūrinėdamas 
pilkai mėlyną Burdeno kostiumą, šviesesnius mels- 
vus marškinius ir tamsiai violetinį šilko kaklaraištį. 
Niekam nė į galvą neateitų, kad jis policininkas. 

— Mano nuomone, - šaltai pasakė Burdenas, — 
padori apranga yra vienas kultūros požymių. 

— Gerai jau, gerai, priklauso nuo to, kokią aprangą 
vadini padoria. Kažkuo tau jos drabužiai pasirodė 
keisti, matau iš blizgančių akių. 

— Na, taip, iš tiesų. Man taip atrodo. Visi jos spin- 
toje kabėję drabužiai kasdieniai, visi. Ir, turiu galvoje, 
labai kasdieniai. Pavyzdžiui, nė vieno sijono ar sukne- 
lės. Džinsai, chakiai, dokeriai... 

— Absoliučiai nesuprantu, kas čia per daiktai, - jį 
nutraukė Veksfordas. 


— Vadinasi, turiu paaiškinti. Aš suprantu. Marš- 
kinėliai, marškiniai, megztiniai, švarkai, puspalčiai, 
pašiltintos striukės, multinai... Gerai, žinau, kad ne- 
žinote, ir kas tas toks. Patikėkit manim, čia ne tokie 
drabužiai, kuriuos moteris apsivilktų į vakarėlį. Esmė 
ta, kad ji neturi nieko, kuo galėtų apsirengti į vakarėlį, 
nieko puošnaus, galbūt išskyrus vienas juodas kelnes. 
Ką ji darytų, jei kas nors ją pakviestų vakarienės ar 
į teatrą“ 

— Esu buvęs teatre, net ir nacionaliniame, kai 
mano duktė Šeila vaidino kokiame nors spektaklyje, 
ir mačiau ten moterų, apsirengusių taip, tarsi tuoj eitų 
mėžti kiaulidės. Būdamas toks dabita, regis, nesuvoki, 
kad dabar ne ketvirtasis dešimtmetis. Bet tu atsakysi, 
kad ne čia esmė. Sutinku, keista. Tik patvirtina, ką 
manau. Mums reikia grįžti pas Deidus apieškoti jų 
namų, jei reikia, galime ir komandą pasiimti. Vaikai 
dingę jau keturias dienas, Maikai. 

Iki „Antrimu“ pavadinto namo toli važiuoti nerei- 
kia, bet.Veksfordas paprašė vairuotojo Donaldsono 
padaryti lankstą ir apžiūrėti vieną kitą užlietą vietovę. 
Smarkiai lijo, vanduo vis kilo, o Kingsbruko tilto virš 
vandens kyšojo tik turėklų viršus. 

— Čia akivaizdžiai kur kas giliau nei keturios pė- 
dos, - pasakė Burdenas. 

— Dabar taip. Kad ir kur jie yra, kad ir ką veikė, 
tikrai nelūkuriavo, kol bus užtektinai gilu, kad galėtų 
nusiskandinti. 

Parodydamas, kad toji pastaba pasirodė netaktiš- 
ka, Burdenas kažką numykė, o detektyvė konsteb- 
lė Lyn Eankurt, sėdinti priekyje greta Donaldsono, 

atsikrenkštė. Išdirbusi dvejus metus Kingsmarko 
kriminalinių tyrimų tarnyboje, kai kurių mįslių apie 
vyriausiąjį inspektorių ji taip ir neįminė. Nejau įma- 
noma, pavyzdžiui, kad vieno žmogaus charakteryje 
derėtų tiek nesuderinamų dalykų. Kaip gali tas pats 
žmogus būti toks tolerantiškas, jautrus, gailestingas, 
apsiskaitęs ir drauge storžievis, pašaipus, sardoniškas 
ir lengvabūdis dėl rimtų dalykų? Su ja Veksfordas nie- 
kada bjauriai nesielgė, tik ne taip, kaip kartais elgda- 
vosi su kitais, bet ji vis tiek jo bijojo. Tiksliau sakant, 
pagarbiai baiminosi. Žinoma, to ji nėra prisipažinusi 
jokiai gyvai būtybei. Sėdėdama automobilio priekyje, 
stengdamasi ką nors įžiūrėti pro vandeniu liejamą 
keleivio langą, ji žinojo, jei niekas į ją nesikreipia, o 
niekas ir nesikreipė, protingiausia patylėti. Priartėjęs 
prie tilto, Donaldsonas pasuko apylanka, lygiai kaip 
teko sukti visiems kitiems automobiliams, prasitaškė 
Jorko gatve ir įvažiavo į vienpusių gatvių rezginį. 
 Veksfordas yra griežtas tarnybinės tvarkos šali- 
ninkas. Iš savo pavaldinių griežtai reikalauja vykdyti 
jo nurodymus. Kartą Lyn jų nepaisė, per Devenišo 
nužudymo tyrimą, kuris kažkaip susipainiojo su pe- 
dofilų tinklo išardymu, ir Veksfordas su ja pakalbėjo 
taip, kad ją net šiurpas krėtė. Ji pripažino, kad jis el- 
gėsi teisingai, nepiktybiškai ir kad ji pasimokė. Visų 
pirma sužinojo policijos pareigūno prievoles, būtent 
todėl ji buvo dar labiau priblokšta, kai Veksfordas 
liepė Donaldsonui iš pradžių pavažiuoti keliu, kur 
buvo jo paties namai, ir išleisti porai minutėlių. 
Veksfordas atsirakino duris savo raktu, įėjęs šūk- 
telėjo, bet niekas neatsiliepė. Nuėjo į valgomąjį. Už 


prancūziškų langų, pliaupiant lietui, Dora, Silvija ir 
Kalumas Čepmenas labai skubėdami ant dviejų siene- 
lių krovė maišus, nes vanduo nevaldomai kilo. Smėlio 
maišų atsirado kaip tik laiku. Veksfordas pabeldė į 
stiklą ir atidarė vieną šoninių langų. 

— Ačiū už pagalbą, - jis šūktelėjo Kalumui. 

— Džiaugiuosi galėdamas padėti. 

Sunku patikėti. Silvija, kuri po skyrybų pasidarė 
kur kas malonesnė ir sukalbamesnė, įsitvėrė draugui 
į petį ir, stovėdama ant vienos kojos, nusimovė botą 
ir išpylė iš jo vandenį. 

— Kalbėk už save, — pasakė ji. - Man šlykšti kiek- 
viena minutė, kaip ir mamai. 

— Galėtų būti dar blogiau. Pati pagalvok, jei užlies 
pirmą aukštą, mums teks pagyventi pas tave. 

Jis uždarė langą ir grįžo į automobilį. Įdomu, ar, be 
darbo vietinėje savivaldybėje, jo dukra vis dar dirbo sa- 
vanore toje moterų prieglaudoje. Tikriausiai, nes jei ne, 
Dora būtų jam pasakiusi, bet vis tiek reikės pasiteirauti. 
Palengvėtų išgirdus, kad nebedirba, kad jai nebereikia 
nuolat rizikuoti būti užpultai kitų moterų paliktų vyrų 
ar partnerių. Jis įsėdo į automobilį greta Burdeno ir po 
dviejų minučių visi atsidūrė prie „Antrimo“. 

Šiandien Katrina Deid, kaip nuotaikos žmogus, 
atrodė visai kitokia: mergaitiška, bet tyli, atitolusi, 
užsisvajojusiomis akimis. Be to, deramiau apsiren- 
gusi, su kelnėmis ir megztuku. Jos vyras, priešingai, 
buvo šnekesnis ir mandagesnis. Ką jis veikė namie, 
ne darbe tokiu metu? Abu atrodė nemiegoję. 

— Manau, pagaliau įsisąmoninome. Anksčiau ne- 
atrodė realu, buvo tarsi blogas sapnas, - tarė Katrina 


ir liūdnai pridūrė: - Tas paskendimas tikra nesąmo- 
nė, ar ne? Nežinau, kas privertė mane manyti juos 
nuskendus. 

— Visiškai suprantama, ponia Deid, - pasakė Bur- 
denas ir pelnė piktą Veksfordo žvilgsnį. - Vėliau no- 
rėtume su jumis giliau pabendrauti. - Jis tikėjosi, kad 
niekas nepastebėjo netyčinio kalambūro. Jau Veksfor- 
das tai tikrai bus pastebėjęs. — Visų pirma norėtume 
apžiūrėti kambarį, kuriame ponia Troj praleido naktį 
ar dvi. 

— Ji nieko nepaliko, — pasakė Katrina jiems li- 
pant laiptais. — Turbūt atsivežė krepšį ir, jei taip, 
pasiėmė jį. 

Tas kambarys buvo po viena aukštųjų namo pa- 
stogių. Jo lubos su sijomis kilo aukštyn virš viengulės 
lovos. Jei naktį netikėtai atsisėstum, pamanė Veksfor- 
das, galėtum smarkiai susitrenkti galvą. Katrina sakė 
teisybę, Džoana tikrai nieko nepaliko, bet jis vis tiek 
grindis. Vonios prie kambario nebuvo, sieninė spinta 
tuščia. Spintelės stalčiai irgi tušti, išskyrus auskarą 
kairiajame viršutiniame. 

— Jis ne jos, - pasakė Katrina naujuoju mažos mer- 
gaitės balseliu. - Džoana niekada nesegėjo auskarų, — 
kaip bet kuris kitas kalbantis apie „pradurtas ausis“, 
ji pasakė: - Ji neturi skylučių ausyse, pro kurias juos 
būtų galima įverti, - pasidėjusi vieną perlą ant delno, 
ji išdykėliškai, tarytum neturėdama jokių rūpesčių 
tarė: — Jis turbūt yra mano siaubingosios anytėlės. 
Ta sena žiurkė čia buvo spalio mėnesį. Gal man jį 
išmesti? Lažinuos, kad jis vertingas. 

Niekas jai neatsakė. Aiškiai nusivylusi Lyn pa- 
kilo nuo grindų ir visi nulipo žemyn. Ten ir grįžo 
ankstesnioji Katrina. Prieškambaryje ji susmuko ant 
kėdės ir pravirko. Kūkčiodama aiškino, kad gėda dėl 
savęs. Kodėl ji taip kalbėjusi? Jos vaikų išvykimas esąs 
bausmė už tai, kokių dalykų ji prišnekanti. Rodžeris 
Deidas atėjo iš svetainės su pilna sauja nosinių ir be 
entuziazmo ją apkabino. 

— Ji baisios būklės, tiesiog nesusigaudo, ką kalba. 

Vekstordas manė visai priešingai, kad jei in vino 
veritas ir gali būti tiesa, in miseria veritas, arba „bė- 
doje tiesa, tikrai yra tiesa. Bet jis to nepasakė. Stebėjo 
Lyn, kuri darsyk atsistojo keturpėsčia, bet šįsyk ne 
šiaip ko nors ieškodama, o kažką pastebėjusi. Atsi- 
tiesusi, bet dar klūpomis, ji, kaip daug žadanti jauna 
pareigūnė, kokia išties ir yra, pasakė: 

— Pone, man reikėtų naujo plastikinio maišelio ir 
sterilių žnyplių. 

— Paskambink Arčboldui, - tarė Veksfordas. - Taip 
bus geriausia. Jis atveš, ko reikia. Bus daug geriau, nei 
to imtis patiems. 

— Bet ką ten radote? — jiems grįžus į kambarį iš- 
vertęs akis paklausė Deidas. 

— Palaukime ir pažiūrėsime, gerai? — Burdenas 
beveik nutuokė, bet nesiruošė sakyti. Dar ne. - Ką 
gi, ponia Deid, ar jaučiatės pajėgi mums šį bei tą pa- 
pasakoti apie ponią Troj? Žinome, kad ji yra vertėja, 
anksčiau dirbo mokytoja, jai trisdešimt vieni, buvo 
ištekėjusi ir išsiskyrė. Kiek žinau, susipažinote su ja 
dirbdama Haldono Finčo mokyklos sekretore, kur 
ji dėstė. 


— Dirbau tik metus, - atsakė Katrina. - Mano vy- 
rui tai nepatiko. Aš taip pavargdavau. 

— Būdavai išsekusi, žinai, kad taip. Kitos moterys 
gal ir sugeba suderinti darbą ir namus, bet tu tikrai 
nesi viena jų. Kas penktadienį tave reguliariai ištik- 
davo nervų priepuolis. 

Jis kalbėjo nerūpestingai, bet Veksfordui buvo ne- 
sunku įsivaizduoti tuos nervų priepuolius. Jis kone 
sudrebėjo. 

— Kada tai buvo, ponia Deid? 

— Leiskit pagalvoti. Kai pradėjau, Sofi buvo šešeri. 
Vadinasi, prieš septynerius metus. Ak, mano mieloji 
mažoji Sofi! Kurgi ji? Kas jai nutiko? 

Visi norėtų išgirsti atsakymą. Burdenas pasakė: 

— Iš paskutiniųjų stengiamės rasti ir ją, ir jos brolį, 
ponia Deid. Jei papasakosite, ką tik žinote apie ponią 
Troj, mums labiausiai padėsite juos rasti. Taigi judvi 
susitikote ir susibičiuliavote, — tarė jis ir tiesmukai 
pridūrė: — Ji gerokai už jus jaunesnė. 

Katrinos Deid veide atsirado moters, kurią ne tiek 
įžeidė, kiek labai įskaudino, išraiška. Jei jis būtų ją ne- 
teisingai apkaltinęs smurtu prieš vaikus, išdavus savo 
valstybės paslaptis užsienio tarnyboms ar įsibrovus į 
kaimyno namus ir sunaikinus turtą, ji nebūtų galėju- 
si atrodyti labiau priblokšta. Mikčiodama, lūžtančiu 
balsu ji atrėmė: 

— Nejaugi manote, kad sąžininga šitaip su ma- 
nimi šnekėti? Turint galvoje, ką man teko iškęsti? 
Nejaugi“ 

— Visai nenorėjau jūsų įžeisti, ponia Deid, - tvir- 
tai atsakė Burdenas. — Tiek to, - šiaip ar taip, Žinau, 

kad tarp jų trylikos metų skirtumas, pamanė jis. — 
Po kurio laiko ponia Troj atsisakė dėstyti, gal žinote 
kada? 

Ji atsakė nepatenkintu tonu: 

— Prieš trejus metus. 

— O kodėl? Kodėl ji išėjo? 

Įsiterpė Deidas: 

— Stebiuosi, kad klausiate. Ar to, kaip tose vals- 
tybinėse mokyklose elgiasi vaikai, nepakanka? Tas 
triukšmas, nešvankybės, smurtas. Tai, kaip niekas 
negali palaikyti disciplinos? Mokytojas, kuris išdrįsta 
lengvai pliaukštelti vaikui, turi stoti prieš Žmogaus 
Teisių Teismą. Ar tai nepakankama priežastis? 

— Kaip suprantu, Džailsas ir Sofi mokosi privačioje 
mokykloje? — paklausė Veksfordas. 

— Suprantate teisingai. Esu įsitikinęs, kad mano 
vaikams reikia geriausio išsilavinimo, ir nenoriu, kad 
jiems būtų lengva. Vieną dieną jie man padėkos. Rei- 
kalauju neatidėlioti namų darbų. Be mokyklos, jie dar 
mokosi pas privačius mokytojus. 

— Bet ponia Troj nėra viena jų? 

— Tikrai ne. 

Deidui nieko daugiau nespėjus pasakyti, pasigir- 
do šaižus durų skambutis, tarytum Arčboldas būtų 
įsikabinęs ir pakibęs ant jo — taip turbūt ir buvo. Lyn 
nuėjo įleisti. 

Burdenas tęsė: 
vaikus? 

— Jau sakiau jums. Per visą santuoką mudu su Ro- 
džeriu nebuvome išvykę dviese. Nė karto iki praeito 

savaitgalio. Jei kalbate apie kokį vakarą, kada buvome 
išėję — nors taip dažnai ir nenutinka, - ji pabūdavo. 
Pastarasis kartas buvo prieš kokį mėnesį. Ak, ir dar 
buvo viena naktis, kada buvome išvykę į šokių vakarą 
su vakariene Londone, tada ji irgi nakvojo. 

— - Tikiuosi, kad šita savaitgalio išvyka bus pats pas- 
greitai būtų sukakę, tai yra sukaks, šešiolika, — taip 
pasakęs Rodžeris Deidas stipriai nuraudo ir viską dar 
labiau pablogino: — Noriu pasakyti, tai yra norėjau 
pasakyti, kad... 

— Kad manai, i, jog jis miręs! - Katrina vėl paplūdo 
ašaromis. 

Jos vyras susiėmė veidą rankomis ir pro pirštus 
sušnibždėjo: 

— Pats nežinau, ką calvoju. Negaliu normaliai gal- 
voti. Visa tai varo mane iš proto, — jis pakėlė akis. — 
Kiek man dar reikės dėl to atsiprašyti iš darbo? 

Veksfordas buvo benusprendžiąs, kad šiandien 
pakaks, kad reikia keisti taktiką, kai į duris pabeldė 
ir užėjo Arčboldas. Jis rankose laikė nedidelį steri- 
lų paketėlį ir pakėlęs parodė Veksfordui apžiūrėti. 
Žvelgdamas į permatomą medžiagą, iš kurios pa- 
gamintas paketėlis, Veksfordas pamatė kažką, kas 
atrodė kaip nedidelis balsvo porceliano gabalėlis su 
aukso juostele. 

— Kas čia? 

— Man panašu į danties karūnėlę arba vainikėlį. 

Šitai sugrąžino Deidą iš nevilties. Jis atsitiesė kėdė- 
je. Katrina nosinaite nusišluostė akis. Užantspauduo- 

tas paketėlis buvo paduotas jiems, paskui Burdenui 
su Lyn. 

— Ar kuris nors jūsų vaikų turi dantų vainikėlių? — 
paklausė Burdenas. 

Katrina papurtė galvą. 

— Ne. Bet Džoana turi. Jos du dantys apvilkti. Jau 
labai seniai. Ji pargriuvo sporto salėje, kažkas pana- 
šaus, ir išsimušė dantis. Vienas vainikėlis nukrito jai 
bekramtant irisą. Dantistas jį uždėjo vėl ir tada Džo- 
ana man pasakė, kad jai reikia juos abu pasikeisti. 
Rekomendavo kurį laiką nekramtyti gumos, bet ji 
kartais kramtydavo. 

Dar niekada Veksfordas negirdėjo jos taip protin- 
gai kalbant. Jis pamanė, kad tikriausiai taip yra dėl 
to, jog jie aptarinėjo ne tiek fizinius ir asmeniškus, 
kiek su išvaizda susijusius dalykus. Ji tikriausiai lygiai 
taip informatyviai kalbėtų apie tokius dalykus, kaip 
mityba ir mankšta, plastinės operacijos ir lengvi ne- 
galavimai — temas, artimas jos širdžiai. 

— Nejaugi ji nebūtų pastebėjusi, kad vainikėlis iš- 
krito? | | 

— Gal ir ne, - lygiai tokiu pat rimtu tonu atsakė 
Katrina. — Ne iškart. Gal ir nepajuto, kol neperbraukė 
liežuviu per dantis ir nepajuto aštrių kampų. 

— Norėtume darsyk atvažiuoti šiandien po pietų, — 
pasakė Veksfordas, - ir sužinoti daugiau apie vaikus, 
jų skonį ir interesus, draugus ir viską, ką galėtumėt 
mums papasakoti apie ponią Troj. 

Deidas savo nemaloniai šiurkščiu ir kandžiu tonu 
pasakė: 


81 


— Ar esate girdėję, kad darbai žmogų puošia labiau 
nei žodžiai? 

— Mes dirbame, pone Deidai, — Veksfordas su- 
tvardė kylantį pyktį. - Jūsų vaikų dingimo istoriją 
tiria visos mūsų pajėgos, - jis nekentė frazių, ku- 
rias privalėjo vartoti. Jo nuomone, jos tik blogina 
reikalus. Ko tas žmogus tikisi? Kad jiedu su Burdenu 
paskubins procesą patys perkasdami jo daržą ar ba- 
dydami ežerus pagaliais? — Esu tikras, sutiksite, jog 
geriausias būdas sužinoti, kur išvyko ponia Troj su 
jūsų vaikais, yra išsiaiškinti, ką jie tikriausiai darytų 
ir kur važiuotų. 

Deidas kaip visada truktelėjo pečiais, labiau de- 
monstruodamas panieką, o ne bejėgiškai. 

— Manęs, šiaip ar taip, nebus. Jums teks reikalus 
tvarkyti su ja. 

Veksfordas su Burdenu pakilo eiti. Arčboldas ir 
Lyn Fankurt jau buvo išvažiavę. Jis ruošėsi dar kaž- 
ką sakyti Katrinai, bet toji užsisklendė taip stipriai, 
kad, atrodė, ten sėdi kiautas, išorinis moters kiautas 
paštėrusiomis, bet nereginčiomis akimis. Jos virsmas 
protinga būtybe ilgai netruko. 


Neišvengiamos Lindhersto kelio gyventojų ap- 
klausos suteikė labai mažai informacijos. Visi, ku- 
riuos apklausė apie praėjusį savaitgalį, kalbėjo apie 
lietų, nesiliovusį pliaupti lietų. Gal vanduo ir per- 
matomas, bet vis dėlto lietus, smarkiai pliaupiantis, 
virsta pilka siena, kuri nebebūna permatoma, o pri- 
mena storą nuolat judantį ir besimainantį šydą. Be 
to, mūsų klimato sąlygomis gyvenantys žmonės į orą 

žiūri kitaip nei sausringų šalių gyventojai, jie tiesiog 
užprogramuoti ne džiaugtis lietumi, o jo nemėgti ir 
sukti nosį. Taip tie Deidų kaimynai ir elgėsi, kai šeš- 
tadienio popietę pradėjo lyti. Kuo labiau pylė, tuo jie 
labiau traukėsi, nuleisdami užuolaidas. Beje, buvo 
ir triukšminga. Lyjant smarkiausiai, pasigirsdavo 
nepaliaujamas žemas dundėjimas, užgožiantis kitus 
garsus. Taigi Fouleriai, gyvenantys iš vienos Deidų 
pusės, ir Holovėjai, patys artimiausi kaimynai kitoje 
pusėje, nieko negirdėjo ir nematė. Abi šeimos girdėjo 
atidaromas ir uždaromas pašto dėžutes, kai apie šeštą 
vakaro atnešė laikraštį „Vakarinės naujienos“, ir abi 
pamanė, kad jį, kaip įprasta, pristatė ir į „Antrimą“. 
Dar vieni artimi Deidų kaimynai, gyvenantys kitoje 
gatvės pusėje, pirmajame Kingstono parko gatvėje 
name, savaitgalį buvo išvykę. 

Vis dėlto Rita Fouler matė, kaip šeštadienį popiet, 
dar prieš prasidedant lietui, Džailsas išėjo iš namų. 

— Neatsimenu, kokiu laiku. Mes jau buvome papie- 
tavę ir susitvarkę. Mano vyras per televizorių Ž žiūrėjo 
regbį. Tada dar nelijo. 

Lyn Fankurt pasakė, kad lietus prasidėjo visai 
prieš ketvirtą, bet kaimynė neabejojo Džailsą mačiusi 
anksčiau. Apie keturias jau ima temti, o kai ji matė 
jį, tamsu dar nebuvo. Gal kokią pusę trijų? Ar trečią? 
Džailsas buvo vienas. Jo grįžtant ji nemačiusi. Prie 
laukujų durų ji nepriėjusi, kol nėjo pasiimti vakarinio 
laikraščio nuo durų kilimėlio. 

— Ar savaitgalį matėte keliuke prie Deidų namo 
stovintį tamsiai mėlyną automobilį? 

Taip, mačiusi, savo atmintim didžiavosi Rita Fouler. 

„— Mačiau ją atvažiuojant - ji yra vaikų auklė, — 
mačiau ją atvažiuojant penktadienį vakare. Ir galiu 
pasakyti, kad automobilis ten stovėjo, kai mačiau iš- 
einantį Džailsą. 

Bet ar jis dar stovėjo ten, kai ji pakėlė vakarinį 
laikraštį? Ji nepastebėjusi, juk taip smarkiai liję. Ar 
kitą rytą jis dar stovėjęs? Jai sunku pasakyti, bet tikrai 
žinanti, kad sekmadienį popiet jo nebebuvę. 

Jei kažkas užėjo į namą pagrobti Džoanos Troj su 
Džailsu ir Sofi Deidais ar, šiaip ar taip, kaip nors jų 
išsivilioti, ima atrodyti, kad užėjo jau pradėjus lyti. 
Arba jie visi kažkur išvažiavo šeštadienio vakarą, kada 
išvis neatrodė, kad kas nors eitų laukan. Pliaupiantis 
lietus visus, kurie neprivalėjo eiti iš savo namų, tvir- 
tai įkalino viduje. Visa tai Veksfordas perkratinėjo 
galvoje ir pastebėjo, kad skendimo versija atrodo vis 
menkiau tikėtina, kai įėjęs Vainas jam ant padėklo 
padavė kažką permirkusio ir purvino. 

— Kas čia? 

— Marškinėliai. Moteris rado juos vandeny savo 
sode ir atnešė čia. Matote, ant jų užrašytas vardas, 
todėl ji ir atnešė. 

Veksfordas paėmė drabužį už perpečių, pakėlė 
per colį ar du iš purvino vandens, kuriame jis mirko. 
Marškinėliai mėlyni ir mažesni, bet šiaip lygiai tokie 
patys, kaip ir raudonieji, kuriuos jie matė Džailso 
Deido spintoje. Tik veidas mergaitės, o užrašas — 
„Sofi“. 

5 skyrius 


Upė čia buvo patvinusi plačiausiai. Marškinėlius ra- 
dusi moteris gailiai pasakė, kad, kai jiedu su partneriu 
ieškoję namo, šito vos neatmetę, nes buvęs taip toli 
nuo Kingsbruko. „Akivaizdu, kad ne per toli.“ 

Bet kur kas toliau nei Veksfordo namas. Vis dėlto 
jis stovėjo žemiau ir, nors lietus nesiliovė nuo devy- 
nių, potvynis čia užliejo tik trečdalį sodo, atsinešda- 
mas purvinų atliekų - plastikinių butelių, maišelį, 
kolos skardinę, sulaužytų šakelių, nukritusių lapų, 
panaudotų prezervatyvų, dantų šepetėlį... 

— Ir tuos marškinėlius. 

— Radote juos čia? 

— Taigi. Tarp šitų šiukšlių. Pamačiau tą vardą ir 
man jis pasirodė kažkur girdėtas. 

Veksfordas užvažiavo namo. Jis turėjo susitikti su 
Burdenu „greitų“ pietų, bet iš pradžių norėjo pama- 
tyti naująją sieną. Į lauką eiti nereikėjo. Niekas šian- 
dien neitų į lauką, jei tik neprivalėtų. Keturios eilės 
smėlio maišų kiekvienoje pusėje paaukštino sieneles 
dviem pėdomis, bet sūkuringas vanduo dar nepasiekė 
ir apatinės eilės. | 

— Kalas labai malonus, —- pasakė Dora. 

— Taip. 

— Jis vedasi mane pietų. 

— Ką, tave vieną? O kur Silvija? 

- Išėjo į darbą. Šiandien jai išeiginė, bet ji pasisiūlė 
prieglaudoje pasėdėti prie pagalbos telefono. Susirgo 
viena moterų. 

Daugiau Veksfordas nieko nesakė. Jį nudiegė min- 
tis, kad joks vyras nekviečia savo draugės motinos į 
restoraną, jei į tą draugę nežiūri rimtai, jei, tiesą sa- 
kant, nemąsto, kaip tą motiną padaryti savo uošve ar 
kažko visai panašaus. Kodėl jam tai šitaip nepatinka? 
Kalumas Čepmenas yra visai tinkamas. Buvo vedęs, 
bet žmona mirė. Vaikų jiedu neturėjo. Turi gana gerą 
darbą, yra aktuarijus (kad ir kas tai būtų), nuosavą 
butą Stovertone. Jam neseniai sukako keturiasdešimt. 
Pasak Silvijos, vaikams jis patinkąs. Dorai, atrodo, 
jis irgi patinka. Uoliai stengėsi padaryti gerą darbą, 
pasisiūlęs sukrauti maišus per vandens krizę. 

„Jis nykus“, - sau pasakė Veksfordas važiuodamas 
per lietų nuokalnėn susitikti sa Burdenu naujajame 
restorane „Mėnulio gėlė“. „Siaubingai nykus ir nuo- 
bodus.“ Bet nejau tai taip svarbu? Veksfordui su juo 
gyventi nereikės, nereikės ant pagalvės šalia savęs 
matyti jo dailaus veidelio — jis nusišiepė iš tokios 
minties, — nereikės matyti jo bejausmės išraiškos, 
kai pasakoma kas nors juokinga. Bet, pala, pastaroji 
gal ir gresia, jei Silvija įsivels į kokius nuolatinius 
santykius su juo... Kiek jis yra tas Naujasis Vyras? 
Šiais laikais, pamanė Veksfordas, moterims, regis, 
labiausiai patinka vyrai, kurie tvarko namus, prižiūri 
vaikus ir lygina savo marškinius, ir visai nesvarbu, jei 
nuobodūs jie kaip šlepetės. Lygiai taip, kaip vyrams 

kadaise patikdavo, o daugeliui ir dabar patinka, namų 
šeimininkės tipo moteriškutės tuščiomis galvomis ir 
dailiais veideliais. Ne komplimentas žmogiškajam 
supratimui. 

Burdenas jau sėdėjo prie vieno iš dvylikos „Mė- 
nulio gėlės“ stalų. Apylinkėse restoranas garsėjo savo 
kinų maistu išsinešti, o jį Markas Lingas su broliu Pitu 
atidarė prieš metus. Restoranas jau išpopuliarėjo ne 
tik tarp vietinių lankytojų, bet ir tarp atvykstančių iš 
tolesnių apylinkių, ir ne tik dėl maisto, bet ir dėl vy- 
riausiojo (anot jo paties) padavėjo, Rafio Džonsono, 
Lingų sūnėno. Rafis - jaunas juodaodis, išvaizdus ir, 
Vekstordo nuomone, mandagiausias ir paslaugiausias 
padavėjas visame regione. Niekas už Rafį nemoka 
gracingiau užmesti servetėlės ant kliento kelių, nie- 
kas greičiau neatneš meniu ir nebus dėmesingesnis 
tikrindamas, ar toji vieniša raudona ar violetinė plukė 
raižyto stiklo vazoje netrukdo valgantiesiems matyti 
vienas kito ir nekliudo pastatyti lėkščių su citrininiu 
viščiuku ir kalmarais su juodųjų pupų padažu. Dabar 
jis pylė Burdenui stiklinę gazuoto vandens. Pastatęs 
butelį nusišypsojo ir atitraukė Veksfordui kėdę. 

— Labas rytas, pone Veksfordai. Kaip laikotės? Ne- 
sidžiaugiate šituo lietumi, drįstu tarti. 

Štai jums vienos sėkmės istorija... Veksfordas 
prisiminė Rafį dar prieš keletą metų, kai tas buvo 
apgailėtinas septyniolikametis veltėdis, neatsakin- 
gas berniūkštis, kurio vienintelė dorybė, regis, buvo 
meilė motinai ir kurį jo teta Mhonuma Ling vadino 
beviltišku, tokiu, kuris nesusiras darbo per visą savo 
gyvenimą. Tačiau jo motina Oni išlošė loterijoje ir 

išleido daugumą pinigų Rafiui lavinti. Jis dirbo vieš- 
butyje Londone, Šveicarijoje ir Jordanijoje, o dabar 
buvo savo dėdžių ir tetos partneris šiame klestinčia- 
me versle. | 

— Kai jaučiuosi prislėgtas, guodžiu save mintimis 
apie Rafį, - pasakė Veksfordas. 

— Puiku. Reikės ir man pabandyti. Tikriausiai mes 
visi šiuo metu jaučiamės prislėgti. Aš užsisakysiu dra- 
kono kiaušinių ir vyšnių žiedų makaronų. 

— Juokauji. Pats sugalvojai. 

— Nesugalvojau. Jie ketvirtame puslapyje. Rafis 
rekomendavo. Tai netikri drakono kiaušiniai. 

Veksfordas pakėlė akis nuo meniu. 

— Aš ir negalvoju, kad tikri, nes nėra tikrų drako- 
nų. Turbūt ir aš tą patį užsisakysiu. Šią popietę mums 
teks neišvengiama užduotis parodyti tuos marškinė- 
lius Deidams, ir kuo greičiau, tuo geriau. 

Jų užsakymą priėmė, o Rafis, sutikęs, kad „drakono 
kiaušiniai“ turbūt yra nevykęs pavadinimas, užtikrino 
juos patiekalą būsiant skanių skaniausią jūrų gėrybių 
troškinį. Jis pasakysiąs savo dėdei sugalvoti ką nors, 
kas skambėtų deramiau. Gal ponas Veksfordas galėtų 
ką pasiūlyti? Veksfordas atsakė pagalvosiąs. 

— Dabar manau, - pasakė jis Burdenui, - mums 
būtina aiškiai sužinoti, kada tiksliai prasidėjo tie po- 
tvyniai. Tiksliau tariant, kada Kingsbrukas ėmė lietis 
iš krantų ir panašiai. Kai grįžau namo praeitą penk- 
tadienį, lijo, bet nesmarkiai, ir jokių potvynių dar 
nebuvo. Šeštadienį kojos iš namų nekėliau ir negir- 

penktos valandos žinių. 

— Taip, ką gi, aš girdėjau įspėjimą dėl potvynio 
per „Radio Four“ ankstyvą šeštadienio rytą, bet pa- 
maniau, mums bus viskas gerai, mes per aukštai ir 
per toli nuo Bredo ar Kingsbruko. Bet šeštadienį 
popiet — greičiau anksti vakare — mes su Džene ir 
Marku nuvažiavome pas jos tėvus pažiūrėti, kaip po- 
tvynis paveikė juos. Kaip žinote, jų namas visai prie 
pat upės, langai išeina į Kingsbruką, ir sekmadienį 
popiet uošviai jau išsikraustė ir išvyko pas Dženės 
seserį Kendę. Bet, kad nukaktume pas juos, mums 
reikėjo pervažiuoti Kingsbruko tiltą, o šeštą valandą 
mums tai lengvai pavyko. Upė nebuvo smarkiai paki- 
lusi, toli gražu nesiekė tilto, tas pats ir pusę aštuonių, 
kai grįžome atgal. | 

Bet tada labai smarkiai ir nelijo. Tikrai smarkus 
lietus neprasidėjo iki dešimtos ar dar vėliau, arčiau 
vienuoliktos. Žinote tą stoglangį mano namuose? 
Taigi, eidamas gulti išgirdau, kaip lietus į jį dunda. 
Iš karto pagalvojau, kad vanduo prasiverš vidun, ir 
Dženė surado seną emaliuotą vonelę padėti po juo, 
jei taip nutiktų. Tie stoglangiai tikra bėda. Vienu žo- 
džiu, vanduo neprasiveržė, bet mudu ilgai gulėjo- 
me klausydamiesi lietaus. Nežinau, ar esu girdėjęs, 
kad smarkiau lytų. Garsas pažadino Marką ir mums 
teko jį priimti į savo lovą. Galiausiai užmigau, bet 
kai penktą valandą prabudau, vis dar dundėjo. Sakau 
jums, bijojau net pro langą pažiūrėti. 

Atnešė „drakonų kiaušinius“. Patiekalas gražių 
spalvų, daugiausia didelės ir mažos krevetės ir oma- 
rų žnyplės su sojų daigais ir smulkiai supjaustyto- 
mis morkomis su geltonu padažu. Veksfordas buvo 

pamiršęs iš sidabrinio žiedo išsiimti lininę servetėlę 
su plukėmis ir rojaus paukščiais, ir Rafis gracingai ją 
užklojo jam ant kelių. 

— O vanduo ir toliau visą dieną kilo, — pasakė 
Veksfordas. 

— Neabejotinai. Deidų vaikai ir Džoana Troj galėjo 
sekmadienį bet kuriuo laiku išeiti pasižiūrėti, tada 
tikriausiai visi ir įkrito. 

— Neįmanoma, - pasakė Veksfordas. 

Sulig tais žodžiais laukujės durys atsidarė ir įėjo 
Dora su Kalumu Čepmenu. Iš pradžių jiedu nepa- 
stebėjo Veksfordo su Burdenu. Rafis lydėjo juos prie 
staliuko, kai Dora apsidairė ir pamatė. Jie priėjo ir 
Veksfordas jau buvo bepradedąs dėkoti Čepmenui 
užjo rytinį darbą, kai, žvalgydamasis nuo vieno prie 
kito, tas nusišypsojo — nors kartą nusišypsojo — ir 
prabilo savo monotonišku balsu: 

— Tai simuliuojate, ką? Tai štai kaip švaistomi 
mūsų mokesčiai. 

Veksfordas taip įsiuto, kad negalėjo pratarti nė žo- 
džio. Jis atsuko nugarą, o Dora tuo tarpu mėgino viską 
nuleisti juokais. Jokių Burdeno pristatinėjimų dabar 
jau būti nebegalėjo ir Silvijos motina su Silvijos mei- 
lužiu grįžo prie savo staliuko. Veksfordas nežinojo, ar 
jo Žmona dar turėjo ūpo pietauti, bet jam apetitas tai 
tikrai dingo. Burdenas pažvelgė per petį. 

— Kas šitas žmogus? 

— Akivaizdu, kad mano dukterys nepaveldėjo savo 
motinos skonio vyrams, — Veksfordas pabandė pa- 
juokauti, bet pavyko apgailėtinai. — Naujasis Silvijos 
tipas. 

— Juokaujate. 

— Būtų gerai. 

— Visokių pasitaiko, manyčiau. 

— Taip, bet būtų geriau, jei nepasitaikytų, ar ne? 
Norėčiau, kad jie būtų dviejų ar trijų rūšių. Smagūs, 
malonūs ir rūpestingi, jautrūs, lakios vaizduotės, to- 
lerantiški, pakantūs ir geri pašnekovai, va tokių rūšių. 
Ir nė kvapo tokių arogantiškų, piktybinių šunsnukių 
kaip šitas. 

Jie pavalgė, kiek pavalgė, ir Burdenas apmokėjo 
sąskaitą. 

— Žinote, jis nepasakė nieko tokio labai blogo, — 
tarė išeidamas Burdenas. - Gal kiek perdedate? Žmo- 
nės visada sako tokius dalykus apie mus. 

— Bet jie nemiega su mano dukra. 

Burdenas truktelėjo pečiais. 

— Ruošėtės man paaiškinti, kodėl manote, kad rasti 
marškinėliai neįrodo tą trijulę atsidūrus vandeny. 

Veksfordas įsėdo į automobilį. 

— Nežinau dėl vandens. Kalbu apie tai, kad jie ne- 
paskendo. Jei ji vilkėjo tuos marškinėlius, kodėl jie 
Apykaklė gana siaura — tokia apvali prie pat kaklo, 
taip? — Burdenas linktelėjo. — Jie galėtų nusimauti 
Niagaros kriokly, bet tik jau ne patvinusiame Kings- 
bruke. Kita vertus, nejaugi ji ant jų nevilkėtų palto 
ar striukės? Bent jau ko nors neperlyjamo. Ir jei taip, 
tai kur tas drabužis? Pasakysi, kad dar atsiras. Gal- 
būt. Šiandien popiet turime tiksliai išsiaiškinti, kokių 
paltų ar striukių trūksta. 

— Jei jie nenusimovė nuo Sofi Deid, tai kodėl ten 
plūduriavo? 

— Juos numetė, kad mes pamanytume ją nusken- 
dus. Dėmesiui nukreipti. Kad bent jau kurį laiką ne- 
ieškotume. 

Katrina Deid atpažino marškinėlius, nors abejonių 
dėl to, kam jie priklausė, ir anksčiau nebūta. Kal- 
bai pasisukus apie išvaizdą, ji ir vėl tapo racionali ir 
rami. 

— Abu, Sofi ir Džailsas, pasidarė po tokius marški- 
nėlius. Praeitą balandį, kai visi atostogavome Florido- 
je. Galite pažiūrėti į Džailso, jie jo kambaryje. 

— Jau matėme, ačiū, ponia Deid. 

— Galgi dabar jau pripažinsite, kad jie nuskendo, — 
ji darsyk pakeitė savo taktiką. Jie nuskendo. Ką tik 
priekaištavusi sau, kad tokią galimybę svarstė, ji vėl 
tuo įtikėjo. — Ak, kodėl gi nėra mano vyro? Man jo 
reikia. Kodėl, kai man jo reikia, jis visuomet dirba? — 
niekas negalėjo atsakyti. — Noriu atgauti savo vaikų 
kūnus. Noriu juos oriai palaidoti. 

— Iki to dar neprieita, ponia Deid, - pasakė Bur- 
denas. | 

Jis užtikrino ją, ir nemelavo, kad vos radus marš- 
kinėlius narai atnaujino paieškas. 

— Bet tai tik atsargumo priemonės, - pridūrė jis, 
paneigdamas savo paties įsitikinimą. —- Mes nesutin- 
kame su paskendimo versija, vis dar nesutinkame. 
Kol esame čia, norėtume konkrečiai nustatyti, kokius 
paltus ar striukes Džailsas su Sofi vilkėjo išeidami iš 
namų. Juk turbūt jie apsivilko lietpalčius. 

— Labai nustebau pamačiusi, kad Sofi apsivilko 
tą rudą striukę, - pasakė ji. —- Neįsivaizduoju, kodėl. 
Tik ne turėdama naujut naujutėlę ryškiai geltonąją su 
vilnoniu pamušalu. Pati ją išsirinko. Ji tiesiog dievino 
tą striukę. 

Manau, kad žinau kodėl, sau pasakė Veksfordas. 
Kad jos lengvai neatpažintų, kad ji nesimatytų per 
mylią. Tai, beje, gali būti realesnė priežastis, kodėl ji 
atsikratė ir marškinėliais. Ar kažkas kitas atsikratė ir 
kartu įkalbėjo ją nesivilkti geltonosios striukės... 

— Ar ponia Troj dažnai matydavosi su savo bu- 
vusiu vyru“ 

— Apskritai nesimatydavo. 

— Kiek žinau, jis vardu Ralfas Dženingsas, gyvena 
Redinge. 

— Nežinau, kur jis gyvena. 

Katrina, kuri tiesiog nesugebėjo elgtis natūraliai ir 
kone patologiškai vaidindavo, regis, nebežinojo, kaip 
jai dabar elgtis su Džoana Troj. Ar jos buvusi draugė 
vis dar draugė, ar jau priešė? 

— Kartą jai pasakiau, iš kur jai kažką žinoti, nepri- 
simenu ką, jei niekada nebuvo ištekėjusi, pasakiau, o 
ji atsakė, oi ne, buvau. „Nori tikėk, nori ne, - pasakė 
ji, - bet kadaise buvau ponia Ralf Dženings, — ir 
nusijuokė. Tas vardas tiesiog įstrigo man galvoje. Ji 
nesukurta šeimai, tą iškart galima pasakyti. 

— O kodėl gi ne? - paklausė Burdenas. 

— Mano vyras sako todėl, jog ji lesbietė. Jis sako, 
kad tas iš pirmo žvilgsnio matyti, — jos staigus ap- 
simestinis drovumas ir klapsėjimas blakstienomis 

turėjo reikšti, kad ji susigėdo. - Jis sako, kad lesbes 
iš tolo užuodžia. 

Veksfordas pamanė, kad jam retai tenka susidurti 
su dar nemalonesniu žmogumi. Palyginti su juo, Čep- 
menas yra mielas katinėlis. 

— Jis sako, kad aš esu naivuolė, bet džiaugiasi, 
kad nežinojau, nes tai įrodo, kad ji nieko su manimi 
nebandė, - Katrinai pavyko įtikinamai sudrebėti. 
Paskui ji tarė: - Džoana tai padarė, taip? Kad ir kas 
tai būtų. Nuvežė juos ten, kur jiems nederėtų va- 
žiuoti, įvėlė juos į bėdą. Galbūt ji juos ir paskandino, 
taip ir yra? | 

Veksfordui nespėjus atsakyti, laukujės durys su 
trenksmu užsidarė ir į kambarį įžirgliojo Deidas. 

— Norėjai, kad grįžčiau namo, —- pasakė jis žmo- 
nai, — tai ir grįžau. Dešimčiai minučių, - jis suirzęs 
dėbtelėjo į Veksfordą. 

Vekstordas tarė: 

— Norėčiau gauti Džailso ir Sofi draugų sąrašą. 
Tikriausiai moksladraugių. Prašyčiau jų vardų, pa- 
vardžių ir adresų. 

Katrina atsistojo ir nuėjo prie lango, kur viena 
ranka įsitvėrė užuolaidos ir įbedė žvilgsnį į tolį. De- 
monstruodamas nekantraująs, jos vyras ėmė rašyti 
stambiu į kairę pasvirusiu braižu ant Veksfordo duoto 
popieriaus lapo. Paskui perėjo per kambarį paimti 
telefonų knygos. 

— Kuo jūs dirbate, pone Deidai? 

Tas nusviedė tušinuką. 

— Kaip mano profesija gali būti susijusi su šituo 
tyrimu? Gal galite paaiškinti? 

— Ką gali žinoti. Bet tikriausiai niekaip. Vis dėlto 
norėčiau sužinoti. 

Deidas vėl ėmė rašyti. 

— Aš gyvenamosios nuosavybės brokeris. 

— Ar tai yra tai, ką aš vadinčiau nekilnojamojo 
turto agentu? — paklausė Burdenas. 

Deidas neatsakė. Padavė Veksfordui sąrašą. Katri- 
na atsisuko ir dramatiškai šūktelėjo: 

— Žiūrėkite, saulė išlindo! 

Ir tikrai pasirodė, pavandenijusiai balta. Deidų 
sodas, medžiai, krūmai, paskutinės permirkusios 
rudens gėlės — viskas sužaižaravo milijonu vandens 
lašelių. Per pilkus debesis ir mėlyno dangaus lopinius 
nusitiesė vaivorykštės juosta, vieną galą įmerkusi į 
užlietą Bredo žemumą, kitą - į Forbį. 

— Ar galiu pasilaikyti savo mažosios mergytės 
marškinėlius? 

— Deja, ne, ponia Deid. Kol kas dar ne. Žinoma, 
vėliau juos jums grąžinsime. 

Veksfordui labai nepatiko, kaip jam teko tą pasa- 
kyti, bet geresnių žodžių jis nerado. Tokios frazės jam 
neišvengiamai kvepėjo skrodimais. Paskui, jiems su 
Burdenu traukiant durų link, ji puolė prie jo kojų ir 
tvirtai apkabino kelius. Taip jam dar niekada nebuvo 
nutikę, ir jis pasijuto, nors jam tai visai nebūdinga, 
siaubingai nepatogiai. 

O paskui, kaip jis pasakojo Dorai, jis nebežino- 
jęs, kaip jiedviem su Burdenu pavykę pabėgti. Dar 
išgirdę, kaip lenkdamasis pakelti žmonos nuo kilimo 
gyvenamosios nuosavybės brokeris suurzgė ant jos, 
kad toji „save išstatė pajuokai.. 

— Norėčiau nuvažiuoti pažiūrėti, kaip sekasi po- 
vandeninių paieškų komandai, - atsipeikėjęs po tokių 
nesmagumų pasakė Veksfordas. - Kur narai dabar? 

— Grįžo prie tilto. Jie ruošėsi dar sykį paieškoti 
prie užtvankos. Ten giliausia. Pasirodo, jie užtvanką 
užsuko. Gal žinote, kaip galima užsukti? 

— Ne, bet žinant, kad galima užsukti Niagaros 
krioklius, manęs tai nestebina. 


— Tikiuosi, paieškojome Džoanos Troj automo- 
bilio? Ar, tiksliau, patikrinome, kad šiose apylinkėse 
jo niekur nėra? 

- Dar vakar. Tamsiai mėlyno golfo su tokiu re- 
gistracijos numeriu niekur nerasta. Tas, hm, dantis 
iškeliavo į Stovertono laboratoriją vienokiems ar ki- 
tokiems tyrimams, nežinau kokiems. Gal tik tam, kad 
nustatytų, kad yra tas, kas mes manome. 

Apsiavę botus, su apsiaustais nuo lietaus, jie 
stovėjo ant laikino medinio tilto, kuris buvo suręs- 
tas antradienį, kai trumpam buvo nustoję lyti, kad 
paupio gyventojai galėtų persikelti į palyginti sausą 
Centrinę gatvę. Trečiadienio pertrauka nuo lietaus 
vis dar tęsėsi ir, kaip visada, visi tikėjosi, kad tai bus 
ne pertrauka, o pabaiga. Bet tam debesys plaukė per 
sunkūs ir per tamsūs, pūtė per smarkus vėjas, o oras 
buvo per šiltas. Narai nardė užtvankoje. Joje visada 
gilu, tai buvo mėgstama vietinių vaikų maudykla, kol 
naujas tarybos narys dėl to nepaskelbė pavojaus na- 
cionaliniame dienraštyje — „greičiau anksčiau, o ne 
vėliau, ten nutiks nelaimė...“ Dabar ten dar giliau, o 
vanduo užliejo žemes plačia jūra, kurios tolimiausi 

krantai šliaužė Veksfordo sodu: Kad nutiko nelaimė 
čia ir dabar, jau ėmė manyti visi, tik ne jis. 

Šitame vandeny plūduriuojanti valtis buvo toks 
dalykas, kokio jis tikrai nesitikėjo kada pamatysiąs. 
Išniręs naras įsikibo į valties kraštą. Veksfordas ne- 
žinojo, ar čia tas pats Žmogus, su kuriuo jis kalbėjo 
Brede, ar kažkuris kitas. Viskas buvo šitaip šlapia, 
visur taip varvėjo ir taškėsi, kad jis nežinojo, ar šaltas 
lašas, kurį jis pajuto ant skruosto, yra vėl prasidedan- 
tis lietus, ar purslas nuo akmenėlio, kurį Burdenas 
paspyrė į vandenį. Bet greitai paskui tą lašą užtiško 
dar vienas ir dar vienas, paskui visas purslų dušas, ir 
lietus prapliupo nuoširdžiai, grasindamas juos kiaurai 
permerkti. Jie puolė į automobilį. Suskambo Veksfor- 
do mobilusis telefonas. 

— Fribornas nori su manimi susitikti, — seras 
Džeimsas Fribornas yra vyriausiojo konsteblio pa- 
vaduotojas. — Jis baisiausiai nudžiugo, kad mudu 
čia „stebime operaciją“, jo žodžiais tariant. Įdomu, 
kodėl. 

Greitai jam paaiškėjo, kodėl. Fribornas laukė Veks- 
fordo kabinete. Taip jis visuomet darydavo, kai atvyk- 
davo į Kingsmarką, o ne pasikviesdavo vyriausiąjį 
inspektorių atvykti į valdybą Miringeme. Veksfordo 
kabinete nebuvo nieko privataus, jis ne toks Žmogus, 
kuris ant savo rašomojo stalo laikytų žmonos ir vaikų 
nuotraukas, bet Fribornas visuomet atsisėsdavo į 
Veksfordo kėdę ir žiūrėdavo į Veksfordo kompiuterį, 
o kartą, kai vyriausiasis inspektorius grįžo anksčiau 
nei tikėtasi, jis buvo įkišęs nosį ir ranką į vieną ra- 
šomojo stalo stalčių. Šįkart jis ne sėdėjo, bet stovėjo 

prie lango ir mąstė, pro smulkų lietų žvelgdamas į be- 
sileidžiančias sutemas, į plačius šioje Čeritono miško 
pusėje tyvuliuojančius vandenis. 

— Atrodo kaip Šveicarija, — prašneko jis vis dar 
spoksodamas. 

Spygliuočių miškas ir ežeras... na, gal kiek ir pa- 
našu. | 

— Tikrai, pone? Kodėl norėjote su manimi susi- 
tikti? 

Tam, kad Veksfordą pamatytų, Fribornui reikėjo 
apsisukti, jis nerangiai ir apsisuko. 

— Sėskit, — pasakė jis ir pats atsisėdo į Veksfordo 
kėdę. Kėdė kitoje stalo pusėje buvo kiek per maža 
stambiam Veksfordo kūnui, bet neturėdamas pasi- 
rinkimo jis su nerimu širdyje atsisėdo. — Tie vaikai ir 
ta moteris yra kažkur po tuo vandeniu, - Eribornas 
nekantriai mostelėjo į langą. - Čia arba Bredo žemu- 
moj. Kurgi dar jie galėtų būti. Suradus tą, hm, apdarą, 
galai susivedė, ar ne? 

— Nemanau. Mano nuomone, Džoana Troj nori, 
kad mes šitaip galvotume. 

-- Tikrai? Turite įrodymų, kad ponia Troj yra vaikų 
grobikė, ką? Galbūt vaikų žudikė? 

— Ne, pone, neturiu. Bet nėra ir jokių įrodymų, kad 
kuris nors iš jų trijų pateko į vandenį, o ką jau kalbėti 
apie skendimą. Ir, šiaip ar taip, kurgi automobilis? 
 — Irgi po vandeniu, - atsakė Fribornas. - Pats bu- 
vau Framhurste, mačiau, kaip potvynis ten apsėmęs 
kelią. Tas kelias staigiai leidžiasi į slėnį - ar leidosi. Jie 
visi važiavo automobiliu, vanduo kilo ir ji mėgino jį 

pervažiuoti. Automobilis apsivertė ir nugarmėjo nuo 
stataus kelio su jais visais. Aišku kaip dieną. 

Tuomet kaip tie marškinėliai pateko į vandenį tarp 
Kingsbruko tilto ir užtvankos, gal atplaukė visas tris 
mylias? Jei ir įmanoma, kad kūnai vis dar po van- 
deniu, kad povandeninių paieškų komanda jų dar 
nerado, bent jau automobilį tai tikrai turėjo rasti. O 
vanduo nepradėjo kilti iki vėlyvo šeštadienio vaka- 
ro, taigi toji kelionė automobiliu, tarkime, pažiūrėti 
potvynio, negalėjo įvykti iki sekmadienio ryto, o dar 
greičiau sekmadienio popietės. Jei taip, kodėl Džail- 
sas Deidas nenuėjo į bažnyčią kaip visada? Kodėl, 
turėdama naują geltoną mėgstamą striukę, jo sesuo 
apsivilko tamsią, niekuo neišsiskiriančią? 

Veksfordas žinojo, kad šitai aiškinti bepras- 
miška. 

— Visgi manau, kad tikrai vertėtų pamėginti ap- 
tikti tų žmonių pėdsakus, pone. Manau, kad jie visi 
išvyko iš namų šeštadienio vakarą, kai potvyniai dar 
nebuvo prasidėję. 

— Kokiu pagrindu? 

Jis puikiai įsivaizdavo Friborno veido išraišką, jei 
pasakytų: „Kadangi Džailsas Deidas nenuėjo į baž- 
nyčią.“ Veksfordas nesiruošė to sakyti, o Fribornas, 
šiaip ar taip, jam tokios galimybės ir nesuteikė. 

— Noriu, kad atšauktumėt paieškas, Redžai. Atšau- 
kite šitą „pėdsakų , kaip jūs vadinate, paiešką. Palikite 
ją povandeninių paieškų komandai. Joje dirba itin 
kompetentingi žmonės, be to, pas juos tuoj atvyks 
pastiprinimas iš Miringemo. Jų vadovas - kaip tyčia 
mano bičiulis iš „Rotary“ klubo — mane užtikrino, 

kadjie nesudės rankų, kol jų neras. Jei jie ten yra, - o 
jie yra - jie juos ras. 

Jei jie ten yra... Kadangi jų ten nėra ir negali būti, 
laikas bėgo ir galėjo atsitikti bet kas. Parvažiavęs 
namo Veksfordas paklausė Doros, kuri baigė kom- 
piuterių kursus, ir puikiais rezultatais, ar ji negalinti 
jam įeiti į vieną interneto puslapį. 

— Manyčiau, kad galiu. 

— Jis vadinasi www. langlearn. com. Gal, ji suradusi, 
galėtum mane pakviesti, kad aš pažiūrėčiau. 

— Mielasis, — atlaidžiai atsakė ji, — kviesti nerei- 
kės. Galiu atspausdinti, - ji paieškojo jam supranta- 
mesnių žodžių. — Atrodys kaip knyga ar laikraštis. 
Pamatysi. 

Taip ir buvo. „1 iš 2 puslapių, —- skelbė užrašas 
viršuje, o po juo „Times New Roman, trisdešimt šešto 
dydžio, šriftu buvo užrašyta: „Fantastiška prancūzų 
kalba su Džoana Troj“. Portretinė nuotrauka neryški. 
Tai galėjo būti bet kokia mergina. Paskui sekė puslapis 
teksto, daugumos jo Veksfordas nesuvokė, bet ne dėl 
to, kad jis būtų prancūzų kalba, toks jis ir nebuvo, 
bet dėl tos jam visiškai nesuprantamos kibernetinės 
kalbos. Skiltyje žemiau, kairėje pusėje, kuri tęsėsi ir į 
antrą puslapį, buvo siūloma pasirinkti iš dvidešimties 
ar trisdešimties variantų, kaip antai: „Visi žodžiai, 
kuriuos norite mokėti“, „Lengvesni veiksmažodžiai“, 
„Jums reikalingos knygos“ ir „Tikralaikis pokalbis“. 
Reikia tik pažymėti norimą. Dora jam spustelėjo ant 
„Visi žodžiai, kuriuos norite mokėti“ ir atsisiuntė pir- 
mą puslapį (iš 51). Ten būta jam dar neregėto žody- 
no, bet nė vieno žodžio, kurį jis galėtų įsivaizduoti 

vartosiąs. Čia besimokantieji galėjo sužinoti, kaip 
prancūziškai bus popmuzika, „hausas“ ir „garažas“, 
paauglių mėgstami gėrimai, cigarečių ir, kaip jis įtarė, 
kanapių rūšys, „mini sijonas“, „berankovė palaidinė“, 
„sendinta oda ir „taurelės kulniukas“, paskui - kada, 
kur ir kaip nusipirkti prezervatyvų ir kaip prancūzė 
mergina paprašytų „kontraceptinės tabletės po ne- 
saugaus lytinio akto“. 

Ar tai jam ką nors pasakė apie Džoaną Troj? Gal 
ir taip. Pavyzdžiui, kad ji žino, ko jos buvusių mo- 
kinių amžiaus jaunimui reikia iš interneto, kad jos 
nevaržė ir nešokiravo narkotikų vartojimas ir laisvas 
kontraceptinių priemonių įsigijimas. Kad ji buvo to- 
kia, kokias jo laikais vadindavo „Žžengiančiomis koja 
kojon su laiku“, o jo tėvo laikais — „prakutusiomis 
damomis . Gal ji pati ir nemadingai rengėsi, bet apie 
paauglių drabužius puikiai nutuokė. Ir vargu ar jam 
derėjo, remiantis šiuo savo paties susigalvotu tyrimu, 
aiškintis, kodėl ji mano, kad visi, norintys išmokti 
prancūzų kalbą, yra jaunesni nei aštuoniolikos ir su- 
sikalbantys kalba, kur kas sunkiau suvokiama, nei ji 
siekia išmokyti. 

Tačiau visi šie teksto žodžiai, kuriuos jis gali su- 
prasti, ir tikriausiai dar labiau tie, kurių negali, pa- 
rodė, kaip smarkiai ji skyrėsi nuo Katrinos Deid. Ar 
tai taip pat rodė, kad, būdama daugiau ar mažiau 
tarpinio amžiaus tarp Deidų ir jų vaikų, ji su tais vai- 
kais galėjo rasti bendrą kalbą? Kur kas geriau nei su 
Katrina, kuri, neabejojo jis, manytų, kad „garažas yra 
ta vieta, kur laikomas automobilis, o „suktinė“ - koks 
nors šokis ar patiekalas. 

Ir kodėl jis jaučia, dabar labiau nei kada anks- 
čiau, kad suvokti tai, kas vyksta, galima tik supratus 
Katrinos Deid ir Džoanos Troj draugystės priežastį. 
Kad ir kokia ji būtų. Katrinos motyvai yra gana aiš- 
kūs. Jaunesnės ir už ją protingesnės moters draugystė 
glostė Katrinos širdį. Be to, ji yra tokia, kokią psicho- 
terapeutai, pavyzdžiui, Veksfordo Silvija, pavadintų 
„jaučiančia nuolatinį dėmesio poreikį . Bet ką galima 
pasakyti apie Džoanos tikslus? Gal jie dar paaiškės, 
pamanė jis, kišdamas į kišenę atspausdintus lapus. 


6 skyrius 


Aplinkosaugos agentūros duomenimis, visa vidurio 
Sasekso, ir apskritai visos pietinės Anglijos žemė 
yra permirkusi. Net kai lietus liausis, susikaupusiam 
vandeniui nebus kur nutekėti. Šeila Veksford, atskri- 
dusi į Gatviką iš Jungtinių Valstijų vakarų, atvažia- 
vo pernakvoti pas tėvus ir pasakojo, kad leidžiantis 
atrodė, jog lėktuvas tūps į jūrą, potvynis išplitęs per 
tūkstančius akrų, iš jo it salos kyšojo tik kalvos. 

Slinko dienos, drėgnos dienos, šlapios dienos, 
bet lietus mažėjo, liūtys užleido vietą trumpiems lie- 
tums ir dulksnai. Savaitgalį buvo debesuota, dangus 
grėsmingas, bet tai, ką meteorologijos tarnyba kartą 
vadino „proveržiu“, absurdišku pavadinimu, kurio 
neseniai atsisakė, tai jau liovėsi. Džoana Troj su Džail- 
su ir Sofi Deidais dingę jau visą savaitę. Pirmadienį 
išlindo paliegusi pavandenijusi saulė. Užuot mušęs 
bangas, vėjas vos ne vos raibino žvilgantį pilką van- 
dens paviršių. Ir, priešingai niūrioms prognozėms, 
vanduo ėmė trauktis. 

Veksfordo sode jis taip ir nepasiekė paties smėlio 
maišų viršaus, tik apsėmė sieneles ir prie jų pasiliko 
kaip grėsminga, sustingusi, per dienų dienas nesikei- 
čianti bala. Pirmadienį vanduo ėmė slūgti, iki vakaro 

jau matėsi visa viršutinė maišų eilė. Tą vakarą Veks- 
fordas pernešė knygas ir Dorai brangiausius baldus 
žemyn. 

Povandeninių paieškų komanda, kurios pagrindi- 
nė būstinė yra Miringeme, Kingsmarke laikinai įkūrė 
savo skyrių. Kadangi narai nieko neaptiko, vienintelė 
skyriaus nauda, kaip atrodė Veksfordui, buvo ta, kad 
galėjo ten nusiųsti Katriną ir Rodžerį Deidus, kai jų 
reikalavimai tapdavo itin kategoriški. Žinoma, tie 
reikalavimai visiškai suprantami. Jis kuo toliau, tuo 
nuoširdžiau tų tėvų gailėjo. Katrinos ašaras ir Deido 
šiurkštumą nustelbė milžiniškas gailestis žmonėms, 
kurių vaikai dingo ir kurie turi jaustis absoliučiai be- 
jėgiai dėl to, kad jų bylą tiriantis pareigūnas laikinai 
nušalintas nuo tyrimo. Laukdama naujienų, kurių 
vis nebuvo, Katrina tikriausiai bent jau leido laiką 
povandeninių paieškų komandos vagonėlyje, stovin- 
čiame sausojoje Bruko kelio pusėje, prie Nacionalinės 
namų statybos kredito bendrovės. Atsiprašyti iš darbo 
Rodžeriui Deidui turbūt yra tikra kančia. Jiedu abu 
atrodė kaip nevalgę visą savaitę. 

Džordžas ir Efė Troj, dabar jau sunerimę kaip i ir tie 
kiti tėvai, paskambino jam ir paprašė pasimatyti, juos 
jis irgi nusiuntė pas povandeninių paieškų konaandos 
narus. Bet negali sakyti, kad jis visiškai pakluso Fri- 
borno nurodymams. Greičiau interpretavo juos kaip 
taikytinus jo ir jam pavaldžių pareigūnų veiklai. O 
pasyvumas visai kas kita. Jis negalįs (ar nenorįs) su- 
laikyti pas jį ateinančių Žmonių ar net, jei jie prieš tai 
pasiskambina, uždrausti jiems jo akivaizdoje išsakyti 
savo nuogąstavimus. Žinoma, jis galėtų juos lygiai 


104 


taip pat nusiųsti pas povandeninių paieškų narus, bet 
juk čia ne priežastis pirmiau jų neišklausyti? 

Pirmoji tokia lankytoja atvyko, kai jis skaitė la- 
boratorijos ataskaitą dėl mažučio objekto, kurį Lyn 
Fankurt rado Deidų prieškambaryje. Tai esąs dantis 
ar, tiksliau, danties vainikėlis, pagamintas iš porcelia- 
no ir aukso. Manyti, kad nuo tikro danties, prie kurio 
buvo priklijuotas, šaknies ir pagrindo jis atsiskyrė 
panaudojus smurtą, nėra jokių priežasčių. Teismo 
medicinos eksperto nuomone, yra vienas įdomus 
faktas — ant vainikėlio rastas nedidelis kiekis tokių 
klijų, kokių Džoana Troj galėjusi be recepto nusi- 
pirkti bet kurioje vaistinėje, kad laikinai priklijuotų 
vainikėlį, jei, tarkim, negalėtų apsilankyti pas savo 
odontologą. Veksfordas nežinojo, ar tas faktas itin 
įdomus. Pats jis vainikėlių ant savo dantų neturėjo, 
bet pamanė, kad jei turėtų ir kuris nukristų, ir ypač 
jei tai sukeltų skausmą, jis ir pats pirktų tokių klijų. 
Aišku, kiekvienas juos pirktų kaip laikiną priemonę. 
Užsilipdai dantį ir skambini savo dantistui susitarti 
dėl vizito. 

Bet dabar jai tikriausiai skauda. Ar, kad ir kur 
būdama, ji neieškotų dantisto? Ir ar jam nereikėtų 
pasidomėti? Perspėti visos šalies dantistus... Tik jis 
negali, nes Fribornas uždraudė bet kokius tolesnius 
veiksmus. Jam apie tai mąstant, įėjo Vainas ir prane- 
šė, kad su juo nori pasimatyti kažkokia ponia Keriš. 
Matilda Keriš. 

— Ji prisistatė tarytum tikėdamasi, kad jūs ją pa- 
žįstate. O gal ir pažįstate? | | 

Veksfordas pažinojo. 

— Ji arba yra, arba kadaise buvo fotografė. Išgarsėjo 
fotografuodama bjaurius pastatus, užmiesčių gėdą ir 
panašiai. | | 

Veksfordas jau ruošėsi pridurti, kad prieš kokius 
penkerius metus Matilda Keriš buvo išliaupsinta, kai 
Nacionalinėje portretų galerijoje surengė gatvės žmo- 
nių portretų parodą, bet, vos pažvelgęs į baimingai 
pasišlykštėjusį Vaino veidą, verčiau nusprendė pa- 
tylėti. 

— Ko gero, dabar ji gerokai pasenusi. Ko ji nori? 

— Jūsų, pone. Ji yra Deido vaikų močiutė. Rodžerio 
Deido mama. 

— Tikrai? 

Sunku patikėti, pamanė jis. Ar tik nebus kokia 
apsimetėlė? Tokiose bylose kaip ši apgavikai ir apsi- 
metėliai traukdavo ordomis. Tačiau jos pavardė Ke- 
riš, prisiminė jis, ir ji tikrai neįprasta. Jei jam tektų 
spėti, kokia moteris galėtų būti Deido motina, turint 
galvoje ir tą auskarą su perlu, ir Katrinos triuški- 
nančius žeminančius žodžius pavadinant ją „sena 
žiurke“, sakytų, kad ji bus saldžialiežuvė visur nosį 
kaišanti būtybė, niekada nedirbusi, tokia, kuri neturi 
kuo užsiimti ir nežino, kaip sumažinti savo chronišką 
frustraciją. 

— Verčiau jau kviesk ją čia, - pasakė jis, dabar jau 
nekantraudamas ją išvysti, nesvarbu, apgavikė ji ar 
ne. 

Kad Matilda Keriš išties „gerokai pasenusi“, matėsi 
iš jos raukšlėto veido ir visai pražilusių plaukų, bet 
tik ne iš jos žingsnių, laikysenos ir žvalumo apskritai. 
Ji buvo labai liesa ir judri, tačiau neturėjo tos daugu- 

moje jos marčios judesių juntamos nervingos ener- 
gijos. Jam ištiesta ranka buvo sausa ir vėsi, be žiedų, 
trumpai nudildytais nagais. Kartais jis nekreipdavo 
dėmesio į jam tiesiamas rankas, bet šitą paspaudė ir 
keistai nustebo pajutęs kaulų trapumą. Prisiminęs 
nuotrauką Sofi Deid miegamajame iškart suprato, 
kad ji yra kas sakosi. 

Juodas kelnių kostiumėlis, kurį ji vilkėjo, skirtas 
perpus už ją jaunesnei moteriai, jai puikiai tiko, gu- 
lėjo tarsi jai pasiūtas, gal toks ir buvo. Nors jos veidas 
ir atrodė ereliškas, plonomis lūpomis ir atsikišusiais 
žandikauliais, joje jis galėjo įžvelgti Rodžerį Deidą ir 
suprato, kad kiek papūtus ir palyginus, čia pakėlus, čia 
suapvalinus, motina ir sūnus atrodytų tarsi dvyniai. 

Be jokių įžangų ir atsiprašinėjimų ji iškart perėjo 
prie reikalo. | 

— Ką darote, kad surastumėt mano dingusius anū- 
kus? 

Šito klausimo Veksfordas labiausiai ir bijojo. Į jį 
tenka atsakyti jam, ne Fribornui, ir jis suprato, kad 
dabar, praėjus tiek laiko, bet koks jo atsakymas skam- 
bės prastai, atrodys, tarsi policija paprasčiausiai ne- 
sivargina ieškoti. Bet jis pamėgino. Iš pradžių ponia 
Deid maniusi, kad jos vaikai nuskendę, o dabar ir 
policija jau taip galvojanti. Šiandien arba vėliausiai 
rytoj vanduo jau bus pakankamai nuslūgęs, kad dėl 
to spėlionių nebeliktų. | 

— Kaip suprantu, narai ten nardė ir viską nuodug- 
niai apieškojo. 

-— Tas tiesa ir, — tuos žodžius jis galėjo pasakyti mo- 
čiutei, bet ne tėvams, — jokių skenduolių nerasta. 

— Tuomet, jei nenusišneku, kodėl gi neišplečiat 
paieškos? Ar perspėjote uostus ir oro uostus? Ki- 
tas policijos tarnybas? Kiek suprantu, dabar turime 
nacionalinį dingusių asmenų registrą. Ar vaikai į jį 
įtraukti? 

Ji kalbėjo greičiau kaip tyrimą atliekanti žurnalis- 
tė, o ne fotografė. Balsas skambėjo ryžtingai ir aiškiai, 
žalsvai mėlynos akys vėrė kiaurai. Pradėjusi kalbėti, ji 
neatitraukė akių nuo jo veido ir nemirksėdama žiū- 
rėjo. Jis norėjo pasakyti, kad ji nenusišneka. Tačiau 
visai neįtikinamai pratarė: 

— Vaikų pasai yra čia. Ponia Troj negali, pavyz- 
džiui, išvežti jų iš šalies. 

Ji truktelėjo pečiais lygiai kaip sūnus. Ir pirmąsyk 
išsakė nuomonę: 

— Spalį svečiavausi pas sūnų. Tris dienas. Man 
tie vaikai pasirodė itin subrendę pagal savo amžių. 
Subrendę ir labai protingi. Nežinau, ar žinote, kad 
praeitą pavasarį Džailsas laikė vidurinės mokyklos 
baigiamąjį prancūzų kalbos egzaminą ir gavo patį 
aukščiausią įvertinimą, - įdomu, ar jis sugebėjo į savo 
rašinį įterpti prancūziškus „mini sijono“ ir „garažo 
atitikmenis, pamanė Veksfordas. - Kada nors Sofi 
taps mokslininke, - pasakė Matilda Keriš. - Man 
protu nesuvokiama, kam jiems iš viso reikia prižiū- 
rėtojos. Sofi yra atsakinga trylikametė, o jos broliui 
beveik šešiolika. Leiskite pasitaisyti, jam jau šešiolika. 
Jo gimtadienis buvo prieš dvi dienas. 

— Per jauni pasilikti vieni. 

— Taip manote? Šešiolikos berniukai ir mergaitės 
gali tuoktis, vyriausiasis inspektoriau. Jei laikraščiai 

rašo teisybę, nemažai šios šalies moteriškosios lyties 
gyventojų susilaukia vaikų būdamos trylikos, ketu- 
riolikos ir penkiolikos metų ir vietos valdžia jas ir jų 
vaikus vienus apgyvendina butuose. Jos neturi jokių 
auklių, nes pačios yra auklės. 

— Toks ponų Deidų sprendimas, - pasakė Veksfor- 
das, pamanęs, kad ir koks buvęs pagrindinis Rodžerio 
Deido principas renkantis žmoną, jis tikrai nevedė 
panašios į savo motiną. — Neturime jokio pagrin- 
do, - jis vos nepasakė „kol kas“, bet susilaikė, - susieti 
ponios Troj su kokia nors nusikalstama veika. Kad ir 
kas nutiko tiems trims žmonėms, ji gali būti tokia pat 
nekalta auka kaip ir vaikai. 

Matilda Keriš nusišypsojo. Tik ta šypsena buvo be 
linksmumo, tik ištemptos žmogaus, suvokiančio, kad 
žino geriau, lūpos, triumfuojanti veido išraiška. 

— Taip galvojate? Bet matau, kad aiškiai nežinote, 
kodėl Džoana Troj metė mokytojos darbą Haldono 
Finčo mokykloje. Pasakysiu jums. Ji buvo atleista už 
dvidešimties svarų vagystę iš vieno savo mokinių. 

Veksfordas linktelėjo. Daugiau jam nieko nebeli- 
ko. Jis prisiminė, kaip šios moters sūnus aiškino, kad 
Džoana Troj išėjo iš darbo negalėdama taikstytis su 
mokinių elgesiu. | 

— Jei mums teks išplėsti savo tyrimą, — pasakė jis, — 
galite būti tikra, kad ponios Troj praeities istorijos bus 
ištirtos. Ką gi, ponia Keriš, jei daugiau nieko... 

— Neskubėkite. Turiu jums pasakyti, kad šįryt, 
prieš atvykdama čia - gyvenu Glosteršyre, — susisie- 
kiau su privačių tyrimų agentūra. „Ieškom ir suran- 
dam“, Bedfordo aikštėje. Duosiu jų telefono numerį. 

— Londono Bedfordo aikštėje? — paklausė Veks- 
fordas. 

— Ar tokių yra dar ir kitur? 

Veksfordas atsiduso. Lydėdamas ją prie durų ir 
jas uždarydamas, jis pamanė, kokia ji būtų puiki 
liudytoja. Kai ji trumpam atsidūrė šalia, jis užuodė 
lengvą jos kvepalų dvelksmą, kvepalų ir dar kažko. 
Tarytum — bet negali būti - kanapės? Negali būti. Tik 
jau nejos amžiaus ir jos padėties žmogus. Tikriausiai 
jos kvepaluose yra kokia nors marihuana kvepianti 
sudedamoji dalis ir jo kartais pernelyg jautri uoslė 
ją pajuto. 

Veksfordas išmetė tai iš galvos. Jis nepaklausė jos, 
ar ji gerai sutarusi su savo anūkais, bet dabar jau buvo 
per vėlu. Sunku įsivaizduoti, kad ji patiktų mažiems 
vaikams, bet, žinoma, Sofi ir Džailsas jau seniai nebe- 
buvo maži. Vis dėlto jam neatrodė, kad ją trauktų ir 
paaugliai, kad būtų linkusi jiems nuolaidžiauti ar kaip 
nors domėtis jų pomėgiais. Ar ji, pavyzdžiui, žino, kas 
yra hiphopas? Ar „gangsta“ repas? Ar kas toks yra ir 
ką veikia Eminemas? Ar jai ką nors reiškia galimy- 
bė laisvai nusipirkti kontraceptikų ir, jei taip, ar jai 
tai būtų nepriimtina? Juk, pamanė jis, apie paauglės 
motinas ji kalbėjo taip, tarytum tos būtų kažkokios 
neaiškios būtybės, kurioms leista egzistuoti tik ypa- 
tinga gailestingos valdžios malone. 

Bet kaip čia su ta jos istorija apie tai, kodėl Džoana 
Troj atsisakė savo profesijos? Jei tai tiesa, kodėl jiems 
Deidai jos neatskleidė? Kam tos Rodžerio Deido pa- 
stangos nuslėpti? Veksfordo akimis, Matilda Keriš 
niekaip netiko prie Deidų šeimos. Atrodo, kad su 

Rodžeriu ji neturi nieko bendra, išskyrus išorinį pa- 
našumą. Žinoma, visai galimas daiktas, kad ji mėgs- 
ta fantazuoti, kad tą istoriją apie Džoanos vagystę iš 
mokinio ji sukūrė. Tačiau tuo sunku patikėti, nes, jei 
vyras ar moteris atrodo atviri, tiesūs, aiškiai reiškia 
mintis, nedaugiažodžiauja ir neišsisukinėja, dažniau- 
siai sako tiesą ir nesukčiauja. Tuomet belieka manyti, 
kad ji puiki apgavikė. Jis nuėjo prie lango ir apžvelgė 
gamtovaizdį. Permirkusi ar ne, kieta žemė dar galėjo 
sugerti daugiau ir gėrė. Aišku, kad potvynis traukiasi, 
vanduo kažkur geriasi, lyg į dar galinčią pūstis kem- 
pinę, ima matytis pievos, karklai išnyra, jų kamienai 
ir lanksčios šakos vėl siūbuoja vėjyje. 

Tarkime, kai Bredas vėl taps upe, o ne ežeru, jo 
buvusioje giliausioje gelmėje gulės purvo apneštas 
mėlynas ketverių durų golfas. Ir tarkime, kad trys 
dujų išpūsti kūnai neiškilo į paviršių, nes visą tą laiką 
buvo automobilyje. Sveikas protas jam sakė, kas tai 
neįmanoma, kad automobilis jokiu būdu negalėjo 
patekti į giliausią vietą, nebent jis būtų stovėjęs ant 
upės kranto, o visą tą laiką, kol vanduo pakilo iki 
aukščiausio lygmens, jame sėdėję žmonės buvo be są- 
monės. Tarkime, kad taip ir buvo, kad jie apsinuodijo 
anglies monoksidu... Neįmanoma, tačiau Eribornas ir 
Burdenas kažką panašaus tikriausiai ir turėjo omeny. 
Ir jei taip, kada Džoana Troj ten pastatė tą automobilį? 
Sekmadienio rytą? Per liūtį, išklausiusi perspėjimus 
dėl potvynio? Šiaip ar taip, Džailsas nebūtų važiavęs. 
Jam reikėjo eiti į bažnyčią... 

Visos tos mintys nepaliaujamai sukosi Veksfordo 
galvoje. Jis apsivilko lietpaltį, greičiau iš įpročio, o 


ne todėl; kad reikėjo, ir išėjo pietums nusipirkti su- 
muštinio. Galėjo ką nors ir pasiųsti, bet norėjo kartu 
apžiūrėti ir vandens lygį. Pirmą kartą per beveik dvi 
savaites šaligatviai nudžiūvo. Jis patraukė Centrine 
gatve ir pastebėjo, kad Šv. Petro bažnyčios kiemas 
jau nebeužlietas. Antkapiai atrodė tas, kas ir yra — 
kapvietės paminklai. Nebe uolos, iškilusios iš jūros. 
Kingsbruko tilto turėklai nebeapsemti, važiuojamoji 
dalis apnešta purvu. Iš besitraukiančio potvynio 
išsivadavę mūrai, sienos, žibintų stulpai, kelio už- 
tvaros ir ženklai — viskas atrodė šlapiai, ne šviežiai 
nuplauti, bet ištepti potvynio, su purvo dėmėmis 
ir apkibę pajuodusiais dumbliais. Kiekgi kainuos 
visa tai sutvarkyti? Kas nutiks užlietiems namams, 
nuo pastarojo rugsėjo kai kurie jų buvo užpilti du 
kartus? Ar draudimo bendrovės padengs nuostolius, 
ar namų savininkai apskritai galės juos kada nors 
parduoti? 

Grįždamas atgal, jis pasuko į Jorko gatvę nusipirk- 
ti to savo sumuštinio. „Savojos“ užkandinėje ruošė 
geriausius Kingsmarko sumuštinius, juos sutepdavo 
tau belaukiant. Veksfordas užsisakė su juoda duo- 
na ir rūkyta lašiša, be sviesto. Daktaras Akandė jam 
sviestą uždraudė, nebent minimaliausiais kiekiais, jis 
uždraudė valgyti ir šitiek jo pakaitalų, kad Veksfor- 
das nebežinojo kuriuos. Paprasčiau užsisakyti be jų, 
tačiau jis paprašė ant lašišos uždėti žalėsių, ne todėl, 
kad juos mėgsta, bet todėl, kad jie patinka Akandei. 
Kitas klientas, smulkus vyras dvasininko apykakle, 
paprašė sumuštinio su sūriu ir marinuotų daržovių 
pagardu — užkandinės pigiausio. Tai Veksfordą ir 

sulaikė dar neišeiti, jo įtarimai tik pasitvirtino, kai 
vaikinas už prekystalio šūktelėjo kažkam virtuvėje: 
„Ponui Raitui kaip visuomet!“ | 

— Jūs manęs nepažįstate, - pasakė Veksfordas, kai 
sumuštinius suvyniojo ir padavė jiems. — Su jumis 
kalbėjo du mano pareigūnai. Vyriausiasis inspekto- 
rius Veksfordas, Kingsmarko kriminalinių tyrimų 
tarnyba. 

Dvejodamas Raitas pažvelgė į jį. Pirmąsyk su 
Veksfordu susidūrę, taip elgėsi daug žmonių, Veks- 
fordas prie to pripratęs. Jie imdavo galvoti, ką blogo 
padarę ir ko jam iš jų reikią. Nepasitikėjimo išraišką 
Raito veide pakeitė vangi šypsena. 

— Kiek Žinau, Džailsas Deidas ir jo sesuo dar ne- 
atsirado. 

— Dar ne. | 

Jiedu išėjo iš užkandinės. Kadangi Jašubas Raitas 
pasuko į dešinę ir ėmė eiti „trobelės“ link, Veksfordas 
irgi patraukė tuo pačiu keliu. Amžinosios Evangeli- 
jos bažnyčios pastorius prakalbo apie potvynį. Visi 
Kingsmarke ir aplinkiniuose kaimeliuose nuolat kal- 
bėjo apie potvynį ir dar kalbės ilgas savaites ir mėne- 
sius. Jam bekalbant iš debesų išlindo blyški saulė - tik 
blankus šviesos blynas. 

— Kokia ta gyvenimo skaistybė? —- paklausė Veks- 
fordas jiedviem sustojus priešais bažnyčią ir jos iškabą 
su prierašu. 

- Iš tiesų pati įvairiausia. Proto ir elgesio skaistybė. 
Tam tikra vidinė švara, jei tai nenuskambės kaip ta 
pernelyg plačiai paplitusi mada valyti iš kūno toksi- 
nus, — Raitas nuoširdžiai nusijuokė iš savo sąmojo. — 

Galima sakyti, mes siekiame toksinus išvalyti iš proto, 
kūno ir sielos. 

Veksfordui visuomet sunkiai sekėsi suvokti, kuo 
skiriasi protas ir siela. Kuris yra kuris ir kur jie slypi? 
O kalbant apie sielą... Bet šitų minčių jis neišsakė, tik 
labai paprastai paklausė: | 

— Kaip jūs tai darote? 

— Kaip vidury dienos stovint ant šaligatvio, tai 
gana rimtas klausimas, — vėl nuoširdus juokas. 

— Trumpai. 

— Jei nauji nariai nori prisijungti prie mūsų ben- 
druomenės, prieš priimami turi atlikti išpažintį. Mes 
jiems surengiame apsivalymo, nuodėmių atleidimo 
ceremoniją ir jie pasižada daugiau nebedaryti nuodė- 
mių. Mes suprantame, kokios pagundos supa žmones, 
irjei tos pagundos juos apima, jiems tereikia kreiptis į 
mus - tai yra į mane ir į bažnyčios vyresniuosius - ir 
mes jiems suteikiame kokią tik galime pagalbą, kad 
jie galėtų joms atsispirti, kad ir kokios jos būtų. O 
dabar prašom atleisti... 

Veksfordas akimis nulydėjo jį pro šonines duris 
įeinantį į bažnyčią. Jis nesuprato, kokį velnią Burde- 
nas galvojo apibūdindamas jį kaip „normalų“. Nuo to 
baisaus juoko jam šiurpas ėjo. Tas valymas skamba 
grėsmingai — bet kaipgi ten patekti ir pažiūrėti, kaip 
viskas vyksta? Reikia manyti, tik kreipiantis tapti baž- 
nyčios nariu, o tiek įdomu jam visgi nebuvo. 


— Buvau išvykusi, - pasakė moteris. - Buvau išvy- 
kusi porai savaičių. Kai vakar grįžau namo, kažkas iš 


gatvės gyventojų pranešė, kad Džoana dingo. 

Raudonai apsirengusi keturiasdešimtmetė nedi- 
dukė apvalaina moteriškė buvo antroji nekviesta vieš- 
nia. Ji jau gana ilgai laukė ir jam teko staigiai praryti 
sumuštinį, kad neverstų laukti dar ilgiau. Nebegalėjo 
pakęsti urzgiančio pilvo ir rėmens. 

— Ojūs būsite?.. 

Jam sakė, bet įstrigo tik vardas, Ivona. 

— Ivona Mūdi. Esu Džoanos kaimynė. Manau, kad 
yra vienas dalykas, kurį jums būtina Žinoti. Nežinau, 
ką tie Deidai ir Džoanos tėvas jums sakė, bet jei sakė, 
kad jai patikę tiedu vaikai ar ji patikusi tiems vaikams, 
labiau klysti jie ir negalėjo. 

— Ką turite omeny, ponia Mūdi? | 

— Panele, — pasakė ji. - Aš netekėjusi. Pasakysiu 
jums, ką turiu omeny. Visų pirma, jums nevertėtų 
tikėti, kad jiedvi su Katrina yra geriausios draugės. 
Gal Džoana ir yra Katrinos, bet Katrina tikrai nėra 
jos. Toli gražu. Jos neturi nieko bendra. Nežinau, kas 
ten apskritai jas suvedė, nors minčių ir turiu. Kar- 
tą Džoana sakė daugiau nenorinti su ta šeima turėti 
reikalų. Bet turėjo, nors parvažiavusi namo man vis 
sakydavo, kad tai buvęs paskutinis kartas, kai ji pri- 
žiūri jų vaikus — na, gal neprižiūri, bet žinote, ką turiu 
omeny, — kad ji prižiūrėjo tik dėl Katrinos, kad jai 
gaila jos, o kitą savaitę, žiūrėk, ji ir vėl ten. 

— Ką norėjote pasakyti, kai minėjote turinti min- 
čių? 

— Juk akivaizdu, ar ne? Jai patinka Rodžeris Dei- 
das — net labai patinka, va, ką noriu pasakyti. Taip, 
kaip nė viena neturėtų sau leisti galvoti apie vedusį 
vyrą. Aš jo nepažįstu, esu susidūrusi tik su sūnumi, 

bet, kad ir koks jis būtų, tai, ką ji darė, yra labai blo- 
gai. Kartą ar kitą ji man yra sakiusi, kad jei Katrina 
ir toliau taip tęs, visas tas scenas, ašaras ir dramas, 
praras jį. Jei tai jums nerodo, kad ji norėjo pasaky- 
ti mielai sėsianti į jos vežimą, tada nežinau. Sakiau 
jai, kad ji ieško bėdos, jau nekalbant apie nemoralų 
elgesį. Širdimi svetimauti gali lygiai taip pat kaip ir 
kūnu. Pasakiau jai, bet ji nusijuokė ir atsisakė apie 
tai kalbėti. 

Veksfordas nenustebo. Jis pats tikrai nenorėtų šitai 
moteriai pasakoti apie savo asmeninį gyvenimą. Tuo 
momentu, kai Burdenas įėjo į kabinetą, suskambo 
telefonas ir jam buvo pranešta, kad skambina vyriau- 
siojo konsteblio pavaduotojas. 

— Dabar jau gali imtis tyrimo, Redžai. Rytoj jau 
būsime visai tikri, — Fribornas atrodė kiek susigė- 
dęs. - Ten, hm, ten nieko nėra, — nejau jam būtų 
buvę mieliau surasti tris lavonus ir permirkusį au- 
tomobilį? 

Burdenas buvo nuvykęs į Framhurstą, kur potvy- 
nis spėriai traukėsi. 

— Atrodo, lyg kažkas būtų ištraukęs kamštį, — pasa- 
kė jis. - Tokiu laiku rytoj jau vėl bus galima pamatyti 
laukus. 

Veksfordas pamanė, kad tai kiek Der optimis- 
tiška. 

— O ką darysime su ta šventeiva Ivona Mūdi? Jei 
ji sako tiesą, kaip Deidų vaikų pagrobimas galėtų pa- 
dėti Džoanai? Juk Deidus, abu, tai greičiausiai visam 
laikui nuteiktų prieš ją. Nejau viskas, ką sako ponia 
Mūdi, yra melas? 

— Nežinia. Turite pripažinti, kad šioje byloje esama 
keistų dalykų. Juk ką, po velnių, bendra Katrina turi 
su itin išsilavinusia netekėjusia moterimi, keturiolika 
ar penkiolika metų jaunesne už ją pačią. Katriną ji gal 
ir labai Žavėjusi, tą galima įsivaizduoti, bet Džoana? 
Tai, ką šneka toji Mūdi, paaiškina Džoanos draugystę 
su Katrina, tai pateisintų ir jos važiavimą prižiūrėti 
vaikų. Bet yra tiek daug, ko apie tą kompaniją neži- 
nome. Pavyzdžiui, šitas savaitgalis, regis, buvo pirmas 
kartas, kai ji nakvojo jų name... 

— Ne, aš klausiau. Ji dar nakvojo aną balandį ar 
gegužę, jie tiksliai neprisimena, kai Deidai važiavo į 
kažkokį nekilnojamojo turto agentų pokylį Londone. 
Rodžeris nenorėjo vairuoti atgal namo, kad sustab- 
dytas nepripūstų. 

Burdenas linktelėjo. 

— Taip. Kitais kartais ji ateidavo tik vakarui, bet gal 
pasitaikė dienų, kai ji sėdėdavo pas juos, kad Katrina 
galėtų ištrūkti, kai Rodžeris iki vėlumos užtrunka 
darbe. Tik jis namo pareidavęs anksčiau, nei tikėtasi, 
ar anksčiau, nei sakydavęs Katrinai. Kitąsyk ji gal 
tyčia pasirodydavusi be automobilio, kad jis galėtų 
parvežti ją namo. 

— Niekuomet neįtariau, kad esi toks viliojimo eks- 
pertas, o ką jau kalbėti apie svetimavimą. 

Kartą tapęs našliu, dusyk vedęs Burdenas atvirai 
pasakė: | 

— Na, kaip žinote, esu turėjęs, kaip anksčiau va- 
dindavo, nesantuokinių santykių, bet tikrai nesveti- 
mavau. Šiaip ar taip, mūsų darbą dirbdamas, tokius 
dalykus sužinai. | 

 — Tas tiesa. Tavo versija išradinga, bet nepaaiški- 
na, kodėl Džoana išsivežė vaikus, jei ji juos išsivežė. 
Dvidešimties svarų vagystė vargu ar gali būti žmonių 
grobimo repeticija. Tačiau, kai rytoj ar kada išsipildys 
tavo orų prognozė ir tikrai žinosime, kad nei automo- 
bilio, nei tos trijulės po vandeniu nebūta nė kvapo, 
galėsime tęsti paieškas. 

— Verčiau pradėkime nuo prašymo visų Jungtinės 
Karalystės dantistų būti budriems, jei kartais pas juos 
ateitų mergina su išlūžusiu danties vainikėliu. Arba už- 
klauskime, ar tokia mergina pas juos dar nesilankė. 

— Galim pamėginti, - pasakė Veksfordas, — bet 
jei ji tokia protinga, kaip tu sakai, o drįstu manyti, 
kad taip ir yra, nors tas interneto puslapis ir galėjo 
mane apkvailinti, ji numanytų, kad mes tikrinsime 
dantistus ir, užuot prisitvirtinusi tą vainikėlį pas pro- 
fesionalus, ji darsyk nueitų į vaistinę ir nusipirktų dar 
vieną tūbelę tų klijų. 

Potvyniui traukiantis, tarp jo paliktų šiukšlių ras- 
tas dviratis, du prekybos centro vežimėliai, skėtis su 
strypais, bet be dangos, kaip visada, bulvių traškučių 
pakelių, kolos skardinių, prezervatyvų, sportbačių, 
įvairių drabužių, be to, dar pinta kėdė, vaizdo leistu- 
vas ir turkiškas kilimas. 

Veksfordas tikėjosi sulauksiąs tolesnių Friborno 
nurodymų, bet nesulaukė. Jis paskambino į centrą 
ir sužinojo, kad vyriausiojo konsteblio pavaduotoj as 
išėjęs savaitei kasmetinių atostogų. 

— Tada turbūt pradedam veikti, ką manai? — jis 
tarė Burdenui. 

— Ar yra prasmės tikrinti, iš kur atsirado visi tie 
džemperiai ir džinsai? Kai kurie j jų beveik neatpažįs- 
tami, vieni skutai. 

— Tegu Lyn pasiaiškina. Nepakenks. O mūsų pri- 
oritetai — tėvai ir tolesnis Džoanos Troj gyvenimo 
tyrimas. 

sodą. Liūdnas reikalas. Pats jis ne 6 kažin koks sodi- 
ninkas. Nežino daugelio augalų pavadinimų, visai 
nenutuokia, kaip jie vadintųsi lotyniškai ar pagal Li- 
nėjaus klasifikaciją, niekad nesuprato, kuriam reikia 

saulės spindulių, kuriam pavėsio, kurį reikia gausiai 
laistyti ir kuriam pakanka labai mažai drėgmės. Bet 
jis mėgsta į juos Žiūrėti. Vasaros vakarais mėgsta sė- 
dėti sode, mėgautis kvapais, ramybe ir grožiu, kai 
blyškios gėlės nakčiai užveria savo žiedlapius. Nors 
Brauningo poema jam atrodė pasišlykštėtina, tie 
baisūs būdvardžiai kaip „numylėtieji“ — turbūt pats 
Dievas po tuos sodus vaikšto! — patys jausmai jam 
atrodė suprantami. Jo sodas buvo tikrų tikriausios 
ramybės buveinė. O dabar jis atrodė tarsi klampynė 
ir dar blogiau, tarsi kažkokia pelkė, kurią neatsakingai 
melioravo ir apleido kaip kokią dykynę. Sode augę 
augalai, kuriuos jis žinojo kaip „tą mielą raudonąją“ 
ir „tą, kuri labai skaniai kvepia“, arba visiškai dingo, 
arba liko styroti kaip šlapių pagalių ryšuliai. Labiau 
nei savęs jis gailėjo Doros. Ji viską sukūrė, išrinko 
Iš vandens, sveika ir gyva, išniro tik veja, ryškios, 
gelsvai žalsvos, velniškos spalvos. 

Jis parėjo, nusiavė botus ir ėmė ieškoti kažkur pa- 
liktų batų. Dora kalbėjo telefonu. Ji sakė: 

— Juk tai tau spręsti, ar ne? — ir jis suvokė, kad tai 
kažkas itin nemalonaus, kažkas, ko jis nenori žinoti. 

Dora atsisveikino ir padėjo ragelį. Aštuntą ryto, ne- 
skaitant Burdeno, galėjo skambinti tik vienas žmogus, 
o tokiu piktu tonu ji su Burdenu tikrai nekalbėtų. 

— Geriau jau sakyk, kokios tos Silvijos naujienos 
dabar. 

— Kalas kraustosi pas ją. Pasirodo, apie tai jau buvo 
kalbėta ir anksčiau, bet Neilas pakėlė skandalą. Dėl 
berniukų, manyčiau. 

— Manęs nestebina. Ir aš pakelčiau. 

— Dabar, kai jau pats kažką susirado, regis, nebe- 
prieštarauja. 

Pats vairuodamas į Miško gatvę, jis apie tai ir gal- 
vojo. Nejau jiedviem su Dora išimtinai pasisekę, kad 
jų santuoka nesubyrėjusi? Ar tai greičiau dėl to, kad 
jų laikais žmonės dėl santuokos labiau stengėsi, kad 
skyrybos buvo laikomos jei ne gėdingomis, tai bent 
jau paskutine paskutiniausia priemone, jei jau susi- 
tuokei, tai ir likai susituokęs? Jei Burdeno pirmoji 
žmona būtų išgyvenusi, ar jo santuoka taip pat būtų 
išlikusi? Jis neprisimena, kad besimokant mokykloje 
jo klasėje būtų buvęs koks vaikas, kurio tikrieji tėvai 
nebūtų gyvenę kartu. Tarp jo tėvų ir kaimynų taip 
pat nebuvo išsiskyrusių. Tai nejaugi pusė tų santuokų 
buvo labai ir slaptai nelaimingos? Ar jų namuose daž- 
nai skambėjo pikti ginčai prie vaikų, jo klasės draugų? 
Niekas niekada nesužinos. Jam net nemalonu galvoti 
apie savo žento Neilo, kuris jam patinka, kuris be galo 
myli savo vaikus, jausmus. Dabar jam teks matyti, 
kaip tais vaikais rūpinasi kažkoks naujas tėvas, kuris 
gali jiems patikti labiau. Ar jis irgi parūpins jiems 
naują pamotę? Ir visa tai tik dėl to, kad jis Silvijai 
atrodė nuobodus ir mažai su ja kalbėjo. Gal Neilas ir 
negražiai elgėsi, bet nejau tas Kalas ne baisių baisiau- 
siai nykus ir nuobodus? Su laiku jo išvaizdumas išblės, 
ojo seksualinis meistriškumas, jei jis yra neatsiejamas 
nuo jo patrauklumo, išnyks... 

Mesk tai iš galvos, pasakė jis sau jiedviem su Vainu 
bevažiuojant į kraštinę Kingsmarko gatvę. Tai bus jo 
pirmasis susitikimas su Džordžu ir Efe Trojais, nors 

Vainas jau pas juos buvęs ir kalbėjęsis. Jis pastebėjo 
galingą Džordžo stuomenį, stambesnį nei jo, Veks- 
fordo, baisiausiais apsirijimo laikais, o tas dar ir ūgio 
daug mažesnio. Žmona įdomaus veido ir manierų, 
moteris su charakteriu. Tie nedidukai gotikos stiliaus 
namai, kurių Kingsmarke ir Pomfrete visai nemažai, 
atrodė žaviai, bet jų viduje ankšta ir tamsu, komfortas, 
net tuo metu, kai juos statė, buvo paaukotas nevyku- 
siai idėjai - Oksfordo judėjimo, o paskui — Raskino 
idėjai, jam šmėkštelėjo mintis, kad Anglijoje gyventi 
bus daug smagiau ją suviduramžinus. Veksfordas įsi- 
spraudė į kėdę, kuri jam buvo gerokai per maža. 

Vos persimetęs su Trojais keliais žodžiais, jis jau 
žinojo, kad Efė kalbės už abu. Efė bus toji, kuri kalba 
rišliau, mažiau pasiduoda emocijoms, o klausimas, 
kurį jam teks užduoti, yra itin emocingas. 

— Atleiskite, kad turiu jūsų to klausti, ir neklaus- 
čiau, jei nemanyčiau, kad būtina, - jos veido juodais 
antakiais ir tamsiomis akimis išraiška buvo neper- 
prantama. — Sužinojau, kad jūsų dukra metė moky- 
tojauti, nes ją apkaltino pinigų vagyste iš vieno jos 
mokinio. 

— Kas jums šitai sakė? — paklausė tėvas, ne pa- 
motė. 

— To, deja, neturiu teisės pasakyti. Ar tai tiesa? 

Efė Troj prabilo lėtai, apgalvodama žodžius. Staiga 
Veksfordas pamanė, kad, jei jau tenka turėti pamotę 
(taip, kaip tikriausiai nutiks jo anūkams), tokia tikrai 
nėra pati blogiausia. 

— Tiesa, kad šešiolikos metų berniukas apkaltino 
Džoaną iš jo kuprinės ištraukus dvidešimties svarų 

banknotą. Paskui jis, hm, savo žodžių atsisakė. Ne- 
klystate sakydamas, kad ji dėl to „metė“ mokytojauti. 
Ji ir metė savo pačios valia. Jos nei atleido, nei paprašė 
išeiti. Kaltinimų dėl vagystės jai irgi nepateikė. 

Pastarąjį faktą Veksfordas jau žinojo. Jis jau ruošėsi 
klausti, kodėl ji metė darbą, jei ją aiškiai reabilitavo, 
kai tėvas, daugiau nebegalėdamas susilaikyti, puolė 
piktai postringauti. Džoana buvusi auka, berniukas 
tikras psichopatas, jis ją apkaltinęs tik norėdamas 
pridaryti bėdų ar pats atsidurti dėmesio centre, jis 
nekentęs jos, nes ji vertusi jį daryti daug namų darbų. 
Efė viso to klausė atlaidžiai šypsodamasi, galiausiai 
paplekšnojo vyrui per ranką ir sušnibždėjo jam tarsi 
vaikui: 

— Viskas gerai, brangusis. Tik neįsiaudrink. 

Paklusęs Džordžas Trojus nutilo, bet vis dar atrodė 
karingai. Vainas paklausė: 

— Ar žinote to berniuko vardą ir pavardę? 

— Demjanas ar Deimonas, vienas tų madingų var- 
dų. Pavardės neprisimenu. 

— Pone Trojau? 

— Manęs galit neklaust. Norėjau tik išmesti iš gal- 
vos. Žvėriškas šiuolaikinių vaikų elgesys man nesu- 
vokiamas. Nesuprantu jo ir nenoriu suprasti. Džoana 
gal ir sakė mums jo pavardę, bet aš nepamenu. Ir 
nenoriu. Šiais laikais žmonės apskritai nebeturi pa- 
vardžių, ar ne? Kartą ji čia atsivedė vieną savo moki- 
nį - tikrai nevadinsiu jų studentais, studentai mokosi 
koledžuose, — neprisimenu, kodėl ji užėjo, o su ja 
užėjo ir tas mokinys. Ir tik pamanykit, jis pavadi- 
no mane Džordžu. Nes taip pašaukė mano žmona. 

Ne, jokių pavardžių jie nebeturi. Toje mokykloje visi 
mano dukrą vadino Džoana: Kai buvau vaikas, į savo 
mokytojus kreipdavomės „pone“ ir „panele“, elgėmės 
pagarbiai... 

— Papasakokite apie savo dukrą, — paprašė Veks- 
fordas. - Kas ji per žmogus? Kokia ji? — jis stengėsi 
kreiptis į juos abu, bet žvelgė į Efę. 

Didžiausiam Veksfordo nustebimui, nes jis manė, 
kad jos vyras pats ruošėsi jos šito paprašyti, ji tarė: 

— Brangusis, gal norėtum mums visiems išvirti po 
puodelį kavos? 

Jis išėjo. Atrodo, nė neįtardamas, kad Efė nori juo 
trumpam atsikratyti. Bet ar tikrai? 

— Jos motina mirė, kai jai buvo šešiolika, - pradėjo 
Efė. — Aš ištekėjau už jos tėvo po trejų metų. Būti jos 
pamote man visai nesunku, pažįstu ją visą gyveni- 
mą. Ji niekuomet nebuvo maištautoja, niekada širdy 
nesinešiojo apmaudo. Žinote, ji labai protinga, yra 
laimėjusi krūvą stipendijų, mokėsi Voriko universi- 
tete Birmingame. Manau, kad ji dirbo labai sunkiai, 
bet jai pavykdavo sudaryti įspūdį, kad nededa jokių 
pastangų. Ar tokius dalykus norite sužinoti? 

Veksfordas linktelėjo. Senasis vyras sukosi lėtai ir 
Veksfordas jautėsi jam už tai dėkingas. 

— Aš nustebau, kai ji ėmė mokytojauti. Šiaip ar 
taip, šitaip mokytojauti. Bet jai labai patiko. Tai esąs 
jos gyvenimas, sakė ji. 

— Ji ištekėjo? 

— Susipažino su vyru, kai jiedu abu mokėsi Bir- 
mingame, kurį laiką gyveno kartu. Ralfas yra kažkoks 
kompiuterių specialistas. Jo tėvas mirė ir paliko jam 

gana daug pinigų, tiek, kad užteko namui nusipirkti. 
Ji gavo tą darbą Haldono Finčo mokykloje, labai gerą 
darbą kaip tokiai jaunai, bet, žinoma, jos kvalifikacija 
stulbinama. Regis, jiedu su Ralfu buvo tas pavyzdys, 
kai kartu gyvendami žmonės puikiai sutaria, bet tie- 
siog negali būti susituokę. Po metų jie išsiskyrė, jis 
pardavė namą ir iš savo dalies ji nusipirko tą savo 
mažiuką butuką. | | 

Efė maloniai nusišypsojo savo vyrui, kai tas 
įdramblojo į kambarį su padėklu, jau aplietu gėrimais. 
Kava buvo supilta į didelius puodelius, į ją nori nenori 
pripilta pieno, nei šaukštelių, nei cukraus. 

— Ačiū tau Džordžai, mielasis. 

Ji nepasakė nieko, ko jos vyrui nederėtų girdėti, 
pamanė Veksfordas. Gal būtų pasakiusi, jei jis būtų 
užtrukęs ilgiau. Kadangi išgirdo paskutinius jos Žžo- 
džius, Džordžas pasileido kritikuoti Kingbridžo na- 
mus. Jie esą per maži, blogai suplanuoti, langai per 
siauri, laiptai pavojingi. Psichiatras pavadintų tai pro- 
jekcija, pamanė Vekstfordas, jau anksčiau atkreipęs 
dėmesį į laiptus šiame name, siaurus ir stačius kaip 
kopėčios, ir kreipėsi į tėvą: 

— Kaip suprantu, dukra naudojasi jūsų automo- 
biliu. | 

Veksfordas ir spėjo, kad šis klausimas gali sukelti 
ilgą ir painų Džordžo pasakojimą, kodėl jis nusipirkęs 
naują automobilį ir atidavęs jį dukrai, užuot vairavęs 
pats, todėl nauja žodžių banga jo nenustebino. Kai jis 
nutilo gurkštelti kavos, sklandžiai įsikišo Efė. 

— Deja, prie vairo mano vyras nebesijaučia tvir- 
tai. Netikėtai jis ėmė smarkokai jaudintis, kad su- 

kels avariją, — greičiau pati ėmei jaudintis, pamanė 
Veksfordas. - Regėjimas jį apvilia. Žinoma, tuomet aš 
turėčiau pati imtis vairuoti, bet bėda ta, kad nemoku. 
Niekad neišmokau. Absurdas, ar ne? Džoana pasakė 
ketinanti pirkti automobilį ir Džordžas jai atsakė: ne- 
pirk, gali imti mano, kaip ilgalaikę paskolą. 

Visai neįsižeidęs, kad žmona perėmė pokalbį, 
Džordžas Trojus atrodė patenkintas ir išdidus. Jis 
patapšnojo jai per ranką tarytum sveikindamas. Efė 
tęsė: | 

— Džoana ėmė dirbti laisvai samdoma vertėja ir 
redaktore. Ir, žinoma, mokė privačiai, tiksliau, buvo 
korepetitorė, kaip jūs tikriausiai pasakytumėt. Pran- 
cūzų ir vokiečių kalbų. Studentai, ee, tai yra mokiniai, 
dažniausiai eidavę pas ją į namus, bet kartais ir ji 
pas juos eidavusi. Paskui ji užtaikė tą darbą rašyti 
prancūzų kalbos pamokas internetui. Neabejoju, kad 
suformulavau netiksliai, bet turbūt suprantate, apie 
ką kalbu. Ta kompanija turėjo interneto puslapį, ir ji 
dėjo į jį tas prancūzų kalbos pamokas, iš pradžių pra- 
dinį kursą, dabar jau vidutinio sunkumo, ir dar trečią 
ruošia pažengusiems studentams. Išties nežinau, ką 
dar galėčiau jums papasakoti. 

Kaip gaila, kad tas seniokas sugrįžo! 

— O išsiskyrusi ar turėjo kokių draugų, ponia 
Troj? 

— Ne, jokių, — atsakė Džordžas. - Tokiems daly- 
kams ji neturėjo laiko. Juk jai reikėjo susikurti naują 
karjerą, ar ne? Jokios vietos vyrams ir visoms toms 
nesąmonėms. 

Pamotė pridūrė: 

— Džoanai nepatinka vaikai, ji man kartą sakė. Tai 
yra tik maži vaikai. Žinoma, tie, kurie yra pakankamai 
dideli, kad ji juos galėtų mokyti, jai patinka. Jai pa- 
tinka protingi vaikai: Ji tikrai nenorėtų darsyk ištekėti 
tik tam, kad susilauktų vaikų. 

Pasak Deidų vaikų močiutės, jos anūkai tikrai itin 
protingi. | 

— Pone Trojau, ponia Troj, ar esate kada girdėję 
apie Amžinosios Evangelijos bažnyčią? Jų devizas — 
„Dievas myli gyvenimo skaistybę.“ 

Tiedu atrodė sumišę. 

— Džailsas Deidas yra jos narys. Ar Džoana jums 
neminėjo? 

— Niekada, - atsakė Efė. - Pati Džoana visai nere- 
liginga. Nemanau, kad religija ją itin domintų. 

— Ten gryni tauškalai, - pasakė jos vyras. - Manęs 
irgi nedomina. 

— Ir paskutinis klausimas, - tarė Veksfordas, - ar 
Džoana turi apvilktų dantų? 

— Apvilktų dantų? 

— Deidų namuose radome, mūsų nuomone, vieną 
jos dantų vainikėlį. Jis atrodo lyg būtų iškritęs anks- 
čiau, ir jį laikinai — ir aiškiai nelabai vykusiai — būtų 
prisilipdžiusi kažkokiais klijais. 

Efė puikiai žinojo, apie ką jis kalba. 

— O taip, pora jos dantų apvilkti. Juos Džoana 
apsivilko jau labai seniai, nes tie dantys papilkėjo. 
Sakė, kad tokie ją sendina, tai, žinoma, netiesa. Kai 
juos apsivilko, tikrai buvo ne vyresnė nei dvidešimt 
dvejų. Vainikėlis, apie kurį kalbate, nukrito prieš dvi 
ar tris savaites, tiesą sakant, jai šiuose namuose beval- 

gant šokoladinį irisą. Ji pasakė, kad reikėtų nueiti pas 
dantistą, bet neturinti laiko, tą savaitę neturinti. Aš 
ėjau apsipirkti ir ji paprašė vaistinėje nupirkti tūbelę 
tų klijų. Ir nupirkau. 


Apsilankę pas kitus tėvus, namuose jie rado tik 
motiną. Kaip įprasta, Rodžeris Deidas buvo darbe. 
Su Katrina liko jos pačios motina, visai nepanaši į ją 
ir visai kitokia nei Matilda Keriš, — apvali ir tvirta, 
motiniška, apsivilkusi paprastus, „patogiais“ vadi- 
namus drabužius — sijoną, palaidinę ir megztuką, 
apsiavusi suvarstomus lengvus batus. Namai atrodė 
tarytum ji būtų perėmusi tvarką. Juose ir anksčiau 
nebuvo purvina, tiesiog kiek per netvarkinga, kad 
būtų malonu akiai, bet ponia Brius, kaip puiki namų 
šeimininkė, juos tiesiog pakeitė. Visi gotikiniai lan- 
gai, puošmenos nuplautos, ant kavos stalelio, tarsi 
kaimo viešbučio laukiamajame, gulėjo krūva žur- 
nalų, jų kampai sulygiuoti pagal stalo kampą. Vaza, 
anksčiau atrodžiusi lyg ir be naudingos paskirties, 
dabar buvo primerkta raudonų ir geltonų chrizante- 
mų, o ant židinio atbrailos išsitiesusi gulėjo išpuose- 
lėta juoda katė žvilgančiu lyg satinas kailiu, ji, matyt, 
priklausė Briusams. . 

Vienintelis (kalbant ir apie gyvuosius, ir apie negy- 
vuosius) netvarkingas ir apgailėtinas kambario objek- 
tas buvo Katrina — ji sėdėjo susirietusi, apsigobusi 
antklode, anksčiau gražūs rudi jos plaukai dabar tįso 
kaip pelių uodegytės, veidas sulysęs. Veksfordas paju- 
to, kad daugiau vaidybos nebebus, nebus ir nuotaikų 
kaitos nei surežisuotų scenų. Susidūrus su realybe 

visa tai išnyko. Jai neberūpėjo, nei kaip ji atrodo, nei 
kokį įspūdį gali palikti. | 

Tuose namuose jiems niekada nesiūlė nei arbatos, 
nei kavos ar net vandens. Dabar Doryna Brius pasiūlė 
visko iškart. Veksfordas neabejojo, jei jie sutiktų pa- 
sivaišinti gėrimais, jie būtų paduoti vienoduose puo- 
deliuose ant nėriniuotos servetėlės. Jis paklausė vaikų 
močiutės, kada ji paskutinį kartą mačiusi Džailsą ir 
Sofi ar kalbėjusi su jais telefonu. 

Ji atrodė tokia moteris, kurios balsas turėtų būti 
žemas ir malonus, bet buvo aukštas ir spigokas. 

— Niekada su jais nesikalbu, mielasis. Nelabai 
mėgstu telefoną, visai nežinau, apie ką juo kalbėti. 
Galiu pasakyti, ką turiu pasakyti, arba perduoti ži- 
nutę, bet kalbant apie pasikalbėjimą — niekada ne- 
mokėjau ir nemokėsiu. 

— Kiek žinau, vaikai pas jus svečiavosi per atos- 
togas. 

— O taip, mielasis, tai jau visai kas kita. Mums 
patinka, kai jie pas mus būna, tai visai kas kita. Jie vi- 
suomet pas mus svečiuojasi per mokyklos atostogas, 
dar per Velykas ir kartais vasarą. Matote, ten, kur mes 
gyvename, yra labai daug kas veikti. Labai miela vieta, 
gana izoliuota, gausybė užsiėmimų jaunimui. 

Vekstordo manymu, nelabai. Jokių užsiėmimų to- 
kiems, kokie naudojasi Džoanos tinklalapiu. Žino- 
ma, pats jis ten nebuvęs, bet žino tą Safolko pakrantės 
dalį, kuri, nors vos už septyniasdešimties mylių nuo 
Londono, atrodė daug labiau nuo jo nutolusi, nei 
buvo justi čia. Ką gi ten veikti? Jūra tikriausiai ne 
toliau kaip už dešimties mylių, bet jokio kurorto, visi 

laukai aptverti spygliuota viela, gatvėmis ir keliais su- 
dėtinga vaikščioti dėl didelio eismo. Jokių pramogų 
jaunimui — nei klubo, nei kino, nei parduotuvių ir 
turbūt koks vienas, geriausiu atveju, autobusas per 
dieną. 

— Ponia Brius, kur, jūsų nuomone, yra Džailsas 
ir Sofi? 

Ji pažvelgė į dukterį. 

— Nagi, mielasis, nežinau. Mums jie nė akyse ne- 
sirodė. Neabejoju, kad namuose jie buvo laimingi, 
turėjo viską, ką nori, tėvai dėl jų iš kailio nėrėsi. Čia 
gi jums ne toji — kaip jos ten vadinasi - probleminė 
šeima. | | | 

Jis atkreipė dėmesį į būtąjį laiką. Turbūt atkreipė 
ir Katrina, nes pasisuko į jį pažvelgti ir vis dar susi- 
sukusi į antklodę sušuko: 

-— Kada juos surasite? Kada? Ar ieškojote? Ar kas 
nors ieškojo?! 

Visai nesumeluodamas jis atsakė: 

— Ponia Deid, visos Jungtinės Karalystės policijos 
tarnybos žino, kad jie dingo. Visi jų ieško. Per televi- 
ziją kreipėmės į visuomenę. Žiniasklaida informuota. 
Ir toliau darysime viską, ką galime, kad juos rastume. 
Galiu jus užtikrinti. 

Tai jam pačiam skambėjo silpnai ir bejėgiškai. Du 
paaugliai ir trisdešimt vienų metų moteris išnyko nuo 
žemės paviršiaus. Antklode apmuturiuotas veidas pa- 
sirodė ir ašaros ėmė jį skalauti taip, kad jis sušlapo it 
pakištas po čiaupu. 

Vėliau jis aptarė tą su Burdenu: 

— Maikai, praėjo jau beveik dvi savaitės. 

— Kas, jūsų nuomone, jiems nutiko? Juk turite tu- 
rėti kokią nors versiją, jūs visados turite. 

Veksfordas susilaikė nepasakęs, kad būtent paties 
Burdeno versija apie nuskendimą paveikė Friborną, 
kuris dėl jos užvilkino tyrimą aštuonias dienas. 

— Džoana Troj nėra padariusi jokio nusikaltimo. 
Mes tiksliai žinome. Bet ar tiesa tie neva pavogti pi- 
nigai? Ir ar jos praeityje būta daugiau tokių atsiti- 
kimų? 

— Suradome jos buvusį vyrą. Jis jau nebegyvena 
Braitone. Išsikraustė į Sautamptoną, turi naują iš ten 
kilusią merginą. Jis greičiausiai ir galės mums papa- 
sakoti, ar tų atsitikimų būta. 

— Kažkaip jaučiu, kad ji turi kažkokių paslapčių. 
Jauna moteris, kuri buvo ištekėjusi, bet nuo to lai- 
ko jokių širdies draugų, regis, neturėjusi. Mokytoja, 
kuriai patinka mokyti, nors nemėgsta vaikų, tačiau 
gana reguliariai prižiūrinti du vaikus, kai jų tėvų nėra 
namie. Jei, neskaitant Katrinos ir nekalbant apie kai- 
mynę, ji turi draugių, jų kol kas nežinome. Kai jai 
prikiša galimą romaną su Rodžeriu Deidu, ji juokiasi, 
bet neneigia. Mums reikia sužinoti daugiau. 

— Dar nepasakėte, kokia jūsų versija. 

— Maikai, turbūt manau, remdamasis tais menkais 
mūsų turimais įrodymais, kad Džoana tuos vaikus 
nužudė. Nežinau jos motyvo. Nežinau kur — bet tik- 
rai ne Deidų namuose. Nežinau ir kaip ji atsikratė 
kūnais ar ką padarė su savo automobiliu. Bet jei visa 
tai nutiko šeštadienio vakarą, jai užteko laiko jais at- 
sikratyti ir išvykti iš šalies, kol dar niekas nesusivokė, 
kad jie dingo. | 

— Tik kad ji neišvyko iš šalies. Jos pasas jos na- 
muose. 

— Būtent, - atsakė Veksfordas. - O mes netikime 
padirbtais pasais, ar ne? Juos turi tik šnipai, gangste- 
riai ir tarptautiniai sukčiai, ypač pramanytomis pa- 
vardėmis. Nebent toji žmogžudystė buvo kruopščiai 
suplanuota, o aš esu tikras, kad taip nebuvo. Kad ir 
kaip neįtikimai skambėtų, ji kažkur tuos vaikus nu- 
sivežė ir nužudė spontaniškai, nes yra paauglių ne- 
kenčianti psichopatė. Ir jei manai, kad tai nesąmonė, 
gal gali sugalvoti ką geriau? 


8 skyrius 


Toksburas driekiasi į šiaurės rytus nuo Kingsmarko, 
iškart už Kento sienos, bet magistralės M20 Sasekso 
pusėje. Kadaise jis buvo nedidelis nuostabaus grožio 
senoviškas miestelis, jį niokoti imta aštuntojo dešimt- 
mečio pradžioje, kai netoliese pristatė gamyklų, o 
galutinai pribaigė iš jo nutiestas kelias į magistralę. 
Tačiau keletas Toksburo apylinkių kaimelių, nors ir 
atokių, išliko nepaliesti, nesugadinto grožio. Vienas 
jų — Šv. Jono Pasingemas (kažkodėl jo pavadinimas 
tariamas „Švenjono Pasamas“), kurį, nes nuo jo iki 
Pasingemo aikštės traukinių stoties vos pora mylių, 
labai pamėgo pasiturintys londoniečiai arba Londone 
dirbantys žmonės. Tokie kaip Piteris Bakstonas, prieš 
dvejus metus nusipirkęs Pasingemo dvarą savaitgalio 
poilsiui. 

Iš pradžių planavęs atvažiuoti čia kiekvieno penk- 
tadienio vakarą ir grįžti į Londoną pirmadienio ry- 
tais, Bakstonas greitai suprato, kad pabėgimas į Kento 
kaimelį nebus toks paprastas, kaip atrodė iš pradžių. 
Pirmiausia - tragiškas eismas penktadienio popietė- 
mis po ketvirtos ir vakarais prieš devintą. Lygiai kaip 
ir grįžtant pirmadienį ryte. Be to, dauguma jųdviejų su 
žmona gaunamų kvietimų į Londono priėmimus, ku- 
riuose tokiam daug žadančiam būsimam žiniasklaidos 


133 


magnatui kaip jis verčiau jau dalyvauti, buvo penkta- 
dienio ir šeštadienio vakarais, o ir sekmadienio pietų 
susiėjimai niekam ne paslaptis. Ypač daug tų kvietimų 
užgriūdavo žiemą, taigi taip jau išėjo, kad tą pirmą 
gruodžio savaitgalį jiedu su žmona atvyko į Pasinge- 
mo dvarą po ilgesnės nei mėnesio pertraukos. 

Namas stovi neaukštos kalvos šone, todėl Baksto- 
nas žinojo, kad potvynio pavojus menkas. Ir, šiaip ar 
taip, Paulina, kuri užeina du tris kartus per savaitę ir 
rai. Paulinos vyras irgi dirbo pas Bakstonus sodininku 
ir parankiniu, bet spalį išėjo teisindamasis nugaros 
skausmais. Iš Grinvičo kilęs miestietis Bakstonas pa- 
mažu ėmė suprasti, kad kaimuose tokia negalia itin 
dažna. Skaudamos nugaros puikiai paaiškina, kodėl 
taip sunku susirasti pagalbininkų, jei nesi pasirengęs 
už elementariausias paslaugas mokėti labai dosniai. 

Jiedu su Šarona atvyko labai vėlų penktadienio, 
gruodžio pirmosios, vakarą, žvyro keliuku pravažiavo 
aštuonių akrų mišką ir privažiavo tiesiai prie durų. 
Lauko šviesa degė, šildymas buvo įjungtas, patalynė 
pakeista. Bent jau Paulinai nugaros neskauda. Jau 
buvo gerokai po vidurnakčio, taigi Bakstonai iškart 
nuėjo miegoti. Orą prognozavo gerą, daugiau lietaus 
nenumatoma, ir pusę devynių Piterį pažadino pro 
miegamojo langą plieskianti saulė. Jo savaitgalio stan- 
dartais dar buvo labai anksti, bet Kento kaime tokiu 
laiku rytas jau gerokai įpusėjęs. 

Jis pagalvojo atnešiąs Šaronai puodelį arbatos, bet 
paskui nusprendė jos nežadinti. Apsivilkęs neseniai 
įsigytą neperšlampamą vaškuotą striukę ir apsiavęs 

žalius gaminius batus (privalomą kaimo žemvaldžio 
uniformą) išėjo į lauką. Ryškiai švietė saulė, nebu- 
vo itin šalta. Piteris labai didžiavosi būdamas savųjų 
dvidešimties akrų savininku, bet to pasididžiavimo 
niekam neatskleidė. Net Šarona nenutuokė. Jos ži- 
niomis, šitas sodas, aptvaras, žalia nuokalnė ir giraitė 
buvo kaip tik tai, ką tokia moteris kaip ji gali tikėtis 
turėti. Ji juos užsitarnavusi kaip podiumo žvaigždė, 
viena tų modelių, kuriuos visa šalis — jei ne visas pa- 
saulis — pažįsta vien vardu (pabrėžiamai tariamu), 
be pavardės. Tačiau Piteris slapta puikavosi savo že- 
mėmis. Ruošėsi jas dar praplėsti ir jau derėjosi su 
ūkininku dėl gretimo lauko. Svajojo apie milžinišką 
pobūvį lauke ateinančią vasarą, su palapine ant ve- 
jos ir iškylos stalais saulėtoje žydinčioje proskynoje, 
atviroje erdvėje girios vidury. 

Tos proskynos link jis dabar ir traukė keliuku per 
skroblyną. Nors Paulinos vyras ir nedirbo, keliukas 
nebuvo toks apžėlęs, kaip Piteris manė jį būsiant, — 
mat vis dar nežinojo, kad tarp lapkričio ir kovo žolė 
beveik neauga, - bet naują sodininką ir girininką jam 
reikia susirasti, ir skubiai. Šarona tiesiog negali pakęs- 
ti netvarkos, purvo ir nepriežiūros. Ji visuomet nori 
svečiams padaryti puikų pirmąjį įspūdį. Pasukęs į ke- 
liuką, jis nusistebėjo, kad nečiulba paukščiai. Girdėjo- 
si tik grąžto ūžimas ir barškėjimas, Piteris nusprendė, 
kad tai tas ūkininkas krapštinėjasi prie tvoros. Iš tiesų 
kaleno genys, ir, jei tik būtų žinojęs, koks čia paukštis, 
Piteris būtų baisiausiai apsidžiaugęs. 

Keliukas vedė prie seno karjero, bet viena jo atšaka 
suko į kairę. Piteris ir ruošėsi ja traukti, nes karjeras, 

labai senas, dabar apžėlęs kreidos telkinys, jo visai ne- 
domino, bet ties posūkiu jis pastebėjo kažką, ką pas- 
tabesnis žmogus būtų pamatęs vos įžengęs į keliuką. 
Žvyringoje tako žemėje giliai įsirėžusios automobilio 
padangų provėžos. Ir ne naujos provėžos. Giliausiose 
jų vietose vis dar stovėjo balos, nors jau keletą dienų 
nelijo. Atsigręžęs Piteris pamatė, kad jos driekiasi nuo 
pat pagrindinio kelio. Nuo to laiko, kai jis pastarąjį 
kartą lankėsi Pasingemo dvare, čia kažkieno būta. Pa- 
sak Paulinos, jos vyrui uždrausta vairuoti dėl nugaros, 
o ji taip niekada ir neišmokusi. Taigi čia būta ne jų. 
Į giraitę galėjo užsukti ūkininkas, bet jis tikrai būtų 
ėjęs pėsčias. Čia būta kažkokio įsibrovėlio. Šarona 
tiesiog pasiustų... 

Piteris nusekė provėžomis iki pat karjero krašto. 
Buvo aišku, kad automobilis, ar kad ir kas ten būtų, 
krisdamas nuplėšė ne tik gabalą žole apaugusio karje- 
ro krašto, bet ir porą jaunų medelių. Apačioje gausiai 
žėlė nedideli medžiai ir krūmynai, o tarp jų ant šono, 
ne visai apsivertęs gulėjo automobilis, tamsiai mėlynas 
automobilis. Apvirsti ant stogo jam neleido stambesni 
medeliai. Ir tada mirguliuojančioje saulės šviesoje, 
ramybėje ir tyloje, kurią trikdė tik genio kalenimas, 
jis užuodė dvoką. Jis turėjo ten tvyroti ir anksčiau, bet 
vaizdas, matyt, bus laikinai nuslopinęs kitus jo pojū- 
čius. Kažką panašaus jam yra tekę užuosti jaunystėje, 
kai gyveno labai skurdžiai ir šeštadieniais valydavo 
restorano virtuvę. Restoraną uždarė maisto higienos 
inspekcija, bet prieš tai jis vieną vakarą atidarė į sieną 
atremtą plastikinį maišą. Jis norėjęs tik išpilti semtu- 
vėlį sąšlavų, bet vos pravėrus maišą pasklido siaubin- 

ga smarvė, o jo dugne jis pamatė pūvančias baltomis 
lervomis knibždančias gyvulio kepenis. 

Panašus dvokas sklido ir iš jo karjere gulinčio 
automobilio. Jis nesiruošė pažiūrėti vidun, nenorėjo 
žinoti. Ir į proskyną eiti nebenorėjo. Jam reikia grįžti 
namo ir paskambinti policijai. Jei turėtų pasiėmęs 
mobilųjį, kaip visuomet turėdavo būdamas Londo- 
ne, būtų skambinęs čia pat. Surinktų tris devynetus, 
kad sužinotų vietos policijos telefoną. Tačiau kaimo 
džentelmenas vaškuota striuke nesinešioja mobiliojo 
telefono, dorai nežino, kas tas yra. Jausdamas lengvą 
silpnumą keliuose, Piteris pasuko tuo pačiu keliu at- 
gal. Jei prieš eidamas pasivaikščioti būtų papusryčia- 
vęs, tikriausiai būtų apsivėmęs. | 

Šarona buvo atsikėlusi, sėdėjo prie virtuvės stalo 
su puodeliu tirpios kavos ir stikline apelsinų sulčių. 
Nors niekas negalėtų iš jos atimti kūno ir veido struk- 
tūros grožio, ji buvo viena tų moterų, kurios atrodo 
visiškai kitaip, ir daug geriau, gražiai apsirengusios, 
pasidažiusios ir susišukavusios. Dabar, kaip ir įprasta 
rytais, ji buvo savo prigimtinės būklės, susisupusi 
į seną frotinį Piterio chalatą, įsispyrusi į gauruotas 
šliures, veidas blyškus ir anemiškas, oda riebi, šviesūs 
platininiai plaukai styro į visas puses. Tokia šukuo- 
sena gal ir būtų madinga, bet tik ne tada, kai plaukai 
madingai styro galvos šonuose, o viršugalvyje pri- 
siploję tarsi vėjo nusiaubtas kukurūzų laukas. Savo 
puikia išvaizda Šarona visada pasitikėjo taip, kad dėjo 
pastangas tik kam nors prireikus padaryti įspūdį. 

— Kas tau yra? — paklausė ji. — Atrodai tarsi lavoną 
pamatęs. 


Piteris prisėdo prie stalo. 

— Ir mačiau. Na, manau, kad mačiau. Man reikia 
išgerti. | 

Pastarieji nerimą keliantys žodžiai Šaronai buvo pa- 
vojaus signalas, nustelbiantis prieš tai išgirstą sakinį. 

— Ne, nereikia. Tik ne devintą ryto. Verčiau prisi- 
mink, ką sakė daktaras Kleinas. 

— Šarona, — tarė Piteris, kaip varganą pakaitalą 
išgėręs jos apelsinų sultis, — karjere automobilis. 
Manau, jame kažkas yra, kažkoks numirėlis. Dvokas 
klaikus, kaip supuvusios mėsos. 

Ji išvertė akis. 

— Ką čia šneki? 

— Sakau, kad automobilyje karjere yra negyvėlis. 
Mūsų karjere. Toliau miške. 

Šarona atsistojo. Ji dvylika metų jaunesnė, bet kur 
kas tvirtesnė ir ryžtingesnė už jį, jis visuomet tą Ži- 
nojo. Jei jam kartais kildavo grėsmė tai pamiršti, ji 
visuomet jam primindavo. 

— Ar pažiūrėjai, kas to automobilio viduje? 

— Negalėjau. Maniau, kad apsivemsiu. Reikia pa- 
skambinti policijai. | 

— Nepažiūrėjai vidun, tik užuodei dvoką. Iš kur 
žinai, kad ten kūnas? Iš kur Žinai, kad ten ne gabalas 
pūvančios mėsos? 

— Dieve, man tikrai nepakenktų išgerti. Kodėl au- 
tomobilyje turėtų būti mėsos? Jame turėtų būti vai- 
ruotojas ir galbūt keleiviai. Tuoj pat turiu paskambinti 
policijai. | 

— Pitai, — balsu, kuris labiau derėtų kovotojai už 
gyvūnų teises arba kapitalizmo priešininkei, pasakė 

Šarona, - skambinti negalima. Beprotybė. Koks tavo 
reikalas? Jei nebūtum ten ėjęs - Dievai žino, kokiems 
galams, — to automobilio nė akyse nebūtum matęs. 
O dvoką tikriausiai įsivaizduoji — tu juk mėgsti pri- 
sigalvoti visokiausių dalykų. 

— Tikrai neįsivaizduoju, Šarona. Ir žinau, kieno tas 
automobilis. Tai tas dingęs mėlynas golfas, tas, pri- 
klausantis moteriai, kuri pagrobė tuos vaikus. Rodė 
per televizorių, laikraščiai rašė. 

— Iš kur žinai? Gal nusileidai pažiūrėti? Ne, nenu- 
sileidai. Tikrai nežinai, kad ten yra golfas, matei tik 
mėlyną automobilį. 

— Skambinu policijai tuojau pat. 

— Ne, neskambini, Pitai. Pirmą valandą pietaujame 
su Vorenais, o vakare einame į Gilbertų vakarėlį. Šito 
tikrai nepraleisiu. Atsitempsi policiją — mes niekur 
neišeisime. Būsime priversti sėdėti čia ir tik dėl to, kas 
visai ne mūsų reikalas. Jei tame automobilyje ir yra 
kūnas, o tuo aš labai abejoju, jie įtars tave. Jie pagalvos, 
kad tu tai padarei. Jie visada mano, kad nužudė tas, ku- 
ris rado kūną. Privers tave atvažiuoti kitą savaitę pasi- 
kalbėti ir nutemps į teismą. Ar tai šito tu nori, Pitai? 

— Juk negalime jo ten tiesiog palikti. 

Kaijos vyras pratarė šituos žodžius, Šarona supra- 
to mūšį laimėjusi. 

— Jei turi galvoje automobilį, kodėl gi ne? Mums 
nėra reikalo net eiti prie tos vietos, — ji niekuomet ir 
neidavo, taigi sudėtinga nebūtų. — Atėjus pavasariui 
medžiai sulapos, viskas apžels ir jo net nesimatys. 
Nematau priežasties, kodėl jam ten ir nelikti visam 
laikui. 

— Įsivaizduok, kad jį ras kas nors kitas. 

— Puiku. Tegu randa. Tada mūsų nelies, ar ne? 

Jausdamasi rami ir tikra, kad įtikino Pitą, Šarona 
pakilo į viršų pradėti dviejų valandų trukmės proceso, 
po kurio ji bus tinkama dalyvauti Vorenų rengiamuo- 
se pietuose. Išsivadavęs iš jos valdžios, Pitas nudrožė 
į valgomąjį ir supylė į save gerą porciją „Bushmillso“. 
Ilgai netrukus toji smarvė išgaravo iš jo šnervių. Ta 
tema vėl buvo paliesta tik po kelių valandų. Jie važiavo 
atgal iš Trolfildo sodybos, kur pietavo, vairavo Šarona, 
niekuomet negerianti nieko, kas stipriau už gazuotą 
vandenį, o Pitas sėdėjo jau gerokai prisilupęs. 

— Policijai teks paskambinti rytoj, — vos apvers- 
damas liežuvį pasakė jis. — Pasakysiu jiems, kad ką 
tik jį aptikau. 

— Tu jiems neskambinsi, Pitai. 

— Turbūt neteisėta šlėpti — tai yra slėpti - kūną. 

— Jokio kūno nėra. Tu jį įsivaizduoji. | 

Nors jau padaugino per pietus, pas Gilbertus Pi- 
teris ir vėl padaugino. Normaliomis aplinkybėmis jis 
laikydavosi daktaro Kleino nustatytų ribų, nes norėjo 
dar keletą metų turėti kepenis, bet tokie radiniai, kaip 
pūvančiu lavonu dvokiantys apleisti automobiliai, 
nėra normali aplinkybė. Kitą dieną jis jautėsi tary- 
tum pūtų pats, taigi policijai neskambino, sugebėjo 
tik trečią valandą po pietų vargais negalais išvilkti 
savo iškankintą kūną iš lovos, kad nuvairuotų atgal 
į Londoną. 

„Ko nematai, tas ir nerūpi —- labai teisinga sena 
tiesa. Grįžus į namus Pietų Kensingtone, kur visi au- 
tomobiliai buvo arba jo, arba kaimynų, o medžiai — 

tik tie, kurie pasodinti šaligatvio grindinyje, prisimi- 
nimai apie radinį tapo migloti ir panašėjo į sapną. Gal 
tikrai jis įsivaizdavo kvapą. Gal jis sklido ne nuo yran- 
čio kūno ar ne žmogaus kūno, o nuo kokio krūmais 
užžėlusio negyvo elnio ar barsuko. Ką gi jis supranta 
apie tuos kaimiškus dalykus? Šarona teisi sakydama, 
kad iš ten, kur stovėjo, jis negalėjo matyti, ar ten būta 
golfo, ar kokio kito nedidelio automobilio. Nei jis 
matė jo groteles, nei užrašą ant bagažinės. 

Jis užsiėmęs Žmogus ir visuomet toks buvo. Reikė- 
jo stengtis išvengti galimo įmonės perėmimo, spar- 
tinti naują kompanijų susijungimą. Veidrodiniame 
daugiaaukštyje, netoli Trafalgaro aikštės, šitokie da- 
lykai tapo labai realūs, o įvykiai Kento kaime kažkaip 
nutolo. Tačiau penktadienis visuomet ateina. Nebent 
mirtum arba ateitų pasaulio pabaiga, penktadienis 
bus. 

Jo metodas ir toliau vengti tos temos — nevažiuoti 
į Šv. Jono Pasingemą iki, na, sakykim, po Kalėdų. Ta- 
čiau nutiko keistas dalykas, pakeitęs jo abejingumą. 
Mėlynasis automobilis ėmė graužti jo sąžinę. Pitas ži- 
nojo jį ten gulint ir smarvę sklindant iš jo. Sakydama, 
kad jis mėgstąs prisigalvoti, Šarona neklydo. Dievas 
jį apdovanojo, arba nubaudė, itin lakia vaizduote, 
kuri dabar automobilį padidino dvigubai, pašalino jį 
pridengiančius krūmus ir medžius, sustiprino ir dar 
labiau sudvokino smarvę, kuri iš karjero jau sklido į 
mišką ir lėkė keliuku tiesiai į namą. Jam ėmė rodytis, 
kad kitąsyk atvažiavus į užmiesčio namą, bet kada, ta 
smarvė pasitiktų jį jau įsukus į kelią prie namo. Penkta- 
dienis nepermaldaujamai atėjo. Pitas ir norėjo važiuoti 

į Kentą, ir ne, dabar jį dar ėmė kankinti baimė, kad tas 
karjere gulintis automobilis atgrasys jį nuo jo nuosta- 
bių namų ir žemių, kad jie jam pasidarys atstumian- 
tys. O jei jis niekada nebenorės ten važiuoti? 

Šarona tikrai nesiruošė važiuoti į Pasingemo dvarą 
antrą savaitgalį iš eilės. Turėti užmiesčio namą puiku, 
jei tik ten važiuoji retai. Naudinga apie jį nerūpes- 
tingai užsiminti stalo kaimynams per vakarienę. Be 
to, ji įsigijo naują suknelę, kurią ketino vilkėti per 
labdaringą vakarienę Dorčesteryje šeštadienį, o sek- 
madienį pas juos pietauja jos motina ir sesuo ir dar 
keturi svečiai, maistas ir aptarnavimas jau užsakytas. 
Ir tikrai šitie planai nebus atidėti, kad jiedu galėtų 
nuvažiuoti į Pasingemą. Be jos Piteris važiuoti tikrai 
nedrįstų. To dar nebuvo. Jis turi stengtis išmesti tą au- 
tomobilį iš galvos ir grįžti į tą, kaip dabar jau atrodo, 
nerūpestingą būseną, kokios jis buvo prieš išeidamas 
pasivaikščioti po mišką praėjusio šeštadienio rytą. 


9 skyrius 


Suderinęs su Hampšyro policija, Veksfordas paskam- 
bino Ralfui Dženingsui susitarti dėl susitikimo. Kaip 
galima greičiau, prašytume. Šią žinutę jam teko pa- 
likti atsakiklyje. Ant jo rašomojo stalo gulėjo krūva 
kitų policijos tarnybų ataskaitų ir pranešimų, juos 
pervertęs jis suprato, kad jokios naudos iš jų nėra. 
Lygiai kaip ir iš ilgo ilgiausio visuomenės pranešimų 
apie pastebėtą trejetą registro. Jų nepatikrinti būtų 
labai neapdairu, nors ir žinojo, kad pasakojimai, kaip 
Džoana Troj padavė skelbimą internete vaikų dėl par- 
davimo ir kad ji Gretna Gryne susituokė su Džailsu 
Deidu, yra gryniausia nesąmonė. Bariui Vainui, Lyn 
Fankurt, Karen Malahaid ir visiems kitiems teks imtis 
to varginančio darbo. | 

Praėjo keletas valandų, per jas jis dar du sykius 
paskambino Sautamptono telefono numeriu, ir Ralfas 
Dženingsas jam perskambino. Jo balsas skambėjo at- 
sargiai, kone baimingai. Kas nutiko? Ko Kingsmarko 
nusikaltimų tyrimams galėtų iš jo pririekti? Ten jis 
negyvenąs jau šešetą metų. 

— Ar skaitote laikraščius, pone Dženingsai? Ar 
nematėte per televiziją? Jūsų buvusi žmona dingo, ir 
jau prieš porą savaičių. 

— Galbūt, bet aš čia niekuo dėtas. Ji mano buvusi 
žmona. 

Iš jo lūpų tai nuskambėjo tarytum būtų kalbama 
ne apie nutrūkusius santykius, bet lyg Džoana Troj 
būtų kažkaip nepadori ir atgrasi. 

— Vis dėlto norėčiau su jumis pasimatyti. Man labai 
svarbu išgirsti keletą jūsų atsakymų į mano klausimus. 
Kada jums būtų patogu mane su kolega priimti? 

— Pas mane? 

— O kurgi dar, pone Dženingsai? Neprašau jūsų 
atvažiuoti pas mus. Pokalbis ilgai neužtruks, daugiau- 
sia valandą, - stojo ilga tyla. Veksfordas pamanė, kad 
nutrūko ryšys. — Pone Dženingsai, ar mane girdite? 

Užsisvajojęs, o gal greičiau suglumęs, Dženingsas 
sumurmėjo: | 

— Taip, taip... — ir pridūrė taip, tarytum šis spren- 
dimas radikaliai keistų jo gyvenimą: —- Klausykit, pas 
mane į namus jūs negalite atvažiuoti. Nieko nebus. 
Tiksliai. Per daug, hm, man tektų aiškintis, o paskui... 
Ar jums tikrai reikia su manim susitikti? 

— Pone, manau, kad labai aiškiai pasakiau, - kant- 
riai pasakė Veksfordas. | 

— Galim ką nors sugalvoti. Galėtume, hm, kur nors 
kitur susitikti. Gal bare — ne. Restorane, o! Ir išgerti 
kavos. Ar gerai? 

Iš esmės Veksfordas negalėjo reikalauti susitikti 
vaikino namuose, nors pasidarė labai smalsu. Tur- 
būt Dženingsas galvojo negalėsiąs atidaryti durų ar 
nebūsiąs namie kaip tik tada, kai jie ateis, ar atida- 
rysiąs duris, bet jų neįleisiąs. Tačiau šioje situacijoje 
Veksfordas negali gauti orderio. 

— Puiku, — atsakė jis, nors ir labai nenoromis. 

Dženingsas pasiūlė laiką susitikti rytoj ir susitiki- 
mo vietą - kavinę. „Kažkur ten, - pasakė jis, dabar jau 
labai paslaugiai, net linksmai, - apsčiai vietos mašinai 
pasistatyti. Ir kava labai gera, jos ten devyniasdešimt 
devynios rūšys. Tokia jų gudrybė pritraukti klientus, 
todėl ji ir vadinasi „Devyniasdešimt devyni puode- 
liai“. Veksfordas jam padėkojo ir padėjo ragelį. 

Kas galėtų slypėti už Dženingso nenoro jų įsileisti 
į namus? Blogesniu atveju ten slepiasi Džoana Troj. 
Pačiu blogiausiu — ten paslėpti Džailso ir Sofi Deidų 
kūnai. Veksfordas netikėjo nė viena galimybe. Pasi- 
kvietus juos į namus pasikalbėti, Dženingsui pavyktų 
atsikratyti Džoana. O dėl kūnų... Jei jie, tarkim, už- 
kasti jo sode, užuot neįsileidęs į namus, jis surengtų 
pasirodymą ir sutiktų policiją išskėstomis rankomis. 
Taigi dėl ko? Jis ketina sužinoti. 

Kai vėl nepraėjus nė minutei suskambėjo telefo- 
nas, jis pamanė, kad Dženingsas skambina sugalvojęs 
kokią naują priežastį nesusitikti arba pakeisti susitiki- 
mo vietą. Tačiau skambino jo dukra Silvija iš „Užuo- 
vėjos“, moterų prieglaudos, kur dirbo du vakarus ir 
vieną rytą per savaitę. 

— Tėti, galjau ir žinai, prie mūsų pastato ką tik suė- 
mė vyrą, kuris užpuolė savo žmoną plaktuku. Aš viską 
mačiau. Pro savo langą. Mane tai truputį sukrėtė. 

— Nieko nuostabaus. Bet jos neužmušė, ką? 

— Ne, taip blogai nėra. Jis žemesnis už ją. Taikėsi 
į galvą, bet pataikė per pečius ir nugarą. Klykdama ji 
pargriuvo ir paskui nutilo. Kažkas iškvietė policiją, 
policininkai atvažiavo. Jis sėdėjo šalia žmonos ant 

kelio, verkdamas, vis dar su plaktuku rankoje. Visur 
pilna kraujo. 

— Gal nori, kad atvažiuočiau? 

— Ne, viskas gerai. Manau, kad tiesiog norėjau apie 
tai pasikalbėti. Kalas šiandien su mašina, sakė, atva- 
žiuos manęs pasiimti. Viskas bus gerai. 

Veksfordas sugriežė dantimis, bet tik tada, kai ji 
padėjo ragelį. Bene ji nori pasakyti, kad tomis dieno- 
mis, kai dirba „Užuovėjoje“, ji duoda Čepmenui savo 
automobilį, o pati į darbą važiuoja autobusu? Galbūt 
tik retkarčiais, bet tai vis vien blogai. Nejau Čepmenas 
neturi savo automobilio? Neblogai jis čia pasitvarkė, 
pamanė tėvas, puikus didelis namas, senoji klebonija, 
kurią Neilas atnaujino, pilna gatava šeima, automo- 
bilis, ir viskas tik todėl, kad jis maloniai elgiasi - ar 
kažkas panašaus — su vieniša moterimi. 

Jis pažvelgė pro langą. Vėl pradėjo lyti, toks smul- 
kus lengvas lietutis, kuris, kai prasideda, regis, nieka- 
da nesiliauja. Iš Centrinės gatvės įsuko automobilis 
greičiausiu režimu veikiančiais valytuvais, sustojo vi- 
sai arti durų, iš jo išlipo Vainas ir Lyn Fankurt, vedini 
galvą striuke užsidengusiu vyru. Plaktuko meistru, 
reikia manyti. 

O kas nutiks Silvijai? Gal jiedviem su Dora ver- 
tėtų nuvažiuoti į visų „Senąja klebonija“ iš seno pa- 
pratimo vadinamą namą ir pažiūrėti, kaip jai einasi. 
Jam visada labai gera pamatyti savo anūkus. Bet ten 
bus Čepmenas. Veksfordo prakeiksmas, toji itin laki 
vaizduotė dabar nudiegė baisia mintimi, kad Silvija 
gali susilaukti dar vieno vaiko. Kodėl gi ne? To mo- 
terys paprastai ir nori, pradėjusios naujus ir tikėtinai 

pageidaujamai pastovius — koks gi ten tas tinkamiau- 
sias žodis? Ak taip, - tvirtus santykius. Labiausiai 
vimdanti frazė — „noriu su juo turėti vaiką“. Jokia 
sveiko proto moteris negalėtų norėti vaiko nuo Če- 
pmeno. Gal jis ir išvaizdus, bet, be to, dar ir kvailas, 
o smegenų trūkumas lygiai taip pat paveldimas kaip 
ir grožis — gal net labiau, tačiau Silvijos tėvas dažnai 
pagalvodavo, kad ji ir pati nėra labai protinga. 

Vis dėlto jie nuvažiuos. Kad ir su kuo susidėtų, ji 
visgi jo dukra, o dabar darir patyrusi bjaurų sukrėti- 
mą. Ir jau ne pirmą kartą jis pagalvojo, kad būtų daug 
geriau, jei ji dirbtų ne tokiam kilniam tikslui. 


— Įsivaizduoju dailų lepšį, - pasakė Veksfordas, kai 
juodu su Burdenu vežė magistrale M3, o jam galvoje vis 
dar sukosi Kalumas Čepmenas. - Ir net nežinau, kodėl. 
Džoanai Troj, regis, išvaizda pernelyg nerūpėjo. 

— Tie jos drabužiai, - tuos tris žodžius Burdenas 
ištarė monotonišku tonu, kuris jo jausmus išreiškė 
kur kas geriau, nei būtų išreiškęs aistringas jausmų 
protrūkis. 

Pats Burdenas vilkėjo tą patį pilkai mėlyną kostiu- 
mą, tik šįsyk su baltais marškiniais ir mėlynais, žaliais 
bei baltais raštais margintu kaklaraiščiu. Veksfordui 
kilo mintis, kad Burdenas nenorėjęs to grožio pri- 
dengti lietpalčiu, bet paskui pripažino sau, kad toks 
jo menkinimas gal ir be pagrindo. 

— Jei norite žinoti, kaip jį įsivaizduoju aš: liesas 
mažas apgailėtinas cypeklis dideliais dantimis. 

— Geras žodis - cypeklis, - pasakė Veksfordas. — 
Senamadiškas. Pirmojo pasaulinio karo metais taip 

vadino artilerijos sviedinius, kurie paleisti į orą cyp- 
davo. 

— Nematau priežasties, kodėl jis negalėtų būti tai- 
komas apgailėtinam žmogui pavadinti. 

— Ir aš nematau. | 

— Šiaip ar taip, beviltiška svarstyti, kaip atrodys 
koks nors žmogus. Žmonės niekada nebūna tokie, 
kokius tikimės juos būsiant. Nors kartais, pagal vi- 
durkio teoriją, turėtume būti teisūs. 

— Netikiu jokia vidurkio teorija, - pasakė Veks- 
fordas. 

Kavinė niekuo nesiskyrė nuo tūkstančių kitų to- 
kių pačių kavinių visoje šalyje. Atseit moderni, daug 
chromo, raudonos vinilinės grindys ir juodos odos 
minkštasuoliai su atitvaromis pasislėpti ar jaukiai pa- 
sėdėti, apskriti stalai sėdėti ir apskriti krūtinės aukš- 
tyje — stovėti. Jie atvažiavo per anksti, o Dženingsas 
ne. „Devyniasdešimt devynių puodelių“ kavinėje 
vienišų vyrų nesimatė. 

— Kaip kas nors galėtų norėti kavos su graikiniais 
riešutais? —- paklausė Veksfordas, kai su Burdenu su- 
sėdo už atitvaros ir užsisakė po didelį puodelį juodos 
kavos ir kapučino. 

— Arba su migdolais arba cinamonu, jei jau taip? 
Dievai žino. Tikisi tokiu būdu pritraukti klientų. 

Atnešė jų kavą. Veksfordas sėdėjo veidu į duris, 
kad pastebėtų įeinantį Dženingsą. Jis pagalvojo: įdo- 
mu, ar vaikinui už baro ir juos aptarnavusiai merginai 
aišku, kad jie policininkai. Tikriausiai taip, bent jau 
dėl jo paties, o gal ir dėl madingai elegantiško Bur- 

deno. Ką padarysi. Tai Dženingsas pasirinko susitikti 
čia, O ne savo namuose. 

— Beje, įdomu, kur jis, — žvelgdamas į į savo laikrodį 
pasakė Veksfordas. - Dabar jau dešimt po, o jis turėjo 
čia būti vienuoliktą. 

— Laikas žmonėms nebėra toks svarbus kaip anks- 
čiau. Ypač jaunimui. Prieš susitikimo laiką jie sau 
mintyse pasirašo „apie“, taigi „apie dešimtą“ ar „apie 
vienuoliktą, o tai laisvai gali reikšti ir pusę vienuo- 
likos ar pusę dvylikos, tačiau niekada nereiškia be 
penkiolikos. 

Veksfordas linktelėjo. 

— Bėda ta, kad negalime jo užsipulti. Mums jis 
reikalingas kur kas labiau nei mes jam, - jis išgėrė 
savo kavą, atsiduso ir pasakė: — Prisimeni tą rakštį 
subinėj Kalumą Čepmeną? Na, jis... Betgi štai mūsų 
nenoringasis liudytojas, jei neklystu. 

Kaip Burdenas ir nuspėjo, jis buvo visai kitoks 
nei kuris jų įsivaizdavo. Tačiau Veksfordas neklydo 
manydamas, kad lengva spėti juos esant policininkus, 
nes Dženingsas, aukštas lieknas vyras, patraukė tiesiai 
prie jų. Jis atsisėdo šalia Burdeno, priešais Veksfordą. 
Džoanos tėvas sakė, kad Dženingsui trisdešimt dveji. 
Jei neminėtume plinkančio viršugalvio, kurį stengėsi 
paslėpti užšukuodamas plaukus, jis atrodė daug jau- 
nesnis. Tokiu išdaigišku Piterio Peno veidu, beveik 
kūdikišku, didelėmis akimis, maža riesta nosiuke ir 
kone širdelės formos lūpomis. Šviesūs, kiek banguoti 
plaukai gausiai žėlė jo galvos priekyje, raitėsi prie 
smilkinių ir gulė kutukais ant ausų. 

— Kas gijus sulaikė, pone Dženingsai? —- Veksfordo 
tonas buvo malonesnis už jo žodžius. 

— Atleiskite, kad vėluoju. Negalėjau ištrūkti, — ki- 
taip nei išvaizda, jo balsas buvo žemas ir, nors atrodė, 
kad Dženingso veido joks skustuvas niekada nelietė, 
neabejotinai vyriškas. — Tiesą sakant, teko truputį 
pasikivirčyti. Mano, hm, pasiaiškinimu nepatikėjo. 

— Jūsų pasiaiškinimu? — paklausė Burdenas. 

— Taip, būtent taip ir sakau. — Priėjo padavėja. — 
Man prašom baltos kavos su cinamonu. Klausykit, 
turbūt turiu jums paaiškinti. Žinau, kad tai atrodo 
keistai. Tiesą sakant, — o Dieve, kokia gėda, - tiesą 
sakant, mano partnerė - ji vardu Virdžinija - bepro- 
tiškai pavydi. Noriu pasakyti, patologiškai pavydi, 
nors gal ir negražu taip sakyti. 

— Mes jai neišduosim, - rimtai pasakė Veksfordas. 

— Taip. Taip, neabejoju. Faktas tas, kad ji negali 
pakęsti nė minties, kad buvau vedęs. Noriu pasakyti, 
kad jei mano žmona būtų mirusi, turbūt taip blogai 
nebūtų. Bet aš išsiskyriau, kaip žinote, ir man dabar 
uždrausta net minėti, eee, Džoanos vardą. Tik kad su- 
prastumėt, iki ko prieita, sakau, ji net negali apsikęsti 
bet kokiame kitame kontekste perskaičiusi Džoanos 
vardą, o jei jau sutinka kokią Džoaną... Tikriausiai 
tam tikra prasme tai glosto savimeilę — na, taip ir yra. 
Man labai pasisekė, kad aš taip mylimas. 

— O kaip mane kadaise dievino, - sau po nosim 
sumurmėjo Veksfordas. - Jei gerai jus suprantu, pone 
Dženingsai, sakote, kad negalėjote priimti mūsų savo 
namuose, nes ten būtų jūsų draugė, kurią įžeistų 
mūsų pokalbio tema? 

Sužavėtas Dženingsas pasakė: 

— Jūs mokate taip tiksliai pasakyti. 

— Ir tam, kad apskritai ateitumėt, jums teko sukur- 
ti rimtą priežastį, kodėl, hm, vienuoliktą valandą ryto 
vienas išeinate valandai iš namų? Taip? Ką gi, neabe- 
joju, kad žinote, kas jums geriausia, pone Džening- 
sai, — bet kuris sveiko proto vyras nuo tos Virdžinijos 
bėgtų kuo toliau, sau pamanė Veksfordas. - O dabar 
gal galime pereiti prie mūsų pokalbio tikslo. Gal galite 
papasakoti apie savo buvusią žmoną? Kokia ji, kas ją 
domina, ko ji siekia, kokie jos įpročiai, — ir pridūrė 
lygiai tokiu pačiu rimčiausiu tonu: — Nesijaudinkite. 
Mūsų niekas negirdi. 

Dženingsas nėra protingas. Jo išsisukinėjimai ir 
nesugebėjimas atsilaikyti prieš despotizmą tą įrodė. 
Tačiau charakterį analizuoti jam sekėsi visai neprastai, 
nors kalbėdamas jis retkarčiais ir žvilgčiojo sau per 
petį, turbūt baimindamasis, kad tarpdury pasirodys 
Virdžinija. Veksfordas, tikėjęsis išgirsti „na, ji tokia 
kaip ir visos kitos“, buvo maloniai nustebintas. 

— Susipažinome universitete. Ji mokėsi kalbų, o 
aš verslo administravimo magistrantūroje. Tikriau- 
siai daugelis pasakytų, kad buvome per jauni kartu 
apsigyventi, bet būtent taip mes ir padarėme. Abiem 
mums buvo po dvidešimt trejus. Ji norėjo gauti darbą 
kokioje nors Kingsmarko mokykloje. Jos tėvas ten 
gyvena. Motina mirusi. 

Džoana labai protinga. Jei būtų kitaip, ji nebūtų 
gavusi to darbo dar nesulaukusi ir dvidešimt ketve- 
rių. Labai, ee, pasitikinti savimi. Noriu pasakyti, kad 
apie viską ji turi labai tvirtą nuomonę. Ir impulsyvi, 


151 


sakyčiau. Jei ko nors užsimano, būtinai turi gauti, ir 
gauti iškart. Manau, kad buvau įsimylėjęs, kad ir ką 
tai galėtų reikšti, — ar tik čia necituoju kokio įžymaus 
Žmogaus? 

— Princą Čarlzą, - pasakė Burdenas. 

— O, tikrai? Taigi, tikriausiai buvau įsimylėjęs Džo- 
aną, nes ji nėra... Iš tiesų tai noriu pasakyti, kad ji 
man niekada nepatiko, ji nėra labai simpatiška. Jei 
ko nors jai reikia, ji pasistengia būti maloni, bet su 
žmogumi, kurį pasirinko — na, turbūt kartu praleisti 
visą gyvenimą, ji gali būti gyva kančia. Piktybinė, jei 
suprantate, ką noriu pasakyti. Susipažinęs su ja pa- 
stebėjau, kad neturi jokių draugių. Ne, ne visai tiesa. 
Vieną ar dvi turėjo, bet, kai išsiskyrėme, supratau, kad 
jos abi buvo silpnos būtybės, tokios, kurios leidosi 
Džoanos tampomos už virvučių. Atrodo, tarytum ji 
negalėtų turėti lygiaverčių santykių. 

Dabar, kai jau pasileido aptarinėti savo buvusios 
žmonos būdą ir polinkius, Dženingsas visai puikiai 
įsivažiavo. Net nustojo krūpčioti kaskart, kai kas 
nors užeidavo į „Devyniasdešimt devynis puodelius“. 
Veksfordas leido jam kalbėti. Visus klausimus galima 
užduoti vėliau. | 

— Nusprendėme susituokti. Nežinau, kodėl. Žvelg- 
damas atgal, neįsivaizduoju. Noriu pasakyti, jau tada 
suvokiau, kad man smarkiai klius, jei su ja dėl ko 
nors nesutiksiu. Jos nuomonė yra teisinga, ir visi 
kiti turi jos laikytis, ypač aš. Turbūt galvojau, kad 
niekada nerasiu protingesnės ir veiklesnės moters 
už Džoaną. Niekada nerasiu energingesnės ir, na, su 
didesniu polėkiu. Ji nesustoja visą dieną, keliasi labai 

anksti, noriu pasakyti, maždaug pusę septynių, net ir 
savaitgaliais, prausiasi, rengiasi, bet, na, jums turbūt 
visa tai neįdomu. Žodžiu, esmė ta, kad maniau, jog 
išsiskyręs su ja nerasiu jai lygių. Na, maniau, kad esu 
teisus, bet klydau, - ši epitafija tiktų dažnam, pamanė 
Veksfordas, gal net daugumai. Jis manė esąs teisus, bet 
klydo. - Mano tėtis nupirko mums namą Pomfrete. Jis 
jau geso, bet pasakė, kodėl gi man negavus jo dabar, 
kol jis dar gyvas. Jis mirė praėjus maždaug porai mė- 
nesių po mūsų vestuvių. Džoana dirbo Kingsmarko 
mokykloje - Haldono Finčo ji vadinasi, - o aš - vie- 
noje Londono bendrovėje. Važinėdavau. 

— Gal norėtumėt dar kavos? Aš, manau, išger- 
siu, - ir Veksfordas, ir Burdenas linktelėjo. Abu bi- 
jojo, kad jei nepasiūlys tokiu būdu pratęsti pokalbio, 
Dženingsas gali pastebėti laiką ir išlėkti. Jis mostelėjo 
padavėjai. 

— Kur aš baigiau? Taip, taigi. Girdėjau, žmonės 
sako, kad galima puikiai sutarti gyvenant kartu, bet 
vos susituokus viskas ima griūti. Galbūt, bet iš tiesų 
mudu su Džoana puikiai sutarėme, jei aš su viskuo 
sutikdavau ir ji vadeles laikydavo rankose. O paskui 
dar seksas, - padavėjai priėjus priimti užsakymo jis 
nutilo ir, pažvelgęs į laikrodį, pasakė: - Sakiau Virdži- 
nijai, kad ilgiau negu pusantros valandos netruksiu, 
tai dar šiek tiek laiko turime. Taip, seksas. Ar tikrai 
norite apie tai sužinoti? — Veksfordas linktelėjo. — 
Gerai. Iš pradžių jis buvo geras, noriu pasakyti, mūsų 
pažinties pradžioje, bet baigėsi dar gerokai prieš ves- 
tuves. O praėjus šešiems mėnesiams po santuokos jo, 
galima sakyti, neliko. Nemanykit, kad aš taip lengvai 

pasidaviau, — kokia apgailėtina frazė tokiomis aplin- 
kybėmis, pamanė Veksfordas, bet Dženingsas, regis, 
nesuprato ką pasakęs. — Ne, mėginau jai pasakyti, ką 
manau. Ir pasakiau. Turiu omeny, juk buvau norma- 
lus sveikas dvidešimt šešerių metų vyras. Pasakysiu 
Džoanos naudai - ji bent jau neapsimetinėjo. Nieka- 
da neapsimetinėjo. Buvo labai atvira. „Tu man nebe- 
patinki, — pasakė ji. - Pradėjai plikti.“ Atsakiau, kad 
ji tikriausiai išprotėjo. Noriu pasakyti, mano šeimo- 
je plikimas paveldimas. Ir ką? Pasirodo, mano tėvas 
nupliko dar prieš susipažindamas su mano motina, 
o jam buvo tik trisdešimt. Ir jiedu vis vien susilaukė 
trijų vaikų. | 

Atnešė kavos. Dženingsas pauostė savąją, turbūt 
norėdamas nustatyti, ar cinamono įdėta pakanka- 
mai. 

— Vienu žodžiu, —- pasakė jis, - maniau, kad ji turi 
kažką kitą. Buvo neseniai susipažinusi su Katrina, tų 
dingusių vaikų motina. Jos nuolat būdavo kartu. Tik 
nepagalvokit, kad Džoana lesbietė. Visų pirma dėl 
to, kad, pastebėjau, ji niekada neleidžia jokiai mote- 
riai prie savęs prisiliesti, net neleisdavo pamotei jos 
pabučiuoti, o juk Efė visai nešlykšti, nieko panašaus. 
Katrina kartą ar porą suėmė ją už rankos ar kažkas 
tokio, bet Džoana visuomet atsitraukdavo ar tiesiog 
ranką nuimdavo. Be to, aš tikrai nebuvau pirmas vy- 
ras jos gyvenime, toli gražu. Prieš mane įi bendravo 
su daugeliu vaikinų, pradėjo jau mokykloje. Bet tik 
su vaikinais. Man buvo kilusi mintis, kad ji taip Ža- 
visi Katrina, nes jai patinka jos vyras. Ten nėra į ką 
pažiūrėti ir šiaip jis tikras kiaulė, bet ką tas moteris 

supaisysi, ar ne? Negalėjau sugalvoti kitos priežasties 
tai draugystei su Katrina — na, apskritai gal ir galiu. Ji 
tiesiog sutikdavo su viskuo, ką Džoana sako ir daro, 
be to, Katrina nuolat jai kartodavo, kokia ta protinga 
ir talentinga. Džoanai tai patiko, ji tiesiog maudėsi 
toje šlovėje. Vis dėlto atsakymo nežinau ir šiandien. 
Vienu žodžiu, ilgai netrukus po Deidų pasirodymo 
akiratyje ji pasakė, kad sekso nebebus. Mūsų santuoka 
turinti tapti partneryste, cituoju: „abipusiam patogu- 
mui ir draugystei. 

— Tai jūs ją palikote, pone Dženingsai? 

— Be abejo, aš, ir netikėkit nė vienu, kuris sako 
kitaip. Pardaviau namą ir daviau jai pusę pinigų. Bet 
ką, kad išsivaduočiau. Nuo to laiko jos nebemačiau. 

Burdenas paklausė: 

— Ar ponia Troj kada nors smurtavo prieš jus? 
Jums pykstantis, jei su ja nesutikdavote, ar ji jums 
suduodavo? Ir galbūt žinote, gal jums yra pasakojusi, 
ar jos praeityje nebūta tokių incidentų, gal dar prieš 
jums susipažįstant? 

— Nieko panašaus tikrai nebuvo. Viskas tik žo- 
džiais. Džoana puiki kalbėtoja. Yra tik vienas... 

— Taip, pone Dženingsai? 

— Norėjau pasakyti, buvo toks vienas incidentas, 
na, tai, apie ką jūs kalbate. Ne su manimi. Daug se- 
niau prieš mums susipažįstant. Ji man nepasakojo, 
pasakojo toks pažįstamas iš universiteto. Nežinau, 
ar turėčiau jums išplepėti, nors negaliu sakyti, kad 
jis prašė tai laikyti paslaptyje, tikrai ne. 

— Manau, kad verčiau jau papasakokite, pone Dže- 
ningsai, — tvirtai pasakė Veksfordas. 

— Na taip, papasakosiu. Kai tas vaikinas sužinojo, 
kad susitikinėju su Džoana, pasakė, kad ji mokėsi 
vienoje mokykloje - Kingsmarko vidurinėje — su jo 
pusbroliu. Jie abu buvo paaugliai, bet ji vyresnė, ma- 
nau, kokiais trejais metais. Ji tą vaiką sumušė, įstatė 
mėlynes po abiem akimis, net dantį išmušė. Visas 
buvo sudaužytas, bet niekas nesulaužyta. Viskas buvo 
nuslopinta, nes pusbrolis pasveiko ir rimtos žalos ne- 
būta, ir dar dėl to, kad Džoanos mama buvo ką tik 
mirusi ir kažkokia psichologė pasakė, kad dėl to taip 
ir nutiko. Žinoma, aš paklausiau Džoanos, ji pasakė 
tą patį, jos mama mirė, ji buvusi sukrėsta, nežinojusi, 
ką daranti. Bėje, tas pusbrolis tai neigia, bet ji minėjo, 
kad jis pasakė kažką blogo apie jos motiną. Taip j ji ir 
sakė: jis įžeidė mano mamos atminimą. 

Bet štai kas juokingiausia. Na, ne juokingiausia, 
bet suprantate, ką noriu pasakyti. Tas vaikis mirė. 
Po keleto metų, nuo leukemijos, kiek pamenu. Jam 
turbūt buvo kokie dvidešimt vieni ar dvidešimt dve- 
ji. Man pranešė būtent Džoana. Dar prieš mums 
susituokiant, mes dar mokėmės magistrantūroje. Ji 
pasakė: „Žinai tą Liudoviką Brauną“, - įdomu, kad 
prisiminiau, bet tas vardas juk toks keistas, ane? — „Tai 
žinai tą Liudoviką Brauną, - pasakė ji, - jis mirė. Nuo 
kažkokio vėžio.“ O paskui tarė: „Kai kurie žmonės 
tikrai gauna, ko nusipelnę, ar ne?“ Ji taip visada. Tas 
vargšas vaikis galbūt pasakė ką nors bjauraus ir to- 
dėl nusipelnė mirti nuo leukemijos. Bet tokia jau ta 
Džoana. Tą ir turėjau galvoje, kai sakiau, kad ji nėra 
labai simpatiška. 

Liudovikas Braunas, pamanė Veksfordas. Gyveno 
Kingsmarke, manyčiau, arba jo apylinkėse. Mokėsi 
Kingsmarko vidurinėje, jaunas mirė, neturėtų būti 
sudėtinga surasti jo šeimą. | 

— Jūs mums labai padėjote, pone Dženingsai. Ačiū 
jums. 

— Turbūt nesakysiu, kad man buvo labai malonu, 
ką? — vėl pažvelgęs į laikrodį jis baisiausiai susirū- 
pino. —- Dieve mano, po penkių minučių turiu būti 
namie. Taksas, manau, jei tik pavyks pasigauti. 

Jis išbėgo. Lengvai šypsodamasi padavėja nužvelgė 
jį. Gal jis čia buvo su Virdžinija ir toji pateikė viešą 
savo savininkiškumo pavyzdį. 

— Būna žmonių, - pasakė Burdenas, kai Veksfor- 
das apmokėjo sąskaitą, — kurie visiškai neturi savi- 
saugos instinkto. Kaip nuo vilko ant meškos. 

— Jis silpnas ir jį traukia stiprios moterys. Jo ne- 
laimei, kol kas jis išsirinko dvi tokias, kurių stiprybė 
piktavalė. Drįstu sakyti, kad jį galima įkalbėti pada- 
ryti bet ką: parduoti savo močiutę vergijon, praryti 
cianido. Vis dėlto, mūsų požiūriu, palyginti su visais 
kitais, kuriuos apklausėme tirdami šią bylą, jis yra 
tikra pažanga, ar ne? Pasakė mums įdomių dalykų. 

Automobilyje Burdenas užmigo, o Donaldsonas nie- 
kada neprašnekdavo, nebent į jį kreiptųsi ar jis jaustų 
pareigą įsikišti, taigi Veksfordas paniro į savo mintis, 
iš esmės susitelkdamas ties Silvija ir jų vakarykščiu 
susitikimu. Po vakarienės jiedu su Dora nuvažiavo į 
„Senąją kleboniją“ neva pažiūrėti, kaip jų dukra lai- 
kosi po to, ko liudininke tą rytą tapo „Užuovėjoje“. 
Duris atidarė Čepmenas, kurio jų vizitas, regis, visai 
nenudžiugino. 

— Silvija neminėjo, kad jūsų laukia. 

Dora buvo perspėjusi Veksfordą prikąsti liežuvį, 
todėl šis nepasakė nieko. Dora paklausė, kaip laikosi 
Silvija. 

— Gerai. Kodėl turėtų būti kitaip? 

Berniukus jie rado ruošiančius namų darbus va- 
dinamajame šeimos kambaryje prie veikiančio, nors 
ir labai tyliai, televizoriaus, tame pačiame kambaryje, 
sprendžiant iš pusiau nugertos vyno taurės ant sta- 
lelio, įdubimo fotelio sėdynėje ir laikraščio „Radio 
Times“ ant ranktūrio, Čepmenas ilsėjosi prieš jiems 
atvykstant. Veksfordas, įkišęs galvą pro duris ir greitai 
visa tai nužvelgęs, pasisveikino su Robinu ir Benu ir 
nusekė paskui Dorą į virtuvę. Ten jie rado vakarienę 
ruošiančią Silviją, viename puode virė makaronai, 

kitame — grybai ir pomidorai su žolelėmis, ant stal- 
viršio buvo išdėliotos daržovės salotoms. 

— Ką tik parėjau namo, — pasakė ji, tarytum jai 
būtų reikėję gintis ar teisintis. — Kalas ketino išvirti 
vakarienę, bet per televizorių pradėjo rodyti jam labai 
svarbią laidą, tai dabar jis padeda berniukams ruošti 
namų darbus. 

Veksfordas ir vėl patylėjo — bent jau ta tema. 

— O kaip tu laikaisi? 

— Normaliai. Jau turėčiau būti pripratusi prie tokių 
dalykų. Esu pakankamai prisižiūrėjusi. Tik tiek, kad 
anksčiau nesu mačiusi paties užpuolimo, tiesiog apie 
juos išgirsdavau vėliau. Bet jaučiuosi normaliai, kas 
belieka. Gyvenimas tęsiasi. 

Bet kuris vyru save vadinantis vyras — Vekstordas 
pats save nustebino, net mintyse pavartodamas tokį 
pasakymą, — bet kuris padorus vyras pasodintų ją, pa- 
duotų gėrimo, iškraustytų vaikus į kitą kambarį ir leistų 
jai išsikalbėti, pats klausydamas ir užjausdamas. 

— Jau siaubingai vėlu vakarieniauti, bet niekaip 
negalėjau išeiti. Gal ko nors norėtumėt? Kokio gė- 
rimo? 

— Užvažiavome tik minutėlei, - raminamai pasakė 
Dora. - Jau keliausime. 

Automobilyje, važiuojant namo, Veksfordas pa- 
sakė: . 

— Arjis neturėtų neva būti Naujasis Vyras? Ma- 
niau, čia visa esmė. Kokios gi jame daugiau prasmės 
galėtų būti? 

Ir Dora, paprastai tramdydavusi jo išsišokimus, 
šįkart su juo sutiko. Jis dažnai girdėdavo, kad moterį 

prie vyro laiko ne jo išvaizda ar charakteris, bet jo 
seksualiniai gebėjimai, bet niekada tuo netikėjo. Juk 
seksas neabejotinai yra geras, jei tu myli kitą žmogų 
ar jis tave stipriai traukia. Priešingu atveju jis vyrą 
ir moterį paverčia automatais su mygtukais, kuriuos 
reikia spausti, ir jungikliais, kuriais reikia įjungti. Jis 
paklaustų, ką manąs Burdenas, jei tik jo tokie dalykai 
taip neglumintų. Be to, jis miega. Mąstydamas apie 
Silviją ir Čepmeną, apie Silvijos darbus ir apie Neilą, 
jis leido Burdenui pamiegoti dar dešimt minučių, o 
tada pažadino. 

— Aš nemiegojau, - atsiliepė Burdenas it koks nu- 
karšėlis iš savo klubo fotelio. 

— Ne, tave ištiko katalepsinis transas. Kokia Kings- 
marko vidurinės direktoriaus pavardė? 

„— Manęs neklauskit. Dženė turėtų žinoti. 

— Taip, bet Dženės nėra. Neabejoju, kad ji darbe, 
būtent toje mokykloje. 

Donaldsonas, nors į jį ir nesikreipta, pasakė: 

— Dama Flora Greg, pone. 

— Dama? 0 

— Tikrai taip, - pasakė Burdenas. — Titulą gavo 
per Karalienės gimtadienio iškilmes. 

— Už tai, kad susidorojo su netvarka mokykloje. 
Mano keturiolikametė dukra joje mokosi. 

— Tuomet ji gana nauja, - pasakė Veksfordas. — Tas 
nutikimas su Džoana Troj buvo — kada? Prieš penkio- 
lika metų. O kas dirbo prieš damą Florą? 

Donaldsonas nežinojo. | 

— Kažkoks vyriškis, - pasakė Burdenas. — Leiskit 
pagalvoti. Jis direktoriavo, kai susipažinau su Džene, 

o ji ten dėstė. Ji sakydavo, kad jis tinginys, tą ypač 
gerai prisimenu, tinginys ir kelia triukšmą dėl niekų. 
Imu prisiminti - Lokhartas, štai kokia jo pavardė. 
Brendonas Lokhartas. 

— Nemanau, kad žinotum, kur galime jį rasti. 

— Nemanote teisingai, kaip pasakytų Rodžeris Dei- 
das. Bet luktelkit. Jau bus kokie penkeri ar šešeri metai, 
kai jis išėjo į pensiją ir jį pakeitė Flora Greg. Tada jam 
turėjo būti šešiasdešimt penkeri. Jau gali būti miręs. 

— Tokių metų bet kuris mūsų jau galbūt bus miręs. 
Kur jis apsigyveno išėjęs į pensiją? | 

— Pasiliko mūsų apylinkėse, tą tiksliai žinau. 

Veksfordas pasvarstė. 

— Tai pas ką važiuosime pirmiau? Pas Lokhartą ar 
pas vargšo Liudoviko Brauno tėvus? 

— Pirmiausia mums reikia rasti tėvus. 

Dėl Lokharto buvo paprasčiau - jį iškart rado te- 
lefonų knygoje. Nepavydėtiną užduotį apskambinti 
visus penkiasdešimt aštuonis vietos telefonų knygoje 
įrašytus Braunus ir kaip galima švelniau ir taktiškiau 
paklausti, ar tik ne jų dvidešimt vienų metų sūnų 
pasiglemžė leukemija, Veksfordas paliko Lyn Fan- 
kurt. Kai jį su Bariu Vainu vežė į Kemelfordo gatvę 
Pomtrete, jis užsiminė, kad abu galimi nusikaltimai 
Džoanos Troj gyvenime susiję su mokykla. Pirma tas 
keturiolikamečio užpuolimas, o paskui toji tariama 
vagystė. Ar mokykla čia vaidina didelį vaidmenį? Ar 
tai tiesiog sutapimas? 

Brendonas Lokhartas buvo našlys. Tą jis Veksfor- 
dui pranešė dar nepraėjus nė dviem minutėms, kai 
abu policininkai įžengė į namus. Galbūt taip jis tik 

norėjo pasiaiškinti, kodėl gyvenąs vienas, nors ir kone 
šiurpą keliančiai tvarkingai ir steriliai. Jis gyveno ne- 
dideliame Viktorijos laikų name, kurį supo sodelis, 
vasarą galintis būti puikus kandidatas kalendoriui. 
Lokhartas nusivedė juos į idealiai tvarkingą svetainę, 
beveidį kambarį, kokių nuotraukos sekmadieninių 
laikraščių priedų viršeliuose reklamuoja nuvelkamus 
sofų užvalkalus. Instinktyviai Veksfordas suprato, kad 
arbatos pasiūlyta nebus. Jis atsargiai prisėdo ant gė- 
lėto švarutėlaičio gobeleno. Vainas pritūpė ant kėdės 
stačia atkalte, kurios ranktūriai blizgėjo it stiklas. 

— Taigi, mokykla, taip, - pasakė Lokhartas. - Mane 
pakeitė tokia moteris, žinote. Dažniausiai man nepa- 
tinka mūsų žodyno naujadarai, bet žodžiui „veržli“ 
darau išimtį. Labai geras žodis „veržli“. Jis puikiai api- 
būdina Damą Florą Greg. Koks farsas, ar ne, suteikti 
tą titulą tokiai moteriai kaip ji? Su ja susidūriau tik 
kartą, bet man ji pasirodė valdinga, mėgstanti pa- 
mokslauti, siaubinga kairuolė ir labai veržli. Bet dabar 
pasaulį juk valdo moterys, ar ne? Kaip jos paveržė 
mūsų mokyklas! Haldono Finčo mokykloje dabar irgi 
direktoriauja moteris, kiek girdėjau. Per neįtikimai 
trumpą laiką moterys viską užvaldė, jos įsiveržė į kiek- 
vieną sritį, kuri joms anksčiau buvo uždrausta. Labai 
džiaugiuosi, kad pas mane atvyko du policininkai. 

— Tada, pone Lokhartai, - pasakė Veksfordas, — 
galbūt neprieštarautumėt atsakyti į keletą klausimų 
apie porą jūsų buvusių mokinių, Džoaną Troj ir Liu- 
doviką Brauną. 

Lokhartas buvo mažas žmogelis, liesas ir Žvitrus, 
rausvo ir jo amžiui lygaus veido, žilais plaukais, su- 

šukuotais net lygiau už Ralfo Dženingso. Tačiau jam 
kalbant veidas persikreipdavo ir įsitempdavo ir tap- 
davo panašus į kaukolę. | 

— "Taip džiaugiuosi girdėdamas jus vartojant tą 
žodį. Kalbu apie „mokinį“. Mielajai damai tikriausiai 
labiau patinka sakyti „studentas“, neabejoju. 

O kaip Veksfordui magėjo jo paklausti, ar jis svars- 
tęs pasiieškoti specialisto dėl savo paranojos. Žinoma, 
paklausti jis negalėjo. 

— Džoana Troj, pone. Ir Liudovikas Braunas. 

— Tai toji mergina, kuri žiauriai užpuolė tą ber- 
niuką, ar ne? Taip. Drabužinėje, jei gerai pamenu. 
Pasibaigus dramos grupės, kaip iš manęs tikėtasi 
vadinti dramos būrelį, užsiėmimui. Kiek žinau, pas- 
kui ji apkaltino jį per kažkokio spektaklio repetici- 
ją padarius kažką, kas ją suerzino. Taip, prisimenu. 
Repetavo „Androklį ir liūtą“. Šitą veikalą mokyklų 
dramos būreliai labai mėgsta, turbūt labiausiai dėl 
tokio didelio būrio veikėjų. 

— Jį gana smarkiai sužeidė, ar ne, nors kaulų ir 
nesulaužė? | 

— Pamušė abi akis. Jis buvo nusėtas mėlynių. 

 — Bet nei policijos, nei greitosios niekas nekvietė? 
Man sakė, kad viskas buvo užglaistyta. 

Lokhartas atrodė kiek susinepatoginęs. Prieš at- 
sakydamas susiraukė kaip chimera. 

— Berniukas taip norėjo. Išsiuntėme kažką atves- 
ti jo tėvų, hm, — motinos. Kiek pamenu, šeimoje 
kvepėjo skyrybomis. Šiais laikais tai įprasta, ar ne? 
Motina sutiko su savo sūnumi. Nekelkime triukšmo, 
pasakė ji. 

Berniukui buvo tik keturiolika. Veksfordas paban- 
dė prisiminti ką nors apie „Androklį ir liūtą“, bet jam 
iškilo tik senovės Romos ir laukiniams žvėrims suėsti 
metamų krikščionių vaizdas. 

— Liudovikas tikriausiai vaidino masinėse sceno- 
se? Kokį vergą ar eilinį krikščionį? 

— O taip, kažką panašaus. Man atrodo, ji kaltino 
jį pakišus koją ar parodžius liežuvį, kažkas panašaus. 
Tikrai žinau, kad tai buvo kažkoks menkniekis. Beje, 
jis mirė ne nuo leukemijos. Juk jūs kalbėjote apie 
leukemiją? 

Veksfordas linktelėjo. 

— Ne, ne, ne. Jis sirgo leukemija, tas tiesa, bet kon- 
troliavo ją vienokiu ar kitokiu vaistu. Mano mieloji 
velionė žmona pažinojo to berniuko močiutę. Ji dirbo 
valytoja ar kažkokia kitokia tarnaite pas jos draugę. 
Žmona man pasakojo, ką toji draugė papasakojo jai. 
Ne, buvo taip, kad jis nukrito nuo kažkokios uolos 
ir užsimušė. 

Vainas paklausė: 

— Kur? 

— Tuoj papasakosiu. Leiskit man baigti. jo motina 
ir, na, turbūt patėvis. Bet jis galėjo būti ir ponios Braun 
meilužėlis, aš apie tokius dalykus nieko nežinau. Jie- 
du pasiėmė jį atostogų kažkur prie pietinio kranto, 
visai netoli nuo čia. Vieną popietę jis išėjo vienas pa- 
sivaikščioti ir nukrito nuo uolos. Iš tiesų labai tragiš- 
kas reikalas. Buvo pradėtas tyrimas, bet jokių įtartinų 
aplinkybių nenustatyta, kaip pasakytumėt jūs. Jis buvo 
silpnas, negalėjo toli nueiti, buvo padaryta prielaida, 
kad jis priėjęs per arti krašto ir apalpęs. 

Veksfordas atsistojo. 

— Ačiū, pone Lokhartai. Labai mums pagelbėjote. 

— Girdėjau, kad Džoana Troj tapo mokytoja. Ar tai 
gali būti tiesa? Ji pati netinkamiausia moteris, kuriai 
būtų galima patikėti vaikus. 


— Tai kurgi buvo Džoana Troj, kai Liudovikas 
Braunas atostogavo Istborne ar Heistingse, ar kur jie 
ten buvo? 

Šį retorinį klausimą Veksfordas uždavė Burdenui, 
kai abu gėrė arbatą jo kabinete. | 

— Ir kaipgi mes ruošiamės tą sužinoti? - paklau- 
sė Burdenas. — Jau praėjo - kiek? — aštuoneri me- 
tai. Manau, tada ji dėstė Haldone Finče. Gyveno su 
Dženingsu, bet dar susimetę, nesusituokę. Nematau 
priežasties, kodėl ji nebūtų porai valandų nulėkus prie 
pietinės pakrantės. Kelias netolimas. 

— Atrodo, yra abejonių dėl to, ką Braunas padarė, 
kad šitaip ją suerzino. Įžeidė jos motiną, sako Dže- 
ningsas. Pakišo koją ar parodė liežuvį, sako Lokhar- 
tas. Kuris teisus? Ar abu teisūs? Ar ji vis dar pažinojo 
Liudoviką Brauną? Ar kada išties jį pažinojo, nekal- 
bant apie tą kažkokį įžeidimą ar patyčias per spektak- 
lio repeticiją? Kai jie abu buvo paaugliai? 

— Jei ji yra nusikaltėlė psichopatė, atsakymai į visus 
šiuos klausimus gali būti „taip“. 

— Neturime jokių įrodymų, kad ji tokia. Jei nenori 
dar vieno puodelio arbatos, keliaujame pas Braun. 
Lyn rado ją viename bute Stovertone, jos pavardė, 
nepaisant to meilužėlio, vis dar Braun. 

— Nepaisant ko? 

— Taip jį pavadino tas senas dinozauras Lok- 
hartas. 

Regis, Žaklinai Braun per skyrybas sekėsi kur kas 
prasčiau nei Džoanai Troj. Jos namai — pusė namo, 
kuris ir nepadalytas yra labai mažas, Rombo gatvėje, 
Stovertone. Priekinis langas išeina į vienpusę judrią 
gatvę. Per sieną, skiriančią butą nuo kaimynų, skver- 
bėsi duslus bumbsėjimas, smarkus ritmas ir Emine- 
mo balsas. Žaklina Braun padaužė į ją kumščiu ir 
garsas vos vos prislopo. 

— Nežinau, kodėl ji užpuolė Liudą, - jos balsas 
buvo liūdnas ir pilkas, kaip ir išvaizda. Gyvenimas 
išsekino jos spalvas, džiaugsmą ir energiją, ir tai buvo 
matyti. — Kvailas vardas, ar ne? Taip norėjo jo tėvas. 
Ta mergaitė, Džoana, jis jos net nepažinojo, ji buvo 
daug vyresnė už jį. Na, daug vyresnė, kai esi paauglys. 
Anksčiau ji nieko nebuvo primušusi, ar bent jau taip 
sakė. O jis nieko daugiau nepadarė, tik jai bevaidinant 
nutaisė grimasą. Parodė liežuvį, nieko daugiau. 

— Atsiprašau, kad turiu užduoti jums šituos klausi- 
mus, ponia Braun, - pasakė Veksfordas. - Stengsiuos, 
kad jie sukeltų jums kuo mažiau skausmo. 1993 me- 
tais jūs nusivežėte sūnų atostogų — kur? 

— Mes kartu su partneriu jį vežėmės. Jo pavardė 
ponas Vilkinsas. Mintis buvo jo, jis visada toks geras. 
Važiavome į Istborną, apsistojome pas jo seserį. 

Įsiterpė Burdenas. 

- Ir neijūs, nei Liudovikas po užpuolimo niekada 
daugiau nesusidūrėte su Džoana Troj? 

— Ne, niekada. Kodėl turėtume? Po pietų Liudas 
dažniausiai eidavo pasivaikščioti. Daktaras sakė, kad 

jam tai sveika. Dažniausiai su juo eidavo ir ponas Vil- 
kinsas, bet tądien jam skaudėjo pėdą, beveik negalėjo 
ja priminti, nežinome ir niekada nesužinojome, dėl 
ko, bet rezultatas tas, kad jis negalėjo paeiti ir Liudas 
išėjo vienas. Dažniausiai jis grįždavo vėliausiai po dvi- 
dešimties minučių. O tąkart niekada nebesugrįžo. 

Ant laiptų pasigirdo žingsniai, atsidarė durys ir 
įėjo kažkoks vyras. Žemas ir apvalus, su keletu pa- 
gurklių. Jį pristatė kaip „poną Vilkinsą“. Veksfordas 
pasigailėjo, kad jo nemato Lokhartas. Pamatęs turbūt 
iškart liautųsi tokį neromantišką vyrą vadinti „mei- 
lužėliu“. 

— Kalbamės apie nelaimingą Liudoviko mirtį. 

— Nagi nagi? | 

Pasirodžius partneriui, Žaklina Braun pagyvėjo. 
Dabar ji pakartojo, ką sakiusi anksčiau, tik kur kas 
linksmesniu balsu. 

— Kvailas vardas, ar ne? Taip norėjo mano vyras. 

— Norite sužinoti, iš kur jį ištraukė? — Vilkinsas 
atsisėdo ir paėmė Žaklinos ranką. - Jis skaitė vieną 
knygą, - jis prabilo taip, tarytum tai būtų itin retas pa- 
slaptingas užsiėmimas, lygintinas su kokiu tarakonų 
kolekcionavimu ar metaplazijų tyrinėjimu. - Knygą, 
kuri vadinasi „Rilingtono gatvė 10“, ją parašė Liu- 
dovikas Kenedis, suprantat? Keistas dalykas, šitokis, 
pavadinti vienturtį sūnų knygos apie žudiką maniaką 
autoriaus garbei. 

Linguodama galvą, Žaklina išspaudė vangią šyp- 
senėlę. | 

— Vargšas Liudas. Bet gal tai ir buvo į gera. Ilgai 
gyvenęs jis vis tiek nebūtų, senatvės nesulauktų. 

— Žmonės nesiliauja manęs stebinti, - pasakė 
Veksfordas, kai leidosi stačiais tamsiais laiptais. 

— Ir aš nesiliauju, tai yra ir manęs nesiliauja. Tu- 
rime pasimatyti su dar vienais tėvais, o gal ir berniu- 
ku. Tuo, iš kurio ji pavogė arba nepavogė dvidešimt 
svarų. 
 — Nešiandien. Jis palauks. Man, kaip visada, reikia 
aplankyti Deidus. Jei nori, gali eiti drauge. O kartu, ka- 
dangi jau būsime ten, noriu užsukti pas tuos Holovė- 
jus. Man jau seniai neduoda ramybės vienas dalykas, 
kažkas, ką pasakė berniuko motina, o jis neigia. 

Rodžeris Deidas buvo namie. Jis atidarė duris, 
nieko nesakydamas, bet žiūrėdamas į juos taip, kaip 
žiūrima į porą paauglių, jau penktą kartą atėjusių 
susigrąžinti kamuolio. Katrina gulėjo, panardinusi 
veidą į pagalvėles. 

— Kaip laikotės? 

— O kaip tikitės? — paklausė Deidas. — Velniškai 
blogai, nuo nervų baigiam išprotėti. 

— Aš nesinervinu, — pasigirdo duslus Katrinos bal- 
sas. — Man tai jau praeitas etapas. Aš gedžiu. 

— Ar tu neužsičiaupsi, - pasakė Deidas. 

— Pone Deidai, — tarė Veksfordas. — Mes mėgi- 
name atkurti to šeštadienio įvykius. Atrodo, kad po 
pietų jūsų sūnus buvo išėjęs vienas. Gal žinote, kur 
jis galėjo eiti? 

— Iš kur man žinot? Turbūt į parduotuvę. Pasinau- 
dodamas tuo, kad manęs nėra namie. Jei tik turi gali- 
mybę, vaikai visada eina į parduotuvę. Kai aš namie, 
tokios galimybės jie neturi, tą galiu jums garantuoti. 
Didesnį laiko švaistymą man sunku ir įsivaizduoti. 

Veksfordas linktelėjo. Jam pasirodė, kad Burde- 
nas kiek suglumo, nes vaikščioti po parduotuves yra 
vienas malonesnių jo laisvalaikio užsiėmimų. Jei 
Džailsas Deidas ėjo į parduotuves, ką gi jis pirko? 
Beveik neįmanoma pasakyti. Jis nežino, kurie daiktai 
jo kambaryje seni, nauji ar apynaujai, ir neabejoja, 
kad nežinos ir Deidas. 

— Vienas jo draugas, Skotas Holovėjus, jūsų kai- 
myno sūnus, paliko jūsų atsakiklyje žinutę, o paskui 
dar porą kartų skambino, bet niekas neatsiliepė. Jis 
ruošėsi užeiti ir pasiimti Džailsą paklausyti naujų 
kompaktinių diskų. Ar jis dažnai pas jus lankosi? 

Deidas atrodė įsiutęs. 

— Maniau aiškiai pasakęs, kad pas mano vaikus 
svečiai lankosi retai, o pas kitus mano vaikai nevaikš- 
to. Neturi tam laiko. 

Staiga Katrina atsisėdo. Atrodo, ji pamiršo savo 
„geriausią ir brangiausią draugę“ neseniai vadinusi 
žudike. 

— "Tai tiksliai padariau paslaugą Džoanai. Reko- 
mendavau ją, kai Piteris ieškojo, kas galėtų Skotą 
mokyti prancūzų kalbos. 

— Piteris? —- paklausė Burdenas. 

— Holovėjus, - atsakė Deidas. - Džailsui, nereikia 
nė sakyti, nereikėjo padėti mokytis prancūzų. 

— Ir ji mokė jį? 

— Kurį laiką, - Katrinos veide pasirodė piktdžiu- 
ga. - Man buvo taip gaila tų vargšų Holovėjų. Džoana 
sakė, kad Skotas beviltiškas. 

Link durų juos palydėjo Deido įžeidinėjimai, ko- 
kie jie bergždi ir neprofesionalūs. 

— Išties keista, - pasakė Veksfordas abiem beei- 
nant tą penkiasdešimt jardų iki Holovėjų, - mane 
jo šnekos erzina kur kas mažiau nei daug švelnes- 
ni Kalumo Čepmeno pasikandžiojimai. Turbūt jos 
atrodo neatskiriama jo esybės dalis, taip kaip, — jis 
šelmiškai pridūrė, — apsipirkinėjimas ir dabinima- 
sis — tavosios. 

— Labai jums ačiū. 

Holovėjų durų skambučio beveik nebuvo galima 
pasiekti, nes jį dengė raudonų puansetijų, žalių lapų ir 
auksinių kaspinų girlianda. Kalėdų puošmenomis jie 
smarkiai lenkė savo gatvės kaimynus. Apie lietos gele- 
žies belstuką sukosi bugienių vainikėlis, bet Burdenui 
pavyko po juo pakišti pirštus ir dukart pabelsti. 

— Dievuliau, — ponia Holovėj atrodė supykusi. — 
Koks baisus garsas! — tarytum jie būtų ten pakabinę 
tas puansetijas. — Ar norite dar kartą pasimatyti su 
Skotu? 

Berniukas lipo laiptais žemyn, palenkė galvą po 
amalo šakele, kuri, be abejo, kabojo, kad priviliotų 
bučiuotinus lankytojus*. Visi suėjo į svetainę, nuka- 
binėtą blizgučiais ir žaisliukais kaip prekybos centro 
kalėdinių prekių skyrius. 

— Argi ne gražu? — tarė ponia Holovėj. - Skotas 
su seserimis viską papuošė patys. 

— Labai gražu, — atsakė Veksfordas. Juk jam tikrai 
nesivaideno, kad berniukas atrodė baisiai išsigandęs. 


* Didžiosios Britanijos Kalėdų tradicija —- ant durų staktos pakabinti 
amalo šakelę, po ja susitikę žmonės turi pasibučiuoti. 


170 


Jo rankos aiškiai drebėjo ir, norėdamas jas suvaldyti, 
jis prispaudė delnus prie kelių. 

— Nagi, Skotai, nėra jokio reikalo jaudintis. Tau 
tereikia mums tiesiog pasakyti tiesą. 

Įsiterpė Skoto motina. 

— Ką, po galais, norite pasakyti? Žinoma, jis pa- 
sakys tiesą. Jis visada sako. Nė vienas mano vaikas 
nemeluoja. | | 

Koks dorybės įsikūnijimas, pamanė Veksfordas, 
net daugiau, tiesiog antžmogiška būtybė. Nejau visi 
visada sako tiesą? 

— Artą šeštadienio popietę buvai užėjęs pas Džail- 
są, Skotai? — Skotas papurtė galvą, o jo motina pra- 
trūko: 

— Jei pasakė, kad nebuvo, vadinasi, nebuvo, ir 
baigta. 

— Nebuvau, - sušnibždėjo Skotas ir kur kas garsiau 
pakartojo: - Nebuvau. 

Burdenas linktelėjo. Ir švelniai prabilo: 

— Mes tiesiog bandome atkurti tos dienos įvykius 
Deidų namuose. Kas skambino, kas užėjo ir taip to- 
liau. Jei būtum ten užėjęs, galbūt galėtum mums pa- 
dėti, bet jei jau sakai, kad nebuvai... 

— Nebuvau. 

— Tikriausiai žinai, kad ponia Troj, Džoana Troj, 
taip pat dingusi. Ji buvo tavo prancūzų kalbos kore- 
petitorė — ar tas žodis dar vartojamas? 

— Skoto ir mano dukros Kerės, — ponia Holovėj 
aiškiai nusprendė, ir gana pateisinamai, kad į daugiau 
klausimų Skotas atsakyti nepajėgus. — Skotas su ja 
mokėsi tik tris pamokas, niekaip su ja nesutarė. Kerei 

ji irgi nepatiko, - regis, ji nepatinka niekam, - bet iš 
tų pamokų ji šiokios tokios naudos gavo. Šiaip ar taip, 
egzaminą išlaikė. 

Daugiau čia nebebuvo ką veikti. 

— Žinau, kad berniukas meluoja, - pasakė Veks- 
fordas abiem susėdus atgal į automobilį. —- Tik įdo- 
mu, kodėl. Ir ko gi jis taip bijo? Dabar jau važiuosim 
namo. Šįvakar noriu visa tai apgalvoti ir pažiūrėti, gal 
man kils kokių protingų minčių, kur galėtų būti tas 
automobilis. Jis didžiausias kliuvinys mūsų tyrime. O 
mes, nors ir visos šalies tarnybos jo ieško, padarėme 
nedaug, kad sukurtume įtikimą versiją, kur jis gali 
būti. | 

— Girdėjome apie berniuką, nukritusį nuo uolos į 
jūrą. Gal jį tada nustūmė ji, o po kurio laiko gal lygiai 
taip nustūmė ir savo automobilį. 

— Ne, pietų pakrantėje tikrai nenustūmė, - pasakė 
Veksfordas. - Tai tau ne vakarinis Škotijos krantas, 
kur su automobiliu gali privažiuoti prie paties krašto. 
Ar gali įsivaizduoti, kaip tą padaryti kažkur aplink 
Istborną? Aš pagalvosiu apie tai. Keliauju-namo ir 
pagalvosiu. Pamėtėk mane, Džimai, gerai? 

Tiesą sakant, labai sunku atsisėsti į krėslą, net jei 
namuose tylu ir net jei esi vienas, ir susitelkti ties 
viena konkrečia tema. Mėginusieji melstis ar medi- 
tuoti yra patyrę, kad mintis blaško daug dalykų — 
žmogaus balsas už kambario sienų ar gatvėje, eismo 
ūžimas ar „musės zvimbimas“, kaip pasakė Džonas 
Donas. Veksfordas nemėgino melstis, tiesiog ieškojo 
problemos sprendimo, bet kai pasėdėjęs pusę valan- 
dos kartą snūstelėjo, dar vienąkart bandė susilaikyti 

nenusnūdęs ir porą kartų pajuto mintis nuslenkant 
prie Silvijos ir naujų potvynių galimybės, jis pripa- 
žino savo nesėkmę. Išėjus ilgiau pasivaikščioti, būtų 
lengviau susikoncentruoti. Tačiau lijo, tai lengvas lie- 
tutis, tai rimtai prapliupdavo, ir tos lietaus užgaidos 
tapo dar viena jo minčių seką trikdančia aplinkybe. 
Daugiau idėjų, kas nutiko mėlynam Džordžo Trojaus 
keturių durų golfui, registracijos numeris LC02 YMY, 
po tokio pasėdėjimo jam nekilo. 

Naktį jis sapnavo jį, paniro į vieną tų beprotiškų 
chaotiškų sapnų, kuriuose vyrauja keistos metamor- 
fozės. Tas automobilis, vairuojamas tarytum ir vyro, 
važiavo priešais jį kažkokia magistrale, bet įvažiavęs 
į pakelės aikštelę ir sustojęs virto drambliu, stovinčiu 
ir ramiai žiaumojančiu obels lapus. Vairuotojas dingo. 
Veksfordui kilo mintis užlipti drambliui ant nugaros, 
bet tas ėmė keistis ir judėdamas virto Trojos arkliu 
tamsiai mėlynu žvilgančiu kėbulu, vienos iš keturių jo 
durelių jam bežiūrint atsidarė ir pro jas išlipo moteris 
su dviem vaikais. Nespėjęs įžiūrėti veidų, Veksfordas 
pabudo. 

Tai nebuvo tas būdravimas, kai Žinai greitai vėl 
panirsiąs į miegą. Jis gulėtų atmerktomis akimis 
mažiausiai valandą. Taigi atsikėlė, susirado Džordžo 
Bernardo Šo „Raštus“ ir atsivertė „Androklį ir liūtą“. 
Dabar kūrinys jam pasirodė pretenzingesnis - juk 
paskutinįkart skaitytas prie trisdešimt penkerius me- 
tus, — visiškai atgyvenęs, o jausmai, kurie jį rašant gal 
ir atrodė stiprūs, jau išsivadėję. Veikale tik du moterų 
vaidmenys — Megera, Androklio žmona, ir Lavinija, 
gražioji krikščionė. Pastarąją Džoana Troj turbūt ir 

vaidinusi. O ką galėjo vaidinti Liudovikas Braunas? 
Vienintelis berniuko vaidmuo — pasiuntinukas, ku- 
rio teksto tebuvo kokios penkios-septynios eilutės. 
Neabejotinai, tas ir buvo Liudoviko. 

Kažkuriuo metu, turbūt kai Lavinija flirtavo su 
Kapitonu - tokia scena keturiolikos metų berniukus 
turėtų priversti krizenti, — jis nutaisė kvailą fiziono- 
miją ir parodė liežuvį. O gal jis vaipėsi kurį nors kar- 
tą, kai jam teko kviesti į areną gladiatorių arba liūto 
auką? Ir užtai Džoana jį negailestingai sumušė? Iš kur 
atsirado toji istorija apie Džoanos motinos įžeidimus? 
Gana akivaizdu, kad tokia tik Džoanos versija, pa- 
pasakota savo vyrui. Taip tas Liudoviko užpuolimas 
atrodė labiau pateisinamas. O iš tiesų jis nepadarė 
nieko daugiau, tik parodė liežuvį. 

Vekstordas grįžo į lovą, užmigo ir pabudo septintą. 
Pirma mintis, atėjusi jam į galvą, buvo: automobilis 
yra kažkur privačiame sklype. Kokiame nors žemės 
sklype, didelės valdos parke ar miške, neprižiūrimoje 
kokios nors apleistos valdos teritorijoje. Tokioje vie- 
toje, į kurią ilgais žiemos mėnesiais niekas nekelia 
kojos. Ji nuvarė automobilį ten ir paliko. Nes jame 
yra neišnaikinamų dalykų, dėmių, apgadinimų, in- 
kriminuojančių įkalčių arba vaikų kūnai. 


11 skyrius 


Džordžas Trojus labai stengėsi atsakyti, bet nesėk- 
mingai, nuo klausimo esmės jis nuklydo į įvairius 
šalutinius pasvarstymus. Pasileido pasakoti apie 
aplankytus valstybės paveldo saugomus objektus, 
nuostabius statinius, tokius kaip Klasvortas ir Blen- 
heimas, kuriuos jis visuomet norėjęs pamatyti, bet ne- 
turėjęs laiko, apie Škotijos dykynę, kurioje jo tolimas 
pusbrolis, jau seniai miręs, buvo pašautas į koją, kai 
neprotingai išėjo pasivaikščioti, kai tuo metu ten vyko 
medžioklė. Jo žmona, ne Vainas, galiausiai nutraukė 
jį žodžiais: „tai labai įdomu, mielasis, bet ne tai, kas 
seržantą dabar domina“. 

— Ota dykynė, - paklausė Vainas, - kurioje vaikš- 
čiojo jūsų pusbrolis, ar ji priklausė jo šeimai? Noriu 
paklausti, ar jos savininkas buvo jo pažįstamas ar 
giminaitis? 

— Dievulėliau, ne, - atsakė Efė Troj, kuri aiškiai 
buvo tą istoriją girdėjusi anksčiau, tikriausiai ne vieną 
kartą. — Trojų šeima visai ne tos lygos. Tas pusbrolis 
gyveno Morkambe ir, šiaip ar taip, tai nutiko dvide- 
šimt šeštaisiais metais. 

Vainas nenustebo. 


175 


— Taigi, ar Džoana, - kadangi niekas neprieštara- 
vo, jis ėmė ją vadinti Džoana, - pažįsta ką nors, kas 
turėtų didelę žemės valdą? 

— Negalima sakyti „pažįsta . Arčiausiai prie tokių 
žmonių ji buvo priėjusi, kai papildomai ruošė kan- 
didatus valstybiniams egzaminams. Buvo viena tokia 
mergaitė, dabar neprisimenu jos pavardės, - atrodė, 
kad ponia Troj norėjo paprašyti vyro pagalbos, bet 
persigalvojo žinodama, koks bus rezultatas. — Nei 
tai Džiulija, nei tai Džiudit kažkokia. Džoanai ji ne- 
patiko, sakė, kad baisiai nemandagi. Jos tėvai buvo 
Saltramo dvaro šeimininkai, tikriausiai ir dabar yra. 
Žinote tą didelį namą su beveik keturiasdešimties 
akrų teritorija, kuris prieš kokius dešimt ar dvidešimt 
metų buvo restauruotas? Forbio kelyje. Kokia gi jų 
pavardė? 

— Grinvelai, - pasakė Vainas. Apieškant visas apy- 
linkių valdas, buvo aplankytas ir Saltramo dvaras bei 
jo teritorija, Grinvelai taip pat apklausti. — Gal yra 
tokių vietų, kur Džoana mėgsta nueiti ar nuvažiuoti? 
Juk ji nebūtinai turi pažinoti šeimininkus ir nebū- 
tinai šiose apylinkėse. Gal yra vietų, kur ji eidavusi 
pasivaikščioti, ten, kur esama visuomenei prieinamų 
pėsčiųjų takų? 

— Ji nelabai mėgsta vaikščioti, - daugiau nebegalė- 
damas tylėti pasakė Džordžas Trojus. - Kartais prak- 
tikuoja greitąjį ėjimą ar, kaip dabar madinga sakyti, 
pabėgioja, kaip ten šitai vadinasi. Bet jau tikrai nei 
jinai, nei kas nors kitas netrauktų ilgiausią kelią, kad 
pabėgiotų privačios valdos takais. Ne, neįsivaizduoja- 

ma, kad kas taip elgtųsi, tik ne tada, kai ir prie namų 
pakanka vietų palakstyti. Jei nori pagimnastikuoti, ji 
eina į sporto klubą, kaip dabar vadina gimnastikos 
sales. Džoana man sakė, kad žodis „gimnastika“ kilęs 
iš graikų kalbos ir maždaug reiškia „apsinuoginti“. 
Aišku, nesakau, kad ji ten apsinuogindavo, žinoma, 
ne. Džoana visuomet rengiasi padoriai, tiesą sakau, 
Efe? Esame matę ją su šortais, bet tik labai karštu 
oru, taip sakant, tikriausiai šortus ji maunasi ir į tą 
sporto salę. Bet kad ir kaip ji rengtųsi, nėra nė men- 
kiausios abejonės, kad gimnastikuoja ji būtent ten, 
tame sporto klube. 

Jam stabtelėjus atsikvėpti, staigiai įsiterpė Efė: 

— Bijau, kad nelabai kuo galime padėti. Džoana 
gimė kaime ir ten praleido daugiausia laiko, bet nega- 
lėčiau pasakyti, kad ji mėgsta kaimą, tikrai ne. Tokie 
dalykai, kaip gamta, žemės ūkis ar augalai ir gyvūnai, 
jos, galima sakyti, nedomina. 

— Juk pranešite mums, kai ją surasite, ar taip? — 
Džordžas Trojus, regis, liovėsi jaudintis dėl dukters, 
nes prabilo taip, tarytum Kingsmarko policija ir vi- 
sos šalies tarnybos ieškotų autobuse palikto jo liet- 
sargio. — Kai ji atsiras, kad ir kur dabar būtų. Mes 
norėtume žinoti. 

— Galite neabejoti, pone, — stengdamasis kalbėti 
kiek įmanoma žvaliau, pasakė Vainas. 

— Kaip gera žinoti, ar ne, Efe? Kaip smagu žinoti, 
kad jie mums apie viską praneš. Iš pradžių aš labai 
jaudinausi, mudu abu labai jaudinomės. Mano žmona 
jaudinosi ne mažiau už mane. Žinote, ji visai ne tokia, 

kokią įsivaizduotumėte tipišką pamotę, tikrai ne. Kol 
mano vargšė mieloji pirmoji žmona buvo gyva, mes 
draugavome šeimomis, iš tiesų tai ji yra ir Džoanos 
krikštamotė. Krikštamotė ir pamotė, tai labai neį- 
prasta kombinacija, kaip galvojate? Matote, Efė yra 
jai ir krikštamotė, ir pamotė. Vargšei Džoanai buvo 
tik šešiolika, kai mirė jos mama, baisus dalykas jaunai 
merginai, ji visai neteko pusiausvyros, jai buvo labai 
labai blogai, o aš niekuo padėti negalėjau. Viską pada- 
rė Efė. Efė atėjo tarsi angelas ir išgelbėjo Džoaną nuo 
visko, ji buvo jai motina, ir krikštamotė, ir pamotė, 
visos trys ji buvo jai, ir visai neperdedu sakydamas, 
kad būtent ji išgelbėjo Džoanai sveiką protą... 

Sulig šiais žodžiais Bariui Vainui, kuris pasijuto 
tarytum trenktas per galvą kažko didelio ir sunkaus, 
išsijungė klausa. Jis sėdėjo, kaip tikriausiai parafra- 
zuotų Veksfordas, tarytum paminklas kantrybei ir 
šypsojosi liejantis tai beprasmei tiradai, kol jį išva- 
davo Efė, pašokdama ant kojų ir pakartodama savo 
paskutinius žodžius: „Bijau, kad nelabai kuo galime 
padėti.“ 

Ji palydėjo jį prie durų, stabtelėjo prieš atidary- 
dama ir pasakė: 

— Aš vis dar jaudinuosi. Ar yra dėl ko? 

Vainas pasakė tiesą: 

— Nežinau, ponia Troj. Tikrai nežinau. 


Nė vienas dantistas nesikreipė pranešti, kad pas jį 


buvo apsilankiusi jauna moteris dėl nulūžusio dan- 
ties vainikėlio. Veksfordas buvo įsitikinęs, jog atsiras 

sakančių, kad ją matė ir tvarkė jos burną, net jei tų 
pacienčių tapatybė aiškiai ne ta. Bet negauta nė vieno 
pranešimo. Kadangi tai buvo taip neįprasta, jis net 
išsirinko pirmą pasitaikiusį policijos skyrių tolima- 
me Škotijos regione ir paklausė vadovaujančio de- 
tektyvo, ar pareigūnai tikrai perspėję dantistus. Jokių 
abejonių, pranešta kiekvienam plačiai išsidriekusio 
regiono dantistui, visi iki vieno mielai sutikę padėti. 

Jei nukrenta vainikėlis, nejau neskauda? Veksfor- 
das nežinojo. Jis paskambino savo dantistui ir tas pa- 
aiškino, kad viskas priklauso nuo to, ant kokio danties 
tas vainikėlis buvo uždėtas. Neskaudėtų, jei vainikėlis 
ant danties su negyvu nervu arba ant implanto. Kal- 
bant apie išvaizdą, nulūžusio danties nesimatytų, jei 
jis krūminis, o taip greičiausiai ir yra. Tačiau padėjęs 
ragelį, Vekstordas prisiminė, ką sakė Efė Troj: kad 
Džoana apsivilkusi dantis, nes manė, jog jie negražūs 
ir ją sendina... 

Dabar tas dantis atrodytų dar negražiau. Jei ji nesi- 
lankė pas dantistą, tai kodėl? Gal kad jai išvaizda ne- 
berūpėjo, o danties neskaudėjo? O gal kad ji numanė 
juos perspėsiant dantistus ir nenorėjo į save atkreipti 
dėmesio? O gal dėl daug baisesnės priežasties? 

Kol buvo apieškomos plačios Seivesburio ir Min- 
fordo dvarų valdos, abi lengvai pasiekiamos nuo kelio, 
Veksfordas nužingsniavo į savo susitikimą Haldono 
Finčo mokykloje. Ji taip pat yra didelė vidurinė mo- 
kykla, bet visuotinai pripažinta — bent jau iki Filipos 
Sikorski atėjimo — kaip kur kas prestižiškesnė už se- 
nąją Kingsmarko grafystės vidurinę. Jei tik galėjai, 

savo vaikus siuntei būtent į ją. Pasitaikydavo, kad 
tėvai, kuriems rūpėjo vaikų išsilavinimas, būtent dėl 
to persikraustydavo į Haldono Finčo mokyklai pri- 
klausančius rajonus. Džoana Troj aiškiai buvo puikiai 
išsilavinusi ir padariusi ypatingą įspūdį, kad tokia 
jauna ten gavo darbą. - 

Buvo paskutinė trimestro diena. Visa Haldono 
Finčo mokykla per pietus baigs darbą ir išsiskirstys 
Kalėdų atostogų. Nuo šiandien niekas nebesigrožės 
vestibiulyje ant nedidelės pakylos stovinčia kukliai 
baltai ir sidabru puošta Kalėdų egle. Iš lifto išėjo vy- 
ras, nepanašus nei į mokytoją, nei į tėvą, nei į mo- 
kyklos inspektorių, bet galintis būti bet kuris iš jų. 
Neaukštas, liesokas, smėlio spalvos plaukais, su džin- 
sais ir rudu odiniu švarku. Veksfordą palydėjo viršun 
į mokyklos direktorės kabinetą. Ji visiškai neatitiko 
jo susikurto mokyklos vadovės stereotipo. Tamsiai 
raudonai lakuotais nagais, pasidažiusi tamsiai rau- 
donu lūpdažiu, o jei jos sijono ir negalima pavadinti 
mini, tai jis vos siekė kelius. Labai šviesūs plaukai 
susukti garbanomis apie dailios formos galvą. Atrodė 
maždaug keturiasdešimties, aukšta ir liauna, kvepėjo 
kvepalais, kuriuos Veksfordas — jis gerai atskirdavo 
kvepalus — atpažino esant Lauros Biadžioti „Roma“. 
Kaip ir daugelio sėkmės lydimų naujojo amžiaus mo- 
terų, Filipos Sikorski išvaizda, būdas ir kalbos manie- 
ra labai skyrėsi nuo stereotipo. 

— Be abejo, skaičiau apie Džoanos dingimą, vy- 
riausiasis inspektoriau. Manau, norėsite manęs pa- 
klausti apie jos išėjimo iš darbo aplinkybes, — balsas, 

kurį jis tikėjosi būsiant aristokratišką, skambėjo su 
stipriomis Lankašyro intonacijomis. Dar viena staig- 
mena. — Beje, gal jums bus įdomu sužinoti, kad čia 
ką tik buvo atėjęs Žmogus, pavarde Kolmanas. Sakėsi 
esąs privatus detektyvas. Žinoma, su juo pasimatyti 
negalėjau, nes buvau susitarusi su jumis. 

— Manau, sutikau jį apačioje. Jo firmą pasamdė 
dingusių vaikų močiutė. 

— Supratau. Turbūt norite, kad pereičiau prie Džo- 
anos Troj. Tuo metu, kai ji išėjo, čia dirbau dar tik 
šešis mėnesius ir, nors tai buvo prieš penkerius metus, 
iki šiol negaliu atsigauti nuo to sukrėtimo. 

— Kodėl, ponia Sikorski? 

— Tai buvo taip nebūtina, — atsakė ji. - Ji nieko 
nepadarė. Tas kvailas berniūkštis viską įsivaizdavo, 
sukūrė ar nežinau ką. Nežinau kodėl. Kažkoks psi- 
chologas sakė, kad jis buvo ties nervinio protrūkio 
riba. Nesąmonė, tada pasakiau, netikiu aš jokiais ner- 
viniais protrūkiais, — Veksfordas nuoširdžiai su ja 
sutiko, bet to nepasakė. - Manau, norėsite žinoti, kaip 
viskas buvo. Ar jau girdėjote Vimbornų versiją? 

— Vimbornų? 

— Ak, atleiskite. Jie Deimono tėvai. Jis - Deimonas 
Vimbornas. Dabar aišku, kad negirdėjote. Trumpai 
tariant, buvo taip. Džoana pavadavo susirgusį kūno 
kultūros mokytoją. Ji su moksleiviais buvo sporto 
aikštėje, mergaitės žaidė tinklinį, o berniukai, kokie 
aštuoni, tenisą. Buvo sujungtos dvi popietinės pa- 
mokos. Paskui ji sugrįžo su vaikais į drabužinę, bet 
ten užsibuvo ne ilgiau nei kelias minutes. Kitą dieną 


pas mane atėjo baisiausiai įsiutę ponai Vimbornai ir 
papasakojo, kad Deimonas sakė, jog Džoana pavo- 
gė dvidešimties svarų banknotą iš jo kuprinės. Ta 
kabėjo ant jo kabliuko ir, kai jis atėjo į drabužinę su 
berniukais — visos mergaitės jau buvo ten, - panelė 
Troj kažką darė su jo kuprine. Buvo įkišusi į ją ranką, 
pasakė jis. 

Taigi, buvo labai nesmagu. Aš apklausiau Deimo- 
ną, jis laikėsi savo istorijos. Sakė nesusigaudęs, kol 
negrįžęs namo. Paskui paieškojęs savo pinigų ir su- 
pratęs, kad jie dingo. Paklausiau jo, ką jis, po galais, 
sau manęs palikdamas drabužinėje kabėti kuprinę su 
dvidešimčia svarų, bet, savaime suprantama, esmė 
iš tiesų ne ta. Apklausiau ir ten buvusias mergaites, 
bet nė viena nieko nepastebėjusi. O paskui man teko 
paklausti Džoanos. 

— Nemalonus uždavinys, - pasakė Veksfordas. 

— Taip. Bet buvo gana keista. Tikėjausi, kad ji pa- 
sipiktins, negalės patikėti, bus šokiruota. Tačiau ji 
visiškai nenustebo. Ne, šitaip sakyti būtų netikslu. 
Atrodė, kad ji tai priėmė, na, taip, kaip priimtumėt, 
kad atsitiko kažkas blogo, bet to nutikimo tikimybė 
buvo didelė iš pat pradžių. Jums tikriausiai keista, 
kad, praėjus tiek laiko, aš viską taip gerai prisimenu, — 
Veksfordui pakračius galvą ji nusišypsojo. — Tiesiog 
prisimenu. Prisimenu visas tų pokalbių smulkme- 
nas — tokį jie man padarė įspūdį. Džoana pasakė 
vieną labai keistą dalyką. Tiesiog negalėjau patikė- 
ti savo ausimis. Ji tarė: „Aš nevogiau jo pinigų, bet 
duosiu jam dvidešimt svarų, jei nuo to jis pasijus 
geriau.“ Kalbėjo absoliučiai ramiai, šaltu ir tvirtu 

balsu. Paskui pridūrė: „Bet kuriuo atveju paduosiu 
prašymą išeiti. Gausite jį šiandien po pietų.“ Apie 
policiją ji nieko neužsiminė, neprašė manęs, kad jos 
nekviesčiau. Aš pasakiau: „Negaliu sulaikyti ponų 
Vimbornų,, jei jie norėtų iškviesti policiją“, o ji atsakė: 
„Be abejo, negalite. Žinau.“ 

— Ir kas paskui? | 

— Vimbornai policijos nekvietė, manyčiau, žino- 
te. Nežinau kodėl, bet spėju, kad apie savo brangųjį 
berniuką jie žinojo daugiau, nei išsidavė. Galbūt jis 
ir anksčiau yra žarstęsis panašiais nepagrįstais kal- 
tinimais. Bet kaip ir sakau, nežinau. Džoana buvo 
nepalenkiama, jos perkalbėti nepavyko. Man buvo 
labai apmaudu. Ji puiki mokytoja ir manęs niekaip 
neapleidžia jausmas, kad tai didžiulis praradimas, 
kai sugebi mokyti, ir taip gerai kaip ji, gaila švaistyti 
tą talentą vertimams ir pamokoms internetu ar dar 
kam nors, kuo ji dabar užsiima. 

Filipa Sikorski labai pagyvėjo. Jos veidas lengvai 
paraudo. Štai jums dar vienas žmogus, kuriam, regis, 
patiko Džoana Troj, moteris, kurią jos buvęs vyras 
apibūdino kaip nesimpatišką. 

— Ar nuo to laiko palaikėte su ja ryšius? —- paklausė 
Veksfordas. 

— Keista, kad tokiomis aplinkybėmis klausiate. 
Mėginau palaikyti, bet ji nerodė entuziazmo. Man 
susidarė įspūdis, kad ji norėjo nutraukti visus ryšius 
su Haldono Finčo mokykla, palikti viską praeityje 
ir stengtis pamiršti. Beje, Deimonas išlaikė tik du 
valstybinius mokyklos baigimo egzaminus ir, kiek 
girdėjau apie jį paskutinį kartą, bastosi po pasaulį 

dirbdamas atsitiktinius darbus, kad prasimaitintų, - ji 
nusišypsojo. — Tas incidentas drabužinėje, kad ir kas 
ten būtų atsitikę, nuo kuprinių jo aiškiai neatgrasė. 

Dėkodamas jai ir išeidamas, Veksfordas ėmė svars- 
tyti, ar bus daug naudos iš pokalbio su Vimbornų šei- 
ma, jei Deimonas, kuriam dabar jau dvidešimt dveji, 
kažkur toli išvažiavęs. Kita vertus, jo tėvai gali žinoti 
tiek pat kiek Deimonas ar net daugiau. Kam šešio- 
likamečiam berniukui apkaltinti mokytoją vagyste 
iš jo? Gal todėl, kad jis tikrai matė ar manė matęs ją 
rausiantis jo krepšyje. Tada kas privertė jį pakeisti 
nuomonę? O gal jos nematė ir žinojo nematęs, bet 
kažkodėl norėjo pridaryti jai nemalonumų ir taip 
įskaudinti. Ir vėlgi, kodėl vėliau pakeitė nuomonę? 
Ponia Vimborn ar jos vyras galbūt galės jam paaiškin- 
ti. Jų namai netoli mokyklos. Eidamas gatve, kur buvo 
jų namas, jis galvojo apie apsauginius ir gynybinius 
mechanizmus, kurie paprastai įsijungia, kai tėvas ar 
motina iškviečiami išklausyti kaltinimų jo ar jos vai- 
kui. Ypač jos vaikui. Pajutusios grėsmę savo atžalai, 
moterys gali tapti tikros tigrės. Net ir protingiausios 
dažniausiai nesutinka nė su vienu, kuris sako, kad jų 
vaikas blogai elgiasi. 

Rozmari Vimborn nebuvo iš tų protingiausių. 
Vos tik jam atsisėdus priešais ją labai mažoje ir ne- 
tvarkingoje svetainėje ir pasakius, ko atėjęs, ji puolė 
rėksmingai neigti, kad Deimono elgesys buvęs ne itin 
pavyzdinis. Iš tiesų juk jis tiesiog suklydęs. Visi kar- 
tais klysta, tiesa? Jis manė matęs „tą moterį vagiant 
jo pinigus. Buvęs toks prislėgtas, kad nežinojo, ką 
sakąs. Bet kai aptiko, kad dingo jo dvidešimt svarų... 

Vargšeliui Deimonui dvidešimt svarų buvę dideli pi- 
nigai, visas kapitalas. Jie gyvenę neturtingai, nebuvę 
turtingi Žmonės, pragyventi užtekdavę, bet tik tiek. 
Tuos pinigus Deimonas užsidirbęs pas ūkininką, šeš- 
tadieniais už prekystalio pardavinėdamas jo vaisius 
ir daržoves. 

— Bet panelė Troj jų nevogė, ar ne, ponia Vim- 
born? 

— Niekas jų nepavogė, kaip ir sakiau. Bet juk visi 
kartais klysta, tiesa? — toji moteris buvo tikrai bar- 
ninga, aštrių bruožų, pirma laiko susiraukšlėjusiu 
veidu. — Ji labai neprotingai pasielgė, kad išėjo. Dei- 
monas pripažino suklydęs. Ji baisi pasipūtėlė, va todėl 
taip ir padarė, ji apie save tokios geros nuomonės, kad 
tiesiog negalėjo susitaikyti, kad nekaltas berniukas 
padarė klaidą. Tiesiog ėmė ir išėjo iš piktumo. 

— Ar Deimonui patiko panelė Troj? 

— Patiko? Dėl ko čia dabar? Ji jam buvo tiesiog mo- 
kytoja. Nesakau, kad tikrasis kūno kultūros mokytojas 
jam nepatiko labiau. Šiaip ar taip, jis buvo vyras, jam 

Veksfordas švelniai paklausė: 

— Kur Deimonas galiausiai rado pinigus? 

— Jie visąlaik buvo jo kuprinėje, sulankstyti ir įkišti 
į knygą kaip žymeklis. 

Beprasmis vizitas, bevaisis pokalbis, grįždamas 
galvojo Veksfordas. Iki policijos skyriaus gana ilgas 
kelias, ir dabar jis niekaip negalėjo suprasti, kas jį 
apsėdo, kad išėjo pėsčiomis. Gal tai ir sveika, bet tuo 
metu jis nepagalvojo, kad pėsčiomis teks ir grįžti. Vėl 
pradėjo lyti, dabar jau nepaliaujamai. 

„Kalėdinė akcija!“ — šaukė blyksinti neoninė iška- 
ba per visą Kingsbruko tiltą. Anksčiau ten kabėdavo 
užrašas „Penkios kalėdinių pirkinių dienos“, bet šiais 
laikais visos dienos yra apsipirkimo akcijos. Ar ta 
iškaba jau seniai ten kabo, tik jis nepastebėjo? Kaip 
tikriausiai nepastebėjo ir išpuoštos Centrinės gatvės, 
įprastinių simbolių, angelų, eglių, varpelių, senukų su 
barzdomis ir juokingomis kepurėmis. Viskas tvieskė 
raudonomis, žaliomis ir baltomis šviesomis ir atrodė 
prastesnio skonio nei paprastai. Tik anksčiau ten ne- 
kabėjo plakatas su užrašu „Dingę iš namų“ ir dviem 
spalvotomis Džailso ir Sofi nuotraukomis po juo. Te- 
lefono numerio jis nepažino. Nevietinis, tikriausiai 
agentūros „Ieškom ir surandam" įkurta speciali linija. 
Kažkodėl jį tai suerzino ir dar labiau padidino pyktį 
ant savęs už tai, kad dar nesugebėjęs nupirkti jokių 
dovanų. Ar iš jųdviejų su Dora tikimasi ko nors Ka- 
lumui Čepmenui? Jį apėmė įprastinė kalėdinė panika. 
Bet, tiesą sakant, dovaną jis turi nupirkti tik Dorai. 
Visais kitais pasirūpins ji, tikriausiai jau ir bus viską 
supirkusi ir, kaip visada, dailiai ir skoningai suvy- 
niojusi. Jį nudiegė kaltės jausmas, jis tikėjosi, kad jai 
patinka rūpintis dovanomis, kad ji visus tuos metus 
neapsimetinėja. 

Kino teatre rodomo filmo pavadinimas tiko tiesiog 
puikiai: „Ko nori moterys“. Regis, jos niekada nenori 
to, ką jis joms nuperka. Veksfordas užėjo į Kingsbruko 
universalinę, ėjo lėtai ir pastebėjo dar daugiau „Dingę 
iš namų“ plakatų, paskui suglumęs spoksojo į eiles 
drabužių, rankinių, kvailų mažmožių „moteriai, kuri 
turi viską“, į kvepalų buteliukus, pėdkelnes, absurdiš- 

kus, gluminančius apatinius. Į pastarųjų parduotuvę 
jis ir užėjo. Prie prekystalio stovėjo Burdenas, kuris, 
regis, puikiai žinojo, ką pirkti. 

— Bu, — pasakė Veksfordas, bet pasijuto geriau. Mai- 
kas tikrai žinos. Ko nori ar ką dėvi kitų Žmonos, jis tik- 
riausiai žinos daugiau nei pats Veksfordas. Su paleng- 
vėjimu atsidusęs jis atsidavė į inspektoriaus rankas. 


12 skyrius 


Piterio Bakstono santuokos suvokimu, vyras ir žmo- 
na neturi būti tarsi surišti virve. Jis buvo vedęs ir 
anksčiau. Būtų netikslu sakyti, kad su pirmąja žmona 
jiedu gyveno atskirus gyvenimus, tačiau kiekvienas 
turėjo savų interesų ir pomėgių, dažnai išeidavo iš 
namų atskirai. Štai taip ir prasidėjo griūtis, pasakė 
Šarona, čia ir buvusi bėda. Jos įsitikinimai visai ki- 
tokie. | 

Vyrui reikia jos paramos ir patarimų, balso, nuo- 
lat šnibždančio į ausį išminties ir įžvalgos žodžius. 
Be jos jis pražūtų. Jai net nerūpėdavę, jei per kvies- 
tinę vakarienę jis sėdėdavęs šalia ko nors kito, jei 
tik jis neprisidirbdavo savo nediskretišku elgesiu ir 
kvailomis šnekomis. Negalima sakyti, kad ji pavydi 
ar net itin savininkiška. To neleido jos absoliutus 
pasitikėjimas savo išvaizda, seksualiniu patrauklumu 
ir asmenybe. Jos pačios akimis, ji privalėjo prižiūrėti 
Piterį kiekvieną dienos minutę, išskyrus tada, kai 
jis būdavęs Trafalgaro aikštėje, bet tuomet ji dažnai 
skambino. Jos valdžia jam glūdėjo jo priklausomy- 
bėje nuo jos, kurią ji iš esmės pati ir sukūrė. Ji nu- 
sprendė iš jo nulipdyti tokį vyrą, kokio ji norinti, ir 
vienintelė jos nesėkmė buvo nesugebėjimas sulaikyti 
jo nuo gėrimo. | 

Beveik vienintelė. Žmonių prigimtis tokia, kad 
ilgai būti kaliniais jie nenori. Piteris nenorėjo pabėgti 
nuo savo santuokos. Jis džiaugėsi ja ir didžiavosi savo 
žmona. Kai ji pagimdys du ar tris vaikus, savo val- 
dingumą ir poreikį būti reikalinga sutelks ties jais. Jis 
nenorėjo pabėgti visam laikui, tik troško galimybės 
išsprūsti keletui valandų. Pabūti savimi, individu, ne 
vienu iš poros, ne puse organizmo, vadinamo santuo- 
ka, ir to troško tik labai trumpam. 

Bėgo savaitgalis po savaitgalio. Šarona apsipirko 
Kalėdoms, o jis apipirko Šaroną. Neskaitant „didžio- 
sios“ dovanos, ji norėdavo, kad jis pakabintų jai ko- 
jinę gėrybių: kvepalų, brangių makiažo smulkmenų, 
aštuoniolikos karatų auksinį raktų pakabutį, perlų 
auskarus. Atrodė, kad jis visiškai pamiršo mėlynąjį 
automobilį karjere, tai, kas buvo jo viduje, ir smarvę. 
Apie jį jiedu visai nekalbėjo, nuo tada, kai tą sek- 
madienio popietę išvažiavo iš Pasingemo dvaro, nė 
vienas nepratarė nė žodžio apie jį. Be abejo, Šarona 
įtikėjo, kad jis nusprendė paklausyti jos patarimo ir, 
kaip ir ji, pamiršti tą automobilį, palikti jį ten, kur ir 
buvo, kol jį uždengs šakos, gervuogynai ir paparčiai, 
rūdys sugrauš kėbulą, o tai, kas yra jo viduje, supus 
ir išnyks, kol liks tik kaulai. Kol laikas sugers ir ne- 
utralizuos tą siaubingą smarvę. 

Jis nepamiršo. Dabar apie tą automobilį jis gal- 
vojo kone visąlaik. Per susitikimus, konferencijas, 
apsipirkdamas Kalėdoms, peržiūrinėdamas naują 
produkciją, naršydamas internete ir pasirašinėdamas 
sutartis. Vienintelis būdas atsikratyti siaubingos vi- 
zijos, kad automobilis išsipūtė iki autobuso dydžio ir 

užpildė visą karjerą ir kad smarvė sklido per kaimą 
lyg nuodingos dujos, buvo nuvažiuoti ten ir pačiam 
pasižiūrėti ir gal — gal — kažkaip tą sutvarkyti. Bet 
kaip tą padaryti, kad nesužinotų Šarona? 

Juk, šiaip ar taip, jis yra viršininkas. Jei jis nenorė- 
tų vidury savaitės vykti į konferenciją, niekas nega- 
lėtų jam papriekaištauti. Ir jau tikrai - nebent įvyktų 
tas gresiantis perėmimas — niekas negalėtų jo atleisti. 
Jam tereikia pasakyti, kad jis turįs kitą, svarbesnį, 
susitikimą. Bet Šarona skambintų. Per konferenciją 
bet jo konferencijoje nebūtų, jis būtų pakeliui į ma- 
gistralę M2. Jei Šarona paklaustų, kur yra tas kitas 
susitikimas, padėjėja galėtų atsakyti nežinanti, juk ji 
ir nežinotų, nes to susitikimo ir nebūtų, bet Šarona 
užtaisytų tikrą pragarą. Galiausiai reikalai pasisuko 
visai kita linkme, nei jis tikėjosi. Kaip paprastai. Jis 
pasakė savo žmonai susitinkantis su svarbiu inves- 
tuotoju Beizingstoke ir nebūsiąs Londone didžiąją 
dalį ryto ir per pietus. Ji net nepaklausė, kas jis toks, 
ar jo telefono numerio. Dešimtą valandą ji.tvarkėsi 
plaukus, o paskui ėjo į madų demonstravimą. 

Jo firma ar tie, kuriems jis teikėsi pasakyti, išgirdo 
visai kitą istoriją. Laidotuvės Saryje. Jo vairuotojas ėmė 
gana primygtinai siūlytis jį nuvežti, kai Piteris pasakė, 
kad nei jo, nei bentlio nereikės, kad jis vairuosiąs pats. 
Tai buvo dar negirdėtas dalykas. Piteriui pasakius, kad 
jo nuosavą automobilį reikia pravėžinti, Antonijus pa- 
sisiūlė nuvažiuoti juo į Godlmingą. Įspaustas į kampą, 
jo darbdavys buvo priverstas nedrąsiai pasiaiškinti, 
kad jam norisi pabūti vienam ir pamąstyti. 

Savo mersedese jis vienas nesėdėjo nuo tada, kai 
nusipirko jį prieš pusantrų metų. Iš pradžių būti vie- 
nam ir prie vairo buvo gana malonu, bet po kurio 
laiko, laukiant grūstyse dėl įvairių kliūčių ir kelio dar- 
bų, jam ėmė trūkti ko nors, su kuo galėtų pasikalbėti 
apie eismą, ko nors, kas jam pasakytų, kaip padėtis 
pablogėjusi nuo praeitų metų ir kad ji dėl to kaltinanti 
valdžią. Bet galiausiai magistralė priešais jį atsilaisvi- 
no, jis išsuko iš pagrindinio kelio, paskui ir iš šito ir 
gerokai prieš vidurdienį įsuko į dar siauresnį keliuką, 
vedantį į Pasingemo dvarą. Nors diena pasitaikė ir 
žvarboka, jis nuleido automobilio langą ir pauostė 
orą. Jokios smarvės, nieko. Nejau jis iš tiesų galvojo, 
kad ji bus? Čia? Žinoma, galvojo, baimė užtemdė jo 
dienas ir žiauriai persekiojo naktimis. Dabar, kadangi 
nesijautė smarvės, net ir pakilus prie namo vedan- 
čiu keliuku, jam nušvito viltis, viltis, kurią jis žinojo 
esant nelogišką, kad automobilis dingo, įsmuko į šla- 
pią žemę ar buvo nutemptas į laukus. Jis net pusiau 
įtikino save viską įsivaizdavęs. Šiaip ar taip, daugiau 
niekas to automobilio nematė, visas tas siaubas kilo 
iš kažko, kas gali būti tiesiog haliucinacija... 

Nors Piteris ir galėjo pasistatyti automobilį ten, 
kur keliukas suko į mišką, visgi privažiavo prie pat 
namo. Dabar, jau atvažiavęs čia, jis įsibaiminęs pajuto 
nenumaldomą norą atidėti karjero apžiūrą. Nes, žino- 
ma, tai nebuvo nei haliucinacija, nei jis viską įsivaiz- 
davo. Lėtai lipdamas iš automobilio Piteris pauostė 
orą. Jei jis dėl to automobilio nieko nedarys, būdamas 
čia nuolat uostys tą orą ir tas uostymas taps neatski- 
riamas nuo gyvenimo Pasingemo dvare. Atvažiuoji, 

sustoji, uostai... Piteris persiavė batus į guminius bo- 
tus ir ėmė eiti keliuku. Ir tada nutiko labai nesmagus 
dalykas. Jis buvo visai pamiršęs ūkininko daržinę lau- 
kuose ir štai dabar tas pats ūkininkas stovėjo ant jos 
stogo ir grandininiu pjūklu genėjo svyrančias medžių 
šakas. Jo išvengti buvo neįmanoma. Pamatęs Piterį, 
Rikas Mičelas kilstelėjo ranką ir šūktelėjo: „Seniai 
bematytas! Ar sveiks?“ Piteris palinksėjo ir vangiai 
mostelėjo. Keliuko vingyje dingęs ūkininkui iš akių, 
jis darsyk pakėlė galvą, giliai įkvėpė pro nosį, paskui 
dar sykį. Nieko. Jei automobilio tikrai ten nebus, jam 
teks apsilankyti pas psichiatrą, nes tai jau gana rimta. 
Jam už nugaros vėl subarškėjo ir užkaukė grandininis 
pjūklas. 

Žinoma, kad jis buvo ten. Mažas, tamsiai mėly- 
nas automobilis, apvirtęs ant šono, pro atvirą langą 
skleidžiantis siaubingą smarvę. Čia ją puikiai užuo- 
dė, o juk stovėjo net per dvidešimt pėdų viršum jo. 
Gal vertėtų truputį nusileisti, prieiti arčiau, pažiūrėti 
vidun? | | 

Karjero šlaitai gana statūs, vien nedidelės nuošliau- 
žos, išvagotos medžių šaknų, apaugusios gervuogy- 
nais ir sudžiūvusiais paparčiais, nusėtos nulūžusiomis 
šakomis. Tos šakos apgaulingos, palaikęs kokią šakni- 
mi ir užlipęs, galėjai nučiuožti tiesiai žemyn. Piteris 
ėmė labai atsargiai leistis. Medžių šaknys apėjusios 
slidžiomis, šlapiomis samanomis. Kartą jis netyčia 
nusitvėrė nulūžusios šakos, kurią palaikė šaknimi. 
Paslydo ir išleido nei tai riksmą, nei tai keiksmą, ta- 
čiau tąkart nusitvėrė gyvos šaknies ir išsilaikė. Iš ten 
darsyk pažvelgė žemyn. Automobilio viduje pamatė 

kažką mėlyno, kas galėtų būti džinsinis drabužis, ir 
dar jis pamatė ranką, blyškią ranką ilgais pirštais. 

Gana. Arčiau jis nežengs nė žingsnio. Tai vienas 
tų vaikų. Jis ėmė kopti atgal. Kelias į viršų buvo len- 
gvesnis nei žemyn. Dabar jis geriau žinojo, kur slypi 
duobės ir pavojai. Užlipęs viršun, jis pamėgino nusi- 
valyti purvinas rankas į drėgną žolę, bet staigiai ati- 
traukė pirštu palietęs trijų colių ilgio šliužą. Atsistojus 
ir pakėlus akis vaizdas jam atėmė kvapą. Nuo kelio 
atsišakojusiu takeliu jo link ėjo Rikas Mičelas. 

— Ar sveiks? — iš tolo šūktelėjo Mičelas. Šita frazė 
buvo jo mėgstamiausia. - Girdėjau jūsų riksmą. Visas 
išsipurvinote. 

Piteris mintyse nusikeikė dėl to nevalingo šūks- 
nio. Žinojo, kad dabar jau viskas baigta. Daugiau jis 
nebegali apsimetinėti, kad ten apačioje nieko nėra. 
Artėdamas prie karjero krašto, Mičelas ėmė uostyti. 

— Kas per smarvė? 

Galiausiai apsivalęs, Piteris pasakė: 

— Matote tą automobilį? Jame yra, tiksliau, ma- 
nau, — du kūnai. 

— Tai tie dingę vaikai, - Mičelą apėmė baiminga 
pagarba. Jis žingtelėjo žingsnį atgal, paskui dar du. — 
Kas privertė jus ten pažiūrėti? Gi čia nebuvot ištisas 
savaites, a ne? — ir pats atsakė į savo klausimą. - Tik- 
riausiai kvapas. Gerai, kad čia atėjote. Visa laimė. 

Piteris apsisuko ir ėmė eiti takeliu. Paskui jį pa- 
traukęs Mičelas ėmė klausinėti, ar jis gerai jaučiasi, 
ir paslaugiai Žerti patarimus. Reikia paskambinti po- 
licijai. Tuoj pat su ja susisiekti. Ar jis turįs pasiėmęs 
mobilųjį telefoną? Jei ne, tai turi jis, Mičelas. Jis būsiąs 

kartu, padėsiąs jam. Piteris pasakė verčiau skambin- 
siąs iš namo. 

— Nenorėčiau jūsų gaišinti, — pasakė jis. — Pats 
susitvarkysiu. Jums tikrai neverta į tai veltis. 

Mičelas papurtė galvą. 

— Aš mielu noru. Nenorėčiau tokioj situacijoj pa- 
likt jūsų vieno. 

Jis aiškiai alpo noru dalyvauti rutuliojantis to- 
kiai dramai. Nepalyginsi su kasdieniu švaistymusi 
pjūklu. Neįtikėtina, bet įžengus į kelią, jis linksmai 
paklausė: 

— Tai ką veiksit per Kalėdas? Gal su ponia Bakston 
atvažiuosit čia vienai kitai dienai ar planuojat pasi- 
linksmint Londone? 

Stengdamasis atsispirti norui pasakyti, kad dabar 
jam atrodo, jog į Šv. Jono Pasingemą jis nebenorėsiąs 
ir kojos kelti, Piteris atsakė, kad jie būsią Londone. 
Piteris įsistebeilijo į namą. Tas atrodė netvarkingas, 
neprižiūrėtas, net apleistas, taip, kaip ir atrodo na- 
mas, prie kurio niekas ištisomis savaitėmis neprieina, 
išskyrus valytoją, kuri nori kuo greičiau atlikti savo 
darbą ir keliauti namo. Nei Kalėdų eglės svetainės 
lange, nei šviesų, nors diena pasitaikė tamsi. Mičelui 
sekant iš paskos, Piteris užlipo dešine žemų laiptelių 
puse, atrakino visas tris laukujų durų spynas ir jiedu 
įžengė vidun. 

Viduje šalta. Labai. Kas gi nutiko tam veiksmin- 
gam centriniam šildymui, nustatytam kasdien įsi- 
jungti devintą ryto ir išsijungti devintą vakaro? | 

— Maniau, kad šildymą laikote įjungtą, - pasakė 
Mičelas. 

— Taip ir yra. Matyt, kažkas sugedo. 

Rodydamas pavyzdį Mičelui, Piteris demonstraty- 
viai nusiavė botus ant kilimėlio, bet ūkininkas, avė- 
jęs sportbačius, dabar jau storai aplipusius purvu, 
nenusiavė. Nužirgliojo tiesiai per visą prieškambarį. 
Piteris stengėsi nežiūrėti į jo paliktus pėdsakus. Šitaip 
įspaustas į kampą jis suvokė, kad geriausia bus pra- 
nešti, ir baigta. Šaronai Kalėdos bus sugadintos, taip 
patirjam. Kodėl, prieš važiuodamas čionai, jis geriau 
apie tai nepagalvojo? Bet jis galvojo, ištisas savaites 
daugiau nieko ir neveikė, tik galvojo apie tą nelemtą 
automobilį, galvojo, negalėdamas galvoti apie kitus 
dalykus, kurie jo mintis užimtų kur kas naudingiau 
ir pelningiau. Jis pakėlė ragelį, suprato absoliučiai 
nežinąs vietos policijos telefono numerio ir pasisuko 
į savo pagalbininką. 

— Nulis vienas, aštuoni devyni, du... - pradėjo Mi- 
čelas. Jis mokėjo jį atmintinai. Kurgi ne. 


Atvažiavo pora uniformuotų pareigūnų, abu vyrai, 
ir paprašė Piterio parodyti jiems, kur yra automo- 
bilis. Seržantas pažinojo Riką Mičelą, buvo su juo 
labai draugingas, klausinėjo apie šeimą ir ką jis ketina 
veikti per Kalėdas. Nė vienam pareigūnui ūkininko 
dalyvavimas nepasirodė įkyrus. Kai Piteris parodė 
automobilį, jie pasiūlė jam grįžti į namus, idant „iš- 
vengtumėt tokio nemalonaus išgyvenimo pasikarto- 
jimo, pone“. 

Piteris pajuto neturįs pasirinkimo. Atsisėdo prie 
stalo ledinėje virtuvėje ir paklausė savęs, ką būtų da- 
ręs, jei nebūtų pasirodęs Mičelas. Ogi nieko, dabar 


pagalvojo jis, nieko. Būtų palikęs automobilį, kur tas 
buvęs, ir parvažiavęs namo. Po minutėlės ar dviejų 
jis atsistojo, įjungė orkaitę visu pajėgumu ir pravėrė 
jos dureles. Tai jam priminė jaunystę, kai gyveno vie- 
name kambaryje su „virtuvės zona“ ir dažnai įjungta 
orkaitė buvo vienintelis būdas pasišildyti. Vėl atsisė- 
dęs jis pamėgino prisiskambinti Paulinai, o paskui 
centrinio šildymo meistrui. Abu įsijungę atsakiklius. 
Lyg tyčia pamiršęs savo paties šaknis, Piteris pagalvo- 
jo, kad reikalai šitoje šalyje krypsta bloga linkme, jei 
valytojos įsitaiso automobilius ir atsakiklius. 

Praėjo visas pusvalandis, kol policija — ir Miče- 
las - sugrįžo atgal. Visi trys pakomentavo šaltį ir or- 
kaitės įjungimą, bet nė vienam pareigūnui, regis, tai 
neatrodė priežastis Piteriui neužsilaikyti Pasingemo 
dvare neribotą laiką laukti skambučių i ir dar daugiau 
policininkų. 

— Man reikia grįžti į Londoną. 

— Neabejoju, kad jums nebus kliūčių išvažiuoti šį 
vakarą, pone, - atsakė seržantas. 

Jo padėjėjas pasakė, kad Piteriui bus puiki galimy- 
bė, „jei pasisektų , susitvarkyti su šildymu. 

— Norėčiau išvažiuoti dabar, — pakartojo Piteris. 

— Deja, ne. Šitą bylą tirs kriminalinė policija. Labai 
tikėtina, kad patologas norės viską apžiūrėti, ee, vieto- 
je. Paskui reikės atvežti įrangą automobiliui iškelti. 

— O kas jame? - paklausė Piteris. | 

— Šiame etape to atskleisti negaliu, — atsakė ser- 
žantas. 

Kai policija išvyko, tą patį klausimą jis uždavė 
Mičelui. Jam atrodė absurdiška, kad šitas landūnas 

kaimynas galėtų daugiau už jį Žinoti apie jo žemėje 
esantį automobilį su kūnais. 

— Verčiau palikim tai policijai, gerai? — patenkinto 
savimi išraiška pamokomai pasakė Mičelas. - Čia 
tiesiog kaulai stingsta, a ne? Keliauju namo pietų. Gal 
galiu atsiųst žmoną atnešt jums ką suvalgyt? Kokią 
picą ar gabalą kišo? 

— Nepražūsiu, — pro sukąstus dantis iškošė Piteris. 
Kaip ir dėl tų valytojų su atsakikliais, pasaulis aiškiai 
apsivertęs aukštyn kojom, kai tokie kaimiečiai ima 
valgyti picas ir kišus. - Nesirūpinkit. 

— Ačiū už pagalbą, Rikai, — išeidamas tarė Mi- 
čelas. - Kai nieks nesako „ačiū“, tenka pačiam sau 
padėkoti, ane? 

Visos virtuvės grindys nupėduotos purvu. Kaip 
ir dauguma namų savininkų, kuriems sunku pasi- 
samdyti darbininkų, Piteris nuolat baiminosi prarasti 
Pauliną. Likus dviem dienoms iki Kalėdų, ji tikrai 
nenorėtų valyti purvo. Jis beveik susiruošė klaup- 
tis keturpėsčias valyti pats. Ir būtų valęs, bet išgirdo 
skambančią mechanišką muzikėlę. Jo nervinė būklė 
buvo tokia, kad jis akimirką nesusivokė, kodėl jo vir- 
tuvėje dešimt po dvylikos kažkas groja „Sur le pont 
d'Avignon“. Paskui susivokė ir iš švarko kišenės išsi- 
traukė mobilųjį. Skambino Šarona. 

— Kur tu buvai, Piteri? Visur apskambinau, tavo 
kontorą, kažkokią vietą, kur sakė tave būsiant. Sakė, 
kad išvažiavai į laidotuves. Kur tu esi? 

Jis neatsakė. 

— Ar tai svarbu, ee, brangioji? 

— Priklausomai nuo to, ar nori, kad šaltukui pa- 
spaudus Pasingemo dvare užšaltų vamzdžiai. Paulina 


197 


paskambino pranešti, kad išsijungė šildymas ir ji nie- 
kaip negali jo įjungti. Kur tu esi? 

Puiki proga. Jis galėtų pasakyti... Jo galvą užplūdo 
idėjos, ką jis galėtų pasakyti. 

— Aš Gilforde. Klausyk, kodėl gi man nenulėkus į 
riu vieną kitą laisvą valandą, - jis pasakysiąs smarvę 
buvus tokią, kad jam tekę pranešti policijai... — Gal 
man pavyktų pačiam sutvarkyti tą šildymą. 

— Pažadėk man paskambinti, Piteri. | 

— Žinoma, paskambinsiu. | 

Jis turėjo atsargų gėrimų spintelėje ir, suvokdamas, 
kad traukia tiesiu keliu duobėn, tiesiai iš butelio su- 
sivertė nemažai gryno viskio. Paskui pakilo į viršų 
ir atidarė dureles, už kurių tūnojo katilas. Dangtelis 
pakeltas, mygtukas paspaustas, liepsna užsidegė ir 
liko degti, taigi šildymas vėl veikia. Tokie dalykai ir 
pradžiugina žmogų, kuriam ilgai tenka įrodinėti, kad 
jis nusipelnęs mokslo laipsnio dujų inžinerijos srityje. 
Supukšėjo ir suburbuliavo radiatoriai ir name ėmė 
šilti. Šaronai jis dar neskambinsiąs. Verčiau tegu jau 
mano, kad su sistema jis prasikrapštė kelias valan- 
das. Leidžiantis žemyn vienu metu suskambo ir durų 
skambutis, ir telefonas. Pirmiau atsiliepsiąs telefonu. 
Skambino Vainu prisistatęs vyras iš Kingsmarko kri- 
minalinių tyrimų tarnybos. 

— Palaukite truputį, - pasakė Piteris. 

Prie durų stovėjo du uniformuoti policijos pa- 
reigūnai. Jų automobilyje priešais namą sėdėjo žilas 
vyras smėlio spalvos paltu. 

— Atvyko lordas Tremletas, pone. 

Susierzinęs Piteris iškošė: 

— Kas, po velnių, tas lordas Tremletas? 

— Patologas. Jis atvažiavo vietoje ištirti kūno. 

— Norite pasakyti kūnų, taip? 

— To tikrai negaliu pasakyti, pone. 

Gal galėtų pasakyti tas skambintojas. Piteris jo 
paklausė, bet tas neatsakė. | 

— Norėtume su jumis susitikti, pone Bakstonai. 
Kaip galima skubiau. 


13 skyrius 


Kai Burdenas su Bariu Vainu atvažiavo į Pasingemo 
dvarą, patologas jau buvo išvykęs, bet automobilis vis 
dar gulėjo ten, kur Piteris Bakstonas sakėsi jį aptikęs. 
Nusikaltimo vietos tyrėjai jau buvo viską išsimatavę 
ir paėmę mėginius, o pirštų atspaudų komanda dar 
dirbo. Paskui juos keliuku važiavo vilkikas su kranu, 
paruoštas ištraukti golfą ir tai, kas jo viduje, iš karjero, 
o užjo — automobilis, vairuojamas Paulinos Pirson 
vyro Tedo, kuriam nugara ir gydytojo draudimai kaž- 
kaip pasimiršo. Buvo pusė šešių, jau sutemę, bet į 
įvykio vietą atvežė galingus žibintus, kurie tarp me- 
džių sustatyti ryškiai nušvietė mišką. Ant apžėlusio 
keliuko krašto stovėjo du automobiliai ir furgonas. 
Vieniša lauko lempa apšvietė Burdenui namo fasa- 
dą, prie portiko ir laukujų durų vedančius neaukštus 
laiptus ir du automobilius kieme — solidų mersede- 
są ir prašmatnų poršė. Švietė kelių kambarių langai. 
Vainas paspaudė skambutį, duris atidarė įspūdingo 
grožio, kokių dvidešimt septynerių metų moteris. Ji 
toli gražu neatrodė nudžiugusi juos matydama. Vis- 
gi, pamanė Burdenas, visų kosmetikos ir aprangos 
reikalų ekspertas, tas kasdienės natūralios išvaizdos 
įvaizdis — jokio akivaizdaus makiažo ir papuošalų, 
netvarkingai sušiaušti beveik balti plaukai, mėlyni 

džinsai, baltas megztinis — aiškiai buvo sukurtas bū- 
tent jiems arba įvykio vietos tyrėjams. 

— Mano vyras svetainėje, — pasigirdo vieninteliai 
žodžiai, kuriuos moteris pratarė per kurį laiką. Ji ati- 
darė dvivėres duris ir įžengė pirma jų. 

Piteris Bakstonas buvo trisdešimt devynerių, bet 
atrodė penkiolika metų vyresnis. Veido oda nykiai 
pilkšvai raudona. Jis vienas tų vyrų, kurie, būdami 
labai liesi, siaurų pečių ir plonų kojų, turi pilvuką kaip 
prie jų prikabintą pagalvėlę maišelyje. Tokie, be to, su- 
siduria su problema, ar tą pilvuką išversti virš kelnių 
diržo, ar bandyti sukišti po juo. Bakstonas buvo pa- 
sirinkęs pirmąjį variantą. Jis sėdėjo fotelyje, ant mažo 
stalelio šalia pasistatęs gėrimo, panašaus į viskį su 
vandeniu. Kambarys pilnas tokių mažų stalelių ranty- 
tais krašteliais ir su lempomis, spintelių ir komodukių, 
dar pora šezlongų, užuolaidos, pūstos ir raukiniuotos. 
Įspūdis, tarytum jį būtų apstatęs nuo nervinio išseki- 
mo atsigaunantis interjero dizaineris. 

— Kada aš galėsiu grįžti į Londoną? —- paklausė 
Piteris Bakstonas. 

Burdenas apie jį šį bei tą žinojo — kur gyvena ir 
ką veikia. | 

— Vyriausiasis inspektorius Veksfordas nori su ju- 
mis rytoj susitikti, pone Bakstonai... 

— Čia? | 

— Galite atvykti į Kingsmarko policiją, jei jums 
patogiau. | 

— Aišku, kad ne. Noriu grįžti į Londoną. Juk Ka- 
lėdos. Mums su Šarona — kalbu apie žmoną - reikia 
pasiruošti Kalėdoms. Ji buvo labai maloni ir atvažiavo 

šią popietę čia manęs paremti, bet dabar jau norim 
vykti namo. 

— Kodėl gi jums nepapasakojus man apie tai, kaip 
savo valdoje aptikote tą automobilį. Kaip suprantu, 
atvykote čia šįryt. Nes neveikė jūsų centrinis šildy- 
mas, tiesa“ 

Piteriui dar nespėjus atsakyti, atsidarė durys ir 
įėjo moteris, o paskui ją —- apkūnokas vyras, kuris, 
pamatęs visą kompaniją, įrėmė ranką sau į juosme: 
nį. Moteris atrodė tvirta, tiesi, vidutinio amžiaus ir, 
sprendžiant iš ką tik padarytos šukuosenos ir suvars- 
tomų aulinukų, galėtų būti aktorė, kokioje nors kai- 
miškoje muilo operoje vaidinanti ūkininko žmoną. 
Ji užvertė lavina žodžių. 

— Atleiskite, kad šitaip įsiveržėme, ponia Bakston, 
bet pamaniau, kad netrukdysiu jūsų skambindama į 
duris, nes turiu raktą. Kaime išgirdau apie jūsų rū- 
pestėlį, žinote, kaip sklinda tos kaimiečių paskalos, 
ir pamaniau, kad jums gali prireikti kokios pagalbos. 
Matau, šildymas vėl veikia. Ar, tiksliau, juntu. Šilta ir 
malonu, ar ne? O šiaip tai lauke darosi šalta, nenu- 
stebčiau, jei per Kalėdas pasnigtų. Oi, vaje, atsiprašau, 
nesusipratau, kad turite svečių. 

— Čia policijos pareigūnai, - pasakė Bakstonas 
šaltu kaip tas oras balsu. 

— Tada prisėsiu trumpam, jei neprieštarausite. Gal 
galėsiu kuo padėti. Tu sėsk ant tos kietos kėdės, Tedai, 
turi galvoti apie savo nugarą. 

Bakstonas akivaizdžiai vos nepaliepė jiems išeiti. 
Jis mėgino pagauti žmonos žvilgsnį, bet ji užsispyru- 
siai suko galvą į šoną. 

— Taigi minėjote, pone Bakstonai, - pasakė Burde- 
nas, — atvažiavęs sutvarkyti centrinio šildymo, - kaž- 
kas Bakstono veide rodė, kad reikalai krypsta bloga 
linkme. Žmogus buvo sunerimęs labiau nei turėtų. — 
Kelintą valandą atvykote? 

Klausimas kaip pirštu į akį. 

— Nežinau. Neprisimenu. 

Šarona Bakston galiausiai prabilo. 

— Ne, Piteri, prisimeni. Leisk atgaivinti tavo atmin- 
tį. Pirmą kartą bandžiau tave surasti kontoroje kiek 
po dešimtos. Skambinau iš mobiliojo, kai buvau pas 
kirpėją, tu jau buvai išvykęs. Man pasakė, kad išva- 
žiavai pats vienas, užuot paėmęs Antonijų. Norėjau 
pasakyti tau, kad Džeksonas pakvietė mus vakarienės 
sausio dvidešimt septintąją. Paskui ruošiausi apžiūrėti 
naująją Amerigo kolekciją, bet iš pradžių parvažiavau 
namo, o tada Paulina man paskambino pranešti apie 
šildymo problemą. 

Nutaikęs progą, Vainas pasakė: 

— Bet jūs jau žinojote apie tą šildymą, pone Baks- 
tonai, nes tokia ir buvo jūsų priežastis čia atvykti. 

— Ne, nežinojo, - Paulina Pirson griebė savo pro- 
gą. — Jis negalėjo žinoti. Aš pati nežinojau, kol ne- 
atėjau apsitvarkyti ir nuvalyti dulkių. Tas buvo apie 
pusę vienuoliktos. Vis mėginau prisiskambinti poniai 
Bakston ir pranešti, bet ji tikriausiai buvo išėjusi. Pa- 
maniau, kad turėtų grįžti namo pietauti, todėl nesi- 
lioviau skambinti ir galiausiai kiek po vienuolikos su 
ja susisiekiau. 

— Jau seniai buvai išvažiavęs, mielasis. Nejau ne- 
prisimeni? O kai pagaliau tave pagavau, tu buvai ne 
čia. Tu buvai Gilforde. Taip sakei. 

Įdomu, pamanė Vainas. Labai įdomu. Piteris Baks- 
tonas pats atvairavo į Pasingemo dvarą, apsieidamas 
be vairuotojo, tai jam nebūdinga, ir pasinaudojo cen- 
trinio šildymo gedimu, kad pateisintų savo vizitą. Tai 
koks gi buvo jo tikrasis tikslas? Gal kaip nors susijęs 
su moterimi? Įmanoma, bet, Vaino gautais duome- 
nimis, jis vedęs mažiau nei trejus metus, o Šarona 
Bakston labai graži. Be to, apie ją jis kalbėjo ir į ją 
veikti Gilforde? Palik tai dabar ramybėje, pamanė sau 
Vainas. Verčiau pamąstyk. Ir dar - kas, po velnių, tas 
Amerigas ir ką jis kolekcionuoja? 

— Taigi nuėjote į mišką, - pasakė Burdenas. - Ko- 
dėl? — jis pažvelgė į savo pasiruoštus užrašus. — Ne- 
toliese ūkininkaujantis ponas Mičelas pasakė vietinei 
policijai apie vienuoliktą sutikęs jus prie karjero. Jūs 
papasakojote jam apie automobilį ir, hm, kvapas bu- 
vęs labai stiprus. Jis parėjęs su jumis į namą ir davęs 
jums artimiausio policijos skyriaus telefono numerį. 
Ar taip buvo? Bet kas paskatino jus eiti į mišką? 

— Iš čia kvapo užuosti negalėjote, — pridūrė Vai- 
nas. 

Įsiterpė Paulina Pirson. 

— Tikrai ne. Mano uoslė tiesiog puiki, ar ne, Te- 
dai? Buvau čia anksčiau ir nieko neužuodžiau. Ačiū 
Dievui. Nuo jos gali pilvas subloguoti, ar ne? 

— Bjauri, - atsakė Tedas. — Labai bjauri. 

— Jei į mišką jus paskatino eiti ne smarvė, tai kas 
tuomet? 

— Klausykit, žmonės, radau tą nelemtą automobilį 
ir jums pranešiau. Koks skirtumas, kaip ar kodėl? 

— Mes kalbame apie įtartiną mirtį, pone, - atsakė 
Burdenas. — Visos aplinkybės gali būti itin svarbios. 

— Tik ne man. Niekas man nieko nesako. Net neži- 
nau, kiek žmonių buvo tame automobilyje. Nežinau, 
ar tai tie vaikai ir ta su jais buvusi moteris. Man niekas 
nieko nepasako. 

— Kad daug ir nėra ką sakyti, - tarė Vainas. - Au- 
tomobilyje rasto kūno tapatybė dar nenustatyta. 

— Ką dar norit sužinoti? — Piteris Bakstonas ištiesė 
ranką paimti stiklo, susivokė, kad jis tuščias, ir ilge- 
singai pažvelgė į žmoną. | 

Jos reakcija pralinksmino Burdeną. 

— Ne, mielasis, — tvirtai pasakė ji, - daugiau ne. 
Dar ne. Tuoj užplikysiu tau puodelį gardžios arbatė- 
lės, — ji pasuko savo galvą, puikią kaip gėlės žiedas 
ant kotelio, į policininkus. - Tikiuosi, ilgai netruksite. 
Mano vyrui reikėtų eiti anksti gulti. Jis patyrė šoką. 

Buvo dešimt po šešių. 

— Aš užplikysiu arbatos, ponia Bakston, — tarė 
Paulina, - kai pareigūnai išeis. 

— Kada pastarąjį kartą buvote Pasingemo dvare? — 
šįkart Burdenas kreipėsi į žmoną. 

Jai staiga ėmus dvejoti, Burdenas nusprendė, kad 
į šį klausimą ji nelabai nori atsakyti. 

— Taip iš karto atsakyti negalėčiau. Prieš keletą 
savaičių. Kada gi čia buvome, mielasis? Gal paskutinį 
lapkričio arba pirmą gruodžio savaitgalį. Kažkas pa- 
našaus. Žinote, žiemą čia ne pati linksmiausia vieta. 

Šie žodžiai įskaudino Pauliną Pirson, čionykštę, 
savo nepasitenkinimą ji pademonstravo suspausdama 
lūpas ir pakeldama pečius. Tedas garsiai šniurkštelėjo. 

Bakstonams pasiseks, jei gaus tą savo arbatą, pamanė 
Burdenas, kuris ir pats būtų mielai jos išgėręs. 

— Ar į Gilfordą nuvažiavote jau po to, kai karjere 
radote automobilį, pone Bakstonai? — Vainas pažvelgė į 
savo užrašus. —- Ne visai suvokiu įvykių seką. Automo- 
bilį suradote apie vienuoliktą, vietinei policijai paskam- 
binote maždaug penkiolika po vienuolikos, pareigūnai 
čia atvažiavo kiek prieš dvylika, pakalbėjo su jumis ir 
patraukė į mišką su ponu Mičelu. Dešimt po dvylikos 
ponia Bakston paskambino jums į mobilųjį, jūs buvote 
Gilforde. Bet aš paskambinau jums šitų namų telefonu 
dvidešimt po dvylikos ir jūs atsiliepėte. 

Burdeno lūpos sutrūkčiojo. Jis nutaisė rimtą veidą. 

— Kaip jūs sugebate vienu metu būti dviejose vie- 
tose? Turbūt toks gebėjimas itin naudingas. 

Piteris Bakstonas pažvelgė į savo žmoną ir šįsyk 
jų akys susitiko. 

— Mano žmona suklydo. Aš apskritai nesakiau 
esantis Gilforde. Man nėra ko ten važiuoti. 

— Bet jums buvo ko važiuoti čia? Ar jūs tikrai su- 
klydote, ponia Bakston? 

Nepatenkinta ta atsakė: 

— Taip išeina. 

— Gerai, - Burdenas atsistojo. - Manau, kad tuo 
ir baigsime. Vyriausiasis inspektorius Veksfordas no- 
rės ryte jus apklausti. Ar dešimtą valandą jums būtų 
patogu“ 

— Noriu važiuoti namo, - pasakė Piteris Bakstonas 
lyg vaikas pirmą dieną mokykloje. 

— Neabejotinai galėsite — po to, kai vyriausiasis 
inspektorius su jumis pasikalbės. 

Lauke, mašinoje, Burdenas ėmė juoktis. Vainas 
irgi. Kai Pirsonai nusileido laiptais ir susėdo į au- 
tomobilį, jiedu vis dar juokėsi. Paulina juos piktai 
nužvelgė ir kažką suburbėjo savo vyrui. 

— Man nederėtų juoktis, - pasakė Burdenas. — 
Dievai žino, ką jis čia darė. Dabar, kai jie liko vieni, 
išmušė akistatos valanda. | 
 — Dieviškoji Šarona yra labai graži pažiūrėti, - 
pasakė Vainas. 

— Faktas. Drįstu teigti, kad jis atleis jai už palaidą 
liežuvį ar už tai, kad išsidavė. Keista, kad jie geriau 
nepasiruošė prieš mums čia prisigaunant, ar ne? 

— Manau, kad ji buvo ką tik įėjusi. Jie nespėjo. 

Žibintai išvežti, vilkikas su kranu irgi, o kad jų 
čia būta, matėsi tik iš automobilio žibintų apšviestų 
dvigubų provėžų minkštame keliuko grunte. 

— Kas atpažins kūną? — paklausė Vainas. 

— Dievai žino. Kad ir kam tektų, užduotis itin 
nesmagi. Jo lordiškoji šviesybė linkęs manyti, kad 
jis ten prabuvo kokį mėnesį. Tikėtina, kad nuo to 
savaitgalio, kai Deidai buvo Paryžiuje. Vaizdas tikrai 
nebus malonus. 


Pernelyg nemalonus tėvui matyti, nusprendė 
Veksfordas. Nes kūnas tikriausiai Džoanos Troj. Jie 
laikė ją nusikaltėle, prielaida gana protinga, vis dėlto ji 
yra auka ir, visai galimas daiktas, kad dingę vaikai taip 
pat tapo aukomis. Ieškant jų kūnų, Pasingemo dvaro 
valda ir visa ją supanti atvira vietovė turi būti apieško- 
ta. O Tremletas, savo ruožtu, šįryt pradės skrodimą. 
Gal tapatybę galėtų nustatyti jos dantistas, kurį dar 

reikia surasti? Gal jis pažiūrėtų, ar jai tinka nulūžęs 
vainikėlis? Paskui, jei pavyktų kaip nors sutvarkyti 
jos veidą, sugrąžinti jam žmogišką pavidalą, galbūt 
galima paprašyti pamotės atpažinti? Veksfordą nu- 
krėtė šiurpas. | 

Puiki Kalėdų dovana — pamatyti yrantį vienintelės 
tavo vyro dukters veidą. Gal kaip nors būtų galima 
to išvengti. Nuo ko ji mirė? Pasak Tremleto, iš pirmo 
žvilgsnio sunku pasakyti. Jokių aiškių žaizdų nėra. 
Pasiėmęs Vainą - jie tikrai nešokinės iš džiaugsmo vėl 
mane pamatę, nusišiepė tas, - Veksfordas buvo nu- 
vežtas į Pasingemo dvarą dešimtai valandai ir atvyko 
kaip tik, kai Piteris Bakstonas nešė lagaminą laukan, 
į atvirą poršė bagažinę. 

— Tikitės greitai išvykti, pone Bakstonai? — pa- 
klausė Vainas. 

— Sakėte, kad galėsiu važiuoti namo, kai tik pakal- 
bėsiu su kuo ten reikia. 
 — Vyriausiasis inspektorius Veksfordas. O dėl išvy- 
kimo dar pažiūrėsime, - su žmonėmis būdamas, kaip 
ir Dievas, šališkas, Veksfordas į jį mąsliai pažvelgė. — 
Ar galime užeiti vidun? 

Bakstonas truktelėjo pečiais, paskui linktelėjo. 
Jie nusekė paskui jį. „Dieviškosios Šaronos“, kaip 
ją pavadino Baris Vainas, niekur nesimatė. Perne- 
lyg ankstyvas laikas prabangiai moteriai, nusprendė 
Veksfordas. Jie suėjo į nedidelį kambarėlį su odiniais 
krėslais, rašomuoju stalu ir keliomis knygomis, to- 
kiomis, kurios, nors ir dailiais spaustiniais viršeliais, 
atrodo tuščiavidurės, tarytum už tų paauksuotų odi- 
nių fasadų nebūtų lapų. Pro langą matėsi Pasingemo 

dvaro miškas. Stipriai krūptelėjęs, Piteris Bakstonas 
pašoko, kai iš atžalyno plasnodamas ir kudakuoda- 
mas pakilo fazanas. 

— Taigi, pone Bakstonai, kada jūs tą automobilį 
karjere pamatėte pirmą sykį? —- Vekstordas griebėsi 
intuicijos ir Burdeno bei Vaino pasakojimo. Ir buvo 
apdovanotas ryškiu Bakstono veidą užkaitinusiu rau- 
doniu. 

— Vakar ryte. Negi jie jums nesakė? 

— Jie man sakė tai, ką pasakėte jūs. Tačiau jie man 
nepasakė, nes ir nežinojo, kodėl jūs čia vakar atva- 
žiavote. Ne todėl, kad su jūsų šildymu buvo kažkas 
negerai, jūs to nežinojote. Savo Londono kontoroje 
jūs pasakėte ponui Antonijui Beliniui važiuojąs į lai- 
dotuves Godlminge. Jūsų žmona, atrodo, mano, kad 
kai jums prisiskambino, buvote Gilforde. 

— Ji jau pasakė, kad suklydo. 

— Ar ponas Belinis irgi suklydo? Kai inspektorius 
Burdenas vakar devintą vakaro jam paskambino į 
namus, jis neabejojo gerai jus supratęs. 

Piteris Bakstonas dėjosi nekantriai atsidūstantis. 

— Kodėl tai turėtų būti svarbu? Atvažiavau čia. 
Į nuosavus namus. Ar čia yra kas nors neįprasta? Į 
niekieno valdą neįsibroviau ir neįsilaužiau. Čia yra 
mano namai. Turiu visas teises čia būti. Miške radau 
automobilį ir pranešiau policijai. Kas negerai? 

— Iš pirmo žvilgsnio nieko. Skamba itin visuo- 
meniškai. Bet kada tą automobilį karjere pamatėte 
pirmą kartą? Kada čia buvote pastarąjį sykį? Ar tik ne 
tą šeštadienio, gruodžio antrosios, savaitgalį, beveik 
prieš tris savaites“ 

— Nesuprantu jūsų insinuacijų, - Bakstonas pa- 
šoko ant kojų ir parodė į langą. — Ką visi tie žmonės 
veikia mano valdoje? Kas jie tokie? Ko jie ieško? 

— Visų pirma, jie ne jūsų valdoje. Jie pono Mi- 
čelo valdoje. Jie policijos pareigūnai ir sąžiningi vi- 
suomenės nariai, padedantys policijai ieškoti dviejų 
dingusių vaikų. Mes norėtume apieškoti ir jūsų valdą. 
Neabejoju, kad dėl to neprieštarausite. 

— Va šito tai nežinau, - pasakė Bakstonas. — Visai 
nežinau. Štai mano žmona. Mūsų nuomonė vienoda. 
Mus piktina tai, kad turime čia būti, norime važiuoti 
namo. 

Tokio tipo moterys kaip Šarona Bakston Veksfor- 
dui niekada nebuvo patrauklios, jis priklausė tai vyrų 
klasei, kurie žavisi švelnesnių bruožų, tamsesnėmis, 
gyvybingesnėmis moterimis smėlio laikrodžio for- 
mos figūromis, bet jos grožį jam teko pripažinti. Ne 
tokia suniurusi ir niekinanti mina jį išryškintų dar 
labiau. Užuot ištarusi „labas rytas“, „sveiki“ ar nors 
„labas“, ji prabilo tokiu balsu ir akcentu, kurie prašyte 
prašėsi, bet negavo tokios pačios šlifavimo ir polira- 
vimo procedūros kaip jos veidas ir kūnas. 

— Mes jums čia nereikalingi. Turime reikalų Lon- 
done. Dabar Kalėdos, ar jūs nepastebėjote? 

Veksfordas nekreipė į ją dėmesio. Jis pasakė jos 
vyrui: | 

— Ačiū už sutikimą. Paieška yra labai svarbi, o ją 
atliekantys žmonės jūsų valdoje elgsis kaip įmanoma 
atsargiau. 

— Nedaviau jokio sutikimo. Ir neduosiu. Nebent 
leisite mums išvažiuoti. Mainai būtų sąžiningi, ar ne? 


Leiskite mums grįžti į Londoną ir dėl manęs galite 
raustis nors ir iki Naujųjų. 

“Savo užrašus vartęs Veksfordas garsiai užtrenkė 
bloknotą. Jam užsinorėjo, parafrazuojant „Alisą Veid- 
rodžio karalystėje“, pasakyti: „policininkai niekada 
nesidera“. Bet tepasakė: 

— Tada man teks kreiptis orderio. Neturiu galių 
priversti jus pasilikti čia, bet, manau, turėčiau pri- 
minti jums, kad kliudymas policijai atlikti tyrimą yra 
nusikalstamas. 

— Mes pasiliksime, — pasakė Šarona Bakston. - Ta- 
čiau norėtume, kad būtų užfiksuota, jog nesutikome 
su paieška ar jūsų buvimu čia. 


Skrodime dalyvavo Burdenas. Stebėtina, bet kaip 
tokio skrupulingo skonio ir išpuoselėtos išvaizdos 
žmogus, skrodimo vaizdams jis buvo abejingas. Apa- 
tiškai stebėjo su tokia veido išraiška, kaip kitas sėdė- 
tų per televizorių žiūrėdamas serialą apie ligoninės 
priimamąjį. Veksfordas, kuris jautėsi kitaip, tačiau 
per ilgus metus buvo pripratęs tuos jausmus slėpti, 
atvyko, kai viskas buvo beveik baigta. Hilaris, lordas 
Tremletas, kurio makabriškas humoro jausmas ga- 
vus tą titulą tik paaštrėjo, dabar aiškino, kaip reikėtų 
aptaisyti tuos kaulus ir „nupiešti veidą“ giminaičių 
labui. Jį, regis, itin pralinksmino prie tokių vaizdų 
nepratęs palyginti dantų su savo turimais duomeni- 
mis ir pamėginti pritaikyti vainikėlį užėjęs dantistas, 
kuris, prieš pažvelgdamas į lavono burną, žiauktelėjo 
ir paprašė stiklinės vandens. 

— Bet čia ji, - pasakė Burdenas, beširdiškumu 
vargšui dantistui nenusileidęs Tremletui. - Čia Džo- 
ana Troj. 

— Betvis tiek pakviesiu Efę Troj atpažinti, - pasakė 
Veksfordas, prisiminęs praeityje kartais neteisingai 
nustatytas tapatybes. — Ji normali moteris, be to, lor- 
das Tremletas patvarkė veidą. Tai nuo ko gi ji mirė? 

Tremletas ėmė mautis nuo rankų pirštines. 

— Nuo smūgio į galvą. Mirtis turėjo būti staigi. 
Jai galėjo suduoti su pirmu po ranka pasitaikiusiu 
objektu, kokiu buku daiktu, bet manau, kad ne. Pir- 
menybę teikčiau kritimui trenkiant galvą į ką nors 
kietą, gal grindis, bet ne į minkštą žemę. Tik ne toje 
jūsiškėje žymiojoje giraitėje, ten ji neužsimuštų, 
greičiau jau būtų įsiurbta kaip tame liūne iš „Bas- 
kervilių šuns". 

— Arji galėjo mirti automobilyje? - paklausė Veks- 
fordas. — Turiu galvoje, kai automobilis ritosi nuo 
karjero krašto, ji trenkėsi galva į priekinį stiklą tokia 
jėga, kuri galėjo ją pribaigti? 

— Jūsų Žmonės galės jums daugiau apie tai pasa- 
kyti. Apie žymes ant stiklo ir panašiai. Bet aš abejoju. 
Abejočiau, ar ji apskritai vairavo tą automobilį. Labai 
abejočiau. Baisiausiai pikta, kad neturėjau progos ap- 
žiūrėti jos anksčiau, dabar ji mirusi jau mėnesį. 

— Būtumėt turėjęs, jei būtų mano valia, —- pasakė 
Veksfordas. Bet to pajaco dėka... - Ar dėl to kritimo 
arba smūgio jai nulūžo danties vainikėlis? 

— Iš kur man Žinoti? Aš ne ortodontas. Aš tik eilinis 
mėsininkas. Gal ir nulūžo. Sunku pasakyti. Daugiau 
nieko blogo jai nenutiko, nėščia ji irgi nebuvo. Viską 

gausite surašyta atitinkama kalba, kurios nesuprasite 
nė žodžio, kai parašysiu savo ataskaitą. 

— Negaliu pakęsti šito žmogaus, - pasakė Burde- 
nas jiedviem sugrįžus į Veksfordo kabinetą. - Duokit 
man tą kitą — kuo jis vardu? Mavrikijevas — ir būsiu 
laimingas. 

— Ne tu vienas. Ką ji veikė Pasingemo dvaro miš- 
ke, Maikai, kodėl ji ten buvo? Po to, kai tas kvailys 
Bakstonas bandė sudaryti su manimi sandorį, kiek 
pasivaikščiojau po mišką. Pačiam jo vidury yra di- 
džiulė labai graži — na, bus graži pavasarį — atvira 
erdvė, supama medžių, bet daugiau nėra nieko, tik 
karjeras ir dar daugiau medžių. Jei ji nevairavo, tai 
kas vairavo? Ir kur yra Džailsas ir Sofi Deidai? 

— Paieška vykdoma visu pajėgumu. O apie pietus 
gausime tą orderį apieškoti Bakstono valdas. 

— Kai jau ims temti. Džiaugiuosi, kad nepaleidau 
to Bakstono, laikysiu jį ir per Kalėdas, o jei galėsiu, 
ir iki Naujųjų. Šiaip nesu piktybinis, bet šitą mielai 
pasodinčiau. 

— Dieviškajai Šaronai teks nuriedėti iki artimiau- 
sio prekybos centro ir nusipirkti sau šaldytą kalaku- 
tą, - pasakė Burdenas, - ir kalėdinį pudingą pakutyje 
ir viską išsikepti pačiai. 

— Jei būčiau religingas, pasakyčiau: Dievas nesi- 
duoda išjuokiamas. 

Tą popietę pradėjo snigti. Pirmas sniegas Kings- 
marke ir į rytus nuo jo per septynerius metus. Pusę 
keturių paiešką Riko Mičelo žemėje sustabdė ir 
visi - ieškotojai, Kento ir Vidurio Sasekso policija ir 
Šv. Jono Pasingemo gyventojai - sugužėjo į didžiulę 


213 


Mičelų namo virtuvę. Rikas puolė visus džiuginti 
dideliais puodeliais arbatos (su šlakeliu viskio), ką 
tik iškeptomis bandelėmis ir keksu bei pagiežingu 
pasakojimu, kaip aną rytą su juo elgėsi Piteris Baks- 
tonas. Tikrų tikriausia istorija apie snobo miesčionio 
nedėkingumą ir panieką sąžiningam kaimo ūkinin- 
kui. Jei Bakstonas manąs, kad jis, Rikas, parduosiąs 
jam nors rėželį savosios žemės, jam teksią nusivilti. 
Kalbant apie Šaroną, anot ponios Mičel, stambios 
moters aptemptomis kelnėmis ir šokiruojančiai ro- 
žiniu treningu, tai toji esanti „purvinų purviniausia 
prasčiokė“, sėdinti su Bakstonu tik dėl pinigų. Tai 
santuokai ji duodanti dar metus, daugiausia. 

Jiems išvažiavus, vis dar snigo, sutemose pasau- 
lis baltai švytėjo, paslėpdamas bet kokius kūnus ar 
naujus iškastus kapus. Per vakarą, pasak meteorolo- 
go, pranešančio orus per dešimtos valandos žinias, 
prisnigo 12,7 centimetro sniego. Šitokį skaičių galėjo 
suprasti tik jaunesni nei šešiolikos šalies gyventojai. 
liai. Jis palaukė, kol Dora nuėjo gulti, ir suvyniojo jai 
nupirktus kvepalus, jos keturių anūkų, dviejų ber- 
niukų ir dviejų mergaičių, nuotrauką sidabriniuose 
rėmeliuose ir rausvą šilkinį švarką, kuris, Burdeno 
pažadu, tikrai tiks. Dovanų pakavimas nebuvo jam 
prie širdies, taigi ir rezultatas išėjo nekoks. Kai už- 
lipo į viršų, Dora jau miegojo. Jis paslėpė dovanas 
savo spintos gale ir atsigulė, bet kurį laiką negalėjo 
užmigti svarstydamas, ar atėjus atodrėkiui vėl nepra- 
sidės potvynis. 

Džordžo Trojaus automobilis davė puikų informa- 
cijos derlių. Visas vidus nusėtas pirštų atspaudų, dau- 
giausia Džoanos. Bet jei tektų remtis pirštų atspaudais 
nustatant, kas vairavo, išeitų, kad niekas, nes nieko 
nerasta nei ant vairo, nei ant automatinės pavarų svir- 
ties, nei ant priekinio stiklo. Viskas švariausiai nuvaly- 
ta. Viduje netvarka, ant užpakalinės sėdynės knygos, 
knygos ir popieriai ant grindų, vienose užpakalinėse 
durelėse pusiau nugertas butelis vandens, susukti de- 
galinės kvitai už benziną. Daiktinėje — tamsūs akiniai, 
pora tušinūkų, bloknotėlių, šukos ir du į popierėlius 
suvynioti ledinukai. Ant užpakalinės sėdynės buvo 
Džoanos plaukų, kiti tikriausiai priklausė Džordžui 
Trojui ir jo žmonai. Automobilio priekyje ant grindų 
rastas tamsiai rudas plaukas, sveikas, jaunas plaukas, 
galėjęs iškristi iš Sofi Deid galvos. Jis išsiųstas į labora- 
toriją palyginimui su plaukais iš jos šepečio atlikti. 

Bagažinėje — kelioninis krepšys, nedidelis, tamsiai 
mėlynas, su baltais inicialais DRT ant šono. Jame — 
švarūs juodi džinsai, švarūs balti trumparankoviai 
marškinėliai, švarios baltos apatinės kelnaitės su lie- 
menėle, pilkos kojinės, pilkas vilnonis megztinis ir 
dvi panešiotos liemenėlės, dvejos panešiotos apatinės 
kelnaitės, dvi poros panešiotų kojinių „Marks and 
Spencers“ plastikiniame maišelyje. Krepšio dugne 
gulėjusioje kosmetinėje buvo dantų šepetėlis, skardi- 
nėlė kūdikių pudros, pakutis šampūno ir purškiamas 
buteliukas itin brangaus tualetinio vandens — Dioro 
„Forever and Ever“. Tualetinis vanduo nustebino Veks- 
fordą. Tokio daikto jis tikrai nesitikėjo rasti, labiau jį 
būtų nustebinęs tik prabangus vakarinis drabužis. 

Džoanos vilkėti drabužiai irgi uždavė mįslę. Kojos 
apautos juodais sportbačiais, bet daugiau ant kūno 
nebuvo nieko, tik beveik kelius siekiantys žydri marš- 
kinėliai, bet ir tie skirti labai stambiam vyrui. Nei apa- 
tinių, nei kojinių. Jei ji ir buvo pasipurškusi „Forever 
and Ever“, jokių kvapo pėdsakų nebeliko. 

Efė Troj apsilankė morge likus dviem dienoms iki 
Kalėdų ir atpažino kūną esant jos podukros, Džoanos 
Reičelės Troj. Tai ji padarė ramiai, nekrūpčiodama ir 
nedrebėdama, bet, kai nusisuko ir veidą vėl uždengė, 
buvo labai išblyškusi. Veksfordas lydėjo ją namo į 
Miško gatvę ir praleido pusvalandį su gedinčiu tėvu. 
Akivaizdu, kad Džordžui Trojui nė nebuvo toptelėję, 
kad jo dukrai galėtų nutikti kažkas taip rimtai krau- 
paus, pats blogiausias dalykas. Jis to net nebuvo svars- 
tęs. Viskas jai bus gerai, ji protinga mergina, žino, ką 
daro. Iš pradžių jis nepatikėjo, paskui buvo sukrėstas 
be žodžių, tiesiogine prasme be žodžių, nes siaubas 
tiesiog išdžiovino jam taip būdingus žodžių fontanus 
ir upes. Jis galėjo tik spoksoti į Veksfordą, išsižiojęs, 
kratydamas galvą. Žmona mėgino jį tam parengti, 
bet jos perspėjimus jis suprato kaip pranešimą, kad 
Džoana patekusi į kažkokią bėdą su teisėtvarka ar 
išvyko iš šalies dėl kažkokių įtartinų priežasčių. Jis 
sau net minties neleido, kad ji galėtų būti mirusi, ir 
dar smurtine mirtimi, ir šita naujiena jį tiesiog su- 
gniuždė. 

Pamanęs, kad jį palieka geriausiose rankose, ko- 
kios tik gali būti, ir paaiškinęs Efei Troj, kokią jiedu 
su vyru gali gauti psichologinę ir kitokią pagalbą, nors 
pats mažai tuo tikėjo, jis išvyko. Dabar pas Deidus, 

Lindhersto keliu į viršų, pro namus, kurių kiemuose 
tujos nukabinėtos spalvotomis lempelėmis, languose 
stovi Kalėdų eglutės, pro stiklą šmėkščioja popierinės 
girliandos, angelai ir prakartėlės. „Antrimo“ languose 
tuščia, nė švieselės šį apniukusį tamsų rytą. Jam rei- 
kės pranešti Deidams, kad vis dar nežinoma, kur yra 
jų sūnus ir dukra, nors Džoanos Troj kūnas rastas. 
Tačiau tai, kad naujienų nėra, yra geresnė naujiena, 
kur kas geresnė nei ta, kurią teko pranešti Džoanos 
tėvui. 

Jie apibėrė jį klausimais, Katrina maldaujamai, 
Rodžeris šiurkščiai. Tokio kaip Rodžerio užduoto 
klausimo, kodėl policija pasistengė surasti Džoaną 
Troj, bet ne jo vaikus, Veksfordas panašiomis aplin- 
kybėmis nebuvo girdėjęs. Jis nenorėjo akcentuoti, kad 
paieška Šv. Jono Pasingeme tęsiama, nes tai skambėtų, 
tarytum jie ieškotų kūnų, aišku, jie ir ieškojo, tačiau 
jam teko tai pasakyti ir pravirkdyti Katriną. Jai apsi- 
ašarojus ir išėjus iš kambario, pasitaikė proga, kurios 
jis negalėjo praleisti, taigi jis susiėmė laukdamas ne- 
išvengiamos paskui prasidėsiančios audros. Ir tiesiai 
šviesiai rėžė: 

— Ar kada nors turėjote priežasčių manyti, kad 
Džoana Troj buvo jus įsimylėjusi? 

— Kg? 

„Ką“ yra lengviausias atsakymas, pamanė Veks- 
fordas. 

— Girdėjote mane, pone Deidai. Ar turėjote? Ar 
jus patį ji nors kiek domino? Ar traukė? 

Deidas užriaumojo it liūtas, pačių žodžių nebuvo 
galima suprasti, jis visiškai nepajėgė artikuliuoti. Iš 
virtuvės sklido Katrinos kūkčiojimas. 

— Geros dienos, —- pasakė Veksfordas ir kiek švel- 
niau pridūrė: — Greitai vėl norėsiu su jumis pasikal- 
bėti. 


Kūčių vakarą dar daugiau prisnigo ir vaikų paieška 
buvo laikinai sustabdyta. Kol kas jų nerasta nė ženklo, 
jokio pėdsako, kuris leistų spėti, kur jie galėtų būti. 

Tądien vėliau laboratorija pranešė Veksfordui, kad 
plaukas ne Sofi Deid, o kurio nors kito nežinomo 
vaiko. Jis ėmė svarstyti, kodėl nusikaltėlis į bagaži- 
nę įmetė Džoanos Troj krepšį, bet nepaėmė nieko 
vaikams. 

Kalėdų dieną Veksfordas ir jo pareigūnai susilaikė 
nuo vizitų, ne tiek dėl noro patiems ramiai atšvęs- 
ti, bet greičiau dėl jausmo, kad tokie veiksmai būtų 
nederami, per tokias šventes piktinantys, net jei jie 
trukdytų Trojus ir Deidus. Jam pačiam Kalėdos nie- 
kuomet neteikė didelio malonumo, kalėdinis sniegas 
tuo labiau nedžiugino. Bet džiugino Dorą, užklotas 
žvilgantis jų sodas, regis, įkvėpė ją visiems tiems ne- 
išvengiamiems darbams - ruošti valgį, dengti stalą ir 
ieškoti, kur padėti daiktus. 

— Negaliu pakęsti, kaip jis viską uždengia, - pasakė 
Veksfordas. - Tu kalbi apie sniego užklotą, o būtent 
jo aš ir nemėgstu. Atrodo, kad viskas užmigdoma 
tam —- tam laikui. 

— Kuriam laikui? Apie ką tu čia šneki? 

— Ai, nežinau. Man nepatinka tas žiemos miegas, 
tas sąstingis, visi visų reikalai sustoja. 

— Tavo reikalai neturėtų sustoti, - pasakė Dora. — 
Dabar tau reikėtų užsiimti tokiais reikalais, kaip antai: 
atkimšti raudonojo vyno butelį, kad pakvėpuotų, su- 
žiūrėti, kad turėtume užtektinai ledo, — ak, ir dar — 
sudėliok likerio taureles, jei po vakarienės kas norėtų 
abrikosų likerio ar „Cointreau“. 


219 


Tie „kas“, galintys panorėti likerio — Silvija su Ka- 
lumu ir Šeila su Polu. Abi atvažiuos su vaikais („Būk 
geras, mielasis, patikrink apelsinų sultis ir kolą, — 
pasakė Dora) - Silvija su Benu bei Robinu ir Šeila su 
Amulet bei naująja dukra Anuška, daugumai žmonių 
Ame ir Ane. 

— Ar turi dovaną Čepmenui? 

— Kalui, Redžai. Tau teks prie to priprasti. Taip, 
aišku, turiu. 


Užuominą, kad ji turėtų paruošti Bakstonams Ka- 
lėdų vakarienę, Paulina Pirson palaikė absurdu. 

— Nerasite.žmogaus, kuris to imtųsi, ponia Baks- 
ton. Tik ne per Kalėdas. Juk visi ruošis savo vakarienę, 
ar ne? Mano močiutės dienomis buvo kitaip, bet tie 
laikai, kai žmonės viską atidėdavo, kad patarnautų 
ponams, jau praėjo. Aišku, nesakau, kad ir tų ponų 
belikę, tik ne mūsų neklasinėje visuomenėje, ir ačiū 
Dievui už tai. Tą paukštuką, kurį nusipirkote, jums 
vertėtų gerai atitirpinti, palaikyti bent jau dvide- 
šimt keturias valandas, bet tiek jūs neturite. Paliksit 
nors kiek ledo viduje, ir gausit kokią. salmoneliozę 
ar dar blogiau. Viena mano tetulės pažįstama atgulė 
iš pusiau atitirpinto kalakuto gavusi tą bacilą, kurią 
moterys leidžia sau į veidus — kaip ji vadinasi? Bot- 
kažkokia. | 

Tai, kad Šarona nemoka gaminti, Piteriui, gali- 
ma sakyti, buvo netikėta. Jis dar nebuvo atitrūkęs 
nuo savo šaknų taip toli, kaip pats galvojo, ir vis dar 
manė, kad visos moterys, savaime suprantama, su- 
geba paruošti paprastus pietus ar vakarienę, kad tai 
įaugę joms į kraują, užprogramuota genuose. Šarona 

nesugebėjo. Netekusi vilties, ji stebėjo, kaip ledas lėtai 
šliaužia kalakutu, ir galiausiai paklausė Piterio, kodėl 
abu negali eiti pietauti į restoraną. 

— Todėl, kad bet kuri vieta, kur įkeltum koją, ir 
daugybė, kur tu tos kojos nekeltum, jau prieš mėnesių 
mėnesius užsakytos Kalėdų vakarienei. 

— Nesakyk vakarienei, kai kalbi apie pietus, Piteri. 

— Visi sako Kalėdų vakarienė. Nesvarbu, koks die- 
nos metas, tai vis vien vakarienė. 

Piteris iškepė tą kalakutą. Aptepė jį sviestu, įkišo 
į orkaitę ir paliko šešioms valandoms. Galėjo būti ir 
blogiau. Dar buvo bulvių iš skardinės, šaldytų žirne- 
lių ir padažo iš miltelių, bet savo pasiekimu jis išties 
didžiavosi. Virti jam padėjo vienas kitas nemažas 
gurkšnelis viskio, taigi, kai vakarienė buvo paruošta, 
ant kojų jis stovėjo netvirtai ir džiaugėsi galėdamas 
prisėsti. 

Gėrimas padėjo jam nebegalvoti apie buvusius po- 
licijos vizitus ir dar blogesnius galimus vizitus. Tačiau 
įvakarojus kartu su išdžiūvusia burna, siaubingu troš- 
kuliu ir plyštančia galva jam įsismelkė įtarimas, kad 
policija žino, jog tą automobilį jis rado anksčiau, nei 
sakosi radęs. Dabar jis nebegalėjo suprasti savo pa- 
ties elgesio. Kodėl jis nepranešė policijai tada? Tikrai 
ne dėl to, kad pranešus jam būtų tekę atšaukti porą 
vietinių pasisėdėjimų, kurie, šiaip ar taip, jo ir taip 
pernelyg nežavėjo. Taip tikrai būti negalėjo. Ne, tai 
dėl Šaronos. Tai ji sulaikė jį. 

Jis pažvelgė į ją apsiblaususiomis akimis, kurios 
tarpais dar ir sudvejindavo jam vaizdą. Šarona susisu- 
kusi sėdėjo fotelyje, nusispyrusi batus, ramiu giedru 

veidu, be šypsenos, ir per televizorių Žiūrėjo kalėdinę 
komediją. Šalia jos stovėjo nuolatinė stiklinė gazuoto 
vandens. Kodėl jis leido jai uždrausti jam atlikti savo 
neabejotiną pilietinę pareigą? Pirmojo gruodžio sa- 
vaitgalio įvykiai jam pasidarė nebesuvokiami. Jis, pro- 
tingas žmogus, kuriam tuoj sukaks keturiasdešimt, 
leido savo žmonai, dvylika metų jaunesnei, modeliui, 
bet jokiu būdu ne supermodeliui, moteriai, kuri gyve- 
nime nėra nuveikusi nieko daugiau, nei vaikščiojusi 
pirmyn atgal podiumu su to trečiarūšio dizainerio 
Amerigo drabužiais, aiškinti, kaip jam elgtis. O da- 
bar dievai žino, kas jam bus. Jam visai nepatiko tas 
sąmojis, kad kliudymas policijai yra nusikaltimas. Jei 
jis atsidurs teisme, visa istorija pateks į laikraščius. 

— Šarona? — tarė jis. 

Ji net nepasuko galvos. 

— Ką? Aš žiūriu šitą filmą. 

— Ar kuriame nors laisvame kambaryje yra paklota 
lova? 

— Manyčiau. Kodėl? Prastai jautiesi? - dabar ji jau 
pasisuko, turbūt prisiminusi savo globėjos vaidme- 
nį. - Gali kaltinti tik save, Piteri. Aš tikrai nežinau, kas 
gali traukti prie tų stipriųjų gėrimų. Sėdėk kur sėdi, 
atnešiu tau didelę stiklinę vandens ir nurofeno. 

Kodėl ji nežino, ar yra kokia paklota lova? Jos dar- 
bas žinoti, jei jau nekloja pati. Jis negalėjo suprasti, 
kodėl ji pati nekloja, juk daugiau vis vien nieko nevei- 
kia. Ji net neparėmė jo, kai jis mėgino pasiaiškinti, ko 
čia atvažiavo. Niekas neprašė jos kištis, kai detektyvas 
inspektorius jį apklausinėjo. Ji įsikišo savo iniciaty- 
va, kone piktybiškai. Niekas neprašė jos papasakoti 


visą teisybę. Galėjo ir patylėti. Jei jau kalbėtume apie 
tą paiką bobą Pauliną, tai toji apskritai nebūtų šne- 
kėjusi apie tą šildymą, jei Šarona nebūtų parodžiusi 
pavyzdžio. 

Jis išgėrė vandenį ir nurijo tabletę nuo skausmo. 
Šarona sugrįžo prie savo televizijos filmo, bet šįsyk 
šypsena kiek iškreipė tobulus jos veido bruožus. Pi- 
teris pažvelgė į ją kone su antipatija. Paskui, netaręs 
nė žodžio, atsistojo ir nuėjo susirasti lovos, jei jau 
nepaklotos, tai nors su antklode ir kuo toliau nuo 
jųdviejų miegamojo. 


Kalumas Čepmenas žaidė su abiem berniukais ir 
dvimete mergaite, stengdamasis pateisinti savo kaip 
vyro, kuris „moka elgtis su vaikais“, reputaciją. Tačiau 
jis žaidžia su jais gana šiurkščiai, pamanė Veksfor- 
das, nepatenkintas, kaip tas svaido mažąją Amę. Dėl 
berniukų tai ne taip svarbu, jie dideli ir gali patys 
savimi pasirūpinti. Tačiau kištis turėtų Amės tėvai, 
ne senelis. 

Moteris, gyvenanti su savo pasirinktu meilužiu, 
turėtų būti linksma ir pagyvėjusi, bet Silvija atrodė 
nelaiminga. Žinoma, visi jie balansavo ties riba, visi 
pernelyg stengėsi džiaugtis šiomis „šeimyniškomis“ 
Kalėdomis. Šeila išsekusi nuo maitinimo krūtimi ir 
naujojo vaidmens repeticijų, o Polas susirūpinęs dėl 
jos. Dora supykusi ant Veksfordo, nes jis pamiršo jos 
paliepimą dėl ledo, o pats jis negalėjo atsipalaiduo- 
ti mintims vis krypstant prie Deidų dingusių vai- 
kų, rasto Džoanos Troj kūno ir nesuvokiamo Piterio 
Bakstono elgesio. Kad ir kas nuvairavo mėlynąjį golfą 

į Pasingemo dvaro mišką, turėjo tą vietą pažinoti, 
bent jau žinoti, kad ten būta miško ir kad jį galima 
pervažiuoti automobiliu. Bet žinojo neužtektinai ge- 
rai, kad nenusiristų nuo karjero krašto? O gal kaip 
tik puikiai ir į karjerą įvairavo tyčia? Ne, neįvairavo. 
Išlipo ir nustūmė. Su Džoana, pasyviai sutinkančia 
sėdėti vairuotojo sėdynėje? Neįmanoma. Prieš auto- 
mobiliui nusiritant ji turėjo būti negyva ar bent jau 
be sąmonės. Greičiausiai negyva. O kaip vaikai? Ar 
jie tuo metu taip pat buvo negyvi, ar juos kur nors 
paslėpė“ Jei jis, kad ir kas jis toks buvo, nužudė vaikus 
ir juos palaidojo, kodėl tuomet lygiai taip nenužudė ir 
nepalaidojo Džoanos? Veksfordas nematė jokio tikslo 
įkelti kūną į automobilį. Mėlynasis golfas lygiai taip 
sėkmingai galėjo būti nustumtas į karjerą tuščias. Kad 
ir kas jis buvo, turėjo žinoti, kad dvaras ir jo prieigos 
retai lankomos, tai gal jį pažįsta Piteris Bakstonas? 
Nusikaltėlis galėjo būti ir pats Piteris Bakstonas. 
Veksfordas buvo įsitikinęs, kad jis niekada nebūtų 
pranešęs apie rastą automobilį, jei tuo momentu miš- 
ke nebūtų Riko Mičelo. 

— Redžai, - pasakė Dora, - pabusk. Užplikiau ar- 
batos. 

Silvija priešais jį padėjo puodelį su lėkštute. 

— Gal norėtum ką suvalgyti, tėti? 

— Gailestingasai Dieve, ne. Tik ne po tokios va- 
karienės. | 

Jis pakėlė akis ir, jai atitraukiant ranką, apie riešą 
pamatė žymę - lyg nudeginimą, tamsiai raudoną nu- 
brozdinimą. Po kurio laiko jam teko gerai pagalvoti, 
kodėl tada nepaklausė, kas ten buvo. 

Antrą Kalėdų dieną paiešką atnaujino. Jie neieš- 
kojo gyvų žmonių, ieškojo kapų. Pasimokęs metrinės 
sistemos, Veksfordas apskaičiavo, kad ant žemės da- 
bar gulėjo kokie 7,6 centimetrai sniego. Kad ir kiek 
būtų — o trys coliai jam visada buvo ir bus kur kas 
aiškesni, — dėl to paieška buvo beprasmė, tai tik pa- 
tvirtino jo nuomonę, kad sniegas esąs vien nepato- 
gumas, viską uždengiantis trukdis. Jo mintys sugrįžo 
į vakardieną, jis prisiminė, kaip Kalumas Čepmenas 
mėtė Amęįorą ir apsimetinėjo negalintis jos pagauti, 
kaip Šeila užmigo per sekundę vos atsisėdusi į krėslą, 
sudirgusią Dorą ir visąlaik matytą pokylio vaiduoklį, 
tą, kurio ten nebuvo ir niekada nebebus, Neilą Feir- 
faksą, buvusį Silvijos vyrą. 

Seneliai — kas jie tokie? Negali kištis, net negali 
patarti. Privalo užsičiaupti ir šypsotis, apsimesti, kad 
viskas, ką tavo dukros daro ir suteikia savo vaikams, 
yra puikus jų auklėjimas. Seneliai... Ar Deidų byloje 
jis skyręs pakankamai dėmesio seneliams? Briusams 
ir Matildai Keriš? Galbūt būtų gera idėja aplankyti 
tuos žmones jų pačių namuose, suderinti tai su Safol- 
ko ir Glosteršyro policija ir nuvažiuoti pas juos, kol 
dar neprasidėjo atodrėkis. Keliai dabar švarūs ir, jei 
daugiau nebesnigs... 

Jei apie savo vaikų vaikus seneliai ir nežino 
daugiau už pačius jų tėvus, jie kartais pastebi tai, ko 
nemato motinos ir tėvai. Pažiūrėkit, kaip jis supra- 
tęs, kad Amei nepatinka būti svaidomai Čepmeno, 
jis galėjo tai išskaityti iš stojiškos jos mažo veide- 
lio išraiškos, jos pasiryžimo būti mandagiai kaip ji 
mokyta, o štai Polas, regis, nieko nepastebėjo. Silvija 

mėgino save įtikinti, kad jos meilužis moka elgtis su 
vaikais, bet Veksfordas kartais pamatydavo Robino 
akyse šmėkštelint panieką. Jis laikysis tos savo idė- 
jos pasimatyti su Deidų seneliais jų pačių aplinkoje, 
artimiausiu laiku susitars dėl susitikimų, galbūt net 
pačiu artimiausiu laiku. 

Tačiau dabar - patys Deidai. Pas juos nuvyko vie- 
nas. Jų namas turbūt buvo vienintelis be jokių papuo- 
šimų šiuo metų laiku, tačiau Veksfordas įsivaizdavo, 
kad per normalias Kalėdas viskas čia žaižaruoja ir 
blizga, žaliuoja miško šakomis. Duris jam atidarė 
Katrina, jos veidas tapo toks, koks turbūt buvo tos 
moters iš „Riksmo“ prieš Munkui pradedant jį ta- 
pyti. | 

— Ne, ponia Deid, ne, — greitai pasakė jis. — Ne- 
atnešu jums jokių naujienų, nei blogų, nei kitokių. 
Tiesiog noriu pasikalbėti dabar, kai situacija jau pa- 
sikeitusi. 

— Pasikeitusi? 

— Ta prasme, kad rastas ponios Troj kūnas. 

— Ak taip. Taip. Tąsyk geriau užeikite, — tai buvo 
nemandagu, bet ne taip, kaip elgėsi Rodžeris Deidas, 
kuris, pamatęs Veksfordą, pakėlė akis ir pasišalino į 
svetainę. 

— Maniau, gal suradote mano vaikus, — labai liūd- 
nai pasakė Katrina, ašaroms besitvenkiant jos akyse 
kaip visuomet. — Pamaniau, kad suradote juos ne- 
gyvus. ių 

— Prašom atsisėsti, ponia Deid. Turiu abiem jums 
pasakyti, kad Pasingemo dvaro kaimynystėje vykdo- 
mos plačios paieškos, bet kol kas nieko nerasta. 

— Koks tikslas ieškoti, kai viskas padengta snie- 
gu? — paklausė Deidas. 

— Jei nekalbėsime apie tai, kad paiešką vykdan- 
tiems žmonėms teko nemalonesnė užduotis nei įpras- 
ta, sniegas nėra toks gilus, be to, prasidėjo atodrė- 
kis. Dabar norėčiau, kad man pasakytumėt, ar kuris 
nors - Džailsas ar Sofi - kada nors buvo Šv. Jono 
Pasingeme? Ar jie yra kada minėję tą vietą? 

— Niekada. O kodėl turėtų minėti? Mes ten nieko 
nepažįstam. | 

Katrina elgėsi ne taip šiurkščiai. 

— Niekada negirdėjau apie Šv. Jono Pasingemą, ko! 
mums nepranešė, kad surado Džoaną. Ir jos automo- 
bilį. Esu buvusi Toksbure, bet jau prieš metų metus 
ir be vaikų, — ištarusi pastaruosius jaudinančius žo- 
džius, ji garsiai pravirko. 

— Automobilis rastas Pasingemo dvaro miškuose. 
Ši valda priklauso žmogui, kurio pavardė Bakstonas, 
Piteris Bakstonas. Ar žinote tokį? 

— Pirmą kartą girdžiu, - atsakė Deidas. — Girdė- 
jote, kaip mano žmona pasakė, kad to Pasingemo 
nežinome. Jūs ką, kurčias? 

Sunkiausias dalykas, kartais pagalvodavo Veksfor- 
das, išsilaikyti šaltakraujiškam, kai su tavimi taip kal- 
ba visuomenės narys, ypač jei pats esi karštakošis. Bet 
taip ir turi būti. Jis privalo prisiminti — ir prisiminti 
visą laiką, - kad dingo du to žmogaus vaikai, vienin- 
teliai jo vaikai, be to, jie greičiausiai nebegyvi. 

Pro ašaras Katrina dėbtelėjo į savo vyrą tokiom 
dygiom akim, kokių Veksfordas dar nematęs, ir, užuot 
pasakiusi ką naudingo, paklausė: 


— Gal žinote, kada Džoanos laidotuvės? 

— Deja, nežinau. 

— Norėčiau nueiti. Vargšelė Džoana buvo mano 
pati pati brangiausia draugė. 

Po šito jis pamanė, kad vertėtų darsyk aplankyti 
Piterį Bakstoną. Kartu pasiėmė ir Vainą. Šįkart keliu 
jiedu ėjo pėsčiomis, tikėdamiesi pamatyti, ar įvažiavi- 
mas į mišką, kuriuo važiavo mėlynasis golfas, aiškiai 
matosi, bet sniegas paslėpė viską, - šiomis sąlygomis 
matėsi tik tiek, kad toje vietoje, kur keliukas grei- 
čiausiai prasidėjo ir driekėsi tolyn į mišką, medžiai 
augo toliau vienas nuo kito, tokiu atstumu, kad galėtų 
pravažiuoti automobilis. | 

Bakstonas duris atidarė pats. Jo žmonai rytas ir vėl 
buvo per ankstyvas. Jis atrodė kaip ligonis, kurį tuoj 
ir neišvengiamai ištiks koks infarktas ar insultas — 
veidas tarsi margas rausvas granitas su pilkomis ir 
raudonomis dėmėmis, ir dar lygiai taip gruoblėtas. 
Akių obuoliai aptraukti raudonų kraujagyslių tinklo. 
Šiek tiek drebančios rankos ir burnos kvapas, kurio 
nevaliojo užgožti ir pipirmėčių dantų pasta, trenkian- 
tis vakarykščio viskio garų ir kažkokio neaiškaus virš- 
kinimo fermento kokteiliu, nuo kurio Veksfordas net 
žingtelėjo atgal. Jis pajuto neįprastą poreikį perspėti 
tą žmogų, kad jis save žudąs, bet, aišku, neperspėjo. 
Laikraščiai ir žurnalai buvo prikišti straipsnių apie 
tai, kas nutinka, kai valgai šlamštą ir perlenki lazdą 
gerdamas. Bet jis turbūt žino Mozę ir pranašus. Tegul 
jų ir klauso. 

— Regis, pats laikas pasikalbėti, pone Bakstonai, — 
nerūpestingai tarė Vainas. 

Bakstonas metė piktą žvilgsnį. Jam blogesnio laiko 
ir būti negalėjo. Jis palydėjo juos abu koridoriais į 
virtuvę, ir Veksfordas pamanė, jog svetainė, neabe- 
jotinai nukrauta vakarykštėmis lėkštėmis ir taurėmis, 
tikriausiai netinka rytiniams svečiams priimti. Tačiau 
taip negalėjo būti, nes virtuvė, ko gero, atrodė dar 
blogiau — visur voliojosi puodai, keptuvės, tuščios 
skardinės ir kiti Kalėdų vakarienės ruošimo rykai. 
Nežinia kodėl Bakstonas pasiūlė jiems išgerti. 

— Vandens, apelsinų sulčių, kolos ar ko stip- 
resnio? 

Akivaizdu, kad pasiūlymas pateiktas tam, kad jis 
pats galėtų paragauti ko stipresnio. Veksfordas su Vai- 
nu būtų neatsisakę arbatos, bet jos nesiūlyta. 

— Pataisysim sveikatą, — vaiduokliškai sukikenęs 
pasakė Bakstonas, pildamas viskį. Gazuoto vandens 
policininkams jis padavė su aiškia pašaipa. - Kaip ten 
sako, nuo ko susirgai, tai tuo ir?.. 

— Kas dar, be jūsų ir žmonos, pažįsta šias vietas? — 
paklausė Veksfordas. —- Kas pas jus čia lankosi? 

— Mūsų draugai. Žmonės, kurie mums dirba, — 
pirmus du žodžius Bakstonas ištarė išdidžiai, kitus 
keturis - su vos slepiama panieka. - Turbūt nesitikite, 
kad pasakysiu jums savo draugų pavardes. 

Vainas atrodė nustebęs. 

— Kodėl gi ne? Jie neturėtų prieštarauti, jei nieko 
blogo nepadarė. 

— Žinoma, jie nepadarė nieko blogo. Krisas Vore- 
nas yra grafystės tarybos narys, o jo žmona Mariona, 
na ji yra... - mėgindamas tiksliai paaiškinti, kas tokia 
esanti Mariona Voren, Bakstonas, regis, susidūrė su 

kažkokiais sunkumais, — ...puikiai žinoma dama šia- 
me regione. | 

— Ir kurgi ponai Vorenai gyvena? — Vainas užsi- 
rašė Bakstono nenoromis pasakytą Trolfildo sodybos 
adresą. — Kas dar, pone? 

Jųjų kaimynai, Gilbertai, atsakė Bakstonas. Saky- 
damas „kaimynai“ jis tikriausiai turėjo galvoje bibli- 
nę to žodžio reikšmę, pamanė Veksfordas, nes prie 
Pasingemo dvaro jokio namo ir per žvilgsnio nuotolį 
nesimatė. 

— Jie gyvena labai dailiame name pačiame mies- 
telio centre, — Bakstonas kalbėjo lyg skaitydamas iš 
antrarūšės kelionių brošiūros. 

Jis nežinąs nei namo pavadinimo, nei tikslaus 
numerio, tiesiog pažįstąs iš matymo, niekas negali 
tokio nepastebėti. Vainui neatlyžtant, iš Bakstono 
ištraukta ir daugiau pavardžių: pažįstamų iš kaimo, 
sutiktų per „Chardonnay“ vakarėlį, pora londoniečių, 
kurie kartą savaitgalį čia svečiavosi. Kalbėdamas apie 
pastaruosius, kuriuos aiškiai laikė socialiniu laipteliu 
žemesniais už save, jis buvo maloningesnis, bet Rikui 
Mičelui ir jo žmonai paniekos negailėjo. Šitie esantys 
landūs, nosį kur nereikia kišantys žmogeliai, kurie, 
jam nesant, turbūt šniukštinėja po visą jo valdą. Stai- 
gajis, regis, praregėjo, kad policijos apklausos ne tiek 
trikdo jo privatumą, kiek suteikia jam puikių progų, 
kurių kitur turbūt nepasitaikys. | 

— Lygiai tokie patys ir ta Paulina su savo vyru. fi 
užeina čia kada tinkama. Apie jokią nustatytą tvarką 
nė kalbos nėra. Vaikštau čia miške — nemanau, kad 
šitie žmonės gali suprasti, jog man patinka vaikščioti 

po nuosavą teritoriją, — ir ką sutinku? Ogi Paulinos 
vyrą, išėjusį pasivaikščioti su kažkokiu itin nemalo- 
nios išvaizdos tipu, kurį jis man pristato kaip poną 
Kolmaną. Privatų detektyvą. Mano žemėje. Ir tai 
tik vienas pavyzdys. Gali būti, kad, kai manęs čia 
nebūna, visi apylinkių gyventojai braunasi į mano 
valdas. 

— O kur dabar ponas Kolmanas? 

— Iš kur man žinoti? Tai nutiko vakar. Per Kalėdas, 
ar galite įsivaizduoti tokį dalyką? 

Veksfordas linktelėjo. Tai tik įrodo, kad „Ieškom 
ir surandam“ neriasi iš kailio. 

— Kiek laiko jau turite Pasingemo dvarą, pone 
Bakstonai? 

— Greitai bus treji metai. Nusipirkau jį iš žmogaus, 
pavarde Šendas-Gibas, jei jus tai domina. | 

Bakstonas pasisuko — nervingai, pamanė Veksfor- 
das, - įėjus žmonai. Šiandien ji vilkėjo treningą, baltą 
kaip tas sniegas lauke. Gal ji ruošėsi pabėgioti arba 
susirasti kokią vietinę sporto salę, ar tiesiog tokia jos 
mėgstama dieninė apranga? Jis su ja pasisveikino, o 
ji griežtai paklausė, ko jie norintys. Veksfordas ne- 
matė reikalo atsakyti. Už jį atsakė Bakstonas, o tuo 
tarpu Šarona griebė viskio butelį, užsuko kamštelį 
ir nusinešė. Ji pasielgė lygiai taip, kaip Veksfordas 
kartą buvo matęs Silviją sureagavus į Beną, be susto- 
jimo ryjantį mėtinius ledinukus, o Bakstono veido 
išraiška, kiek jis prisiminė, tapo lygiai tokia pat kaip 
tada Beno. 

— Ar yra dar kitų, ką galėtumėt paminėti, pone 
Bakstonai? 


— Ne, nėra. Ar jie vis dar ieško tuose laukuose? Ir 
kada mes galėsime grįžti į Londoną? 

— Atsakymas į jūsų pirmąjį klausimą — taip, — at- 
sakė Veksfordas, — į antrąjį — rytoj ryte. Tačiau ma- 
nęs netenkina jūsų paaiškinimas apie tai, kaip radote 
automobilį, pone Bakstonai, ir aš norėsiu su jumis 
darsyk pasikalbėti. 

Protesto jiedu su Vainu nebelaukė. Lauke išlindo 
saulė ir prasidėjo atodrėkis. Nuo namo pakraigės var- 
vėjo vanduo, o sniegas ėmė darytis permatomas. 

— Jei karščio banga Anglijoje reiškia dvi gražias 
dienas ir audrą, - pasamprotavo jis, — tai atšalimas, 
vadinasi, yra dvylika valandų sniego ir keturiasdešimt 
aštuonios pliurzės. 

Keliuku, dar prieš valandą padengtu gruzdančia 
plutele, dabar vietomis tekėjo upelis. Pusiaukelėje jie 
sutiko grupelę ieškotojų, kurie nieko neradę. Veks- 
fordą apėmė nusivylimas. Logiška, kad Deidų vaikai 
turėtų būti kažkur netoliese, tikrai čia. Kurgi daugiau 
jie galėtų būti? Jis pamėgino įsivaizduoti, kad nusikal- 
tėlis čia atsivežė juos visus tris — galbūt daugiau nei 
vienas nusikaltėlis, — visus negyvus. Džoaną paliko 
automobilyje, paskui jį nustūmė nuo karjero krašto. 
Kas tąsyk nutiko kitiems kūnams? Nėra jokios pras- 
mės jų kur nors vežtis, o Džoanos kūną palikti. Gal 
jam vertėtų mąstyti ne apie kūnus, bet apie du gyvus 
žmones? Ar būta dviejų automobilių? Vienas - palikti 
kaip Džoanos kapą, kitas — važiuoti toliau. Vaikai 
išvežti — bet kur? 

Visa tai atrodė pernelyg neracionalu, kad būtų ga- 
lima sugalvoti tolesnę įvykių seką. Kas, pavyzdžiui, 


buvo'tie du, galimas daiktas, vyras ir moteris, tuos du 
automobilius čia atvairavę žmonės? Koks jų motyvas? 
Ir iš kur, svarbiausia, jie žinojo apie Pasingemo dvaro 
teritoriją ir karjerą pačiame jos viduryje. Staiga jis 
pagavo save galvojantį apie tą atvirą erdvę, tą miško 
proskyną, ir pasiūlė Vainui prieš išvažiuojant vėl į ją 
nueiti. 

Šitoje vietoje sniegas tikriausiai nutirps vėliausiai, 
nes niekas nesutrikdė jos lygios nepaliestos baltumos, 
nė kojos ten neįkėlė. Iš vietos, kur jie stovėjo, pro- 
skyna panėšėjo į sniego ežerą, apsuptą belapių tamsių 
vienodo dydžio medžių sienos. Vėjo nebuvo, nejudėjo 
nė menkiausia šakelė. 

— Gal tas Šendas-Gibas galėtų mums pagelbėti, — 
pasakė Vainas. 

Nesenų įvykių jis neprisiminė. Ir jam „neseni“ reiš- 
kia porą ar trejetą pastarųjų dešimtmečių. Kas buvo 
iki jų, jo jaunystės ir vidutinio amžiaus metais, jis 
prisiminė be vargo. Žinoma, Veksfordas ir anksčiau 
yra susidūręs .su tokiais senais žmonėmis, bet retai 
kada šitai būdavo tokio masto. Bernardas Šendas- 
Gibas neprisiminė ir savo namų šeimininkės vardo, 
ne ką jaunesnės už jį patį, į ją kreipėsi „Pole - Panse — 
Mira - Pene“, kol galiausiai pataikė ir triumfuodamas 
sušuko „Bete!“ 

Šitos tarties Veksfordas jau seniai nebuvo girdė- 
jęs. Jo vaikystėje taip kalbėjo aukštuomenė, senieji 
kaimo dvarininkai ir kiti, žemesnei klasei keliantieji 
pagarbią baimę, bet toji kalba dabar praktiškai neeg- 
zistavo, buvo mirusi. Veksfordas kažkur skaitė, kad 
aktoriams tenka išmokti taip kalbėti prieš vaidinant 
televizijos filmuose apie trečiąjį dešimtmetį, išmokti 
sakyti „jaučosi“ vietoj „jaučiuosi“ ir „važoja“ vietoj 
„važiuoja“. Tokia tartis buvo paplitusi, pamanė jis, 
kai jo senelis buvo jaunas ir vietos klebonas, pra- 
važiuodamas pro jį ir jo draugus, pliaukštelėdavo 
botagu ir sušukdavo: „Nosimt kepures, kai ponas 
važoja! 

Šendas-Gibas buvo ponas, bet itin mandagus po- 
nas, sutrikęs dėl nesugebėjimo prisiminti paskutinių- 
jų savo metų Pasingemo dvare. 

— Vai tai būtų gerai, mano mielas, kad galėčiau ką 
nors prisiminti, — tarė jis ta neprilygstama tartimi, — 
bėt nėko nebėra. | 

— Galbūt jūsų šeimininkė... 

Ponia Šend-Gib tada dar buvusi gyva ir Betė pa- 
tarnaudavusi jiems abiem. Bet ji esanti seno sukir- 
pimo tarnaitė, ne tokia, kuri kištųsi ar norėtų kištis 
į savo darbdavio reikalus. Veksfordas pamanė, kad 
jei reikėtų jai jį pavadinti, ji sakytų „šeimininkas“. Ji 
sėdėjo vienoje kompanijoje su juo, nes Veksfordas 
jos paprašė pasilikti, be to, ir prisėsti, bet ant kėdės 
kraštelio ji pritūpė jausdamasi nesmagiai. 

— Ar gali ką prisiminti? - Šendas-Gibas paklausė 
tuo savo švelniu, mandagiu tonu. Jis buvo ne iš tų, 
kurie į ką nors kreipdamiesi nepaisytų pavardžių, 
manierų ar titulų, ir tikrai mėgino prisiminti, kuo ji 
vardu, stengėsi, bet jam nepavyko, tam dėjo didžiau- 
sias pastangas, bet vis tiek nepavyko. 

— Tikrai visai nežinau, pone, - atsakė ji: - Galėčiau 
pamėginti. Pavasarį ir rudenį suvažiuodavo stovyk- 
lauti skautai. Tie buvo geri vaikiai, niekad nepridary- 
davo bėdos, niekad nepalikdavo jokios netvarkos. 

— Ar dar kas nors stovyklaudavo tame miške? — 
paklausė Vainas. - Draugai? Giminaičiai? 

Šendas-Gibas mandagiai klaūsė, retkarčiais link- 
telėdamas ar suglumęs šypsodamasis. Jis atrodė ta- 
rytum Žmogus, nedrąsiai teigęs suprantantis užsie- 
nio kalbą, bet žmogaus, kuriam ta kalba gimtoji, 

užkalbintas, suvokęs, kad nieko nesupranta. Betė 
pasakė: 

— Nieko panašaus nebūdavo. Tik ne nakvynei, tik- 
rai ne. Kaimas ten rengdavo savo vasaros šventę. Ar 
apie tokius dalykus klausiate? Nuolat ten ją rengdavo. 
Ji vykdavo birželį, kaimiečiai pastatydavo palapinę, jei 
kartais lytų, pone, nes dažniausiai ir lydavo. Tie irgi 
buvo labai tvarkingi, nė šiukšlelės nenumesdavo, - ji 
pasvarstė. - Dar buvo ta kompanija, kuri ten šokdavo 
ir dainuodavo. Šokių aikštelėje, pone. 

Šendo-Gibo veidą užliejo nostalgija. Jo žydrose 
akyse, pridengtose raukšlių raizginio, sužibo šviesa. 

— Šokių aikštelė, - pasakė jis. - Tais laikais mūsų 
vasaros būdavo gražios ir karštos, pone ee... Nema- 
nau, kad kada lydavo birželį. Į Vidurvasario šventę 
šokti susirinkdavo visas kaimas, ir muziką savo pa- 
tys grodavo, tada nebuvo jokių tų jūsų gramofonų, — 
kasečių ir kompaktinių plokštelių revoliucijų jis jau 
nepastebėjo. Vinilinė plokštelė tikriausiai buvo pas- 
kutinė naujovė, kurią jis prisiminė. 

— Šokdavome šokių aikštelėje, gražiausioje Kento 
vietoje, ant aukštos kalvos, betgi plokščios kaip blynas 
ir žalios kaip smaragdas. Reikėtų mums ten nukeliau- 
ti, kai ateis vasara, Pole, ee, Deize, na, nesvarbu. Tu- 
rėtume paprašyti jaunojo Mičelo mane ten nuridenti 
su manąja kėde, ką? 

Betė į jį pažvelgė. Su begaliniu švelnumu. Ir labai 
maloniai pratarė: 

— Jūs nebegyvenate dvare, pone. Išsikraustėte jau 
prieš trejetą metų. Dabar ten gyvena kitas ponas su 
ponia. Juk prisimenate, ar ne? 

— Kartais, — atsakė jis, — kai man pasakai, pri- 
simenu, — ir jis perbraukė drebančia gyslota ranka 
sau per antakį, tarsi tas judesys nubrauktų jo atmintį 
apėmusią miglą. - Tenka tavim patikėti. 

Veksfordas taip ir įsivaizdavo tarp naujai sužalia- 
vusių medžių pastatytą gegužės medį ir jauną mer- 
giną, atvedamą karūnuoti Gegužės karaliene, apkū- 
noką, šviesios odos kaimietukę, visai ne gražuolę šios 
dienos standartais, ne tokią, kaip Šarona Bakston. 

— Tai tie buvo žmonės, kuriems ponas Šendas-Gi- 
bas leido naudotis savo valda? — paklausė jis. 

— Ne visiems, kurie prašė, — greitai pratarė Betė. — 
Jei pasitaikydavo tokių, kurie palikdavo netvarką, jų 
niekada atgal nepriimdavo. Buvo viena porelė, norė- 
jusi ten surengti vestuvių pobūvį. Ponas Šendas-Gibas 
sutiko, nes pats jautėsi blogai, o ponia Šend-Gib - ji 
pabandė nuleisti balsą, bet nesėkmingai, — skaičiavo 
paskutines dieneles, - ponas Šendas-Gibas suvirpėjo 
ir pabandė nusišypsoti. — Vaje, kokią jie paliko ne- 
tvarką. Visur šiukšlės, skardinės ir dar nežinia kas. 
Jiems užteko įžūlumo sugrįžti ir paprašyti surengti 
kažkokį kviestinį vakarėlį, bet ponas Šendas-Gibas 
pasakė ne, jam esą labai gaila, bet šį kartą ne, ir jiems 
tai labai nepatiko. Tiesiog buvau priblokšta, kokie jie 
buvo šiurkštūs. 

Veksfordas užsirašė tų žmonių pavardes, bet tik tas 
pavardes jam ir buvo lemta gauti. Betė prisiminė, kad 
būta ir kitų, norėjusių pasinaudoti „šokių aikštele“, 
bet tik ne jų pavardes. Ponas Šendas-Gibas žinojęs, 
bet jai nesakęs, ji žinanti savo vietą, pridūrė neįtikė- 
tiną frazę Betė. Ji težinojusi tų sutuoktinių pavardę, 

nes ponia Mičel apie juos kalbėjusi, visas kaimas apie 
juos kalbėjęs. | 

— Kai minėjote šokius ir dainavimą, - pasakė Vai- 
nas, — ar kalbėjote apie tuos sutuoktinius? 

— Ne, šitie visai kiti, - pasakė Betė. — Šitoji kom- 
panija niekada nepalikdavo netvarkos. Kai išvažiuo- 
davo, net nepamanytum, kad ten kas buvo. Bet ką ir 
sakyti, jie tikrai triukšmingi, gal ir galima tai pava- 
dinti dainavimu, bet kitas pasakytų, kad jie rėkauja ir 
šūkauja. Bet ponui Šendui-Gibui netrukdė, jis leido 
jiems ten sugrįžti ir kitais metais, —- jos darbdavys 
užmigo. — Nemanau, kad iš namo jis juos girdėjo, 
vargšas senasis ponas. 

Rėkauja ir šūkauja, pagalvojo Veksfordas važiuo- 
damas atgal į Pasingemo dvarą su juos lydėjusiu Ken- 
to policijos detektyvu konstebliu. Be abejo, senyva 
senamadiškai mąstanti moteris turėjo omeny, kad toji 
kompanija šoko pagal nuolat diskotekose skambančią 
arba pro atvirus automobilių langus aidinčią muziką. 
Ūkininkai Mičelai tikriausiai žinos ir neabejotinai pa- 
dės labiau nei savo vietą gerai žinanti seno sukirpimo 
tarnaitė bei nusenęs negrįžtamai išnykusios atminties 
žmogus. 

Rikas Mičelas ir jo žmona Džiulė žinojo viską. 
Ar bent jau stengėsi sudaryti tokį įspūdį. Jie žinojo 
viską ir buvo tikrai „geri žmonės, tokie, kurie lanky- 
tojus užverčia maisto ir gėrimų pasiūlymais, suteikia 
jaukumo ir skiria savo laiką. Kad pas juos užvažiuos 
trys policininkai, jiems pranešė iš anksto, ir Džiulė 
Mičel nukrovė stalą kava ir apelsinų sultimis, ban- 
delėmis, pyragėliais su džiovintais vaisiais ir pyragu. 

Vainas ir jaunasis detektyvas konsteblis ėmė šveisti. 
Veksfordas norėjo, bet nedrįso. Rikas Mičelas greitai 
perėjo prie paskaitos apie Šv. Jono Pasingemo kaimo 
gyvenimą nuo viduramžių iki šių laikų. Ar taip bent 
jau atrodė Veksfordui, kuris susivokė esantis bejėgis 
nutraukti to žmogaus kalbą, kaip būna tais atvejais, 
kai pašnekovas ignoruoja visus bandymus įsiterpti ir 
negailestingai tęsia. Jis pagalvojo, kad šitos technikos 
Mičelas, matyt, bus išmokęs klausydamas ministrų 
interviu per radiją. | 

Tačiau pagaliau žmogus stabtelėjo atsikvėpti ir 
Veksfordas greitai įsiterpė: 

— O kaip dėl tos poros, - jis pažvelgė į savo užra- 
šus, - ponų Kroft, kurie miške rengė savo vestuvių 
pobūvį? Kur jie gyvena? 

Mičelas atrodė įsižeidęs. Nesunku numanyti, ką jis 
galvojo. Atvažiuojat čia, valgot mano maistą, skaniuo- 
sius naminius pyragėlius, dėl kurių žmona valandų 
valandas prakaitavo prie karštos viryklės, ir net ne- 
siteikiat leisti man baigti sakinio... 

— Miestelyje, - niūriai atsakė. - Kotedže kažkokiu 
idiotišku pavadinimu. Kaip jis vadinasi, Džiule? 

— Nežinau, ar tariu gerai. Anksčiau jis vadinosi 
Gebenių kotedžu, bet dabar jį pavadino kažkaip keis- 
tai indiškai. „Kerala“ ar kaip ten jis tariamas. 

— Ji indė, toji, kuri tada ištekėjo, - perduodamas 
informaciją Rikas Mičelas, regis, pamiršo savo nepa- 
sitenkinimą. — Kažkokiu keistu indišku vardu. Na- 
rinder, jei man gerai verčiasi liežuvis. Vyras toks pat 
anglas kaip jūs ar aš, - jis su nerimu pažvelgė į Kento 
policijos detektyvą konsteblį, vyrą juodųjų alyvuogių 

spalvos oda, juodais juodžiausiais plaukais ir rudomis 
akimis. - Dabar jie turi kūdikį, tokį, kokius vadina 
mišrios rasės, vadinasi. Bet turbūt pasaulyje visokių 
reikia. 

— Pono Šendo-Gibo šeimininkė mums sakė, kad 
būta žmonių, kurie naudojosi mišku, ir, pasirodo, 
net keletą metų iš eilės, ir kurie smarkiai rėkauja ir 
šūkauja. Ar žinote ką nors apie tai? 

Žino ar ne, Veksfordui nebuvo lemta patirti dar 
keletą minučių. Abu Mičelai pasileido baisiausiai girti 
buvusius Pasingemo dvaro šeimininkus ir apgailes- 
tauti, kad jų nebėra. Žmonės jie buvę nuostabūs, — 
senoji dvarininkija, bet be menkiausio pasipūtimo. 

— Pasingemui išaušo labai liūdna diena, kai mielas 
senasis ponas Šendas-Gibas pardavė savo namus, — 
pasakė Džiulė Mičel tokiu niūriu balsu, kokiu televi- 
zijos žinių laidos vedėjas pereina nuo Anglijos futbolo 
komandos pergalės prie popdainininko mirties. - Jis 
buvo vienas iš milijono. Nieko panašaus į tuos nau- 
juosius žmogelius, tuos nuvorišus spekuliantus Baks- 
tonus. 

— Tą galima kartoti ir kartoti, - pasakė jos vyras 
ir akimirką Veksfordas išsigando, kad ji taip ir pada- 
rys. Bet ji tik papurtė galvą labiau iš sielvarto, nei iš 
pykčio, ir Mičelas tęsė: - Aš manau, kad jis jau ištisas 
savaites žino, kad ten gulėjo tas automobilis. Gal jis 
ten pats jį ir įstūmė, o kartu ir kas buvo jame, aš visai 
nenustebčiau. Ką jis ten veikė vidury savaitės, gruo- 
džio mėnesį, va ką norėčiau sužinoti. Vėl lankė savo 
nusikaltimo vietą, kito paaiškinimo nėra. Jis puikiai 
žinojo, kad tas automobilis ten guli. 

Vekstordas buvo linkęs sutikti, bet garsiai nepa- 
sakė. 

— Grįžkime prie tų muzikuojančių lankytojų, ge- 
rai? Tų „rėkaujančių ir šūkaujančių“. Ar žinote, kas 
jie tokie? | . 

Blogiausias klausimas, kurį galima užduoti tokiam 
žmogui kaip Mičelas — toks, į kurį jis nežino atsaky- 
mo. Klausimas, kuris, jei į jį atsakytų teisybę, galėtų 
jį inkriminuoti, šiuo atveju būtų kur kas geresnis. Jis 
aiškiai nežinojo, ką atsakyti, bet vis tiek atsakė. 

— Tiksliai, kas jie tokie, nežinau, jei kalbate apie 
pavardes. Žinau tik, kaip jie elgiasi, šita vandalų gauja, 
jei jums ką nors reiškia tai, kaip jie sustatė savo auto- 
mobilius palei dvaro keliuką. Paliko baisias provėžas 
ant žolės, o tokios provėžos niekada neapauga, taip ir 
lieka visam laikui, kaip gamtovaizdžio dėmė... 

— Ir puikiai girdėjosi, kaip jie rėkė ir šaukė, Rikai, — 
pasakė Džiulė. — Pats žinai. Jau ruošėmės skųstis... 

— Bet tik ne ponui Šendui-Gibui. Tada jo jau ne- 
bebuvo. Mes rimtai ketinome parašyti Bakstonui 
skundą. Jam tai visai netrukdė, ane? Kai jie ten buvo, 
nebuvo jo paties. O ne, jis linksminosi Londone, be 
abejo. 

— Ką jie ten rėkė, skambėjo visai ne angliškai, — 
pasakė Džiulė. - A TAU, A TAU, va taip skambėjo. 

— Kaip paskiros raidės? — paklausė Vainas. 

— Taip skambėjo, bet juk tai ne anglų kalba, ar ne? 

Tas pabrėžtinas angliškumas Mičelui tikriausiai 
sužadino paskutinius sąžinės likučius, nes, jiems 
išeinant, jis maloniu tonu paklausė Kento policijos 


detektyvo konsteblio: 

— Jums viskas gerai, ane? 

Veksfordas grįžo į Kingsmarką, palikęs anuodu 
toliau rinkti informaciją kaime. Jis ruošėsi eiti į laido- 
tuves, Džoanos Troj. Ji nenuvairavo automobilio per 
karjero kraštą, į automobilį buvo įkelta jau negyva. 
„Nužudyta?“ - telefonu jis paklausęs Tremleto. 

„Nėra priežasčių taip manyti, jokių priežasčių.“ 

Tik tiek, kad jos kūnas buvo paimti iš tos vietos, 
kur ją ištiko mirtis. Buvo pasistengta paslėpti tą kūną. 
O kaip su tuo susiję Deidų vaikai? Šiaip ar taip, tėvai 
dalyvavo laidotuvėse Šv. Petro bažnyčioje Kingsmar- 
ke, ir Rodžeris Deidas, ne tik jo žmona, be to, ir Ka- 
trinos tėvai, jei jis teisus manydamas, kad tas senyvas 
vyras - Katrinos tėvas. Dabar galėtų būti puiki proga 
įvykdyti savo sprendimą pasikalbėti su seneliais. Ne- 
svarbu, kad jie ne savo pačių namuose. Deidai jaučiasi 
geriau, pamanė Veksfordas, jie atrodo geriau. Jie tiki, 
kadangi Džoana negyva, o automobilyje kitų kūnų 
nebūta ir kitur jų nerasta, kad Džailsas ir Sofi yra 
gyvi. Ar aš pats tuo tikiu, paklausė jis savęs. Negalėjo 
surasti nė menkiausios priežasties tuo tikėti ir žinojo, 
kad tie tėvai pasikliauja instinktais ir intuicija, o ne 
sveiku protu. 

Diena buvo žvarbi ir drėgna, katedros dydžio baž- 
nyčioje vėrė šaltis. Kiek žmonių žino, jog neprivaloma 
rengti laidotuvių ceremonijų? Kiek žino, kad nebūti- 
na ir įstatymai neliepia kalbėti niūriai monotoniškų 
maldų ir giedoti giesmių — nuolat tų pačių „Būk man 
ištikimas“ ir „Viešpats —- mano ganytojas“, - jei pats 
esi netikintis, o ir velionis netikėjo? Visi čia susirin- 
kusieji bažnyčioje nesilankę metų metus, pamanė jis. 

Visiems būtų buvę kur kas geriau, jei Džoanos Troj 
kūną kremuotų, o paskui draugai ir šeimos nariai 
ramiai susirinktų jos paminėti. Bent jau gėlės buvo tik 
nuo šeimos — paprastas šiltnaminių narcizų vainikas 
nuo Džoanos tėvo ir pamotės. 

Ralfas Dženingsas, buvęs vyras, neatvyko, bet kai- 
mynė, Ivona Mūdi, toji, išsakiusi jam savo įtarimus 
dėl Džoanos aistros Rodžeriui Deidui, dalyvavo. Kai 
visi kiti sėdėjo ar stovėjo, ji klūpojo tyliai raudodama. 
Jis pastebėjo, kad Džoanos tėvas neverkė. Sielvar- 
tą jis rodė kitaip, susendamas kokia dešimčia metų. 
Žmonės dar neatsisakė papročio laidotuvėms reng- 
tis juodai. Visi gedėtojai vilkėjo juodus drabužius, 
ir tik Ivona Mūdi ir Dorina Brius buvo su skrybė- 
lėmis. Visi išgarmėjo iš bažnyčios, Džordžas Trojus 
įsikibęs Žmonai į parankę, Katrina Deid laikydama 
nenoromis vyro paduotą ranką, ir susėdo į automo- 
bilius, nuvešiančius į gana toli, Meiflit Tajuje, esantį 
krematoriumą. Katrinos tėvai nevažiavo. Veksfordas 
apskritai nustebo juos išvydęs bažnyčioje, bet pamanė 
juos paprasčiausiai atvykus paremti dukters. Briusai 
atvažiavo nuosavu automobiliu. Kai ponia Brius pa- 
dėjo vyrui įsėsti ir paleido variklį, Veksfordas sėdo į 
savąjį automobilį ir važiavo paskui juos į Lindhersto 
kelią. Dar Briusams neįėjus į namus, jis jau stovėjo 
prie slenksčio. 

Dorina Brius jo nepažino ir kažkodėl nusprendė, 
kad jis nori kažką jiems parduoti. Net kai jis paaiški- 
no, ji nepageidavo suprasti, o pranešė, kad jos vyrui 
reikia pailsėti, mat jo nesveika širdis, jam tiesiog būti- 
na pagulėti. Ji nenorėjusi, kad jis šįryt važiuotų. Juk nė 

jie tą Džoaną Troj pažinoję. Spalio mėnesį Erikas pa- 
tyręs infarktą ir nuo to laiko jam negalima persisteng- 
ti. Aišku, jūs gi nežinote, kaip jis anksčiau visuomet 
lakstydavęs. Veksfordui Erikas Briusas atrodė visai 
nepanašus į kur nors „laksčiusį . Liesas smulkutis 
senyvas žmogelis, išblyškęs ir suvargęs, visai ne toks, 
kokį įsivaizduotum turint nesveiką širdį. Jam nebuvo 
leista lipti į viršų, jį nuvedė prie sofos ir užklojo ant- 
klode. Ant lentynos virš radiatoriaus prigulusi juo- 
doji katė tą bruzdėjimą stebėjo su katiniška panieka, 
paskui kaip galima toliau ištiesė priekinę leteną, tarsi 
norėdama pasigrožėti savo išskėstais nagais. 

Veksfordą nusivedė į valgomąjį — retai naudojamą 
kambarį, tamsų dėl gotikinių langų ir sunkių raudono 
aksomo užuolaidų. Dorina Brius atsisėdo priešais ir 
nervingai barbeno pirštais į stalą. 

— Kartais, — pasakė jis, — seneliai geriau pažįsta 
savo anūkus nei patys jų tėvai. Žinau, kad Džailsui 
su Sofi patiko būti pas jus — Safolke, ar ne? 

Turbūt ji visus vadino „mielaisiais“. Tai tikrai ne 
meilės ar intymumo ženklas. 

— Teisybė, mielasis. Berningene. Kur būdavo Ame- 
rikos karinės pajėgos, bet dabar ten daug gražiau, 
kai nebėra tų baisių pastatų. Visi girdime apie tuos 
paauglius, kuriems daugiau nerūpi niekas, tik klu- 
bai ir pramogos, ir dar blogiau, bet mūsiškiai buvo 
visai ne tokie. Jie dievina gamtą ir kaimą, mėgsta 
būti gryname ore. Sofi verkdavo, kai reikėdavo grįžti 
namo. Džailsas, žinoma, ne, mielasis, berniukas juk 
neverktų. 

— Ką jie veikdavo per dienas? 

Ji saglumo. Akivaizdu, kad ji nesuprato ir nežino- 
jo, ką jie veikdavo savo namuose, Kingsmarke. 

— Eidavo pasivaikščioti, mielasis. Mes nusivežda- 
vom juos prie jūros. Mudu su Eriku nemanome, kad 
jie pakankamai suaugę vykti vieni. Na, Erikas mano, 
bet juk žinote, kokie tie vyrai, sako, kad aš elgiuosi su 
anūkais kaip su kūdikiais. Vis dėlto jam patikdavo su 
jais leisti laiką, visada norėdavo būti su Džailsu, kad 
ir ką tas veiktų. Žinoma, tai buvo prieš jo infarktą, 
mielasis. 

— Kada jie pastarąjį sykį pas jus svečiavosi, ponia 
Brius? 

— Rugpjūtį, —- prieš atsakydama ji ilgai negalvo- 
jo. - Per mokyklos atostogas, mielasis. Trimestro 
metu jiems neleidžiama atvykti net savaitgaliui. Ži- 
note, mielasis, Rodžeris juos baisiai spaudžia prie 
mokslų, kaip juodus jaučius, — jos balse pasigirdo 
pasipiktinimo gaidelė. - Namų darbai, namų dar- 
bai, namų darbai ištisus vakarus. Nesuprantu, kaip 
jie nemaištauja. Dauguma paauglių maištautų, kaip 
suprantu. Ir visgi manau, esu įsitikinus, kad jie dėtų 
daug pastangų, net jei jo didenybė nemosuotų bo- 
tagu. Jiems patinka mokytis. Šiaip ar taip, bent jau 
Džailsui. Jis labai protingas berniukas, daug pa- 
sieks. 

Vienas Dorinos Brius pasakytas dalykas Veksfor- 
dui atvėrė akis. Jis susidomėjęs paklausė: 

— Minėjote, kad Sofi verkavo, kai reikėdavo va- 
žiuoti namo“ 

— Tikrai taip, mielasis. Verkdavo taip, kad atrody- 
davo širdis plyš. 

— Trylikametė? — paklausė jis. - Ar sakytumėt, kad 
pagal savo metus ji buvo vaikiškesnė? 

— Oi ne, mielasis. Nesakyčiau taip. Visai ne dėl 
to, — ponia Brius pritilo ir atsargiai pažvelgė į užda- 
rytas duris. Paskui ji, regis, prisiminė, kad žento nėra 
namie. - Daugiau dėl to, kad ji nesutaria su tėvu. 
Džailsas jo bijo, bet Sofi — na, ji tiesiog negali pakęsti 
jo buvimo šalia. Gaila, ar ne? 

Ir šita moteris Deidus apibūdino kaip „čiagi jums 
ne probleminė šeima“. 


16 skyrius 


Briusų namų taip ir neteko pamatyti, bet išvydęs Ma- 
tildos Keriš namus Veksfordas pagalvojo, kad Briusų 
būstas paaugliams svečiuotis turėtų tikti labiau. Bet 
čia Džailsas ir Sofi, matyt, viešėdavo retai. Pats namas 
išskirtinis, pilkai gelsvais namais nusėtame Kotsvoldo 
kaimelyje, tokio pat akmens kaip ir kiti Trejybės gat- 
velėje, bet aiškiai pastatytas devintajame dešimtme- 
tyje, atšiaurus, plokščio fasado ir nuožulnaus stogo. 
Iš pirmo žvilgsnio gana atstumiantis. Gali būti, kad 
Katrina Deid drausdavo vaikams lankytis pas močiutę 
iš tėvo pusės. Atrodo, kad savo anytos ji itin nemėgo. 
Kiek toje šeimoje daug antipatijos! 

— Ar jie dažnai pas jus svečiuodavosi? — paklausė 
Burdenas, kai juos nusivedė į šaltą, kukliai apstatytą 
svetainę. 

— Žiūrint ką turite galvoje sakydamas „dažnai“. 
Retkarčiais svečiuodavosi. Kai turėdavau laiko. Kai 
jiems leisdavo. 

Veksfordas nužvelgė kambarį, į kurį pateko. Vie- 
nintelis malonus dalykas jame — pilnos knygų len- 
tynos ant trijų sienų iš keturių. Jis atkreipė dėmesį 
į modernią muzikos aparatūrą, kompiuterio stalą 
su monitoriumi, interneto prieigą, spausdintuvą 
ir kitus jam nepažįstamus aksesuarus. Visi baldai, 

išskyrus baltas arba juodas kėdes ir sofą, šviesaus 
medžio, chromuoto metalo ir juodo melamino. Sie- 
na be lentynų nukabinėta keistomis abstrakcijomis 
aliumininiuose rėmuose — miesto purvo ir žlugusios 
pramonės objektų nuotraukomis, kurias Veksfordas 
atpažino kaip darytas pačios Matildos Keriš. Ji pati 
atrodė ne šiltesnė už savo meną, aukšta liekna moteris 
tiesia nugara ir silpnomis ištįsusiomis kojomis, apsi- 
vilkusi pilkas kelnes ir juodą tuniką, apie jos kaklą iki 
liemens kyburiavo vienišas pilkų ir baltų akmenukų 
vėrinys ant sidabro grandinėlės. 

Jai, ko gero, gerokai per šešiasdešimt, pamanė 
Veksfordas, bet vis dėlto, žvelgdamas į ją, sena jos 
tikrai nepavadintum. Nepaisant visų raukšlių, žilų 
plaukų ir sugrubusių rankų. | 

— Kaip suprantu, pastarąjį kartą su jais matėtės 
spalį? 

Ji linktelėjo. 

— Kai būdavot drauge, - įsiterpė Burdenas, — ar 
jautėtės artimi? Jie — paaugliai, ir tą sunku įsivaizduo- 
ti, bet ar jie su jumis atviraudavo? 

Šįkart ji vos vos nusišypsojo. 

— Juk su savo tėvais jie tikrai negalėjo būti artimi, 
tiesa? Mano sūnus juos uja, o jo žmona isterikė, - ji 
tai pasakė gan ramiai, tarytum kalbėdama apie pa- 
žįstamus, kurių elgesį kartais pasitaiko stebėti. - Kai 
turėdavo galimybę, anūkė su manimi kalbėdavo. Tru- 
putį papasakodavo apie savo jausmus. Bet retai. Jos 
motina tokius dalykus užgniaužia. 

— Arjiedu sutardavę tarpusavy, Džailsas ir Sofi? Ar, 
be to, kad jie brolis ir sesuo, dar buvo ir draugai? 


— O taip, manyčiau. Sofi smarkokai pasidavusi 
Džailso įtakai. Ji linkusi daryti tai, ką daro jis. Pa- 
vyzdžiui, jei jam patinka kokia nors muzika, jai taip 
pat patiks. 

— Ką manytumėt apie versiją, kad Džoana Troj 
turėjo romaną su jūsų sūnumi? Arba norėjo tą ro- 
maną turėti? 

Čia Veksfordas pirmąsyk išgirdo jos juoką. 

— Tiems žmonėms ko tik nenutinka, ar ne? Bet tik- 
rai nemanau, kad jis būtų toks geras aktorius. Žino- 
ma, panelės Troj nepažįstu. Gal jai ir norėjosi romano 
su mano sūnumi. Dėl skonio nesiginčijama. 

Stingdanti moteris. Taip ji kalbėjo apie savo vaiką. 

— Sakėte „jausmus“, ponia Keriš. Kaip ten tie Sofi 
jausmai? 

— Tai turėtų būti paslaptis. Bet reikalas rimtas, 
pasakysite jūs, jei aš taip nepasakyčiau pirmoji. Ne- 
sileidžiant į detales: ji man sakė, kad nekenčianti tėvo 
ir nemėgstanti motinos. Matote, Katrina jai leidžia 
daryti, ką nori, paskui įsiunta dėl to, kad ji tai daro, o 
mano sūnus draudžia bet kokius malonumus ir verčia 
arti. Ko Sofi tikrai norėtų — tai atvažiuoti gyventi su 
manimi. 

Štai ir vėl, beveik tas pat, ką sakė Dorina Brius, tik 
kitais žodžiais išreikšta. 

"—- Okąjūsį tai atsakėte? 

— Pone Veksfordai, būsiu su jumis atvira. Aš ne- 
myliu savo anūkų. Kaip galėčiau? Matau juos tik porą 
trejetą kartų per metus. Jiems jaučiu — kaip čia geriau 
pasakyti — geranoriškumą, ir viskas. Linkiu jiems pa- 
ties geriausio. Myliu savo sūnų, dėl to nieko padaryti 

negaliu, bet pernelyg jis man nepatinka. Jis šiurkštus 
ir tradicinių pažiūrų, neturi jokių socialinių įgūdžių. 
Pastarųjų ir pati per daug neturiu, bet tikiuosi, kad į 
pasaulį žiūriu atviriau. Neturiu pretenzijų būti kon- 
formiste. Darau, kas man patinka. Vargšas Rodžeris 
nelaimingas, nes niekada nedaro nieko, kas jam pa- 
tinka, jau metų metais. 

Išties atvira, pamanė Veksfordas. Kada jis gir- 
dėjęs, jei apskritai girdėjęs, taip kalbant motiną ir 
močiutę“ 

— Katrina niekada net minties sau neleistų, kad 
kuris nors vaikas gyventų su manimi, — pasakė ji. — 
O jei jau apie tai prakalbome, tai kodėl ji turėtų? Aš 
neleisčiau savo vaikams gyventi su seneliais. Be to, 
aš egoistė, man patinka gyventi vienai, viena ir noriu 
gyventi iki mirties. Todėl ir negyvenu su savo vyru, 
nors mudu kuo puikiausiai sutariame. 

Tai jį pribloškė. Jis manė, kad ji našlė, kad ji jau 
porą kartų tapusi našle. O kitų žmonių sugebėjimas 
skaityti mintis visada jį džiugino. Tą dovaną jis ir pats 
turi. Dabar ją pademonstravo Matilda Keris. 

— Ne, su savo pirmuoju vyru, Rodžerio tėvu, išsi- 
skyriau. Dabar jis miręs. Mano antrasis vyras dėsto 
viename Europos universitete. Jis turi savo darbą ir 
nori gyventi užsienyje, o man geriau gyventi čia — 
toks mūsų gana paprastas ir draugiškas susitarimas. 
Kartą ar du per metus kartu praleidžiame šiek tiek 
laiko — tarp kitko, daugiau nei su Džailsu ir Sofi. 

Burdenas pagavo vieną žodį. | 

— Minėjote vaikus, ponia Keriš. Ar, be Rodžerio, 
turite ir kitą vaiką? 

— Dukterį, - abejingai atsakė ji. — Ji ištekėjusi, gy- 
vena Šiaurės Airijoje. Antrimo grafystėje. 

Burdenas užsirašė tos moters vardą, pavardę ir 
adresą. Įdomu, pamanė jis, ar Matildos Keriš santy- 
kiai su dukterimi tokie patys kaip su sūnumi - ins- 
tinktyvi meilė, tačiau nemėgstant ir negerbiant ar, 
greičiausiai, net nejaučiant noro kada matytis. 

Jiems beišeinant ji parodė spalvotą grafikos darbą 
ant koridoriaus sienos. Mecotintas, pamanė Veksfor- 
das, taip vadinasi toji technika. Jame buvo pavaizduo- 
ti kažkokio miesto, kuris galėtų būti bet kurioje šiau- 
rės Europos šalyje, aštuonioliktojo amžiaus statiniai. 
Matilda Keriš, atrodė, tuoj kažką apie jį pasakys, bet 
paskui nieko nepratarusi nusisuko. 


Veksfordas telefonu pasakė: 

— Pone Bakstonai, primygtinai patariu jums elg- 
tis, kaip prašau, ir rytoj ryte atvykti į Kingsmarko 
policijos skyrių. Jau esu jums minėjęs, kad trukdyti 
policijai atlikti tyrimą yra nusikaltimas. Yra ir dar 
vienas — trukdymas nešališkai nagrinėti bylą. Prašom 
negalvoti, kad mano gąsdinimai tušti. Pasimatysime 
čia rytoj dvyliktą valandą. 

— Aš neprieštaraučiau atvykti, — įžeistu tonu pa- 
sakė Bakstonas. — Tačiau čia turiu keletą reikalų. Ar 
negalite atvykti į Pasingemo dvarą? 

— Ne, - atsakė Veksfordas. - Man ne pakeliui, - jis 
nutilo. - Lauksiu jūsų dvyliktą. 

Jei Bakstonas neatvažiuos, Veksfordas prieš jį 
turės rimtą bylą. Idėja tą žmogų suimti jam atrodė 
itin patraukli. Paskui jis iškart paskambino Šarlotei 

Makalister, mergautinė pavarde Deid. Jos balso tonas 
buvo nejaukiai panašus į motinos, itin lakoniškas, 
šaltas ir ironiškas. 

— Rodžerio vaikų gerai nepažįstu. Jokio konflikto 
nėra. Tiesiog retai važiuoju į Angliją, o pas mus jie 
neatvažiuoja niekada. Katrina bijo bombų, - ji nutilo, 
kad sausai nusijuoktų. — Sakau, kad jie pas mus nie- 
kada neatvažiuoja, bet Džailsas lankėsi prieš trejus ar 
ketverius metus, kai buvo ramu. Jis atvažiavo vienas 
ir jam, regis, patiko bendrauti su mano vaikais. 

Jokios naudos, pamanė Veksfordas. Paskui kai ką 
prisiminė. 

— Gal žinote, kodėl jie savo namą vadina „Antri- 
mu“, ponia Makalister? 

— Tikrai? Niekad nepastebėjau. 

— Nemanau, kad čia sutapimas, tiesa? Jūs gyve- 
nate Antrimo grafystėje, bet vis dėlto neatrodo, kad 
būtumėt artimi. 

— Ak, tą lengva paaiškinti. Santuokos pradžioje 
jie čia gyveno. Džailsas gimė čia. Tada Rodžeris dar 
neprekiavo nekilnojamuoju turtu. Jiedu su mano 
vyru kartu mokėsi mokykloje, buvo geriausi draugai 
ir taip toliau, mano vyras jam padėjo gauti darbą. 
Todėl jie čia ir atvažiavo dėl to darbo. Jis pardavinėjo 
kompiuterius — tais laikais kompiuterių mada dar tik 
prasidėjo, — bet pasirodė, kad jam prastokai sekasi. 
Jis nepaveldėjo mūsų mamos proto. 

Gal ji nori pasakyti pati paveldėjusi? Turbūt. 

— Katrina nusiminė, kai jį atleido, bet nenorėjo 
išvažiuoti. Jai patiko namelis, kuriame jie gyveno, 
ji norėjo, kad darbą jis susirastų čia. Paskui Airijos 

Respublikos kariuomenė išsprogdino kaimo aludę, 
tai po šito ji išvažiavo labai greitai. 


Bakstonas atvyko. Jis atrodė sergantis. Akių balty- 
mai blyškiai geltoni, skruostai — sutrūkinėjusių krau- 
jagyslių tinklas. Jo kostiumas, šviesiai pilkas dvieilis, 
atrodė netinkamas šiam metų laikui, o kaklaraištis, 
per laisvai užrištas, išpuoštas nederamu sodo žiedų 
raštu — petunijomis, našlaitėmis ir nasturtomis. Tokie 
linksmi, kone atostogų drabužiai absurdiškai kon- 
trastavo su maišais po akimis ir retėjančiais plau- 
kais. Jaukiame Veksfordo kabinete jis jautėsi labai 
nesmagiai. 

— Paprašiau jūsų čia atvykti dėl dviejų priežasčių, 
pone Bakstonai, - pradėjo Veksfordas. - Pirmoji dėl 
klausimo, į kurį jūs gana lengvai atsakysite. Kita jums 
gali būti kiek sudėtingesnė - turiu omeny, sudėtinges- 
nė ta prasme, kad galite pasijusti kebliai ir susigėdęs. 
Bet tą kuriam laikui atidėsime, - Bakstonas nusuko 
savo kepenines akis ir įsistebeilijo į šviesios šokola- 
do spalvos telefoną, tarsi tas būtų radikalios techno- 
logijos naujovės pavyzdys. — Jau išvardijote mums 
įvairius draugus ir pažįstamus, kurie pas jus lankosi 
ir žino jūsų valdą. Paskui dar kalbėjau su ponu Šendu- 
Gibu, jis ir jo šeimininkė paminėjo įvairius žmones 
ir grupes, kurie savo šventėms naudojosi vieta, kurią 
jis vadina „šokių aikštele“. Pavyzdžiui, buvo tokia 
pora, ten surengusi savo vestuves, o šeimininkė dar 
pasakojo apie triukšmingą grupę, kurių dainavimą ir 
šūkavimą galima girdėti ir pačiame name. Ar jums 
tai ką nors reiškia? 

Raudonas Bakstono veidas dar labiau paraudo. Jis 
atsakė kaip visuomet: 

— Galbūt. 

— Taip, pone Bakstonai, žinau, kad galbūt. Gal- 
būt tai ką nors reikš ir man, pavyzdžiui, kad grupė 
žmonių vasaros naktį lauke paprastai visada smarkiai 
triukšmauja. Verčiau perfrazuosiu klausimą. Ar žino- 
te, kas tie žmonės yra ir ar jūs leidote jiems ten būti. 

Bakstonas prabilo nenoriai, tarytum iš jo kas 
trauktų žodį po žodžio. 

— Ta miško proskyna jie naudodavosi dar tada, 
kai Šendas-Gibas buvo valdos savininkas. Kai aš 
įsikrausčiau, tas žmogus — vadovas, organizatorius, 
nežinau, — parašė man ir paprašė leisti ir toliau ja 
naudotis. Porą kartų per metus, liepą ir sausį - sausį 
jiems turėtų. būti Žiauriai šalta. 

— Taigi jūs sutikote? 

— Nemačiau jokių priežasčių atsakyti. Darbo die- 
nomis mudu su Šarona čia nebūnam, tai mums tas 
triukšmas ir netrukdo. 

— Vadinasi, jums įsikrausčius jie jau naudojosi ja 
kokius keturis ar penkis kartus? 

— Manyčiau. 

— Ir kadangi dabar sausis, jie turėtų ja vėl greitai 
naudotis? 

— Dabar j jau ne. Tik ne po nutikimo karjere. 

Kodėl šitas žmogus toks atsargus, taip išsisukinė- 
ja? Staiga Veksfordas suprato. 

— Jūs imate mokestį? Jie moka nuomą? 

— Simbolinį mokestį, - nelaimingas atsakė Baks- 
tonas. 


254 


— Ir kiek tas simbolinis mokestis būtų, pone Baks- 
tonai? 

— Neprivalau jums sakyti. 

— Privalote, — trumpai drūtai atsakė Veksfordas. 

Bakstono mintys tikriausiai nuklydo prie to trukdy- 
mo nešališkai nagrinėti bylą, nes jis liovėsi dvejoti: 

— Po šimtą svarų už kartą. 

Neblogas uždarbėlis, pamanė Veksfordas. Ypač jei 
jis pasitaiko dukart per metus ir panaši suma gau- 
nama ir iš kitų mišku pasinaudojančių organizacijų. 
Malonus priedas žmogui prie pajamų, bet, žinoma, 
tik ne prie tokių pajamų, kokias gauna Bakstonas. 
Betgi aišku. Jis jų nedeklaruoja, mokesčių nemoka. Ir 
aiškiai reikalauja grynųjų. Įmesti į pašto dėžutę voke, 
be jokios abejonės. Tai ir bus viso šito susigėdimo ir 
atsargumo priežastis. 

— O kas tie žmonės? Kokiam tikslui jie naudoja 
tą proskyną? | 

Muistydamasis kėdėje, tarsi jam niežėtų užpakalį, 
Bakstonas atsakė: | 

— Jie religingi. Tas „dainavimas“ yra jų giesmės. 
Jie rėkia „matau, matau!“, tai reiškia, kad jie pamatė 
angelus ar dvasias ar dar ką nors. 

— Maniau, kad kai tai vyksta, jūsų čia niekada ne- 
būna? 

— Pirmaisiais metais jie čia buvo, kai mes tik įsi- 
kraustėme, ir aš nuėjau pažiūrėti. Norėjau sužinoti, 
su kuo turiu reikalų. 

— Kas tie žmonės tokie, pone Bakstonai? 

— Jie save vadina Amžinosios Evangelijos baž- 
nyčia. | 

Kurios ištikimas narys yra Džailsas Deidas. O tai 
reiškia, kad, kelis kartus apsilankęs tame miške, jis 
tikrai turėtų žinoti, ir žinojo, apie karjerą. Ir kiti taip 
pat apie jį žinotų, be to, ir Džailsą pažįsta. Pažįsta 
pakankamai gerai, kad pagrobtų jį ir jo seserį ir nu- 
prasmės klausinėti apie kitas proskyną naudojusias 
kompanijas, nes šitoji tiesiogiai susijusi su dingusiu 
berniuku, pirmoji jo sąsaja su Pasingemo dvaru. „Tas 
žmogus, vadovas, organizatorius, Bakstono žodžiais 
tariant, neabejotinai bus Jašubas Raitas, Amžinosios 
Evangelijos bažnyčios pastorius... 

Priblokštas, kad Veksfordas žino, kas tas pastorius, 
Bakstonas tą patvirtino. Tačiau užuot nuraminęs, toks 
akivaizdus Veksfordo visažiniškumas jį tik dar labiau 
išgąsdino. Jis išsitraukė mobilųjį telefoną ir paklausė, 
ar jam galima paskambinti žmonai. Veksfordas truk- 
telėjo pečiais, lengvai šypsodamasis. Žmogelis bent 
jau neprašo paskambinti iš jo telefono. 

Regis, kad apie vyro vizitą į Kingsmarką ir pokalbį 
policijoje Šaronai pranešta nebuvo. Iš Bakstono išsi- 
sukinėjimų Veksfordui pavyko nemažai suprasti ir, 
nors tas aiškiai nepasakė „Aš esu Pasingeme“ — prie 
Veksfordo tai jau būtų pernelyg akivaizdu, - žodžiai 
„Pasingemo dvare“ pavartoti buvo. Ką tas Baksto- 
nas darytų, jei ji perskambintų jam į namų telefoną? 
Gal pasakytų turėjęs išlėkti į Gilfordą? Bakstoną barė 
smarkiai. Iš savo kėdės Veksfordas puikiai girdėjo 
pikčiurnos šaižiai rėkiamus priekaištus. Bet ją kal- 
tinti sunku. Bakstonui chroniškas melavimas buvo 
toks prigimtinis, kad jis melavo, kai teisybė būtų 

neabejotinai absoliučiai priimtina tiek klausytojui, 
tiek ir pačiam kalbėtojui. Pavyzdžiui, kurių velnių 
jam sakyti tai moteriai va šitai, ką jis dabar susakė: 
„Turiu lėkt, brangioji, po penkių minučių man daly- 
kiniai pietūs“? Kai „dieviškoji Šarona“ jo nebežavės 
ir jis nuspręs lėkt pasiautėti į kairę, turės labai daug 
patirties kurti alibi. 

— Tada tikriausiai neturėčiau jūsų gaišinti, — ra- 
miai pasakė Veksfordas. Kad ir kaip daug meluotų ir 
išsisukinėtų, neraudonuoti Bakstonas dar neišmo- 
ko. — Deja, dar nebaigėme. Sakiau jums, kad mums 
teks išgvildenti dar vieną klausimą, ir manyčiau, kad 
žinote, koks jisai, - linktelėjimas ir nesmagus trukte- 
lėjimas pečiais. - Kada karjere pirmą kartą pamatėte 
mėlynąjį golfą? Ne, tik nesakykit, kad gruodžio dvi- 
dešimt pirmąją. Žinau, kad jums tai nebuvo paslaptis 
ir anksčiau. 

— Tai išeitų, kad truputį anksčiau, — atsakė Baks- 
tonas, tarsi kas vėl iš jo būtų ėmęs traukti žodį po 
žodžio. 

— Ne tas žodis truputį, pone Bakstonai, —- galbūt 
savaitgalį penkioliktą dieną? Aštuntą? Netgi dar anks- 
čiau? Pirmą? 

Žinoma, Veksfordas smaginosi. Kaip galėtų būti 
kitaip? Žmones jis paprastai užjausdavo ir su jai elgėsi 
taktiškai, tačiau Bakstonui savo gailesčio nešvaistė. 
Kaip jis raitosi, stebėjo be menkiausio sąžinės grau- 
žimo. Pirmąkart pamelavę, kaip sakydavo jo močiutė, 
vai tai rezginį pradedam regzti: Vargšas Bakstonas 
išspaudė: 

— Penkioliktą ir aštuntą atvažiavęs nebuvau. 

— Vadinasi, pamatėte gruodžio pirmąją, tai yra ir 
pirmąjį gruodžio savaitgalį. 

— Tai taip išeitų. 

— Ką gi, pone Bakstonai, iššvaistėte galybę poli- 
cijos laiko. Iššvaistėte valstybės pinigus. Tačiau jei 
man daugiau nemeluosite ir tiksliai paaiškinsite, kaip 
viskas nutiko, kada išėjote į mišką pirmąjį gruodžio 
savaitgalį, kai nuo ponios Troj ir Džailso ir Sofi Deidų 
dingimo buvo praėjusi savaitė, - jis trumpam nutilo 
ir tiriamai žvelgė į Bakstoną. — Manau, tikėtina, kad 
vyriausiasis prokuroras nenuspręs kelti bylos. 

Veksfordas jo pagailėjo, tačiau užuot atsipalaida- 
vęs, Bakstonas atrodė taip, tarytum tuoj pravirks. 


Jokie Bakstono papasakoti faktai nepadėjo nusta- 
tyti tikslaus laiko, kada automobilis pateko į karjerą. 
Bet iki šeštadienio, gruodžio antrosios, automobilyje 
gulėjęs kūnas buvo pakankamai suiręs, kad skleistų 
stiprų kvapą. Šalta lauke toli gražu nebuvo, bet vis 
dėlto viduržiemis. Po ano lietaus oras buvo drėgnas 
ir švelnus, kūnas turėtų irti gana greitai. 

— Net neturiu jokios versijos, - pasakė Veksfordas, 
kai ilgos dienos pabaigoje jiedu su Burdenu susitiko 
„Alyvoje ir balandyje“. - Gal tau kas ateina į galvą? 

— Dabar jau žinome, kad Džailsas galėjo parodyti 
Džoanos žudikui kelią į mišką ir karjerą, bet nema- 
nau, kad jiedu su Sofi kaip nors prisidėjo prie jos 
nužudymo. Kaip jūs manot? Greičiau jau apie Pasin- 
gemo dvarą nusikaltėliui jis papasakojo iš naivumo. 
Nežinodamas, kam to nusikaltėliui reikia. Jiedu su 
Sofi nė nežinojo, kad Džoana negyva. Juos galėjo 

nužudyti dar jiems ir nesužinojus. Arba juos pagrobė, 
kai Džoana dar buvo gyva. Gal net pati Džoana su 
tuo kažkuo juos ir išvežė. 

— O kaip su tuo susiję tie amžinieji evangelie- 
čiai? 

— Niekaip. Vienintelis jų vaidmuo - parodė Džail- 
sui Pasingemo dvarą. 

— Visgi norėsiu dar kartą su jais pasikalbėti. Su 
daugiau jų. Ne tik su pastoriumi Jašubu. Noriu tiks- 
liai išsiaiškinti, kas nutinka per tą jų kvailiojimą po 
atviru dangumi Pasingemo miške, kai jie pavirsta 
mėlynaskliaučiais. 

— Kas tie mėlynaskliaučiai? 

— Tokie, kurie neina į bažnyčią, bet sako mieliau 
garbiną Dievą po jo „mėlynu skliautu“. Maikai, neži- 
nau kaip ir tuo labiau kodėl, bet manau, kad Džoaną 
Troj nužudė Deidų namų prieškambaryje, ir tą šeš- 
tadienio vakarą. 

Veksfordas kurį laiką spoksojo pro langą, tuščiu 
žvilgsniu, tačiau dabar tuščiame akiratyje pasirodė 
trys jam pažįstami Žmonės, einantys per tiltą susi- 
kibę rankomis. Geltonoje gatvės žibintų šviesoje jis 
atpažino buvusį savo žentą ir abu anūkus. Žinoma. 
Buvo penktadienis, tas vakaras, kada Neilas turėjo 
galimybę pabendrauti su savo sūnumis ir juos kur 
nors vesdavosi. Jei jie eina per tiltą į miesto centrą, 
greičiausiai traukia į „Makdonaldą, kur vakarieniauti 
berniukai mėgsta labiausiai. 

— Į ką žiūrite? 

— Į Neilą, Beną ir Robiną. Ką tik j juos pastebėjau. 

— Norit išeit į lauką pasisveikint? 

— Ne, - staiga Veksfordas pajuto gilų liūdesį. Ne 
pyktį, nusivylimą ar gailestį, bet tiesiog liūdesį. - Tegu 
vargšas žmogus pabūna su savo vaikais vienas. Žinai, 
Maikai, šiais laikais tai neišsprendžiama problema. 
Žiniasklaida nuolat aiškina, kaip vyrai turėtų išmokti 
būti gerais tėvais, bet labai retai kalba apie tokį tėvą, 
kuriam neduoda galimybės tokiam būti. Žmona jį 
paliko ir dar pasiėmė jo vaikus, jie visada yra su ja. 
Bet nejau dėl to, kad jis galėtų būti geras tėvas, jie turi 
gyventi kartu ir metų metais būti nelaimingi? Ir, tar- 
kim, ji nesutinka? Nežinau atsakymo. Ar tu žinai? 

— Sutuoktiniai turi gyventi kartu dėl vaikų, - pa- 
mokomai pasakė Burdenas. 

— Lengva tau sakyti, kai pats esi laimingai vedęs, — 
Neilas su savo vaikais dingo iš akių. Veksfordas atsi- 
duso. — Dar vieną gersi? 

— Tik jei jūs gersit. 

— Ne. Verčiau trauksiu namo. 

Lauke lijo stipriau nei kada. Vėl tvinstantis Kings- 
brukas virė ir putojo tamsios tunelio skylės link. 
Veksfordas ėmė svarstyti, ar vėl neprasidės potvy- 
nis, ir su nerimu pagalvojo apie savo sodą. Burdenas 
pavėžėjo jį iki namų, bet užeiti atsisakė. Veksfordas 
pakilo prie laukujų durų ir pastebėjo lietvamzdį, iš 
kurio vanduo tiesiog pliopė. Nieko nepadarysi. Jis 
įėjo vidun, Dorą rado svetainėje su savo vyno taure, 
pirmąja iš dviejų, kurias tą vakarą išgers. Ji atsistojo, 
pabučiavo jį ir pasakė: 

— Redžai, ką tik telefonu labai keistai kalbėjausi 
su Silvija. 

— Kokia prasme keistai? 

— Ji atrodė kiek įsiaudrinusi. Sakė, kad Kalas verčia 
ją užjo tekėti. Taip ji ir pasakė „verčia“. Ir dar užsimi- 
nė, kad anksčiau jam yra sakiusi apie tai pagalvosian- 
ti, bet kol kas antrai santuokai nepasirengusi. Žinai, 
kaip šiais laikais sugeba idiotiškai pasakyti. Antrai 
santuokai nepasirengusi. 

— Šiaip ar taip, dėkui Dievui už tai. 

— Kadangi penktadienis, berniukai išėjo su Neilu, 
ir ji pasakė, kad vos namie pasilieka vieni su Kalu, jis 
iškart pradeda vėl ir jai nepatinka, kaip jis prie jos 
priekabiauja. 

— Kodėlji tiesiog jo nepalieka? - susierzinęs pasa- 
kė Veksfordas. — Šiaip ar taip, vieną vyrą jau paliko, 
žino, kaip tai daroma. Ko gero, turėčiau sakyti, kodėl 
jo neišspiria, tą jau taip pat yra dariusi. 

— Net neįsivaizdavau, kad jauti tokį kartėlį. 

— Taigi, jaučiu. Dėl jų abiejų — už tai, kad jis kiaulė 
ir stuobrys, o ji tokia idiotė. Nemanai, kad potvynis 
vėl užlies sodą? 


Užvažiavęs į Pasingemo dvarą patikrinti, kaip 
veikia šildymas — Paulinos nuomone pasitikėti jis 
negalėjo, - Bakstonas aptiko vyrą, kurio pavardė Kol- 
manas, stovintį ant žvyro prie namo ir spoksantį į jo 
miegamojo langus. 

— Ką čia, po velnių, veikiate? Dinkit iš mano valdos 
ir daugiau nesirodykit. 

— Apsispakajinkit, — pasakė Kolmanas, varto- 
damas neįprastą senamadišką žodį, kurį Bakstonas 
miglotai prisiminė girdėjęs iš senelio lūpų. - Nėra 
reikalo čia aušint burnos, - jis spėriai išsitraukė iš 

kišenės vizitinę kortelę ir ištiesė ją Bakstonui. - Jums 
labiau nei kam kitam turėtų rūpėti, kad mes surastu- 
me tuos vaikus. 

Bakstonas pamanė, kad taip turbūt ir yra, bet gar- 
siai nepasakė. 

— Kam jūs dirbate? 

— Poniai Matildai Keriš. Nagi, ko mums nepaėjėjus 
į mišką ir jums neparodžius man, kur tiksliai radote 
tą automobilį, - tiesa, kada tai nutiko? 

— Visai prieš Kalėdas, - Bakstonas ėmė nervintis. 

— Baikitjau. Eina paskalos, kad prieš pranešdamas 
jau ištisas savaites žinojote, kad automobilis ten guli. 
Įdomu, kodėl taip ilgai tylėjote? 

Bakstonas nusivedė jį į mišką ir nupasakojo, ko- 
kiu maršrutu automobilis turėjo važiuoti išsukęs iš 
pagrindinio kelio. Po kurio laiko Kolmano kompa- 
nija jam ėmė atrodyti visai maloni, ypač dėl to, kad 
privatus detektyvas turėjo gertuvėlę su viskiu, kurią 
keliskart padavė Bakstonui. Išsiskirdami —- Kolmanui 
važiuoti į Kotsvoldą, Bakstonui - į Londoną - jie jau 
buvo susitarę palaikyti ryšį. 

Šaronos namie nebuvo, jokio raštelio j jam irgi ne- 
palikta. Bakstonas su nerimu pagalvojo, kad galbūt 
po to, kai jis paskambino jai iš Kingsmarko policijos, 
ji skambtelėjo į Pasingemo dvarą ir, kadangi niekas 
neatsiliepė, nusprendė išvažiuoti už bausmę. Anokia 
čia naujiena. Telefonas tyliai ir kaltinamai stovėjo ant 
savo mažo staliuko, toks mažas baltas aparatas, kurio 
išradimas ir tolesnis visuotinis naudojimas turbūt 
sukėlė pasaulyje daugiau problemų nei vidaus de- 
gimo variklis. Jis kažkodėl pakėlė ragelį ir surinko 

1471, kad sužinotų paskutinio skambinusiojo numerį. 
Numerio, kurį pamatė, nepažino, bet žinojo, kad jis 
nepriklauso nei kam nors iš tų, kuriuos jiedu su Ša- 
rona vadina draugais, nei kokiam nors prekybininkui 
ar parduotuvei, kokias jis tik prisiminė. 

Beeidamas įsipilti išgerti jis pastebėjo, kad tarp 
pirštų laiko ir sukioja tą vizitinę kortelę, kurią jam 
davė firmos „Ieškom ir surandam“ atstovas. 

„Antrimo“ prieškambaris buvo tiesiog ardomas ga- 
balais. | 

— Viską sutvarkys, kaip buvo, — labiau viltingai 
nei užtikrintai Katrinai Deid pasakė Vainas. Suspau- 
dusi rankas Katrina sudejavo ir galiausiai pasišalino 
į svetainę, kur atsigulė ant sofos, panardino veidą į 
pagalves ir užsitraukė antklodę ant galvos. 

Teko išlupti kilimą ir porą grindlenčių. Nuo grind- 
juostės nugramdyta ruda dėmelė, o radus raudonai 
rudą dėmę, išluptas gabalas grindų prie drabužių 
spintos. Vainas žinojo, ką jam paskui teks padaryti, 
ir visai tuo nesidžiaugė, bet tokia ta policininko dalia, 
kartais pagalvodavo jis, daugybė nemalonių ir visai 
nedžiuginančių užduočių. Detektyvė konsteblė Lyn 
Fankurt jam maloniai tarė: 

— Seržante, jei norite, aš jos paklausiu. Man nieko. 
Tikrai. 

Kartais Vainas pagalvodavo, kad jei nebūtų lai- 
mingai vedęs, vaikų ir pareigų turintis vyras, neatsi- 
sakytų romano su Lyn. Ji buvo kaip tik tokia, kokios 
jam patinka, tokio senamadiško kūno sudėjimo ir 
gražiais auksiniais rusvais plaukais. 

— Ne, pats paklausiu. Dabar. Ir bus baigta. 

Jis nuėjo į svetainę ir sukosėjo. Katrina pakėlė nuo 
ašarų dėmėmis išmuštą veidą nuo pagalvių. Vainas 
atsikrenkštė. | 

— Ponia Deid, atleiskite, kad turiu jūsų to paklausti. 
Patikėkit manim, tai tik atsargumo priemonė. Nieko 
blogo nepagalvokit. Tačiau gal kartais žinote, kokios 
jūsų vaikų kraujo grupės? 

Katrina pagalvojo viską, ką galima pagalvoti. Ji 
garsiai suaimanavo. Netekęs vilties, jis pažvelgė į ją 
ir pašaukė Lyn, kuri ramiai įėjo, prisėdo prie Katri- 
nos ir švelniai jai kažką sušnibždėjo. Jokių smarkių 
įkalbinėjimų, jokio pliaukšėjimo per veidą. Katrina 
sukūkčiojo, paspringo, kumščiais užsidengė akis ir 
padėjo galvą Lyn ant peties, galiausiai iškvėpė, kad 
nežino, niekada tokiais dalykais neužsiiminėjusi. . 

—- Galjūsų vyras galėtų mums pagelbėti? 

— Jis darbe. Jam nerūpi. Vaikai yra tiesiog daik- 
tas, kurį jo padėties vyrai mano privalantys turėti. 
Jis niekada jų nemylėjo, — ištarusi tą žodį ji vėl ėmė 
aimanuoti ir prapliupo ašaromis. 

Lyn paplekšnojo jai per petį ir švelniai paklausė: 

— Bet ar jis žinotų kraujo grupes? 

— Manyčiau. Jei ten yra ką žinoti. 

Tada pasigirdo atidaromų ir uždaromų durų gar- 
sas ir į kambarį įėjo Rodžeris Deidas. Katrina darsyk 
panardino veidą į pagalves. Kaip visada, ieškodamas, 
ką apkaltinti, Deidas agresyviai paklausė Vaino: 

— Ką jai aiškinote? 

Lyn atsakė: 

— Mums reikia sužinoti jūsų vaikų kraujo grupes, 
pone Deidai. 


— Tai ko iškart į mane nesikreipėte? Juk žinot, kad 
ji pamišusi isterikė. Pažiūrėkit, iki ko ją privedėt. 

Jis kilstelėjo savo žmoną - tačiau jam nebūdingai 
švelniai, — ir apkabino. 

— Nagi, nagi, liaukis. Taip nieko nebus, - jis pa- 
žvelgė į Lyn. - Jų kraujo grupes rasite segtuve viršuje. 
Jei paklausiu, kam jums jų reikia, turbūt atsakysit, kad 
tai tik formalumas. 

Nė vienas pareigūnas neatsakė. Deidas atsiduso, 
išsilaisvino iš žmonos gniaužtų — ji laikė jį abiem 
rankom apie kaklą — ir ėmė kilti laiptais į viršų. Vainas 
pažvelgė į Lyn ir pavartė akis. 


Nebuvo jokių priežasčių manyti, kad tame prieš- 
kambaryje neįvykdyta triguba žmogžudystė. Nebent 
tai, kad daug kraujo nebūta, galima laikyti priežasti- 
mi. Prieškambarį nesunku išvalyti, pamanė Veksfor- 
das. Nei kilimo, nei takelių, medinės grindys aiškiai 
nulakuotos storu dėmėms atsparaus lako sluoksniu, 
kuris nesugertų nei kraujo, nei jokio kito skysčio. 
Dar neaišku, ar paimtų mėginių užteks palyginti su 
Džoanos Troj kraujo grupe. 

Vieno Deidų vaikų, Sofi, kraujo grupė buvo tokia 
pati kaip Džoanos, O+, labiausiai paplitusi. Džailso 
Deido grupė - A+. Jei paimtuose pavyzdžiuose krau- 
jas bus tik O+, daug jie vis vien nesužinos - tik tiek, 
kad Sofi galėjo būti nužudyta kartu su Džoana. Kita 
vertus, gal ir ne. Bet jei juose rastų ir A+ kraujo, labai 
įmanoma, kad jis Džailso. O kaip dėl DNR? Plauką iš 
Sofi šepečio jie jau turi. Bet DNR iš jo galima išskirti, 
tik jei plaukas išslinko, o ne buvo nukirptas... 

Vidurdienį jis susitiks su Jašubu Raitu. Pas jį namie, 
paklausti apie ritualines sueigas „šokių aikštelėje“. 
Lyn Fankurt, jau grįžusi iš Deidų, važiavo su juo. Tai 
jo pirmasis vizitas į tą dviejų butų vienaaukštį pačia 
niūriausia išorės danga, kokią tik galima įsivaizduo- 
ti — pilku cemento skiediniu su žvirgždu. Priešakiniu 
kiemu ten aiškiai nesirūpinta, o paskui, atrodo, kažkas 
puolė ir dalgiu nušienavo žolę, dilgėles ir jaunus me- 
džių ūglius. Reikia manyti, kokią retą dieną, kai nelijo. 
Dabar lijo, nuo vandens pilkos sienos įgavo tamsesnę 
anglies spalvą. Kaskart, kai Veksfordas pamatydavo 
tokias cementines sienas, prisimindavo seną nutiki- 
mą, kai jam buvo septyneri ir jis kažkodėl nakvojo 
pas tetą. Jos namo sienų paviršius buvo toks pat. Jį 
anksti paguldė miegoti galiniame miegamajame, o 
tuo tarpu šeimininkai užiminėjo svečius. Kompanija 
sėdėjo šezlonguose po jo langu, jo teta ir dėdė, pora 
senų moterų — kaip jam tada atrodė — ir dar vienas 
senis visiškai plika blizgančia galva. Jiems nežinant, 
jis stebėjo juos pro savo atvirą langą ir, nesugebėjęs 
atsispirti pagundai, ėmė nuo sienos lupinėti žvirgždo 
akmenėlius ir mėtyti ant tos plikės. Keletą minučių 
jis jautė palaimingą pasitenkinimą, stebėdamas, kaip 
tas senis, manydamas, kad tai koks vabzdys, brauko 
tuos akmenėlius sau nuo galvos. Du trys kartai, ir jis 
lėkė laiptais, griebė savo sūnėną ir tvojo jam plaukų 
šepečiu - taip sukėlė baisiausią Veksfordo motinos 
pasipiktinimą. Šiais laikais, pamanė jis, Lyn spau- 
džiant durų skambutį ir abiem laukiant, savo brolienę 
ji atiduotų Europos Žmogaus Teisių Teismui. 

Tekla Rait atidarė duris. Veksfordas ją matė pirmą 
kartą ir kiek nustebo. Šviesūs plaukai, labai graži, bet 
taip apsirengusi... ką gi jam priminė tie jos drabužiai? 
Žengdamas per svetainės slenkstį jis suprato. Kartą 
jis matė nuotrauką — mormonų žmonų Jutoje, kur 
poligamija seniai nelegali, bet visi apsimeta nieko 
nematantys. Jos buvo apsirengusios kaip Tekla Rait ar, 
tiksliau, ji apsirengusi kaip jos: medvilninė išblukusio 
rašto suknelė iki vidurio blauzdų, nuogos kojos, ap- 
žėlusios šviesiais susiraičiusiais gyvaplaukiais, įsispy- 
rusi į plokščias basutes, kokias jo žvirgždo akmenukų 
mėtymo laikais avėdavo vaikai. Ilgi plaukai netvar- 
kingai sumegzti šukomis ir segtukais. 

Jis manė susitiksiąs su vienu Jašubu .Raitu, bet 
pastoriaus žmona atvėrė duris, ir viduje jis išvydo 
susiėjimą, kuris jam buvo panašus į tokius renginius, 
kuriuose jis niekada nėra dalyvavęs, bet apie juos 
girdėjęs - maldos susirinkimus. Jam teko prisivers- 
ti nespoksoti. Turbūt visos kėdės, kurias tik turėjo 
Raitai, buvo sustatytos ratu, o ant kiekvienos, ant 
aštuonių iš dešimties, sėdėjo po vyrą. Jie nemūvėjo 
dryžuotų kelnių, nevilkėjo frakų ir nebuvo užsidėję 
cilindrų, bet sekundę jam pasirodė, kad taip ir yra. 
Visi su kostiumais ir kaklaraiščiais. Visi labai trum- 
pai kirpti. Kai jiedu su Lyn užėjo, visi kaip vienas 
pakilo, o Lyn teko keletas itin keistų žvilgsnių. Jis 
pamanė, kad ponia Rait juos paliko, nes verkė jos 
kūdikis, bet greičiausiai ne dėl to, turbūt ji išėjo, nes 
moterims jų taryboje ne vieta. Tačiau Jašubas Raitas 
žengė į priekį ištiesęs ranką. Veksfordas taip pat neat- 
sakė — taip jam įprasta — ir pristatė Lyn, tikėdamasis 

nepritariamo žodžio. Tačiau jo neišgirdo, tik gana 
slogią tylą. 

Veksfordas prisėdo, prisėdo ir Lyn. Dabar visos 
kėdės buvo užimtos. Prieš jam pradedant prabilo vie- 
nas vyras ir Veksfordas suprato per anksti padaręs 
išvadas. 

— Aš esu Suvienytosios Evangelijos bažnyčios 
vyresnysis. Vadinuosi Hobabu Vinteriu, — jis trum- 
pai žvilgtelėjo į Lyn ir nusuko akis. Feministė tame 
atkreipti jūsų dėmesį, kad mūsų susitikimuose mote- 
rys paprastai nedalyvauja, bet šiuo atveju padarysime 
išimtį. 

Veksfordas nepasakė nieko, bet, kaip jis ir buvo 
tikras, prabilo Lyn. 

— Kodėl gi ne? — niekas neatsakė, ji pakartojo 
klausimą ir pridūrė: - Tikrai norėčiau sužinoti, ko- 
dėl. 

Atsakė pastorius, nuoširdžiu ir draugišku tonu, 
tarsi Lyn tiesiog negalėtų nesuprasti, ką jis nori pa- 
sakyti. 

— Nevalia pamiršti, kad būtent moteris privedė 
vyrą prie nuodėmės. 

Lyn buvo akivaizdžiai pernelyg priblokšta, kad ga- 
lėtų iškart atsikirsti, o kai po kelių sekundžių pravėrė 
burną, Veksfordas tik jai vienai sušnibždėjo: 

— Detektyve konsteble Fankurt, ne dabar. Tiek to. 

Ji nepasakė nieko, bet jis puikiai žinojo, kad nuo 
įsiūčio ją tiesiog purto. Veksfordas greitai tarė: 

— Prašyčiau jūsų prisistatyti. Tuomet žinosime, 
kas ir kaip. 

Vienas po kito ratas ištarė savo vardus, prieš juos 
pridėdami pareigas — vyresnysis, lektorius, inspekto- 
rius, pavaduotojas. Labai keista, pamanė jis. 

— Gal dabar kas nors galėtų man papasakoti apie 
tą dukart per metus, sausį ir liepą, Pasingemo dvaro 
valdoje vykstančią ceremoniją? Turbūt tai ir bus tas 
apsivalymo ritualas, kurį man kartą minėjote. 

— To ritualo, kaip jūs sakote, nors mes jį ir vadina- 
me kitaip, šį sausį nebus. Dėl esamų aplinkybių. 

— Taigi, jei vadinate kitaip, tai kaip? 

— Išpažinties susirinkimas. 

Šitie žmonės aiškiai nedegė noru išsipasakoti. 
Veksfordas apžvelgė vyrų ratą. Kai kurių veidai lyg 
ir miglotai pažįstami, yra juos matęs kažkur Kings- 
marke. Veidų išraiška rami, santūri, švelni. Visi gana 
panašūs — nė-vieno nepavadintum gražiu, apvalainais 
veidais, švariai nusiskutę, mažomis akimis ir burno- 
mis, nors nosių forma ir dydis skyrėsi, plaukų spalva 
taip pat skirtinga, kur tuos plaukus galima įžiūrėti. 
Visi veidai keistai lygūs, be raukšlių, tačiau kažkaip 
jis suprato, kad jauniausiam nėra ir trisdešimties, o 
vyriausiam — per penkiasdešimt. Jei yra gyvas ir jei 
pasiliktų su jais, ar ir Džailsas Deidas vieną dieną 
įgautų tokią išvaizdą? 

— O kas vyksta išpažinties susirinkimuose? - pa- 
klausė Veksfordas. | 

— Dalyvauja bažnyčios nariai, - lakoniškai atsakė 
Jašubas Raitas. — Nauji nariai išpažįsta savo nuodė- 
mes ir gauna išrišimą. Apsivalo. Kaip jau vieną kartą 
jums sakiau, iš jų kūnų ir sielų „išvalomi toksinai“. 
Paskui patiekiama sausainių, kolos ir limonado. 

Maistu ir gėrimais, Žinoma, rūpinasi moterys, - jis 
vėl švelniai nusišypsojo ir pažvelgė į Lyn, ta nusuko 
akis. — Už tai atsakinga panelė Mūdi. Žmonės būna 
labai laimingi, džiaugiasi, gieda, sveikina naująjį narį 
kaip savą. Kiekvienam naujam nariui (ar narei) pa- 
skiriamas globėjas — žinoma, vienas vyresniųjų. Kad 
nenuslystų atgal į nuodėmę. 

„— Kas, jūs sakėte, yra atsakinga už maistą ir gė- 
rimus? 

— Panelė Ivona Mūdi. Ji viena labiausiai atsidavu- 

sių mūsų narių. 


Jie trumpam išėjo iš kambario. 

— Pas mus ji atėjo savo noru, pone, ir pati pripaži- 
no pažįstanti Džailsą Deidą, - pasakė Lyn. — Negalite 
sakyti, kad bandė mus apgauti. 

— Nė nedrįsčiau. Bet tai įdomu įvairiais aspektais, 
ar ne? Ji gerai pažinojo Džoaną Troj, buvo jos kaimy- 
nė, o Džailsą pažinojo per bažnyčią. Ir ne tik. Ji žinojo 
apie proskyną, Šendo-Gibo vadinamą „šokių aikšte- 
le“, taigi žinojo ir apie karjerą, ir kelią per mišką iki 
jo. Savo žodžius „nė nedrįsčiau“ atšaukiu. Ji nebandė 
mūsų apgauti, ji apgavo. Atėjo pas mus savo noru, nes 
suprato, kad tai bus geriausias būdas pademonstruoti 
savo nekaltumą. Grįžtam ten. 

Narių ratą rado kaip palikę, vis dar romiais, švel- 
niais ir neperprantamais veidais. Veksfordas pajuto, 
ko nejuto anksčiau —- mažame kambaryje tvyrantį vos 
užuodžiamą nemalonų kvapą. Jam prireikė minutėlės 
suprasti, kad jį skleidė aštuoni vyrų kostiumai, dėvimi 
kasdien, bet retai nešami į valyklą. Jis vėl atsisėdo. 

— Kaip jūs patenkate, gal turėčiau sakyti patekda- 
vote, į išpažinties susirinkimo vietą? Automobiliu? 

— Aišku, automobiliu, - pasakė Raitas. - Kai ku- 
rie žmonės kartais važiuoja traukiniu, o iš stoties 
taksi, bet šitaip yra sudėtinga, o, be to, ir brangu. 
Dauguma mūsų narių, pone Veksfordai, nėra pasi- 
turintys, — energingai linksėdami vyrai rate parodė 
pritariantys. — Be to, Pasingemo dvare visuomet bū- 
davo per mažai vietos automobiliams pasistatyti, o 
ponui Bakstonui nepatinka, jei paliekame juos prie 
jo namų. Pridėkite dar ribotas mūsų narių pajamas 
ir suprasite, kad paprastai automobilyje važiuojame 
po tris ar keturis. Taip taupiau. 

— Taigi, bet kuris Suvienytosios Evangelijos baž- 
nyčios narys, — tarė Burdenas, — žino, kaip patekti 
į Šv. Jono Pasingemą, kur yra keliukas į Pasingemo 
dvarą, kelią per mišką ir kur yra karjeras? 

— Apskritai kalbant, taip, - šįkart atsakė žmogus, 
pasivadinęs Hobabu Vinteriu. Ir iš kur jie tuos var- 
dus traukia? Tik ne iš krikštatėvių ir krikštamočių 
per krikštynas, Veksfordas buvo tuo tikras. Aiškiai 
susigalvoja vėliau. — Aišku, kaip mes ir sakėme, kai 
kurie būna kitų narių automobilių keleiviai. Kai kurie 
nemoka vairuoti. Vienas ar du atvažiuoja traukiniu 
ir Pasingemo aikštės stotyje sėda į taksi. 

Jei jis ir norėjo pasakyti daugiau, Jašubas Raitas jį 
šiurkščiai nutraukė. 

— Kur link tie klausimai suka? 

Vekstordas griežtai pasakė: 

— Link to, kad surastume, suimtume ir nuteistume 
Džoanos Troj žudiką, pone Raitai. Ir kad surastume 


Džailsą ir Sofi Deidus, - jis trumpam nutilo. - Gyvus 
ar mirusius. | 

Raitas tyliai linktelėjo, bet atrodė kiek įžeistas. 
Žmona pašaukė jį prie durų, priėjęs jis duris atidarė 
ir palaikė, kad ji užeitų su padėklu. Ant jo stovėjo 
dešimt stiklinių su kažkokiu blyškiai geltonu gazuotu 
skysčiu. Lyn paėmė savąją su tokia veido išraiška, kad 
Veksfordas vos nepradėjo juoktis. Gėrimas pasirodė 
esantis limonadas, bet nelauktai skanus, naminis. 

— Kiek suprantu, visi dalyvaujate išpažinties susiti- 
kimuose? Taip. Norėčiau užsirašyti pilnus jūsų vardus 
ir pavardes, adresus ir... — jis kirto: — ...Norėsiu suži- 
noti, kur visi buvote šeštadienį, lapkričio dvidešimt 
penktąją, tarp dešimtos ryto ir vidurnakčio. 

Jis tikėjosi pasipiktinimo balsų, bet veidai išliko 
abejingi, užprotestavo tik vienas pastorius. 

— Mūsų alibi? Jūs rimtai? 

— Visiškai, pone Raitai. Dabar, tikiuosi, padarysite 
kaip prašomi ir padiktuosite savo duomenis detekty- 
vei konsteblei Fankurt. 

Raitas pamėgino pajuokauti, bet jo balsas skam- 
bėjo karčiai. 

— Susemkite nuolatinius įtariamuosius, - pasakė 
jis. | 
Grįžęs į darbą, Veksfordas peržiūrėjo sąrašą. Sep- 
tynetas — Hobabas Vinteris, Pagielis Smitas, Nūnas 
Plameris, Efas Teiloras, Nemuelis Morisonas, Hano- 
chas Kreinas ir Cūrišadajus Viltonas. Vardai grotes- 
kiški, pavardės absoliučiai angliškos. Nebuvo ne tik 
nė vienos azijietiškos pavardės - tą jis galėjęs suprasti 
iš evangeliečių išvaizdos, — bet ir jokios škotų ar valų 

kilmės, jau nekalbant apie svetimšalius iš žemyninės 
Europos. Įdomu, pamanė jis, ar tai reiškia, kad įstoję į 
Evangelijos bažnyčią jie gavo krikštą ir naujus vardus, 
kaip gauna judaizmą priėmę žmonės. 

— Keista, ką? — pasakė jis Burdenui. —- Kalbu apie 
tas keistąsias krikščionių sektas, anksčiau juos vadino 
disenteriais, nonkomformistais, nežinau, kaip vadina 
dabar, visi jie nepaliaujamai kalba apie evangeliją, 
bet įsikibę laikosi Senojo Testamento vardų, tiesą sa- 
kant, senoviškų žydiškų vardų, kai žydai jų apskritai 
nevartoja. Manytum, kad jie turėtų vadintis Jonais, 
Morkais, Lukais ir panašiai, bet ne, šitie vardai jiems 
mat katalikiški. | 

— Pažįstu vieną žydą, vardu Mozė, o tai jau iš paties 
pačiausio Senojo Testamento. O mano sūnų vardai 
Džonas ir Markas, bet aš ne katalikas. 

— Ne, tu esi joks, kaip ir aš. Tiek to. Jei nesupranti, 
ką noriu pasakyti, tai bent jau aš pats suprantu. Baris, 
Karen ir Lyn tikrina alibi, o mudu susitiksime su Ivo- 
na Mūdi, tik šįkart mes važiuojame pas ją. 

Liko vienas klausimas, kurį jis pamiršo užduoti 
Suvienytosios Evangelijos bažnyčios vyresniesiems 
ir vadovams, bet tą jis suprato kiek vėliau. 


Nedidukas kotedžas, kuriame gyveno Džoana 
Troj, atrodė vienišas ir apleistas. Gal tik dėl to, kad 
jie žinojo jį stovint tuščią, o jo šeimininkę išėjus vi- 
siems laikams. Vazone augęs lauras, kurį, jei būtų 
grįžusi namo pirmadienį, lapkričio 27-ąją, Džoana 
neabejotinai būtų įsinešusi vidun žiemai, kad apsau- 
gotų nuo lietaus, sniego ir šalnų, tokiame ore pasidavė 

ir virto vėjyje barškančia ir drebančia parudavusių 
lapų šluota. Lietus užleido vietą balzganai miglai, ne 
tokiai tankiai, kad ją būtų galima vadinti rūku, bet 
horizontą slepiančiai. 

Ivonos Mūdi namo pirmo aukšto lange priklijuo- 
tas skelbimas, kuriame pranešama, kad šeštadienį, 
sausio 20 dieną, Amžinosios Evangelijos bažnyčioje, 
Jorko gatvėje, Kingsmarke, vyks „Žiemos kermošius“. 
„Kviečiame visus. Arbata, pyragaičiai, turgelis, Žai- 
dimai ir linksma loterija.“ Savo narystės ji neslepia, 
pamanė Veksfordas. Bet, tiesą sakant, jis ir neturi 
priežasties manyti kitaip, tik neaiškų jausmą, kad kal- 
bėdama apie Džailsą Deidą nuoširdi moteris būtų pa- 
sakiusi: „pažįstu tik sūnų, jis mano bažnyčios narys“, 
užuot apskritai tos bažnyčios neminėdama. Jiems už- 
ėjus vidun ir susėdus užgriozdintoje svetainėje, kur 
tvyrojo stiprus pavasario pievų oro gaiviklio kvapas, 
jis ir paklausė kodėl. 

— Tai nebuvo svarbu, - atsakė ji ir pridūrė: - Tiesą 
sakant, nemaniau, kad tai jūsų reikalas. 

— Bet manėte, kad mūsų reikalas sužinoti apie ga- 
limus Rodžerio Deido ir Džoanos santykius? 

— Informacija buvo naudinga, ar ne? Svetimavimas 
turi įtakos nužudymui. Žinau tai. Ne iš asmeninės 
patirties, aišku, ne, bet iš to, ką mačiau per televiziją. 
Pusė rodomų serialų ar filmų yra apie tokius dalykus. 
Žinoma, aš renkuosi, ką žiūrėti. Pusės programos 
tenka vengti, ji nėra tinkama tokiai Jėzui atsidavusiai 
moteriai kaip aš. 

Ji galėtų būti visai patraukli, pamanė Veksfordas, 
jei nevirstų, kone nepadoriai, iš savo žalio kelnių 

kostiumėlio. Pradžioj jis žiūrėjo, paskui iš mandagu- 
mo stengėsi nebežiūrėti, į iš pirmo žvilgsnio dvigubą 
jos krūtinę — tikrąsias krūtis ir riebalų kalną po jomis, 
virš pernelyg persmaukto liemens. Kad nekristų ant 
veido, jos tamsūs garbanoti plaukai prispausti lanke- 
liu, tokia puošmena, kurios, jo nuomone, dvidešim- 
ties sulaukusios moterys nebeturėtų nešioti. Gausiai 
išsidažiusi, taigi reikia manyti, kad evangeliečiai ne- 
paisė Biblijos dažų ir papuošalų kritikos. 

— Arjums patiko jūsų kaimynė, ponia Mūdi? 

— Mane galite vadinti panele. Savo nekaltybės ne- 
sigėdiju, - Burdenas ėmė tankiai mirksėti. - Patiko? 
Nesakau, kad nepatiko. Man buvo jos gaila. Mums 
visuomet gaila nusidėjėlių, ar ne? Jausčiau gailestį 
kiekvienam šitiek nuklydusiam nuo Dievo ir prievo- 
lių, kad svarstytų apie svetimavimą su vedusiu vyru. 
Tas vargšas berniukas Džailsas. Man buvo gaila jo. 

— Ir kodėl gi? - jos paklausė Burdenas. 

— Penkiolikametis, vos per žingsnį iki vyro, ir jos 
įtakoje. Jis pakankamai suaugęs, kad suprastų, kas 
vyko tarp jos ir jo tėvo, jei to nematė dar ir.jo sesuo. 
Nuo nekaltųjų tvirkinimo tiesiog purto. 

Ar ji visuomet tokia? Nejau jos draugai gali tai 
pakęsti? Bet galbūt ji jų ir neturi. 

— Kada pastarąjį kartą dalyvavote Amžinosios 
Evangelijos bažnyčios išpažinties susirinkime, po- 
nia Mūdi? 

Ji atsiduso, bet galbūt tik todėl, kad jis vėl nepaisė 
pagarbos jos mergystei. 

— Aną liepą negalėjau važiuoti. Pasirūpinau maistu 
ir gėrimais, bet pati nebuvau. Mano motina prastai 

jautėsi. Ji gyvena Eilsberyje, labai sena, beveik devy- 
niasdešimties. Žinoma, suvokiu, kad taip ilgai nesitęs, 
ji turės atvažiuoti gyventi su manimi. Tokie dalykai 
siunčiami mums išbandyti, ar ne? 

Nei Veksfordas, nei Burdenas šito nekomentavo. 

— Taigi, jau metus nebuvote, bet vietovę žinote 
visai gerai? Turiu omeny Pasingemo dvaro valdą. 

Arji atsargi, ar jam tik taip atrodo? | 

— Nežinau, ar pati rasčiau kelią, jei manęs kas ne- 
vežtų. Dažniausiai nuveža ponas Morisonas, tai yra 
ponas Nemuelis Morisonas. Žinoma, kartu su žmona. 
Pati automobilio neturiu, nevairuoju. 

— Nevairuojate ar nemokate? —- paklausė Bur- 
denas. 

— Moku, bet nevairuoju. Man eismas tapo perne- 
lyg intensyvus ir pavojingas. Toli niekada nevažiuoju, 
tik pas motiną ir tik traukiniu, — ji ėmė smulkiai pa- 
sakoti, kokiais maršrutais važiuojanti iš Kingsmarko 
į Eilsberį, traukiniu iki Viktorijos stoties, metro per 
Londoną, paskui vėl traukiniu iš Merilbono stoties. — 
Kartą į Pasingemą važiavau traukiniu. Suprantat, visi 
automobiliai buvo pilni. Kelionė buvo siaubinga, bet 
dėl tokio kilnaus reikalo verta. Iš Kingsmarko į Toks- 
burą, paskui vietiniu traukiniu iš Toksburo į Pasin- 
gemo aikštės stotį, paskui taksi, tačiau taksi važiuoti 
teko tik porą mylių. Bet negalvokit, aš galiu sau leisti 
nusipirkti automobilį. Turiu labai gerą vadybininkės 
darbą. 

— Prašom pasakyti, kur buvote praeitų metų lap- 
kričio dvidešimt penktąją, — pasakė Veksfordas. — 
Labai galimas daiktas, tą naktį mirė Džoana Troj. Ar 

galite prisiminti, ką veikėte? Mus domina laikas nuo 
šeštadienio dešimtos ryto iki vidurnakčio. 

Į klausimus apie alibi žmonės, nebūtinai įtariamie- 
ji, bet ir tie, kuriuos paprasčiausiai norima eliminuoti 
iš tyrimo, dažnai reaguoja piktai. Bet tokios pasipik- 
tinimo audros jiedu sulaukdavo retai. 

—- Jūs kaltinate mane nužudžius Džoaną? Arba 
išprotėjote, arba esate labai blogi žmonės. Per visą 
gyvenimą man dar niekas nieko panašaus nesakė. 

— Ponia Mūdi, jūs niekuo nekaltinama. Mes tik 
norime, na, išbraukti pavardes iš sąrašų. Juk savaime 
suprantama, kad turime Džoaną pažinojusių žmonių 
sąrašą, ir tiek. Pažinojusių. Jūs esate tame sąraše lygiai 
taip, kaip ir jos tėvas su pamote, ir norėtume jus iš 
jo išbraukti. 

“Ji suminkštėjo. Veidas, prieš tai perkreiptas įsiūčio 
ir pasišlykštėjimo grimasos, dabar kiek atsileido, ran- 
kos, suspaustos į tvirtus kumščius, atsipalaidavo. 

— Verčiau jau braukit mane tučtuojau, —- pasakė 
ji. - Buvau Eilsberyje su savo motina. Galiu tiksliai ir 
niekur nežiūrėdama pasakyti, kada ten išvažiavau ir 
grįžau. Jos kaimynė man paskambino lapkričio dvi- 
dešimt trečiąją ir kitą dieną išvažiavau. Ir vėl turėjau 
atsiprašyti iš darbo, panaudoti dar likusias kasmetines 
atostogas. Kai nuvažiavau pas motiną, ji jau buvo iš- 
vežta į ligoninę. Visi ten jums pasakys, kad tą savaitgalį 
sėdėjau jos namuose ir lankiausi ligoninėj dukart per 
dieną — na, šeštadienį popiet nebuvau, nes jai buvo 
daroma kažkokia procedūra, ji buvo užmigdyta ir man 
nebuvo prasmės ten eiti iki kito ryto. Visi kaimynai 
jums pasakys, kad visą vakarą viena buvau namuose. 

— Kaimynai, — pasakė Veksfordas, su Burdenu 
ramiai prisėdęs prie bokalo alaus artimiausioje alu- 
dėje, - sakys, kad nei jos matė, nei girdėjo, negirdėjo 
jokių garsų iš to namo, bet žinojo ją buvus jame, kurgi 
dar ji galėjusi būti? 

— Bet mums teks jų paklausti. Gal tą vakarą ji ir 
galėjo suvažinėti į Pasingemo dvarą ir atgal, bet būtų 
užtrukę labai ilgai. Esu tikras, kad ji ten nagų nepri- 
kišo. 

— Galbūt. Trumpam tai pamirškim ir grįžkim prie 
pačios Džoanos. Manau, kad jos krepšio turinys nu- 
rodo laiką, kada jie visi trys išvažiavo ar, kaip tikriau- 
siai turėčiau sakyti, buvo išvežti iš Deidų namų. 

— Turite omeny, kad vakaras turėjo būti vėlyvas, 
nes Džoana aiškiai vilkėjo, na, naktinukus. Merginos 
tam ir vilki tokius per didelius marškinėlius. 

— Tikrai, nejaugi? — nusijuokė Veksfordas. — Ir iš 
kurgi tu Žinai? Bet ne, ne tai turėjau omeny. 

— Suprantu, nes ji lygiai taip pat galėjo būti nužu- 
dyta ir sekmadienį ryte. Galėjo būti dar nenusivilkusi 
tų marškinėlių. 

— Maikai, —- pasakė Veksfordas, — ji buvo tikras 
vyturys. Taip sakė Dženingsas. Ar neprisimeni? Kai 
pasakojo apie jos energiją. Pasak jo, ji visuomet kel- 
davosi pusę septynių, net ir savaitgaliais. Visada pa- 
lįsdavo po dušu ir apsirengdavo, taip ar panašiai jis 
sakė. Tame jos krepšy tarp nešvarių drabužių buvo 
pora komplektų apatinių, vienas penktadieniui, kitas 
šeštadieniui ir dar vienas nenešiotas. Skirtas sekma- 
dieniui. Taigi iš namų juos išvežė šeštadienio vakarą, 
ir tikriausiai vėlyvą. 

Burdenas linktelėjo. 

— Jūs teisus. 

— O dabar keliauju namo, - pasakė Veksfordas, — 
ir paieškosiu šitų absurdiškų vardų Senajame Tes- 
tamente. Ir galbūt dar internete pažiūrėsiu rinkėjų 
sąrašus, sužinosiu, kokie tų Amžinosios Evangelijos 
narių tikrieji vardai. 

— Kuriems galams? — pradėjus eiti atgal, paklausė 
Burdenas. 

— Savo malonumui. Dabar penktadienio vakaras 
ir man reikia truputį atsipalaiduoti. 

Pats jis internete rinkėjų sąrašų nemokėjo rasti, 
bet mokėjo Dora. Per pastaruosius šešis mėnesius, 
kai jų namuose atsirado kompiuteris, ji išmoko šia 
naujove naudotis. 

— Juk nenori jo viso atsisiųsti, ką? Jis kilomet- 
rinis. 

— Ne, aišku, kad ne. Tiesiog man dar kartą parodyk, 
kaip tu ten slankai tą tekstą ar kaip tai pavadinti. 

Ir štai tas sąrašas ekrane priešais jį. Suvienytosios 
Evangelijos bažnyčios vyresniųjų adresus jis turėjo, 
taigi ėmė peržiūrinėti sąrašą gatvė po gatvės. Kaip jis 
ir manė, nė vienas vyresniųjų nesivadino tėvų jiems 
duotu vardu. Hobabas Vinteris kadaise buvo -— o 
sąrašuose ir dabar yra — Kenetas G., o Cūrišadajus 
Viltonas - Džordžas V. Iš visų bažnyčios hierarchų 
tik vienintelis Jašubas Raitas vadinosi, kaip buvo pa- 
vadintas per krikštą. Paskui Veksfordas ėmėsi Bibli- 
jos. Skaityti jis taip pat galėjo internete, bet neturėjo 
žalio supratimo, kaip ir nenorėjo atitraukti Doros nuo 
televizijos serialo. 

Jis sakėsi Burdenui darąs tai savo malonumui, 
bet skaityti Skaičių knygą — joks malonumas. Apie 
ją galima pasakyti tik tiek, kad ji sukelia pagarbią 
baimę ir paleidžia nugara šiurpulius. Matyt, tai su- 
siję su tuo absoliučiu paklusnumu, kurio tų žmonių 
Dievas reikalavo iš izraelitų. Įdomu, ar su pakeistais 
vardais tiems amžiniesiems evangeliečiams persidavė 
ir tas nuolankumas? Paieškojęs tų vardų jis aptiko, 
kad Hobabas buvo midjaniečio Reuelio sūnus, o Nū- 
nas — Jozuės tėvas, sulig tuo į kambarį įėjo Dora. Ji 
pažvelgė į ekraną. 

— Kodėl domiesi Kenu Vinteriu? 

- Jis vienas tų amžinųjų evangeliečių. Vyresnysis ir 
save vadina ne Kenu, o Hobabu. Ir dar gyvena mūsų 
gatvėje, tolokai, bet mūsiškėj, - staiga jam dingtelėjo, 
kad apie tą žmogų Dora kalba labai familiariai. - O 
ką, tu jį pažįsti? 

— Tu jį pažįsti, Redžai. 

— Įsitikinęs, kad nepažįstu, - pasakė Veksfordas, 
dabar jau nebejisitikinęs ir prisimindamas, kad tame 
susirinkime keletas veidų jam atrodė matyti. 

— Jis mūsų laikraštininkas, — susierzino Dora. — 
Karalienės gatvėje turi spaudos krautuvėlę. Būtent 
jo dukra, kokių penkiolikos metų mergaitė, atneša 
vakarinį laikraštį. 

— Ak taip, dabar žinau. 

— Man gaila tos mergaitės. Kartais ji pradeda ne- 
šioti laikraščius net nenusivilkusi mokyklinės uni- 
formos. Ji mokosi privačioje mokykloje Siujingbu- 
ryje, toje, kur vaikai vilki rudas uniformas su aukso 

apsiuvais. Negerai, kai jos amžiaus mergaitė sutemus 
viena vaikšto lauke, ir aš tikrai manau... 

Jis ėmė svarstyti, ar visa tai turi kokios nors reikš- 
mės, bet suskambo telefonas. Veksfordas pakėlė ra- 
gelį. 

— Tėti? 

Balsas buvo neatpažįstamas. Jis pamanė, kad kaž- 
kas ne ten pataikė. 

— Kokiu numeriu skambinate? 

— Tėti, čia aš, — silpnas, drebantis, dūstantis bal- 
sas. - Skambinu iš mobiliojo. Jis toks mažas, kad ga- 
lėjau paslėpti prie kūno. 

— Silvija, kas atsitiko? 

— Kalas — Kalas mane sumušė ir uždarė spintoje. 
Būk geras, atvažiuok ar ką nors atsiųsk... 

— Kur vaikai? 

— Išėję. Išėję su Neilu. Šiandien penktadienis. La- 
bai prašau, atvažiuok... 

Važiuoti vienam būtų klaida. Geriausia nusiųsti porą 
pareigūnų, sakykim, Karen Malahaid, kuri apmoky- 
ta, kaip elgtis susidūrus su smurtu šeimoje, ir detek- 
tyvą konsteblį Hamondą. Tačiau jis negalėtų sėdėti 
namuose ir laukti. Jis paskambino Donaldsonui ir 
paprašė atvažiuoti jo paimti, paskui surinko Karen 
namų telefono numerį. Nors tądien ji nebudėjo, ne- 
dvejojo nė akimirkos. Kai Donaldsonas privažiavo 
prie jo namų, ji jau buvo atėjusi. 

— Aš privalau važiuoti, - pasakė Dora. 

— Jis gali smurtauti, — Veksfordas nenorėjo jos 
sulaikyti, bet taip reikėjo. — Jis yra smurtautojas. 
Paskambinsiu tau, kai ją rasiu. Nė sekundėlės tavęs 
nelaikysiu nežinioje. Pažadu. 

Pirmąsias dešimt minučių, kol važiavo į atokią 
vietovę, kur Silvija — kadaise kartu su Neilu - nusi- 
pirko ir restauravo senąją kleboniją, Karen tylėjo. Kai 
prabilo, pasakė, kad nieko nesupranta, tik ne Silvija, 
Silvija negalėtų tapti tokio dalyko auka. 

— Tik ne šitaip ilgai išdirbusi moterų prieglaudoje. 
Turiu omeny, kad ji diena iš dienos mato šito rezul- 
tatus. Ji žino. 

— Kai tai vyksta tavo asmeniniame gyvenime, vis- 
ką matai iš kito kampo, — Veksfordas ir pats apie tai 

galvojo. — Sau ir kitiems sakai: „Taip, bet čia viskas 
kitaip.“ 

Senoji klebonija — didelis namas, prie kurio veda 
kokio šimto jardų vingiuotas keliukas. Priekinis kie- 
mas, jei jį taip galima pavadinti, nes namas stovi ant 
nuosavos žemės, apsuptas sodo, apaugęs krūmokš- 
niais ir užtemdytas aukštų medžių. Gal todėl Silvija 
nusileidus saulei įjungdavo lauke šviesą, kad pačiai, o 
galbūt ir jos sūnums, būtų jaukiau. Bet šįvakar namas 
skendėjo tamsoje, juodžiausioje tamsoje, nesimatė 
net jokio šviesos plyšio tarp užtrauktų užuolaidų. Jei 
užuolaidos buvo užtrauktos. Neįmanoma įžiūrėti net 
Donaldsonui privažiavus prie pat durų. Nuo medžių 
šakų varvėjo lietaus lašai, tarp grindinio akmenų ty- 
vuliavo lietaus balutės. 

Atrodė, Kad name niekas negyvena. Kada Neilas 
turi grįžti su berniukais? Devintą? Gal net dešimtą? 
Ryte jie gali ilgiau pamiegoti, į mokyklą juk nereikia. 
Automobilio žibintų šviesoje Veksfordas patraukė 
durų link ir pakėlė ranką prie skambučio. Tėvų ir 
vaikų santykiuose taip jau būna: vaikai visada turi 
tėvų namų raktus, o tėvai vaikų — niekada. Šeštasis 
Veksfordo dėsnis, su ironija pamanė jis, pamiršda- 
mas, kokie tie kiti dėsniai. Durų niekas neatidarė. Jis 
darsyk paskambino. Kai atsisuko atgal, stiprus vėjo 
gūsis aptaškė jam veidą. | 

Ką jis darys, jei Kalumas Čepmenas neįsileis vi- 
dun? Aišku, įsilauš, bet dar ne dabar. Karen išlipo iš 
automobilio su žibintuvėliu rankoje ir jo šviesos spin- 
duliu perbėgo per namo priekį. Visi langai sandariai 

uždaryti. Veksfordas priėjo atgal prie durų, įspaudė 
pašto dėžutės dangtelį ir sušuko į plyšį: 

— Policija! Įleiskit! 

Jis sušuko tik dėl Silvijos, o ne tikėdamasis kokio 
kito poveikio. Jis mokėjo nutaisyti labai garsų ir skar- 
dų balsą ir vėl sušukęs pasistengė, kad jis skambėtų 
kuo energingiau. Gal ji išgirstų jį, kad ir kur būtų. 

Jiedu su Karen patraukė link namo šono. Neper- 
šlapti buvo tiesiog neįmanoma. Takelis užgožtas neap- 
karpytų krūmų, daugiausia visžalių, jų lapai apsunkę 
nuo lietaus. Be žibintuvėlio tamsa būtų neįžvelgia- 
ma. Jo lempelė metė žalsvai baltą spindulį, miglotos 
šviesos juostą, nušviečiančią šlapią šakų tankynę ir 
ne sausesnę aukštą žolę po ja. Apšvietė ir raudoną 
plastikinį kamuolį, kurio nors berniuko tikriausiai 
vasarą ten nuspirtą ir nuo to laiko nerastą. 

— Ar čia niekas neprižiūri sodo? — subambėjo 
Veksfordas ir prisiminė savo žodžius, kad jo paties 
indėlis į sodininkystę —- vasaros vakarais sėdėti lauke 
ir grožėtis žiedais. Šį vakarą toks užsiėmimas atrodė 
tik nerealus, iliuzinis prisiminimas. 

— Kažkur čia, priestato gale, turėtų būti užpaka- 
linės durys. 

Jos buvo užrakintos. Įdomu, ar ir sklendė užstum- 
ta? Namo gale tamsu kaip ir priekyje. Žibinto šviesoje 
Veksfordas pažvelgė į savo laikrodį. Kelios minutės po 
pusės devynių. Kada Neilas turi parvežti berniukus 
ir ar jis turi raktą? Vargu. Dar vienas Veksfordo dės- 
nis galėtų tvirtinti, kad pirmas dalykas, kurį padaro 
žmona išgrūsdama vyrą iš jų bendrų namų, - atima 
jo raktus. 

Staiga Veksfordas prisiminė. 

— Daržinėj, - pasakė jis Karen, — va ten ji laikyda- 
vo raktą nuo užpakalinių durų. Tolimajame kampe 
Neilas sijoje išskobė angą. Manė, niekas negalės at- 
spėti, kad jis ten guli. 

— Tas, kas norėtų įsibrauti, atspėtų puikiausiai, — 
pasakė Karen. — Nėra tokios vietos, kur galima pa- 
slėpti raktą ir būti įsitikinus, kad jo niekas neras. 

— Taip jai ir sakiau. Ji sakė, kad jo ten nelaikys, bet 
visgi pažiūrėkim... 

Bent jau daržinės durys buvo neužrakintos. Vi- 
duje niūru, viduramžiška, rąstinės sienos ir tokios 
žemos medinės lubos, kad nepasilenkęs Veksfordas 
negalėjo stovėti. Šviesos nėra ir niekada nebuvo. Ka- 
daise tai buvo šeimos namelis, bet tada čia dar pasi- 
šviesdavo žvakėmis. Tamsoje matėsi tik motorinės 
žoliapjovės, nenaudojamų sodo padargų, plastikinių 
maišų ir kartoninių dėžių griozdiški kontūrai. Jis pa- 
ėmė iš Karen žibintą ir nukreipė jo šviesą į penktąją 
siją nuo durų, apšviesdamas nutįsusius voratinklius 
ir netaisyklingą apskritą angą pajuodusioje ąžuolo 
medienoje, atrodančią, tarsi ji būtų šakos skylė. Jo 
rankos turbūt stambesnės už Neilo, nes į angą lindo 
tik mažasis pirštas. Bet įlindo, ir, kai Veksfordas jį 
ten pasukinėjo ir ištraukė, ant grindų skambtelėjo 
kažkas metalinis. Pasilenkęs jis paėmė raktą, atsities- 
damas triumfuodamas sušuko ir skaudžiai trenkėsi 
galva į siją. | 

— Ar viskas gerai? — labai susirūpino Karen. 

— Taip, — atsakė jis inkšdamas ir glostydamas 
galvą, vis dar regėdamas žvaigždutes ir spalvotus 

fejerverkus. — Visa laimė, kad ji nepaklaūsė mano 
patarimo. 

Kad tik sklendė nebūtų užšauta... Nebuvo. Jis pa- 
suko raktą spynoje ir jiedu užėjo. Iš pradžių į skal- 
byklą, paskui į virtuvę. Karen apčiuopom paieškojo 
jungiklių ir įjungė šviesą. Prie virtuvės stalo valgyta 
vakarienė, pradėta, bet nebaigta. Gertas vynas, pusė 
butelio, ir dauguma jo, spėjo jis, išgerta Čepmeno, nes 
taurė, kur paprastai sėdėdavo jis, tuščia, o kita, Silvi- 
jos, pilna. Veksfordas išėjo į priebutį, įjungė daugiau 
šviesų ir sušuko: „Silvija? Kur tu?“ 

Laiptų viršuje atsidarė durys. Tos, kurios arčiau 
laiptų aikštelės, tik per kokį jardą nuo viršutinio laip- 
telio. Pro jas išėjo Čepmenas. 

— Ką čia veikiate? Kaip sugebėjote įeiti? 

— Turiu raktą, - pasakė Veksfordas ir, jei tas nežino 
jo slėptuvės, nė nesiruošė sakyti iš kur. - Du kartus 
skambinau į duris, bet tu neatidarei. Kur Silvija? 

Čepmenas neatsakė. Jis pažvelgė į Karen. 

— Kas ji? 

— Detektyvė seržantė Malahaid, — atsakė ji. - Pra- 
šom pasakyti mums, kur galėtume rasti Silviją. 

— Nejūsų reikalas. Čia viskas ne jūsų reikalas. Mes 
tiesiog susivaidijome, manyčiau, tarp partnerių tai 
pasitaiko. 

Staiga Veksfordas suprato, kur ji yra. Tamsiame 
kambarėlyje, kurį jiedu su Neilu vadino drabužine, 
nors išties tai buvo greičiau didelė drabužių spin- 
ta. Jo durys rakinamos, tą Veksfordas pastebėjo dar 
prieš keletą metų, kai Silvija sirgo gripu ir jis atėjo 

jos aplankyti. Jis užkėlė koją ant apatinio laiptelio ir, 
kai Čepmenas nepajudėjo iš vietos, pasakė: 

— Baik, leisk man praeiti. 

— Čia neužlipsite, - pasakė Čepmenas ir, išsiduo- 
damas, kad nežino apie tą telefono skambutį, pri- 
dūrė: —- Nežinau, ko čia atvažiavote, gal tik dėl jos 
įprastinių verkšlenimų, bet ji lygiai kaip ir aš nenori, 
kad čia būtumėt. Tai tarp mūsų, asmeniški reikalai. 

— Kurgi ne, po velnių. 

Veksfordas užlipo į viršų ir pabandė pro jį prasi- 
brauti. Čepmenas už jį žemesnis, bet kur kas jaunes- 
nis. Jis užsimojo Veksfordui taikydamas į žandikaulį, 
bet nepataikė ir vožė į raktikaulį. Laimei, tikriausiai 
jų abiejų laimei, - nes Vekstordas buvo priverstas pa- 
galvoti apie pasekmes, jei suduotų, — dėl panaudotos 
jėgos Čepmenas susvirduliavo, prarado pusiausvyrą 
ir nusirito iki laiptų vidurio. Akimirksniu vėl pašoko 
ant kojų, išraudęs nuo įsiūčio. Veksfordas stovėjo kur 
stovėjęs, užimdamas visą kiliminės dangos kvadratėlį 
laiptų viršuje, — užtvara, pro kurią norint prasibrau- 
ti, Čepmenui tektų įnirtingai kovoti. O tas jau lipo 
laiptais sugniaužęs iškeltus kumščius, bet Karen jį 
pašaukė. Švelniai. 

— Pone Čepmenai! 

Jis atsisuko. Nulėkė laiptais žemyn. Galbūt, vėliau 
pamanė Veksfordas, jis nusprendė, kad jei užpultų 
moterį, dar vieng moterį, jos viršininkas nuskrietų 
laiptais žemyn jos ginti. Kaip ir būtų padaręs, kaip 
jau buvo pradėjęs daryti. Viskas nutiko labai greitai. 
Vieną sekundę Čepmenas tiesė rankas prie Karen 
pečių, turbūt norėjo griebti už kaklo, o kitą kažkaip 

nutvėrė ji, išmetė į orą ir vožė taip, kad jis sudribo 
ant grindų. | | 

— Puikiai padirbėta, - pasakė Veksfordas. 

Jis buvo pamiršęs apie tas karatė treniruotes, ku- 
rias ji lankė pernai ir užpernai. Jos padėjo. Veksfordas 
buvo ir anksčiau matęs, kaip ji kovoja, bet niekada 
šitaip veiksmingai. Po sekundės jis jau įjunginėjo 
šviesas ir traukė prie drabužinės. Karen nusekė iš 
paskos. 

— Silvija! 

Tyla kėlė nerimą. Kodėl gi, iš tiesų, ji neatsiliepė 
iškart? Jos miegamojo durys nebuvo užrakintos, tos į 
drabužinę taip pat. Jis atidarė jas. Išskyrus ant pakabų 
sukabintus drabužius, daugiau ten nieko nebuvo. 

— Silvija, kur tu? 

Jokio balso, tik kojų trypimas. Šiame name daug 
miegamųjų ir visuose yra drabužių spintos. Bet Čep- 
menas išėjo iš miegamojo prie pat laiptų viršaus... 
Ją surado Karen tame miegamajame, kambarėlyje, 
kurį jie vadina džiovykla, nors ten jau senų seniausiai 
niekas nieko nedžiovina. Viduje nežmoniškas karštis, 
sklindantis nuo katilo ir prastai izoliuoto visu pajėgu- 
mu įjungto vandens šildytuvo. Matyt, kokie keturias- 
dešimt laipsnių Celsijaus. Silvija sėdėjo ant grindų, 
nuo jos žliaugte žliaugė prakaitas, aplink išmėtyti 
drabužiai, kuriuos ji turbūt vilkėjo ir nusirengė, pa- 
silikusi tik su plonu sijonėliu ir berankoviais marš- 
kinėliais. Kulkšnys surištos virve, panašia į chalato 
diržą, bet rankos beveik laisvos. Akivaizdu, kad jai 
pavyko išsilaisvinti iš raiščių. Dabar jis pamatė, kodėl 
ji neatsiliepė. Tikriausiai jau po skambučio, bet dėl 

kažkokios kitos priežasties Čepmenas užklijavo jai 
burną lipnia juosta. 

Veksfordas pakėlė Silviją ant rankų ir išnešė, pa- 
guldė ant nepaklotos lovos. Kol Karen stengėsi kuo 
švelniau nuplėšti jai nuo burnos juostą, Veksfordas 
paskambino Dorai, pasakė, kad viskas gerai ir ne- 
bėra ko nerimauti. Paskui atsigręžė pažiūrėti į savo 
dukterį. Karen nuplėšė stipriai prilipusį paskutinį ga- 
balėlį juostos staigiai ir tikriausiai skausmingai. Abi 
akys pamuštos, tamsiai raudona dėmė ant skruosto, 
prakirsta panosė, kurią anksčiau dengė lipni juosta, 
aiškiai užklijuota visai kitu tikslu. 

— Jis tau šitaip padarė? 

Ji linktelėjo. Akys pritvinko ašarų. Veksfordą už- 
liejo įsiūtis, deginančia virpančia karščio banga. Išgir- 
dęs grįžtantį Čepmeną, lipantį laiptais, jis pajuto, kad 
gali pratrūkti. Sugebėjimas blaiviai protauti išnyko, 
jį užvaldė pyktis, galimos pasekmės užsimiršo, savi- 
sauga išgaravo. Jis atsivedėjo ir sunkia ranka žiebė 
Čepmenui tiesiai į žandikaulį. Nuostabu, kad šitaip 
pavyko, paskui pamanė jis, nes nebuvo niekam tren- 
kęs nuo bokso varžybų mokykloje, bet pataikė tiksliai, 
atrodo, kad puikiai mokėdamas. Silvijos mylimasis 
išsikėtojo ant grindų, iš pirmo žvilgsnio be sąmonės, 
pravira burna. Dieve mano, pamanė Veksfordas, o 
jei jis negyvas“ 

Aišku, kad gyvas. Šiaip ne taip atsisėdo. 

— Neleisk jam prie manęs artintis, — suriko Sil- 
vija. 

— Norėtum, - sumurmėjo Čepmenas, glostydamas 
savo žandą. 

— Noriu, kad jis dingtų iš šitų namų. Dabar. 

Už tai Veksfordas padėkojo Dievui. Ką jis darytų, 
jei ji nuspręstų atleisti Cepmenui? Bet taip dar gali ir 
nutikti... Karen pasakė: 

— Gal galite nusileisti žemyn, Silvija? Ar pajėgsite? 
Paruošiu jums kokio karšto ir labai saldaus gėrimo. 

Ji linktelėjo ir sunkiai, kaip senutė, pasikėlė. 

— Mano veidas turėtų neblogai atrodyti, - pasakė 
Silvija. - Kūnas dar prasčiau, tik jums nesimato, - ji 
su pasibjaurėjimu pažvelgė į Čepmeną. - Pakuokis 
savo daiktus ir dink. Nežinau, kaip nukaksi į Kings- 
marką. Manyčiau, nueisi. Juk tik kokios septynios 
mylios. 

— Nesu pajėgus eiti, - suurzgė tas. — Tavo prakeik- 
tas tėvas manęs vos neužmušė. 

— Dar mažai gavai, - pasakė Veksfordas ir pridūrė, 
nes suprato tik taip galėsiantis juo atsikratyti: - Mes 
jį paimsim. Nenoriu, bet pėsčias jis tikrai nenueis, — 
staiga jis prisiminė tą Čepmeno pastabą „Mėnulio 
gėlės“ restorane apie mokesčių mokėtojų pinigų švais- 
tymą. — Mieliau matyčiau jį negyvą griovy, bet jauni 
miršta tik patys geriausi. 

Jie nuvedė Silviją žemyn. Dabar jis pamatė mėly- 
nes ant jos kojų. Kaip jis nesuprato pamatęs tą rau- 
doną į apyrankę panašią kraujosruvą ant jos riešo per 
Kalėdas? Nes negalėjo patikėti, kad moteris, dirbanti 
prieglaudoje smurto namuose aukoms, pati taiksty- 
tųsi su smurtaujančiu partneriu. 

Gana keista, bet atėjo ir Čepmenas. Jo agresiją 
pakeitė kaltės jausmas. Jis slinko jiems iš paskos, 
tylus, atrodė, tuoj pravirks. Karen užkaitė arbatinį 

ir užplikė arbatos Silvijai, sau ir Veksfordui. Silvijos 
arbata buvo labai saldi, su pienu, tokia, kokios ji pa- 
prastai negerdavo, bet dabar ji, regis, suteikė jai ramy- 
bės. Į jos sumuštą veidą sugrįžo raudonis ir ji prabilo. 
Vekstordas galvojo, kad ji norės atidėti paaiškinimus 
tam laikui, kai Čepmenas dings j jai iš akių, bet, atrodo, 
jai teikė malonumą, kaip, pripažino jis, ir jam būtų 
teikę, papasakoti viską smurtautojo akivaizdoje. 

— Jis nori mane vesti. Ar norėjo. Turbūt dabar jau 
nenorės. Jis nesiliovė kabinėtis ir kartą ar du man 
sudavė, - ji pažvelgė į savo tėvą ir pavartė akis. — Aš 
idiotė, ar ne? Kas geriau, jei ne aš, žino apie tokius 
dalykus. Galiu pasakyti tik tiek, kad kai tai nutinka 
tau, yra kitaip. Patiki, kai sako, kad daugiau taip ne- 
bedarys... 

Ją nutraukė Čepmenas. 

— Aš tikrai pažadu, Silvija. Daugiau taip nedarysiu. 
Galiu prisiekti ranką ant Biblijos padėjęs, jei nori. 
Iškilmingai prisieksiu, kad niekada nedarysiu. Ir aš 
vis dar noriu tave vesti. Žinai, kad visa tai nutiko tik 
todėl, kad už manęs neteki. 

Ji nusikvatojo, sausai ir trumpai, nes iš skausmo 
ilgiau juoktis negalėjo. 

— Šįvakar mes labai smarkiai susiriejome. Pasa- 
kiau, kad už jo netekėsiu ir nebenoriu, kad jis čia 
gyventų. Liepiau išeiti ir jis pradėjo mane mušti. 
Pargriovė ant žemės ir daužė per veidą. Pabėgau ir 
užlėkiau laiptais. Pamaniau, kad užsirakinsiu savo 
miegamajame, bet tai buvo lemtinga klaida. Jam buvo 
patogiau, kad aš ten. Visų pirma, lengviau surasti lip- 
nią juostą, — Silvija dėbtelėjo į Čepmeną tokiu piktu 

žvilgsniu, kad Veksfordas kone gavo šoką. - Šitam 
name taip šalta, kad gerai, jog aš vilkėjau tiek daug 
drabužių, na, viena vertus gerai. Toje spintoje vos 
nenumiriau nuo karščio, bet tai reiškė, kad turėjau 
mobilųjį megztinio kišenėje. 

Čepmenas to nežinojo. Jis papurtė galvą, turbūt 
piktindamasis savo paties trumparegiškumu, kad 
prieš įkalindamas jos neapieškojo. Silvija tarė: 

- Jis grįžo vėliau, užklijavo man burną, surišo ko- 
jas ir rankas ir įgrūdo į tą spintą, karštą spintą. Norėjo 
tyčia pakankinti. Nežinau, ką jis ruošėsi daryti toliau, 
gal išvažiuoti mano automobiliu arba palaukti, kol 
Neilas parveš berniukus... Kur mano berniukai? 

Sulig tuo klausimu pasigirdo durų skambutis. Veks- 
fordas nuėjo atidaryti. Benas su Robinu įsiveržė vidun 
ir nulėkė tiesiai į virtuvę. Tai, kad jie pamatys savo mo- 
tiną tokios būklės, nebus jiems malonu, bet anksčiau 
ar vėliau vis tiek sužinotų. Veksfordas kaip galėdamas 
trumpiau papasakojo Neilui, kas atsitiko. 

— Kur jis? Duokit man su juo pasiaiškinti. 

— Ne, Neilai. Užteks ir manęs. Ir man pačiam ne- 
derėjo jam trenkti, dievai žino, ką jis dėl to dabar 
darys. Šiaip ar taip, jis jau praeitis. Geriausia bus, jei 
Silvija su berniukais kurį laiką pabus pas mus. Papra- 
šysiu Karen, kad nuvežtų juos Silvijos automobiliu. 

— Aš juos nuvešiu, — pasakė Neilas. 

Pasirodo, savo sūnums Silvija paaiškino, esą nukri- 
tusi nuo laiptų. Ji išėjusi iš miegamojo, kur yra džiovyk- 
la, buvo tamsu, ji kluptelėjusi ir nusiritusi laiptais iki 
pat apačios. Ar jie patikėjo, kad taip ji gavo ir mėlynes 
po akimis, Veksfordui buvo sunku pasakyti. Tačiau jie, 

regis, patikėjo tokiu paaiškinimu ir apsidžiaugė, kaip 
dažniausiai vaikai apsidžiaugia, sužinoję, kad važiuos 
nakvoti kitur. Čepmenas, kurio visas kovingumas jau 
buvo išgaravęs, užlipo į viršų krautis lagaminų. 

— Kodėl jis išjungė visas šviesas? — paklausė Ka- 
ren. - 

— Nežinau. Jis visuomet aiškindavo, kad aš švaistau 
elektrą, bet tai mano namas ir sąskaitas apmoku aš. 
Nežinau, ką jis galvojo daryti sugrįžus Robinui su 
Benu. Gal jis ruošėsi jiems pasakyti, kad aš prastai 
jaučiausi ir nuėjau miegoti, ir pralaikyti mane ten 
visą naktį. Jis galėtų. Vaje, aš tokia idiotė. 

Taigi Neilas nuvežė savo šeimą pas Veksfordus, 
o tuo tarpu Veksfordas ir Karen išsivežė Čepmeną. 
Jis atsitempė šitiek lagaminų, dėžių ir plastikinių 
maišelių, kad jie vos tilpo į bagažinę, ir Veksfordas 
norom nenorom paklausė savęs, kiek Silvijos daiktų 
tas žmogus prigriebė. Bet tam, kad juo atsikratytų, 
nebuvo gaila nieko. Nė vienas nepratarė nė žodžio. 
Donaldsonas prie vairo degė iš smalsumo, ištem- 
pęs ausis laukė nors užuominos, kad sužinotų, kas 
nutiko, bet nieko neišgirdo. Jam nurodė važiuoti į 
Stovertono rajoną, kurio jis šiaip nesietų su vyriau- 
siojo inspektoriaus dukra ar jos aplinka. Ten, gatvė- 
je, palei neveikiančios gamyklos pastatą, jam buvo 
pasakyta išleisti keleivį prie apsilupinėjusio vargano 
daugiaaukščio su iškaba nubyrėjusiomis ir nebepri- 
tvirtintomis raidėmis, kur švietė tik viena iš keturių 
apvalių lempų virš įėjimo. Donaldsonas susiruošė 
padėti užnešti tuos lagaminus ir dėžes laipteliais prie 

to įėjimo durų, bet Veksfordas pasakė ne, palik jas 
ant šaligatvio. 

Čepmenas išlipo ir atsistojo tarp savo ir, greičiau- 
siai, Silvijos turto. 

— Labanakt, - pasakė Veksfordas, iškišęs galvą pro 
langą. 

Nuvažiuodami jie matė, kaip pakumpęs siluetas 
tempia neelegantišką bagažą šaligatviu, paskui takeliu 
ir laiptais. Bagažo būta tiek daug, kad suvaikščioti jam 
teks ne kartą. Gal jie jį mato paskutinį sykį, o gal ir ne, 
pamanė Veksfordas, iš gyvenimo patirties žinodamas, 
kad besiskiriančios poros retai išsivaikšto gražiuoju, 
jie vis susieina ir vėl skiriasi, o visą tą procesą ženk- 
lina rietenos, taikymaisi ir abipusiai kaltinimai. Tik 
ne šįkart, būkit geri, tik ne tada, kai kalbama apie jo 
sužalotą dukterį... 

Gal Čepmenui pateikti kaltinimus dėl sunkaus 
kūno sužalojimo, pavyzdžiui, ar net priešinimosi 
sulaikant? Gal verčiau ne. Juk tai jo dukra. Ar jis 
užbėgs už akių bet kokiems kaltinimams, kuriuos 
galėtų pateikti Čepmenas, pirmiau papasakodamas 
Fribornui, ką tas padarė? Čepmenas galėtų keršyti 
ir apkaltinti Veksfordą užpuolimu, bet greičiausiai 
neapkaltins, nes taip pripažintų, kad buvo patiestas 
daug vyresnio už jį žmogus. Veksfordas negalėjo 
nuoširdžiai teigti, kad gailisi, ką padaręs, nes tas jo 
smūgis nebuvo skirtas vienam Čeėpmenui, jis tai- 
kė jį visiems šlykštynėms, kurie per pastaruosius 
metus ateidavo į jo dukterų gyvenimą ir iš jo iš- 
eidavo. Tam geibiam nuobodai, su kuriuo Silvija 


295 


lakstė per laikotarpį tarp Neilo ir Čepmeno, tam 
siaubingam literatūros prizo laimėtojui ir poetui, su 
kuriuo Šeila malėsi pirmyn atgal nuo vaidybos stu- 
dijų laikų, tam idiotui, vardu Sebastianas Kažkoks, 
kuris jiems. numetė savo šunį, ir Veksfordui teko jį 
vedžioti. Dabar apie tai nebegalvosiu, pamanė jis, 
išmesiu iš galvos. 

Jis palinkėjo Karen labos nakties ir padėkojo už 
pagalbą. Kai ji išvažiavo, jis paklausė savęs, kas tai 
galėtų būti, kažkas, kas nutiko tą vakarą ir erzinamai 
sukosi jo galvoje. Tai kažkaip susiję su laiptais, tuo, 
kaip miegamojo durys atsidaro vos per keletą pėdų 
nuo paskutinės pakopos viršuje. Bet kas, išėjęs iš to 
kambario, galėjo lengvai nusiristi laiptais, kaip kad 
Čepmenas nukrito iki vidurio, netekęs pusiausvyros 
po smūgio Veksfordui. Jis sutelkė mintis. Galvoje per- 
kratė visą įvykių eigą. 

Pas Silviją laiptai ir miegamojo durys išdėstyti 
lygiai taip, kaip „Antrime“. Abiem atvejais supro- 
jektuota nepatogiai ir nemokšiškai, bet pakankamai 
saugiai, jei elgiesi atsargiai. Tačiau tik įsivaizduokit 
ką nors prieinant prie tų miegamojo durų... Ne, ne 
„ką nors“, o Džoaną Troj. Nes Džailsas buvo tame 
kambaryje ir ruošė tuos varginančius amžinuosius 
namų darbus, namų darbus, kuriuos tėvas reikalavo 
ruošti, laikydamas juos svarbesniais už prievolę lan- 
kyti mokyklą, o Džoana priėjo prie durų ir pabeldė, 
galbūt norėdama pasakyti, kad laikas gesinti šviesas 
ir eiti miegoti. Galimas daiktas, Rodžeris ar Katrina 
paprašė jos sužiūrėti, kad vaikai nevakarotų perne- 


296 


lyg ilgai. Galbūt ji jau buvo priėjusi ir anksčiau, net 
du ar tris kartus, ir jis įpykęs staigiai atidarė duris ir 
nustūmė ją nuo laiptų. 

Neįmanoma. Joks penkiolikametis berniukas taip 
nepadarytų, nebent būtų psichopatas nusikaltėlis iš 
prigimties... | 

Kaskart tiriant bylą, jei ji sudėtinga, ateina toks laikas, 
kai tyrėjas prieina aklavietę ir nebemato nei kelio į 
priekį, nei nepramintų takų. Taip nutiko ir Veksfordui 
su ta Deidų dingusių vaikų istorija. Jis manė laikąs 
tvirtą amžinųjų evangeliečių giją, bet nė vienas jo 
pareigūnų atliktas tyrimas neatskleidė nieko įtarti- 
no, išskyrus tai, kad jie žinojo apie Pasingemo dva- 
ro mišką ir Džailsas Deidas buvo vienas jų. Visiems 
vyriausiesiems žmonos ir kai kuriais atvejais vaikai 
suteikė alibi. Džoanos Troj praeitis jį domino, bet 
dažniausiai pasakojimai buvo susiję su tuo, ką darė ji, 
o ne su tuo, kas buvo daroma jai. Dabar, kai ji negyva, 
greičiausiai nužudyta, jos pačios padaryti pažeidimai 
lyg ir nebesiskaitė. Kam berūpėjo, kad ji buvo kalti- 
nama pavogusi mokinio pinigus? Kad nenusisekė jos 
santuoka? Ar kad ji užpuolė dar vieną berniuką ir tas 
po kurio laiko žuvo nukritęs nuo uolos? Ji buvo ne- 
gyva, palikta savo pačios automobilyje užpelkėjusio 
karjero dugne. Kalbant apie visus su ja artimais ar 
tolimais saitais susijusius paauglius — Džailsą ir Sofi, 
Skotą ir Kerę Holovėjus, Hobabo Vinterio dukrą — 
galima sakyti, kad vaikų ir turėtų būti jos gyvenime. 
Ji buvo mokytoja. 

Deidų vaikai tikriausiai irgi negyvi. Veksfordas 
puikiai žinojo, kaip gali būti paprasta rasti kūną, kai 
jis užkastas tavo paties ar kaimyno sode, ir kaip be- 
veik neįmanoma to padaryti, jei žudikas juo atsikratė 
kur nors toli, galbūt už šimtų mylių, vietoje, kurioje 
net pats niekada nėra buvęs. Veksfordas suvokė turįs 
pažvelgti į tą bylą visai kitu kampu nei tie, iš kurių 
jau viską išnagrinėjo. Bet kokiu kampu? Nuo ko pra- 
dėti? 

Na, jis galėtų paklausti Lyn Fankurt apie Deidų 
vaikų mokslo draugus, nors daugelis jų jau išbraukti 
iš bylos. Dora, kalbėdama apie Siujingburio gimnazi- 
jos uniformą, rudą su auksine juostele, sakė mačiusi, 
kad tokią, nešiodama laikraščius, vilkėdavo Vinterio 
dukra. 

— Kuo ji vardu? - paklausė jis. 

— Vienas tų keistų biblinių vardų. Tabita. 

— Tabita? 

— Sakiau, kad keistas. Bet geriau pagalvojus, jis 
išties ne keistesnis už Deborą, tik vienas madingas, 
o kitas ne. 

Dabar jis paklausė Lyn: 

— Ar ji yra sąraše? 

— Ne. Ar ji draugavo su Džailsu ar Sofi? 

— Nežinau. Jie panašaus amžiaus ir lanko tą pačią 
mokyklą. Ji gyvena mano gatvėje ir yra Karalienės 
gatvės laikraštininko dukra. 

— Ar norite, kad nuvažiuočiau pas ją ir paklaus- 
čiau, ar pažįsta Džailsą? 

Kodėl? Kokiu, po galais, tikslu? Jis papurtė galvą. 

— Jei nuspręsiu pasidomėti, pats nuvažiuosiu. 

Dar viena nesėkmė. Jis guodėsi mintimi, kad bent 
jau jo sodo darsyk neužtvindė potvynis, vėl užliejęs 
kai kuriuos žemiau Kingsmarke stovinčius namus, 
ypač tuos prie pat upės. Namuose dabar dar gyveno ir 
Silvija su savo sūnumis, nes bijojo grįžti namo, jei vis 
dėlto Kalumas Čepmenas sugrįžtų. Iš kur jai žinoti, 
turi jis raktą ar ne? Raktą, kurį jis netyčia paliko jų 
bendrame miegamajame, ji rado ir pasiėmė. Bet per 
kurį nors vaidingą periodą, kai jis spaudė ją „įteisinti 
santykius“, o ji aiškino, kad jei jis taip toliau tęs, turės 
išeiti, jis laisvai galėjo pasigaminti kitą. Silvija nesilio- 
vė aiškinusi savo tėvams, kaip galėjusi jį pakęsti nors 
vieną dieną po to, kai jis trenkė jai pirmą kartą, ji, 
pati aršiausia ir aistringiausia kovotoja prieš smurtą 
namuose, ji, kuri kone kasdien patarinėjo moterims 
palikti smurtaujančius partnerius, kad ir kokius pa- 
žadus ar priesaikas jie duotų. 

— Viskas atrodo kitaip, kai tai vysta su tavimi, — 
nuolat kartojo Silvija. — Tai gyvas žmogus, turintis 
gerų savybių, kuris atrodo labai nuoširdus, nepaisant 
kitų jo bruožų. | | | 

— „Atrodo“ - tinkamas žodis, - pasakė jos tėvas, 
kuriam, praėjus kiek laiko, kai užgijo jos žaizdos ir su- 
mušimai, ėmė trūkti užuojautos. Čepmenas nors jau 
nemėgino pateikti jam kaltinimų dėl užpuolimo. — 
Gali daugiau nepasakoti. Esi suaugusi moteris, Silvija, 
motina, buvai ištekėjusi dievai žino kiek laiko. Kad ir 
ką Čepmenas tau padarė, kaltink tik save. 

Dora pamanė, kad jis labai negailestingas. 

— Jėzau, Redžai. 

— Jėzau, Redžai, ką? Ji socialinė darbuotoja, dėl 
Dievo meilės. Turėtų iš pirmo žvilgsnio atpažinti 
šunsnukį. 

Jo santykiai su vyresniąja dukterimi greitai grįžo į 
tas vėžes, kuriose buvo prieš jai paliekant vyrą ir ste- 
buklingai tampant mielesne. O jis pats grįžo į kaltės 
klampynę, iš kurios stengėsi išsivaduoti nuolat sau 
kartodamas tarytum mantrą: nedrįsk demonstruoti, 
kad kurį nors vaiką myli labiau už kitą. Bet Čepmeno 
nebebuvo ir nors tai teikė džiaugsmo. 


Viena iš kliūčių, su kuriomis jie susidūrė, buvo 
ta, kad jie vis dar menkai nutuokė, kada Džoana ir 
Deidų vaikai išvyko iš „Antrimo“. Jau nekalbant apie 
klausimą kodėl. Penktadienio vakarą ir naktį visi dar 
buvo ten. Reikia manyti, kad Džoana vis dar buvo 
ten ir šeštadienio rytą, ir kurį laiką popiet, nes jos 
automobilis stovėjo kieme. Šeštadienį popiet dar matė 
ir Džailsą, ko gero, net pusę trijų. Sekmadienio rytą 
automobilio nebebuvo. Taigi būtų logiška manyti, kad 
iki šeštadienio vakaro Džailsas ir Džoana buvo sveiki 
ir gyvi — bet ar tikrai? 

Pietaujant „Mėnulio gėlėje“ jis pasakė Burdenui: 

— Žinome, kad Džailsas išėjo iš namų maždaug 
pusę trijų, bet nežinome, kada grįžo. Jei išvis grįžo. 
Žinome, kad Džoana buvo name, nes ponia Fouler 
matė jos automobilį prie namo, o, pasak tėvo, Džoana, 
jei tik galėjo, niekada niekur nėjo pėsčiomis. Bet nė 
nenutuokiame, kur buvo Sofi. Kiek žinome, po to, 
kai ji penktadienį vakare apie pusę aštuonių telefonu 

pasikalbėjo su motina Paryžiuje, su ja niekas nebuvo 
susisiekęs. 

Burdenas užsisvajojęs linktelėjo. Jis rūpestingai 
užsakinėjo maistą. Maistas turįs būti patiektas greitai 
ir „sveikas“ (Burdeną neseniai apsėdo sveikatingu- 
mas) ir kaip įmanoma mažiau riebus dėl kiek padidė- 
jusio Veksfordo cholesterolio. „Drakono kiaušiniai“ 
vis dar buvo siūlomi meniu, pridėtas ir dar vienas 
patiekalas, dar baisesniu pavadinimu „Skraidantys 
kūno malonumai“. 

— Skamba siaubingai, — pasakė Veksfordas, — bet 
paragausiu. 

— Paklausiu Rafio, ar ne riebu, — perspėjo Burde- 
nas, nors ir nelabai tikėdamasis sąžiningo atsakymo. 

Kai jis tą klausimą uždavė, Rafis, kaip visada pa- 
slaugus ir greitas, atsakė, kad tai pats liesiausias iš 
visų jų patiekalų. 

— Jame yra lo-cholio, pone, kliniškai įrodyta, kad 
jis mažina cholesterolį. 

— Čia tu prikūrei. | 

— Niekada nemeluoju, pone Burdenai. Ypač poli- 
cijos pareigūnams. | 

Nutaisęs linksmą grimasą, Veksfordas gurkštelėjo 
gazuoto vandens, kurį reikalavo gerti Burdenas. 

— Grįžtant prie mūsų turimos problemos, — tęsė 
jis, - ar Džailsas apskritai grįžo iš ten, kur ėjo? Neturi- 
me pagrindo manyti, kad jis išvis grįžo, bet lygiai taip ir 
kad negrįžo. O jei apie tai prakalbome, tai kur jis ėjo? 

— Į parduotuves? Pas draugą? 

— Tie, kuriuos Lyn apklausė, sakėsi nematę jo visą 
savaitgalį. Skotas Holovėjus mėgino su juo pasikalbėti 

telefonu, bet jam nepavyko. Jis galėjo pas jį nueiti arba 
nenueiti, sako, kad ne, o naudos iš to, jog sakysiu juo 
netikintis, daug nebus. Ir kur buvo Sofi? 

— Visą laiką namuose su Džoana, juk taip? 

— Galbūt. Bet mes nežinome. Tikri galime būti tik 
dėl to, kad Džoana, Sofi ir Džailsas išvyko arba buvo 
išvežti iš namų kažkuriuo metu šeštadienį vakare. 

Burdenas atsargiai tarė: 

— Labai įmanoma, kad šeštadienį, prasidėjus lietui, 
į tuos namus kažkas atėjo. Tai, kad niekas to nematė, 
dar nereiškia, jog niekas neatėjo. Galimas daiktas, 
Džailsas tą žmogų atsivedė. 

— Skotas? Jei Džailsas užėjo pas Holovėjus ir grįžo 
namo su Skotu, ponia Holovėj žinotų. Ne, jei Skotas 
ir ėjo pas jį, ėjo vienas ir, manau, daug vėliau. 

— Taigi norite pasakyti, — tarė Burdenas, — yra 
kažkas, ko mes į savo tyrimą neįtraukėme. 

— Be abejo. Nes jis ar ji išvažiavo iš šalies. Žino- 
me, pavyzdžiui, kad Džailso ir Sofi pasai yra čia, kaip 
ir Džoanos, bet apie kitų pasus nieko nežinome. Ir, 
jei nežinome, kas tas žmogus yra, daug naudos iš to 
nėra. Ar Džoaną nužudė „Antrime“ ir ar nužudė tas 
žmogus? Ar tai įvyko prieškambaryje ir todėl, kad ji 
nukrito arba buvo nustumta nuo laiptų? Kiek mums 
žinoma, iki šeštadienio vakaro iš „Antrimo“ išvykusi 
ji nebuvo, o kai išvyko, Džailsas ir Sofi buvo su ja. Ar 
tas svečias vairavo jos automobilį? Tai turėtų būti kaž- 
kas, ką jie arba vienas jų pažįsta, ką jie pasikvietė. 

— Kiek žinome, kaimynai jokio žmogaus nema- 
tė, - pasakė Burdenas, - po to, kai ponia Fouler matė 
Džailsą išeinantį iš namų. Bet esu linkęs manyti, kad 

tą vakarą kažkas lankėsi ir kad tas kažkas atėjo susi- 
taręs iš anksto. O gal vizitas ir atsitiktinis. 

Atnešė Veksfordo „Skraidančius kūno malonumus“ 
ir Burdeno „Drugelius ir gėles, pirmojo patiekalo ne- 
atskirsi nuo citrininio viščiuko, o antrasis - įmantrus 
krevečių, bambuko ūglių, morkų ir ananaso derinys. 
Kartu su patiekalais atkeliavo ir didokas dailiai nudažy- 
tų ryžių dubenėlis. Prie gretimo stalo sėdėjo itin meili 
porelė, įsigudrinusi laikytis už rankų, jis kairiąja, ji de- 
šiniąja, tuo pačiu metu laisvosiomis rankomis puikiai 
valdydami lazdeles valgė „Drakono kiaušinius“. 

Burdenas tęsė savo versiją. 

- Jis tikrai norėtų atsikratyti jos kūnu. Sakykime, 
kad jis norėjo atsimokėti už kokią nors nuoskaudą. 
Girdėjome, kaip Džoana sumušė Liudoviką Brauną, 
kai jie dar mokėsi mokykloje, o panašių nutikimų 
galėjo būti ir daugiau. Ji ruošė vaikus baigiamiesiems 
egzaminams. Įsivaizduokim, kad ji kurį nors užpuolė 
ir jo tėvas norėjo atkeršyti. 

— Tada jis būtų atėjęs į jos namus, ar ne? - paprieš- 
taravo Veksfordas. — Ne pas Deidus. 

— Jis galėjo paklausti kaimynų, tarkim, Ivonos 
Mūdi, kur yra Džoana. Ne, negalėjo. Ji buvo išvažia- 
vusi pas motiną. Gal jis pasekė Džoaną ar jo vaikas 
pasakė jam, kad ji gali būti pas Deidus. 

— Nežinau, — suabejojo Veksfordas. - Būtų sudė- 
tinga taktika. Tavasis Iksas sužino, kur yra Džoana, 
nors ir neaišku kaip, ir šeštadienio vakarą patraukia 
į „Antrimą“. Žino, kad pataikė kur reikia, nes lauke 
stovi jos automobilis. Paskambina į duris ir kas nors 
jį įleidžia. 

— Jei Džoana būtų jį atpažinusi kaip savo priešą, 
nebūtų atidariusi, — greitai įsiterpė Burdenas, - bet 
Džailsas ar Sofi įleistų. 

— Teisybė. Galimas daiktas, jis sukelia skandalą. 
Juk nemanote, kad jis prisėda su jais išgerti arbatos ir 
pažiūrėti televizoriaus, ką? Ne, jis ima rietis ir siautėti, 
bet prie vaikų labai įsismarkauti negali. Taigi kažko- 
kiu būdu jis išsivilioja Džoaną į prieškambarį - štai 
čia ir kebliausias dalykas, Maikai, — ir išsivilioja vie- 
ną. Raitydamas ūsus, mūsiškis piktadarys sušnypščia 
kažką panašaus į „tuoj aš tau parodysiu, mano karštoji 
gražuole, ir vožia jai per galvą. Ta rėkia, nukrenta ir 
trenkiasi į drabužių spintos.šoną. Išbėga Džailsas ir 
Sofi. „Ką jūs padarėte?“ Jie suvokia, kad Džoana nebe- 
gyva. Kūnas turi būti išvežtas ir paslėptas. Taigi Iksas 
įkalba vaikus išvažiuoti su juo Džoanos automobiliu? 
Turėjo įkalbėti, ne išvežti jėga. Jie gi ne kūdikiai, pen- 
kiolikos ir trylikos metų. Berniukas turėtų būti gana 
stiprus. Prisimink, koks jis aukštas. Jie pasikloja lovas, 
sukrauna Džoanos drabužius į jos krepšį, bet patys 
drabužių pamainos neįsideda. Kur jie važiuoja? Tuo 
atveju, jei būtų apkaltinti kartu su Iksu? Šita pasako- 
jimo dalis man nelabai patinka, o tau? 

— Man irgi nepatinka, bet nieko geriau sugalvo- 
ti negaliu, - Burdenas gurkštelėjo vandens. - Kaip 
Iksas atvyko į Deidų namus? Tikriausiai pėsčiomis, 
dalį kelio gal atvažiavo viešuoju transportu. Jei jis ar 
ji atvažiavo savo automobiliu, pirmadienį jis ten dar 
būtų stovėjęs. O juo jie neišvažiavo, išvažiavo Džoa- 
nos. Ar jis paliko pirštų atspaudų? Gal jie buvo tarp 
nenustatytų namuose rastų pirštų atspaudų, kurių 


305 


daugumą fanatiškai valydama dulkes sugadino ponia 
Brius. Paskui tie marškinėliai su Sofi atvaizdu. Ar 
Iksas liepė Sofi pasiimti juos, kad galėtų išmesti pro 
langą prie Kingsbruko tilto dėmesiui nukreipti? Iš to 
galima būtų spėti, kad jis pats gerai pažinojo Deidų 
šeimyną. | 

— Nebūtinai, jei jis tiesiog paprašė vaikų pasiimti 
kokį daiktą, pagal kurį būtų galima iškart nustatyti 
vieno jų tapatybę. Bet vis dėlto... Nežinau, Maikai, vi- 
same tame tiek daug baltų dėmių ir neatsakytų klau- 
simų, — Veksfordas pažvelgė į savo laikrodį. - Laikas 
man aplankyti Deidus, - atsidusęs pasakė. 

— Važiuosiu su jumis. 

Nuo to laiko, kai dingo Deidų vaikai, praėjo jau 
daugiau nei du mėnesiai, per tą laiką Veksfordas bū- 
tinai aplankydavo Deidus du ar tris kartus per savaitę. 
Ne suteikti informacijos ar pranešti naujienų, bet pa- 
rodyti, kad juos palaiko. Kad jų vaikai nepamiršti. Ne- 
galima sakyti, kad jo vizitai buvo sutinkami šilčiau nei 
pradžioje. Netgi priešingai, nes dabar Katrina buvo 
dar labiau susijaudinusi, paklaikusi ir nerami nei kada 
anksčiau. Veksfordas manė, kad besibaigiant pirmajai 
savaitei ji bus išverkusi visas ašaras, bet rezervuarai 
užjos akių vis dar buvo perpildyti. Kartais ji būdavo 
bežadė, per visą jo vizitą gulėdavo panardinusi vei- 
dą į pagalves, o jos vyras elgėsi arba pribloškiamai 
šiurkščiai, arba apskritai abejingai. Keista, bet dabar 
Rodžeris Deidas darbe būdavo rečiau nei pradžioje, 
kai dingo vaikai. Atrodė, kad pasilikdamas namuose, 
kai lankydavosi Veksfordas, jis nori kažką pabrėžti, 
galbūt tik tam, kad pažiūrėtų, kiek gali sau leisti, kol 

privers vyriausiąjį inspektorių maištauti ir liautis pas 
juos vaikščioti. Veksfordas nusprendė, kad taip ne- 
bus. Jis ir toliau lankysis, kol vaikų nesuras ar byla 
nebus nutraukta, kad ir kaip tie tėvai nuspręstų su 
juo elgtis. | 

Lietus liovėsi. Lauke šalta ir ūkanota, bet jau buvo 
justi, kad temsta kiek vėliau ir, nepaisant drėgmės, ore 
tvyrojo lengvutė užuomina, kad bjaurus žiemos są- 
stingis traukiasi. „Antrimo“ duris atidarė ponia Brius. 
Niekada nebūdavo taip, kad praėjus kokiai savaitei ji 
nesugrįžtų aplankyti dukters, viena arba su vyru. Kai 
ji viešėdavo, jo vizitai būdavo ne tokie siaubingi kaip 
visada, paprasčiausiai todėl, kad šita moteris elgėsi 
kaip gerai išauklėtas žmogus, pasisveikindavo, pa- 
siūlydavo arbatos ir net padėkodavo už apsilankymą. 
Ir buvo pakankamai pagyvenusi, kad sakytų „laba 
diena“, užuot burbtelėjusi įprastinį „labas“ ar „sveiki“, 
kuriais juos dažniausiai pasitikdavo kiti. 

Nelaimei, Deidas buvo namie. Į Veksfordą jis ne- 
kreipė dėmesio, tik apdovanojo piktu žvilgsniu ir vėl 
įbedė nosį į savo popierius —- pluoštą nekilnojamojo 
turto agento instrukcijų. Katrina sėdėjo fotelyje taip, 
kaip kartais sėdi vaikai: veidu į atlošą, kojas parietu- 
si po savimi. Akimirksnį Veksfordas pagalvojo, kad 
jie abu jį ignoruos, teks sėdėti tyloje, jei neminėtum 
mandagaus,„Dorinos Brius čiauškėjimo. Burdenas, 
čia lankydavęsis rečiau, stovėjo negalėdamas patikėti 
tuo, ką mato. Bet paskui Katrina lėtai atsisuko, vis dar 
užkėlusi kojas ant fotelio sėdynės, ir rankomis apkabi- 
no kelius. Per pastaruosius du mėnesius ji dar labiau 
sulyso, veidas suvargęs, kyšo alkūnių smaigaliai. 

— Ir ką? - paklausė ji. 

— Deja, neturiu naujienų, ponia Deid. 

Ji prakalbo dainingu pamišėlės balsu: 

— Jei tik rastumėt rastumėt jų kūnus kūnus, aš 
turėčiau kažką kažką, turėčiau lavonus palaidoti. 

— Vajėzau, užsičiaupk, — pasakė Deidas. 

— Turėčiau akmenėlį su jų vardeliais vardeliais 


užrašytais... — tai priminė Ofeliją ir jos pamišėlišką 
giesmę. — Turėčiau kapelį kapelį, kur padėčiau gėlyčių 
gėlyčių... 


Deidas atsistojo ir palinko prie jos. 

— Baik. Nevaidink. Tu vaidini. Manai, kad esi labai 
protinga. 

Ji ėmė linguoti į šonus, užsimerkusi, ašaros tryš- 
ko pro užmerktus vokus. Veksfordas pamanė, kad 
Deidas sudūos Žmonai, bet tuoj suprato, jog taip ne- 
atsitiks, tai tik jam į galvą įsirėžę Silvijos nutikimai. 
Visas Deido smurtas buvo jo liežuvyje. Kaip, pasak 
Dženingso, ir Džoanos Troj. Ponia Brius paklausė: 

— Gal išgersite arbatos? 

Ji nuėjo užkaisti. Deidas ėmė vaikščioti po kam- 
barį, stabteldamas pažvelgti pro langą ir beprasmiš- 
kai truktelti pečiais. Katrina susiraitė, padėjo galvą 
ant kelių, ašaros pasipylė upe ir dėl tokios susuktos 
pozos ėmė tekėti jos nuogomis kojomis. Veksfordas 
absoliučiai negalėjo sugalvoti, ką pasakyti. Jam atro- 
dė, kad iš tų tėvų jis jau ištraukė visas iki vienos jų 
vaikų gyvenimo smulkmenas, kurias jie norėjo jam 
papasakoti. Visa kita jam reikia pačiam atsekti, jie 
jam nepadės. | | 

Šįkart tyla buvo sunkiausia ir ilgiausia iš visų, kiek 
jam teko patirti tuose namuose. Katrina užsimerkusi 
atsilošė tarytum mieganti, Deidas nuėmė dangtelį 
nuo tušinuko ir ėmė rašyti ant savo nekilnojamojo 
turto dokumentų, Burdenas sėdėjo nagrinėdamas ne- 
priekaištingu pilku audiniu aptrauktus savo paties 
kelius. Veksfordas stengėsi numanyti, kokia galėjo 
būti paties Rodžerio Deido vaikystė, galvodamas apie 
jo paties išsakytas užuominas, kad jis buvęs pernelyg 
lepinamas. Matilda Keriš neabejotinai leido jiedviem 
su seserimi kone absoliučią laisvę pagal tuomet atsi- 
randančią madą - laisva saviraiška, galimybė daryti 
ką tik geidžia, be jokių pastabų ir nuobaudų. Jam tai 
buvo nepakenčiama. Gal jam nepatiko blogi santy- 
kiai su žmonėmis, kylantys dėl šiurkštumo ir prastų 
manierų, kurias toji laisvė skatino. Jei taip, jis pats 
nedarė nieko, kad atsikratytų šios savo būdo ypatybės, 
tik aiškiai tvirtai nusprendė, kad jo paties vaikams 
bus taikomas absoliučiai priešingas auklėjimo me- 
todas — senamadiškas griežtumas ir disciplina. To 
padarinys — vienas vaikas jo nemėgo, kitas bijojo, 
tai, regis, buvo sudėtinės ir jo paties požiūrio į savo 
motiną dalys... 

Ponia Brius užtruko ilgai... Jo mintys nuklydo prie 
Kalumo Čepmeno. Kaip tas neteko pusiausvyros ir 
nukrito nuo laiptų. Ne dėl nerangumo ar netekęs pu- 
siausvyros, bet tik todėl, kad laiptų aikštelė viršuje per 
siaura, kad būtų saugi. Taip nutiko ir čia, pamanė jis. 
Džoana nukrito nuo laiptų. Ar kažkas ją nustūmė. Ik- 
sas ją nustūmė. Ji gyventų gyvesnė ir už Čepmeną, jei 

nebūtų atsitrenkusi galva į tos drabužių spintos šoną. 
Rasta truputis kraujo ir nulūžęs danties vainikėlis. 

Sugrįžo Katrinos motina, nešina padėklu su ar- 
batinuku ir dideliu velykiniu tortu su marcipanais ir 
degintu cukrumi. Velykinio torto Veksfordas nebuvo 
valgęs jau metų metus ir tiesiog negalėjo atsispirti. 
Jis nusprendė nekreipti dėmesio į Burdeno žvilgsnį 
ir lengvai papurtytą galvą ir leido poniai Brius įdėti 
į jo lėkštę didelį gabalą. Tortas buvo toks gardus, o 
jo saldumas toks raminantis, kad net pasišlykštėjimo 
kupinas Deido žvilgsnis nuslydo jo neįžeidęs. Ponia 
Brius ėmė kalbėti apie orą, apie trumpėjančias nak- 
tis, apie savo vyro širdį ir varginančią kelionę čia iš 
Safolko, o Burdenas atsakinėjo jai mandagiais vien- 
skiemeniais. Veksfordas suvalgė savo gabalą torto su 
didžiausiu malonumu ir nustebo pamatęs, kad Dei- 
das valgo lygiai taip pat. Jis pagalvojo apie Džoaną 
ir laiptus. Ar ją nustūmė Iksas, ar ji suklupo tamsoje 
ir nusirito? Galbūt netinka abu variantai. Gal Iksas 
vijosi ją koridoriumi, kurio gale buvo Sofi kambario 
durys, vijosi ir ji nukrito nuo laiptų, nes negalėjo iš- 
vengti durų. Ir kada tai nutiko? Šeštadienį po pietų? 
Ne, vėliau. Vakare? Turėjo būti tamsu, galbūt viršuje 
nedegė šviesa. Bet jei vėlyvą vakarą ar naktį ji buvo 
viršuje ir kartu su Iksu, tai reikštų, kad Iksas — jos 
meilužis... | 

Deidas nutraukė šiuos apmąstymus. Jis pabaigė 
savo tortą, nusibraukė trupinėlius nuo kelių ir pasi- 
suko į Veksfordą. 

— Jums metas. Jokios naudos iš jūsų čia nėra. Viso 
gero. 

Abu pareigūnai atsistojo, Veksfordas rimtai svars- 
tė, nors ir buvo apsisprendęs, kiek ilgai jis galės tai 
pakęsti. 

 — Pasimatysime po dienos kitos, ponia Deid, — 
pasakė. | 


Į namą jį įsileido Keno Vinterio žmona. Vardu 
Priscila, kaip jis sužinojo iš rinkėjų sąrašų. Anksčiau 
jos matęs nebuvo ir tikėjosi vyresnės ir dar prasčiau 
apsirengusio Teklos Rait varianto. Priscila Vinter 
buvo pakankamai prastai apsirengusi, bet ne jos 
skurdūs drabužiai, ne senos šliurės, į kurias ji buvo 
įsispyrusi, ir ne sudiržusios raudonos rankos krito į 
akis iš pirmo žvilgsnio. Veksfordą nustebino, kone 
pribloškė, sulinkę jos pečiai, greičiausiai nuolatinio 
kūprinimosi, bergždžiai stengiantis apsaugoti veidą 
ir krūtinę, padarinys, suvytęs veidas ir baimingas įdė- 
mus žvilgsnis. 

Vyras dar negrįžęs namo. Atpažinusi Veksfordą, 
pasakė ji dar jam nespėjus pratarti nė žodžio. 

— Aš norėčiau pasimatyti su jūsų dukra, ponia 
Vinter. 

— Mano dukra? — būdama penkiolikametės mo- 
tina, ji greičiausiai dar nesulaukusi ir penkiasdešim- 
ties. Ploni žili jos plaukai, iš pirmo žvilgsnio nekirpti 
metų metus, tįso ant pečių. Amžinieji evangeliečiai 
neabejotinai draudė vaikščioti pas kirpėjus. - Jums 
reikia Tabitos? | 

Mergaitė buvo graži, nors apvalainame veide ir 
taisyklinguose bruožuose kažkas priminė tėvą. Tam- 
soki plaukai labai ilgi, rudu kaspinėliu surišti į uodegą, 

bet, Veksfordo nuostabai, rudą su aukso apsiuvais 
mokyklinę uniformą ji buvo persirengusi, apsivilkusi 
universalią paauglių aprangą — džinsus ir džemperį. 
Tabita nustebo, kad jos ieško suaugęs žmogus. 

— Laikraščių šiandien nenešioji? - paklausė Veks- 
fordas. 

— Vėlai grįžau iš mokyklos. Tėtis arba išsiuntė kurį 
nors berniuką, arba pats nešioja. 

Priscila Vinter įsiterpė, tarsi Veksfordas ruoštųsi 
užsipulti jos vyrą: 

— Nešioti ten visai nedaug, — ji susakė visą marš- 
rutą tarsi mokinys daugybos lentelę: - Češamo gatvė 
ir šita, Kaveršamo, Martindeilo ir Kingstono gatvės 
iki Lindhersto kelio kampo. 

Ji nušlepsėjo grindimis atidaryti jiems durų. Ati- 
daryti galėjo ir Tabita, bet ji paliko tą užduotį mo- 
tinai ir, prasibrovusi pro ją, nuvedė Veksfordą į sve- 
tainę. Jei ji ir nebuvo svarbiausias asmuo namuose, 
aiškiai lipo tėvui ant kulnų — nors ir mergaitė. Tai 
bylojo, kad iš tėviškos meilės Vinterio religiniuose 
principuose atsiranda ir silpnų vietų. Šiame kam- 
baryje stovėjo televizorius, turbūt skirtas mergaitei, 
pamanė Veksfordas, bet nebuvo jokių knygų, gėlių, 
kambarinių augalų, pagalvėlių ar puošmenų. Nenu- 
sakomos spalvos sunkios užuolaidos užstojo nakties 
ir lietaus vaizdą. Vienintelis paveikslas - blyškus pli- 
kas peizažas, be medžių, gyvūnų, žmogaus siluetų 
ar debesų danguje. Kambarys jam priminė poilsio 
kambarį, kokį trečios klasės viešbutis pasiūlo kli- 
entams, besiskundžiantiems, kad nėra kur pasėdėti, 
išskyrus savo kambarį. 


Ponia Vinter baugščiai pasakė, tarsi pateikdama 
itin drąsų pasiūlymą: 

— Gal išgersite arbatos? 

Kažkada jis svarstęs, ar tik arbata nebus vienas iš 
uždraustųjų stimuliatorių, bet pasirodo ne. 

— Užtruksiu ne ilgiau nei minutę ar dvi, - pasakė 
jis, prisimindamas to velykinio torto puikumą, - bet 
ačiū. | 

— Turbūt būsi girdėjusi apie du dingusius jaunuo- 
lius, - pasakė jis Tabitai. — Džailsą ir Sofi Deidus. 
Norėčiau sužinoti, ar gerai juos pažinojai ir ką gali 
man apie juos papasakoti. Jie gana artimi kaimynai. 

— Nepažįstu jų. Na, Žinau, kaip jie atrodo, bet kal- 
bėjusi su jais nesu. 

— Mokotės vienoje mokykloje ir Džailsas tavo 
bendraamžis. | 

— Žinau, - atsakė mergaitė. - Bet mes iš skirtingų 
klasių. Jis iš A. | | 

— Iš tos, kurioje turėtum būti tu, - pasakė jos mo- 
tina. - Neabejoju, kad esi užtektinai protinga. 

Tabita į ją niekinamai dėbtelėjo. 

— Tikrai jų nepažįstu. 

Veksfordui teko su tuo susitaikyti. 

— Ir tikriausiai panelė Džoana Troj jūsų privačiai 
nemokė? 

— Jai to nereikia, - pasakė Priscila Vinter. - Sakiau 
juk, ji protinga. Vienintelis dalykas, kurio mokosi pri- 
vačiai - smuiko pamokos. Tiesa, Tabita, prisiminiau, 
ar jau parepetavai rytojaus vakaro pamokai? 

Jam atrodė keista, kad Tabita nepažįsta Deidų, bet 
ir priežasties meluoti jis nematė. Jis padėkojo jai ir 

palinkėjo poniai Vinter labos nakties. Išėjo į drėgną, 
tamsią naktį, bet eiti buvo netoli. Pakeliui namo jis 
nesutiko nė vieno žmogaus, pro jį niekas nepravažia- 
vo. Įėjo į savo namus, šiltus ir gerai apšviestus, jaukiai 
kvepiančius vakariene, ir vos nesuklupo užkliuvęs už 
vakarinio laikraščio, gulinčio ant durų kilimėlio, kaip 
visuomet šiomis dienomis drėgno ir permirkusiais 
kraštais. 


20 skyrius 


Silvija nei iš šio, nei iš to pareiškė mananti kitą dieną 
važiuoti namo. Neilas pažadėjo ją su vaikais paimti 
ir nuvežti atgal į senąją kleboniją. Doros akys švietė, 
dėl to apsirikti neįmanoma. Tarsi skaitydamas jos 
mintis kaip knygą, Veksfordas suprato ją galvojant, 
kad Silvija su Neilu gali susitaikyti, vėl susieiti, darsyk 
susituokti, gyventi kartu kaip kadaise, tik šitas antras 
kartas nemeluos ir jie gyvens ilgai ir laimingai. Nejau 
ji pamiršo, kad Neilas pagaliau susirado draugę? Kai 
Silvija nuėjo gulti, jis švelniai tarė: 

— Tai neįvyks, žinai, o jei ir įvyktų, būtų negerai. 

— Ar tikrai, Redžai? 

— Kai jie susituokė, buvo seksas, o kai jis baigėsi, 
nieko nebeliko. To atgaivinti nebegalima, per vėlu. 
Bet vieną dieną ji ras žmogų, su kuriuo bus laiminga, 
pamatysi. 

Drąsūs žodžiai, bet išties jis pats toks tikras nebu- 
vo. Ryte atsisveikino su dukra, pabučiavo ją ir viskas 
vėl buvo gerai. Daugmaž. Kai jis sėdėjo savo kabine- 
te, apie ją galvodamas daugiau nei apie Deidų bylą, 
suskambo telefonas. | 

— Klausau. Veksfordas. 

„— Pone, jums skambina vyresnysis detektyvas ins- 
pektorius Votsas iš Glosteršyro policijos. 

— Gerai. Prašom sujungti, - Glosteršyro? Jokio 
sąryšio su ta grafyste jis taip greitai sugalvoti negalėjo. 
Gal dar vienas klaidingas pranešimas apie matytus 
Deidų vaikus. Jų vis dar pasitaikydavo. 

Malonios tarties balsas tarė: 

— Čia Brajanas Votsas. Turiu jums šiokią tokią 
naujieną. Čia skyriuje yra mergaitė, kuri sakosi esanti 
Sofi Deid... 

— Tikrai? — jį užplūdo jaudulys, bet paskui grį- 
žo sveikas protas. — Yra buvus galybė vaikų, kurie 
sakėsi esantys Deidai, ir dar daugiau žmonių, juos 
mačiusių. 

— Ne, šita tai tiksliai ji. Net neabejoju. Šįryt šeštą 
valandą ji paskambino pagalbos telefonu devyni de- 
vyni devyni. Iškvietė greitąją savo močiutei. Manė, 
kad ją ištiko insultas, ir neklydo. Neblogai kaip tryli- 
kos metų mergaitei, ką? Vienu žodžiu, ji čia. 

— O berniuko nėra? 

— Vai, koks jūs godus. Ne, yra tik mergaitė ir ji 
atsisako pasakoti, kur buvo ar kiek laiko jau gyvena 
pas tą ponią Keriš. Nė žodžio apie brolį. Ar surasit ką 
nors, kas galėtų čia atvažiuoti ir pasiimti ją namo? 

— Žinoma. Taip, ačiū. Labai ačiū. 

— Atrodo, esate priblokštas. 

— Na, taip ir yra. Labai tiksliai pasakėte. Ar Ro- 
džeriui Deidui pranešta apie motiną? 

— Ji ligoninėje Oksforde. Ligoninė ir turėjo pra- 
nešti šeimai. 

„— Vadinasi, jis žinos, kad, kai ją ištiko insultas, su 
ja buvo kažkokia mergaitė. 

— Galbūt. Nebūtinai. 

Ar sakyti ką nors Rodžeriui ir Katrinai Deidams? 
Verčiau ne, pamanė jis. Dar ne. Daugiau nei tai, kad 
greitąją iškvietė mergaitė, ligoninei nėra reikalo aiš- 
kinti. 

Ji gali būti ir ne Sofi. Kad ir ką jam sakė telefonu, 
labai gali būti, kad tai ne ji. Bėda ta, kad pagal taisyk- 
les jis negalėjo jos apklausti nedalyvaujant vienam iš 
tėvų ar už ją atsakingam asmeniui. Laukdamas, kol 
Karen Malahaid ir Lyn Fankurt mergaitę parveš, jis 
paklausė savęs, ar ją atpažinsiąs. Išsitraukė jos nuo- 
trauką ir įsižiūrėjo — išties pirmą kartą — į jos veidą. 
Anksčiau, žvilgtelėjęs prabėgomis, jis pastebėjo, kad 
ji graži, o jos veido išraiškoje galima įžiūrėti motinos 
bruožų, bet tada dar nebuvo matęs Matildos Keriš ir 
neatkreipęs dėmesio į jų panašumą. Kai tai mergaitei 
sukaks trisdešimt, jos veidas irgi bus vanagiškų bruo- 
žų, romėniškos nosies, plonų lūpų. Akys nepaprastai 
didelės, tamsios, bet neaiškios spalvos, jų gilumoje 
švietė ryški proto šviesa. 

Ką ji veikė Matildos Keriš namuose? Ir dar svar- 
biau, kiek laiko ji ten gyveno? Vis dėlto ji dar vaikas, 
bet pagal savo amžių, matyt, itin šaltakraujė ir susi- 
telkusi. Jis įsivaizdavo ją prabundant naktį, gilioje 
vasario ryto tamsoje, nuo trenksmo, kai jos močiutė 
krenta ant grindų. Dauguma jos bendraamžių, aišku, 
verkdami bėgtų pas kaimynus. O ji paskambino pa- 
galbos tarnybai. Įdomu, ar, jau žinodama, kad greitoji 
atvažiuoja ir jos močiute bus pasirūpinta, ji svarstė 
pabėgti, bet nusprendė, kad tai būtų beprasmiška, kad 
ji neturi jokių vilčių? Kur ji važiuotų? Galbūt, beje, 

nors jis tuo ir nelabai tikėjo, ji pernelyg mylėjo savo 
močiutę, kad ją paliktų. 

Pietus jis pavalgė valgykloje, stebėdamas, kaip lyja 
lietus. Paskambino Karen, ta pranešė, kad jos jau va- 
žiuoja atgal su mergaite. Jis pažvelgė į sieninį laikro- 
dį, paskui į savo, nusprendė, kad daugiau atidėlioti 
nedera, ir surinko Deidų telefono numerį. Atsiliepė 
ponia Brius. 

— Gal galite pakviesti poną Deidą arba savo 
dukrą? 

— Katrina miega, mielasis, o Rodžeris išvažiavo į 
Okstordą, į ligoninę aplankyti savo motinos. Ją ištiko 
insultas. Šįryt sužinojo. 

Veksfordas nežinojo, ką ir sakyti, bet paskui ap- 
sisprendė. 

— Kai ji nugriuvo, su ja buvo vaikas. Atrodo, kad 
Sofi. 

Apstulbusi ji nutilo, paskui aiktelėjo, ir jis suprato, 
kad Deidų namuose niekas neperspėtas. 

— Gal paprašytumėt ponios Deid man paskam- 
binti, kai pabus? 

Padėjęs ragelį jis ėmė abejoti. O jei ne Sofi? Bus 
pasakęs Katrinai Deid, kad jos dukra grįžta namo, o 
pasirodys, kad tai visai ne ji, ir jis puikiai įsivaizdavo 
Rodžerio Deido reakciją, kai jis šitai sužino, baisų 
skandalą, kurį jis pakeltų vyriausiajam konstebliui. 
Veksfordas nusileido liftu. Norėjo pats pasitikti parei- 
gūnes, grįžtančias su mergaite. Brėžiant tiesią liniją, 
iki Oksfordo visai netoli, bet, esant dabartinei eismo 
būklei, važiuoti tekdavo ilgai. Būdavo dar blogiau, 
jei lydavo, o tai reiškia, kad šiomis dienomis blogiau 

buvo visada. Trečia valanda, dešimt po trijų. Atsidarė 
dvivėrės durys ir užėjo Burdenas, iš kažkur grįžo. 

— Ar manot, kad tai ji? 

— Nežinau. Pasakiau motinai, kad taip. Kas gi dar 
galėtų būti su Matilda Keriš tokį ankstyvą rytą. 

— Gal kas nors su ja gyvena, kad prižiūrėtų. 

— Kurgi ne, - sausai pasakė Veksfordas, pamiršda- 
mas, kad ir pats abejojo mergaitės tapatybe. - Kitaip 
ir negali būti — tas kažkas yra trylikametė paranojikė 
šizofrenikė, aiškinanti žmonėms, kad yra darbdavės 
anūkė. 

Į kiemą, taškydamas vandenį, įvažiavo automobi- 
lis. Vairavo Lyn. Jis pamatė išlipančią mergaitę, pas- 
kui Karen, galiausiai Lyn. Vis dar lijo ir jos suskubo 
vidun. Jis iškart suprato, kad tai ji, jokių abejonių. 
Apsivilkusi iš namų dingusią rudą striukę, kurią nu- 
sipurtė vos įėjusi pro dvivėres duris. 

— Ką gi, Sofi, — pasakė jis. - Mums reikės pasikal- 
bėti, bet ne dabar. Visų pirma turi parvažiuoti namo 
pas tėvus. 

Ji pažvelgė tiesiai į jį. Tokios akys pasitaiko labai 
retam žmogui — migdolų formos, kiek įkypos, ne- 
paprastai didelės, ir tokios tamsiai žalios, kokios tik 
gali būti žmogaus akys. Nuotraukoje ji buvo gražesnė, 
bet gyvenime atrodė protingesnė, grėsmingesnė ir 
stipresnė. Fotoaparatui ji patiko, realybei — ne. 

— Nenoriu važiuoti namo, - pasakė Sofi. 

— Deja, teks, — atsakė Veksfordas. — Tau trylika 
metų, o trylikamečiai neturi pasirinkimo. 

— Karen sako, kad mano tėvas ligoninėje su Ma- 


tilda. 

— Tiesa. 

— Tada važiuosiu. Bent jau jo ten nebus. 

Ji leidosi padedama apsivilkti striukę ir Lyn paly- 
dėjo ją atgal į automobilį. 

— Tikra maža poniutė, - pasakė Karen. 

— Galima sakyti. Perduokite poniai Deid, kad vė- 
liau norėsiu pasikalbėti su Sofi, sutarta? Tarkim, šeštą. 
Vienas jų turės būti su ja. Jei ponia Deid nesugebės, 
tiks ir ponas ar ponia Brius. 

Dabar jis labai norėjo viską.daryti pagal taisykles. 
Visų pirma, jis vėl paskambino į „Antrimą“ ir šįkart 
pabendravo su isteriškai ir nerišliai kalbančia Katrina, 
galiausiai šiaip ne taip suprato, kad ji paskambinusi 
vyrui į mobilųjį, ar, tiksliau, jos motina paskambino 
ir pasakė jam. Veksfordas nusprendė, kad vis dėlto 
jam irgi derėtų padaryti tą patį. Kadangi neturėjo 
Deido telefono numerio ir vargu ar galėjo pasitikėti, 
kad Katrina jam gali nesuklysdama jį padiktuoti, jis 
paskambino į ligoninę, kur gulėjo Matilda Keriš, ir 
galiausiai jam pavyko pasikalbėti su žmogumi, beveik 
nekalbančiu angliškai, ir palikti žinutę Deidui. 

Dabar jį labai traukė leistis į spėliones. Kiek laiko 
ji gyveno su ponia Keriš? Visą tą laiką ar tik dalį jo? 
Kodėl Matilda juos apgaudinėjo? Ir kur dabar yra 
Džailsas? Kad ir ką jis spėtų, viskas greičiausiai bus 
netiesa. Įsivaizduojami paaiškinimai dažniausiai būna 
klaidingi. Jam teks palaukti. 


Lietus liovėsi ir pasidarė labai šalta, gal net šal- 
čiausia per visą žiemą. Zvarbus vėjas nudžiovino ša- 


ligatvius. Be penkiolikos šeštą vasario mėnesį nebuvo 

labai tamsu, bet pilkai raudona saulė jau buvo nusi- 
leidusi, ėmė temti. Dangus pasitaikė tamsiai mėlynas, 
brangakmenio ryškumo, nors žvaigždžių dar nesima- 
tė. Karen nuvežė jį į Lindhersto kelią ir, jo nuostabai, 
duris atidarė pats Deidas. Gavęs skaudžią pamoką ir 
visai pamiršęs turįs būti nemandagus. 

— Jokios prasmės ten pasilikti. Ji be sąmonės. Aš 
manau, kad ji neišgyvens. 

Tokiu atveju nespecialisto nuomonė reiškia ne- 
daug, bet Veksfordas pasakė labai apgailestaująs šitai 
girdėdamas ir jie užėjo vidun. 

— Iš dukters negaliu išpešti nė žodžio, - pasakė 
Deidas, — bet čia nieko naujo. Niekada negaliu. | 

Veksfordas pamanė, kad jiedviem su Karen tai tik 
į gera. Jie suėjo į svetainę, kurioje per pastarąsias sa- 
vaites jis praleido tiek daug laiko. Katrina buvo joje ir 
atrodė dar labiau pamišusi, nei jis kada matė. 

— Kaip kokia ragana iš „Makbeto“, - sušnibždėjo 
Karen, paprastai nelinkusi leistis į literatūrinius pa- 
lyginimus, o Veksfordas, kurį Sofi motina anksčiau 
tik suerzindavo, pasijuto rimtai susirūpinęs šia mo- 
terimi, kurios plaukai atrodė lyg išrauti kuokštais, o 
burna atvėpusi, tarsi ji būtų išvydusi kažkokią siau- 
bingą viziją. Jis jai nieko nepasakė, nes nežinojo, ką 
sakyti. 

— Norite, kad per apklausą kas nors su ja būtų, 
taip“ 

— Privalau to prašyti, pone Deidai. Jūs, arba — ne, 
aišku, kad ne, - vienas iš jūsų uošvių. 

— Prie manęs ji apskritai nekalbės, — karčiai tarė 
Deidas. 


Jis priėjo prie atvirų durų ir sušuko šaižiu šiurkš- 
čiu balsu, taip gerai pažįstamu Veksfordui, su kuriuo 
tokiu tonu gana dažnai bendrauta: „Dorina! Ateikite 
čia, gerai?“ 

Įėjusi Dorina Brius patraukė prie dukters ir davė 
jai parankę įsikibti. 

— Nagi, brangioji, tau bus geriausia prigulti į savo 
lovą. Tau visko per daug. 

Jiems teko vėl laukti. Sofi nesirodė. Ar Dorina 
Brius guldo Katriną? Deidas atsisėdo ar, greičiau, 
atsigulė į fotelį, ištiesė rankas ant ranktūrių, išskėtė 
kojas ir atmetė galvą sielvartaujančio žmogaus poza. 
Veksfordas paklausė savęs, ką jis tikėjęsis pamatyti 
šiuose namuose. Palengvėjimą, džiaugsmą, švelnu- 
mą ir šviesą? Kažką panašaus. Jis nesugebėjo nuspėti, 
kaip Žmonės reaguos ekstremalioje situacijoje, lygiai 
taip kaip negalėjo ir numatyti, ką Sofi atsakys į jo 
klausimus. Jei ji apskritai pasirodys. Sulig ta mintimi 
močiutė atvedė ją į kambarį. Mergaitė pažvelgė į savo 
išsitiesusį tėvą ir iškart nusuko nuo jo veidą, persuko 
kaklą kiek galėdama smarkiau ir kaip galėdama de- 
monstratyviau. 

— Kur man sėstis* 

Rodžeriui Deidui to buvo per daug, jis staigiai 
pašoko ant kojų. | 

— Dėl Dievo meilės, - suriko ant jos. - Tu, po 
galais, ne pas kokį dantistą, - trenkė durimis ir išėjo 
iš kambario. 

— Tu sėsk čia, Sofi, - pasakė ponia Brius, - o aš 
atsisėsiu štai ant šitos kėdės. 

Veksfordas pastebėjo, kad grįžusi namo mergai- 
tė persirengė. Po ta striuke ji mūvėjo kelnes, jai vos 
vos didokas, ir megztinį, kuris jos amžiaus mergaitei 
kažkaip nepaaiškinamai netiko. Dabar jis suvokė, kad 
tie drabužiai aiškiai buvo Matildos. Išvažiuodama 
ji nieko nepasiėmė, išėjo, kaip žmonės gana keistai 
sako, kaip stovi. Dabar ji mūvėjo savo džinsus ir marš- 
kinėlius, jokiam Žmogui tokiu šaltu oru netinkamus, 
ypač name, kur centrinis šildymas, galima sakyti, ne- 
veikė. Atrodė, kad jai tai nė motais. Tos trikdančios 
akys gręžė jį. 

— Kaip tikriausiai supranti, Sofi, noriu su tavimi 
pasikalbėti apie tai, kas čia atsitiko savaitgalį lapkričio 
dvidešimt šeštąją? 

— Aišku, suprantu. 

— Esi tam pasirengusi? 

Ji linktelėjo. 

— Nieko neslepiu. Papasakosiu jums viską. 

— Gerai. Ar atsimeni tą savaitgalį? 

— Žinoma, kad atsimenu. 

— Džoana Troj atvažiavo čia prižiūrėti jūsų su bro- 
liu. Penktadienį, tiesa? Ar esu teisus sakydamas, kad 
ji atvažiavo apie penktą? — linktelėjimas. — Ką veikėte 
tą vakarą? 

— Turėjau namų darbų, - pasakė ji. - Nuėjau į savo 
kambarį ir dariau namų darbus. Tėvas mane išdresavo 
ruošti pamokas. Kaip to ruso šunį. Išmuša šešias ir 
sėdžiu prie pamokų, - ji šniurkštelėjo. - Motina pa- 
skambino iš Paryžiaus. Aš su ja nekalbėjau, kalbėjo 


wo- ou) 


telį. Džoana paruošė mums vakarienę. Pupeles su 

pomidorų padažu. Pupeles su pomidorų padažu ir 
skrudinta duona bei kepta šonine, — ji susiraukė. — 
Lievas maistas. 

Karen paaiškino: 

— Tai reiškia šlykštus. 

Sofi atrodė priblokšta, tikriausiai todėl, kad Veks- 
fordas nesuprato, ką visas pasaulis turėtų suprasti. 

— Šoninė buvo lieva, pažliugusi. Paskui žiūrėjom 
kažkokį šūdą per teliką. Dešimtą valandą Džoana 
mums liepė eit gult. Aš nesiginčijau, ir Džailsas ne- 
siginčijo. 

Karen paklausė: 

— Sofi, ar tau patiko Džoana? 

Tarytum būtų triskart vyresnė, ji paklausė: 

— Ar tai susiję su problema? 

— Norėtume žinoti. 

— Gerai. Aš nesu kaip tėvas, suprantat. Turiu gal- 
voje, nesu atžagari ir bjauri su visais. Dažniausiai el- 
giuosi gana mandagiai. Ne, man nelabai patiko Džo- 
ana, ir Džailsui nepatiko. Jam iš pradžių patiko, bet 
paskui nebe. Bet koks skirtumas, mes vis tiek turėjom 
su ja sėdėti. 

— O kitą dieną? —- paklausė Veksfordas. 

— Atsikėlėme. Papusryčiavome. Tada dar nelijo. 
Džoana norėjo nuvažiuoti į „Asdą“ — žinote, tą, kur 
prie apylankos, — ir mes nuvažiavom kartu su ja. Ne- 
blogas būdas praleisti šeštadienį, ane? Ji prisipirko 
galybę maisto, nusipirko ir vyno, nors jo namuose į 
valias. Papietavome „Trijų miestų“ kavinėje Centri- 
nėje gatvėje ir ji pasakė, kad vakarienės ateis vienas 
jos draugas, todėl ji to maisto ir pripirko. 

Veksfordas atsisėdo tiesiau. 

— Draugas? Koks draugas? 

— Vyras. 

Arba ji puikiai meluoja, arba viskas tiesa. O tai 
reikštų, kad jis teisus. Ji ir toliau nenuleido nuo jo 
akių, o dabar dar nusitvėrė sruogą savo ilgų rudų 
plaukų ir ėmė ją spirale sukti tarp pirštų. 

— Parvažiavome namo ir Džailsas išėjo. Galit ne- 
klausti, nežinau kur. 

— Kadajis sugrįžo? 

— Nežinau. Buvau viršuje, ruošiau dar daugiau 
namų darbų, tuos, kuriuos man atsiuntė repetitorius. 
Kai nusileidau žemyn, Džailsas jau buvo parėjęs, o 
Džoana ruošė vakarienę. Mudu abudu atsipūtėm, jis 
žiūrėjo telį, o aš sėdėjau internete. Turbūt jau buvo 
kokios šešios. Ar šitai norite žinoti? 

"Karen linktelėjo. 

— Būtent šitai, — ir Veksfordui: — „atsipūsti reiškia 
ilsėtis. 

— Turint galvoj, kuo ji mus maitino, vakarienė 
turėjo būti baisi, — pasakė Sofi. — Trijų patiekalų. 
Avokadai ir greipfrutai su kažkuo, ką ji vadino cou- 
lis, kažkokia debiliška žuvis — nekenčiu žuvies — ir 
kažkoks vaisinis pyragas su grietinėle. 

 — Ar tas draugas atėjo? 

Sofi lėtai linktelėjo. 

— Apie pusę septynių. Ji vadino jį Piteriu. 

Vardas dažnas. Prieš darant išvadas, jam derėtų 
sužinoti daugiau. Ji pasakė „apie pusę septynių. 

— O pavardė? 

— Nieks nesakė. Vadino tiesiog Piteriu. 

— Ar vakarinis laikraštis tada jau buvo atneštas? — 
paklausė Veksfordas. Jis paklaus Tabitos Vinter, bet 
norėjo išgirsti ir Sofi versiją. 

— Neprisimenu. Žinau, kad atnešė. Tikriausiai ta 
mergaitė atnešė, ta iš mūsų mokyklos. Jis buvo šlapias 
ir mes padžiovėme jį ant radiatoriaus. Dievai Žino, 
kodėl, ten tik šūdus rašo. 

Dorina Brius krūptelėjo, bet neįsiterpė. 

— Kai pavalgėme, Džoana paklausė, ar Džailsas 
ketina eiti į bažnyčią. „Per tokį lietų, - pasakė ji. Ryte 
jis jai turbūt pranešė, kad eis. Džailsas atsakė, jog neis, 
nes pamaldos bus sekmadienį, ir tas susmirdęs Piteris 
ėmė jį erzinti dėl bažnyčios. Džailsui nepatiko, bet 
jis pripratęs. Žinot, maždaug: „Ką, kai užaugsi, būsi 
kunigas, ane“, - tipo toks šūdas. 

Ponia Brius darsyk sulaikė kvapą. Svečiuodamasi 
pas ją Sofi tikriausiai atsargiau rinkosi žodžius. Veks- 
fordas paklausė: 

— O kaip tas Piteris atrodė? 

— Debilas. Eilinis. Nelabai geros formos. Senis. 

Ką tai reiškia iš trylikametės lūpų? 

— Kiek senas? - klausimas faktiškai beprasmis. 

— Nežinau. Ne toks senas kaip mano tėvas. 

Tiek to. Daug pagrindo ji nesuteikė, bet ir nepa- 
šalino anksčiau pačios sukelto įtarimo. 

— Ar Skotas Holovėjus buvo užėjęs? — paklausė jis. 

— Tas? Jo, manyčiau. Kažkas skambino į duris, bet 
mes neatidarėm. 

— Kodėl? 

— Tiesiog neatidarėm, ir viskas. 

Turbūt tuose namuose tai buvo įprasta. 

— Tęsk. 

— Pavakarieniavom ir pažiūrėjom „Džekobo laip- 
tus“ per teliką. Tą Džekobą ten nušovė per susišau- 
dymą. Paskui Džoana su Piteriu pasakė, kad eina 
miegoti. . 

Pakreipusi galvą į šoną, ji pažvelgė į Veksfordą. 
Tai, ką jis išvydo jos veide, jos akyse, pribloškė jį la- 
biau, nei jei ji būtų pradėjusi jam rėkti nešvankybes. 
Buvo matyti didžiulis suvokimas, suaugusio žmogaus 
patirtis, nuvargusi gyvenimo išmintis. Jis paklausė 
savęs, ar tik jam nesivaidena, ar jis iš tiesų atspėjęs 
to priežastį, o pažvelgęs į Karen pamatė, kad ji galvo- 
ja tą patį. Sofi nebereikėjo raginti tęsti. Paskatinimo 
nebereikėjo. 

— Jie ten graibėsi, laižėsi ir panašiai, juk supran- 
tat. Visai nesijaudino, kad mes matome. Jis ruošėsi 
ją išdulkinti, tas buvo aišku. Ji mums nebeliepė eiti 
gulti, mus tiesiog pamiršo. Tada ir pasigirdo durų 
skambutis, - Sofi pakėlė akis į Veksfordą. - Man buvo 
per daug įdomu juos stebėti, kad atidaryčiau. Bet ka- 
dangi jie tik bučiavosi, mes visgi nuėjome miegoti. 
Buvo kokių pusė vienuolikos. Aš užmigau. Nežinau 
kada, gal apie vidurnaktį. Mane pažadino triukšmas, 
riksmas ir trenksmas, ir žingsniai laiptais žemyn. Iš 
karto neatsikėliau. Jei norite žinoti teisybę, man buvo 
baisu, ir buvo baisu. Po kurio laiko atsikėliau ir nuėjau 
koridoriumi, o Džailsas tiesiog stovėjo ten, prie savo 
kambario durų. Žinote, jis visai prie pat laiptų. Tie- 
siog stovėjo ir žiūrėjo žemyn. Piteris buvo apačioje, 
pasilenkęs prie Džoanos, čiuopė jos kaklą, pulsą ir 
panašiai. Jis pažiūrėjo į viršų ir pasakė: „Ji negyva.“ 

Trumpam stojo mirtina tyla, o tą tylą nutraukė te- 
lefono skambutis. Jis suskambo tik du kartus ir kažkas 
prieškambaryje atsiliepė. Veksfordas pasakė: 

— Niekas nepaskambino pagalbos tarnybai? Kai 
močiutė susirgo, tu skambinai, bet kai moteris nu- 
krito nuo laiptų, ne? Kodėl gi? 

— Aš gi ten nebuvau viena, ką? — ji pasidarė agresy- 
vi. - Ne man ką daryti. Aš gi tik vaikas, kaip man vi- 
sada aiškina tėvas. Neturiu jokių teisių, - Veksfordas 
iškart pagalvojo tą patį, ką ir anksčiau. Nors niekas 
nepastebėjo, bet viduje jis visas sudrebėjo. — Piteris 
pamėgino pakelti Džoaną, bet jam buvo per sunku. Jis 
paprašė Džailso padėti ir jiedu paguldė ją ant sofos. 
Kraujo buvo, bet labai nedaug. Piteris paėmė skudurą, 
nuvalė jį ir paklausė manęs, kur rasti grindų šepetį. 
To jie visadą klausia moters, ar ne? 

Staiga ji tapo keturiasdešimtmete feministe, jos 
balsas pasidarė šaižus. Dorina Brius perbalo, jos ran- 
kos ant krėslo ranktūrių ėmė drebėti. Karen paklausė, 
ar ji gerai jaučiasi. Ji linktelėjo, toks gyvas paklaiku- 
sios vyresniosios kartos atstovės simbolis. : 

— Net nesiruošiau pasakyti, — tarė Sofi. — Juk tai 
jis ją nustūmė nuo laiptų. 

— Bet tu to nematei“ 

— Betgi aišku. Jis paklausė, ar mes neturime bren- 
džio. Džailsas davė jam ir jis išgėrė. Paskui pasakė, kad 
norėtų dar, bet verčiau ne, kadangi reikės vairuoti... 

Durys atsidarė ir įėjo Rodžeris Deidas. Sofi staigiai 
nutilo ir įbedė į jį įžūlų žvilgsnį. Jis tarė: 

— Skambino iš ligoninės. Mano motina mirė. Prieš 
pusę valandos. 

Dorina prabilo pirmoji: 

— Ak, Rodžeri, kaip baisiai liūdna. Labai už- 
jaučiu. 

Nekreipdamas į ją absoliučiai jokio dėmesio, jis 
tiesiog pakartojo: | | 

— Ji mirė prieš pusę valandos, - ir staiga įtūžęs 
pasisuko į savo dukrą ir ėmė garsiai rėkti: - Čia tavo 
kaltė, tu maža kale! Jei nebūtum pridariusi jai šitiek 
problemų, dabar ji būtų gyva. Esi melagė nuo gimi- 
mo, privertei ir ją meluoti ir eiti prieš brangiausius ir 
artimiausius Žmones... 

Veksfordas atsistojo. 

— Pakaks, — pratarė jis. —- Išgyvenate didelį sukrė- 
timą, pone Deidai. Esate kaip nesavas. 

Jis būgštavo, kad tas kaip tik elgiasi, kaip jam bū- 
dinga, bet pokalbį tęsti jau buvo beprasmiška. Ar 
mergaitei kas nors gresia? Veksfordas pamanė, kad 
ne. Šiaip ar taip, namie buvo močiutė, jos likusi mo- 
čiutė, jei tai turi kokios reikšmės. 

— Mudu keliausime. Pasimatysime rytoj. 

Deidas nusiramino ir, atsisėdęs į fotelį lygiai ta 
pačia poza kaip prieš tai, paniro į nelaimingą kančią. 
Veksfordas padėkojo Sofi, pasakė, kad jos pasakoji- 
mas buvęs labai naudingas. Nors jam tai ir nebūdin- 
ga, jis pasijuto šiandien patyręs tiek, kad jau tikrai 
pakako. Mergaitei išėjus, ponia Brius priėjo prie jo ir 
atsiprašinėdama pasakė: 

— Nežinau, iš kur jie prisimoko tokių žodžių. Na- 
muose jų tikrai negirdi. 

Veksfordas nebuvo tuo tikras. Jis paplekšnojo jai 
per ranką. 

— Jie visi taip kalba. Toks amžius. Manau, kad ge- 
riausia nekreipti dėmesio. Rytoj ryte dešimtą? 

Ji liūdnai linktelėjo. 

Vakaras lauke buvo dar šaltesnis, dangus giedres- 
nis, mėnulis, tarsi išmirkytas pamuilėse, plaukė virš 
medžių. Jis veidu pajuto oro šviežumą ir drėgmę. At- 
sisėdo į automobilį greta Karen. 

— Tu galvoji tą patį, ką ir aš, tiesa? 

— O kąjjūs galvojate? 

— Kad nors Deidas ir nemėgsta savo dukters, o ji 
jo nekenčia, tarp jų yra nutikę daugiau nei derėtų. 

— Norite pasakyti, jis yra padaręs dalykų, kurių 
jam daryti nederėtų, — tai buvo priekaištas, bet jis 
nuleido jį negirdomis. — Juk turi būti kokia nors prie- 
žastis, dėl kurios ji nenori grįžti namo, kai yra tėvas. 
Tuoj apsivemsiu. 

— Ir aš, - tarė Veksfordas. 

Automobilis įsuko į gatvę, kur jis gyvena, ji išlei- 
do jį prie vartų. Apie Piterį jis neužsiminė. Dar per 
anksti. 

Jis neklausė mergaitės, kur yra jos brolis. Nes žinojo, 
kad nesakys? Net jei galima manyti, kad ji pati žino. 
Jam jau buvo aišku, kad tas Piteris juos išsivežė Džo- 
anos automobiliu, pakrovęs jos kūną į bagažinę. 

— O kam tuos vaikus kartu vežtis? - paklausė Bur- 
denas jiems su Veksfordu susitikus ryte. 

— Jis negalėjo pasitikėti, kad jie niekam nepapa- 
sakos, ką matę, — pasakė Veksfordas. - Bet manau, 
kad jie išvažiavo savo noru. Sofi laukia nesulaukia, 
kada galės pabėgt iš namų. Jos motina beprotė ir turiu 
įtarimų, kad tėvas ją tvirkino. 

 - Jūs nerimtai. 

— Tai ne toks dalykas, dėl kurio juokaučiau, kaip 
manai? Bet prieš kreipiantis į socialines tarnybas man 
reikia daugiau informacijos. Gal aš čia prasimanau. 

— O kiek jūs tikite jos pasakojimais? Ar ji melagė? 

Veksfordas galvojęs apie tai. 

— Nežinau. Gal meluoja dėl smulkmenų, ne dėl 
esminių dalykų. Pavyzdžiui, jų trijulė nepietavo „Irijų 
miestų“ kavinėje. Jos darbuotojai pažįsta vaikus ir 
niekas jų šeštadienį nematė. Iš pradžių tas Sofi pasa- 
kojimas apie Piterį atrodė išgalvotas, bet kai ji pasakė, 
kad jiedu su Džoana graibėsi... 


 - Ji pavartojo tokį žodį? 

— O taip, o paskui pridūrė, kad jis ruošėsi ją „iš- 
dulkinti . Tas šlykštynė Deidas sako, kad ji melagė, 
bet iš to ir supratau, kad ji kalba teisybę. Tada, beje, 
ir pamaniau, kad jis ją tvirkina. Taip paprastai sako 
prievartautojai tėvai, - kad vaikas meluoja. Ir labai 
gerai žinoma, kad tvirkinami vaikai labai anksti su- 
bręsta, na, tiksliau, įgyja patirties. Gauna informaci- 
jos, nederamos jų gyvenimo tarpsniui, kaip tiedu iš 
„Varžto pasukimo“. 

Žmonos inicijuota Burdeno pažintis su literatūra 
Henrio Džeimso nesiekė. 

— Tai šįryt vėl eisite su ja pasimatyti? 

Veksfordas linktelėjo. 

— Mirė Matilda Keriš, žinai. Jau rašo laikraščiai. 
Rašo ir apie Sofi atsiradimą, tačiau apie tai, kad abu 
įvykiai susiję, jiems nežinoma. Taip geriau. Išties ap- 
gailėtina, ar ne? Jei Sofi būtų negyva, apie tai rašytų 
vedamajame, bet ji sveika ir gyva, todėl nusipelno 
tik vieno skirsnio. Matildos nekrologą spausdins, 
matyt, rytoj. Laikraščiai juos pasiruošia iš anksto, 
kol įžymybės dar nieužvertusios kojų. Įdomu, kodėl 
ji, na, taip sakant, priglaudė Sofi, užuot pasielgusi 
atsakingai. 

— Gal Sofi jai papasakojo tai, kuo jūs įtariate jos 
tėvą. 

— Nieko sau būtų naujiena apie savą sūnų. Bet drįs- 
tu teigti, kad apie nuožmųjį Rodžerį ji žino tiek siaubo 
istorijų, kad tai jos turbūt nebenustebintų. 

— Nežinau, ar pastebėjote, - pasakė Burdenas, — 
bet šįryt visur vėl iškabinėti dingusių vaikų plakatai. 


Daugiau nei bet kada. Niekas nepranešė „Ieškom ir 
surandam“, kad Sofi atsirado. 

— Dabar jau bus sužinoję. Žinoma, dabar, kai Ma- 
tilda Keriš mirusi, to pranešti jiems nėra kam. 

— Jie turėtų nutraukti savo paieškas, - pasakė Bur- 
denas, — nebent ji būtų jiems sumokėjusi į priekį. 
Būtų idiotai, jei tikėtųsi atgauti skolas iš Rodžerio. 
Tikėkis nesitikėjęs. 

Kai Veksfordas su Karen nuvažiavo į „Antrimą“, 
namie rado tik ponus Briusus ir Sofi. Niekas nepa- 
aiškino, kodėl nėra Rodžerio ir Katrinos Deidų, o 
Veksfordas ir neklausė. Jam buvo neįdomu. Pirmasis 
klausimas, kurį jis uždavė Sofi, jai buvo netikėtas. Ji 
aiškiai tikėjosi tęsti, kaip jie visi trys išvyko iš namų, 
ir sekundėlę atrodė sutrikusi. 

— Kur dabar yra Džailsas? 

Ji lėtai papurtė galvą. 

— Aš nežinau. Aš tikrai nežinau. Stengiuosi padėti, 
bet negaliu, nes tiesiog nežinau. 

— Nes močiutė tau nepasakė? 

— Aš klausiau. Matilda atsakė, kad man bus geriau 
nežinoti, nes jei kas nors paklaus, kaip jūs dabar klau- 
siate, man nereikės meluoti, aš tiesiog nežinosiu. 

Gali būti. Matilda Keriš Džailsą išsiuntė kažkur, 
kur jis būtų saugus... Bet ko jam saugotis? Ir kodėl 
ji taip darė? Kodėl ji apskritai tai darė? Kodėl ji išvis 
priėmė tuos vaikus? Dabar išmušė laikas patikrinti, 
ar Sofi sako tiesą. 

— Tai kurgi mes baigėme? Ak taip, tu išgirdai 
triukšmą, riksmą ir išbėgai iš savo kambario... 

— Tą jau pasakojau. 

— Galbūt. Bet norėčiau išgirsti dar sykį. 

Jos nepavyko pričiupti ten, kur daugybė triskart 
už ją vyresnių jo klastos neperprasdavo. Ji puikiai 
suprato, ko jis siekia. 

— Džailsas išėjo iš savo kambario. Jis visai prie pat 
laiptų. Piteris apačioje čiuopė Džoanos kaklą ir pulsą. 
Jis pakėlė į mus akis ir pasakė: „Ji negyva.“ Paskui jis 
pabandė ją pakelti, bet negalėjo ir jam teko prašyti 
Džailso pagalbos. Jie paguldė ją ant sofos. Piteris pa- 
ėmė skudurą ir nuvalė kraują, jo daug nebuvo, bet jis 
pasakė, kad jam reikia šepečio ir vandens. Paaiškinau 
jam, kur jį rasti, ir jis tą šepetį susirado. Bet prieš 
pradėdamas jis paprašė brendžio, Džailsas jam davė, 
bet jis išgėrė tik vieną taurę, kitos negėrė, nes ruošėsi 
vairuoti. 

— Gerai, Sofi, supratau, - jam nesivaideno, ji tikrai 
triumfavo. 

— Jis išvalė kilimą, - pasakė ji, - nušluostė spintos 
šoną ir liepė mums supakuoti jos daiktus pasiimti. 

— Pasiimti kur? — paklausė Karen. 

— Jis nesakė. Tiesiog paaiškino, kad turime išvežti 
iš čia Džoanos kūną. Gerai jau, suprantu, ką galvojate: 
kodėl aš paprasčiausiai nepasakiau ne? Nežinau kodėl. 
Nežinau, kodėl Džailsas nepasakė. Turbūt pagalvojom, 
kad padėjom jam susitvarkyti, aš supakavau Džoanos 
krepšį, o Džailsas padėjo ją pakelti ir dar nunešti į 
automobilį. Suprantat, tam tikra prasme įsivėlėme. 
Klausykit, pamaniau, kad jei pasiliksime, man teks 
viską papasakoti tėvui, ir puikiai įsivaizdavau visą tą 
tardymą, visą jo šūdą, neįsivaizduojate, kaip jis prade- 
da malti šūdą. Būtų mus apkaltinęs, tikrai žinau. 

Lietus pylė kaip iš kibiro, jie lauke iškart peršlapo. 
Aš apsivilkau savo senąją striukę, nes Piteris pasakė, 
kad naujoji atkreips dėmesį, nors nebuvo kam ten jį 
atkreipti pirmą valandą nakties ir pliaupiant lietui, 
tarsi pasaulio pabaiga būtų atėjusi... 

 Įsiterpė Karen. | 

— O kąjie vilkėjo, Džoana ir Piteris? Kai ji nusirito 
nuo laiptų, kad ir kas ten būtų nutikę? 

— Ji buvo tik su marškinėliais, ilgais, tokiais vos 
jai ne iki kelių. O Piteris su šortais, tai yra tokiais 
apatiniais šeimyniniais. Daugiau nieko. Bet kai jis 
sutvarkė prieškambarį, apsivilko ankstesnius drabu- 
žius — džinsus, marškinius ir džemperį. Visi pakilome 
į viršų ir mudu su Džailsu apsirengėme ir pasiklojo- 
me lovas, paklojome taip, kad atrodytų kaip paklotos 
kambarinės, — ji nusikvatojo. — Jei labai stengies, pa- 
vyksta. Paskui uždarėme visų kambarių viršuje duris. 
Ne, prieš tai Piteris pasakė mums pasiimti ką nors, iš 
ko galima būtų pamanyti, kad mes paskendome. Jis 
pasakė, kad bus potvynis ir kad upė - kaip ten sako? 
Išsilies iš krantų. 

— Jis taip pasakė? — tai buvo kone pirmas kartas, 
kai ji ištarė kažką, kuo Veksfordas tiesiog negalėjo 
patikėti. Gal tas žmogus pranašas? Tai įvyko dar ge- 
rokai prieš prasidedant potvyniams. 

— Kodėl gi ne? — jos balsas skambėjo agresyviai 
kaip tėvo. - Sakė per dešimtos valandos žinias. Pra- 
nešė apie pietuose gresiančius potvynius. 

— Gerai. Ką pasiėmei? 

— Marškinėlius su savo atvaizdu ir vardu. Jie buvo 
jėgiški, bet pasidarė per maži. Kai buvome Eloridoje, 
abu su Džailsu tokius pasidarėme. 

— Taigi išvykote iš namų - kelintą valandą? 

— Tada jau buvo kokia antra. Jam teko valytuvus 
paleisti dvigubu greičiu, antraip nieko nematytų, taip 
smarkiai lijo... 

— Luktelk truputį, - pasakė Karen. - Automobilis 
buvo Džoanos, tiesa? O kaip su jo paties automobi- 
liu? Juk vakare jis tikriausiai atvažiavo automobiliu, 
ar ne“ | 

Ar Sofi apie tai nepagalvojo, ar išties nežinojo? 
Sunku pasakyti. 

— Jis nesakė. Gal ir ne automobiliu, gal atėjo pės- 
čias arba paliko tą savo automobilį gatvėje. 

- Jei taip, vadinasi, jis ten ir stovėtų, nebent jis 
sekmadienį būtų sugrįžęs jo pasiimti, bet tai būtų 
gana rizikinga. 

— Na, aš.nežinau. Juk nesitikite, kad žinosiu vis- 
ką, - Veksfordas pagalvojo, kad ji tuoj pakartos esanti 
tik vaikas, bet ji nepakartojo. — Upė tikrai kilo. Vis 
dar galėjai pereiti Kingsbruko tiltą, bet atrodė, kad 
greitai nebegalėsi. Piteris liepė išmesti marškinėlius 
per sienelę — kaip ji ten vadinasi? Parapetas — aš ir 
išmečiau. Ar juos rado? 

— O taip, rado. 

— Noriu juos atgauti. Jie buvo jėgiški. Ar pagalvojo, 
kad mes paskendom? 

— Buvo tokių, kurie pagalvojo. 

— Garantuoju, kad motina tai tiksliai. Žinote, ji 
tokia kvaiša. Be poros varžtelių, kaip sako Džailsas. 
Ar sakydavo, kai dar buvo kietas. Prieš tapdamas 
krikščioniu ir geriečiu. Ar norit sužinot, kas buvo 
paskui? 

— Taip, Žinoma. 

— Absoliučiai nenutuokiau, kur važiuojam. Pa- 
galvojau, kad nesvarbu. Tiesiog maniau, kad Piteris 
mumis pasirūpins. Jis atrodė toks visai neblogas ir 
draugiškas. Bet kai kirtom grafystės sieną, pastebė- 
jau. Pamačiau kelio ženklą su užrašu „Sveiki atvykę 
į Kentą. 

Tada man jau pasidarė įdomu, kur važiuojam. Pi- 
teris žinojo. Nebuvo taip, kad jis važiuotų kažkur, bet 
kur. Išsukome iš pagrindinio kelio ir privažiavome 
vieną kaimą, ten buvo dar vienas ženklas, pranešantis, 
kad kaimas vadinasi Šv. Jono Pasingemas, - pavadi- 
nimą Sofi ištarė taip, kaip užrašyta. - Piteris pasakė, 
kad neteisingai tariu, — pasakė ji, — kad reikia sakyti 
Švenjono Pasamas. Buvo aišku, kad vietas jis žino 
gerai. 

Jis važiavo keliuku — na, greičiau net plačiu taku. 
Maždaug pusiaukelėje privažiavom keliuką į mišką. 
Tokį gana šlapią ir klampų, ir aš pagalvojau, kad au- 
tomobilis gali užklimpti, bet neužklimpo. Miške buvo 
tokia atvira erdvė, o kitoje jos pusėje — tas karjeras. 
Visur medžiai. Ten Piteris sustojo. Pasakė, kad valan- 
dą čia pasėdėsim, nes buvo dar tik trečia, tad atsikratę 
automobilio neturėtume kur prisiglausti. Vis dar lijo, 
bet ne taip kaip namie. Manau, kad buvau trumpam 
užmigusi. Nežinau, ar Džailsas miegojo. Kai pabudau, 
dar lijo, bet jau mažiau. . 

Piteris liepė Džailsui padėti pernešti Džoaną į vai- 
ruotojo sėdynę. Kol jie tai darė, sėdėjau gale, bet pas- 
kui Piteris liepė man išlipti ir padėti stumti. Stūmėme 
iš visų jėgų, kol automobilis nuriedėjo per kraštą. Jis 

neapsivertė, tiesiog nuslydo truputį pasišokinėdamas 
ir sustojo įstrigęs krūmuose. Matėsi visai neblogai, 
jei gerai įsižiūri. 

— Gerai, - pasakė Veksfordas. — Padarysime de- 
šimties minučių pertrauką. 


„Buvo aišku, kad vietas jis žino gerai, - pasakė 
ji. Be jokių sunkumų ten nuvažiavo tamsoje, per lie- 
tų. Vardu Piteris... Ir vis dėlto Bakstonas atrodė toks 
idiotas. Jei visa tai tiesa (o kaip galėtų būti kitaip?), 
vadinasi, jis puikus aktorius. 

Jie sugrįžo į kambarį, atėjo ir ponia Brius su Sofi. 
Ant padėklo ji nešė tris puodelius arbatos ir stiklinę 
kolos. Jos anūkė pažvelgė į ją ir pasakė: 

— Normalūs žmonės ją geria iš skardinės. 

— Ką gi; mieloji, tąsyk šį kartą tau teks pabūti ne- 
normaliai. 

Karen pradėjo klausinėti. 

— Taigi jūs su Džailsu ir Piteriu buvote miške — 
kelintą? Ketvirtą ryto? Be automobilio i ir tolesnių 
veiksmų plano. Tiesa? 

Mergaitė linktelėjo. Paėmusi kolą, susiraukė. 

— Keliuko gale stovi namas. Ar nėjote į namą? 

— Nemačiau jokio namo. Nežinojau, kad jis ten 
yra. Mes nuėjome į stotį. | 

Tarytum paprasti keleiviai eilinę dieną važiuotų 
į darbą... 

— Į kokią stotį? 

— Nežinau. Pasingemo kažkas. Pasingemo aikštė. 
Tik ten nėra jokios aikštės. Norėta pasakyti, kad tai 
automobilių aikštelė, kad žmonės gali ten palikti savo 

automobilius, bet tada nebuvo nė vieno automobilio. 
Per ankstyvas metas. 

— Kaip nukeliavote iki Pasingemo aikštės? — pa- 
klausė Veksfordas. 

— Pėsčiomis. Nori nenori teko. Ilgas kelias, daug 
keliukų, bet Piteris žinojo kelią. Kai nuėjome, kaip 
tik atidarė stotį. Buvome baisiausiai peršlapę, tiesiog 
kiaurai permirkę. Tada tas debilas Piteris pasakė, 
kad mus palieka, kad mums reikia savaitę kur nors 
prasitrinti, o paskui galim grįžti namo ir sakyti ką 
tinkami, jis jau bus dingęs iš šalies. Jis užrašė adresą 
ir padavė Džailsui, pasakė, kad galime apsistoti tenai. 
Pirmasis traukinys turėjo atvažiuoti kiek po penkių. 
Nuėjome į stotį ir jis mums nupirko bilietus. Iš auto- 
mato. Mums reikėjo pereiti tiltą virš bėgių, bet jis su 
mumis nėjo. Davė Džailsui truputį pinigų ir pasakė 
viso gero ir sėkmės ar kažką panašaus. Mes palaukėm 
ant platformos ir apie penkiolika po penkių atvažiavo 
traukinys. 

— Pagrindinės linijos Kingsmarkas- Toksburas- 
Viktorijos stotis, taip? —- paklausė Karen. 

— Tai turbūt. Jis nuvažiavo iki Viktorijos, nes ten 
mes ir išlipome. Tada dar vis manėme, kad keliausi- 
me tuo Piterio duotu adresu, bet Džailsas pasakė ne, 
važiuosim pas Matildą. Buvo truputį po šeštos, per 
anksti jai skambinti, bet mums reikėjo nuvažiuoti per 
visą Londoną į Padingtono stotį ir labai užgaišome 
klaidžiodami. Londono metro nesame daug važinėję, 
keisdami linijas patekome į priešinga kryptimi va- 
žiavusį traukinį, tai kol nuvažiavome iki Padingtono 
stoties, buvo jau septynios. Džailsas turėjo ir savų 

pinigų, ir tuos, kur jam davė Piteris. Kavinė jau dirbo, 
mes nusipirkome bandelių, sūrio ir bananų, pavalgė- 
me, išgėrėme porą skardinių spraito ir Džailsas nuėjo 
ieškoti telefono būdelės. Jis turi ir mobiliaką, bet jį 
paliko namie. 

— Mobilųjį, - pasakė Karen. 

— Matilda pasakė keliauti tiesiai pas ją, ji atvažiuo- 
sianti į Kingemo stotį mūsų pasitikti. Kingemas yra 
artimiausia stotis nuo tos vietos, kur ji gyvena. Mes 
nusipirkome du bilietus į Kingemą ir pusę aštuonių 
sėdome į traukinį... 

— Luktelk sekundę, - pasakė Karen. — Tavo močiu- 
tė tiesiog pasakė važiuoti tiesiai pas ją? Juk Džailsas 
turbūt jai sakė, kad pabėgote iš namų, ir tikriausiai 
sugalvojo tam kažkokią priežastį, bet nejaugi ji neno- 
rėjo sužinoti daugiau, nejau neuždavė jokių klausimų, 
tiesiog pasakė atvažiuoti, ir viskas? Netikiu tavimi, 
Sofi. | | 

— Tai ką man daryt? Sakau, kaip buvo. Jai nepatiko 
mano tėvai, suprantat. Mamos visai negalėjo pakęsti. 

— Net jei ir taip... Tiek to. Taigi traukiniu nuva- 
žiavote į Kingemą, ten jus pasitiko močiutė ir jūs 
apsistojote pas ją. Niekam neatėjo į galvą paskam- 
binti tėvams pranešti, kad esate saugūs? Piteris jums 
liepė nesirodyti savaitę. Kodėl po savaitės negrįžote 
namo“ 

Ji truktelėjo pečiais. 

— Nežinau. Man čia šlykštu būti, o pas Matildą 
patiko. Matilda buvo krūta... 

— Krūta? — Veksfordas bejėgiškai pažvelgė į Karen 
ir ji pasakė: | 

— Manau, kad tai tiesiog reiškia „kieta“. 

Sofi nutaisė pasišlykštėjimo grimasą. 

— Džailso, šiaip ar taip, nebuvo. Jis išvažiavo jau 
kitą dieną. Nenorėjau namie būti viena su jais. 

— Džailsas išvažiavo? —- paklausė Veksfordas. - Kur 
išvažiavo? Ir kodėl? 

— Matilda pasakė, kad jis turi išvažiuoti. Prie ma- 
nęs jie apie tai nekalbėjo, taigi nežinau, nei ką ji pasa- 
kė, nei kodėl. Jau sakiau jums. Jei nežinau, tai negaliu 
ir išduoti, ar ne? 

— O kur buvai, kai atvažiavo policija? 

Ji nusišypsojo, paskui nusijuokė. 

— Pirmą sykį tiesiog pakilau į vieną iš miegamųjų. 
Matilda sakė, kad manęs čia jie neieškos, tik jau ne pas 
senyvą moteriškę, ir dar įžymybę, pasakė ji. Paskui, 
kai jūs atvažiavote, aš pasislėpiau spintoje, kambaryje, 
kuriame jūs kalbėjotės. Pamaniau, būtų labai nefainai, 
jei nusičiaudėčiau. 

— Ir viso to, - pasakė Veksfordas, - ėmėsi Matil- 
da Keriš? Ji žinojo, kaip nerimauja jūsų tėvai, turėjo 
suprasti, kad jūsų ieško visos šalies policijos tarny- 
bos, ir net apsilankė pas mus skųstis, kad per mažai 
dirbame. 

- Jai tai atrodė smagu. Tądien, kai ji važiavo į Lon- 
doną, mane paliko vieną namuose, griežtai paliepusi 
kojos laukan nekelti. Aš ir neprieštaravau, juk visą 
laiką lijo. O tąnakt prisivaikščiojau tiek, kad visam 
gyvenimui užteks. 

— O kaip su tais privačiais detektyvais? „Ieškom 
ir surandam“? Ji juos nusamdė, tikriausiai ir avansą 
sumokėjo. Ar apie tai ką nors Žinai? 

— Ji pasakė, kad taip Žmonės nė nepagalvos jos 
įtarti. Geras, ką? Tiksliai jėga. Močiutė žinojo, kad pas 
ją tikrai nedarys kratos, o Džailso tai niekad neras, 
pasakė ji. 

Veksfordas papurtė galvą. Paprastai jis sugebėdavo 
kone visame kame įžvelgti linksmąją pusę (taip sa- 
kydavo jo žmona), bet čia nematė absoliučiai nieko 
juokingo, neminint trūkčiojančių mergaitės lūpų ir 
menkai slepiamo mėgavimosi šia situacija. It vis dėlto 
jis nenorėjo šitaip Žiauriai kitais savo žodžiais nuleisti 
jos ant Žemės. 

— Na, dabar ji mirusi. Ir mums nieko paaiškinti 
nebegalės. 

Lygiai taip kaip ir kiti, Sofi žinojo, kad močiutė 
mirė, bet šis priminimas ją sugniuždė. Ji pakėlė staiga 
sielvarto apimtą veidą. 

— Ji buvo atsipūtusi, aš mylėjau ją, o ji mylėjo 
mane. Tai daugiau nei man jaučia kas nors kitas. Iš- 
skyrus Džailsą, ji buvo vienintelė, kurią mylėjau, - ir 
ji prapliupo graudžiai verkti. 

Pradėjęs tirti šią bylą, pamanė Veksfordas, sakiau, 
kad jie ne kokie vaikeliai girioje. Dabar nebesu toks 
tikras. 


Po pietų jie vėl kalbėjosi, tik šįkart Veksfordą at- 
lydėjo Burdenas, o su Sofi buvo jos tėvas. Veksfordui 
tai nepatiko, o Sofi akivaizdžiai labai nenorėjo, kad 
jis čia būtų, bet Veksfordas nieko negalėjo padaryti. 
Visai suprantama, kad Dorinai Brius jau gana. Bet jis 
neabejojo, kad prie Rodžerio Deido mergaitė užsi- 

sklęs. Jis tikėjosi, kad nereikės labai dažnai jo prašyti 
nesikišti. Katrinos visą dieną nesimatė nė ženklo. 

Bet galiausiai paaiškėjo, kad Deidas beveik nepra- 
bilo ir tikrai nemėgino sulaikyti dukters nuo žodžių, 
tik sėdėjo užmerkęs akis ir niūriai tylėdamas, regis, 
abejingas tiek policijos klausimams, tiek Sofi atsaky- 
mams. Nors Veksfordas pradėjo iš naujo nagrinėda- 
mas neįtikimą Matildos Keriš norą priimti ir paslėpti 
anūkus, šiuo pokalbiu jis siekė kaip galima daugiau 
sužinoti, kur galėtų būti Džailsas. Jam nesinorėjo ti- 
kėti mergaitės tvirtinimu, esą ji tikrai nežino. Bet jis 
pradėjo nuo Matildos. 

— Man sunku patikėti, kad močiutė jus priglau- 
dė nieko neklausinėdama. Nejau ji tiesiog sutiko jus 
priimti ir meluoti policijai? Ar ji jums paaiškino, pa- 
vyzdžiui, pasakė, kodėl taip elgiasi? 

— Apie taiji nieko neaiškino, - atsakė Sofi. - Džail- 
sas papasakojo jai, kas mums nutiko, ir aš papasako- 
jau. Papasakojome jai dar automobilyje važiuodami 
iš stoties. Ji tiesiog atsakė esanti laiminga, kad krei- 
pėmės į ją. 

Deidas atsimerkė ir pažiūrėjo į savo dukterį. 
Žvilgsnis buvo nemalonus, bet ji nė nekrūptelėjo. 
Veksfordas neatlyžo: 

— Nieko blogo nepadarėte, — slėpėte nusikaltimą? 
Gal paslėpėte kūną? — Patikslinsiu. Patys Džoanai 
nieko nepadarėte. Kodėl močiutė nepaskambino jūsų 
tėvams? Pasakėte jai apie Piterį. Kodėl ji nepaskambi- 
no policijai ir nepapasakojo to, ką jai sakėte? 

Atrodė, kad Sofi ėmė jaustis nesmagiai. 

— Neabejoju, kad apie tai ji nė nepagalvojo. Ji tie- 
siog norėjo mumis pasirūpinti ir prižiūrėti, kad ne- 
patektumėm bėdon. 

Veksfordas nusprendė tą temą baigti. 

— Tavo brolis negali būti išvykęs iš šalies, — pa- 
sakė jis. — Jo pasas paliktas čia. Kada jis išvažiavo iš 
močiutės namų? 

Ji jam jau sakė, bet jis norėjo ją patikrinti. 

— Pas Matildą atvažiavome ankstyvą sekmadienio 
rytą. Tą dieną labai ilgai miegojau, kaip ir Džailsas. 
Buvome labai pavargę, nemiegoję visą naktį. Tačiau 
vakare Matilda pasakė, kad jam reikėtų iš pat ryto 
išvažiuoti, ji jau viską derinanti telefonu. Jis turįs iš- 
važiuoti, kol tėvai dar nepranešė policijai apie mūsų 
dingimą. Kai pabudau, viskas jau buvo sutvarkyta. Ji 
nuvežė jį į stotį. Pasakė, kad man geriausia bus ne- 
žinoti, kur jis važiuoja, nes tada negalėsiu niekam, 
kas klausia, pasakyti, — ji triumfuodama pažvelgė į 
jį. - Pavyzdžiui, jums, — pasakė. 


Vanduo, užliejęs didžiąją dalį gatvės, jam priminė 
žiemos potvynius. Daugiau nebereikia, meldžiu. Lie- 
tus liovėsi, bet akivaizdu, kad tik laikinai. Sulaužyda- 
mas savivaldybės įvestas taisykles, jis išnešė perdirbti 
išrūšiuotas šiukšles ant šaligatvio. Negalima laikraš- 
čių, skardinių ir butelių palikti lauke per naktį, reikia 
išnešti ryte, bet ryte gali pliaupti liūtis... 

Keistas daiktas, pamanė jis, atlikdamas šitą darbą, 
Žmogaus dėmesį visuomet patraukia tekstas laikraš- 
čių ryšulio viršuje. Kai tą patį laikraštį skaitai namie, 
akys niekada neužkliūva už straipsnio apie vandeniui 


atsparų akių tušą, Birmos kates ar naujausią penkio- 
likametę popsensaciją, bet šiomis aplinkybėmis tam 
kažkaip neįmanoma atsispirti. Straipsnis, kuris paga- 
vo jo žvilgsnį, buvo puslapyje apie maisto ruošimą. 
Jis kažkodėl gulėjo viršuje, nors laikraštis jau savaitės 
senumo. Spalvingose iliustracijose buvo pavaizduotas 
užkandis iš avokadų ir greipfrutų su žaliosios citrinos 
coulis, įmantriai paruoštas jūrų velnias ir tarte tatin 
su grietinėle... 

Pala pala, ar tik ne tokius patiekalus, Sofi pasa- 
kojimu, Džoana paruošusi to lemtingo šeštadienio 
vakarienei prieš tris mėnesius? Stovėdamas gatvėje, po 
taip nemanė. Kur kas panašiau į įrodymą, kaip daug 
mergaitė primelavo. Būdama pas močiutę ji tą puslapį 
perskaitė ir, kai prireikė, prisiminė... 


22 skyrius 


Kadangi jiedu su Šarona sėdėjo įstrigę Pasingemo 
dvare per visas Kalėdas, Piteris Bakstonas jame dau- 
giau nesilankė. Dėl tų įvykių jis ėmė jo nemėgti. Net 
pagalvojo, gal vertėtų parduoti. Bet ar kas jį pirktų, 
kol tas dvaro teritorijoje automobilyje rastas kūnas 
dar buvo gyvas žmonių atmintyje? Jis nedrąsiai už- 
siminė Šaronai apie pardavimo galimybę, bet ji buvo 
nepalenkiama. Iš pradžių apstulbo, paskui įsiuto. 

— Bet mes turime turėti sodybą, Pitai. 

— Ir kodėl gi? Parduodam ją ir galėsim nusipirkti 
didesnį namą čia. Tik pagalvok. Ten nebuvome jau du 
mėnesius. Ir nemanau, kad nuvažiuosime iki Velykų, 
jei išvis nuvažiuosim. Dar nesumokėjom municipali- 
nio mokesčio ir neatsiskaitėm su Paulina. Tas namas 
ryte ryja kurą. 

— O ką man pasakyti žmonėms? Kad neturime 
sodybos? Oi ne. Tikrai nemanau, — ir, kadangi taip 
akivaizdžiai norėjo išlaikyti Pasingemo dvarą, ji visai 
ne vietoje pridūrė: — Be to, niekas jo nepirks. Tik 
jau ne po to, kai išreklamavai faktą, kad valdoje būta 
negyvėlio. 

Vorenai pakvietė juos į savo sidabrinių vestuvių 
šventę. Pati sukaktis buvo Valentino dieną, bet tais 
metais toji išpuolė trečiadienį, tad šventė buvo ren- 

giama šeštadienį, septynioliktą dieną. Pokylis būsiąs 
didžiulis, sukviesta pusė grafystės. Šarona buvo tvirtai 
nusprendusi dalyvauti. 

— Žinoma, kad važiuojame, Pitai. Kodėl, po calais, 
ne“ 

— Tu važiuok, — bebaimiškai pasakė Piteris. 

— Ką, ir palikti čia tave vieną patį? — tartum jis 
būtų koks vaikas ar nukaršęs senukas, tartum jis ga- 
lėtų padegti namus arba prisikviesti kitų moterų. — 
Dievai žino, ko čia prisidirbtum. 

Ką gi tai galėtų reikšti? Ko jis prisidirbtų! Gal ji 
pati tyra kaip krištolas? Jo pasąmonėje vis dar sukosi 
tas telefono numeris, jau seniai jį mokėjo atmintinai. 
Dabar kaskart parėjęs namo ir atsidūręs vienas prie 
telefono jis surinkdavo 1471, bet tas numeris daugiau 
niekada nebepasirodė. 

Kada nors jis nuvažiuos į Pasingemą. Viena aiš- 
ku — jis turi arba važinėti ten, arba parduoti, o par- 
duoti Šarona jam neleidžia. Į Piterio galvą po truputį 
skverbėsi neįtikimos mintys — jis ėmė svarstyti, ką 
tiksliai jis gaunąs iš savo santuokos. Jam buvo aišku, 
ką jis įdedąs: pinigus, draugiją, pinigus, paklusnumą, 
pinigus, nuolatines nuolaidas patiriant spaudimą, o 
ką įdeda Šarona? Save pačią, pamanė jis, save pačią. 
Uždavęs sau klausimą, kas gi tą ją pačią sudaro, jis 
baisiausiai išsigando ir panoro tuoj pat bėgti šalin 
nuo tos temos. Rūpestinga —- bet apgaudinėja? — val- 
dinga drabužių maniakė... Praeitą savaitę jis užsimi- 
nė apie norą susilaukti vaikų, o ji sureagavo, tarytum 
jis jai būtų pasiūlęs vienai valtimi apiplaukti pasaulį 
ar imti pačiai siūtis drabužius ar dar ką ne mažiau 

fantastiško. Apie tai jie anksčiau nebuvo kalbėję. Jis 
naiviai manė, kad visos moterys nori kūdikių, lygiai 
kaip ir neabejojo, kad jos visos moka virti. 

Žinoma, jie nuvažiavo į Pasingemą. Jiems išva- 
žiuojant penktadienio vakarą suskambo telefonas. 
Po trijų skambučių jis liovėsi ir įsijungė atsakiklis. 
Piteriui nė į galvą netoptelėjo, kad jam gali skam- 
binti iš Kingsmarko policijos susitarti dėl susitikimo 
laiko. Šiaip ar taip, sekmadienį jis galėsiąs išklausyti 
pranešimą. 

Kai jie pasuko keliuku link dvaro, ji užsivedė dėl 
kūno automobilyje. 

— Jie niekada nebūtų jo radę, jei nebūtum paskam- 
binęs ir pasakęs. | 

— Na, paskambinau. Dabar jau per vėlu. 

— Po viso to, manau, mums apskritai labai pasise- 
kė, kad Vorenai mus pakvietė. Jie turi būti labai tole- 
rantiški žmonės, kad į tokį dalyką žiūri pro pirštus. 
Dauguma žmonių nuo mūsų nusisuktų. 

— Nešnekėk nesąmonių, — šiurkščiai pasakė Pite- 
ris. —- Mes ten tos mašinos nenumetėm. Tos moters į 
ją neįdėjom. Tiesiog nepasisekė. 

— Na, aš tai žinau, bet kiti nežino. Kiti pasakytų, 
kad nėra dūmų be ugnies ir kad mes prie to kaip nors 
prikišę nagus. 

— Turi omeny, kad tu pasakytum. 

Į namą jiedu įėjo apimti apmaudo, Piteris vilk- 
damas tris žmonos lagaminus, vieną po pažastimi, 
du tempdamas už savęs, atlikdamas darbą, kuris, jos 
žodžiais, aiškiai priklausė jam. Jis ištiesė ranką prie 
jungiklio, bet lemputė nedegė, ir jie keletą minutėlių 


348 


klaidžiojo aklinoje tamsoje. Galiausiai Šarona svetai- 
nėje apčiuopė jungiklių eilę, bet šviesai dar neįsižiebus 
suskambo telefonas. Piteris ėmė jo graibyti, numušė 
ragelį ir parklupo ropoti grindimis jo ieškodamas, 
bet paskui jam už nugaros sušvito, pro pusiau pra- 
viras svetainės duris. Per tą skubėjimą užkliuvęs už 
didžiausio Šaronos lagamino, jis žioptelėjo „alio?“ 

— Regis, pataikiau blogu laiku, —- pasakė balsas, 
kurį jis atpažino kaip vyriausiojo inspektoriaus Veks- 
fordo. - Kingsmarko kriminalinių tyrimų tarnyba. 

— Ko norit? - Šarona stovėjo tarpdury jį įdėmiai 
stebėdama. — Labai blogas laikas, labai blogas. 

— Labai atsiprašau. Man nesuteikta tiek laisvių, 
kad galėčiau tokių dalykų paisyti. Ar savaitgalį būsite 
Pasingeme? 

— Kodėl? 

— Nes norėčiau rytoj ryte su jumis pasikalbėti labai 
skubiu reikalu, pone Bakstonai. 

Piteris pažvelgė į akmeninį Šaronos veidą, bet su 
tokiu nepakantumu, kad net pats nustebo: pamatė, 
kaip nuo pykčio jos veidas tampa bjaurus, ir ėmė gal- 
voti, kaip čia jam nuslėpus nuo jos, ko tas policininkas 
nori. Jis atsargiai pasakė: 

— Gerai. 

- Arjūs su automobiliu? Norėčiau, kad atvažiuo- 
tumėt čia. Ryte. 

Vorenų pietūs... 

— Kelintą valandą ryte? Norėčiau anksti. 

— Galvojau apie vienuoliktą. 

— Gal galėčiau atvažiuoti dešimtą? — Šarona įdė- 
miai klausė. - Dešimtą man būtų patogiau. 

— Man netinka, - pasakė Veksfordas. - Pasima- 
tysime vienuoliktą. 

Ką jis galėjo atsakyti? Girdint Šaronai, jis nedrįso 
paklausti, ko policija nori šįkart. Jis tik galvojo, kad 
jo gyvenimas pastarąsias šešias savaites buvo abso- 
liučiai nepriekaištingas. Nesurado gi jie dar ko nors 
jo valdoje?.. Jis nedrįso paklausti. Veksfordas pasakė, 
kad jie pasimatysią vienuoliktą ryto, ir padėjo ragelį. 
Piteris užnešė lagaminus į viršų ir numetė juos mie- 
gamajame ant grindų. Centriniam šildymui vėstant 
name darėsi drėgna ir šaltoka. Jis nusileido žemyn 
ir ilgokai pasiknaisiojęs virtuvėje, prasirausęs pro 
krūvas įvairiausio šlamšto, senas sąskaitas, tuščias 
kartonines dėžes, plastikinius maišelius, neryškias 
nuotraukas, sunaudotas degtukų dėžutes, AAA ele- 
mentus, jokių durų nerakinančius raktus; galiausiai 
spintos gale surado 100 vatų lemputę. Kai jam šiaip ne 
taip pavyko įsukti ją į patroną, nuėjo į dabar gerokai 
atvėsusią svetainę ir įsipylė nemažą stiklą viskio. 

— Ar užnešei mano daiktus į viršų? — paklausė 
Šarona. Vietoj atsakymo gavusi atšiaurų linktelėjimą, 
ji padarė pastabą, kad esanti nusivylusi matydama jį 
pasiduodantį senam įpročiui girtuokliauti. — Pasta- 
ruoju metu tu taip gerai elgeisi. 

Būna lašų, kurie tą akmenį ir pratašo. 

— Nesielgiau gerai. Nesilioviau gerti, tiesiog gėriau, 
kai tavęs nebūdavo. Aš suaugęs vyras, mamyte, nebe 
vaikas. Niekas man nenurodinės, ką daryti, - jis pa- 
ėmė savo viskį. - Dabar einu gulti. Labanakt. 


Miegojo jie vienoje lovoje, bet per atstumą, abu 
gulėjo ant paties pačiausio kraštelio. Piteris pabu- 

do labai anksti ir atsikėlė. Negalėjo šiaip sau gulėti 
svarstydamas, ar jo žemėje dar ko nors nesurado, pa- 
vyzdžiui, tų vaikų kūnų ar drabužių, ar kokio ginklo. 
Jam reikėjo paklausti. Bet negalėjo, tik ne Šaronai taip 
kaltinamai žiūrint į jį. Kol kas apie tą pokalbį telefonu 
ji dar nepasakė nė žodžio. 

Buvo dar tamsu, bet jau rengėsi aušti. Smulkūs kri- 
tuliai — nei dulksna, nei migla - kabojo pilkšvame ore. 
Apsivilkęs vaškuotą striukę, apsiavęs botus, su kaimo 
džentelmeno tvido kepure ir sportinėmis pirštinė- 
mis Piteris vaikščiojo po mišką, bet kuriuo momentu 
tikėdamasis išvysti tarp medžių ryškiai šviečiančią 
mėlyną ir baltą nusikaltimo vietą žyminčią juostą. 
Bet nieko nesimatė. „Šokių aikštelė“ romiai driekėsi 
medžių apsupta, žalesnė, nei kada ją matęs, pelkės 
žalumo, liūno ryškumo, ryškėjančioje šviesoje rasos 
lašeliai žvilgėjo ant kiekvieno žolės stiebelio. Šiuo 
metu niekas po ją negalėtų vaikščioti, ką jau kalbėti 
apie šokius. Neradęs nieko, ką būtų galima vertinti 
kaip priežastį pateikti kaltinimą, jis pasijuto geriau ir 
grįžo namo atgavęs apetitą pusryčiauti. 

Kai jis skrudino duoną ir, kiek nerimaudamas, 
virėsi kiaušinį, negirdėtoj neregėtoj ankstybėj pasi- 
rodė Šarona. Prieš guldama ji veidą nusiprausė, bet 
nenusivalė akių makiažo, todėl šįryt atrodė, tarytum 
per naktį gyvenimas jai būtų padvigubinęs naštą. Ap- 
sivilkusios nelabai švarų chalatą ir kuokštais, bet ne- 
madingais kuokštais, styrančiais plaukais, jos vaizdas 
atrodė visai nepatrauklus. 

— Taip man ir nepasakei, - tarė ji, - kas ten vakar 
vakare skambino. 


— Iš kontoros, — sumelavo jis. 

— Tu net nesiruoši šiandien vienuoliktai važiuoti 
į kontorą. 

— Ir kodėl gi ne? 

— Na, visų pirma, ko? Šeštadieniais niekada ne- 
dirbi. Kartą sakei, kad tokia taisyklė — niekas tavo 
firmoje nedirba nei šeštadieniais, nei sekmadieniais. 
Niekada. 

Piteris neatsakė. Jis nukėlė puodą nuo viryklės 
ir gana negrabiai nupjovė kiaušinio viršų. Tas išvirė 
kietai, taip, kaip jis nemėgsta. Šarona atsisėdo prie 
stalo ir įsipylė kavos. 

— Juk nevažiuoji į kontorą, ką? Galiu skaityti tave it 
knygą, Piteri. Tau neskambino iš kontoros, skambino 
kažkas kitas. 

— Jei jau taip sakai, - jis galėtų tą patį pasakyti ir 
apie jos skambučius, bet susilaikė. Bijojo. 

— Ką gi, pas Vorenus turime būti vėliausiai pusę 
pirmos ir, tikiuosi, man nereikia tau priminti, kad 
Trolfildo sodyba yra už penkiolikos mylių. Tai verčiau 
ten, kur važiuoji, ilgiau nei pusvalandį neužtruk, - ji 
tyrinėjo jo veidą, skaitydama tarsi knygą. - Žinau, 
kas skambino, - pasakė. - Policija. 

Jis truktelėjo pečiais. 

— Važiuoji į Toksburo policijos nuovadą. Na, Trol- 
fildo sodyba yra pusiaukelėje tarp mūsų ir Toksburo, 
tai, vadinasi, nieko baisaus. Ką prisidirbai, Pitai? 

— Aš? Nieko blogo nepadariau. Išvis nepadariau. 
Tik radau automobilį su lavonu. 

Ji atsistojo įrėmusi rankas į klubus. 

— Ne, ne tik. Dar nuėjai jo apžiūrėti, užsiėmei tuo, 
kas absoliučiai ne tavo reikalas. Paskui dar pranešei 
policijai ir atvilkai ją čia, kad ši vieta gautų blogą var- 
dą ir mes niekada nebegalėtume jos parduoti. 

— Bet tu nenori jos parduoti! 

— Tai neturi nieko bendra. Niekas nesikeistų, jei 
ir norėčiau, tau niekada nerūpi, ko aš noriu. O dabar 
jie tave įtaria ir dar kažkuo. Tikriausiai, kad tą auto- 
mobilį ten nustūmei, o gal taip ir buvo — iš kur man 
žinoti? Aš sužinočiau paskutinė. 

Piteris paėmė skrudintos duonos riekelę ir sviedė ją 
per visą virtuvę. Išvertė kiaušinio likučius į kriauklę. 

— Važiuoju ne į Toksburą, o Kingsmarką. Ir jokiu 
būdu nespėsiu čia grįžti prieš pusę pirmos, — ir kaip 
vaikas pridūrė: — Tai šit kaip! 

Ji įsistebeilijo į jį kaupdama pyktį protrūkiui. 

— Ir automobilio negausi, - pasakė. - Man jo reikia. 

— Jei tu važiuoji į Kingsmarką, — suriko ji, - o aš 
negalėsiu dalyvauti pas Vorenus, daugiau niekada su 
tavimi nesikalbėsiu. 

Jis atgavo drąsą, kuri trejus metus buvo kažkur 
dingusi. 

— Tai gerai, - pasakė. 


Iš to kivirčo jam galvoje įstrigo tik vienas sakinys, 
tas jos pasakymas apie policijos įtarimą, kad auto- 
mobilį į karjerą įstūmęs jis. Gal policija taip ir įtaria, 
pamanė jis sėdęs važiuoti į Kingsmarką, gal dėl to 
jis ir kviečiamas. Bet taip būti negali. Kokiu pagrin- 
du? Jis nepažinojo tos negyvos moters, nepažinojo ir 

dingusių vaikų. Jam vertėjo paklausti to policininko. 
Bet Veksfordas kalbėjo tokiu šaltu ir baudžiamu tonu, 
kad jis pajuto telefonu iš jo nieko daugiau neišgau- 
siantis. | | 

Be dviejų minučių vienuoliktą jis įvažiavo į auto- 
mobilių stovėjimo aikštelę prie Kingsmarko policijos 
nuovados. Dar nespėjus atidaryti durelių, į jį labai 
pagarbiai kreipėsi jaunas policininkas. 

— Atleiskite, pone, tačiau čia automobilio statyti 
negalima. 

— Tai kur tada galima? — suirzęs paklausė Piteris. 

— Teks pastatyti gatvėje, pone. Į mokamas vietas, 
jei galite, ne gyventojų vietas. 

— Žinau. Nesu šios vietos gyventojas, dėkui Dievui. 

Kol Piteris surado vietą šoninėje gatvelėje ir grįžo 
iki nuovados, užtruko daugiau nei dešimt minučių. 
Kai jį palydėjo į Veksfordo kabinetą, vyriausiasis ins- 
pektorius reikšmingai žiūrėjo į laikrodį. Tačiau pats 
pokalbis, kurį jis dabar jau tikėjosi būsiant varginamu 
tardymu, buvo visai trumputis. Veksfordas tik norėjo 
išsiaiškinti, ką Bakstonas veikęs praeitų metų lapkri- 
čio dvidešimt penktosios popietę ir vakarą. Žinoma, 
jis negalėjo pateikti alibi, nors beveik visiems kitiems 
tų metų šeštadienių vakarams tikrai galėtų, turint gal- 
voje tokį visuomenišką Šaronos gyvenimo būdą. Tie- 
są sakant, todėl jis nežiūrėdamas į savo darbotvarkę 
ir prisiminė tą šeštadienį. Nes paprasčiausiai atvejis 
buvo kone unikalus - jiedu vieni buvo namuose. 

Veksfordo tai visiškai nesutrikdė. Net atrodė, kad 
jam visai neįdomu. Jis padėkojo Bakstonui už atvyki- 
mą, mestelėjo keletą frazių apie orą, o paskui pareiškė 

pats palydėsiąs jį į apačią prie paradinių durų. Jie 
nusileido liftu ir nuėjo juodai ir baltai šachmatinė- 
mis grindimis prie dvivėrių durų. Jam šmėkštelėjo 
mintis, kad kokių trylikos ar keturiolikos mergaitė, 
sėdinti ant kėdės šalia pagyvenusios moters, jam 
kažkur matyta. Atrodo, kad ją neseniai rodė per ži- 
nias. Kaip nužudymo auką? Kaip kažko laimėtoją? 
Kadangi šiandienio laikraščio Piteris dar nevartęs, tai 
ir negalėjo atsiminti. Mergaitė spoksojo į jį kažkaip 
nemandagiai, akiplėšiškai, bet jis greitai ją išmetė iš 
galvos. 

Nuovadoje jis užtruko taip trumpai, kad puikiau- 
siai galėjo sugrįžti į Pasingemą prieš vidudienį. Kai 
jis vėl sėdo į savo automobilį, buvo be penkių pusė 
dvylikos. Jo (ir avarijos aukų) nelaimei, greta posūkio 
į Toksburo kelią vilkikas trenkėsi į turistų automobi- 
lį, to vairuotojui ėmus lenkti automobilių vorą. Nuo 
avarijos vietos susidarė dviejų mylių ilgio grūstis ir 
Bakstonas atsistojo į jos galą. Galų gale, kai greitoji 
išsivežė sužeistuosius, kai nuo kelio nurinko metalo 
laužą, dar neseniai buvusį lengvuoju automobiliu, ir 
nutempė vilkiką, automobilių vora pamažu pratęsė 
kelionę link Toksburo ir Londono. Buvo dvidešimt 
po dvylikos, o į Pasingemo dvarą Bakstonas atvažiavo 
be dešimt pirmą. 

Jis žinojo, kad Šarona turi būti namie, kad ir kaip 
įsiutusi ir grėsminga, nes jis išvažiavo su automobiliu 
ir paliko ją be priemonės nukakti į Trolfildą, nebent 
išsikviestų taksi. Jei taip ir padarė, jai teko paaiškinti 
vairuotojui, kad neturinti automobilio. O Šarona taip 
nesielgia. Bet Pasingeme jos nebuvo. Šaukdamas ją 

jis apėjo namą, su pilnu stiklu viskio. Matyt, jos kas 
nors užvažiavo, kas nors aiškiai nuvežė pas Vorenus. 
Na, grįš, kur dėsis. 

Vėliau jis per žinias pamatė, kad lyg ir surado Sofi 
Deid, lyg ir ji pati grįžo namo savo noru. Neaišku, ku- 
ris variantas teisingas. Tai štai kas buvo ta jo policijos 
nuovadoje matyta mergaitė. Butelyje dar likę truputis 
viskio. Kodėl gi jam jo neišgėrus? Palikti lašelį būtų 
švaistūniška. Primindamas sau, kad Šarona visgi iš- 
vyko į kviestinius pietus, jis pamatė, kad jau po šešių. 
Netrukus Piteris užmigo ir susapnavo apie tą telefono 
numerį, kurį sužinojo paskambinęs 1471. Vienas kar- 
tas, tik vienas. Tas bičas daugiau nebeskambino. Gal 
todėl, kad Šarona jį įspėjo neskambinti? Kai pabudo, 
buvo labai šalta ir tamsu, nors į akį durk. Pamatęs, kad 
jau ketvirta ryto, Piteris buvo smarkokai sukrėstas. 
Šaukdamas ją, jis vėl apėjo namus, tik dabar jau ir 
drebėdamas. Jos nebuvo, ji negrįžo. Gal tas telefoni- 
nis Žmogus, tas meilužis, jei jis meilužis, parvežė ją 
atgal į Londoną. Lašeliu pataisęs sveikatą ir padirbėjęs 
elektriniu dantų šepetėliu, kad išgyvendintų iš burnos 
šlykštų skonį, jis surinko savo namų Londone tele- 
fono numerį ir išklausė savo paties balso, prašančio 
palikti pranešimą. 

Jis vėl užmigo. Paskui vėl paskambino į savo na- 
mus Londone ir galiausiai surinko jį persekiojusį nu- 
merį. Įsijungė atsakiklis ir tik pakartojo jo surinktą 
numerį, be vardo ar pavardės, ir labai trumpai liepė 
skambinančiajam palikti žinutę. Vienintelis pasiten- 
kinimas, jei tai galima vadinti pasitenkinimu, - kad 
balso būta vyriško. Rytui įpusėjus jam buvo aišku, 

kad jį paliko, ir, užuot jausdamas liūdesį, Piteris bai- 
siausiai įsiuto. Išsitraukė iš kišenės Kolmano vizitinę 
kortelę ir paskambino ne pagrindiniu biuro numeriu, 
bet Kolmano mobiliojo. Kolmanas greitai atsiliepė. 

— Čia Piteris Bakstonas. Noriu, kad jūsų žmonės 
man atstovautų. | 

— Žinoma. Su džiaugsmu. Ko mes ieškosime ir 
ką rasime? | | 
— Įkalčių skyryboms, — tarė Bakstonas ir paaiš- 
kino. | 

— Esate atsilikęs, pone Bakstonai. Pagal 1973-iųjų 
Santuokos įstatymą abipusiu sutikimu, be kaltininko, 
galite išsiskirti per dvejus metus, o dabar laikas jau 
sutrumpintas iki metų. 

— Aš nenoriu be kaltininko. Kaltės nors vežimu 
vežk — jos kaltės. Ir noriu, kad viskas būtų greitai. 

— Leiskite supažindinti jus su mūsų įkainiais, — 
pasakė Kolmanas. 

Štai taip Bakstonų santuoka tapo pirmaisiais dėl 
Deidų dingusių vaikų bylos žlugusiais santykiais. 


23 skyrius 


Matildos Keriš laidotuvės vyko toje pačioje bažnyčio- 
je ir tame pačiame krematoriume kaip Džoanos Troj 
prieš kokį mėnesį. Tiek to panašumo faktiškai ir būta. 
Taip, Rodžeris Deidas dalyvavo abiejose ceremonijo- 
se, apeigas atliko irgi tas pats nelaimėlis dvasininkas, 
apatiškai išbubeno tą pačią šiuolaikinę gedulingų pa- 
maldų versiją tokiai pačiai apatiškai ir kiek agnostiš- 
kai gedėtojų kompanijai, bet Katrina Deid nepasirodė 
palydėti anytos į amžinąjį poilsį, neatėjo ir jos tėvai. 
Žmonių buvo mažai. Galbūt, pamanė Veksfordas, 
būtų atėję daugiau Matildos draugų, kaimynų, kolegų 
menininkų iš to pasaulio, kuriame ji taip ilgai sukosi 
ir buvo tokia ryški, jei ją laidotų vietos kapinaitėse, o 
atsisveikinimo žodžius sakytų jos kaimo bažnyčioje. 
Akivaizdu, kad Rodžeris Deidas nusprendė elgtis kaip 
tik priešingai. 

Deidas sėdėjo pirmoje eilėje, paniuręs, greta mo- 
ters, nė kiek nepanašios nei į jį, nei į Matildą, bet visgi, 
pagalvojo Veksfordas, neabejotinai sesers. Toji buvo 
apkūni, putlaus veido ir standžiai susuktais plaukais. 
Kuo ji vardu? Šarlotė kažkokia. Kartą jis su ja kalbėjęs 
telefonu. Ar pokalbis akis į akį būtų nors kiek naudin- 
gas? Paskui jis prisiminė žmogų, už kurio buvo ište- 


358 


kėjusi Matilda Keriš, pagyvenusį vyriškį, gyvenantį 
kažkur užsienyje, dabar jos našlį. Tačiau priekinėse 
eilėse nesimatė jokio žmogaus, kuris galėtų būti jis. 
Sofi atėjo į bažnyčią ir atsisėdo kaip galima atokiau 
nuo tėvo. Ji pasidabino juodų juodžiausiais drabu- 
žiais — šiais laikais paauglei tai nesudėtinga. Matilda 
Keriš kažkur išsiuntė jos brolį ir nusinešė jo slėptuvės 
paslaptį į kapus. Bet kodėl? Kodėl? Kad paslėptų jį 
nuo to Piterio? Jei taip, tai kaip tas berniukas Piterį 
domino? Tikriausiai visai ne seksualiai, matyt, jis bijo, 
kad Džailsas papasakos, ką matė „Antrime“ tą šešta- 
dienio vakarą? Tuomet kodėl gi Matilda neišsiuntė ir 
Sofi? Ji matė lygiai tiek pat, o galbūt ir daugiau. 

Jis turi sugebėti išprotauti, kur ji išsiuntė Džail- 
są. Ar gali būti, kad jis išvažiavo pas jos dukterį? Jei 
taip, vadinasi, duktė atvažiavo čia jį palikusi, bet, be 
abejo, globojamą jos vyro ir vaikų. Pas ją jis galėtų 
nuvažiuoti ir be paso. Būdama šiokia tokia įžymy- 
bė, draugų Matilda greičiausiai turėjo visur, tiek čia, 
tiek užsienyje. Bet jis negalėjo išvažiuoti į užsienį, 
nes neturi paso... Ar koks draugas ar draugė, tarkim, 
Škotijos šiaurėje priglobtų berniuką, kuris įsivėlęs 
į žmogžudystės bylą ir kurį nori apklausti policija? 
Matilda priglobė, juk jie visi vieno lizdo paukščiai... 

Įnešė karstą. Liūdnai užgrojus vargonams, negausi 
draugija pakilo ir patvirtino ankstesnį Veksfordo įspū- 
dį. Atėjo labai mažai žmonių. Nebuvo nei choro, nei 
kokio stipraus balso tarp gedėtojų. Jie nedarniai už- 
giedojo — ką gi daugiau — „Neapleisk manęs“. Įdomu, 
kurgi neapleistas dabar gyvena Džailsas Deidas? 

Visi Veksfordo komandos nariai, kurie tik galėjo 
skirti laiko, vakar visą dieną praleido apklausinėda- 
mi Džordžą ir Efę Trojus ir Ivoną Mūdi apie Piterį. 
Pokalbiai jokios naudos nedavė. Tik Džordžas Tro- 
jus, atrodė, prisiminė, kad Džoana minėjusi kažkokį 
Piterį, bet lygiai taip jis prisiminė ją kalbėjus apie 
tokius Entonį, Polą, Tomą ir Barį. Efė įsiterpė, kad jie 
ne jos vaikinai, bet mokiniai, ir tada Džordžas visai 
suglumo. Ivonos Mūdi atsakymai buvo visai nenau- 
dingi. Ji aiškiai buvo įsitikinusi, kad Džoanai nerei- 
kėjo turėti jokių draugų, išskyrus ją ir galbūt dar kitas 
moteris. Galiausiai, nors ir nenoromis, ji pripažino 
mačiusi vyrų — ji vadino juos berniukais, - einančių 
pas Džoaną privačių pamokų. Vienas jų gal ir galėjo 
būti Piteris. 

Karstą nukėlė ir nunešė į katafalką, vešiantį į kre- 
matoriumą. Atrodo, kad į paskutinę kelionę Matildą 
Keriš lydės tik dvasininkas. Veksfordas akimis nuly- 
dėjo išvežamą Matildą. Deidas su Šarlote Kažkokia 
nusileido bažnyčios laiptais. Jis piktai pažvelgė į Veks- 
fordą ir kažką sušnibždėjo seseriai. Veksfordas manė, 
kad tiedu, nekreipdami į jį dėmesio, dabar jau suglaus 
galvas rimtai pasišnibždėti. Tačiau Deido sesuo pasi- 
suko link jo, nusišypsojo ir priėjo tiesdama ranką. 

— Šarlotė Makalister. Malonu. susipažinti. | 

— Labai užjaučiu jus dėl mamos, — nenuoširdžiai 
pratarė Veksfordas. 

— Taip. Ką ji, po galais, sau galvojo slėpdama tuos 
vaikus? Tikriausiai jai buvo jau visai pasimaišę. Se- 
natvinis marazmas ar dar kas. 


360 


Jau kas kas, bet Matilda buvo mažiausiai tikėti- 
na bet kurios senatvinės problemos auka, pamanė 
Veksfordas. 

— Džailsas, žinoma, dar neatsirado, — pasakė jis. — 
Bet jis gyvas... - staiga Deido bliovimas jam minutėlei 
atėmė žadą. 

— Sofi! Sofi! 

Mergaitė bėgo iš šventoriaus, bėgo taip greitai, kaip 
tik gali bėgti trylikametė. Jos tėvas rėkė, nes buvo be- 
jėgis ją sulaikyti. Jis suspaudė kumštį ir treptelėjo. 

— Labai kenkia kraujospūdžiui, - ramiai tarė Šar- 
lotė Makalister. — Jei jis taip tęs, senatvės nesulauks. 

— Bažnyčioje man atėjo į galvą, - pasakė Veks- 
fordas, - kad jūsų motina galėjo Džailsą atsiųsti pas 
jus. | 

— Tikrai, ką jūs sakote? Ką gi, gaila, bet turiu jus 
nuvilti, kad nesu jau toks obuolys, nukritęs netoli 
obels. Jei aš jau ir įsivelčiau į jos intrigas, tai mano 
vyras tikrai ne. Jis yra aukšto rango Karališkosios Als- 
terio policijos pareigūnas ir sero Ronaldo Flanagano 
bičiulis. Viso gero jums. Jei manęs prireiktų, dar kelias 
dienas svečiuosiuos pas Rodžerį ir Katriną. 


Veksfordas su Burdenu kartu pietavo ne „Mėnu- 
lio gėlėje“, o policijos valgykloje. Pauostęs savo žuvį 
Burdenas susiraukė. 

— Kažkas negerai? 

— Ne. Ne visai taip. Menkė turi turėti kokį nors 
kvapą, turėtų kvepėti skaniai. Šitoji nekvepia niekuo, 
galėtų būti kartoninė — ne, iš polistireno. Taip ir at- 
rodo. 

— Kalbant apie žuvį, — tarė raviolius valgęs Veks- 
fordas, — visa ta istorija apie Piterį neskaniai kvepia, 
kaip manai? Niekas apie jį nėra girdėjęs. Katrina ne- 
girdėjusi, Ivona Mūdi negirdėjusi, o jos aiškiai buvo 
artimiausios Džoanos draugės. Tėvas ir pamotė negir- 
dėję. Ir dar ką tau pasakysiu. Gal tai ir sutapimas, bet 
dar kartą peržiūrėjau tą straipsnį apie maisto gami- 
nimą, pasakojau tau apie jį, ir jis parašytas Žmogaus, 
vardu Piteris. | 

Burdenas kilstelėjo antakius ir linktelėjo. 

— Nė vienas Deidų kaimynas nepastebėjo, kad kas 
nors, išskyrus Tabitą Vinter, tą šeštadienio vakarą 
būtų ėjęs į jų namus. O jie net ir jos nematė, tik žinojo, 
kad ji buvo atėjusi, nes atnešė laikraštį. 

— Kam Sofi reikėjo jį prasimanyti? Be to, ar ji ga- 
lėjo jį prasimanyti? Vyrą, vardu Piteris, gal ir galėjo, 
pamatė vardą žurnale, bet tai, ką jis padarė ir sakė? 
Kaip nustūmė Džoaną nuo laiptų, išvalė kraują, vaira- 
vo automobilį ir žinojo apie Pasingemą? Žinojo, kaip 
tariamas tas pavadinimas? 

— Jo vardas gali būti visai kitoks, — pasakė Burde- 
nas. — Kita vertus, nė vienas tų Žmonių net nežinojo, 
kad Džoanos gyvenime būta kokio nors vyro. Kodėl 
gi jai jį slėpti nuo šeimos ir draugų? Ji nebuvo ište- 
kėjusi. | 

— Bet greičiausiai jis Piteris. Žinome tik viena — 
kas jis nėra, ir jis nėra Piteris Bakstonas. Dėl to Sofi 
buvo nepalenkiama. Tiesą sakant, kai, jam išėjus, jos 
užklausiau apie jį, ji šitaip pasipiktino, kad akimirką 
pagalvojau, kad tuoj apsiverks. Sakyčiau, kad ji baisių 


baisiausiai nenorėjo, kad Bakstonas būtų tas Piteris, 
o tai jau savaime keista. 

— Nekeista, - lėtai pasakė Burdenas stumdydamas 
žuvies ašakas į lėkštės kraštą, o joms įkandin ir rusvai 
žalsvus žirnelius. — Nekeista, jei ji tą Piterį prasimanė 
ir supanikavo, kai suprato, kad mes į tai žiūrime rim- 
tai, kai susivokė, kad atsirado vienas tikras žmogus, 
kurį gali apkaltinti nusikaltimu, kurio jis nepadarė. 

— Tada, jei Piterį ji prasimanė, kas buvo pas juos 
ir, tyčia ar netyčia, nužudė Džoaną? 

- Tas, kurio ji nenori išduoti. Žmogus, kurį ji nori 
apsaugoti. | 

— Tada mums teks vėl su ja pasikalbėti, - pasakė 
Vekstfordas. 

— Beje, Bakstonai skiriasi. Centrinėje gatvėje su- 
tikau plakatus nuiminėjantį Kolmaną. Jis man ir pa- 
sakė. Nelabai diskretiška iš jo pusės, ką? 


Visgi vyko laidotuvės ir kitomis aplinkybėmis jis 
palauktų dieną kitą, bet niekas, išskyrus Sofi, širdgė- 
los dėl Matildos Keriš nerodė. Net ir ji, pajuto Veks- 
fordas, gedėjo kaip vaikas, kuriam prieš akis visa ne- 
kantriai laukiama ateitis, kuris žino, kad, šiaip ar taip, 
natūralu, kai miršta senas. Kokia motina buvo Matilda 
Keriš, kad Rodžeris Deidas, regis, manė, jog numirda- 
ma ji faktiškai pridarė mažiau nemalonumų, nei pri- 
darytų likusi gyva? Gal tokia, kokią jis ir įsivaizdavo, 
geranoriška, aistringa laisvos saviraiškos šalininkė, bet 
kartu nerūpestinga, siekianti savo pačios (pelningų) 
interesų ir paliekanti vaikus rūpintis savaisiais. O gal 

Deidas tiesiog iš prigimties nemalonus žmogus? Ir 
kodėl, kodėl, kodėl toji moteris priglaudė tuos vai- 
kus, nepaisydama, kad jų ieško visos šalies policijos 
pajėgos? 

Jis pranešė artimiesiems, kad jiedu su Burdenu 
po pietų darsyk atvažiuos pasikalbėti su Sofi. Laimei, 
jam teko kalbėtis su ponia Brius. Deido reakcija būtų 
buvusi nemalonesnė. Šįkart, netikėtai, per apklausą 
ją globojo motina, bet jos galėjo ir nebūti, nes ji kone 
visą laiką pratylėjo, užsimerkusi ir atsilošusi fotelyje. 
Dar dalyvavo ir Karen Malahaid. „Man tavęs reikia 
kaip vertėjos, - pasakė jai Veksfordas ir tada mer- 
gaitė įėjo. Ji vėl buvo visa apsirengusi juodai, o ant jos 
dilbio šoko velnias su ragais ir trišakiu. Atrodė kaip 
tatuiruotė, bet turbūt tebuvo lipdukas. 

— Sofi, — pradėjo jis, - būsiu su tavimi labai atviras, 
tikėdamasis, kad ir tu būsi su manimi atvira. Prieš 
keturias valandas, pietaudami štai su ponu Burdenu, 
aptarinėjome Žmogų, kurį vadini Piteriu... 

Ji nutraukė jį. 

— Jis ir yra Piteris. . 

— Gerai. Jis yra Piteris, — pasakė Burdenas. — Aš 
išreiškiau savo abejones dėl Piterio egzistavimo. Nė 
vienas jūsų kaimynas nematė jokio tą vakarą pas 
jus einančio žmogaus. Skotas Holovėjus neigia čia 
lankęsis. Buvo atėjusi tik Tabita Vinter, atnešė vaka- 
rinį laikraštį, bet į namus ji neužėjo. Tačiau ponas 
Veksfordas mano, kad Piteris turi egzistuoti, nes jis 
abejoja, kad tu galėtum jį prasimanyti. Galėjai sugal- 
voti vyrą, vardu Piteris, bet tik ne tai, ką jis pasakė ir 

padarė. Svarbiausia, tik ne tai, kaip jis tarė Pasingemo 
pavadinimą. Ką galėtum apie tai pasakyti? 

Ji sumirksėjo. Pažvelgė žemyn. 

— Nieko. Visa tai tiesa. 

— Apibūdink Piterį, - paprašė Burdenas. 

— Jau apibūdinau. Sakiau, kad jis eilinis debilas. 

— Kaip jis atrodo, Sofi? 

— Aukštas. Nekokios formos, gana bjaurus. Veidas 
paraudęs. Tamsūs plaukai, bet jau plinka, - demons- 
truodama pastangas mąstyti, ji pavartė akis. - Vienas 
priekinis dantis truputį užlipęs ant kito. Pavėpusi bur- 
na. Gal kokie keturiasdešimt penkeri metai. 

Ji apibūdino savo tėvą. Bet net ir pasitelkus lakiau- 
sią fantaziją bei išradingiausiai klastojant alibi, Piteris 
negalėjo būti Rodžeris Deidas. Tuo metu jis buvo 
Paryžiuje su žmona, tą patvirtino viešbučio šeimi- 
ninkas, kelionių agentas, oro linijos ir Paryžiaus po- 
licija. Psichologas pasakytų, kad ji nepažinojusi daug 
vyrų (nekalbant apie berniukus) ir apibūdinusi savo 
tėvą kaip geriausiai pažįstamą ir labiausiai nemėgs- 
tamą, — kitaip tariant, žmogų, kuris, jos nuomone, 
galėtų įvykdyti smurtinį nusikaltimą. 

— Sofi, - pasakė Veksfordas, - kur yra lapelis, ku. 
riame Piteris jums užrašė adresą. 

To jis anksčiau neklausė. Atrodė nesvarbu. Jį pri- 
bloškė, kai ji skaisčiai paraudo. 

— Džailsas jį išmetė, - atsakė Sofi. 

Kad ji sumelavo atsakydama į šį klausimą, Veks- 
fordas abejojo mažiausiai nei dėl kurio nors kito jos 
atsakymo. 

— Ar prieš nuspręsdami važiuoti pas močiutę jį 
perskaitėte? Ar tas adresas kažkaip privertė jus nu- 
spręsti, kad pas močiutę važiuoti bus geriau? | 

— Džailsas perskaitė. Aš ne. 

Jis linktelėjo. Pažvelgė į Katriną. Ji atrodė kietai 
įmigusi. 

— Mobiliojo telefono Džailsas nepasiėmė. Močiu- 
tei paskambino iš telefono būdelės. Iš kur jis žinojo 
numerį“ 

— Ji buvo mūsų močiutė. Aišku, kad žinojome jos 
telefono numerį. 

— Manau, kad čia jokių „aišku“ būti negali, Sofi. 
Su močiute matėtės tik kokį kartą ar du per metus. 
Anksčiau pas ją svečiuodavotės retai. Neabejoju, kad 
namuose, užrašų knygelėje, jos numerį turite. Jūsų 
tėvai tikriausiai jį įsivedę į namų telefoną kaip daž- 
nai naudojamą numerį, bet tu sakai, kad jį mokėjote 
atmintinai, kad tu arba Džailsas jį atsiminėte. 

Mergaitė truktelėjo pečiais. 

— O kodėl nemokėtume? 

— Manau, kad keliauti pas močiutę apsisprendėte 
dar prieš išvažiuodami iš šių namų. Manau, kad nuo 
pat pradžių žinojote, kur važiuojate. 

Ji neatsakė. 

— Kuris su ja kalbėjo — tu ar Džailsas? 

— Aš. 

— Gerai, - pasakė Veksfordas, — šiandien pakaks. 
Dabar norėčiau pasikalbėti su ponais Briusais, jei ga- 
lima. Kur jie? 

Šitai pabudino ar bent jau išjudino Katriną. Ji at- 
sisėdo tiesiai. 


366 


— Mano tėvai sėdi savo kambary. Jie nuėjo ten, 
nes susipyko su Rodžeriu. Šiaip ar taip, rytoj važiuoja 
namo, - jos balsas kilo, kol tapo bauginamai šaižus. — 
Ir aš važiuoju su jais. Važiuoju visam laikui. 

Sofi pasakė: 

— Kartu pasiimk ir tėvą. 

— Nebūk kvailesnė, nei jau esi. Išvažiuoju su jais, 
nes jį palieku. Dabar tau aišku? 

— Tu tikras skuduras, - mergaitė kalbėjo šiurkščiai, 
bet jos balse buvo justi baimė. — O kaip aš? Negaliu 
pasilikt su juo viena. 

Katrina pažvelgė į ją ir prapliupo savigailos aša- 
romis. | 

— Kodėl tu man turėtum rūpėti? Aš tau nerūpė- 
jau, kai abu su broliu pakėlėte sparnus, kai galvojau, 
kad jūs abu kažkur gulite negyvi. Man laikas pradėti 
galvoti apie save, - Katrina kreipėsi į Veksfordą: — 
Kai vaikas nužudomas ar dingsta arba jo tėvai taip 
galvoja, dažniausiai tėvai išsiskiria. Tai gana įprasta. 
Nepastebėjote? 

Į tai jis neatsakė. Galvojo apie Sofi, galvojo į ir svars- 
tė labai susikaupęs. 

— Išvažiuojame ryte. Jei norite pasikalbėti su mano 
tėvais, jie Džailso kambary. Tiesiog pakilkit laiptais 
ir pasibelskit. Tą kalę Šarlotę turėjau įkišti į kambarį, 
kur miegojo tėvai. Pasirodo, ji gali miegoti tik ten, 
kur lovūgalis yra į šiaurę. Ačiū Dievui, rytoj man jau 
viskas liks praeity. 

Veksfordas pamojo Burdenui išeiti su juo į prieš- 
kambarį. Namuose buvo labai tylu ir šiaip atrodė, 

kad jame nėra nė gyvos dvasios. Tikriausiai Rodžeris 
seserį kažkur išsivedė. Veksfordas tarė: 

— Tinkamesnio laiko nebus. Nusivesime Sofi į tą 
kitą kambarį, tą valgomąjį ar kaip jis ten vadinasi, ir tu 
jos paklausi. Iškart. Kitai dienai to atidėti negaliu. 

— Negalite taip elgtis, Redžai. Jai trylika. 

— O Dieve, vadinasi, išties negaliu. Tąsyk teks pa- 
klausti dalyvaujant motinai. 

Bet kai jie sugrįžo į svetainę, Katrina miegojo 
arba puikiai apsimetė mieganti. Gulėjo susirietusi 
kaip katė, keliai po smakru, galvą prisidengusi ran- 
komis. Sofi sėdėjo įbedusi į ją akis, tarytum stebė- 
dama laukinį gyvūną, svarstydama, ką tas darysiąs 
toliau. 

Veksfordas tarė: 

— Kodėl.tu šitaip nemėgsti savo tėvo, Sofi? 

Ji pasisuko į jį, bet atrodė, kad labai nenoromis. 

— Nemėgstu, ir tiek. 

— Sofi, regis, puikiai nutuoki apie seksą. Paklau- 
siu tiesiai šviesiai. Ar jis yra kada nors tave lietęs ar 
bandęs paliesti seksualiai? 

Ji sureagavo taip, kaip policininkai mažiausiai ti- 
kėjosi. Ėmė juoktis. Ne sausu ar cinišku juoku, bet 
nuoširdžiai linksmai, skambiai kaip varpelis. 

— Jūs visi durniai, visi iki vieno. Taip galvojo ir 
Matilda, todėl ir leido mums atvažiuoti. Jos pačios 
tėvas su ja tai darė, kai ji buvo vaikas. Todėl ir leido 
mums atvažiuoti ir pasakė, kad mus paslėps. Bet aš 
pasakiau, kad ji klysta, nors nemanau, kad manim 
patikėjo. Jis šlykštus, bet ne tiek. 

Burdenas pašnairavo į Katriną. Ta nesukrutėjo. 

— Vadinasi, tėvo nemėgsti ne dėl to, hm, kad bijai 
jo dėmesio? 

— Mane jis užknisa, nes tiesiog niekada niekada 
nebūna man geras. Rėkia ant manęs ir yra šlykštus. 
Ir niekada neduoda ramybės, visąlaik liepia eit į savo 
kambarį ruošt pamokų. Negaliu pasikviesti draugų, 
nes tai laiko švaistymas, sako jis. Privalau kalti, kal- 
ti, kalti. Pavyzdžiui, knygas, kompaktus ir skurlius 
gaunu tik kaip apdovanojimą už kalimą. Tas pats ir 
Džailsui. Ar jums aišku? 

— Taip, Sofi, — pasakė Veksfordas. — Taip, ačiū. 
Tada pasakyk man dar štai ką. Kada močiutei aiškinai 
apie savo tikruosius santykius su tėvu? Vos atvažia- 
vusi pas ją? Tą pačią dieną, tą sekmadienį? 

— Tiksliai neatsimenu, bet dar prieš Džailsui iš- 
važiuojant. Buvom visi trys - Matilda, Džailsas ir aš, 
ir Matilda paklausė, kodėl pabėgom, aš jai pasakiau, 
ir ji paklausė, ar kartais tik ne dėl ko nors, ką man 
daro tėvas. Esu girdėjus apie tokius reikalus, visąlaik 
rodo per teliką, bet man taip niekad nebuvo, tai taip 
jai ir pasakiau. 

— Tada, jei ji patikėjo, kad tavo tėvas buvo pa- 
prasčiausiai griežtas ir tik truputį tave ujo, kodėl ji 
nepaskambino jūsų tėvams ar policijai pranešti, kur 
jūs atsidūrę ar kad esate saugūs? 

Katrina atsipeikėjo purtydama galvą ir mojuoda- 
ma rankomis. Arba išsivadavo iš transo, į kurį buvo 
įėjusi. Nuleido kojas ant žemės. 

— Aš galiu atsakyti. 

Kaip kone kaskart jai pravėrus burną, pasiliejo 
ašaros. Tačiau šįkart jos neužsmaugė jai gerklės, ne- 
sprangdino, tiesiog pasirito įdubusiais skruostais. 

— Galiu pasakyti, kodėl nepranešė. Ji pasiėmė 
mano vaikus, kad man atkeršytų. Nes kai ji čia buvo 
praeitą spalį, pasakiau jai, kad daugiau neleisiu su 
jais matytis. Niekada. Na, kai jie suaugs, negalėsiu jų 
sulaikyti, bet kol gyvena čia su mumis, prileisiu prie 
jos tik per savo lavoną. 

— Gal galėtumėt paaiškinti mums, kodėl nuspren- 
dėte daugiau neleisti močiutei su jais matytis? 

— Ji žino, - Katrina bedė drebantį pirštą dukters 
link. —- Paklauskit jos. 

Veksfordas kilstelėjo Sofi klausiamai antakį. Ta 
pagiežingai iškošė: 

— Jei nori, pati ir sakyk. Už tave tavo juodų darbų 
nedarysiu. 

Katrina truktelėjo rankovę sau ant krumplių ir ja 
nusišluostė.skruostais riedančias ašaras. 

— Ji ruošėsi pabūti savaitę. Mano vyras, — tą žodį 
ji ištarė su ypatinga panieka, - pasakė, kad privalome 
ją čia kęsti savaitę. Aš nenorėjau. Ji žiūrėjo į mane iš 
aukšto, visada, nes aš neva tai ne tokia protinga kaip 
ji. Taigi, trečią jos viešnagės dieną užėjau į Sofi kam- 
barį pasakyti, kad skambino jos repetitorius, pasakyti, 
kad kitą dieną nebus pamokos, ir, kai atidariau duris, 
jos ten nebuvo, nebuvo ir Džailso kambary, visus tris 
radau pas Matildą. Visi būvo jos kambary, o Matilda 
sėdėjo ant lovos ir rūkė žolę. 

— Ponia Keriš vartojo kanapes? 

— Taigi sakau. Pradėjau rėkti — juk bet kas pradėtų. 
Pasakiau Rodžeriui ir jis tiesiog pasiuto. Bet nelau- 
kiau, ką jis darys, pasakiau jai, kad ji turi išvažiuoti, 
tučtuojau. Jau buvo vakaras, bet nebegalėjau jos pa- 
kęsti savo namuose nė minutės... 

— Verčiau jau pasakyk, ką ir Matilda sakė, ne tik 
tu, — su panieka pasakė Sofi. — Ji pasakė, kad daro 
tai, ką ir visada, kai nori atsipalaiduoti. Jei niekada 
neatsipalaiduosime, pasakė ji, susirgsime ir būsime 
pernelyg paliegę išlaikyti egzaminams. Jei norėtume 
pabandyti, tai visai nekenksminga, sakė ji, bet mums 
ji tikrai neduosianti, esanti absoliučiai tikra, kad patys 
turime begalę galimybių jos nusipirkti. Aa, tiesa, dar 
pasakė, kad tėvas yra beviltiškas šūdžius ir kad mes 
irgi greitai tapsim beviltiškais šūdžiais. 

— Baik taip šlykščiai šnekėti, — šaižiausiu balsu 
sucypė Katrina ir jau ramesniu tonu kreipėsi į Veks- 
fordą: — Aš net supakavau jos daiktus, sumečiau visus 
prabangius daikčiukus, visus jos juoduosius dizaine- 
rių skudurėlius, suverčiau į jos lagaminus ir išstačiau 
už durų. Mano vyras pasivijo ją apačioje - nors kartą 
parodė jai jos vietą. To dar nebuvau mačiusi. Buvo 
devinta vakaro. Nežinau, kur ji nakvojo, tikriausiai 
kokiame nors viešbutyje. Staiga ji užklykė ant jo: „Ne- 
žiūrėkit į mane šitaip!“ Ji buvo sena, žinau. Bet nesi- 
elgė kaip sena, elgėsi kaip narkomanė, norėjo mano 
vaikus pripratinti... | 

Sofi nykščiu parodė į motiną. 

— Ta turi omeny, kad Matilda mus paslėpė jai ker- 
šydama, ir manau, kad neklysta. 

— Tai buvo jos kerštas, - dabar jau kūkčiodama 
tarė Katrina. —- Tai buvo jos būdas man atsikeršyti. 


Jau ne pirmą kartą Veksfordas paklausė savęs, ką 
apie „šeimos vertybes“ mėgstantys gražbyliauti žmo- 
nės pasakytų tapę tokios scenos liudininkais ir išgirdę 

tokius atviravimus, kaip teko jam. Bet geriau pagal- 
vojus, ar jis Katrinos vietoje nepasielgtų lygiai taip, 
gal tik ramiau? Kas apsėdo Matildą Keriš, kad ji elgėsi 
kaip keturiskart už ją jaunesni narkotikų prekeiviai? 
Be abejo, todėl, kad pati vartojo kanapes, tikriausiai 
daugybę metų, ir nuoširdžiai tikėjo, kad jos tik ne- 
kalta atsipalaidavimo priemonė. 

Jiedu su Burdenu užlipo viršun. Po to, kai Sofi 
apibūdino savo tėvą, Veksfordas manė supratęs, kas 
tas „Piteris“ ir kas iš esmės tą vakarą atsitiko. Bet iš 
tiesų šviesą tunelio gale jis pamatė, kai ji užsispyrusi 
teigė atmintinai mokanti Matildos numerį, tada ir 
susivokė, kad visi veiksmai buvo suplanuoti dar prieš 
jiems išvykstant iš „Antrimo“. 

Jis pabeldė į Džailso kambario duris ir Dorinos 
Brius balsas paklausė, kas čia. Veksfordas pasakė ir ji 
priėjo jų atidaryti. Jos vyras sėdėjo nedideliame krės- 
le, kurį Veksfordas prisiminė matęs svetainėje, skai- 
tytą knygą pasidėjęs viršeliu į viršų ant lovos. Džailso 
religiniai reikmenys ir plakatai buvo dingę. 

Veksfordas nedelsdamas ėjo prie reikalo. 

— Pone Briusai, ar Džailsas moka vairuoti? 

Kaip ir dauguma jos amžiaus žmonių, bijodama 
teisėtvarkos, jo žmona tučtuojau puolė teisintis. 

— Sakėme jam, kad dar negavęs teisių, draudimo ir 
taip toliau nė nemėgintų vairuoti. Paaiškinome, kad 
nieko blogo, jei jis pasitreniruos senajame aerodrome, 
bet kol jam nėra septyniolikos, egzamino laikyti ne- 
galės. Ir jis suprato, ar ne, Erikai? Džailsas žinojo, kad 
nieko blogo, jei Erikas jį pamokys senajame kilimo ir 

leidimosi take, kai jis atvažiuoja pasisvečiuoti, ir kad 
vairavimą jis turi pasilaikyti tik vizitams pas mus, kad 
šitas malonumas jo laukia tik pas mus, kažkas, dėl ko 
jis tų vizitų lauktų. 

Taigi žinoma, tas Berningemo aerodromas, buvusi 
Jungtinių Valstijų bazė... 

— Važinėdavote jūsų mašina, ar ne, pone Briusai? 

— Kad jis turėtų kokios nors veiklos. Ir man pa- 
čiam patiko. Mums visiems patinka mokyti, ar ne? 
Bet drįstu teigti, kad būtų visai kitaip, jei taip reikėtų 
duoną užsidirbti. 

— Mes būtume ir Sofi išmokę, mielasis, - pasakė 
ponia Brius, — bet ji didelio entuziazmo nerodė. Ma- 
nau, kad iš tiesų nenorėjo mokytis iš poros senukų. 
Na, jūs juk galite tai suprasti, ar ne? 

- Bet žinokit, jis buvo puikus mokinys, - pasakė 
ponas Briusas. — Kaip ir visi tokio amžiaus. Džailsas 
vairuoja ne blogiau už mane, tikriausiai net geriau. 

— Klausykit, kaip jis moka pastatyti automobilį 
atbuline eiga, - tarė jo žmona. - Dar nemačiau, kad 
kas tai darytų geriau. Galėtum vairuoti Londono tak- 
si, sakiau jam, nors, žinoma, jis pasieks daug daugiau, 
ar ne? — ji pažvelgė Veksfordui į veidą. - Juk taip, ar 
ne, mielasis? 

Jis suprato. 

— Neabejoju, kad taip ir bus. 

— Išvažiuojame rytoj ir... ir Katrina važiuoja su 
mumis. Tikiuosi, kad tik laikinai. Jei atvirai, man 
Rodžeris niekuomet nepatiko, bet vis dėlto tikiuosi, 
kad jie nesusipyks galutinai. Dėl vaikų tikiuosi, kad 
iki skyrybų neprieis. 

Būtų jau antri dėl šitos bylos žlugę santykiai, pa- 
sakė Veksfordas, su Burdenu leisdamasis laiptais. Sofi 
ir jos motiną rado kaip palikę. Katrina vėl paniro į 
miegą, savo pabėgimo būseną ir vietą. Sofi sėdėjo 
įbedusi į ją akis, neperprantama veido išraiška. 

— Sakei, kad Matilda nuvežė Džailsą į stotį, - tarė 
Veksfordas. —- Kalbėjai apie Kingemo stotį? | 

— Ji nuvežė jį į Oksfordą. 

— Ir jis į Hitrou oro uostą keliavo iš Oksfordo? Ar 
jis ruošėsi skristi vietiniu reisu? 

Kurį laiką ji nepratarė nė žodžio. Paskui, pažadin- 
dama motiną, iš visų jėgų suklykė: „Nežinau!“ 


Buvo labai drėgna ir dabar jau labai tamsu, 
bežvaigždė naktis, mėnulio irgi nesimatė, nors dar 
neišmušė nė šešta vakaro. Veksfordas su Burdenu 
stovėjo po žalsvai geltona gatvės žibinto šviesa. 

— Skoto Holovėjaus tėvas vardu Piteris, —- pasakė 
Veksfordas. 

— Iš kur žinote? 

— Neprisimenu, iš kur. Žinau, ir tiek. 

— Negali būti, kad jis tas Piteris. Sofi būtų jį atpa- 
žinusi. Dėl Dievo meilės, jis beveik jų kaimynas. 

— Vis dėlto nueikim ir sužinokim apie tuos Holo- 
vėjus kiek daugiau. 

Visuotinai priimtą meilužio įvaizdį Piteris Holovė- 
jus atitiko ne daugiau, nei jo sūnus atitiks po keleto 
metų. Gana aukštas, bet kartu ir apkūnus, apskrito 
veido. Labai patogiai įsitaisęs prie židinio su tikrų 
malkų ugnimi, greta pasistatęs puodelį kažkokio 
karšto pieniško gėrimo, ant kelių pasidėjęs laikraštį, 
jis atrodė tarytum šitai būtų jo prigimtinis vaidmuo 
ir būsena. Taip puikiai jis netiktų jokiai kitai veiklai. 
Skotas su seserimis irgi buvo tame kambaryje, prie 
stalo žaidė „Monopolį“, o kai ponia Holovėj atsisėdo 
į krėslą prie nedidelio stalelio, ant kurio gulėjo žyd- 
ras mezginys, Veksfordas pasijuto patekęs į penktojo 
dešimtmečio kokio nors jaukios šeimos buities reik- 
mens reklamą. | 

Burdenas nedelsė ir perėjo tiesiai prie reikalo. 

— Pone Holovėjau, ar pažinojote Džoaną Troj as- 
meniškai? 

Žmogus kiek atsitiesė, priblokštas ir pasirengęs 
gintis. 

— Akyse nesu jos matęs. Mano žmona rūpinasi 
tokiais reikalais. 

— Kokiais reikalais? Vaikų lavinimu? 

— Taip, visais tokiais reikalais. 

dimas sustojo aiškiai Skoto valia, nes viena seserų 
rankoje vis dar laikė indelį su kauliuku, o kita atrodė 
gerokai supykusi. Dabar berniukas pasisukęs žvelgė 
į savo tėvą. 

Veksfordas griežtai paklausė: 

— Kelintą valandą atėjai pas Deidus, Skotai? 

Gerai, kad policininkai nesinešioja ginklų. Jis būtų 
su džiaugsmu nušovęs ponią Holovėj. 

— Jis jau sakė jums, kad ten nėjo, - ji čiupo savo 
mezginį ir ėmė karštligiškai judinti pirštus. —- Kiek 
kartų jis tai turi kartoti? 

— Skotai? - paklausė Veksfordas. 

Jis buvo gyvas tėvo atvaizdas. Tik ne toks storu- 
lis — kol kas. Veidas lygiai toks apskritas, akys taip 
pat mažos. Kiaulės akutės, prisiminė Veksfordas, taip 
kadaise tokias vadino. 

— Žinau, kad tikrai ėjai pas juos, Skotai. 

Berniukas atsikėlė nuo stalo. Atsistojo priešais 
Veksfordą. Gali būti, kad mokykloje, kurią jis lankė, 
vaikus mokė atsistoti, kai į juos kreipiasi mokytojas. 

— Aš neužėjau į vidų. 

— O ką darei? 

— Nuėjau ten. Vakare. Buvo — nežinau, kiek buvo 
valandų, gal devynios ar kiek anksčiau, — Skotas 
rių. Išėjau į gatvę ir nuėjau pas juos. Languose degė 
šviesa, žinojau, kad jie namie. Kieme stovėjo jos au- 
tomobilis. | 

— Kieno automobilis, Skotai? —- paklausė Burdenas. 

— Panelės Troj, Džoanos. 

— Ir pamatęs jos automobilį persigalvojai ir nu- 
sprendei nebeužeiti? Kodėl? Juk ji buvo ir tavo mo- 
kytoja, ar ne? 

Jis neatsakė, užtat paraudo. Jo veidą pamažu 
užliejo toks raudonis, kad jis tapo žalios jautienos 
spalvos. Skotas suburbėjo tarsi perpus jaunesnis 
vaikas: 

— Nes jos nekenčiau. Džiaugiuosi, kad ji negy- 
va, — ir išbėgo iš kambario, kol jo akyse susitvenkusios 
ašaros nepabiro skruostais. 


— Ji turi naują. 

Įėjusį pro duris jį pasitiko Doros žodžiai. 

— Kas turi naują ką? 

— Atleisk, nelabai aiškiai pasakiau, ar ne? Silvija 
turi naują draugą. Buvo atsivedusi čia trumpam. Jiedu 
užėjo pakeliui į (kaip čia pasakius) politinį susitikimą. 
Jame turėjo skaityti paskaitą. „Kelias į naują gyveni- 
mą“ ar kažkas panašaus. 

Veksfordas sudejavo. Sunkiai įdribo į sofos vidurį. 

— Reikia manyti, jis aukštas ir gražus, bukas ir bai- 
siai nuobodus, ar ne? Arba išgeibęs, zuikio dantimis, 
labai protingas chamas? 

— Nei tas, nei tas. Truputį panašus į Neilą. Tylus. 
Stengiasi įvertinti situaciją, manau. A, ir Pietų uni- 
versitete dėsto politologiją. 

— Kuo vardu? 

— Džonas Džeksonas. 

— Na, kažkas naujo. Bet jis ne marksistas, ką? Tik 
ne šiais laikais? Tik ne dvidešimt pirmame amžiuje? 

— Nežinau. Iš kur man žinoti? 

— Įdomu, ką pasakys Neilas, — gana liūdnai tarė 
Veksfordas. Jis tikėjosi, kad tas žmogus bus geras 
kompanionas, ne nuoboda, bus geras vaikams. Ta- 
čiau jis visuomet stengdavosi — nors jam ir ne visada 
sekėsi — nesijaudinti dėl dalykų, kurių negali pakeisti. 
Jis manė, kad dukros jį myli, bet nei jo žodžiai, nei 
veiksmai joms didelės įtakos nebeturėjo. Bet kokiuo- 
se šeimos nesutarimuose jos visada teigdavo, kad 
tėvai negali suprasti, ir kas gi galėtų sakyti, jog jos 
neteisios? 

Dora grįžo prie savo knygos. Jis vėl pasuko mintis 
prie Deidų. Jų šeimos nesutarimas buvo toli gražu ne 
įprastinis. Vienas jį nagrinėdamas jis pagalvojo, ar 
tik tai nebus pirmasis atvejis pasaulyje, kai močiutė 
supažindina savo paauglius anūkus su narkotikais. Jis 
buvo pasirengęs išteisinti Matildą — mirusią Matil- 
dą - dėl įkalčių trūkumo ir pripažinti, kad taip ji pasi- 
elgė nuoširdžiai manydama, kad tiems pervargusiems 
vaikams kanapės bus kaip gydomoji priemonė. Ji pati 
tiek ilgai jas vartojo, gal net turėjo tam medicininių 
priežasčių, pavyzdžiui, artritą, ir jų poveikis buvo ne 
tiek žalingas, kiek palengvinantis skausmą. Dabar 
jis prisiminė jai praeinant pro šalį kabinete užuodęs 
lengvą kanapių kvapą, vos vos juntamą, iš burnos. 

Kad ir kaip ten būtų, tiems vaikams kasdien prie 
mokyklos vartų siūlomi daug stipresni ir pavojingesni 
narkotikai. Žinoma, tai jokiu būdu nepateisina Matil- 
dos elgesio, ir visai nenuostabu, kad tėvai įsiuto. Katri- 
na išgrūdo ją iš namų, o sūnus palaikė savo žmoną. Be 
abejo, buvo tamsu. Greičiausiai lijo. Lindhersto kelio 
ir Kingstono parko rajone taksi pagauti neįmanoma. 

Jai turbūt teko eiti, nešinai savo lagaminais, iki pat 
taksi stotelės arba artimiausio viešbučio. Daugumą 
pagyvenusių moterų apimtų sielvartas, bet Matilda 
pagyvenusių moterų daugumai nepriklausė. Ji grei- 
čiausiai supyko, įsiuto arba, kaip, ko gero, pasakytų 
„Katrina, sužvėrėjo. Na, ji tikrai atsikeršijo. 
Aratsikeršijo ir Skotas Holovėjus? Beveik neabejo- 
tinai ne. Kaip dabar atrodė Veksfordui, jo žodžiai tik 
parodė, kad devintą valandą Džoana ir Deidų vaikai 
dar buvo namuose ir kad vienintelis šios bylos Piteris, 

Veksfordui nesulaukus progos kitą dieną pasikal- 
bėti su Burdenu, nutiko kitas dalykas. Jis sulaukė vieš- 
nios. Jis nesuprato, kaip jai apskritai pavyko pereiti 
priimamąjį, bet, matyt, taip nutiko, nes trūko dar- 
buotojų. Visi kvalifikuoti darbuotojai sirgo gripu, o jų 
vietą jį nuo visuomenės skiriančioje patalpoje užėmė 
laikinai įdarbinti žmonės. Ji įėjo, o atlydėjusi mergina 
ją pristatė kaip ponią Virdžiniją Paskal. Veksfordas 
nebuvo apie tokią girdėjęs. Jis pastebėjo — negalėjo 
nepastebėti, — kad ji yra jauna, dar ir trisdešimt ne- 
sulaukusi, ir stulbinamai graži. Neskaitant viso to — 
rafinuotų veido bruožų, ilgų rausvai auksinių plaukų, 
įspūdingų kojų ir pribloškiamos figūros, jis pastebėjo 
ir dar kai ką — gryną jos tuščio žydro žvilgsnio be- 
protybę ir be paliovos grąžomas rankas. 

"— Kuo galiu būti naudingas, ponia Paskal? 

Iškviesti sanitarus baltais chalatais su raminamųjų 
švirkštais? Ji prisėdo ant kėdės kraštelio, vėl tuoj pat 
pašoko, padėjo rankas ant Veksfordo stalo ir palinko 

prie jo. Iš burnos jai sklido kažkoks kvapas, lyg ir 
nagų lako ar kokio saldaus, bet ne alkoholinio gėri- 
mo. Balsas saldus kaip ir kvapas, tačiau trūkčiojantis 
ir nervingas. 

— Turite žinoti, jis nori, kad žinotumėt, jis ją nu- 
žudė. 

„— Kąjis nužudė, ponia Paskal, ir kas tas „jis“? 

— Ralfas. Ralfas Dženingsas, žmogus, su kuriuo aš 
susižadėjusi. Žmogus, su kuriuo buvau susižadėjusi. 

— Aa. 

— Jis slaptai su ja susitikinėjo. Jie rengė sąmokslą. 
Ruošėsi mane nužudyti, — ji ėmė drebėti. - Bet susi- 

pyko dėl to, kaip tai padaryti, i ir jis ją nužudė. 

— Džoaną Troj? | 

Vos ištaręs vardą Veksfordas pasigailėjo. Virdžini- 
ja Paskal nei tai suriaumojo kaip žvėris, nei tai kaip 
žmogus sustaugė, o paskui ėmė nepaliaujamai žviegti. 
Minutėlę jis nežinojo, ką ir daryti. Niekas neatėjo. Kai 
ja atsikratys, teks dėl to tarti vieną kitą žodelį. Tačiau 
ji liovėsi lygiai taip staiga, kaip pradėjo, ir įdribo į 
kėdę. Atrodė, kad tas priepuolis kažkaip atpalaidavo 
ir kurį laiką ji jautėsi rami. Paskui palinko virš stalo ir 
jis pažvelgė į akis, kurios atrodė žmogiškai normalios 
tik savo spalva. 

— Tą naktį jis ją nužudė, galiu įrodyti, kad jis nebu- 
vo su manimi. Galiu įrodyti bet ką. Jis pervažiavo ją 
savo mašina, suprantat. Ratai buvo ištepti jos krauju. 
Aš nuvaliau jį ir pauosčiau. Taip ir sužinojau, kad ten 
jos kraujas, jis dvokė ja, šlykščiai, vimdančiai. 

Tokiems žmonėms reikia pritarti. Ar bent jau 
kadaise taip rėkomenduodavo. Galbūt šiuolaikinėje 

psichiatrijoje tai jau nebelaikoma tiesa. Kita vertus, 
nieko blogo nenutiks. 

— O kur jis dabar? Pas jus namuose? 

— Jo nebėra. Išvažiavo. Žinojo, kad nužudysiu jį, 
jei pasiliks. Jis pervažiavo ją prie mūsų namų. Ji ėjo 
pas mane. Pas mane! - trūkčiojantis malonus balsas 
pakilo visa oktava. — Jis nužudė ją, norėdamas su- 
laikyti nuo pokalbio su manimi. Važinėjo per kūną 
pirmyn atgal, kol visa mašina išsikruvino. Kraujas, 
kraujas, kraujas! — uždainavo ji, balsas pakilo kone 
iki cypimo. — Kraujas, kraujas, kraujas! 

Va tada Veksfordas jau ir numynė pavojaus myg- 
tuką ant grindų po savo stalu. 


— Ir kas tada nutiko? — paklausė Burdenas, kai 
abu gėrė kavą. 

— Atbėgo Lyn ir dar pora uniformuotų, kurių 
anksčiau akyse nesu matęs. Viena jų moteris. Toji 
moteriškė jiems nesipriešino, bet visgi apspjaudė Lyn. 
Liepiau pakviesti Krokerį, bet budėtojai jau skambino 
daktarui Akandei. | 

— Arji visada tokia, ar tas DŽoanos reikalas per- 
pildė jos taurę? 

— Nežinau. Svarbiausias dalykas tam vargšui Dže- 
ningsui, kad jis galiausiai ją paliko. Tai jau trečia pora, 
išsiskyrusi per Deidų istoriją. 

— Labai nustebčiau, jei Džordžo ir Efės Trojų ar 
Jašubo ir Teklos Raitų būtų ketvirta. 

Veksfordas išspaudė šypseną. 

— Bet keista, ką? Manau, vienintelis išmintingas 
dalykas, kurį girdėjau sakant Katriną Deid, - kad 

kai dingsta arba nužudomas vaikas, tėvai paprastai 
išsiskiria. 

„— Atrodytų, kad tokia netektis kaip tik turėtų juos 
labiau suartinti, - pasakė Burdenas. 

— Nežinau. Ar jus suartintų? Argi jie nesitiki iš 
kito to, ko anksčiau neprireikė tikėtis? Ir tas kitas, 
visada atrodęs toks stiprus, guodžiantis ir optimistas, 
staiga pasirodo neturįs nė vienos tų savybių. Jis lygiai 
toks silpnas ir tai parodo, kad visus tuos metus jie 
gyveno iliuzijomis. 

— Galbūt, bet pakalbėti turbūt norėjote ne apie 
tai, ką? | 

— Ne, noriu pakalbėti apie Džailsą. Dabar jau gana 
aišku, kad Sofi Piterį prasimanė. Ji tikriausiai sugal- 
vojo jį per kelionę čia iš Glosteršyro. Esu tikras, kad 
Matildai apie jį nieko nesakyta. Tai ką tada Matilda 
laikė Džoanos žudiku? 

— Tas, kas nužudė Džoaną, vairavo ir automobilį. 
Kažkas jį vairavo. 

— Džailsas moka vairuoti. 

Burdenas nepasakė nieko, tik pakėlė antakius. 

— Atrodai nustebęs, bet neturėtum stebėtis. Žinai, 
kokie yra vaikai, pats tris turi. Garantuoju, kad net 
tavo mažasis kalba apie tą dieną, kai jam bus galima 
vairuoti. Visi jie beprotiškai nori vairuoti nuo tos 
dienos, kai pradeda vaikščioti. Džailsas gal ir religinis 
fanatikas, bet ne išimtis. Jo senelis išmokė jį sename 
aerodrome. 

— Turėjau nuspėti, - gailiai pasakė Burdenas. 

Vekstordas truktelėjo pečiais. 

— Iš „Antrimo“ bėgo tik jiedu — Džailsas ir Sofi. 
Sofi ir Džailsas. Ir viskas. Su negyvėle automobily- 
je. Gal bagažinėje. Ir visą laiką žinojo, kad galiausiai 
važiuos pas Matildą. Jie laikę ją „kieta“. Atsimink tą 
žolę. 

Burdenas sausai nusijuokė. 

— Turiu pasakyti, kad berniuko religija, regis, netu- 
ri didelės įtakos jo moralei. Kalbant apie mergaitę... 

— Supranti, tu juos matai šitaip, ar ne? Aš juos 
matau kaip aukas, kaip tikrus vaikelius girioje. 

— Bet šitie svarstymai mums tikrai nepadeda suži- 
noti, ką Matilda padarė su Džailsu, - šįsyk Burdenas 
išties neteko kantrybės su Veksfordu. - Turiu omeny, 
kur jis yra dabar. Kur ji išsiuntė jį? Pas kažkokį mums 
nežinomą draugą ar draugę? Kokie draugai sutiktų 
priglausti berniuką, kuris neseniai nužudė moterį... 

— Pala pala. Ar tik nenori pasakyti, kad Matilda 
žinojo, kad Džailsas nužudė Džoaną Troj? 

— Ar kad Sofi žinojo. Bet ne Sofi jį kažkur išsiuntė. 
Ir jei tam draugui ar draugei nebuvo pasakyta, kad 
Džailsas žudikas, kas buvo pasakyta? 

— Dievai žino, - pasakė Veksfordas. — Tai įvyko 
pirmadienį, o iki tos savaitės trečiadienio Džailso 
nuotrauka jau buvo visuose laikraščiuose. Jis būtų 
greitai atpažintas. 

Burdenas truktelėjo pečiais. 

— Vis dėlto tų jį priglaudusiųjų santykiai su Matil- 
da ar atsidavimas jai buvo tokie, kad jie sutiko jį pri- 
glausti. Kitaip negali būti ir jis turi būti čia. Negalėjo 
išvažiuoti iš šalies. Na, galėjo nuvažiuoti į Šetlandą, 

Normandijos salas ar Airiją, bet pas tetą Alsteryje jo 
nėra, tai kur dar Airijoje jis galėtų būti? 

Veksfordas pasisuko į jį ir įsispoksojo, bet kartu 
atrodė tarsi jo nematytų. 

— Ką pasakei? Apie Airiją? Dar kartą pasakyk. 

— Tiesiog pasakiau „Airija“. Ne, „Alsteris“. 

— Palauk sekundėlę. Niekur neik. Man ką tik šis 
tas atėjo į galvą. Gal Britanijos pilietis, gimęs Šiaurės 
Airijoje, turi kokią dvigubą pilietybę... Tuoj paskam- 
binsiu į Airijos ambasadą. 


Jis paskambino Deidui padaryti staigmenos, lygiai 
tokios, kokią prieš pusvalandį padarė Burdenui. 

— Džailsas, — paklausė jis, — ar jis turi Airijos 
pasą? 

Išgirdęs Veksfordo balsą Deidas sunkiai atsi- 
duso. 

— Tikriausiai pamiršote, kad šiandien šeštadie- 
nis? — ir nenoromis atsakė. — Na taip, turi. Mat gimė 
Šiaurės Airijoje, turi tokią teisę, o kai norėdamas įstoti 
į savo mokyklą išlaikė bendruosius egzaminus - tiesą 
sakant, puikiai, - jo vardu kreipiausi dėl Airijos paso. 
Jis jo norėjo. Dievai žino kodėl. Klausykit, gal nenorit 
pasakyti, kad šitai jis suplanavo jau prieš ketverius 
metus? 

— Tikrai vargu, pone Deidai. Tikriausiai manė, kad 
jo kada nors gali prireikti. Gaila, kad anksčiau man 
nesakėte apie tą pasą. Kodėl? 

— Todėl, kad a) apie jį pamiršau ir b) nesitikėjau, 
kad mano sūnus galėtų elgtis taip, kaip pasielgė, ir 

padaryti tai, ką padarė. Tuoj dar man pasakysite, kad 
jis nužudė tą kalę Džoaną Troj. 

Veksfordas neatsakė. 

— Pone Deidai, norėčiau, kad leistumėt apieškoti 
jūsų motinos namus. Bendradarbiaujant su Gloster- 
šyro policija. 

Veksfordo nuostabai, kitą ragelį pakėlė Sofi. Jis iš- 
girdo švelnų trakštelėjimą, o paskui jos kvėpavimą. 

— Dėl manęs ieškokit, kiek tik lenda, - pasakė 
Deidas. - Kol nepatvirtinome testamento, jis man 
dar nepriklauso. Norite, kad pakalbėčiau su motinos 
advokatais? 

Dar niekada jis nebuvo jiems toks nuolaidus. Gal 
nelaimė sušvelnino charakterį, nors Veksfordas iš pa- 
tirties žinojo, kad žmonių būdą ji pagerina retai. 

— Jei tik galėtumėt. 

— Gal galėtumėt pasakyti, ko ieškote? — sarkas- 
tiškas klausimo tonas nubraukė visą tariamą man- 
dagumą. | 

— Kalbėsiu atvirai, - pasakė Veksfordas. - Noriu 
sužinoti, kur yra jūsų sūnus. Ir toks būdas ne bloges- 
nis už kitus pradėti. 

— Ji žino, — jis irgi išgirdo kvėpavimą. — Ji žino, 
kur jis yra. 

— Nežinau! — iš visų jėgų sušuko Sofi. 

— Išlupčiau iš jos tą informaciją, tik žinau, kad už- 
sipulsite mane it žvėrys, jei nors pirštu ją paliesiu. 


Pakeliui pas Matildą, lydimas dviejų Glosteršy- 
ro policijos pareigūnų, Veksfordas tylėdamas sėdėjo 

vizito tuose namuose. Visą tą laiką, kol jis kalbėjo 
su Matilda, Sofi buvo namuose, pasislėpusi juokėsi. 
Ar galima kaltinti žmogų, kuris mano, kad, savaime 
suprantama, jokia močiutė nesuteiktų prieglobsčio 
protestuodama prieš to vaiko tėvus, prieš savo sūnų? 
Taip manė ir jis. Bet per šitiek metų jis turėjo suprasti, 
kad niekas nėra savaime suprantama. Vis dėlto vos 
prieš keletą dienų jis galvojo, kad jokia socialinė dar- 
buotoja, nuolatinė smurto namuose ir jo padarinių 
liudininkė, savanoriškai negyventų su ją mušančiu 
vyru. 

Sunkus jo atodūsis patraukė Burdeno žvilgsnį ir 
tas drąsinamai pasakė: 

— Pralinksmėkit, gal tai ir netiesa. Jau beveik at- 
važiavome. 

Matildos namai jau atrodė negyvenami, oras juose 
troškus ir pridvisęs. Labai šalta. Šildymas išjungtas, 
nors vamzdžiai gali užšalti ir pridaryti vandentiekiui 
daug žalos. Veksfordas pasakė, kad Burdenas ir vie- 
nas iš Glosteršyro pareigūnų pradėtų kratą pirma- 
me aukšte, o jiedu su kitu pareigūnu imsiąsi antro 
aukšto. 

Bėda ta, kad jis nė nenutuokė, ko ieško. Galbūt 
jis paprasčiausiai manė tą suprasiąs, kai pradės ieš- 
koti. Vienas dalykas nuvesiąs prie kito. Jo dėmesį vis 
atitraukdavo Matildos nuotraukos, kurių čia buvo 
net daugiau nei apačioje. Bent jau jam taip atrodė, 
kad jos yra Matildos, nors ir labai skyrėsi nuo tų, 
kurios jam asocijavosi su ja ir pelnė jai šlovę. Šitose, 
sukabintose ant sienos palei laiptus, matėsi miestas 
su didele gotikine katedra, puošiama dviejų vienodų 

smailių, tas pats miestas, pavaizduotas jo praeitą kartą 
pastebėtame paveiksle prie durų. Tarp jų — sepijos 
atspalvio nuotrauka, tarytum ir to paties miesto, tik 
šįsyk toji katedra buvo su apvaliais kupolais. 

Jis tik švaistė laiką. Nuėjo į pagrindinį miegamąjį, 
tą, kuriame miegodavo Matilda. Pirmiausia apžiūrėjo 
drabužių spintą, paltų ir švarkų kišenes, o ten nieko 
neradęs - rašomojo stalo ir aukštos komodos stalčius. 
Laiškų Matilda Keriš nelaikė. Jei ten ir būta kokių ne- 
apmokėtų sąskaitų, banko išklotinių, čekių knygelių, 
draudimo polisų ir kitokių šiuolaikinio popierizmo 
apraiškų, viskas pašalinta, be abejo, advokatų kontoros 
ir testamento, apie kurį kalbėjo Rodžeris Deidas, vyk- 
dytojų. Veksfordas pamanė dar niekada neapžiūrinėjęs 
tokio tuščio rašomojo stalo. Dokumentų skyreliuose 
gulėjo keturi tušinukai ir parkeris, ir dar tas senovinis 
skystis, rašalas, tamsiai mėlyname buteliuke. 

Abiejose drabužių spintose ir komodose viskas 
tvarkinga, sukabinti ir sulankstyti drabužiai, juodos 
šilkinės kojinės, jokių senos ponios frivoliškumų, kaip 
antai, levandų maišelių ar džiovintų rožių žiedlapių. 
Viršutiniame stalčiuje kremai ir losjonai, bet jokių 
makiažo priemonių. Matilda Keriš neabejotinai nu- 
sprendė, kad sulaukus tokio amžiaus lūpdažiai ir vokų 
šešėliai turi visam laikui keliauti užmarštin. Nežinia 
kas jį privertė atidaryti indelį su užrašu „drėkinamasis 
kremas . Galbūt tik tai, kad tokiu apibraižytu dang- 
teliu ir apsitrynusia etikete jis atrodė ilgai naudotas. 
Atsukęs dangtelį suprato žiūrįs į rudus rupokus mil- 
telius. Dėl kvapo neapsiriksi. Unikalesnio ir išskirti- 
nesnio kvapo nebūna. Cannabis sativa. 


387 


Ką gi, kitaip ir būti negalėjo. Jo radinys tik padėjo 
patvirtinti, ką jau sakė Deidai. Apatiniame stalčiuje 
jis rado vieną daiktą, drauge su kanapėmis jam pa- 
sakiusį, kad vis dėlto Matilda buvo žmogiška: storą 
švelnių juodų plaukų uodegą, aiškiai nukirptą dar 
supinta kasa. Kieno gi jie? Sofi? Šarlotės? Bet Sofi 
plaukai rudi, o Šarlotės šviesoki. Pats sau nusišypsojęs 
Vekstordas nusprendė, kad jie bus ne kieno kito kaip 
pačios Matildos. Nukirpti, matyt, prieš šešiasdešimt 
ar septyniasdešimt metų ir visą tą laiką laikyti. Juk 
plaukai neyra, nedūla, išlieka dantims sutrupant ir 
nagams virstant dulkėmis... 

Perėjęs prie jos knygų, Veksfordas iškart susido- 
mėjo jų turiniu. Jį visuomet stebino, kad pareigūnas 
gali atlikti tokią paiešką ir, pervertęs knygos lapus ir 
ją papurtęs, ja nebesidomėti ir nesmalsauti, apie ką 
ji ar kas ją parašė. Bet taip nutikdavo dažnai, lygiai 
kaip dažnai jis tuo ir stebėdavosi. Jokių vertingų ar in- 
kriminuojančių dokumentų tose knygose nebūta. Be 
šiuolaikinių knygų, jis aptiko ir Kobeto „Kaimiškas 
keliones“, ir Gilberto Vaito „Selborno gamtos istoriją“. 
Dar keletą Tesidžerio knygų, Kingleiko „Eothen“ ir 
T. E. Lorenso „Septynias išminties kolonas“. Greta 
jos, visai ne vietoje, buvo vaikiška knyga su katinu iš 
animacinio filmuko ant viršelio ir pavadinimu kaž- 
kokia nesuprantama kalba. | 
“Jis patraukė į svečių miegamuosius. Viename jų 
Glosteršyro pareigūnas iš stalčiaus kruopščiai traukė 
įvairias smulkmenas - šukas, keletą atvirukų, magne- 
tofono kasetę, kažkokio „nemokamai“ kosmetikos 
firmų dalijamo kremo tūbelę — ir krovė jas ant ko- 

modos viršaus. Lentynose sukrautose knygose, kaip ir 
šeimininkės miegamajame, neaptikta jokių vertingų 
ar inkriminuojančių dokumentų ar nuotraukų; kny- 
gos daugiausia kelioninės. Tarp puslapių ieškodamas 
kokio popierėlio ar atviruko, jis ėmė traukti jas iš 
lentynos, bet vėl pagavo save, kaip visuomet tokiose 
situacijose, įdėmiai jas apžiūrinėjant ir skaitinėjant 
ištraukas. | | 

Fotoaparatai su juostelėmis neabejotinai buvo 
apačioje. Jei dar dirbo, Matilda tikriausiai jau buvo 
įsigijusi ne tik senąjį patikimąjį juostinį, ar kaip jis ten 
vadinasi, bet ir skaitmeninį fotoaparatą. Ko jis tikė- 
josi iš šitos komodos? Tikriausiai kokio nors lobio, 
kurio nerado rašomajame stale. Bet čia nebuvo nieko. 
Apatiniai drabužiai, trys poros pėdkelnių, nenešiotų, 
vis dar permatomoje pakuotėje. Kelnių kostiumėlius 
vilkėdavusi Matilda juk mūvėtų kojines. Ir štai jos čia, 
daugybė porų, kone visos plono juodo šilko. Apa- 
čioje Burdenas rado fotoaparatus. Jiems ir trikojams 
skirta atskira spinta. Bet iš tiesų tai tiek jie ir terado, 
neskaitant adresų knygelės, kurios daugybė puslapių 
buvo kone tušti. Jis susidomėjęs peržiūrėjo nemažai 
telefono numerių, kurių kodai rodė juos esant kitose 
šalyse. Užsienyje Matilda turėjo daugiau draugų nei 
čia, bet turėtų būti ir lengvesnis būdas, nei perskam- 
binti visais tais numeriais... 


Šįkart, kad ir kaip jis pavargęs, teks nuvykti pas 
juos į namus. Telefono skambutis netiks. Ženklai, 
kad namie nėra moterų — vargu ar Sofi skaitosi, - jau 
akivaizdūs. Du likę gyventojai valgė parsineštą gatavą 

maistą, svetainėje voliojosi jo likučiai, aliuminio foli- 
jos dėžutės, sviestinis popierius, plastikiniai maišeliai, 
tvyrojo stiprus aštrus kvapas. Rodžeriui Deidui iš 
burnos trenkė česnakais ir tikka masala. 

Kiek atsitraukdamas, Veksfordas pasakė Sofi: 

— Tavo močiutės namuose yra vaikiška knyga kaž- 
kuria skandinavų kalba ir keletas nuotraukų, aiškiai 
jos pačios fotografuotų, kažkokio miesto, atrodytų, 
kažkur šiaurės Europoje. Ar gali man ką nors apie 
tai papasakoti? 

— Aš nežinojau, — atsakė Sofi ir jis ja patikėjo. — 
Akyse nemačiau tos knygos ir į tas nuotraukas dė- 
mesio neatkreipiau. 

— Ta kalba, —- pasakė Deidas, - tikriausiai švedų. 
Mano patėvis, kaip tikriausiai turiu jį vadinti, gyvena 
Švedijoje. Jo beveik nepažįstu. Esu sutikęs tik kartą. 
Jie susituokė tenai ir anksčiau mano motina ten va- 
žiuodavo porą kartų per metus, bet nustojo, kai jai 
sukako septyniasdešimt penkeri. Ką aš Žinau, gal jie 
jau ir išsiskyrę. 

Veksfordas pamėgino įsivaizduoti situaciją, kai 
žmogus nepažįsta savo motinos vyro ir nežino, ar 
ji išsituokusi, ar ne, pamėgino, bet jam nepavyko. 
Tačiau Deidu jis tikėjo. Tipiška situacija. Tikriausiai 
lygiai taip beviltiška klausti jo, kur Švedijoje, bet pa- 
mėginęs jis nieko nepraras. 

— Sakiau jums. Maniau, kad aiškiai. Tą žmogų 
mačiau tik kartą. Žinau tik tiek, kad jis yra Filipas 
Trentas — Keriš yra mano motinos mergautinė pa- 
vardė — ir kad kažkuriuo metu jis buvo universiteto 
lektorius ar kaip tai vadinasi. 

— Jo nebuvo jūsų motinos laidotuvėse. 

— Jei norite pasakyti, kad jam niekas nepranešė, 
klystate — kaip visada. Sesuo bandė jam prisiskam- 
binti, o paskui parašė elektroninį laišką. Ar šis pasiekė 
jį, tikrai nežinau. Tikriausiai jis tiesiog nepasivargino 
atvažiuoti. Gal ir pats jau miręs. 


Iš Šarlotės Makalister jam tepavyko išgirsti jos at- 
sakiklio pranešimą. Jis pasvarstė, ar nepaieškojus jos 
vyro, to „aukšto rango Karališkosios Alsterio policijos 
pareigūno, bet paskui nusprendė, kad internetas bus 
paprastesnis būdas. Kuris nors protingas kompiuteri- 
ninkas darbe tikrai galės rasti Filipą Trentą. Pats, jis 
žinojo, nesugebėsiąs. Tegalėjo iš enciklopedijos per- 
skaityti Švedijos universitetų pavadinimus. Stokhol- 
mo, Upsalos, Lundo... Informatiką baigusi mergina 
pasakė, kad sudėtinga nebus, tik leido suprasti, kad 
turėdama tokį talentą ji galėtų nuveikti šį tą geriau, 
ir vėl ėmėsi tvarkyti tinklalapius. | 

Jis patraukė namų link. Pavakarieniaus, išklausys 
naujausias žinias apie naująjį Silvijos draugą - ir tik 
tebūnie šįkart tos žinios linksmos ir teikiančios vil- 
čių — ir sugrįš pasiimti paieškos rezultatų. Lijo smul- 
kus lietutis, kone rūkas, greičiau drėgnas nei šlapias, 
tik vos vos pasunkinantis kvėpavimą. Pakeliui pamatė 
Tabitą Vinter, susisupusią į neperšlampamą apsiaustą, 
nešiojančią vakarinius laikraščius, kaip tik sukančią iš 
Kingstono parko gatvės į jo. Didelį raudoną plastikinį 
maišą su laikraščiais ji stūmė, regis, parduotuvės ve- 
žimėlyje. Žmonių siluetus tas lietus slėpė ne blogiau 

už rūką, jie panėšėjo į vaiduokliškas figūras sugedusio 
televizoriaus ekrane. 

Veksfordas jau buvo visai arti mergaitės, kai pa- 
matė, kad tai visai ne mergaitė, o pats laikraštininkas. 
„Labas vakaras“, — pasakė jis. Iš pradžių tas jo nepa- 
žino, paskui susivokė. 

— O, labas vakaras. Tik nelabai labas, ar ne? 

- — Kas nutiko Tabitai? 

— Išėjusi į smuiko pamoką. Neradau nieko,-kas 
galėtų išnešioti. 

— Jei turite minutėlę, - pasakė Veksfordas, —- no- 
rėčiau jūsų šio to paklausti. Ar prisimenate praeitos 
liepos išpažinties susirinkimą? Buvote jame? 

— Žinoma, buvau. 

Įdomu matyti, kaip, kalbai vos pasukus nuo že- 
miškų dalykų prie Amžinosios Evangelijos bažnyčios, 
Kenetas „Hobabas“ Vinteris iš paprasto malonaus 
prekeivio tapo reikšmingu ir pasipūtusiu veikėju. 

— Aš visuomet dalyvauju svarbiuose bažnyčios 
renginiuose. Atsiminkite, aš juk vyresnysis. | 

— Taip, taigi, gal galite pasakyti man, kaip Džailsas 
Deidas tą vakarą nuvyko į Šv. Jono Pasingemą ir kaip 
grįžo į Kingsmarką? 

— Kokiu transportu, turite omeny? Tiesą pasakius, 
galiu, nes pats padėjau. Nuvežti berniukui nebuvo 
jokio automobilio. Supraskite, daugelis mūsų narių į 
susirinkimą važiavo tiesiai iš savo darboviečių. Cūri- 
šadajaus Viltono žmona lydėjo jį traukiniu iš Kings- 
marko į Pasingemo parką, o iš ten taksi į Pasingemo 
dvarą. Atgal grįžo mano automobiliu, vairavau aš, dar 
važiavo mano žmona ir Nūnas Palmeris su savąja. 

— Arjis buvo nusiminęs? Susijaudinęs? 

— Kas? Džailsas Deidas? Nieko panašaus. Jis buvo 
laimingas ir atsipalaidavęs. Galima sakyti, kunku- 
liavo. 

— Tikrai? Jis buvo ką tik išpažinęs savo nuodė- 
mes. Jam turėjo būti kiek gėda, o ką jau kalbėti apie, 
na, nesmagumą, kai visa bendruomenė skanduoja 
ir gieda. | 

— Nieko panašaus, — pakartojo Vinteris, šįkart 
mandagiai. - Žmonės jaučiasi išsivalę ir išsilaisvinę. 
Tai tam tikra Dievo suteikta psichoanalizės dovana. 
Džailsas pirmą kartą gyvenime pasijuto laisvas, kaip 
ir visi žmonės, susitikę su Dievu po apsivalymo. 

— Ačiū, - atsakė Veksfordas. — Labai man padėjote. 
Pasinaudosiu proga paimti savo laikraštį. Nereikės 
jums nešti. 

Vinteris šypsodamasis šlapia pirštine apmau- 
ta ranka ištiesė „Kingsmarko vakarines naujienas“. 
„Ką gi, tuomet labos nakties“, - jis vėl tapo normalus 
žmogus. 

Veksfordas patraukė namo, įsivaizduodamas, kaip 
važiuodamas automobiliu namo jautėsi Džailsas Dei- 
das. Jam turbūt teko kažką išpažinti, ko gero, kokius 
nevykusius pasitenkinimo nesuteikusius seksualinius 
penkiolikamečio nuotykius, dar turbūt prisipažino 
paauglystėje iš bravūros apsivogęs parduotuvėje ir 
surūkęs vieną kitą ikimatildinę suktinukę. Paskui, 
iškart po stūgaujančios minios „šūksnių ir giesmių“, 
jam teko važiuoti namo įspraustam tarp Palmerių ir 
žiūrėti į tvirtybės kupinas Vinterių nugaras. Ir vis dėl- 
to jis dar ir „kunkuliavo“? Šitas šnekamosios kalbos, 

kuria Veksfordas tiesiog bjaurėjosi, žodis čia atrodė 
itin nederamas. Galbūt kiti automobilio keleiviai jį 
puolė sveikinti ir įvarė jam kažkokią beprotišką eufo- 
riją? Tik toks paaiškinimas jam atrodė įmanomas. 
Dar prieš aštuonias jis sugrįžo į kontorą ir nepraė- 
jus nė penkioms minutėms toji kompiuterininkė įėjo 
nešina keliais A4 formato lapais, kuriuose jis aiškiai 
matė tekstą iš interneto puslapio. | 
Filipas Trentas nebuvo miręs, dargi labai gyvas, ir 
gyveno Upsaloje. Adresų knygelėje jo pavardės nebu- 
vo. Tikriausiai niekas nerašytų savojo vyro telefono 
į savo užrašinę, kad ir kaip atskirai gyventų ar būtų 
susvetimėję. Ji turėjo jį mokėti atmintinai. 


25 skyrius 


Matyt, jo laukia ledas ir sniegas tame kone toliausia- 
me šiaurinio pasaulio krašto taške. Tikriausiai reikia 
manyti, kad dėl tos komandiruotės jam pasisekė. Už- 
sienio kelionės policijos pareigūnus paprastai džiu- 
gina papildomomis pajamomis — tik jis gana nedė- 
kingai manė, kad kovo mėnesį smagiau būtų vykti 
į Italiją ar Graikiją. Pavyzdžiui, ten, kur kitą dieną 
dviejų savaičių atostogų išvažiuoja Burdenas, - į Is- 
panijos pietus. 

Tačiau teks važiuoti į Švediją. Jam pavyko, ga- 
liausiai, pasikalbėti su Filipu Trentu. Ir po to vieno 
trumpučio pokalbio telefonu jis suprato, Vaino žo- 
džiais tariant, „pataikęs į dešimtuką“. Trentas kalbėjo 
panašia anglų kalba kaip ponas Šendas-Gibas, buvęs 
Pasingemo dvaro šeimininkas, bet Trento kalboje dar 
girdėjosi lengvutė užsienietiška intonacija, ne akcen- 
tas, - anglų kalba jam neabejotinai gimtoji, - o tokia 
vos juntama melodija, atsiradusi nuolat kalbant skan- 
dinavų kalba. Jis prisipažino, visiškai nesigėdydamas 
ir nejausdamas jokios kaltės, kad Džailsas Deidas 
yra pas jį, jo namuose Fjordingene, viename Upsa- 
los miesto rajonų. „Ketvirtis pinigo“ viduramžiais, 
maloniai paaiškino jis, nors jo niekas ir neklausė, ir 

Veksfordas pagalvojo apie „Žiedų valdovą“ ir hobitų 
šalį, kur vietovės vadinosi tokiais vardais. 

— O taip, pone Veksfordai, jis čia nuo gruodžio 
pradžios. Drauge maloniai praleidome Kalėdas. Mie- 
las berniukas. Apmaudu tik dėl to fanatiškumo, bet 
nemanau, kad jam tai grėstų ateity. 

Tikrai? 

— Jį reikia parvežti namo, profesoriau Trentai. 

Dalykiška, puikia anglų kalba kalbėjusi moteris 
jam anksčiau paaiškino, koks Trento mokslo laips- 
nis ir tai, kad jis anksčiau buvo Upsalos universiteto 
Austroazijos kalbų (kad ir ką tai reikštų) katedros 
vadovas, ir kad dabar, nors jau seniai sulaukęs še- 
šiasdešimt penkerių ir išėjęs į pensiją, jis, kaip vienas 
garbingiausių akademikų, universitete turėjo kabine- 
tą savo moksliniams darbams. 

— Tikiuosi, suprasite, kad man sunku keliauti. Be 
to, esu pernelyg užsiėmęs, turiu parašyti mokslinį 
darbą. Pavyzdžiui, khmerų, perų ir stiengų kalbų tyri- 
mai vis dar yra ankstyvosios stadijos, o tai lingvistams 
nepadeda; taip yra dėl karo, siaubusio Kambodžą tokį 
ilgą laiką, — iš jo kalbos galima buvo pamanyti, kad 
poveikis kalboms, kuriomis kalba tenykščiai žmonės, 
yra vienintelis karo padarinys. - Gal galėtumėt ką 
nors atsiųsti? | 

— Manau atvažiuoti pats, — dvejodamas atsakė 
Veksfordas. | 

— Tikrai? Šiuo metu mus džiugina gana malonus 
oras. Gaiviai vėsus. Siūlyčiau apsistoti viešbutyje „Lin- 
nė“. Iš jo atsiveria puikus vaizdas į Linėjaus parką. 

Padėjęs ragelį Veksfordas atsivertė enciklopediją 
paieškoti Australazijos kalbų ir aptiko, kad jų ten de- 
šimtys, jei ne šimtai, daugiausia jomis kalbama Piet- 
ryčių Azijoje ir Rytų Indijoje. Daug žinių jis neįgijo, 
tačiau jam pavyko susieti khmerų kalbą su raudo- 
naisiais khmerais. Įrašas apie Upsalą buvo kur kas 
naudingesnis. Iš ten kilęs ne tik botanikas Linėjus, bet 
ir Celsijus, tas temperatūros skalės kūrėjas, Ingmaras 
Bergmanas ir Dagas Hamarskioldas, antrasis Jung- 
tinių Tautų generalinis sekretorius, o Strindbergas, 
pasirodo, mokėsi Trento universitete. Įdomu, pamanė 
jis, ką Trentas turėjo omeny sakydamas „gana malo- 
nus oras“. Bent jau nelis... 


Hitrou oro uoste jis užėjo į knygyną ir ėmė len- 
tynose ieškoti, ką paskaičius lėktuve. Vadovą po Šve- 
diją jis jau turėjo. Be to, neieškojo kelionių knygos, 
tik kokios nors grožinės ar negrožinės knygos, kuri 
spontaniškai jį sudomintų. Didžiulei nuostabai, tarp 
„klasikos“ jis aptiko ploną knygelę, apie kurią niekad 
negirdėjęs - Meri Volstonkraft „Gyvenimas Švedijoje, 
Norvegijoje ir Danijoje“. Pats sau prisipažindamas 
nesusidūręs su jokiais Meri Šeli motinos darbais, ne- 
skaitant „Moterų teisių gynimo, ją nusipirko. 

Lėktuvas turėjo kilti penktą. Diena pasitaikė švel- 
ni, labai drėgna ir ūkanota. Nebelijo jau nuo praeito 
vakaro, tačiau Veksfordas susiieškojo savo žieminį 
paltą, labai seną tvido vargšiuką, keletą metų nevilkė- 
tą, lietpalčių nukonkuruotą. Atsisėdęs į savo sėdynę 
užsimetė jį ant kojų ir atsivertė knygą. Nelaimė, Meri 
Volstonkraft Norvegijoje ir Danijoje praleido daugiau 

laiko nei Švedijoje, o būdama ten, lankėsi tik Getebor- 
ge ir pačiuose pačiuose vakaruose. Veksfordo viltis, 
kad ji nupieš jam aštuonioliktojo amžiaus pabaigos 
Upsalos vaizdą, greitai išblėso. Šiaip ar taip, šiandien 
jis būtų visai kitoks, kaip ir autorės pasmerktasis rū- 
kytos mėsos ir sūdytos žuvies racionas bei blyški ir 
niūri žmonių išvaizda. Be abejo, skurdo nebėra nė 
kvapo, bet galbūt, vylėsi jis, išliko „tas jų manierų 
mandagumo laipsnis“. 

Veksfordas nusprendė traukti tiesiai į viešbutį 
„Linnė“, o su Džailsu ir profesoriumi Trentu susitik- 
ti rytoj iš pat ryto. Upsalos policija dabar jau žinojo 
viską apie Džailsą, todėl tas neturėjo jokios galimybės 
vėl išgaruoti. Veksfordas buvo ant popierėlio užrašęs 
viešbutis „Linnė“, Upsala, bet taksistas Arlandos oro 
uoste angliškai mokėjo pakankamai gerai, kad supras- 
tų Vekstordo nurodymus. 

Buvo tamsu. Jie važiavo plačiu tiesiu keliu pro miš- 
kus, regis, eglių ir beržų. Namai, kuriuos jis matė ar 
gų stilių, tai pastatyti iš vienodų medžiagų — apkalti 
raudonai dažytomis lentomis, tamsiai pilkais stogais. 
Paskui tolimo miesto šviesose prieš jį didingai iški- 
lo milžiniška katedra ant kalvos, juodas siluetas, dvi 
vienodos smailės dūrė į žvilgantį žvaigždėtą mėlyną 
dangų. Matildos mecotinte katedra buvo su apvaliais 
kupolais. Gotikinės smailės matyti tik labai senose nuo- 
traukose. Jam tai buvo neaišku, nebent ten būta visai ne 
Upsalos, bet kokio kito šiaurės Europos miesto. 

Didžiulė pilis ant kitos kalvos, šviesūs pastatai, 
srauni tamsi upė. Jis išlipo iš taksi, vairuotojas kantriai 

atsirinko jo kronas. Gana keista, bet Veksfordas pajuto 
galintis pasitikėti, kad tas žmogus jo neapgaus, o to 
tikrai negalėtum pasakyti apie visas pasaulio vietas. 
Trumpai perėjus lauku, geliantis šaltis persmelkė jį iki 
kaulų smegenų. Bet viešbutyje „Linnė“ buvo maloniai 
šilta. Visi kalbėjo angliškai, visi buvo mandagūs, malo- 
nūs ir profesionalūs. Kambarys labai paprastas, blan- 
kus, tuštokas, tačiau jame buvo visko, ko tik jam galėtų 
prireikti. Iš čiaupų liejosi verdančiai karštas vanduo. 
Veksfordas pavalgė lėktuve, todėl dabar nejuto alkio. 
Kiek jaudindamasis, pasinaudojęs viešbučio telefono 
instrukcija, jis surinko Filipo Trento numerį. Užuot 
prapliupęs švediškai, Trento balsas atsiliepė: „Alio?“ 

Veksfordas pasisakė atvykęs, jie pasimatysią rytoj 
pusę dešimtos, kaip ir susitarta anksčiau. Trentas, 
nesmagiai atitikdamas išsiblaškiusio profesoriaus ste- 
reotipą, net tiek, kad jo manieros atrodė apsimestinės, 
pasirodo, pamiršo, kas toks Veksfordas. Veksfordas 
nenustebtų, jei tas būtų jį pasveikinęs kokiu „va“, „tin 
ar „ho, kuria nors Australazijos kalba, apie kurių 
egzistavimą neseniai sužinojęs. Tačiau Trentas, neaiš- 
kiai sumurmėjęs, kad jam pačiam vertėtų „nusileisti 
ant žemės, pranešė, kad pusė dešimtos jam „tiks“. 
Tokiu metu kavos paprastai būdavę. Jis leido suprasti 
gyvenąs restorane. 

— Mano namas yra ant Ostraūgatan ir Gamla Tor- 
get kampo. Jums tai reikštų „Rytų gatvės“ ir „Seno- 
sios aikštės“. Daugiau ar mažiau, — daugiau ar mažiau 
reikštų pavadinimus ar daugiau ar mažiau namo vie- 
tą? — Jis prie upės. Žemėlapio galite paprašyti vieš- 

Atrodė, kad jo vizitas Filipo Trento absoliučiai ne- 
domino. Ilgai pastovėjęs po karštu dušu, Veksfordas 
atsigulė. Tačiau gatvėje buvo triukšmingiau, nei jis 
manė būsiant. Kadangi miesto būta švaraus, šalto ir 
rūstaus, gyventojų nedaug, jis tikėjosi visiškos tylos. 
Tačiau jį pasiekė jaunimo balsai ir muzika, kažkas 
kažką nuspyrė į lietvamzdį, garsiai užsivedė motocik- 
las ir jis prisiminė, kad tai universitetų miestas, se- 
niausias Švedijoje, jos Oksfordas, ir vienas seniausių 
Europoje, vis dėlto pilnas šiuolaikinio jaunimo. At- 
sisėdęs lovoje jis skaitė Meri Volstonkraft aprašymą 
apie švediškų skyrybų paprastumą ir Švedijos mies- 
telių pranašumą, palyginti su panašiais miesteliais 
Velse ir vakarų Prancūzijoje. Galiausiai garsai lauke 
nutilo ir jis užmigo. 

Rytas išaušo šaltas iš šviesus. Bet kurgi sniegas? 
„Jau daugelį metų jo nematėme, — pasakė ne vieną 
kalbą mokanti pusryčius paduodanti ar, tiksliau, sve- 
čiams vietas prie stalų nurodanti mergina. - Mus, 
kaip ir visą pasaulį, veikia globalinis atšilimas.“ Ir 
rūsčiai, žvelgdama Veksfordui į akis, pridūrė: „Ar 
žinote, kad Švedijos aplinkosaugos duomenys yra 
geriausi pasaulyje?“ 

Jis pagarbiai atsakė džiaugiąsis tą girdėdamas. 
Mergina sugrįžo prie jo stalelio nešina miesto žemė- 
lapiu, kurį ji gavo jam iš registratūros. „Štai. Fjordin- 
genas. Nelabai didelis, viską rasite labai lengvai.“ 

Vis dar buvo anksti. Jis nukako į „Ketvirtį pinigo“ 
ir staiga atsidūrė tokioje vietoje, kokios gyvenime ne- 
buvo matęs. Negali sakyti, kad čia trūko šiuolaikinių 
vakarietiškų būtinybių. Toli gražu. Staiga jis suvokė, 

kaip tai keista, kokia tai daugiau nei vienprasmiška 
atgaiva matyti naujausių modelių automobilius, inter- 
neto kavinę, kompaktinių diskų parduotuvę, madingai 
apsirengusias moteris, eismą reguliuojantį policinin- 
ką dailia uniforma, bet drauge uosti gryną krištolinį 
orą, neužterštą ir švarų. Yra ir modernių pastatų, ta- 
čiau dauguma aštuonioliktojo amžiaus, geltoni, balti 
ir rusvi, švediškojo baroko. Jei Meri Volstonkraft būtų 
čia vaikštinėjusi, jie jau būtų čia stovėję. Nedaug au- 
tomobilių, ir žmonių nedaug. Žingsniuodamas link 
Linėjaus parko jis prisiminė, kad šioje didelėje šalyje 
tik aštuoni milijonai gyventojų, o Volstonkraft laikais 
apskritai būta mažiau nei trys. 

Iš tikrųjų jam tik magėjo įžengti į parką ar pa- 
žvelgti į jį pro tvorą, nes išvakarėse prieš išvykstant 
jis greitai pasiskaitinėjo apie Linėjų ir jo keliones 
po pasaulį ieškant naujų augalų rūšių. Metų laikas 
ne pats geriausias, nebent būtum augalų mėgėjas ir 
specialistas, viskas dar miegojo, laukė vėlesnio pa- 
vasario už tą, kuriuo džiaugėsi Anglija. Jis pagalvojo 
apie vargšą savąjį sodą, beširdžio lietaus permerktą. 
Jei tiesa, kad šitos tautos aplinkosaugos duomenys 
geriausi pasaulyje, ar josios protingas apdairumas 
apsaugos ją nuo būsimų stichinių nelaimių? 

Buvo devinta valanda. Veksfordas išgirdo suskam- 
busius varpus, tarytum jie kabėtų tiesiai jam virš gal- 
vos, skardų valandas mušančio laikrodžio gausmą. 
Paspartinęs žingsnį, jis patraukė to garso link ir, pa- 
statams pasitraukus, priešais jį atsivėrė panorama — 
didžiulė ant kalvelės iškilusi katedra. Jis atsiminė 
prieš metų metus skaitytas eilutes, nežinia kada ir 

kur, bet tikrai iš Hanso Anderseno, kuris, apsilan- 
kęs šiame mieste, pasakojo apie „akmenines rankas į 
dangų keliančią“ katedrą. Tiksliai taip ir yra, pamanė 
jis, nutylant paskutiniam devintos dūžiui. Domkyr- 
ka buvo raudonos ir pilkos spalvos, dvasininkiškai 
pilkos, tamsios ir griežtos, milžiniška, didinga ir, jo 
įsivaizdavimu, visai kitokia nei kitos jam žinomos 
katedros. Anglišką gotiką priminė tik jos tiesios lini- 
jos ir smailios arkos. Išvydus ją angliškosios katedros 
atrodė jaukios. Greta jos — universiteto pastatai, Odi- 
no giraitė, o iškilęs aukštai virš jų — didžiulis pilies 
bastionas su dviem cilindriniais bokštais, dengtais 
apvaliais švino stogais. Jis žvelgė į paveikslą, Matildos 
Keriš pasikabintą prie savo laiptų, net dangus buvo 
toks pats, blyškus, vilnytas pasaulio galo fonas, tik jos 
mecotinte katedros smailės buvo apvalūs kupolai... 

Per anksti keliauti pas žmogų, buvusį jos vyru. Jis 
priėjo modernią, bjauroką parduotuvių gatvę, tokią, 
kokių labiausiai nekentė Anglijos miestuose, tokios 
architektūros, kuri niekam nepatinka, bet prie kurios 
priprantama; paskui, atsukęs jai nugarą, išvydo upę. 
Vadinasi ji Fyris, srauni jos srovė dalija miestą pusiau. 
Ledo šaltumo, žvilganti tamsiai mėlyna, mažos jos 
bangelės, rodosi, paskubomis, kliuvomis veržėsi link 
vieno tilto, paskui prie kito ir dar kito. Stovėdamas 
ant pastarojo jis džiaugėsi savo tvido paltu ir paste- 
bėjo, kad visi apsivilkę kur kas šilčiau nei Kingsmar- 
ke. Šalikai, kepurės ir aukštaauliai batai saugojo juos 
nuo aštraus it durklas vėjo ir ledinio oro gėlimo. Jis 
stebėjo, kaip jo paties kvapas kyla rūku. 

Būtų malonu vasarą pasivaikščioti šia krantine, 
pro mažutes parduotuvėles ir kavinukes, stebėti lai- 
velius. Kada ta vasara čia ateina? Tikriausiai, pamanė 
jis, gegužę ar birželį. Vakarine upės puse jis nuėjo 
iki kito tilto ir pažvelgęs į kitą krantą suvokė priėjęs 
savo tikslą. Pagal žemėlapį kitoje upės pusėje ir buvo 
Gamla Torget, o į ją įsiliejanti krantinės gatvė - Ost- 
raūgatan. Vadinasi, ochros spalvos namas, triaukštis, 
paprastais langais paprastame fasade su funkcionalio- 
mis langinėmis, ir bus Trento. Dabar langinės buvo 
praviros, blausioje saulėje blizgėjo stiklas. Durys, kaip 
ir langinės, dažytos baltai. Joks švedų architektas, pa- 
manė jis, nešvaistė nei laiko, nei pinigų butaforinėms 
namų puošmenoms, dėl to čia atrodė taiku, ramu, 
giedra, nors gal kiek atšiauru. Katedros laikrodžiui 
išmušus pusę dešimtos, jis perėjo tiltą ir paskambino 
į profesoriaus Trento duris. 

Atidarys pats Trentas, pagalvojo jis, arba kas nors, 
kas galėtų būti laikomas šios šaltakraujės ir progresy- 
vios tautos tarno profesijos atstovu, gal pusės dešim- 
tos kavos virėjas, o galjauna mergina kaip toji griežta 
viešbučio „Linnė“ padavėja. Buvo labai netikėta stoti 
akis į akį priešais šešiolikametį jaunuolį, tamsaus gy- 
mio, nepaprastai aukštą, bet kone trapaus paaugliško 
lieknumo. 

— Eilipas pasakė, kad turėčiau jums atidaryti, — 
tarė Džailsas Deidas. - Turiu galvoje, jis pasakė, kad 
jums atidaryti turėčiau būtent aš, o ne kas kitas. 

26 skyrius 


Šiluma viduje Veksfordo jau nenustebino, tačiau jis 
tikrai nesitikėjo aštuonioliktojo amžiaus interjero ir 
ankstyvosios Viktorijos epochos baldų, baltos ir mė- 
lynos spalvų, su žvilgančiais paauksinimais. Viskas 
stulbinamai ir itin neakademiškai švaru. Berniukas 
daugiau nekalbėjo. Jis išvaizdus, taisyklingų bruožų, 
tamsiai mėlynų akių ir vešlių tamsių plaukų, kurie, 
Veksfordo įsivaizdavimu, nekliudomai augo tris mė- 
nesius, — toks aplaidumas jam tikriausiai leistas pir- 
mąsyk. Jis palydėjo Veksfordą į svetainę, kuri užėmė 
visą pirmą namo aukštą. Kone pirmas dalykas, į kurį 
Veksfordas atkreipė dėmesį, — pilna knygų spinta, 
tokia pat kaip ir Matildos, tik knygų su beuodege kate 
ant viršelio čia daugiau. Pelle Svanslės, perskaitė jis 
ant nugarėlės, net nebandydamas ištarti. Dar daugiau 
rafinuotų šviesių baldų, kampe - lubas siekianti baltų 
paauksuotų porceliano koklių krosnis, pro fasadinius 
langus matosi upė, nedidelis plikas sodelis —- pro už- 
pakalinius. . 
Netrukus prie jų prisijungė senyvas Žmogus, 
aukštas ir kone toks pat liesas kaip Džailsas. Galbūt 
kadaise, prieš kokį pusę amžiaus, jis ir atrodė kaip 
Džailsas, - plaukai vis dar vešlūs, tik dabar jau gerokai 
pražilę. Veido išraiška ne tiek sudirgusio, kiek susi- 

rūpinusio ir išsiblaškiųsio žmogaus. Buvo akivaizdu, 
kad šias aplinkybes jis laikė iš esmės nesikeičiančio 
mokslininko gyvenimo trikdymu. 

— Taigi, taip, labas rytas, - pasakė jis savuoju Šen- 
do-Gibo balsu. - Prašom dėl šito nesijaudinti. Šįryt į 
universitetą neinu. Nesijauskite, tarytum jums, hm, 
reikėtų pasiskubinti, — pastarąjį žodį jis ištarė tarsi 
vartotų kažkokį siaubingą šiuolaikinį slengą. Veksfor- 
das suprato turįs reikalą su tokiu egocentriku, kuris 
nuoširdžiai manė, kad aplinkiniams negali rūpėti nie- 
kas kitas, tikjo patogumas. - Neskubėkite. Prisėskite. 
Ak jūs jau sėdite, taigi. 

Jis pasisuko į Džailsą ir kreipėsi į jį, reikia manyti, 
švediškai, o Džailsas atsakė ta pačia kalba. Veksfordui 
Trentas pasakė: 

— Švedų kalbą labai lengva išmokti. Visas skandi- 
navų kalbas lengva. Vieni niekai. Linksniai, žinoma, 
yra, bet visiškai logiški — ne taip kaip kai kuriose kal- 
bose, kurias galėčiau įvardyti, - Veksfordas nusigan- 
do, kad jis taip ir padarys ir dar pateiks pavyzdžių, 
tačiau Trentas pratęsė švedų kalbos temą. — Pats pa- 
gavau — ak, prieš visą šimtą metų — per kokį mėnesį. 
Džailsui reikia kiek daugiau laiko. Pagalvojau, kad 
būnant čia jam reikia kuo nors užsiimti. Savaime su- 
prantama, užtikrinau, kad jo lavinimas tęstųsi — ir ne 
tik būtent šia konkrečia linkme. 

Jis kalbėjo, tarsi Džailso praleistos pamokos būtų 
vienintelis visiems kiek didesnį rūpestį keliantis jo 
pabėgimo aspektas. Trumpam Veksfordui atėmė 
žadą. Tačiau sugrįžus Džailsui, nešinam padėklu su 

kavinuku, puodeliais ir lėkštutėmis, jis kreipėsi į 
berniuką: 

— Džailsai, šiandien po pietų ruošiuosi grįžti į 
Jungtinę Karalystę pusės trečios reisu į Hitrou oro 
uostą ir turiu bilietą ir tau. Tikiuosi, kad grįši su ma- 
nimi. 

Jis tikėjosi ir vieno ar abiejų prieštaravimo. Bet 
Džailsas tik atsakė: 

— Taip, važiuosiu, - jis įpylė kavos ir padavė Veks- 
fordui puodelį ir ąsotėlį su pienu. - Žinau, kad man 
teks grįžti. Visada žinojau, kad kada nors teks. 

Trentas žvelgė pro langą, ne apsimesdamas taktiš- 
ku ar nerūpestingu, bet todėl, kad aiškiai mąstė visai 
apie kitką, gal kokią palaunginę sintaksę. Berniukas 
pakėlė akis, pažvelgė tiesiai į Veksfordą ir jo veidas 
keistai subliūško, tarytum subyrėjo ar aptirpo, kaip 
būna prieš paplūstant ašaromis. 

— Važiuosiu su jumis, - pasakė jis. Didelėmis pa- 
stangomis jo veidas atsigavo, ašaros nepabiro. - Kaip 
mano sesuo? 

— Gerai, - negerai, bet ką Veksfordas dar galėjo 
atsakyti? Šiuo metu tik ne tai, kad jų motina ją pali- 
ko. Karšta kava jį atgaivino ir prabudino, jis nukrei- 
pė savo dėmesį į namų šeimininką. — Gal galėtumėt 
man pasakyti, profesoriau Trentai, kas jus apsėdo, kad 
Džailsui suteikėte prieglobstį? Ką sau galvojote, jūs, 
tokio amžiaus atsakingas žmogus, gerbiamas moks- 
lininkas? Nejau nepagalvojote apie savo pilietines 
pareigas, jau nekalbant apie ką kita? 

— „Apsėdo' mane, - šypsodamasis tarė Trentas. — 
Man patinka. Kai buvau jaunas, kartais pagalvodavau, 

kaip būtų nuostabu būti ko nors apsėstam. Turiu gal- 
voje, kokios nors dvasios. Ar, pavyzdžiui, tai suteiktų 
kalbų dovaną? Įsivaizduokite, staiga jus apdovanoja 
sugebėjimu kalbėti hetitų kalba, — pamatęs priblokštą 
Džailso veidą, jis nutilo. - Ak, liaukis, Džailsai, jau 
metei visas tas fundamentalistines nesąmones, žinai, 
kad metei. Pats man tą gana dažnai kartojai. Puikiai 
žinai, kad neįmanoma būti apsėstam demono, gauni 
kalbų dovaną ar ne. 

— Anksčiau maniau, - pasakė Džailsas, - kad Džo- 
ana tikrai buvo apsėsta demono. Man sakė, kad būtent 
demonas verčia žmones taip elgtis, — jis nepaaiški- 
no, kas taip „sakė“, bet buvo aišku, kad jis kalba apie 
amžinuosius evangeliečius. - Dar sakė, kad manyje 
tūnojo demonas, vertęs mane daryti tai, ką dariau. 

— Dabar jau būsi protingesnis, juk esi toks išsila- 
vinęs jaunuolis. 

Veksfordas pamanė, kad šias kalbas metas baigti. 

— Profesoriau Trentai, jūs neatsakėte į mano klau- 
simus. 

— Nejaugi? Tikrai? Kokie ten tie klausimai? Ak 
taip, kažkas apie mano pilietinę pareigą nesuteikti 
prieglobsčio pabėgusiems nusikaltėliams. Na, aš nie- 
kada negalvojau turįs tokią pilietinę pareigą, o Džail- 
sas ne nusikaltėlis. Ką tik pats taip pasakėte, — jis 
pasileido kalbėti švediškai ir Džailsas linktelėjo. - Be 
to, nesu ir itin atsakingas, manęs nė kiek nedomina 
teisė ar politika ar, jei jau apie tai prakalbome, religija. 
Visuomet maniau, kad man visiškai pakanka veiklos 
narpliojant kalbų, kuriomis kalba septyni milijonai 
žmonių, problemas. . 


407 


Vėl išgirdęs nesuprantamą kreipimąsi į Džailsą, 
Veksfordas neišlaikė ir irzliai tarė: 

— Prašom nekalbėti švediškai. Jei nesiliausite, 
man teks prašyti su Džailsu pasikalbėti vienam. Ga- 
liu taip elgtis, jam jau šešiolika. Kaip suprantu, jūsų 
velionė žmona paskambino jums ir paprašė priimti 
Džailsą? 

— Taip, tiesa, — kiek draugiškiau atsakė Trentas. — 
Vargšė Matilda. Ji žinojo, kad dėl jos padarysiu viską, 
išskyrus gyvenimą Jungtinėje Didžiosios Britanijos ir 
Šiaurės Airijos Karalystėje, - jis dirbtinai nusipurtė. — 
Žinojo, kad esu būtent tas, kuris suteiks prieglobstį 
bėgančiajam nuo teisingumo. Be to, mano namų šei- 
mininkė persikraustė į Umeo ir aš pamaniau, kad kurį 
laiką Džailsas galės gana neblogai ją pakeisti. Aš, kad 
ir kaip būtų keista, ir pats gana neblogai tvarkausi, bet 
šiokios tokios pagalbos man reikia. Turiu pasakyti, 
kad ilgainiui smarkokai prisirišau prie šito berniuko. 
Jis atlikdavo vieną kitą darbą buityje, sulakstydavo 
su reikalais, tvarkėsi su patalyne ir kava — štai tau 
zeugmos pavyzdys, ar ne, Džailsai? 

Džailsas nusišypsojo. 

— Ne. Taip būtų, jei sakytumėt „tvarkėsi su netvar- 
ka ir kava“. Jūsiškė yra silepsė. 

— Ne visai taip, bet dabar nesigilinsime, — atsakė 
Trentas. — Būčiau kur kas nelaimingesnis, inspek- 
toriau, jei Matilda man būtų atsiuntusi kvailį. At- 
likti buities darbai vargu ar kompensuotų protinių 
sugebėjimų trūkumą. Ar artėju prie jūsų problemų 
sprendimo? 

Veksfordas neatsakė. Suprato, kad šitai tęsti be- 
prasmiška. Be to, ką gi jis darytų iš Trento išgavęs kokį 
prisipažinimą? Prašytų jo ekstradicijos? Idiotiška jau 
pati mintis. Galbūt jis tik siekė to gana niekingo tiks- 
lo, keršto. Kol kas dar tos minties neatsisakydamas, 
Veksfordas paklausė: 

— Juk žinote, pone Trentai, kad jūsų žmona mirė? 

Išgirdęs tuos žodžius Džailsas nusuko veidą, o 
Trentas tik pasakė: 

— O taip, aš žinojau. Matildos dukra man pasakė. 
Gal ir būčiau atvažiavęs į laidotuves - nesakau, kad 
man laidotuvės patinka, — net jei tai ir reikštų dieną 
su pasibaisėtinais Džailso tėvais, bet juk negalėjau čia 
palikti Džailso vieno. Negana to, buvau ką tik pasie- 
kęs lemiamą savo mokslinio darbo apie ankstyvąjį 
perų kalbos paplitimą tašką, o tai, mano įsitikinimu, 
galima vadinti perversmu. 

— Neklausiu jūsų Matildos motyvo. Turiu omeny, 
kad prašė jūsų priimti Džailsą. Žinau, koks jis. 

Džailsas klausiamai pažvelgė į Veksfordą, bet tas 
daugiau neaiškino. 

— Keliavai su airišku pasu, — pasakė jis. — Prieš 
išvykdamas iš namų kartu su Sofi, paskambinai Matil- 
dai žinodamas, kad ji jums padės, ir ji pasiūlė pasiimti 
airišką pasą, o britišką palikti namie - kad apkvailin- 
tumėt policiją? Aš teisus? 

Džailsas linktelėjo. 

— Kas atsitiko Matildai? 

— Insultas, - atsakė Veksfordas. — Su ja buvo Sofi. Ji 
pas ją gyveno visą tą laiką. Sofi paskambino pagalbos 

tarnybai, o tada, savaime suprantama, jai teko pasi- 
duoti. Nieko nebeliko. 

— Reikėjo mums iškart taip daryti, ar ne? Turiu 
omeny, skambinti pagalbos tarnybai, - atsakymo jam 
nereikėjo. Žinojo, ką pasakytų Veksfordas, ką pasa- 
kytų visi. — Galvojau, kad niekas manimi nepatikės. 
Pagalvos, ką pagalvojo ir Matilda, ir tikrai nebus to- 
kie — tokie supratingi. 

— Galėsi man papasakoti lėktuve, — pasakė Veks- 
fordas. — Dabar verčiau susidėk daiktus. Važiuosime 
į oro uostą, prieš tai ko nors užkąsime. 

Beveik visą tą laiką Trentas pratylėjo. Dabar atsi- 
suko ir įbedė akis, šaltas ir mėlynas kaip Fyrio upė, 
iš pradžių į Veksfordą, paskui į berniuką ir ties juo 
žvilgsnis sustojo. | 

— Jei būčiau žinojęs, kad užtruksime taip trumpai, 
nebūčiau keitęs savo dienotvarkės, — kone girdėjosi, 
kaip kalbą žymintys brūkšniai suskamba po paskutinių 
jo sakinio žodžių. - Manau, kad galiu keliauti į univer- 
sitetą dabar, kol neiššvaistyta dar daugiau laiko. 

— Aš sugrįšiu, — entuziastingai tarė berniukas. — 
Juk žinote, kaip kalbėjome. Po dvejų metų sugrįšiu čia 
mokytis universitete, — po šito stojo tyla ir jis pažvelgė 
į Veksfordą. - Juk galėsiu, ką? 

— Tikėkimės, — atsakė Veksfordas. Jis pasisuko į 
Trentą. - Sakykite man štai ką. Čionykštė katedra yra 
su dviem gotiškomis smailėmis. Kai ją pastatė ketu- 
rioliktajame amžiuje, ji ir turėjo būti su smailėmis. 
Tačiau ponios Keriš namuose mačiau aštuonioliktojo 
ir devynioliktojo amžiaus tos pačios katedros graviū- 
ras, bet ten ji su apvaliais kupolais. Kodėl? 

Atrodė, kad Trentui didžiai nuobodu ir drauge 
tokie klausimai jį vargina. 

— Ak, čia buvo milžiniškas gaisras ir abu bokš- 
tai nukrito ar panašiai, tada buvo uždėti tie apvalūs 
daiktai, o paskui devynioliktojo amžiaus pabaigoje jie 
išėjo iš mados, juos nugriovė ir vėl uždėjo gotikines 
smailes. Absurdas. 

— Ar galėčiau... - Džailsas kreipėsi į jį, — ar galė- 
čiau pasiimti vieną Pelle? Tarsi kokį suvenyrą? 

— Ak, pasiimk, pasiimk, - irzliai atsakė Trentas. — 
O dabar, jei man atleistumėt... 

Oro uosto neapmuitintų prekių parduotuvėje, gal- 
vodamas apie kalėdinius Burdeno patarimus, Veksfor- 
das nupirko Dorai kvepalų. Džailsas išgėrė skardinę 
kolos, o Veksfordas, be didelio entuziazmo, nediduką 
ir labai brangų buteliuką gazuoto vandens. Džailsas 
buvo prislėgtas ir tylus, aiškiai bijojo grįžti namo ir 
nenorėjo išvažiuoti iš jį priėmusios šalies. Jis nos- 
talgiškai žvelgė pro oro uosto langus į išsidriekusias 
Upsalos leno lygumas. | 

Lėktuvas vėlavo, bet tik dvidešimt minučių. Veks- 
fordas leido Džailsui sėstis prie lango. Jiems kylant 
kitoje perėjimo pusėje sėdinti moteris persižegnojo, 
Veksfordui pasirodė, kiek susigėdusi. Šitai irgi paste- 
bėjęs, Džailsas prabilo pirmąsyk nuo to, kai jie prisi- 
segė saugos diržus: 

— Visa tai aš mečiau. 

— Visa ką? — Veksfordas manė žinąs, bet vis tiek 
norėjo paklausti. 

— Jūs tai vadintumėt fundamentalizmu, - Džailsas 
susiraukė. - Amžinąją Evangeliją, visus tuos dalykus. 

Tai, kas nutiko, mane išgydė. Aš galvojau - galvojau, 
kad jie yra, na, kaip jie ir sakė, geri. Norėjau būti geras. 
Turiu omeny - pačia plačiausia prasme - ar supran- 
tate, ką noriu pasakyti? 

— Manau, kad taip. 

— Matote, mane vimdo žmonių elgesys — turiu 
omeny mano amžiaus žmonių. Mano sesuo tokia da- 
rosi. Tas seksas ir jų vartojami žodžiai ir kaip jie - jie 
tyčiojasi iš visko, kas susiję su religija, morale ir pana- 
šiai. Tos šlykštynės per televiziją, kalbu apie komedi- 
nius serialus ir panašiai. Ir aš galvojau - galvojau, kad 
noriu būti kuo toliau nuo viso to, būti švarus. 

Iš bažnyčios, į kurią ėjau, nieko doro. Kalbu apie 
Šv. Petro. Regis, kad parapijiečiai patys nežino, kuo 
tiki ir ko nori. Tie Amžinosios Evangelijos žmonės 
atrodė tokie užtikrinti. Jiems egzistuoja tik vienas 
kelias, reikėjo tik daryti, ką jie sako, ir viskas tau bus 
gerai. Tai man ir patiko. Suprantat? 

— Galbūt. Kam tau reikėjo tos knygos? 

— „Pelle Svanslės“? Svanslės reiškia „beuodegis“. 
Tai vaikiškos knygos apie katiną ir jo draugus, visi jie 
gyvena Ejordingene, netoli nuo ten, kur gyvenau aš. 
Norėjau turėti ką nors, kas man tai primintų. 

— Taip. Tau ten patiko, ar ne? O dabar kodėl gi tau 
nepapasakojus man, kas nutiko tą savaitgalį, kai pas 
jus buvo Džoana? Girdėjau tavo sesers versiją, bet 
didžioji jos dalis yra netiesa. 

— Ji visąlaik meluoja. Bet dėl to ji nekalta. 

— Dabar aš noriu išgirsti teisybę, Džailsai. 

Lėktuvas pradėjo važiuoti kilimo taku, iš pradžių 
lėtai, paskui greičiau, kapitonas paliepė įgulai susėsti 

prieš kilimą. Jis sklandžiai pakilo į orą, iš mėlyno 
dangaus į mėlyną dangų, nes debesų, pro kuriuos 
reikėtų prasibrauti, nebuvo. 

— Papasakosiu jums teisybę, - pasakė Džailsas. — 
Jau seniai tą noriu padaryti, bet aš — aš bijojau, - kai 
jis pasuko galvą pažvelgti į Veksfordą, veidas buvo 
pabalęs ir desperatiškos išraiškos. —- Turite manimi 
patikėti. Aš tikrai nenužudžiau Džoanos. Nieko jai 
nepadariau, visiškai nieko. 

— Aš žinau, - atsakė Veksfordas. - Žinojau dar 
prieš sužinodamas, kur esi. 

— Atrodo, nemažai žmonių išsisuks nuo bausmės, — 
subambėjo vyriausiojo konsteblio pavaduotojas. 

— Nesakyčiau šitaip, pone, — energingai atsakė 
Veksfordas. — Turime vieną kaltinimą žmogžudyste, 
dar vieną už informacijos apie mirtį slėpimą ir dar 
vieną už policijos laiko švaistymą. Net jei berniukas 
negaus daugiau nei lygtinai ir viešųjų darbų, teis- 
tumas iš jo biografijos neišnyks visą gyvenimą. La- 
bai abejoju, pavyzdžiui, ar Švedijos valdžia leis jam 
įvažiuoti į šalį mokytis Upsalos universitete, o to jis 
norėtų. 

— Ir vadini šitai bausme? 

— Jam tai bus bausmė. Jo sesers bausmė bus ta, kad 
jai teks ir toliau gyventi su tėvu. 

Jis pateikė Džeimsui Fribornui savo ataskaitą ir 
smulkiai ją paaiškino. Dabar laikas susitikti sa Burde- 
nu ir informuoti jį. Žinoma, balandžio vakaras buvo 
drėgnas, laukai apie Kingsmarką permirkę, bet ne po 
vandeniu. Iš tos vietos, kur Veksfordas ėjo Centrine 
gatve „Alyvos ir balandžio“ link, į geltoną debesuotą 
saulėlydį panirusios pievos atrodė tiesiog nuosta- 
biai šviežiai žalios. Priėjęs posūkį į Karalienės gatvę, 
Veksfordas padarė lankstą. Jį apėmė smalsumas, ir, 
žinoma, spaudos krautuvėlė, paprastai dirbanti iki 

20 valandos, buvo uždaryta, duryse skelbimas „dėl 
techninių kliūčių . Gal tai ženklas, gal tai puiki proga 
liautis skaičius tą absurdišką anachronizmą, provin- 
cijos vakarinį laikraštį. Kam jo reikia? Ir vis dėlto, jei 
jis užsidarytų, daug žmonių prarastų darbus, o apy- 
linkėse yra ir kitų spaudos krautuvėlių, kurios galėtų 
jį platinti... | 
Dėl tokio nuklydimo į šoną jis kiek pavėlavo. Bur- 
denas jau sėdėjo jų „kampelyje“, nedideliame galinia- 
me kambarėlyje, bet pagrindinis baras iš jo lengvai 
pasiekiamas ir, kaip Veksfordas dažnai sakydavo, tai 
vienintelė viešbučio gėrimo zona, kurioje negroja 
muzika, nėra žaidimo automatų, maisto ir vaikų. 
Nėra ir plakatų, klausiančių, ar nenorėtum tapti mi- 
lijonieriumi, sudalyvauti vietinėje čia vykstančioje 
televizijos žaidimo versijoje, nei virvės traukimo var- 
žybų ar aiškiaregių šunų konkurso, pramogų, kadai- 
se priskirtinų tik „Žiurkei ir Morkai“, o dabar jau 
rengiamų visame mieste ir visų geidžiamų, reklamų. 
„Kampelis“, kur Burdenas stovėjo nugara į didžiulę 
ugnį nedideliame židiny, buvo labai mažas kamba- 
rys su rudo medžio apdaila ir rudomis tapetuotomis 
sienomis, ant kurių kabėjo labai tamsūs paveikslai, 
lyg ir medžioklės tematikos. Bent jau kiek galima 
įžiūrėti prietemoje, ten būta pėsčių gyvūnų ir raitų 
vyrų, kurie kažką vijosi pro papartynus, gervuogynus 
ir erškėtynus. Jei keletą metų šiame kambary niekas 
daug ir nerūkė, buvo laikai, kai rūkyta daug. Kadangi 
„Alyvos ir balandžio“ baro patalpų niekuomet ne- 
remontavo, tikriausiai neremontavo nuo pat dvide- 
šimtojo amžiaus pradžios, keleto milijonų cigarečių 

dūmai įsigėrė į kadaise kremines lubas kaip tamsios 
raudonmedžio spalvos dėmės. 

Visi „kampelio“ baldai - pora stalų ir šešios kėdės. 
Ant stalo arčiau žindinio jau stovėjo du bokalai alaus, 
padėta keletas pakelių bulvių traškučių ir dubenėlis 
su anakardžio riešutais. Nežmoniškai, bet ne nemalo- 
niai karšta. Burdenas, smarkiai įdegęs per atostogas, 
vilkėjo vieną savo savaitgalio ansamblių — tvido kos- 
tiumas, karamelės spalvos marškiniai ir kaklaraištis, 
kaip tyčia lygiai tokios spalvos kaip tos lubos. 

— Vėl lyja, - pasakė Veksfordas. 

— Tikiuosi, turėsite daugiau pasakyti nei šitai. 

Veksfordas atsisėdo. 

- Drįstu teigti, pamanysi, kad per daug. Čia malo- 
nu, ar ne? Tylu. Ramu. Įdomu, ar tai bus Suvienytosios 
Evangelijos bažnyčios pabaiga. Tikriausiai, bent jau 
kuriam laikui, — jis mauktelėjo alaus, pagalvojo, gal 
atsiplėšti pakelį traškučių, bet atsidusęs persigalvo- 
jo. - Visąlaik manėme, kad ši byla sukosi apie Deidų 
vaikus, bet tai netiesa. Ne visai. Jie tiesiog tapo tos by- 
los įkaitais. Viskas nutiko dėl konflikto tarp amžinųjų 
evangeliečių ir Džoanos Troj — ar, tiksliau, žmonių 
kaip Džoana Troj plačiausia prasme. 

— Ką tai reiškia? 

— Paaiškinsiu. Būta vieno amžinųjų evangeliečių 
aspekto, apie kurį žinojome, bet kuriam per apsilei- 
dimą neskyrėme pelnytos svarbos: jų aršumas dėl 
„Sskaistybės“. Man derėjo į šitai labiau atkreipti dėme- 
sį, nes būtent ją Jašubas Raitas paminėjo kaip vieną 
svarbiausių jų bažnyčios tikslų. Jis kalbėjo apie kažką, 
ką pavadino „vidine švara“, o man kilo tik vienintelė 

asociacija - „Andrewso kepenų druskos, kurios, jei 
kartais būtum per jaunas apie jas žinoti, buvo vaistas 
nuo vidurių užkietėjimo, kai buvau vaikas. „Vidinė 
švara buvo jų reklaminis šūkis. Turbūt todėl ir neat- 
kreipiau jokio dėmesio, kad tai ir amžinųjų evange- 
liečių šūkis. Tik jie kalba ne apie tai, kas šiais laikais 
vadinama toksinų iš kūno valymu, jie kalba apie sek- 
sualinę švarą, skaistybę. Neskaistybė —- pirmoji nuo- 
dėmė, apie kurią naujieji atsivertėliai turėjo atvirai 
kalbėti, kai juos atveždavo į išpažinties susirinkimą. 

„— Neįsivaizduoju, - pasakė Burdenas sėsdamas, — 
kad šiuo atžvilgiu Džailsas Deidas turėjo ką išpažinti. 
Jam buvo tik penkiolika. 

— Tąsyk klysti. Šį bei tą jis tai kuopelei šiuolaikinių 
šventųjų, ar kuo jie ten save laiko, atskleidė. Bet apie jį 
pakalbėsim vėliau, dabar grįžkim prie pačių amžinųjų 
evangeliečių. Kaip daugybė tokių fundamentalistų, 
jų pernelyg nejaudino kitos nuodėmės, tokie daly- 
kai, kuriuos mudu su tavimi tikriausiai vadintume 
nuodėmėmis, jei turėtume polinkį į religiją. Kalbu 
apie smurtą, prievartą, kūno sužalojimą, žiaurumą, 
vagystes, melą ir paprasčiausią negailestingumą, bet 
šitie dalykai jiems netrukdo. Iš Džailso pasakojimo 
galima aiškiai numanyti, kad jie netoleruotų nė vie- 
no, kuris drįstų švaistyti jų laiką prisipažindamas 
mušąs žmoną ir neprižiūrįs savo vaikų. Jiems rūpi tik 
seksas, priešvedybinis ir nesantuokinis seksas, sangu- 
liavimas ir svetimavimas, be to, jų požiūriu, dažniausiai 
dėl to yra kaltos moterys su savo vilionėmis, jie apie 
tai galvoja panašiai kaip ankstyvosios Romos katalikų 
bažnyčios tėvai ar kokio nors modernaus amerikietiš- 

ko kulto nariai. Anot Džailso, jų požiūriu, seksas turi 
būti tik santuokoje, ir tai ne per dažniausiai. Idealiu 
atveju jis turėtų likti tik vaikams pradėti. 

Burdenas linktelėjo. 

— Aišku, bet kaip su tuo susijęs Džailsas? 

— Dabar pereikime prie Džoanos Troj. Iš pirmo 
žvilgsnio Džoana buvo visiškai normali mergina, pro- 
tinga, talentinga, malonios išvaizdos, gera mokytoja 
ir potencialiai sėkmės lydimas žmogus, turintis pras- 
mingą gyvenimą priešaky. 

— Ką norite tuo pasakyti? 

Veksfordas pažvelgė pro langą, plakamą lietaus, 
lauke gilėjančią tamsą. Raštuoto aksomo užuolaidos 
atrodė taip, tarytum jų niekas nebūtų judinęs nuo tos 
dienos, kai jas pakabino ant raudonmedžio karnizo 
prieš trisdešimt ar keturiasdešimt metų. Jis atsistojo ir 
truktelėjo jas, paleisdamas debesis tabaku trenkiančių 
dulkių. Užtraukęs jas, pamatė per metų metus sudū- 
lėjusias vietas, peršviečiamus nelygius plyšius. Jiedu 
abu nusijuokė. 

— Norėjau tik paslėpti oro vaizdą, - pasakė Veks- 
fordas ir kiek patylėjęs pridūrė: — Klausei, ką noriu 
tuo pasakyti. Kai Džoana buvo paauglė, ją traukė jos 
bendraamžiai, kaip ir daugumą jos amžiaus paauglių. 
Penkiolikos ji prarado motiną. Niekada nesužinosi- 
me, ką jai tai reiškė, ir aš ne psichologas, bet spėčiau, 
kad ta netektis ją labai traumavo, ypač turint galvoje, 
kad jos vienintelis likęs tėvas — tas nuobodus senas 
tauškalius Džordžas Trojus - buvo ne supratingesnis 
už blusą. Gal to padariniai ir privertė ją sugrįžti į 
vaikystę ir vaikų draugiją, nors ji pati jau nebebuvo 

vaikas. Galbūt nieko panašaus nebūtų įvykę, jei ji būtų 
turėjusi brolių. 

Pirmas nutikimas, arba pirmas, apie kurį žinome, 
buvo tas incidentas mokykloje su Liudoviku Braunu. 
Jis buvo jaunesnis už ją, tikriausiai dar lytiškai nesu- 
brendęs ir, kai Džoana ėmė stengtis su juo suartėti, 
jis išsigando ir atstūmė ją. Ji pasielgė taip, kaip tuo 
metu temokėjo, - ėmė su juo kovoti. Jis mat, kaip čia 
pasakius, jos nemyli — tai ji primuša jį. Į tai Džoana 
sudėjo viską - kerštą, pyktį ir atstūmimo nuoskaudą. 
Padarinius žinome. Jo mirtis, nelaimingas atsitiki- 
mas, galima sakyti, nesusijęs su šita byla. 

Tikriausiai Džoana turėjo santykių ir su kitais 
berniukais, kai kurie buvo visai neblogi, bet, kai ji 
darėsi vis vyresnė, o berniukų amžius nesikeitė, jie 
taip ir liko vos pasiekę ar peržengę paauglystės ribą, 
jos skonis ėmė atrodyti nenormalus. Bet trauma, su- 
kelta motinos mirties, kai jai buvo šešiolika, įkalino 
ją paauglystėje. 

Burdenas įsikišo. 

— Norite pasakyti, kad Džoana Troj buvo pedofilė? 

— Matyt, kad taip. Apie pedofilus galvojame kaip 
apie vyrus, o jų aukos būna berniukai ir mergaitės. 
Atrodo, kad vyresnės moterys, kurias traukia jauni 
berniukai, kažkaip į tą kategoriją netinka, iš esmės, 
manau, todėl, kad dauguma vyrų, kai jiems toks da- 
lykas papasakojamas, dažniausiai tik suurzgia ir pa- 
sigaili, jog jiems šitaip nenutiko. 

Burdenas nutaisė grimasą su kreiva šypsenėle. 

— Nesiruošiau to sakyti, bet čia yra prasmės. Juk 
žinote mane, manote, kad aš truputį šventeiva, bet 

net aš neįsivaizduoju penkiolikamečio berniuko su 
visu jo šniokščiančiu testosteronu, kuris pasakytų 
„ne“ gražiai dešimt ar dvylika metų už jį vyresnei 
moteriai. 

— Verčiau jau įsivaizduok, Maikai, nes taip ir atsi- 
tiko. Tik tarkim, kad septyniolika metų vyresnei. Bet 
pradžioj apie Džoanos santuoką. Kai ji susipažino su 
Ralfu Dženingsu, jam buvo kiek per dvidešimt, bet jis 
atrodė gerokai jaunesnis. Tokie jau būna tie labai švie- 
saus gymio žmonės. Nelaimei, jie atitinkamai greičiau 
ir sensta. Manau, Džoana galvojo, kad Dženingsas 
gali būti jos išsigelbėjimas. Jis buvo pasyvus su viskuo 
sutinkantis žmogus, bet gana protingas, potencialiai 
galintis daug uždirbti, jie turėjo daug bendra. Galbūt, 
jei ji gyvens su juo, jos nebetrauks dešimt metų jau- 
nesni berniukai. Juk, šiaip ar taip, šitas jos polinkis 
ne šiaip koks menkas nepatogumas, o lygiai toks pat 
neteisėtas kaip ir pusamžio vyro, bendraujančio su 
paaugliais berniukais ir mergaitėmis. 

— Bet, jos nelaimei, Dženingsas ėmė plikti. Jo 
veidas paraudo. Buitis sugadino berniukišką figūrą. 
Seksas jau buvo ne tik nebe toks įdomus kaip anks- 
čiau, jis tapo nemalonus. Santuoka žlugo. Bet Džo- 
ana pasiliko Kingsmarke ir dar savo prestižiniame 
darbe — Haldono Finčo mokykloje. Užuot valdžiusi 
savo potraukį keturiolikamečiams ar penkiolikame- 
čiams berniukams, ji liovėsi valdyti savo emocijas, 
kaip dažnai nutinka žmonėms, kai baigiasi jų ilgalai- 
kiai santykiai, — Veksfordas nutilo ir pagalvojo apie 
Silviją, klausdamas savęs, kiek dar bus vyrų, kol jos 
gyvenimas sėkmingai susiklostys. - Geresnės vietos 

moteriai pedofilei ir būti negali, ar ne? — tęsė jis. — 
Mišri mokykla, kur ji mokė tokio amžiaus vaikus, 
kokie jai labiausiai patinka. Be to, jos padėtis buvo 
kur kas palankesnė už jos kolegų vyrų, nes mergaitės, 
kurias išprievartauja ar bent jau suvilioja, yra kur kas 
dažniau linkusios skųstis nei berniukai, pirmąkart 
pasidžiaugę seksu. 

Deimonas Vimbornas nesiskundė. Jis būtų su 
džiaugsmu tęsęs santykius su Džoana dar mėnesius, 
jei ne metus. Tu kalbi apie testosteroną, bet pamirš- 
tame idealistinį aspektą, pamirštame, kaip berniukai 
yra linkę garbinti ir kelti garbinamąjį į padanges. Dei- 
monas buvo įsimylėjęs Džoaną, „kad ir ką tai reikštų“, 
kaip pasakė Dženingsas ir dar vienas svarbesnis žmo- 
gus. Bet labai liūdna, kad kai kuriuos žmones sekso 
partneris labiausiai atstumia, kai juos įsimyli. Tai at- 
stūmė Džoaną ir jos jausmai Deimonui atšalo — iki 
nulio. Bet tam tikra prasme ji vis dar buvo paauglė ir 
visada būtų likusi tokia. Savo bendraamžiams - ir ki- 
tiems — paaugliai yra atšiaurūs ir tiesiai šviesiai sako, 
ką galvoja. Ji jam labai aiškiai, tikriausiai šiurkščiai, 
pasakė, kad jis nebedomina. Mes neteisingai cituoja- 
me itin populiarų aforizmą ir sakome: „Nėra pragare 
didesnio pykčio už pažemintos moters įniršį.“ Bet 
išties jis skamba taip: „Šiame pasaulyje nėra didesnės 
neapykantos už tą, kurią pagimdo meilė. Ir nėra bai- 
sesnio pragaro už tą, kurį sukuria pažemintos moters 
įniršis.“* Vyrų meilė virsta neapykanta lygiai kaip 


* Citata iš anglų dramaturgo Williamo Congreveo (1670-1729) tragedijos 
„Gedinti nuotaka“. 


ir moterų, taip nutiko ir Deimonui. Jį pažemino ir 
jis privalėjo kirsti atgal. Eiziškai jis buvo subrendęs 
vyras, bet jam buvo tik penkiolika, jo protas - pen- 
kiolikamečio. Jis pasakė, kad matė ją iš jo kuprinės 
vagiant dvidešimties svarų banknotą... 

— Taip. Viskas sueina, - Burdenas bakstelėjo į 
Veksfordo bokalą. - Dar vieną? 

— Sekundėlę. Mokyklos direktorė nesuprato, kodėl 
Džoana nekovojo, kad apgintų savo vardą. Bet Džo- 
ana nedrįso. Tada viskas išaiškėtų. Ji suprato, kad jos 
mokytojos karjera baigėsi, nieko padaryti nebegali- 
ma. Išeik dabar ir susikurk sau naują karjerą, imkis 
individualios veiklos, kad proto ribose galėtum elgtis 
kaip tinkama. Ji turėjo namus neslegiama paskolos, 
galėjo naudotis tėvo automobiliu, buvo kvalifikuota 
ir progų netrūko... 

Jį nutraukė priėjęs barmenas. 

— Dar po vieną, ponai? Pamaniau, kad užeisiu, nes 
pas mus atvažiavo visas autobusas ir kitą pusvalandį 
greičiausiai būsim smarkiai užsiėmę. 

Veksfordas dar paprašė poros pusinių pintų, su 
pasitenkinimu žvelgdamas į nepaliestus traškučius 
ir riešutus. 

 — Prieš keletą mėnesių ji buvo susipažinusi su Kat- 
rina Deid. Nelabai įsivaizduoju, kad Katrina galėtų 
būti tokios moters kaip Džoana kompanionė, bet ji 
pataikūnė, o Džoanos tipo žmonėms - protingiems, 
įžeidiems, paranojiškiems, nesubrendusiems - palai- 
žūnai patinka, jie mėgsta nuolat būti pamaloninami, 
giriami, nori girdėti, kokie jie puikūs. 


— Tai gali ypač tikti, - įsiterpė Burdenas, - kai gi- 
riamoji atrodo laisva ir nepriklausoma, pati išsilaiko 
ir yra sėkmės lydima feministė, o giriančioji - sutri- 
kusi, priklausoma, nuolat ieškanti elgsenos modelio 
ir ko nors, ką galėtų garbinti. 

— Pastebiu tų psichologijos kursų, į kuriuos tave 
siuntė Fribornas, požymius. 

— Galbūt, kodėl gi ne? 

Barmenas grįžo su jų užsakymu ir dviem skirtin- 
gais pakeliais traškučių. 

— Baras vaišina, ponai, - maloniai pasakė jis. — 
Matau, kad užtraukėte užuolaidas. Nenorite matyti 
potvynių, ką? 

— Potvynių? 

— Upė kyla lygiai kaip ir žiemą. Šitos senos užuo- 
laidos nejudintos nuo septyniasdešimt antrųjų, kai 
jas pakabino, ir tai matyti, ar ne? 

Veksfordas užsimerkė. 

— Tikiuosi, mano sodo neužlies, - jis luktelėjo, kol 
barmenas prieis prie grupės iš autobuso. — Tačiau kiek 
žinau, tų smėlio maišų dar turime. Grįžtant prie Džo- 
anos, tuo metu ji nežinojo, kad egzistuoja Džailsas, 
tik žinojo, kad Katrina turi du vaikus. Katrina metė 
mokyklos sekretorės darbą ir dabar abi nebedirbo 
Haldone Finče, bet ir toliau susitikinėjo, ir pagaliau 
Džoana atėjo pas Katriną į svečius. 

— Kaip suprantu, visą tą laiką Džoanai puikiai 
sekėsi leisti sau seksualinius malonumus su berniu- 
kais? Jie yra, buvo, tie „vyrai, kuriuos Ivona Mūdi 
matė einant į jos namus, kurie pas ją ateidavo neva 


mokytis? 

— Būtent. Paskui „Antrime“ Džoana susipažino 
su Džailsu Deidu. Tada jam buvo keturiolika, bet jai 
per jaunas jis neatrodė. Viena kliūtis — jo atsidavi- 
mas religijai, iš pradžių anglikonų, paskui Suvieny- 
tosios Evangelijos bažnyčiai. Tačiau Džoana pasiūlo 
Deidams savo kaip auklės paslaugas. Jos manymu, 
tai geriausias būdas artimiau susipažinti su Džailsu. 
Keista, tačiau, kaip ir daugelis kitų mokytojų, su vai- 
kais ji nemokėjo elgtis. Sofi ji nepatiko iškart, o reli- 
ginės manijos apimto Džailso ji tiesiog nedomino ir 
Džoana negalėjo padaryti nieko, kad užsitarnautų jų 
pasitikėjimą ar meilę. Kaip suprantu, ji tiesiog spok- 
sojo į Džailsą ir pradėjo jį liesti, iš pradžių ranką ar 
petį, perbraukdavo pirštu per nugarą, o jis nesuprato, 
ką tai, po galais, reiškia. 

— Tai buvo viena jos problemų. Kita buvo ta, kad 
Deidai kartais išeidavo vakarais, bet niekada neišva- 
žiuodavo su nakvyne. Džoanai tiesiog nesisekė, o jos 
pasiūlymas Rodžeriui Deidui, kad jo sūnus gal norė- 
tų ateiti pas ją privačių pamokų, irgi nieko nedavė. 
Deidas gal ir ujikas tironas, bet protingą žmogų jis 
atpažįsta. Šiuo atveju du. Jis žinojo, kad abu jo vaikai 
akademiškai gabūs — taip, kaip jis niekada nebuvo, — 
ir gali būti, kad dėl to jis buvo dar griežtesnis, pasi- 
ryžęs padaryti viską, kad jų talentai nebūtų tuščiai 
eikvojami, kad jie būtų skatinami eiti į priekį. Bet 
ne su Džoana Troj. Jos paslaugoms tiesiog nebuvo 
poreikio. Džailsas vos keturiolikos išlaikė valstybinį 
prancūzų kalbos egzaminą ir gavo geriausią pažymį. 
Jo mokymo programoje vokiečių kalbos nebuvo. Ko 
Džoana galėjo jį išmokyti? 


Šnekamosios prancūzų kalbos. Ar bent jau taip 
manė ji. Ji pradėjo užeidinėti — niekieno nekviesta — 
užmegzti su juo prancūzišką pokalbį, pažiūrėti video- 
filmų prancūzų kalba ir paskatinti jį skaityti prancūzų 
klasiką. Tas jos žingsnis nebuvo itin sėkmingas, nes 
per tą laiką Džailsas pakeitė mokyklinius dalykus ir 
intensyviai mokėsi rusų kalbą, istoriją ir politologiją. 
Kuriam laikui jis su prancūzų buvo baigęs. Džailso 
gabumai kalboms išryškėjo, manyčiau, kai jis perpra- 
to švedų kalbą per kelias savaites, o tuo metu jis buvo 
sutelkęs dėmesį į rusų kalbą = labai sunkią. Laisvą 
laiką, kiek jo turėjo, jis skyrė Suvienytosios Evange- 
lijos bažnyčiai. Po kelių mėnesių jį turėjo priimti į tą 
bažnyčią, kai jis sudalyvaus susirinkime Pasingemo 
miške ir atliks savo išpažintį. 

Burdenas liūdnai tarė: 

— Bet tada, manyčiau, jam nebuvo daug ką prisi- 
pažinti. 

— Ne daugiau nei dėl vieno kito karto, kai nenuėjo 
į bažnyčią, ir galbūt pagarbos tėvams stokos, - pasta- 
roji amžinuosius evangeliečius taip pat itin jaudina. 
Bet pavasarį Deidai išvažiavo su nakvyne. Į kasmetinę 
Rodžerio Deido firmos centrinio filialo vakarienę su 
šokiais, kuri, skirtingai nei visuomet, vyko ne Braito- 
ne, o Londone. Jiems tenka pasilikti nakvoti. Nežinau, 
ar Džoana netyčia nugirdo juos tai aptarinėjant ir 
pasiūlė savo paslaugas, ar Katrina jos paprašė. Vie- 
nintelis svarbus dalykas, kad Rodžeris ir Katrina i 
tą renginį išvažiavo, o Džoana pasiliko nakvoti su 
Džailsu ir Sofi. | 

Buvo šeštadienis ir dar vienas tų šeštadienio, o ne 
sekmadienio rytų, kai amžinieji evangeliečiai renkasi 
savo savaitinių pamaldų. Džailsas man pasakė, kad 
Džoana, atvykusi apie penktą vakaro, bandė jį sulai- 
kyti. Ji primygtinai reikalavo kalbėti prancūziškai, 
kad nesuprastų Sofi, o, kaip gali įsivaizduoti, tokia 
gudrybė įsiutino kaprizingąją Sofi, kuri irgi yra labai 
protinga, tik gabi matematikai ir gamtos mokslams, 
o ne kalboms. | 

Džailsas, kuris dabar jau išmano kur kas daugiau, 
tuomet labai menkai nutuokė, kodėl Džoana būtinai 
taikosi atsisėsti šalia jo ir kalbėtis su juo prancūziškai 
ir, jo žodžiais tariant, „meilikaujamai“. Jis gana atviras 
ir tiesmukas, sako, kad jos elgesys jam priminė per 
televiziją matytas flirtuojančias aktores, „lendančias 
prie vyrų, pasak jo. Gyvenime jis nieko panašaus 
nebuvo matęs, bet vis vien jautėsi nesmagiai. Vis dėlto 
į bažnyčią jis nuėjo, bet jam vėl teko grįžti namo. 

Grįžo anksti, pusę dešimtos vakaro, bet, pasi- 
rodo, ir Džoana, ir Sofi jau buvo nuėjusios miego- 
ti. Pajutęs palengvėjimą, kad nebereikės kalbėtis su 
Džoana, Džailsas pakilo į savo miegamąjį. Nors jam 
tėvai ir labai nepatinka, jis suprato, kad būti su jais 
daug geriau nei su Džoana Troj. Nusirengė, įsiropštė 
į lovą ir atsisėdęs ėmė skaityti rusų kalbos gramatiką, 
ruošdamasis pirmadienio ryto pamokai. Džoana įėjo 
nesibeldusi. Ji vilkėjo chalatą, kurį be žodžių atsirišo 
ir numetė ant grindų. Jis sako tik sėdėjęs ir be žado 
spoksojęs į ją. Tačiau nutiko kažkas, anot jo, „siau- 
binga“. Jis nežino, cituoju: „kaip tai galėjo nutikti“. 
Jis buvo susijaudinęs, negana to, labai. Absoliučiai 

nieko nebekontroliavo. Tada jis Džoanos nekentė, bet 
ir norėjo labiau, nei per savo gyvenimą yra ko nors 
norėjęs. Manau, kad abu žinome, ką jis turėjo galvoje, 
ir toliau aiškinti nebeverta. Jam buvo tik penkiolika 
ir tai buvo jo pirmas kartas. 

Jis ištiesęs į ją rankas, nieko negalėjęs padaryti. 
Anot Džailso, jis buvęs nesavas ir kurį laiką išties ma- 
nęs, kad jį apsėdo velnias, - kalbant amžinųjų evan- 
geliečių terminais. Džoana įlindo į jo lovą, o visa kita 
aišku ir tokiomis aplinkybėmis neišvengiama. 


28 skyrius 


Veksfordas atitraukė užuolaidos kraštą ir jie akimis 
nulydėjo išvykstančią grupę, žmones, klupinėjančius 
link vienaaukščio autobuso per gilėjančias balas, per 
stulpais lyjantį lietų, lietpalčiais saugančius šukuo- 
senas, iškėlusius lietsargius, vieną vyrą, virš galvos 
iškėlusį laikraštį. Kaip tik „Vakarines naujienas“. 

— Einu paskambinsiu Dorai. 

Išgirdo įjungtą atsakiklį. Pakeiksnojo šiuolaikines 
naujoves ir pamąstė, kad jo tėvai būtų nepaprastai 
suglumę, jei būtų išgirdę apie žmogaus galimybę pa- 
skambinti sau namo, išgirsti save patį ir tuomet, save 
patį išplūdus ir iškeikus, sugrįžti namo ir, kada tik 
nori, pasiklausyti to įrašo. Burdenas abejingu veidu 
išklausė tas mintis, išsakomas garsiai, o paskui tarė: 

— Nair kaip ten toliau tie visi seksualiniai Džailso 
ir Džoanos reikaliukai? 

— Ak taip. Manau, iš pradžių Džailsas pajuto tą 
patį, ką pajustų kiekvienas jo amžiaus berniukas: 
nuostabą, šiek tiek baimės, pasitenkinimą, kad vis- 
kas — na, veikė, ir net pasididžiavimą. Jis vis dar mė- 
gavosi tuo, kai Džoana vėl atėjo ankstyvą rytą, ir dar 
po poros savaičių, kai ji atėjo vakarui, kol buvo išėję 
Deidai tėvai. Sofi buvo namuose, bet savo kamba- 
ryje. Tačiau dar po savaitės ji prispaudė Džailsą ir 

tas jai pasipasakojo. Jokios rizikos — galimybių, kad 
ji papasakotų Rodžeriui ir Katrinai ne daugiau nei 
papasakos jis. 

Bet dėl to žinojimo, jei galima taip pavadinti, ilgai- 
niui ji įgijo tą bauginantį seksualinį išprusimą, kurį 
laiką mane vertųsi manyti, kad ji tvirkinama ir kad 
ją tvirkina tėvas. Niekas jos netvirkino. Ji tiesiog Ži- 
nojo apie anuometinius Džailso užsiėmimus ir vėliau 
pasikeitusį jo požiūrį. 

— Pasikeitusį požiūrį? 

— O taip. Matai, iš pradžių jis niekaip nesusiejo to, 
kas vyksta tarp jųdviejų su Džoana, su savo religine 
naryste. Ar bent jau taip sako man. Tai buvo visai 
atskiros jo gyvenimo dalys. O paskui, vieną sekma- 
dienio rytą, jis buvo bažnyčioje ir brolis Jašubas skaitė 
pamokslą apie seksualinę skaistybę. Tai vyko birželio 
pradžioje. Jei esi amžinasis evangelietis, bibline me- 
tafora galėtum pasakyti, kad Džailsui atsivėrė akys. 
Be to, jam buvo pasakyta, kad liepą per išpažinties 
susirinkimą jam teks viešai išpažinti savo nuodėmes. 
Staiga jis suprato, kad tai, kas atrodė esąs nuostabus 
jo gyvenimo prieskonis, smagumėlis žemiausiame 
taške ir didybė aukščiausiame, viso labo yra tik nie- 
kinga nuodėmė. Jam teks tai baigti ir priversti Džoaną 
suprasti. | 

Jam tebuvo penkiolika. Jis pradėjo nuo to, kad 
atšaukė savo vizitą pas Džoaną. Pas ją dar nebuvo 
buvęs, tai turėjo būti pirmas kartas ir jis pasakė jai, kad 
jam tai per daug rizikinga. Sužinotų jo motina. Taip 
jau nutiko, kad Deidai tėvai vakarais niekur nebeidavo 
ir Džoanos paslaugų neprireikė. Atėjus susirinkimo 

dienai jį nuvežė į Pasingemo dvaro mišką. Auto- 
mobilių trūko, kai kurie dalyviai važiavo tiesiai iš 
darboviečių, ne iš namų, taigi jį į Pasingemą paly- 
dėjo traukiniu, o paskui taksi, iš kurio jis sužinojo, 
kaip pasiekti Pasingemo parko stotį. Kelionei atgal 
tiek automobilių, tiek norinčių jį parvežti vairuoto- 
jų buvo daugybė. Jis grįžo automobiliu su keturiais 
amžinaisiais evangeliečiais. Turėjo važiuoti gerokai 
susispaudę. | 

Įsiterpė Burdenas: 

— Gal norėtumėte ko užkąsti? Nekalbu apie šituos 
vadinamuosius užkandžius. Gal aš paklausiu, ar čia 
mums nesuteptų kokio sumuštinio? 

Kol jis nagrinėjo barmeno paduotą meniu, Veks- 
fordas išėjo į prieangį. Lietus truputį sumažėjo. Iš 
stovo jis paėmė kažkieno lietsargį, galvodamas, kaip 
būtų nesmagu, jei šeimininkas supanikuotų ir apkal- 
tintų jį vagyste. Bet jis užtruks tik truputėlį. Apeida- 
mas balas, jis išėjo į priekinį kiemą. 

Ko jis tikėjosi? Kad Kingsbruko tiltas bus po van- 
deniu? Be abejo, upė pakilo ir darsyk virto skubančia 
sraunia srove. Kaip tik tokiu momentu Sofi išme- 
tė savo marškinėlius per tilto turėklus. Oro sąlygų 
tikriausiai būta labai panašių į dabartines, vanduo 
kyla, bet tiltas dar pereinamas, lyja taip pastoviai, 
kad, atrodo, niekada nesiliaus. Džailsas vairavo, sulig 
kiekviena mylia vis labiau pasitikėdamas savimi, Džo- 
anos kūnas automobilio bagažinėje. Ar važiuodamas 
juo atsikratyti į Pasingemo miškus jis galvojo apie 
ankstesnį savo grįžimą iš ten? Ar jie, tie šventeivos 
Nūno Plamerio automobilyje, pavyzdžiui, jam citavo, 

kaip skaistusis Juozapas su geležiniu tvirtumu prie- 
šinosi sugulti su Potifaro žmona? Galiu lažintis, kad 
citavo, pamanė Veksfordas. Jie ne katalikai, todėl apie 
Šv. Antano gundymus kalbos nebūtų... 

Jis parbėgo į viešbutį, išskleidė ir vėl suskleidė 
skėtį, kad nukratytų lietaus lašus, ir padėjo jį atgal 
į stovą. | 

Burdenas jau buvo grįžęs į „kampelį“, atsinešęs 
dar alaus - jau laikas atsargiau — ir užsakęs skrudintų 
sumuštinių. 

— Vadinasi, jis viską išpažino viešai, ar ne? — pa- 
klausė jis. 

— Kaukiančios minios akivaizdoje, galima saky- 
ti, - atsakė Veksfordas. - Šokančios ir dainuojančios, 
kaip tai pavadino Šendo-Gibo namų šeimininkė. Vie- 
nintelė jo paguoda tikriausiai buvo ta, kad nereikėjo 
minėti vardų. Jie tą leido. Nuodėmės jam buvo at- 
leistos, žinoma, su įprastine sąlyga, kad toks elgesys 
nebesikartos. Be to, jam buvo paskirtas globėjas — 
būti jo vedliu ir jį prižiūrėti. Vienas vyresniųjų, kuris 
užtikrins, kad tas nebenusidėtų. 

Jis ir nesiruošė. Susirinkimas jį sukrėtė, lygiai 
kaip sukrėstų ir triskart už jį vyresnį. Ir vėl jis apie 
tai pasipasakojo seseriai, bet Džoanai nesakė nieko, 
tiesiog iš paskutiniųjų stengėsi jos vengti ir jam pui- 
kiai sekėsi. Nežinau, kiek tai kainavo jam pačiam, bet 
galima numanyti. Rugsėjį atvažiavo pasisvečiuoti jo 
močiutė Matilda Keriš. Įsivaizduoju, kad tas vizitas 
buvo nesmagus dėl Katrinos nemeilės savo anytai ir 
Matildos paniekos Katrinai. Manau, ji atvažiavo tik 
todėl, kad jaudinosi dėl Sofi. Kodėl ji manė turinti 

pagrindo jaudintis, aš nežinau, o dabar jau niekada 
ir nebesužinosime. Galbūt tik todėl, kad ją vaikystėje 
seksualiai išnaudojo jos pačios tėvas ir ji įtarė Rodžerį 
turint tokių pačių polinkių. Ji klydo, bet mes įtarėme 
lygiai tą patį ir lygiai taip pat klydome. 

Ar jiedvi su Sofi apie tai kalbėjosi? Sofi yra tokia 
tobula melagė, kad tą sužinoti gali būti neįmanoma. 
Galvoju, kad esu - kilstelėjęs antakius Veksfordas at- 
rodė nusiminęs — geras melo detektorius, bet tas vai- 
kas toli pranoksta pačius gabiausius melagius, kuriuos 
man tik teko tardyti. Gaila, kad nebūna valstybinio 
melavimo egzamino, nes ji gautų geriausią pažymį su 
pliusu. Gal tą talentą ji paveldėjo iš savo tėvo motinos, 
kuriai melas toli gražu ne svetimas. 

Šiaip ar taip, Matildai tikrai pavyko užmegzti 
tvirtą ryšį su' savo sūnaus vaikais. Neperdėčiau sa- 
kydamas, kad per tas tris dienas jie pamilo ją. Jie 
sulaukė suaugusiosios, kuri juos priėmė rimtai, kuri 
ant jų nuolat nerėkė ir dėl jų neverkė ir kuri prieš 
išvažiuodama tikriausiai pasakė, kad jei jiems jos 
kada prireiktų, ji visuomet padės. Tereikia paskam- 
binti. Vienas telefono skambutis ir ji jau čia. Turbūt 
nereikia nė sakyti, kad apie Džoaną Džailsas jai nie- 
ko nepasakojo. Ir kodėl gi turėtų? Jis stengėsi viską 
pamiršti. 


Veksfordas suvalgė sumuštinį, paskui dar vieną. 
Gardžiuodamasis karštu ištirpusiu sviestu, retai, bet 
ne per retai ragaujamu jautienos kepsniu, kaparėliais 
ir žaliais mėlynaisiais svogūnais, jis pajuto, kaip ple- 
čiasi jo pilvas. Ne vienas rašantis ta tema vis pabrė- 

žia, kad skanus maistas žmones tukina, o toks, kurio 
niekas nenori valgyti, - ne. Tam turi būti kokia nors 
priežastis, bet jis nežinojo kokia. 

— Pereikim prie lemtingojo savaitgalio, Redžai, — 
paprašė Burdenas. 

— Lemtingojo savaitgalio, taigi. Kai motina pasakė 
Džailsui, kad Džoana pagyvens pas juos, kol juodu su 
tėvu bus išvažiavę, jis rimtai susirūpino. Po to susi- 
rinkimo jis kur kas geriau nei kada anksčiau suvokė 
būtinybę būti skaisčiam. Na, anksčiau jis faktiškai 
jos nesuvokė absoliučiai. Dabar jis pritarė, kad susi- 
laikymas turbūt geras dalykas ir jam vertėtų tęsti iki 
tol, kol ves. Jis išklausė dar keletą pamokslų ta tema, 
o ir amžinieji evangeliečiai, pradėję postringauti tuo 
klausimu jau automobilyje grįžtant iš Pasingemo, 
prisiėmė atsakomybę išlaikyti jį doros kelyje. Kad 
ir kaip tai skambėtų neįtikėtinai, jie net paskyrė jam 
porą pamokų akis į akį. Vieną jų vedė Pagielis Smitas, 
kitą — Hobabas Vinteris. Brolis Jašubas irgi nuolat 
sukiojosi aplink, svaidydamasis perspėjimais ir gąs- 
dinimais. Nesantuokinį seksą jie pavertė kur kas bai- 
sesne nuodėme už žiaurumą, melagystes, sukčiavimą 
ir net žmogžudystę. 

— Iki to laiko Džailsas nė vienam jų nebuvo kon 
krečiai įvardijęs savo sekso partnerės, - tęsė Veksfor- 
das. — Bet dabar kasdien jis vis labiau ir labiau neri- 
mavo. Ji turėjo atvažiuoti nakvoti po dviejų savaičių, 
vėliau po savaitės, paskui po kelių dienų. Sekmadienį, 
lapkričio devynioliktąją, jis po pamaldų kreipėsi į 
pastorių Raitą ir viską jam papasakojo. Kitą penk- 
tadienį Džoana nakvosianti pas juos namuose, o jo 

tėvų nebūsią. Jašubas sušaukė vyresniųjų, pasiryžusių 
išsaugoti Džailso skaistybę, tarybą. 

— Vargšas vaikinas, — pasakė Burdenas ir padavė 
Veksfordui sumuštinius. Vieną imdamas Veksfordas 
pagalvojo, kad kiek prisimenąs jųdviejų santykius, kai 
ant stalo guli keturi sumuštiniai, Burdenas suvalgo 
vieną, o jis — tris, o kai aštuoni, jis suvalgo šešis, o 
Burdenas — du. Tas pats ir dabar, todėl tai, be abejo, 
ir yra toji priežastis, kodėl jis visuomet galvoja, kaip 
kovoti su antsvoriu, kai Burdenas išlieka lieknas kaip 
paauglys. Jis atsiduso. 

— Kaip jau Žinome, Deidai tėvai išvažiavo penkta- 
dienio, dvidešimt ketvirtosios, rytą, o Džoana atvyko 
vėlyvą popietę. Viena vertus, Džailsas tikėjosi, kad ji 
bus pamiršusi viską, kas tarp jųdviejų įvyko, bet mūsų 
nestebintų, kad drauge jis troško, kad ji atsimintų. O 
ji puikiai atsiminė, atėjo į jo kamibarį penktadienio 
vakarą ir viskas buvo kaip anksčiau. Tačiau ne be 
Džailso pasipriešinimo. Jis pasakė jai, ką dabar ma- 
nąs, kad šitai yra labai blogai, o ji tik pasijuokė iš jo. 
Po poros savaičių jam sukaksią šešiolika ir tai, ką jie 
daro, jau nebebūsią neteisėta. Ji jo nesuprato. 

Sofi viską žinojo. Ji visą vakarą stebėjo, kaip Džo- 
ana atakuoja Džailsą, ir man viską kruopščiai pateikė 
kaip Džoanos ir „Piterio“ bendravimą. Jo vardą, be 
abejo, ji išgalvojo, nesąmoningai paėmė to receptų 
straipsnio autoriaus. Labai lakios vaizduotės čia ir ne- 
prireikė, juk vardas vienas iš dažniausių. Ji nežinojo, 
kad su ta byla susiję du tikri Piteriai, o jei ir būtų ži- 
nojusi, drįstu teigti - jai tai tik pasirodytų juokinga. 

— O kas nutiko kitą dieną? 

— Visas tas Sofi nupasakotas apsipirkimas ir va- 
karienės gaminimas yra nesąmonė. Vakarienės pa- 
tiekalus ji perskaitė laikraščio priede, kuris pasirodė 
tik porą savaičių prieš pasakojimą. Ne visai protinga, 
bet jai tik trylika, dar marios laiko tobulėti, — kai ji 
sulauks dvidešimties, tikriausiai bus pati geriausia 
pramanų rezgėja, kokią tik kada sutiksime. Jau ne- 
kalbant apie tai, kad Džailsas tikrai nėjo apsipirkti ir 
pietauti su Džoana ir Sofi, jis, pasirodo, patraukė pas 
Jašubą Raitą, papasakojo jam, kas atsitiko, ir pasakė 
baiminąsis, kad tai gali pasikartoti. Ką gi jam daryti? 
Priešinkis, atsakyta jam, būk stiprus. Šiais laikais tie- 
siog idiotiška įsivaizduoti jauną itin patrauklų vyrą, 
kuris laikosi skaistybės dėl iš esmės įsivaizduotos kon- 
cepcijos apie žmogų, mūsų vadinamą Jėzumi, - kuris 
apie nesantuokinį seksą nėra pasakęs nė žodžio, - bet 
tik ne tiems žmonėms. Džailsas privalėjęs priešintis 
Jo Vardu ir sulaukti pagalbos. 

Kol jis parėjo į „Antrimą“, pradėjo lyti. Jis su siau- 
bu laukė artėjančio vakaro. Atmink, kad nebūta jokio 
„Piterio, jokio svečio vakarienei ir jokių įmantrių 
patiekalų. Tebuvo jų trejetas, kiekvienas savaip įsi- 
tempęs dėl to, kas bus: Sofi susijaudinusi iš smalsumo, 
Džoana pasirengusi palaužti pasipriešinimą, kuris 
pačiam procesui tik prideda prieskonių, Džailsas iš 
paskutiniųjų stengdamasis laikytis nuo jos per atstu- 
mą, desperatiškai trokšdamas, anot jo, kad jo kamba- 
ryje būtų toks praktiškas daiktas kaip durų spyna. 

— Bet luktelėkit, - pasakė Burdenas, — jūs man 
sakėte, kad Džailsas neprikišo nagų prie Džoanos 
mirties, bet namuose jie buvo tik trise. 


435 


— Tuo metu namuose jie buvo tik trise. Bet situa- 
cija pasikeitė. Kaip pameni, apie šeštą įsilijo jau labai 
smarkiai. Laikraštis, „Vakarinės naujienos“, vėlavo 
dėl lietaus, bet jį atnešė visai prieš pusę septynių. Jį 
pristatęs Žmogus į duris neskambino, bet Džailsas 
išgirdo, kaip laikraštis nukrito ant kilimėlio, ir nuėjo 
jo paimti. 

— O kaip į visa tai įsivėlęs Skotas Holovėjus? 

— Skotas nekentė Džoanos. Ir pasakysiu kodėl, 
mano nuomone. Sofi nebuvo vienintelė, kuriai Džail- 
sas papasakojo apie savo santykius su Džoana. Kai 
jie tik prasidėjo ir kaltės jis dar nejautė, papasakojo 
ir Skotui, sakykim, greičiau pasigyrė apie savo - na, 
pasiekimus, savo patirtį. Kai Skotui Džoaną pasamdė 
privačioms pamokoms, Skotas tikėjosi, kad jam nu- 
tiks tas pats, bet Džoana jį atstūmė. Vargšas berniukas 
juk nėra itin patrauklus, ką? Nieko nuostabaus, kad 
jis jos nekentė, metė pamokas ir tą šeštadienio vaka- 
rą pamatęs jos automobilį prie „Antrimo“ patraukė 
tiesiai namo, kad netektų su ja susitikti. 

„Antrimo“ gyventojai gulti nuėjo anksti, Džailsas 
niekaip negalėdamas apsispręsti. Dabar jis žinojo esąs 
saugus, bet, kita vertus, saugumo jis visai netroško. 
Džoanos atakos jiems sėdint ant sofos priešais televi- 
zorių, jos veiksmai, kurių ji beveik nesivargino slėpti 
nuo Sofi, savaime suprantama, sujaudino jį taip, kad 
jis beveik nebegalėjo atsispirti. Ir vis dėlto žinojo esąs 
saugus. Žinodama apie tą jo dilemą, Sofi nė nesiruošė 
eiti gultis, kol nenuėjo ir Džailsas. Ji pakilo viršun 
kartu su Džoana ir pažiūrėjo, kaip toji įeina į savo 
kambarį. 


Po pusvalandžio Džoana gulėjo negyva laiptų apa- 
čioje. Ją nustūmė ar numetė, ir tai padarė tas, kuris 
įsivaizdavo kovojęs su Didžiuoju Drakonu, su Anti- 
kristu. Jo misija baigta, jis palieka Džailsą susitvar- 
kyti ir išsivalyti ir, reikia manyti, būti atpirkimo ožiu. 
Šitai, galvoja Džailsas, po visko susiprotėjęs, esanti 
jam skirta bausmė, nes tiems žmonėms išpažinties ir 
nuodėmių atleidimo nepakanka. Jas reikia išpirkti. 
Be to, po išpažinties per susirinkimą Džailsas ir vėl 
nusidėjęs. Jis pakartojęs savąją nuodėmę, tą pačią 
nuodėmę. Tik anam žmogui išėjus, Sofi išėjo iš savo 
kambario ir pamatė, kas nutiko. 

Pirma, ką jie padarė, - paskambino močiutei. Jie 
buvo apimti aklos panikos, o ji sakėsi visuomet jiems 
padėsianti. Ji ir padėjo. Buvo uola ir prieglobstis. Vai- 
kai nurimo. Ji suprato jų problemą, suprato, kokį siau- 
bą Džailsas jaučia dėl savo tėvo ir įstatymų, dėl to, kas 
bus, jei visi sužinos apie jo elgesį su Džoana, - tačiau 
ji manė, kad Džoaną nužudė jis. Ji netikėjo, kad čia 
įsikišta trečio žmogaus, kaip netikėjo ir Sofi. Jos abi 
melagės, o melagiai galvoja, kad visi kiti meluoja kaip 
ir jie. Žinoma, sveiko proto moteris būtų jiems iškart 
patarusi skambinti mums, bet Matilda Keriš nebuvo 
itin sveiko proto. Protinga, net labai, talentinga, bet 
nei sveiko proto, nei išmintinga. Pasiimk savo airišką 
pasą, pasakė ji Džailsui. Palik Džoaną kaip yra, pa- 
lik ir jos automobilį i ir atvažiuok čia kaip galėdamas 
greičiau. 

Jie paklausė jos, bet ne iki galo. Jie atvažiuosią, bet 
kodėl gi nevažiuoti Džoanos automobiliu ir kartu nepa- 
siimti ir jos kūno? Sofi Džailso pasakojimu nepatikėjo, 

vadinasi, nepatikės ir policija. Jei Džoanos kūnas bus 
čia, o jų nebūsią, nejau policija nepamanys, kad jie ir 
kalti? Bet jei kūno nėra... Džailsui tik penkiolika, be 
to, buvo beprotiškai išsigandęs, bet manau, kad tuo 
metu jį apėmė tam tikra nuotykių dvasia. Jis mokąs 
vairuoti ir norįs vairuoti. Sofi galvoja tik apie laisvę. 
Dingti iš čia, dingti kuo toliau nuo tų tėvų. Padarykim 
taip, abu pagalvojo, kad atrodytų, jog Džoana gyva 
ir mus pagrobė... 


Suskambo Veksfordo telefonas. Dora paklausė: 

— Ieškojai manęs? Aš pas Silviją, su ja ir Džoniu, — 
Džoniu? Reikalai pirmyn juda greitai. — O tu kur? 

— Aludėj. 

— Supratau. Jei jaudiniesi dėl lietaus, jokio vandens 
prie mūsų sodo net arti nėra, bet mes dar turime 
smėlio maišų ir, jei kiltų kokia grėsmė, Džonis sako 
ateisiąs ir sukrausiąs juos ant sienelės. Iki pasima- 
tymo. 

— Ar žinai, ką reiškia Plus ca : change plus cest la 
mėme chose? ( 

— Ne, - atsakė Burdenas. 

— Faktiškai tai vienintelė prancūziška frazė, kurią 
moku, — tarė Veksfordas. Ir visai neobjektyviai pri- 
dūrė: — Bėda ta, kad naujasis Silvijos draugas atrodo 
bus lygiai toks pat kaip prieš jį buvęs. 

Patempęs viršutinę lūpą Burdenas pagiežingai i iš- 
košė: 

— Esat tikras meistras laikyti nežinioje, ką? Jūs 
tiesiog kitaip negalite. Sakyčiau, net tobulėjate šioje 
srityje. Tikriausiai praktikuojatės. 

— Nesuprantu, ką čia šneki, - pasakė Veksfordas. 

— Kas nužudė Džoaną Troj, va apie ką. 

— Tuoj prie to prieisim. Grįžkime porą valandų, 
prie vakarinio laikraščio pristatymo. 

— Prie ko? 

— Palauk. Tai svarbu. Mūsų rajone laikraščius 
pristato tas pats Karalienės gatvės laikraštininkas, 
o Lindhersto kelias ir yra mano rajone. Kaip žinai, 
„Antrimas“ nuo manęs yra tik per kelias gatves. 
Laikraščius pradeda nešioti ne nuo pačios Karalie- 
nės gatvės ir ne nuo Godstono kelio. Todėl neapima 
ir didžiosios dalies Lindhersto kelio, o reisą pradeda 
Češamo gatvėje, paskui eina į maniškę, Kaveršamo, 
Martindeilo gatves ir Kingstono gatvės šiaurinę dalį, 
paskui grįžta pietine kryptimi ir baigia ties Lind- 
hersto kelio ir Kingstono gatvės kampu. Laikraščių 
pristatymo reisas visuomet baigiamas ties paskutiniu 
Lindhersto kelio namu. O tas namas, kaip žinoma, ir 
yra „Antrimas“. Dažniausiai, bet ne visada, „Kings- 
marko vakarines naujienas“ išnešioja Džailso Deido 
ir Skoto Holovėjaus amžiaus mergaitė, Tabita Vinter. 
Bet šeštadienį, lapkričio dvidešimt penktąją, ji tų laik- 
raščių nenešiojo. Šeštadieniais ji nešiodavo retai, nes 
jai būdavo smuiko pamoka. Išnešiodavo jos tėvas. 

Laikraščius jis nešiojo pėsčias, todėl per tą laiką 
labai sušlapo. Priėjus paskutinį namą, savaime su- 
prantama, „Antrimą', jam nereikėjo skambinti į du- 
ris, nes Džailsas išgirdo, kaip laikraštis nukrenta ant 
kilimėlio, ir priėjo prie durų. Bet net jei būtų išgir- 
dusi Džoana ir pati priėjusi prie durų, nesusirūpintų. 
Jis jau buvo parengęs dingstį. Turint galvoje, kad jis 

pažįsta Džailsą, jiedu abu tos pačios bažnyčios nariai, 
be to, jis dar ir Džailso globėjas, priskirtas jį mokyti 
ir vesti tiesos keliu. Gal prieš eidamas namo jis galėtų 
užeiti ir apdžiūti? 

— Amžinosios Evangelijos bažnyčios nariai, norite 
pasakyti? 

— Laikraštininkas, - pasakė Veksfordas, - Kenetas, 
kitaip žinomas kaip Hobabas, Vinteris. 


29 skyrius 


— Kaip Žinai, jisai jau stojo prieš teismą, — pasakė 
Veksfordas, - jam pateiktas kaltinimas žmogžudyste 
ir paskirta kardomoji priemonė. Džailsas neišvengs 
kaltinimo mirties slėpimu, bet tikiuosi atmesti kal- 
tinimą policijos laiko švaistymu. Viena nauda iš to 
yra - jis nusisuko nuo amžinųjų evangeliečių, ir atro- 
do, kad jie apskritai skirstosi, išmoko dar vieną kalbą 
ir po poros mėnesių ruošiasi laikyti jos valstybinį 
egzaminą. Be to, atrodo, kad jis kiek geriau sutaria 
su tėvu. Sofi nebus pateikti jokie kaltinimai. Tiesą 
sakant, manau, kad bet kuris teismas patikės ja, o ne 
policija ir ekspertų surinktais įkalčiais. Tik švaisty- 
tume savo laiką. 

— Grįžkite prie Hobabo Vinterio, - paprašė Bur- 
denas. 

— Tikriausiai pameni, kad tą popietę Džailsas stojo 
prieš Jašubą Raitą ir neeilinę skubiai sušauktą vy- 
resniųjų tarybą. Žinoma, ten dalyvavo ir Hobabas. 
Dabar mes aiškinamės, ar jie visi žinojo, ką Hobabas 
suplanavęs, ar suplanavo visi, ar jis tai padarė tik savo 
iniciatyva. Džailsas nežino. Jie paleido jį paslaptingai 
užsiminę, kad jis „sulauksiąs pagalbos“. Jis pagalvojo, 
kad tąją pagalbą greičiausiai suteiksiąs jo globėjas ir, 
kaip gali įsivaizduoti, viena vertus, jis jos norėjo, kita 


441 


vertus, norėjo bet ko, tik ne tos pagalbos. Kai atnešė 
laikraštį, jis suprato nuspėjęs teisingai. 

Hobabas užėjo į svetainę, kur jį supažindino su 
Džoana ir Sofi. Jį net pavaišino arbata. Žinau. Gali 
sau juoktis. Tokią galimybę mes svarstėme, bet pas- 
kui atmetėme kaip absurdišką. Jo lietpaltį pakabino 
prieškambaryje virš radiatoriaus, batai džiūvo virtu- 
vėje, pirštines, kurias jis mūvėjo, irgi padėjo džiūti ant 
radiatoriaus. Kiti drabužiai nebuvo sušlapę, tik kelnių 
apačia, bet jas jis paliko džiūti ant savęs. | 

Hobabas ruošėsi nužudyti Džoaną, tuo aš neabe- 
joju. Jei paliktų ją sužalotą, bet gyvą, jam, o kartu ir 
amžiniesiems evangeliečiams, tektų už tai atsakyti. 
Pameni, ant jos kūno būta žymių, rodančių, kad jai 
daužyta per veidą ir galvą. Be to, jis ėmėsi žingsnių 
nuslėpti savo buvimą name. Nežinant Džoanai ir Sofi, 
jis pasiliko. Kai išdžiūvo jo pirštinės — tai svarbu - ir 
jis jau galėjo apsiauti batus, Džailsas nusivedė jį vir- 
šun į savo kambarį. Nei Sofi, nei Džoana to nežinojo. 
Pasak Džailso, jos manė, kad laikraštininkas iš prieš- 
kambario pasiėmė lietpaltį ir išėjo. Džailso kambaryje 
jis atsisėdo į kėdę ir ėmė skaityti Džailso Bibliją. Jei 
reikės, anot Džailso, jis ruošėsi laukti ir visą naktį, 
kad tik užkirstų kelią nuodėmei. 

O Džoana, tikriausiai įgavusi pasitikėjimo, nes 
Džailsas praeitą naktį jai pasidavė, ėmė kartoti pro- 
cesą svetainėje. Džailsas sako jos neskatinęs ir, žino- 
ma, jam visą laiką nedavė ramybės tai, kad viršuje 
yra Hobabas Vinteris. Tačiau, kai jis nuėjo į savo 
kambarį nakčiai, Džoana atėjo prie durų ir vėlgi 
nesibeldė. Gal būtų išgelbėjusi savo gyvybę, jei būtų 

pasibeldusi, jei nebūtų tokia drąsi, įžūli ir pasitikinti 
savimi. | 

Ir staiga Hobabas šoka iš kėdės ir išgrūda ją iš 
kambario. Daužo kumščiais jos veidą ir tranko galvą 
į sieną. Be abejo, spjaudydamasis prakeiksmais, va- 
dindamas ją šliundra, Didžiuoju Drakonu ir panašiai. 
Ji klykė - jai turėjo būti nežmoniškas šokas — ir Ho- 
babas sviedė ją nuo paties laiptų viršaus ir tikriausiai 
baisiausiai patenkintas pamatė, kaip ji trenkiasi galva 
į tą spintos kampą. 

— Aha, - tarė Burdenas. - Suprantu. Ir jis tiesiog 
išėjo? Paliko du vaikus su viskuo susitvarkyti? 

— Manau, jis nepastebėjo, kad Sofi buvo svetainė- 
je. Šiaip ar taip, juk ji tik mergaitė, galbūt išaugsianti 
į dar vieną Džoaną. Vienintele moterimi, verta iš- 
gelbėjimo, jis tikriausiai laiko tik savo dukrą. Be to, 
Sofi neišėjo iš savo kambario, kol neišėjo jis. Ji kietai 
miega. Taip, jis paliko Džailsą tvarkytis ir per smar- 
kų lietų parėjo tą nedidelį atstumą iki savo namų, 
greičiausiai sveikindamas save su sėkmingai atlikta 
misija. 

— Nejaugi jis tikrai manė išsisuksiantis? Juk neži- 
nojo, kad Džailsas ir Sofi išvažiuos ir išsiveš kūną. 

— O kodėl kas nors turėtų patikėti Džailsu, jei tas 
aiškintų, kad vakarinį laikraštį pristatęs Žmogus nu- 
stūmė Džoaną nuo laiptų? Nepalikęs jokių pėdsakų? 
Tas, kurio Džoana visiškai nepažinojo? Tas, kurį Sofi 
žinojo išėjus namo prieš keletą valandų? Nepamiršk, 
kad ir Sofi manė, kad Džailsas kaltas. Bet kuris Amži- 
nosios Evangelijos bažnyčios vyresnysis suteiktų Ho- 
babui alibi. Žmona jam jau suteikė, visų jų žmonos 

jiems suteikė alibi. Pažvelk, kaip vyresnieji elgėsi pa- 
aiškėjus, kad toji trijulė dingo. Jie — o ypač Jašubas 
Raitas — elgėsi ne tik kad netikėtai, bet abejingai. Ne- 
skaistybė jiems yra pati baisiausia nuodėmė. Smurti- 
nė mirtis nėra labai svarbi, ypač dėl kilnaus reikalo, o 
melas teisme apskritai būtų menkutis nusižengimas, 
absoliučiai atleistinas. 

— Vadinasi, šis garbus laikraštininkas, šitoji bažny- 
čios kolona, gyvenęs nepriekaištingą gyvenimą, staiga 
pakyla ir itin žiauriai nužudo kažkokią merginą. Gal 
lazda kiek ir perlenkta, kaip manote? 

— Būtų perlenkta, jei tavo žodžiai būtų tiesa. 

— Ką turite omeny? 

Veksfordas mąsliai atsakė: 

— Žinai, namuose aš apie šituos dalykus nekalbu. 
Lygiai kaip ir tu. Dora apie šitą bylą šiek tiek žino- 
jo, nieko nuostabaus, juk ji man naršo internete, bet 
Silvija nežinojo nieko, kol nepastebėjo nedidukės in- 
formacijos apie tai, kad Hobabas Vinteris stojo prieš 
teismą. Beje, tą informaciją ji pamatė „Vakarinėse 
naujienose“, o tai man visai neblogai pateisino to laik- 
raščio egzistavimą. Ji užėjo pas mus - žinoma, su tuo 
Džoniu —- ir papasakojo man, kas nutiko vieną naktį, 
kai ji budėjo prie pagalbos linijos toje savo moterų 
prieglaudoje. 

O buvo tai prieš porą metų. Paskambinusi mo- 
teris nenorėjo sakyti savo pavardės. Ne iš pradžių. 
Tik sakė, kad ją sumušė vyras ir kad ji bijanti būti 
namuose, kai jis grįžtąs iš savo maldos susirinkimų. 
Silvija pagalvojo, kad tai jau pakankamai keista, bet 
ji tai moteriai liepė sėsti į taksi ir važiuoti į prieglau- 

dą. Kaip tikriausiai atspėjai, ji buvo Priscila Vinter, 
Hobabo Vinterio žmona. Jai buvo sulaužyta nosis, 
pamuštos abi akys, visa nusėta mėlynių. 

— Ir tai padarė Amžinosios Evangelijos bažnyčios 
vyresnysis? 

-—- Otaip, ir ne pirmą kartą. Tik pirmą kartą po ilgo 
laiko. Jis nuolat ją stumdydavęs, vieną kartą, kai dukra 
buvo maža, nustūmęs nuo laiptų. Tąkart dėl to, kad 
parėjęs namo aptiko ją geriančią arbatą su kaimynu. 
Gaila, kad prieglaudoje ji buvo tik dvi paras, paskui 
grįžo namo. Sakė negalinti palikti Tabitos. 

— Dabar ji jau išsilaisvins iš Hobabo, - tarė Bur- 
denas. Jis paėmė savo lietpaltį nuo senos dulkėtos 
medinės kabyklos ir padėjo Veksfordui apsivilkti sa- 
vąjį. Jiedu išėjo į Centrinę gatvę. Lietus virto silpna 
dulksna. — Bet aš vis dėlto nesuprantu, kodėl esate 
įsitikinęs, kad tai žmogžudystė. Žiaurus užpuolimas, 
taip, tragiškas nelaimingas atsitikimas, net nužudy- 
mas iš neatsargumo. Bet žmogžudystė? 

— Ar nejau nepasakiau? — Vekstordas iškėlė lietsar- 
gį, kurį nešėsi. — Išdžiovinęs savo pirštines, Vinteris 
jas visąlaik mūvėjo. Ne dėl šilumos. Naktis nebuvo 
šalta, o viduje veikė šildymas. Jis ruošėsi ją nužudyti, 
todėl buvo su pirštinėmis, nenorėdamas palikti pirš- 
tų atspaudų nei Džailso kambaryje, nei ant Džailso 
Biblijos. Jei tai nenuskambės psichodiagnostiškai, 
sakyčiau, kad jis tuo pačiu metu žudė savo žmoną ir 
galbūt daugybę kitų moterų. 

— O aš sakyčiau, —- pasakė Burdenas, visai pamiršęs 
savo psichologijos kursus, — sakyčiau, kad jis abso- 
liutus nusikaltėlis. 

- Žinai, - pasakė Veksfordas, — pasiėmiau kažkie- 
no lietsargį, kažkurio žmogaus iš to autobuso, kuris 
jau išvažiavo. Manau, kad tai pirmas kartas mano 
gyvenime, kai apsivogiau. 

